ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Γ΄

Τετάρτη 8 Οκτωβρίου 2025

Αθήνα, σήμερα στις 8 Οκτωβρίου 2025, ημέρα Τετάρτη και ώρα 10.04΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ημερήσια διάταξη, θα προβούμε στην ορκωμοσία του συναδέλφου κ. Θεόδωρου Δρίτσα, που καταλαμβάνει τη θέση του κ. Αλέξιου Τσίπρα, ο οποίος παραιτήθηκε.

Καλείται ο συνάδελφος κ. Θεόδωρος Δρίτσας να προσέλθει και να δώσει τον νενομισμένο από το Σύνταγμα και τον Κανονισμό της Βουλής όρκο.

(Στο σημείο αυτό προσέρχεται ο Βουλευτής κ. Θεόδωρος Δρίτσας και δίνει τον ακόλουθο όρκο:

«Διαβεβαιώνω στην τιμή και τη συνείδησή μου ότι θα είμαι πιστός στην πατρίδα και το δημοκρατικό πολίτευμα, θα υπακούω στο Σύνταγμα και τους νόμους και θα εκπληρώνω ευσυνείδητα τα καθήκοντά μου»)

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Υγεία και καλή επιτυχία σάς εύχομαι ολόψυχα!

**ΟΛΟΙ ΟΙ ΒΟΥΛΕΥΤΕΣ:** Άξιος, άξιος!

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ανάγνωση των αναφορών.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Ο Βουλευτής Σερρών της K.O. «ΝΕΑ ΔΗΜΟΚΡΑΤΙΑ» κ. Θεόφιλος Λεονταρίδης κατέθεσε αναφορά προς τον Υπουργό Αγροτικής Ανάπτυξης & Τροφίμων, με την οποία η Εθνική Ένωση Αγροτικών Συνεταιρισμών (ΕΘΕΑΣ), με επιστολή της τονίζει την κρίση στον τομέα του σίτου και ζητά την άμεση ενεργοποίηση έκτακτης ενίσχυσης τύπου de minimis, για τους παραγωγούς, σκληρού και μαλακού σίτου, λόγω της κατάρρευσης των τιμών παραγωγού, παρά την αύξηση του κόστους παραγωγής.

Ο Βουλευτής Καρδίτσας της K.O. «ΝΕΑ ΔΗΜΟΚΡΑΤΙΑ» κ. Γεώργιος Κωτσός κατέθεσε αναφορά προς τον Υπουργό Εθνικής Οικονομίας & Οικονομικών, με την οποία οι Δήμαρχοι Μουζακίου και Αργιθέας του Νομού Καρδίτσας, με κοινή επιστολή τους εκφράζουν την έντονη ανησυχία και αγωνία των κατοίκων της περιοχής, για το επικείμενο κλείσιμο του καταστήματος της Εθνικής Τράπεζας στο Μουζάκι.

Η Βουλευτής Ηλείας της K.O. «ΝΕΑ ΔΗΜΟΚΡΑΤΙΑ» κυρία Διονυσία Αυγερινοπούλου κατέθεσε αναφορά προς τον Υπουργό Αγροτικής Ανάπτυξης & Τροφίμων, με την οποία η Δημοτική Ενότητα Πηνείας του Δήμου Ήλιδας του Νομού Ηλείας, ζητά την άμεση λήψη μέτρων σχετικά με την εξάπλωση του καταρροϊκού πυρετού, όπου έχει λάβει ανησυχητικές διαστάσεις, πλήττοντας σοβαρά το σύνολο σχεδόν της κτηνοτροφικής παραγωγής της περιοχής.

Η Βουλευτής Λασιθίου της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κυρία Αικατερίνη (Κατερίνα) Σπυριδάκη κατέθεσε αναφορά προς τους Υπουργούς Εθνικής Οικονομίας & Οικονομικών, Υποδομών & Μεταφορών, Περιβάλλοντος & Ενέργειας και Τουρισμού, με την οποία ο Σύλλογος Επαγγελματιών Καταλυμάτων Κυθήρων "Cerigo", με υπόμνημά του επισημαίνει σοβαρά προβλήματα και ελλείψεις που επηρεάζουν την τουριστική δραστηριότητα στο νησί και ζητά την παρέμβαση των αρμόδιων Υπουργείων για την επίλυσή τους.

Ο Βουλευτής Χαλκιδικής της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Απόστολος Πάνας κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία ο Σύλλογος Γονέων και Κηδεμόνων του Γενικού Λυκείου Νέας Καλλικράτειας, με επιστολή εκφράζει την έντονη διαμαρτυρία του, για την έλλειψη διδακτικού προσωπικού και ειδικότερα καθηγητή Φυσικής στο σχολείο.

Ο Βουλευτής Α΄ Θεσσαλονίκης της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Χρήστος Γιαννούλης κατέθεσε αναφορά προς τον Υπουργό Υποδομών & Μεταφορών, με την οποία ο Σύλλογος Τριτέκνων Θεσσαλονίκης "ΤΡΙΑΙΝΑ", με επιστολή του ζητά την άμεση χορήγηση έκπτωσης, σε όλα τα μέσα μεταφοράς στην πόλη της Θεσσαλονίκης, καθώς η μειωμένη τιμή του εισιτηρίου θα ανακουφίσει οικονομικά τις 20.500 τρικτεκνικές οικογένειες, οι οποίες και ενόψει του δημογραφικού προβλήματος πρέπει να ενισχυθούν.

Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Λέσβου κυρία Μαρία Κομνηνάκα, Α΄ Θεσσαλονίκης κ. Ιωάννης Δελής και Ηρακλείου κ. Εμμανουήλ Συντυχάκης, κατέθεσαν αναφορά προς την Υπουργό Παιδείας, Θρησκευμάτων & Αθλητισμού, με την οποία o Σύλλογος Γονέων και Κηδεμόνων των Μαθητών του Ημερήσιου Γενικού Λυκείου Μύρινας Λήμνου, με κείμενό του ζητά να μη συγχωνευτούν τα τμήματα της Β’ Λυκείου και αναλύει τους λόγους.

Ο Η’ Αντιπρόεδρος της Βουλής και Βουλευτής Β1΄ Βόρειου Τομέα Αθηνών της Κ.Ο. «ΕΛΛΗΝΙΚΗ ΛΥΣΗ» κ. Βασίλειος Βιλιάρδος, κατέθεσε αναφορά προς τον Υπουργό Εθνικής Άμυνας, με την οποία Σύλλογοι Αποφοίτων των ’’Ανωτέρων Στρατιωτικών Σχολών Υπαξιωματικών’’ (ΑΣΣΥ), με δημόσια ανακοίνωση τους ζητούν τη λήψη των απαραίτητων πολιτικών πρωτοβουλιών, προκειμένου να αποσυρθεί η εισαγωγή και ψήφιση στη Βουλή κάθε νομοσχεδίου αλλά και κάθε άλλης ενδεχόμενης σχετικής νομοθετικής διάταξης, που θεσμοθετεί υπό καταχρηστικούς όρους, τη σύσταση Σώματος Υπαξιωματικών, εντάσσοντας σε αυτό τους αποφοίτους των ΑΣΣΥ.

Η Βουλευτής Αχαΐας της Κ.Ο. «ΝΕΑ ΑΡΙΣΤΕΡΑ» κυρία Αθανασία (Σία) Αναγνωστοπούλου κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία ο Πολιτιστικός Σύλλογος Ψαθοπύργου και ο Δήμος Ερυμάνθου του Νομού Αχαΐας, με επιστολές εκφράζουν την έντονη διαμαρτυρία τους για την αιφνίδια υποβάθμιση των Δημοτικών Σχολείων Ερυμάνθειας, Σταυροδρομίου και Ψαθοπύργου και ζητούν την άμεση επανεξέταση και ανάκληση των αποφάσεων υποβάθμισης.

Ο Βουλευτής Α΄ Ανατολικής Αττικής της Κ.Ο. «ΝΙΚΗ» κ. Τάσος Οικονομόπουλος κατέθεσε αναφορά προς τους Υπουργούς Εργασίας & Κοινωνικής Ασφάλισης, Εθνικής Οικονομίας & Οικονομικών και Υγείας, με την οποία η Εθνική Συνομοσπονδία Ατόμων με Αναπηρία, με Δελτίο Τύπου αποτυπώνει την ακραία φτωχοποίηση και τον κοινωνικό αποκλεισμό των ατόμων με αναπηρία.

Ο Ανεξάρτητος Βουλευτής Φθιώτιδας κ. Ιωάννης Σαρακιώτης κατέθεσε αναφορά προς τον Υπουργό Αγροτικής Ανάπτυξης & Τροφίμων, με την οποία ο Σύλλογος Κτηνοτρόφων Δυτικής Φθιώτιδας, με επιστολή του επισημαίνει την αναγκαιότητα της λήψης μέτρων για την προστασία της κτηνοτροφίας από την ευλογιά, καθώς και τη δίκαιη στήριξη των πληγέντων κτηνοτρόφων και αιτείται απάντησης.)

**ΠΡΟΕΔΡΕΥΩΝ (Ιωάννης Πλακιωτάκης):**  Ευχαριστούμε τον κ. Βρεττάκο.

Κυρίες και κύριοι συνάδελφοι, ολοκληρώθηκε η ανακοίνωση των Αναφορών και εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού «Σύσταση Ακαδημιών Επαγγελματικής Κατάρτισης – Ένταξη των Ακαδημιών στο Εθνικό Σύστημα Επαγγελματικής Εκπαίδευσης και Κατάρτισης και άλλα θέματα επαγγελματικής κατάρτισης».

Η Διάσκεψη των Προέδρων αποφάσισε στη συνεδρίασή της, της Δευτέρας 6ης Οκτωβρίου 2025 τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και της τροπολογίας.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):**  Το Σώμα συνεφώνησε.

Το λόγο έχει η Εισηγήτρια της Νέας Δημοκρατίας κ. Ιωάννα Λυτρίβη για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΙΩΑΝΝΑ ΛΥΤΡΙΒΗ:** Ευχαριστώ πολύ, κύριε Πρόεδρε.

Κύριε Υπουργέ, κυρία Γενική Γραμματέα, κυρίες και κύριοι συνάδελφοι, βρισκόμαστε σε μια εποχή μεγάλων και διαρκών αλλαγών, που υπαγορεύονται πρωτίστως από την τεχνολογική εξέλιξη και την έλευση της τεχνητής νοημοσύνης. Αλλαγές που επηρεάζουν τον τρόπο που ζούμε, επηρεάζουν την εκπαίδευση, επηρεάζουν την αγορά εργασίας, επηρεάζουν την οικονομία.

Η αναβάθμιση της επαγγελματικής εκπαίδευσης και κατάρτισης και η πρόσβαση όλων στη δια βίου μάθηση, σε αυτό ακριβώς το πλαίσιο δεν αποτελούν απλώς μια απλή προτεραιότητα, είναι προϋπόθεση για την ατομική εξέλιξη των πολιτών, αλλά και για τη συνολική ανταγωνιστικότητα και βιωσιμότητα της χώρας μας.

Για την Κυβέρνηση, η επαγγελματική εκπαίδευση και κατάρτιση δεν είναι δεύτερη επιλογή, είναι στρατηγική επιλογή. Στόχος μας είναι να τερματίσουμε τη διαχρονική απαξίωση και να την αναδείξουμε ως ισότιμη εναλλακτική πορεία σπουδών, δίπλα στην πανεπιστημιακή εκπαίδευση. Από το 2019 κινούμαστε μεθοδικά τόσο νομοθετικά όσο και επιχειρησιακά, για να χτίσουμε ένα σύγχρονο, αξιόπιστο και δυναμικό Εθνικό Σύστημα Επαγγελματικής Εκπαίδευσης και Κατάρτισης.

Η προσπάθεια αυτή δεν είναι θεωρητική και δεν είναι μόνο νομοθετική, γιατί ξέρουμε πάρα πολύ καλά νόμους οι οποίοι δεν υλοποιούνται, παραμένουν κενό γράμμα και δεν θέλουμε τέτοιους νόμους. Έχει φέρει ήδη μετρήσιμα αποτελέσματα αυτή η προσπάθεια, μέσα από συλλογική δουλειά από κοινού με τους κοινωνικούς εταίρους, τις επιχειρήσεις, την τοπική αυτοδιοίκηση και όλους τους συναρμόδιους φορείς.

Ανασχεδιάσαμε, λοιπόν, τα προγράμματα κατάρτισης με νέους Οδηγούς Σπουδών και εκπαιδευτικό υλικό για εκατόν τριάντα ειδικότητες και παρά τα όσα ακούστηκαν για κακούς Οδηγούς και με προβληματικά στοιχεία, αξίζει να πω ότι στις δεκάδες χιλιάδες σελίδες των νέων αυτών Οδηγών, δεν υπήρχε στη δημόσια διαβούλευση ούτε ένα σχόλιο για την ουσία, για το περιεχόμενο των Οδηγών αυτών κατάρτισης.

Εισαγάγαμε τη δυνατότητα εξ αποστάσεως εκπαίδευσης, ανοίγοντας την πρόσβαση σε περισσότερους πολίτες. Εκσυγχρονίσαμε το διοικητικό πλαίσιο των ΣΑΕΚ των πρώην ΙΕΚ και της μαθητείας, με νέους κανονισμούς λειτουργίας. Για πρώτη φορά εφαρμόστηκε αξιολόγηση διευθυντών και εκπαιδευτών, ενώ οι δομές στελεχώθηκαν με μόνιμο προσωπικό. Αρκεί; Θα πείτε. Και θα πούμε και εμείς «όχι», είναι η απάντηση. Χρειάζεται και άλλο, χρειάζεται περαιτέρω ενίσχυση, αλλά έχει σημασία ότι για πρώτη φορά στελεχώθηκαν με μόνιμο προσωπικό που το είχαν τόσο ανάγκη οι δομές αυτές.

Δημιουργήθηκε νέο Μητρώο Εκπαιδευτών στο ΙΝΕΔΙΒΙΜ με κριτήρια διαφάνειας και αντικειμενικότητας. Αυξήθηκαν οι θέσεις μαθητείας, ιδιαίτερα στον ιδιωτικό τομέα. Σήμερα οι θέσεις μαθητείας ανέρχονται σε περίπου δεκατέσσερις χιλιάδες θέσεις και αυτό είναι πολύ μεγάλο. Παράλληλα εκπονήσαμε το στρατηγικό σχέδιο 2025-2027 για την επαγγελματική εκπαίδευση και τη δια βίου μάθηση, το οποίο χαράσσει τον οδικό χάρτη για τα επόμενα χρόνια με τη συμμετοχή όλων των θεσμικών εταίρων.

Στην προσπάθεια αυτή αξιοποιήσαμε και αξιοποιούμε κάθε πηγή χρηματοδότησης ενωσιακών και ευρωπαϊκών πόρων για νέα έργα. Με αυτά, λοιπόν, χρηματοδοτούμε την επιμόρφωση εκπαιδευτών και στελεχών, αναπτύσσουμε νέες ειδικότητες, μηχανισμό επικαιροποίησης των υπαρχόντων Οδηγών κατάρτισης, δημιουργία, λοιπόν, μηχανισμών αξιολόγησης, ενίσχυση της συμβουλευτικής σταδιοδρομίας μέσω των γραφείων επαγγελματικής ανάπτυξης και σταδιοδρομίας που, ναι, ακούμε την κριτική, έχει καθυστερήσει η στελέχωσή τους.

Ωστόσο, ξέρετε πάρα πολύ καλά ότι ειδικά τα έργα αυτά, τα μεγάλα, τα οποία εντάσσονται μέσα στα συγχρηματοδοτούμενα προγράμματα, στις αλλαγές των προγραμματικών περιόδων, αντιμετωπίζουν κάποιες καθυστερήσεις. Πιέζουμε προς αυτή την κατεύθυνση και είμαστε σε πολύ καλό δρόμο.

Ταυτόχρονα στηρίζουμε διεθνείς συνεργασίες και τη συμμετοχή της χώρας μας σε Διεθνή fora για την επαγγελματική εκπαίδευση και κατάρτιση και την ανάπτυξη των δεξιοτήτων. Ενισχύσαμε τη συνεργασία με την ΕΛΣΤΑΤ, για καλύτερη αποτύπωση των στοιχείων συμμετοχής στη δια βίου μάθηση, χαρτογραφήσαμε με ακρίβεια τις ανάγκες νέων ειδικοτήτων, προκειμένου να εξορθολογίσουμε την προσφορά και να εξυγιάνουμε το δίκτυο των δομών. Όχι, δεν είχαμε κάποια επιθυμία να κλείσουμε δομές έτσι στον αέρα, θέλουμε δυνατές δομές, θέλουμε ισχυρές δομές επαγγελματικής εκπαίδευσης και κατάρτισης σε όλη τη χώρα, θέλουμε κόμβους καινοτομίας σε όλη τη χώρα και όχι δομές ασθμαίνουσες.

Παράλληλα, επεκτείναμε το δίκτυο των Σχολείων Δεύτερης Ευκαιρίας με νέα σχολεία και νέα τμήματα και σχεδιάζουμε την αναμόρφωση του κανονισμού λειτουργίας τους, ώστε να ανταποκρίνονται καλύτερα στις ανάγκες των ευάλωτων κοινωνικών ομάδων.

Οι φάσεις, λοιπόν, για μια αποτελεσματική και αποδοτική λειτουργία ενός τόσο κρίσιμου τομέα όσο η επαγγελματική εκπαίδευση και κατάρτιση, έχουν πλέον τεθεί. Θα αδικούσαμε, ωστόσο, τους εαυτούς μας αν σταματούσαμε εκεί. Ξέρετε ο στρατηγικός στόχος που έχουμε θέσει για ενίσχυση των επαγγελματικών γνώσεων, των ικανοτήτων και δεξιοτήτων του ανθρώπινου δυναμικού της χώρας μας, επιβάλλει να αξιοποιήσουμε κάθε διαθέσιμη δυνατότητα.

Έτσι, με το παρόν ερχόμαστε να προσθέσουμε άλλη μία διαδρομή, άλλη μία εναλλακτική επιλογή για τους νέους μας μετά το λύκειο, αλλά και το ανθρώπινο δυναμικό που είτε εργάζεται είτε δεν εργάζεται, κυρίως στην περιφέρεια, το οποίο θα μπορεί επίσης να συμμετάσχει και να παρακολουθήσει τα προγράμματα σε αυτές τις τρεις ακαδημίες.

Έτσι, λοιπόν, προχωράμε στη θεσμοθέτηση των Ακαδημιών Επαγγελματικής Κατάρτισης, με την οποία εισάγεται η συνέργεια μεταξύ δημοσίου και ιδιωτικού τομέα, με στόχο την παραγωγή στελεχών υψηλής εξειδίκευσης και έμφαση στις ανάγκες κάθε περιοχής της χώρας. Η θέσπιση των Ακαδημιών δεν αποτελεί μεμονωμένη πρωτοβουλία, αλλά εντάσσεται οργανικά στη στρατηγική ενίσχυσης του Εθνικού Συστήματος Επαγγελματικής Εκπαίδευσης και Κατάρτισης, που έχει ήδη θεμελιωθεί νομοθετικά. Με αυτό τον τρόπο διασφαλίζεται η συνέπεια και η συνέχεια της εκπαιδευτικής πολιτικής, σε ένα πεδίο που παραδοσιακά χαρακτηρίζεται από κατακερματισμό και αποσπασματικές παρεμβάσεις.

Το Δημόσιο αναλαμβάνει την ίδρυση και τη λειτουργία της Ακαδημίας, την ανεύρεση κτιριακών υποδομών και την κάλυψη των αποδοχών των εκπαιδευτών και του διοικητικού προσωπικού.

Ο συνεργαζόμενος οικονομικός φορέας θα συμβάλει με την παροχή του υλικοτεχνικού και μηχανολογικού εξοπλισμού, την εξασφάλιση της πρακτικής άσκησης ή μαθητείας των καταρτιζομένων και με οδηγούς κατάρτισης, οι οποίοι θα εγκρίνονται αυτονοήτως από το ΥΠΑΙΘΑ. Οι συνεργαζόμενοι οικονομικοί φορείς μπορεί να είναι επιχειρήσεις του ιδιωτικού τομέα, κοινοπραξίες ή ενώσεις αυτών, επιμελητήρια, συνεταιρισμοί, αναπτυξιακές εταιρείες ΟΤΑ, ινστιτούτα κοινωνικών εταίρων. Η φοίτηση θα είναι εντελώς δωρεάν. Η πρακτική άσκηση ή η μαθητεία θα αμείβεται και θα ασφαλίζεται. Οι εκπαιδευτές θα προέρχονται από το ίδιο μητρώο με τις ΣΑΕΚ, ενώ ο τίτλος σπουδών που θα αποκτούν οι απόφοιτοι θα είναι επιπέδου 5 του Εθνικού Πλαισίου Προσόντων.

Το δυνατό σημείο αυτής της μεταρρύθμισης είναι η εξασφαλισμένη πρακτική άσκηση ή μαθητεία ως υποχρεωτικό αμειβόμενο στάδιο σε εγκαταστάσεις του οικονομικού φορέα ή τρίτων, η οποία δύναται κιόλας να οργανωθεί με ευελιξία εντός 36 μηνών από το τέλος της θεωρητικής κατάρτισης. Το λέμε αυτό γιατί, ξέρετε, τα στοιχεία δείχνουν ότι ένα μεγάλο μέρος της διαρροής από τις δημόσιες σχολές επαγγελματικής κατάρτισης οφείλεται στο γεγονός ότι οι φοιτητές, οι σπουδαστές μας δεν βρίσκουν πρακτική άσκηση. Με αυτό το σχήμα, η πρακτική άσκηση είναι εξασφαλισμένη και αυτό είναι κάτι που θεωρούμε ότι θα δώσει πολύ μεγάλη ώθηση σε αυτές τις δομές σε όλη την περιφέρεια, σε όλη τη χώρα.

Επίσης, η ρήτρα πρόσληψης ποσοστού αποφοίτων μετά την πιστοποίησή τους που ενσωματώνεται στη συμφωνία του οικονομικού φορέα και του Δημοσίου, τοποθετεί τη λογική «σπουδάζω-εργάζομαι» στον πυρήνα του θεσμού.

Ως προς τα επαγγελματικά δικαιώματα, μετά την επιτυχή ολοκλήρωση των σπουδών απονέμεται βεβαίωση επαγγελματικής κατάρτισης, η οποία δίνει πρόσβαση στις ετήσιες εξετάσεις πιστοποίησης του ΕΟΠΠΕΠ και οδηγεί σε δίπλωμα επαγγελματικής ειδικότητας και κατάρτισης επιπέδου 5 του Εθνικού Πλαισίου Προσόντων, εγγραφή στο μητρώο επαγγελματιών και όπου προβλέπεται άδεια άσκησης επαγγέλματος.

Ταυτόχρονα, οι κάτοχοι διπλώματος διαθέτουν πύλη μετάβασης στο επίπεδο 6 του Εθνικού Πλαισίου Προσόντων, καθώς όπως έχουμε πει ήδη δεν υπάρχουν σιλό και αυτό θεσμοθετήθηκε με το ν. 4763/2020, εντάσσεται δηλαδή στο ίδιο πλαίσιο αυτό που περιγράφουμε για την τελευταία εξαετία και τη στροφή που έχει γίνει προς την ενίσχυση αυτού του πυλώνα της εκπαίδευσης.

Η διαπερατότητα λοιπόν σε αναβαθμισμένο επίπεδο σπουδών, σε περιφερειακά πανεπιστήμια σε συνδυασμό με την οικονομική επένδυση σε τοπικό επίπεδο, εξασφαλίζει στους αποφοίτους των ακαδημιών την περαιτέρω εξέλιξή τους, αν εκείνοι το επιθυμούν, στην ειδικότητά τους, στον τόπο τους και στην ενίσχυση της βιωσιμότητας των περιφερειακών πανεπιστημίων.

Τώρα, επειδή ακούστηκαν πολλά ως προς τη διαδικασία που ακολουθείται και αν είναι μια αυθαίρετη διαδικασία η οποία γίνεται στα χαρτιά και χωρίς σχέδιο, όχι, οι ενδιαφερόμενοι φορείς ή οι επιχειρήσεις θα υποβάλουν την πρότασή τους στο ΥΠΑΙΘΑ, πρόταση για την οποία θα εκφέρει γνώμη το Κεντρικό Συμβούλιο Επαγγελματικής Εκπαίδευσης και Κατάρτισης, στο οποίο -θυμίζω- συμμετέχουν όλοι οι εμπλεκόμενοι παράγοντες στην επαγγελματική εκπαίδευση και κατάρτιση της χώρας, συγκεκριμένα όλα τα συναρμόδια Υπουργεία, οι κοινωνικοί εταίροι, εκπρόσωποι των εργαζομένων όλων των εργοδοτικών φορέων, η Δημόσια Υπηρεσία Απασχόλησης, ο μηχανισμός διάγνωσης αναγκών.

Αυτό το όργανο λοιπόν, με όλους αυτούς τους συμμετέχοντες, είναι αρμόδιο να εκφέρει γνώμη για την πρόταση που υποβάλλει ο οικονομικός φορέας στο ΥΠΑΙΘΑ και κατόπιν της έκφρασης αυτής της γνώμης θα προχωρά στη συμφωνία ίδρυσης του οικονομικού φορέα με το Υπουργείο Παιδείας, προκειμένου να ιδρύεται η Ακαδημία και η συμφωνία αυτή θα έχει διάρκεια εξαετή με δυνατότητα παράτασης ή ανανέωσης.

Στη συμφωνία ίδρυσης, που είναι το βασικό κείμενο που ουσιαστικά θα περιγράφει τους όρους και τις προϋποθέσεις της λειτουργίας της Ακαδημίας, ορίζονται λεπτομερώς το θεματικό αντικείμενο, οι ειδικότητες, οι υποδομές, ο εξοπλισμός που απαιτείται, ο ανώτατος αριθμός καταρτιζομένων ανά ειδικότητα και οι αμοιβαίες υποχρεώσεις από πλευράς ιδιώτη και από πλευράς Δημοσίου.

Οι ακαδημίες θα λειτουργούν υπό μία διοικούσα επιτροπή, η οποία συγκροτείται με απόφαση του αρμόδιου Υπουργού και έχει τριετή θητεία. Η διοικούσα επιτροπή είναι πενταμελής, με τρία μέλη από το Δημόσιο και δύο μέλη τα οποία υποδεικνύονται από τον συνεργαζόμενο οικονομικό φορέα, εξασφαλίζοντας πλειοψηφία δημόσιας λογοδοσίας, χωρίς να χάνεται από την άλλη η τεχνογνωσία της αγοράς. Έτσι διασφαλίζεται ο έλεγχος, η ποιότητα και η διαφάνεια.

Παράλληλα, οι ρήτρες λύσης της συμφωνίας, εφόσον δεν εκδοθεί η πράξη ίδρυσης εντός ενός έτους, προστατεύουν το Δημόσιο από κενές εξαγγελίες και δεσμεύουν τους οικονομικούς φορείς σε σαφή χρονοδιαγράμματα υλοποίησης.

Στο σχέδιο νόμου έχει, επίσης, εξασφαλισθεί ότι ακόμη και αν η συμφωνία λυθεί για οποιονδήποτε λόγο, το ΥΠΑΙΘΑ μεριμνά για τη συνέχιση της λειτουργίας της Ακαδημίας και για την ολοκλήρωση των παρεχόμενων προγραμμάτων επαγγελματικής κατάρτισης, ώστε οι καταρτιζόμενοι σε κάθε περίπτωση να είναι εξασφαλισμένοι.

Περαιτέρω, το κανονιστικό πλαίσιο προβλέπει ρητά όργανα, διαδικασίες και κριτήρια για τη διασφάλιση της ποιότητας, αλλά και υποχρεωτική δημοσιοποίηση διοικητικών και διδακτικών αποφάσεων θωρακίζοντας τη διαφάνεια.

Με αυτόν τον τρόπο, κυρίες και κύριοι συνάδελφοι, διαμορφώνουμε ένα εκπαιδευτικό μοντέλο που ανταποκρίνεται άμεσα στις απαιτήσεις της αγοράς εργασίας, συμβάλλει στην περιφερειακή ανάπτυξη προσφέροντας παράλληλα στους νέους πραγματικές ευκαιρίες επαγγελματικής αποκατάστασης και ενισχύοντας την ανταγωνιστικότητα της ελληνικής οικονομίας.

Οι Ακαδημίες Επαγγελματικής Κατάρτισης έχουν συγκεκριμένη περιφερειακή εμβέλεια και εξειδίκευση, ώστε να λειτουργούν ως κόμβοι γνώσης και ανάπτυξης τοπικών αλυσίδων αξίας. Πυρήνας του μοντέλου είναι η σύμπραξη του ιδιωτικού και του δημόσιου τομέα, προκειμένου με βάση τις ανάγκες της τοπικής αγοράς εργασίας οι νέοι της περιφέρειας να αποκτήσουν εξειδίκευση σε ειδικότητες που τους εξασφαλίζουν απασχόληση στον τόπο τους.

Η θεσμική κατοχύρωση δωρεάν φοίτησης και ασφαλισμένης αμειβόμενης πρακτικής άσκησης ή μαθητείας ασκεί πίεση -επιτρέψτε μου- για αξιοπρεπείς όρους εισόδου των νέων μας στην εργασία, ενώ η πλειοψηφική παρουσία του Δημοσίου στη διοίκηση διασφαλίζει ότι το δημόσιο συμφέρον δεν εκχωρείται.

Την ίδια στιγμή, η αποκέντρωση και η παραγωγή γνώσης έξω από τα μεγάλα αστικά κέντρα ευθυγραμμίζεται, θα έλεγα, με το αίτημα για συμμετρική ανάπτυξη λειτουργώντας ως μοχλός περιφερειακής πολιτικής, με εξασφάλιση θέσεων πρακτικής άσκησης ή μαθητείας και απορρόφηση ποσοστού των φοιτούντων από τους οικονομικούς φορείς.

Το νομοσχέδιο φέρνει, επίσης, ρυθμίσεις για τις ΣΑΕΚ, τα σχολεία δεύτερης ευκαιρίας, τις δομές εκπαίδευσης σε σωφρονιστικά καταστήματα, καθώς και για ζητήματα ανώτατης εκπαίδευσης και αθλητισμού. Πρόκειται για μια συνολική μεταρρυθμιστική παρέμβαση, κοντά στις υπόλοιπες που κάνουμε, με συνέπεια και συγκροτημένα από το 2020 μέχρι και σήμερα, προκειμένου αυτό το όχι και τόσο φροντισμένο μονοπάτι της εκπαίδευσης να φροντιστεί ακόμη περισσότερο και να ενισχυθεί ακόμη περισσότερο, καθώς πλέον τα οφέλη του νομίζω ότι γίνονται από όλους αντιληπτά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε, μόνο. Ευχαριστώ.

Κυρίες και κύριοι συνάδελφοι, κλείνοντας θέλω να πω το εξής: Στόχος μας είναι να συμφιλιώσουμε την εκπαίδευση με τον κόσμο της εργασίας και της παραγωγής, να κάνουμε την επαγγελματική εκπαίδευση μοχλό καινοτομίας και ανάπτυξης σε τοπικό και εθνικό επίπεδο. Είναι στρατηγική μας επιλογή να δώσουμε στους νέους εργαλεία, δεξιότητες και γνώσεις που θα τους κάνουν ικανούς να σταθούν με αξιοπρέπεια και αυτοπεποίθηση στην αγορά εργασίας και ταυτόχρονα είναι στρατηγική επιλογή να δημιουργήσουμε επιχειρήσεις που θα μάθουν να αξιοποιούν, θα μάθουν να σέβονται και να ανταμείβουν δίκαια αυτό το ανθρώπινο δυναμικό.

Η επαγγελματική εκπαίδευση και κατάρτιση μαζί με τη διά βίου μάθηση είναι τα ισχυρότερα όπλα μας για μια κοινωνία πιο δίκαιη, πιο ανθεκτική, πιο ανταγωνιστική. Η πρόοδος είναι σημαντική, αλλά η πορεία συνεχίζεται και σε αυτή την πορεία δεν χωράνε όχι και μία επιλογή, αλλά δύο επιλογές, τρεις επιλογές, όσο το δυνατόν περισσότερες επιλογές διασφαλισμένες, με κριτήρια ποιότητας, με κριτήρια διαφάνειας και λογοδοσίας και σε αυτές τις περισσότερες επιλογές για τους νέους μας νομίζω ότι όλοι πρέπει να συστρατευόμαστε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Λυτρίβη.

Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης με την από 6 Οκτωβρίου 2025 επιστολή του προς τον Πρόεδρο της Βουλής, μας γνωστοποιεί την επανένταξη του Βουλευτή Δράμας κ. Δημητρίου Κυριαζίδη στην Κοινοβουλευτική Ομάδα της Νέας Δημοκρατίας.

(Ζωηρά χειροκροτήματα)

Η προαναφερθείσα επιστολή κατατίθεται στα Πρακτικά της σημερινής συνεδρίασης.

(Η προαναφερθείσα επιστολή καταχωρίζεται στα Πρακτικά και έχει ως εξής:

**ΔΗΜΗΤΡΙΟΣ ΜΠΙΑΓΚΗΣ:** Άξιος, άξιος!

**ΘΕΟΦΙΛΟΣ ΞΑΝΘΟΠΟΥΛΟΣ:** Μήπως έφυγε ποτέ;

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο εισηγητής από το ΠΑΣΟΚ-Κίνημα Αλλαγής κ. Στέφανος Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κύριε Πρόεδρε, κυρίες και κύριοι συνάδελφοι, βρισκόμαστε στην τελική ευθεία για την ψήφιση ενός νομοσχεδίου της Κυβέρνησης που αφορά στην επαγγελματική κατάρτιση, έναν τομέα που κατά την κοινή ομολογία των stakeholders της, των εκπαιδευτικών δηλαδή, των καταρτιζομένων, των στελεχών της εκπαίδευσης, αλλά και των πολιτικών δυνάμεων αποτελεί τον φτωχό συγγενή του ελληνικού εκπαιδευτικού συστήματος.

Θυμίζω ότι στις αρχές του έτους, σε τηλεδιάσκεψη του με τους μαθητές του Πρότυπου ΕΠΑΛ Περάματος, ο Πρωθυπουργός της χώρας, ο κ. Μητσοτάκης, δήλωνε ότι είναι μεγάλο λάθος να πιστεύουμε και, δυστυχώς, το πιστεύουν κάποιοι ακόμα, ότι η επαγγελματική εκπαίδευση είναι ο φτωχός συγγενής της γενικής εκπαίδευσης. Προσωπικά, πιστεύω, συνεχίζει ο κ. Κυριάκος Μητσοτάκης, ότι αυτή είναι μια λογική την οποία πρέπει να αντιστρέψουμε. Αυτά το 2025.

Όμως, η πραγματικότητα τον διαψεύδει καθημερινά. Στον έβδομο χρόνο διακυβέρνησης της Νέας Δημοκρατίας, η επαγγελματική εκπαίδευση και κατάρτιση αποτελεί ένα από τα προβληματικότερα τμήματα του ελληνικού εκπαιδευτικού συστήματος. Υποχρηματοδότηση, υποστελέχωση, κατασπατάληση πόρων προερχομένων από το Ταμείο Ανάκαμψης. Θεσμοί που νομοθετούνται, όπως τα ΓΕΑΣ για παράδειγμα, και δεν λειτουργούν λόγω υποστελέχωσης. Θεσμοί που νομοθετούνται και βαφτίζονται ως μεγάλη μεταρρύθμιση και παραμένουν μέχρι σήμερα στα χαρτιά, όπως το φιάσκο με τα ΚΕΕΚ. Ανύπαρκτος ή ελλιπής στρατηγικός σχεδιασμός σε έναν χώρο κομβικό για την οικονομία, την παραγωγή, την ανάπτυξη, τη θέση της χώρας μας στον ευρωπαϊκό και διεθνή καταμερισμό παραγωγής και εργασίας.

Κυρίες και κύριοι συνάδελφοι, η επαγγελματική εκπαίδευση και κατάρτιση της χώρας είναι μια πονεμένη ιστορία. Πολυτυπία, αλληλοεπικαλυπτόμενες εκπαιδευτικές διαδρομές με αβέβαιο τελικό προορισμό, ανεπαρκώς ρυθμισμένα επαγγέλματα, πολυνομία αναπαράγουν ένα μοντέλο διαχρονικής ασάφειας και ανασφάλειας για τους εκπαιδευτικούς και τους καταρτιζόμενους. Παιδιά που τελειώνουν το σχολείο και δεν ξέρουν τι να κάνουν. Ποιες είναι οι διαθέσιμες εκπαιδευτικές διαδρομές; Τι ανάγκες καλύπτουν; Ποιες ειδικότητες έχουν ζήτηση; Ποια η δυναμική τους; Δεδομένα που θα έπρεπε να είναι ανοιχτά και προσβάσιμα, παραμένουν κλειστά ή η πρόσβαση σε αυτά γίνεται με σημαντικό κόστος σε χρήμα, χρόνο και ταλαιπωρία.

Θυμάμαι, από την αρχή είχα βάλει το ζήτημα των ανοιχτών δεδομένων στο Υπουργείο Παιδείας και μου είχαν πει τότε ότι έχουν αλλάξει τα πρόσωπα, ότι «κρούουν ανοιχτές θύρες». Τα δεδομένα παραμένουν γενικότερα κλειστά.

Καταρτιζόμενοι, που στο τέλος της διαδρομής εγκλωβίζονται σε μακροχρόνιες διαδικασίες παροχής πιστοποίησης και παροχής επαγγελμάτων, συμπτώματα ενός υποστελεχωμένου, αποδιοργανωμένου συστήματος που έχει προ πολλού ξεπεράσει τα όρια του. Εκπαιδευτικοί δε εξουθενωμένοι, αγανακτισμένοι, απογοητευμένοι σε όλα τα επίπεδα δυστυχώς, της εκπαιδευτικής διαδικασίας.

Αυτή είναι η εικόνα. Αυτή είναι η εικόνα που αποκομίζουμε, όταν μιλάμε με τον κόσμο της επαγγελματικής εκπαίδευσης και κατάρτισης. Δεν έρχομαι να μεταφέρω κάτι διαφορετικό. Δυστυχώς, αυτή είναι η εικόνα που να ανατρέχουμε αν δούμε και τα στατιστικά δεδομένα που τηρούν οι ευρωπαϊκοί οργανισμοί και οι διεθνείς οργανώσεις.

Βρισκόμαστε, κυρίες και κύριοι, -προσέξτε λίγο, να έχουμε και μια εικόνα- στον πάτο της Ευρώπης σε ότι αφορά σχεδόν στο σύνολο των μετρήσεων. Προτελευταίοι στους ενηλίκους που έλαβαν οποιαδήποτε μάθηση, πάνω μόνο από τη Βουλγαρία. Προτελευταίοι στους απόφοιτους επιπέδων 3 και 4, ηλικίας δεκαοκτώ έως είκοσι τέσσερα, που συμμετείχαν σε οποιαδήποτε κατάρτιση, πάνω μόνο από τη Λιθουανία. Προτελευταίοι στους ενηλίκους πενήντα πέντε έως εξήντα τεσσάρων ετών, που είχαν οποιαδήποτε κατάρτιση τον τελευταίο μήνα, πάνω μόνο από τη Βουλγαρία. Τελευταίοι στους ενήλικες αποφοίτους χαμηλής μόρφωσης, που έλαβαν οποιαδήποτε κατάρτιση τον τελευταίο μήνα, χωρίς καμία βελτίωση την τελευταία πενταετία. Τρίτοι από το τέλος στο ποσοστό των ανέργων με οποιαδήποτε κατάρτιση τον τελευταίο μήνα. Πρωταθλητές στην ανεργία των νέων. Προτελευταίοι στην απασχόληση των πρόσφατων αποφοίτων, σταθερά ουραγοί τα τελευταία έξι χρόνια διακυβέρνησης της Νέας Δημοκρατίας.

Κυρίες και κύριοι συνάδελφοι, με απλά ελληνικά χωρίς σύνθετους όρους, θα πρέπει να πούμε, αφού αποτυπώσαμε μία πραγματικότητα, και τα συγκριτικά δεδομένα μας βοηθούν να καταλάβουμε, που βρισκόμαστε σήμερα. Τελικά, η επαγγελματική κατάρτιση χωρίς σύνθετους όρους τι είναι, τι πρέπει να υπηρετεί; Πρέπει να το ξεδιαλύνουμε και μεταξύ μας λίγο αυτό, γιατί έχει σημασία. Είναι η παροχή, λοιπόν, προσόντων μέσω οργανωμένης μάθησης στους καταρτιζόμενους, ώστε να οδηγηθούν στην εύρεση εργασίας στις τοπικές αγορές εργασίας. Σωστά, λοιπόν, είναι ένα ζήτημα το οποίο αφορά πράγματι την αγορά και με στενούς όρους.

Συνεπώς, λοιπόν, με βάση αυτόν τον ορισμό εξυπακούεται ότι η αγορά θα πρέπει να ακούγεται. Το θεωρώ αυτονόητο ότι θα πρέπει να υπάρχει ενεργή συμμετοχή στη χάραξη της στρατηγικής επαγγελματικής κατάρτισης και θα πρέπει να συνεισφέρει δεδομένα, εμπειρίες και να καθοδηγεί κράτος και εκπαιδευτικούς φορείς.

Επί της αρχής, λοιπόν, συμφωνούμε με ένα σύστημα επαγγελματικής κατάρτισης στο οποίο ο ιδιωτικός τομέας, οι επιχειρήσεις δηλαδή, εμπλέκονται με τρόπο ενεργό, δεν είμαστε Σοβιετία. Να το ξεκαθαρίσουμε αυτό.

Το σύστημα αυτό είναι διαρθρωμένο σε δύο δέσμες κεντρικών αρχών. Πρώτον, στοχεύει στη διαρκή τροφοδότηση εξειδικευμένου εργατικού δυναμικού, που θα καλύπτει τις μεταβαλλόμενες ανάγκες της οικονομίας και της παραγωγής, θα εξασφαλίζει υψηλό βαθμό απασχόλησης και θα συμβάλλει στην περιφερειακή ανάπτυξη και στην αποκέντρωση μέσω της παροχής κινήτρων. Δεύτερον, είναι διαμορφωμένο πάνω στο σχήμα «παροχή θεωρητικής κατάρτισης και εκπαίδευσης σε εκπαιδευτικές δομές», όπως τα ΣΑΕΚ εν προκειμένω, και στην «πρακτική στο πεδίο», δηλαδή στην επιχείρηση.

Υπηρετεί τις παραπάνω αρχές το μοντέλο που εισάγετε στο νομοσχέδιο; Έχουμε σοβαρές επιφυλάξεις ως προς αυτό και θέλω να τις διατυπώσω.

Επιφύλαξη πρώτη: Θολή στοχοθεσία και στρατηγικός σχεδιασμός, προχειρότητα και δεν έχουμε καταλάβει, μέχρι και σήμερα ακόμη, ποια είναι η θέση της Ακαδημίας στη συστηματική διάρθρωση του 4763/2020 και, δυστυχώς, η διαδικασία στις επιτροπές μάλλον συσκότισε τα πράγματα. Τι είναι ακριβώς αυτές οι Ακαδημίες; Πώς είναι δυνατόν να είναι ταυτόχρονα αποκεντρωμένες υπηρεσίες, παραρτήματα ΣΑΕΚ και ενδεχομένως και αυτοτελείς ΣΑΕΚ στην περίπτωση που θα προχωρήσετε σε ίδρυση ΣΑΕΚ προς τον σκοπό ίδρυσης Ακαδημίας; Υποτίθεται ότι ο 4763/2020 ήρθε για να εξορθολογήσει διά της ενοποιήσεως, το σύστημα. Μετά τον ν.5082/2024 και τα ΚΕΕΚ και αυτό το νομοσχέδιο κινείται στην αντίθετη κατεύθυνση, δημιουργεί δηλαδή, εκπαιδευτικές διαδρομές που θα συνυπάρχουν με τις ήδη υπάρχουσες με θολούς όρους και ασαφείς διαδικασίες και το θολό κρύβει και κίνδυνο γενικά.

Επιφύλαξη δεύτερη: Ασαφείς όροι και διαδικασίες. Τι σημαίνει θεματική συνάφεια; Πώς θα προκύπτει το μίνιμουμ του 40% της απορρόφησης καταρτιζόμενων; Ποια θα είναι η οικονομική συνεισφορά των φορέων και πώς θα σταθμίζεται με λογική κόστους οφέλους; Τα διευκρινίζει, αλλά όχι επαρκώς το νομοσχέδιο. Ποιος και με ποια διαδικασία θα συντάσσει τους οδηγούς κατάρτισης; -Ακούσαμε στην εισήγηση για τους οδηγούς κατάρτισης- Ποια θα είναι τα χρονικά όρια; Τι θα γίνει με το υπόλοιπο 60% υπερεξειδικευμένων καταρτιζόμενων; Με ποια κριτήρια θα επιλέγεται το 40%; Πώς ακριβώς θα απορροφάται το 40% όταν συνιδρυτής της Ακαδημίας δεν θα είναι οικονομικός φορέας Περσέ (PERSE); Για παράδειγμα, όταν θα είναι συνδικαλιστική οργάνωση.

Επιφύλαξη τρίτη: Όλες αυτές οι ασάφειες θα ρυθμίζονται από δευτερογενείς αποφάσεις, οι οποίες θα δημιουργήσουν ακόμα και ένα πεδίο ενδεχόμενων συγκρούσεων, αντιφάσεων και ασαφειών. Υπουργικές αποφάσεις, απόφαση ίδρυσης, ειδικός κανονισμός λειτουργίας. Θα αποτελούν ένα σύνολο κανονιστικών πράξεων που, όπως η εμπειρία δείχνει, θα οδηγήσει σε χαοτικές καταστάσεις.

Επιφύλαξη τέταρτη. Ποια ακριβώς λογική υπηρετεί το ενδεχόμενο οι καταρτιζόμενοι να κάνουν την πρακτική τους σε χώρους εκτός του οικονομικού φορέα. Ποιος ο λόγος ίδρυσης μιας ακαδημίας, αν οι καταρτιζόμενοι θα υποχρεώνονται να κάνουν πρακτική σε τρίτους, άσχετους με αυτήν φορείς.

Επιφύλαξη πέμπτη. Ποιος, εν τέλει, θα διοικεί την Ακαδημία. Ο νόμος στην ουσία περιλαμβάνει δύο πρόσωπα με ταυτόσημες αρμοδιότητες: Συντονιστής και Υποδιευθυντής ΣΑΕΚ. Αυτό, αν δεν γίνει διακριτό, θα υπάρχει ζήτημα στη διοίκηση κι εμείς εδώ, προφανώς, θέλουμε ο δημόσιος τομέας να είναι ενισχυμένος σε αυτήν την δομή.

Επιφύλαξη έκτη. Ποια μέτρα θα ληφθούν ώστε να αποτραπεί το φαινόμενο υποβάθμισης των ΣΑΕΚ και με ποια κριτήρια επιλέξατε το μοντέλο της Ακαδημίας, έναντι ενός δοκιμασμένο μοντέλου, φαινομενικά πιο ευέλικτου, με μικρότερο κόστος, αυτό στο οποίο ο φορέας διαμορφώνει από μόνος του ή σε συνεργασία με το κράτος έναν οδηγό κατάρτισης και τον υλοποιεί σε συνεργασία με πειραματικά ή θεματικά ΣΑΕΚ. Στις Επιτροπές σας φέραμε το παράδειγμα της Lidl, το οποίο στην πορεία αποσύρθηκε. Ακούσαμε ότι απέτυχε. Εμείς είπαμε ότι πέτυχε. Περιμένουμε ακόμη να μας τεκμηριώσετε γιατί απέτυχε ένα μοντέλο στο οποίο εκπαιδεύτηκαν στο ΙΕΚ Γλυφάδας οι εργαζόμενοι και απορροφήθηκαν στο σύνολό τους από την συγκεκριμένη εταιρεία.

Επιφύλαξη έβδομη. Κύριε Πρόεδρε, θέλω να καταθέσω στα Πρακτικά αυτές τις φωτογραφίες. Είναι οι εγκαταστάσεις του Εργαστηριακού Κέντρου στο Κιλκίς. Δεν θέλω να τις δείξω καν στην Αίθουσα. Είναι εικόνες ντροπής.

(Στο σημείο αυτό ο Βουλευτής κ. Στέφανος Παραστατίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στεγάζονται, λοιπόν, οι εγκαταστάσεις του Εργαστηριακού Κέντρου στο Κιλκίς σε μία πολυκατοικία παντελώς ακατάλληλη για τη χρήση αυτή. Στα υπόγεια και στα μπαλκόνια του βρίσκεται ακόμα σε σελοφάν εξοπλισμός πολλών χιλιάδων ευρώ, χρήματα του Ταμείου Ανάκαμψης. Είναι σε κούτες. Θα τα δείτε στις φωτογραφίες. Δεν θέλω ούτε να τα σηκώνω ούτε να τα περιφέρω. Αντιλαμβάνεστε φαντάζομαι ότι ακαδημία χωρίς εργαστηριακό κέντρο δεν νοείται. Κι επειδή ακούω ότι σκοπεύετε να φτιάξετε ακαδημίες παντού, τι έχετε να πείτε γι’ αυτό το χάλι; Έχουμε καταθέσει κοινοβουλευτικές ερωτήσεις και οι απαντήσεις είναι ένα μείγμα διεκπεραιωτικής ελαφρότητας και ωχαδερφισμού, λες και δεν φοιτούν άνθρωποι σε αυτό το κέντρο, αλλά ρομπότ. Με αυτά τα μυαλά θα υλοποιήσουμε τις Ακαδημίες;

Περιμέναμε κάποιες απαντήσεις από τη συζήτηση με τους φορείς στη συνεδρίαση της Επιτροπής. Αντ’ αυτού, έκπληκτοι διαπιστώσαμε ότι όχι απλά και οι φορείς, όπως ο ΣΕΒ, ο ΣΒΕ, ο Σύνδεσμος Βιομηχάνων, η ΓΣΕΒΕΕ, αλλά και ο Σύνδεσμος Φαρμακοβιομηχάνων εξέφρασαν τις ίδιες και μεγαλύτερες επιφυλάξεις από εμάς, αλλά και όπως άμεσα ή έμμεσα ομολογήθηκε, πρακτικά δεν διαβουλευτήκατε με αυτούς τις διατάξεις του συγκεκριμένου νομοσχεδίου. Αλήθεια, με ποιους διαβουλευτήκατε τελικά; Αν δεν διαβουλευτήκατε με τον ΣΕΒ, αν δεν διαβουλευτήκατε με το ΣΒΕ, αν δεν διαβουλευτήκατε με τους φαρμακοβιομηχάνους, με ποιους διαβουλευτήκατε; Ο ΣΕΒ λέει: «Πάρτε πίσω το νομοσχέδιο ώστε να το ξαναδούμε». Τα ίδια και ο ΣΒΕ, τα ίδια και η ΓΣΕΒΕΕ. «Δεν ξέραμε τίποτα για Ακαδημίες», μας είπαν οι φαρμακοβιομήχανοι. «Εμείς ετοιμάζαμε πειραματική ειδικότητα για να την τρέξει δημόσιο ΣΑΕΚ και ξαφνικά το Υπουργείο άλλαξε ρότα». Αυτό είπαν. Τελικά, το Υπουργείο με ποιους διαβουλεύτηκε; Γιατί με τους συγκεκριμένους δεν το πράξετε. Τουλάχιστον αυτό κατατέθηκε στη συζήτηση των φορέων και στα Πρακτικά.

Εμείς, όμως, δεν θέλουμε να είμαστε μόνο δυσάρεστοι, αλλά και χρήσιμοι και οφείλουμε να πούμε τι σκεπτόμαστε. Προτεραιότητα πρώτη είναι η απλοποίηση, η ενοποίηση των διαδικασιών, το ξεκαθάρισμα των εκπαιδευτικών διαδρομών σε όλη τους την πορεία: ένταξη-εισαγωγή, διαδρομή-φοίτηση, κατάληξη-παροχή πιστοποίησης και επαγγελματικών δικαιωμάτων. Εσείς τι κάνατε από το τρίπτυχο ενοποίηση-στοχοπροσήλωση-αναβάθμιση των υπαρχουσών δομών του ν.4763; Δεν ήσασταν εσείς. Η κ. Κεραμέως ήταν τότε. Άλλαξε Υπουργείο η κ. Κεραμέως. Περάσαμε, λοιπόν, στο ξεχείλωμα, στην ενίσχυση της πολυτυπίας, σε νέες και εντελώς αβέβαιες εκπαιδευτικές διαδρομές.

Σε μια εναλλακτική πραγματικότητα η διαδικασία θα ήταν θεμελιακά διαφορετική. Τη μεταρρύθμιση θα την είχε συλλάβει και επεξεργαστεί ένας κεντρικός φορέας επιφορτισμένος να συλλέγει στοιχεία, να χαράσσει στρατηγικές και να προτείνει πολιτικές αποκλειστικά επιφορτισμένος με την επαγγελματική εκπαίδευση, κατάρτιση και δια βίου μάθηση, ένας φορέας απαρτιζόμενος από τους πλέον καταρτισμένους ανθρώπους, στελέχη, συνταξιούχους εκπαιδευτικούς του πεδίου, συνεπικουρούμενους από εξωτερικούς συμβούλους από το εξωτερικό.

Στο πλαίσιο του μακροπρόθεσμου στρατηγικού σχεδιασμού ο οποίος θα προέκυπτε από μία διαδικασία διαρκούς διαβούλευσης με τους κοινωνικούς εταίρους και την αγορά, ο φορέας θα υιοθετούσε έξυπνες, ευέλικτες μορφές σύμπραξης ιδιωτικού-δημοσίου τομέα, προσαρμοσμένες στην ελληνική πραγματικότητα.

Παράλληλα, μέσα από μια διαδικασία διαρκούς πειραματισμού, θα θεσμοθετούσε παράλληλες δομές, ώστε μέσα από τη σύγκριση με συγκεκριμένα δεδομένα, όπως για παράδειγμα βαθμός απορρόφησης των καταρτιζομένων στην αγορά εργασίας, χρόνος παραμονής τους σε αυτήν, επανακατάρτιση, θα επιλεγόταν ο πλέον αποτελεσματικός.

Αυτή την εναλλακτική πραγματικότητα, εμείς στο ΠΑΣΟΚ, οραματιζόμαστε να τη μετατρέψουμε σε ζώσα.

Κυρίες και κύριοι συνάδελφοι, η Φινλανδία ήταν μια φτωχή αγροτική κοινωνία όταν βγήκε από τον Β΄ Παγκόσμιο, με ένα εκπαιδευτικό σύστημα που βασιζόταν στον πρώιμο διαχωρισμό, βαθιά άνισο και ταξικό. Είναι τρομερό το παράδειγμα της Φινλανδίας. Αξίζει να το δείτε. Είναι μία χώρα, ένα κράτος εκατό ετών, ενός αιώνα και μόνο. Οι Φινλανδοί κατάφεραν να φτιάξουν ένα εκπαιδευτικό σύστημα που σήμερα αποτελεί παράδειγμα για όλο τον κόσμο. Έχει τα ίδια πληθυσμιακά χαρακτηριστικά με εμάς. Τι έκαναν; Έφτιαξαν ένα ενιαίο, συμπεριληπτικό δημόσιο σχολείο, επένδυσαν στην προσχολική αγωγή, έδωσαν ελευθερία και ευθύνη στους εκπαιδευτικούς, στήριξαν την εξατομίκευση της μάθησης ,πολέμησαν τις ανισότητες στην πηγή και αξιολόγησαν τις πολιτικές, όχι τα παιδιά. Ένωσαν την εκπαίδευση με την τοπική ανάπτυξη και τη δια βίου μάθηση και έχτισαν κουλτούρα εμπιστοσύνης αντί για φοβική γραφειοκρατία.

Δεν έχουμε να ζηλέψουν τίποτα από αυτούς. Δεν μας λείπουν ούτε οι ικανότητες ούτε η θεσμική φαντασία. Χρειαζόμαστε, όμως, απόφαση, συνέπεια και ένα νέο κοινωνικό συμβόλαιο για ένα σύστημα επαγγελματικής εκπαίδευσης και κατάρτισης που δεν θα αφήνει κανέναν πίσω. Αν εκείνοι μπόρεσαν να μετατρέψουν μειονεκτήματα σε πλεονεκτήματα, γιατί όχι κι εμείς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε, κι ευχαριστώ για την κατανόηση, λέγοντας ότι άκουσα με μεγάλη προσοχή την εισήγηση της κ. Λυτρίβη. Θέλω να είμαι -και είμαι- ένας δίκαιος άνθρωπος και θέλω να πω ότι η εισήγηση ήταν στιβαρή και τεκμηριωμένη και στο θεωρητικό πεδίο είχε μία σειρά πραγμάτων τα οποία πράγματι χρειάζεται η επαγγελματική εκπαίδευση και κατάρτιση. Και μάλιστα, έχετε και τη γνώση. Παρότι εγώ σκληρός αντιπολιτευτικά κι όταν ήσασταν στο Υφυπουργείο, πολιτικά πάντα, οφείλω να το πω αυτό.

Όμως, ξέρετε, δεν έρχεται ένα νομοσχέδιο από τον ουρανό. Είναι συνέχεια μιας συνολικά αποτυχημένης προσπάθειας. Η θεωρία από την πράξη, όπως έχει αποδειχθεί, απέχει πολύ. Στη θεωρία μιλήσατε για εξήντα ΚΕΕΚ, ο κ. Πιερρακάκης με τον κ. Μητσοτάκη πήγαν παρέα με τις κάμερες στο Πέραμα. Σήμερα δεν έχουμε ούτε ένα. Και δεν θα έχουμε ούτε ένα. Η θεωρία, λοιπόν, από την πράξη απέχει πολύ.

Εμείς σας επισημαίνουμε όλα αυτά τα ζητήματα τα οποία θα κάνουν εξαιρετικά δυσχερή την υλοποίηση. Ξαναλέω, δεν είναι ότι αποτυγχάνει κάτι, το πετάμε στον κουβά και πάμε παρακάτω. Ό,τι αποτυγχάνει έχει κόστος για τα παιδιά, για τους γονείς, για την εκπαίδευση, για την παιδεία και για τη χώρα συνολικά.

Η δε Κυβέρνηση την οποία υπηρετείτε είναι μια κυβέρνηση η οποία έχει χάσει κάθε ίχνος εμπιστοσύνης και αυτή είναι μια πραγματικότητα. Επτά χρόνια μετά έχει χάσει κάθε ίχνος εμπιστοσύνης. Έφτασε στο σημείο ακόμη και να υποκλέπτει δικές μας πρωτοβουλίες και να τις παρουσιάζει ο ίδιος ο Πρωθυπουργός στην Έκθεση ως δικές του πρωτοβουλίες, όπως το εθνικό απολυτήριο, τις οποίες η Αντιπολίτευση καταφέραμε μετά από δύο χρόνια αν θέλετε κοινής παρουσίας και ζυμώσεων να χτίσουμε μια σχέση εμπιστοσύνης και συναποφασίσαμε ότι θα πρέπει να ξεκινήσει ένας εθνικός διάλογος και να πάμε σε μία αλλαγή. Κι αυτό κοινοβουλευτικά, ουσιαστικά, το κατοχυρώσαμε και το επικυρώσαμεμε το καλοκαίρι. Η εμπιστοσύνη καταλαβαίνετε ότι έχει πλήρως διαρραγεί.

Θέλω, λοιπόν, να τα επισημάνω όλα αυτά και να πω ότι στη συνέχεια των πραγμάτων έχουμε ένα αποτέλεσμα για την επαγγελματική εκπαίδευση και κατάρτιση το οποίο προφανώς δεν μας τιμά ως χώρα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Παραστατίδη.

Παρακαλώ να κλείσει το ηλεκτρονικό σύστημα.

Θα καλέσω στο Βήμα την ειδική αγορήτρια από τον ΣΥΡΙΖΑ, την κ. Παρθένα Φουντουκίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Ε, όχι και Φουντουκίδου.

**ΠΡΟΕΔΡΕΥΩΝ (Ιωάννης Πλακιωτάκης):** Τσαπανίδου, Τσαπανίδου. Πώς μου ήρθε; Μνήμες.

Η κ. Τσαπανίδου έχει τον λόγο.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Πού πήγε το μυαλό σας, κύριε Πρόεδρε. Καταπληκτικό! Να είστε καλά, ευχαριστώ πολύ. Επειδή σε αυτήν τη χώρα, ειδικά σε αυτήν τη χώρα, για ένα όνομα και για μια καρέκλα ζούμε, ας επαναλάβουμε το όνομα.

Λοιπόν, πάμε να δούμε λίγο τώρα τι συζητάμε σήμερα. Κυρίες και κύριοι συνάδελφοι, κύριε Υφυπουργέ, μοναξιά. Σας παρακολουθώ αυτές τις μέρες, σε όλες τις επιτροπές, είστε πολύ μόνος. Η Υπουργός σας, σας έχει αφήσει μόνο με τις ώρες στα έδρανα. Δεν το συζητάω, ακόμα και σήμερα. Θα τη δούμε, όμως, ε; Την πεθυμήσαμε.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Έχουμε αντέξει και σε πιο δύσκολα.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Έχετε αντέξει και σε πιο δύσκολα η αλήθεια είναι.

Εντάξει, βλέπω ότι στις δυσκολίες, κάνετε εύκολα πίσω. Δυσκολευτήκατε, τσακ-τσακ, φέρατε πίσω τον άνθρωπο που είχατε διαγράψει, επειδή είχε προσβάλει μία κυρία. Εν πάση περιπτώσει, δεν είναι αυτό το θέμα μας σήμερα.

Το θέμα μας σήμερα είναι πραγματικά πολύ σημαντικό, γιατί δεν είναι μια τεχνική συζήτηση για μία ακόμα σχολή που θα ιδρυθεί -ακαδημία τη λέτε εσείς, βαρύγδουπος ο τίτλος, αλλά ας τον δεχτούμε- για την επαγγελματική εκπαίδευση. Δεν είναι τεχνική η συζήτηση. Ξέρετε, εδώ συζητάμε κάτι πολύ, πολύ μεγαλύτερο από αυτό. Συζητάμε το πώς θέλουμε να μορφώνονται οι νέοι μας, τι επαγγελματικές δεξιότητες θέλουμε να αποκτούν οι νέοι σε αυτή τη χώρα. Θέλουμε να συζητήσουμε και να αποφασίσουμε τι δουλειές θα βρίσκουν οι νέοι μας, με ποιους όρους θα δουλεύουν σε αυτές τις θέσεις. Και θέλουμε να συζητήσουμε εάν η δημόσια επαγγελματική εκπαίδευση και κατάρτιση θα μείνει τελικά όρθια και θα στηριχθεί ακόμα περισσότερο ή εάν θα γίνει ο προθάλαμος της φθηνής εργασίας, δηλαδή ένας χώρος από τον οποίο θα βγαίνει σειρά φθηνών εργατικών χεριών.

Αυτά σε μία χώρα όπου τους νέους φτάνουμε πια να τους βλέπουμε με το κιάλι, γιατί οι περισσότεροι παίρνουν τις βαλίτσες τους και φεύγουν ακόμη στο εξωτερικό, άσχετα με όλα αυτά που εσείς διατυμπανίζετε για brain gain κ.λπ., κ.λπ.. Ακόμα brain drain είναι, φεύγουν στο εξωτερικό ή ψάχνουν αυτές τις εξαντλητικές δουλειές της σεζόν και πάλι, αδειάζουν τα πάντα, γιατί πηγαίνουν μόνο το καλοκαίρι τα παιδιά στα νησιά ή όπου υπάρχει τουρισμός. Και σε ένα περιβάλλον δε, όπου το σύνολο της κοινωνίας βιώνει μεγάλες δυσκολίες. Έχουμε μισθούς που δεν φτάνουν. Έχουμε ενοίκια που πιέζουν. Έχουμε ακρίβεια, η οποία τρώει το εισόδημα.

Εάν αφουγκραστείτε λίγο τον κόσμο εκεί έξω και δεν μείνετε στις συναναστροφές μεταξύ σας, θα διαπιστώσετε ότι το ενοίκιο, το κόστος της ενέργειας και το κόστος των τροφίμων -πάρα πολλοί δε, έχουν αρχίσει και στερούνται γεύματα για να ανταπεξέλθουν στον οικογενειακό προγραμματισμό- είναι όχι βαρύ, κάτι παραπάνω από ασήκωτο για σχεδόν το σύνολο του πληθυσμού ,εκτός των λίγων. Με αυτούς τους λίγους συναναστρέφεστε πολύ και εκεί χάνετε λίγο τη μεγάλη εικόνα.

Μέσα σε αυτό, λοιπόν, το δύσκολο τοπίο, τη δυσκολία που βιώνουν όλοι, οι νέοι μας βρίσκονται μπροστά σε δύο άγχη. Το ένα είναι πώς θα καταφέρουν να σπουδάσουν. Το δεύτερο είναι πώς θα σταθούν στα πόδια τους μετά τις σπουδές τους. Και δεν είναι τυχαίο ότι η νεανική ανεργία σε αυτήν τη χώρα εξακολουθεί να είναι -χρόνια τώρα- και να παραμένει και να αυξάνεται με μια μικρή μείωση τους καλοκαιρινούς μήνες -καταλαβαίνουμε όλοι γιατί- από τις υψηλότερες στην Ευρώπη. Φωνάζετε και πανηγυρίζετε ότι ρίξατε την ανεργία, ότι μειώνετε την ανεργία χωρίς να εστιάζετε στο τι συμβαίνει με τη νεανική ανεργία. Η χώρα, ξέρετε, και ανάγκη από νέους έχει που θα μένουν εδώ συνέχεια και ανάγκη από νέους που να είναι ευχαριστημένοι έχει και θα είναι χρήσιμοι. Αυτό έχει ανάγκη η χώρα.

Δεν είναι τυχαίο, λοιπόν, ότι πολλοί απόφοιτοι αλλάζουν διαδοχικά πρακτικές και συμβάσεις πριν βρουν κάτι σταθερό -για να γυρίσω και πάλι στα επαγγελματικά τους. Και για να δούμε λιγάκι την αλήθεια, πίσω από τις ωραίες λέξεις που χρησιμοποιείτε συνήθως εσείς, γιατί μέσα σε αυτό το τοπίο η παιδεία, αντί να είναι ασπίδα ασφάλειας και ανεξαρτησίας, γίνεται συχνά πεδίο και πηγή ανασφάλειας. Οι εκπαιδευτικοί παλεύουν -μιλάω για το σύνολο της παιδείας- οι γονείς στηρίζουν, το κράτος όμως, ενώ οφείλει να κάνει το αυτονόητο, δηλαδή να επενδύσει σοβαρά στην εκπαίδευση, δεν το κάνει. Αρνείται να το κάνει.

Να μιλήσουμε σοβαρά, γιατί κλείνουμε τον πρώτο μήνα της εκπαίδευσης από την έναρξη της σχολικής χρονιάς; Ακόμη δεν έχουν καλυφθεί τα κενά. Ακόμη έχουμε χιλιάδες κενές θέσεις εκπαιδευτικών. Τα ωρολόγια προγράμματα αλλάζουν. Τα ολοήμερα υπολειτουργούν. Η ειδική αγωγή ξεκίνησε πάλι με καθυστερήσεις στην παράλληλη στήριξη και στα ειδικά βοηθητικά. Τα σχολικά κτίρια μένουν χωρίς συντήρηση -μην αρχίσετε για το «Μαριέττα Γιαννάκου», μετρημένα είναι τα κτίρια που προσπαθείτε να φτιάξετε. Τα εργαστήρια χρειάζονται εκσυγχρονισμό και οι εκπαιδευτικοί, εξαντλημένοι από τον πρώτο κιόλας μήνα, τρέχουν σε δυο-τρία σχολεία για να βγαίνουν οι ώρες.

Αυτή η εικόνα, ξέρετε, δεν έτυχε, πέτυχε. Και πέτυχε βάσει των πολιτικών που εσείς επιλέγετε να ασκείτε, διότι βλέπετε την παιδεία ως κόστος -αυτό είναι για εσάς και η παιδεία- και όχι ως επένδυση. Έτσι το βλέπετε. Και αντί να κλείσετε τις τεράστιες τρύπες, οι οποίες υπάρχουν και στην εκπαίδευση, τι κάνετε; Βάζετε μπροστά μια ταμπέλα και λέτε, εντάξει, βάλαμε την ταμπέλα και δεν θα βλέπουμε την τρύπα από πίσω. Τώρα αποφασίσατε, για να μην δώσετε κύρος και περιεχόμενο στη δημόσια εκπαίδευση, να επινοήσετε παράλληλες δομές. Και εδώ ερχόμαστε το θέμα μας, σε αυτό που συζητάμε στο νομοσχέδιο, για να δούμε τι ακριβώς φέρνουν οι περίφημες Ακαδημίες Επαγγελματικής Κατάρτισης.

Κύριε Υφυπουργέ, σας άκουσα στις Επιτροπές και πρέπει να σας πω ότι διάβασα και στη συνέχεια και τα Πρακτικά γι’ αυτά που απαντήσατε στη χθεσινή, στη δεύτερη ανάγνωση στην τέταρτη συνεδρίαση της Επιτροπής. Σε τίτλους θα πω τι είπατε. Είπατε ότι ιδρύουμε Επαγγελματικές Ακαδημίες, για να ενώσουμε τη θεωρία με την πράξη. Είπατε ότι θα έχουν όλοι οι σπουδαστές πρακτική άσκηση. Είπατε ότι θα συνδέσετε τις σπουδές με την αγορά. Είπατε ότι θα στηρίξετε την περιφέρεια. Είπατε ότι το δημόσιο κρατάει τα ηνία και οι επιχειρήσεις βοηθούν. Είπατε ότι αυτές οι σπουδές είναι δωρεάν. Είπατε ότι είναι στο επίπεδο 5, άρα, έχουν κύρος και είπατε ότι υπάρχει και ρήτρα 40% για προσλήψεις στις μαθητείες.

Τέλειο ακούγεται όλο αυτό. Τα διάβαζα και έλεγα, μα, τι ωραία! Τι ωραία, σε τι ωραία χώρα θα ζούμε, εάν γίνουν όλα αυτά. Δυστυχώς, όμως, πίσω από την πάγια τακτική σας, όλα αυτά είναι ένα επικοινωνιακό πυροτέχνημα. Πίσω από κάθε πρότασή σας, υπάρχει ένα «αλλά» και αυτό το «άλλα» κάνει όλη τη διαφορά.

Πάμε να τα δούμε ένα-ένα.

Λέτε ότι κλείνετε το κενό μεταξύ θεωρίας και πράξης. Στην Ευρώπη, ξέρετε, η πρακτική άσκηση, η μαθητεία δεν είναι μια καλή πρόθεση. Είναι μια αυστηρή δέσμη κανόνων, η οποία προβλέπει ρητά -και σας λέω τα βασικότερα σημεία της: Γραπτή σύμβαση. Σαφή αμοιβή, αποζημίωση. Πλήρη ασφάλεια. Υγεία και ασφάλεια στην εργασία. Μαθησιακά αποτελέσματα που ορίζονται εκ των προτέρων, τι θα ξέρει, δηλαδή, στο τέλος των σπουδών του αυτός ο οποίος μπαίνει στη σχολή. Παιδαγωγική εποπτεία σε όλα. Καθοδήγηση από εκπαιδευμένο μέντορα. Αξιολόγηση -η αγαπημένη σας λέξη, στη θεωρία πάλι. Και το πιο κρίσιμο, προβλέπει ελέγχους και κυρώσεις, όταν κάτι από αυτά δεν τηρείται. Αυτό το ορίζει ρητά το ευρωπαϊκό πλαίσιο για τις ποιοτικές και αποτελεσματικές μαθητείας.

Εάν ο νόμος δεν γράφει ρητά αυτές τις δεσμεύσεις -επαναλαμβάνω, προσέξτε το, εάν δεν γράφει ρητά τις δεσμεύσεις αυτές ο νόμος, όχι να το αφήσουμε μελλοντικά σε υπουργικές αποφάσεις, να είναι γραμμένο και να ορίζεται μέσα στο νόμο- τότε δεν μιλάμε για μαθητεία, μιλάμε για αυτό που σκοπεύετε να φέρετε, το σχέδιό σας. Αποκαλύπτεται πλήρως. Είναι η φθηνή εργασία που αντικαθιστά μια κανονική θέση εργασίας. Δεν το γράφετε πουθενά στον νόμο σας. Μην αναρωτιέστε.

Άρα, όλοι θέλουμε πρακτική, αλλά πρακτική με δικαιώματα, πρακτική με κανόνες και με διαφάνεια. Αλλιώς, κάνετε αυτό που είπαμε. Δεν κλείνετε το κενό, βάζετε μπροστά την ταμπέλα «Ακαδημία».

Δεύτερον. Λέτε ότι η πρακτική είναι υποχρεωτική, αμειβόμενη και με πλήρη ασφάλιση. Πολύ ωραίες λέξεις. Η ουσία, όμως, είναι στα ψιλά γράμματα. Πόση είναι η αμοιβή; Με τι είδους σύμβαση; Ποιος ελέγχει ότι, πράγματι, ασφαλίστηκαν οι νέοι; Τι κυρώσεις έχει ο εργοδότης, εάν δεν τηρήσει τα συμφωνημένα; Υπάρχει ανώτατος αριθμός μαθητευόμενων ανά χώρα, για να μην γίνονται «γραμμή παραγωγής» όλοι οι σπουδαστές; Υπάρχουν ελάχιστα πρότυπα εργαστηρίων; Εάν αυτά δεν ορίζονται συγκεκριμένα, τότε η εγγυημένη πρακτική μένει ένα σύνθημα.

Να σας θυμίσω και τι είπαν οι οικονομικοί φορείς, οι οποίοι εκπροσωπήθηκαν μέσα στις επιτροπές, κατά την ακρόαση των θεσμών; Είπαν ότι δεν είναι πολύ σίγουροι ότι μπορούν να προσλάβουν και το 40%. Και εσείς στον νόμο δεν το ζητάτε. Δεν το ορίζετε, δεν μιλάτε για υποχρεωτικότητα, το αφήνετε ως δυνατότητα του οικονομικού φορέα να απορροφήσει το 40% των σπουδαστών.

Λέτε, οι ειδικότητες θα κουμπώνουν στις ανάγκες κάθε περιοχής. Πολύ σωστό να δένει η εκπαίδευση με την τοπική οικονομία. Φυσικά, να μένουν στον τόπο τους. Το ευρωπαϊκό πνεύμα, όμως, λέει κάτι ακόμα. Λέει ότι ο νέος θα μπορεί, εάν θέλει, να αναβαθμίσει τις σπουδές του, να αλλάξει κατεύθυνση και να μην μείνει φυλακισμένος σε μία στενή ειδικότητα που μπορεί σε δύο χρόνια από σήμερα, έτσι όπως τρέχει με άλματα η κοινωνία και ο κόσμος ολόκληρος, να μην τη ζητάει κανείς αυτή την ειδικότητα. Χωρίς γέφυρες για συνέχιση των σπουδών, χωρίς οριζόντιες δεξιότητες. Η ψηφιακή επάρκεια, για παράδειγμα, οι ξένες γλώσσες, η επικοινωνία, η ομαδικότητα και όλα αυτά, αυτό το κούμπωμα που βλέπετε εσείς στην εικόνα σας, γίνεται εγκλωβισμός, κυρίες και κύριοι της Κυβέρνησης. Και ο εγκλωβισμός δεν είναι ανάπτυξη, είναι αδιέξοδο.

Λέτε ότι το δημόσιο κρατάει τα ηνία και οι επιχειρήσεις απλώς βοηθούν. Να το δεχτούμε και αυτό. Αλλά από τη στιγμή που βάζετε τις επιχειρήσεις στις διοικούσες επιτροπές με δικαίωμα στη συγγραφή των προγραμμάτων εκπαίδευσης, με δικαίωμα στον ορισμό του εξοπλισμού, δεν θα έπρεπε αυτός ο νόμος που κατεβάζετε να έχει και κάποια φρένα, βρε παιδί μου, κάποιες δικλείδες ασφαλείας;

Τι θα γίνει, δηλαδή, εάν υπάρξει κάποια στιγμή στο μέλλον μία σύγκρουση συμφερόντων; Τι θα γίνει σε αυτή την περίπτωση; Υπάρχει ένας κανόνας για το πώς θα αντιμετωπιστεί αυτή η περίπτωση; Υπάρχει πρόβλεψη για δημόσια ανάρτηση όλων των συμφωνιών; Υπάρχει πρόβλεψη για ανεξάρτητη αξιολόγηση; Υπάρχει πρόβλεψη για δημοσιοποίηση των αποτελεσμάτων που θα έρχονται μέσα από κάθε Ακαδημία; Και το επαναλαμβάνω μονότονα, υπάρχει πρόβλεψη για κυρώσεις στην περίπτωση που δεν γίνουν πράξη όλα αυτά, τα οποία έχουν τηρηθεί στην υπογραφή τέλος πάντων; Εσείς μιλάτε για συνεργασίες, εμείς μιλάμε για ξεκάθαρη εκχώρηση.

Λέτε, ποιος κατακερματισμός των δομών στον χώρο της επαγγελματικής εκπαίδευσης; Ποιος κατακερματισμός; Μας λέτε ότι πρόκειται για παραρτήματα του ΣΑΕΚ και, μάλιστα, στο επίπεδο 5. Το να βαφτίζουμε, όμως, μια νέα δομή «παράρτημα», δεν λύνει από μόνο του το πρόβλημα. Η εμπειρία μάλιστα έχει δείξει ότι κάθε φορά που πολλαπλασιάζουμε τις ετικέτες χωρίς να ενώνουμε τα συστήματα, στο τέλος μπερδεύονται άπαντες. Μπερδεύονται και οι σπουδαστές, μπερδεύονται και οι εκπαιδευτές, μπερδεύονται και οι ίδιοι οικονομικοί φορείς που είναι μέσα, οι ίδιοι οι εργοδότες.

Λέτε, επίσης, η φοίτηση είναι δωρεάν, ο ιδιώτης δίνει σύγχρονο εξοπλισμό. Με το καλό να έρθει αυτός ο εξοπλισμός ο σύγχρονος και να μην μείνει, όπως στο Κιλκίς, στα μπαλκόνια. Είναι αυτός που χρυσοπληρώσαμε με τα ευρωπαϊκά κονδύλια και μένει στα μπαλκόνια -σας έδειξε τις φωτογραφίες ο κ. Παραστατίδης.

Να έρθει ο εξοπλισμός. Προσέξτε, όμως. Δένετε τα εργαστήρια με μία εταιρική πλατφόρμα. Τι σημαίνει αυτό; Σημαίνει ότι υπάρχει ξεκάθαρα ένας κίνδυνος να εκπαιδεύσουμε ανθρώπους μόνο για το οικοσύστημα μιας εταιρείας.

**ΘΕΟΦΙΛΟΣ ΞΑΝΘΟΠΟΥΛΟΣ:** Και όντως, πραγματικό.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Είναι ρητορικό το ερώτημα. Το βάζω εγώ με ερωτηματικό, ο κ. Ξανθόπουλος από κάτω λέει ότι δεν είναι κίνδυνος, είναι η πραγματικότητα. Λέω εγώ, ρητορικό το ερώτημα.

Φυσικά και αυτός είναι ο στόχος, αυτό είναι το σχέδιο. Και εκεί διαφωνούμε. Είμαστε υπέρ της σύνδεσης με την αγορά. Ναι μεν ο σπουδαστής να αποκτά ειδικότητες που τις χρειάζεται η αγορά, αλλά να μπορεί να βρει καλοπληρωμένες θέσεις εργασίας, αλλά όχι με αυτόν τον τρόπο που το κάνετε εσείς. Χρειάζεται δημόσιος κορμός υποδομών. Χρειάζεται δημόσια επένδυση. Χρειάζεται ανεξάρτητη πιστοποίηση, για να μην καταντήσουν να γίνουν εξάρτημα του κάθε προμηθευτή, δηλαδή. Η Ευρώπη μιλάει για συμπράξεις με κανόνες και όχι για αντικατάσταση του κράτους από χορηγούς.

Λέτε, υπάρχει ρήτρα 40% απορρόφησης της μαθητείας. Καταρχάς, δεν λέτε αυτό στον νόμο σας. Λέτε ότι η εταιρεία οικονομικός φορέας «δύναται» να απορροφήσει το 40% των μαθητευόμενων. Σας το επισημάναμε όλοι, και εμείς από τον ΣΥΡΙΖΑ και όλη η αντιπολίτευση. Το είδατε και εκπλαγήκατε. Είπατε, ναι, έχει τη δυνατότητα η εταιρεία. Όταν μια εταιρεία έχει τη δυνατότητα, μπορεί και να μην το κάνει. Έχει τη δυνατότητα να πει «όχι, δεν το απορροφώ το 40%». Τι θα κάνετε τώρα; Έχετε βάλει κάποια ρήτρα; Όχι. Το είδατε και είπατε ότι θα το αλλάξετε. Στην Ολομέλεια είμαστε, ακόμη δεν το έχετε αλλάξει. Περιμένουμε να δούμε αν θα το αλλάξετε και πότε, αν θα το κάνετε υποχρεωτικό.

Αν δεν γνωρίζουμε τι σημαίνει πρόσληψη, δηλαδή, τι είδους πρόσληψη θα είναι, θα είναι μερικής απασχόλησης, θα είναι πλήρους απασχόλησης, με τι αμοιβή θα είναι, για πόσο καιρό θα διαρκεί, αν δεν υπάρχουν δημόσιοι δείκτες σαν Ακαδημία, αν δεν δημοσιεύονται τα αποτελέσματα κάθε χρόνο, αν δεν υπάρχουν κυρώσεις όταν δεν πιάνεται ο στόχος, τότε η ρήτρα παύει να είναι ρήτρα και είναι ευχολόγιο. Είναι χρήσιμη για τα δελτία Τύπου σας -στην επικοινωνία παίρνετε «άριστα» ούτως ή άλλως- άχρηστη για κάθε νέο που χρειάζεται σταθερή προοπτική.

Δεν χρειάζεται να ανακαλύψει κανείς τον τροχό. Αυτό είναι το αστείο και το τραγικό στην ίδια φράση. Δεν χρειάζεται να ανακαλύψετε τον τροχό, να «στύψετε» το κεφάλι σας να δείτε τι θα κάνετε με την επαγγελματική κατάρτιση και την εκπαίδευση των νέων. Πώς θα βοηθήσετε τους νέους να απορροφηθούν αμέσως μετά τις σπουδές τους, να έχουν σπουδές με αντίκρισμα και να έχουν δρόμο και για άλλες σπουδές ανώτερες;

Η Ευρώπη έχει βάλει ήδη τους κανόνες. Υπάρχουν δεκατέσσερα σημεία, τα οποία προβλέπουν ποιοτικές μαθητείες. Σύμβαση γραπτή, καθαρή, που να λέει για δικαιώματα και υποχρεώσεις, αποζημίωση και ασφάλιση, συγκεκριμένη αμοιβή, πλήρη ασφαλιστική κάλυψη, υγεία και ασφάλεια στην εργασία, παιδαγωγική εποπτεία, μαθησιακά αποτελέσματα, τι ακριβώς θα ξέρει ο απόφοιτος όταν θα βγει από αυτήν τη σχολή ή την Ακαδημία, ανεξάρτητη αξιολόγηση, όχι μεταξύ μας, την αξιολόγηση σας, ο προϊστάμενος που είναι φίλος του, που είναι έτσι και μπήκε αλλιώς, θα αξιολογεί με ανεξάρτητη αξιολόγηση, όπως γίνεται παντού στον κόσμο, διαφάνεια, δημοσιοποίηση, να βλέπουμε όλοι τα αποτελέσματα, κάθε Έλληνας πολίτης και βεβαίως, κυρώσεις. Πάσχετε και εκεί.

Η Ευρώπη, επίσης, μιλάει για γέφυρες σπουδών από το επίπεδο 5 προς τα ανώτερα επίπεδα σπουδών. Στη Φινλανδία συμβαίνει αυτό, στη Δανία συμβαίνει αυτό. Υπάρχουν κι άλλα παραδείγματα ευρωπαϊκά, χωρών που δεν το υιοθέτησαν ακριβώς έτσι. Μάλλον αυτά βρήκατε να μιμηθείτε. Έχετε μία τάση να διαλέγετε αυτό που βγάζει μάτι, όχι αυτό που κάνει καλό σε όλο τον κόσμο. Όχι ευχές, κανόνες.

Βρισκόμαστε μπροστά στον κίνδυνο με το που θα υπογράψετε και θα περάσετε αυτόν τον νόμο και θα το κάνετε πράξη, να μην βγάζετε από τις Σχολές Επαγγελματικής Κατάρτισης σπουδαστές που θα έχουν ειδικότητες, που θα έχουν αποκτήσει δεξιότητες, που θα τους ζητά η αγορά, αλλά να βγάλετε φτηνά εργατικά χέρια, γραμμή παραγωγής, φθηνά εργατικά χέρια που θα τελειώνουν τη μαθητεία, θα τους πετάνε και θα παίρνουν της επόμενης χρονιάς σπουδαστές, πάλι φτηνά εργατικά χέρια, θα τους πετάνε ξανά την επόμενη χρονιά. Αυτό! Τσάρλι Τσάπλιν, μοντέρνοι καιροί 1936. Δείτε την ταινία, για να δείτε τι πρόκειται να συμβεί. Αφήνετε απέξω μικρομεσαίες επιχειρήσεις. Απευθύνεστε μόνο σε λίγους.

Κλείνοντας, θα ήθελα να πω πως έχουμε σειρά προτάσεων, τις οποίες έχω πει και στις Επιτροπές. Θα τις να επαναλάβω με τίτλους: αύξηση των δημοσίων επενδύσεων, εργαστηριακές υποδομές, διδακτικό προσωπικό, όλα τα ΕΠΑΛ, τα ΙΕΚ, τα ΣΑΕΚ να λειτουργούν με ποιότητα, σταθερό προσωπικό, μόνιμους εκπαιδευτικούς, σταθερές σχέσεις εργασίας, επαναφορά και ενίσχυση ειδικοτήτων, που έχουν καταργηθεί για να καλύπτονται οι ανάγκες της οικονομίας και της τοπικής αγοράς με δημόσιο τρόπο, διαφάνεια και δικαιοσύνη στην επιλογή ειδικοτήτων και φοίτησης και κυρίως επαναφορά των διετών προγραμμάτων επαγγελματικής εκπαίδευσης που είχε νομοθετήσει ο ΣΥΡΙΖΑ, όπου είχαμε έτοιμα εξήντα δύο προγράμματα -αν θυμάμαι καλά το νούμερο, μπορεί να ήταν και περισσότερα, . συγχωρέστε με αν δεν το θυμάμαι σωστά- τα είχαμε ετοιμάσει και με το που ανέλαβε η Νέα Δημοκρατία την κυβέρνηση, τι έκανε; Τα κατήργησε από την πρώτη μέρα, δηλαδή, βρήκατε κάτι έτοιμο, στη σωστή κατεύθυνση και είπατε «το καταργούμε και θα το ξαναφτιάξουμε από την αρχή» μετά από τόσα χρόνια. Η επαγγελματική εκπαίδευση, ξέρετε, δεν είναι δεύτερης κατηγορίας. Είναι επιλογή, είναι ένας δρόμος αξιοπρέπειας και δημιουργίας. Γι’ αυτό και πρέπει να έχει κύρος, να έχει ποιότητα και δικαιώματα.

Θα ήθελα στο τέλος κλείνοντας να απευθυνθώ λιγάκι και στους νέους και τις νέες, που είτε μας ακούν από την τηλεόραση είτε στα παιδιά που βλέπω εκεί πάνω, πολύ μικρότερα βέβαια σε ηλικία, αν βλέπω καλά. Μπορεί στο δρόμο σας να αναγκαστείτε να δείτε τι είδους σπουδές θέλετε να κάνετε. Και ξέρω ότι όλοι οι νέοι που μας ακούν αυτήν τη στιγμή δεν θέλουν μια πρακτική ακόμα. Δεν θέλουν μια σχολή ακόμη, μια ταμπέλα ακόμα. Θέλουν μια ζωή με προοπτική. Θέλουν να μπορούν να μείνουν στον τόπο που γεννήθηκαν ή να επιστρέψουν στον τόπο που γεννήθηκαν, επειδή είναι επιλογή τους. Όχι γιατί δεν έχουν άλλο δρόμο μπροστά τους, όχι γιατί δεν έχουν άλλη επιλογή, δεν ξέρουν τι να κάνουν και πρέπει να γυρίσουν πίσω για να βρουν λιμάνι στην οικογένεια.

Θέλω να πω στα παιδιά αυτά, που έχουν βαρεθεί να ακούνε μεγάλα λόγια και μεγάλες υποσχέσεις, όσο μπορώ πιο ταπεινά και γι’ αυτό ανέλυσα με πολύ απλά λόγια τα επιχειρήματα της Κυβέρνησης, για να καταλάβουμε όλοι ότι είμαστε στο πλευρό σας και ότι ναι, υποσχόμαστε από τη δική μας την πλευρά ότι θα κάνουμε ό,τι μπορούμε, έτσι ώστε η επαγγελματική εκπαίδευση να δώσει αυτήν την προοπτική στον καθένα σας, σε κάθε νέο, σε κάθε νέα που θα επιλέξει αυτόν τον δρόμο, ότι θα έχετε μπροστά σας μία επαγγελματική ζωή με αξιοπρέπεια και ότι δεν θα σας εκμεταλλεύονται.

Αυτή είναι η δική μας υπόσχεση, ότι δεν θα γίνετε γρανάζι σε κανέναν χορηγό και ότι θα κάνουμε ό,τι μπορούμε, έτσι ώστε το δημόσιο να επιτελέσει τον ρόλο του και να σας ανοίξει έναν δρόμο αξιοπρέπειας για να τον διαλέξετε και να είστε χαρούμενοι που τον διαλέξετε και προχωράτε σε αυτόν. Αυτό, ξέρετε, δεν είναι κάτι που το λέμε μόνο εμείς. Το έχει ανοίξει σαν δρόμο και η Ευρώπη, το λέει και η κοινή λογική ότι πρέπει να γίνει.

Κυρίες και κύριοι της Πλειοψηφίας, αυτό που ονομάζετε «μεταρρύθμιση» και το πανηγυρίζετε, μπορεί να φαίνεται στα χαρτιά λαμπερό, αλλά αφήνει πολύ εκτεθειμένους τους νέους στην πράξη. Αλλάξτε το, πάρτε το πίσω. Προλαβαίνετε έστω και τώρα, έστω κι αυτή την ύστατη στιγμή, γιατί η γνώση δεν πωλείται και είναι δικαίωμα όλων. Και εμείς αυτό το δικαίωμα θα το υπερασπιστούμε μέχρι τέλους.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και δύο συνοδοί εκπαιδευτικοί από το 2ο Δημοτικό Σχολείο Παιανίας.

Η Βουλή σάς καλωσορίζει και σας ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στην Ειδική Αγορήτρια από το Κομμουνιστικό Κόμμα, κ. Κτενά.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Η επαγγελματική εκπαίδευση και κατάρτιση μαζί με την ειδική αποτελούν το αποπαίδι της εκπαίδευσης παρά τα παχιά λόγια για τη σημασία της. Αυτό δεν διορθώνεται με νόμους, γιατί είναι δομικό πρόβλημα, συστημικό πρόβλημα, όπως θα εξηγήσω στη συνέχεια.

Έχουμε, λοιπόν, σήμερα άλλο ένα νομοσχέδιο για την επαγγελματική εκπαίδευση και κατάρτιση, μήπως και μπαζωθεί κάπως το χάσμα δεξιοτήτων -όπως το αποκαλείτε- και να μπορούν οι εργοδότες να βρίσκουν τις δεξιότητες που θέλουν, όταν τις θέλουν, στην τιμή και την ποσότητα που τις θέλουν και για όσο τις θέλουν, για να μπορεί -για να θυμηθούμε και τα λόγια του Πρωθυπουργού- το παιδί από το Περιστέρι να γίνει ψυκτικός και -να συμπληρώσουμε εμείς- το παιδί από το Ψυχικό να γίνει CEO στην εταιρεία που θα προσλάβει τον ψυκτικό. Αλλά -ξέρετε- δεν είναι μόνο το ταξικό φίλτρο μέσα από το οποίο περνάτε όλες τις εκπαιδευτικές μεταρρυθμίσεις, είναι ότι δεν σας βγαίνει κιόλας. Η μια αποτυχία πάνω στην άλλη και κάνετε άλλο ένα πείραμα στου κασίδη το κεφάλι.

Δίπλα στις δημόσιες σχολές επαγγελματικής κατάρτισης, τις ΣΑΕΚ, εισάγετε μια νέα δομή παράλληλη -όπως λέτε- στο μεταλυκειακό επίπεδο 5. Τις ονομάζετε Ακαδημίες -ασχολίαστο- Επαγγελματικής Κατάρτισης, είναι ιδιωτικές και τις ιδρύετε ως παραρτήματα των δημόσιων σχολών των ΣΑΕΚ. Θα ιδρύονται μετά από πρόταση φορέων της αγοράς ως δομές ιδιωτικές που θα έχουν πρόσβαση στις υποδομές και το προσωπικό των δημόσιων σχολών. Την ονομάζετε σύμπραξη δημόσιου ιδιωτικού τομέα στην εκπαίδευση. Τη χαρακτηρίσατε και κοινωνικό συμβόλαιο μάλιστα. Δεν είμαστε στον 19ο αιώνα και δεν έχει καμία σχέση αυτό που φέρνετε με τον Ζαν Ζακ Ρουσσώ. Αλλά δεν είναι η πρώτη έννοια που κακοποιείτε για να ντύσετε αντιδραστικά νομοθετήματα.

Σ’ αυτήν, λοιπόν, τη σύμπραξη, τη ΣΔΙΤ -όπως λέτε-, η Κυβέρνηση έχει το πάνω χέρι. Αλήθεια, υπάρχει ΣΔΙΤ από την οποία να έχει βγει κερδισμένο το Δημόσιο; Πού έχει γίνει αυτό, στην υγεία, στις μεταφορές; Η εμπειρία είναι πλούσια και δυστυχώς αρνητική. Παντού, μα παντού, ο ιδιωτικός τομέας αναπτύσσεται ως καρκίνωμα πάνω στον δημόσιο. Τίποτα δεν ελέγχεται. Οι εργοδότες θέτουν όρους και εσείς νομοθετείτε ενάντια στα μορφωτικά δικαιώματα των νέων παιδιών, στον βαθμό που σας παίρνει κάθε φορά βέβαια, γιατί θα τους βρείτε απέναντί σας -και το ξέρετε- και ας διαμαρτύρεται το ΠΑΣΟΚ ότι δεν έχετε κάνει όλα τα χατίρια στον ΣΕΒ.

Οι επιχειρηματικοί φορείς, λοιπόν, σύμφωνα με το νομοσχέδιο θα παραγγέλνουν ειδικότητες και προγράμματα σπουδών. Θα αξιοποιούν τις εγκαταστάσεις και το προσωπικό των ΣΑΕΚ στον βαθμό που το κρίνουν απαραίτητο, θα διαμορφώνουν -δεν θα μορφώνουν- τους σπουδαστές σύμφωνα με τις πρόσκαιρες απαιτήσεις της δικής τους μόνο επιχείρησης και όχι της ειδικότητας, θα εκμεταλλεύονται τους σπουδαστές σε απλήρωτες ή κακοπληρωμένες θέσεις πρακτικής άσκησης, θα διαλέγουν ποιο εργατάκι τούς κάνει και ποιο όχι και μπορεί και κάποιους να τους προσλαμβάνουν για ένα διάστημα. Για αυτό, έχουν φροντίσει οι αντεργατικοί σας νόμοι για ευελιξία, γιατί ξέρετε πολυτυπία υπάρχει και στις σχέσεις εργασίας όχι μόνο στην εκπαίδευση και αυτήν τη στιγμή σε άλλη αίθουσα συζητιέται το κατάπτυστο νομοσχέδιο για το δεκατριάωρο.

Ποιος είναι άστοχος; Η διαμόρφωση δεξαμενής απασχολήσιμων ειδικευμένων στις πρόσκαιρες δεξιότητες που πιθανολογεί ότι θα χρειαστεί ο κάθε μεγαλοεργοδότης, οι οποίοι βέβαια ούτε θέλουν να ακούν για δεσμεύσεις, ούτε για δέσμευση για θέσεις εργασίας, ούτε για δεσμεύσεις για θέσεις πρακτικής, γιατί οι δεσμεύσεις είναι ανελεύθερο πράγμα.

Ο ΣΕΒ, μάλιστα, έφτασε να σας τρολάρει για το νομοσχέδιο που μαζί γράψατε -όπως είπατε- και σας ρωτάει: «Τι εννοείτε απορρόφηση εργαζομένων;». Έλα ντε! Μάλιστα, στη χθεσινή του ομιλία ο Πρόεδρος του ΣΕΒ αναφέρθηκε στην ανάγκη για αύξηση της παραγωγικότητας μέσα από αναβάθμιση των τεχνολογικών μέσων στην παραγωγή, εισαγωγή τεχνητής νοημοσύνης και εκπαίδευση, κατάρτιση εργαζομένων. Σε ποιον το είπε; Στην Κυβέρνησή σας, στην κυβέρνησή τους. Να φροντίσει, δηλαδή -σας είπε να φροντίσετε- για την εξασφάλιση και των σχετικών επενδύσεων μέσα από επιδοτήσεις και φοροαπαλλαγές και για τους εργαζόμενους που θα χρειαστούν. Γιατί καλές οι διαπιστώσεις σε συλλογικό επίπεδο, αλλά σε ατομικό επίπεδο του κάθε εργοδότη φιλούν τα νώτα τους ο ένας από τον άλλον και όταν τίθεται το ερώτημα ποιος θα πληρώσει, όλοι κοιτούν τους εργαζόμενους και τους μηδενίζετε και τον ΦΠΑ, την ώρα που ούτε να ακούσετε για μείωση και μηδενισμό σε είδη βασικής κατανάλωσης για τους εργαζόμενους.

Να δούμε τα επιχειρήματά σας. Λέτε ότι θέλετε να γεφυρώσετε το κενό -και αυτό είναι verbatim, το είπατε χτες- ανάμεσα στη θεωρία και την πράξη και το πετυχαίνετε -λέτε- αυτό με εξασφαλισμένες θέσεις πρακτικής που δεν είναι και εξασφαλισμένες. Το νομοσχέδιο δεν λέει αυτό ούτε μπορείτε με νομοτεχνικές να το φέρετε τελευταία στιγμή, δεν μπορούμε να τοποθετηθούμε σε αυτό και δεν είναι αυτή η έννοια της νομοτεχνικής. Γιατί χρειάζεται η ίδρυση ιδιωτικών σχολών, ιδιωτικών ακαδημιών -όπως λέτε- για να εξασφαλιστεί η πρακτική; Γιατί η πρακτική άσκηση στις ΣΑΕΚ και στα ΕΠΑΛ δεν είναι εξασφαλισμένη και αμειβόμενη όπως πρέπει; Γιατί δεν την έχετε θεραπεύσει αυτήν την παθογένεια -όπως την αποκαλείτε- τόσα χρόνια;

Αραδιάσατε -ακούσαμε- διάφορα μετρήσιμα αποτελέσματα, τα ίδια και τα ίδια που λέτε όλοι. Αέρας κοπανιστός, θα μου επιτρέψετε. Οδηγοί σπουδών, αξιολόγησης. Τι αξιολογείτε; Μετρήσιμο αποτέλεσμα είναι οι θέσεις πρακτικής, είναι οι θέσεις εργασίας, είναι οι μισθοί σε αυτές τις θέσεις εργασίας. Αυτοί είναι οι στόχοι, υποτίθεται. Πού είναι τα αποτελέσματα σε αυτό; Μετρήσιμο αποτέλεσμα επίσης είναι η αναβάθμιση εγκαταστάσεων. Τι έχετε να πείτε γι’ αυτό, που είναι σε δραματική κατάσταση; Τι αξιολογείτε, λοιπόν;

Λέτε ότι οι ακαδημίες δεν έχουν μόνο εκπαιδευτικό ρόλο, αλλά έχουν και αναπτυξιακό και σχεδιάζονται με βάση τις ανάγκες κάθε τοπικής κοινωνίας, ώστε οι νέοι να μένουν στον τόπο τους. Μάλιστα. Αλλά είναι οι πολιτικές που έχουν αδειάσει την περιφέρεια, Η απολιγνιτοποίηση στη Δυτική Μακεδονία και στη Μεγαλόπολη είναι δική σας επιλογή, δική σας πολιτική. Η Κοινή Αγροτική Πολιτική και οι φυσικές καταστροφές έχουν ερημώσει τη Θεσσαλία και τον Έβρο. Δική σας πολιτική. Παραδίδετε, λοιπόν, απαξιωμένη γη, πλούτο του κάθε τόπου στους διάφορους ομίλους, τους επιδοτείτε κι από πάνω με τους αναπτυξιακούς και τώρα τους παραδίδετε και τον πιο πολύτιμο πόρο από όλους, αυτόν που παράγει τα πάντα, τον άνθρωπο.

Σε αυτό το σημείο να πούμε ότι έχετε εξασφαλίσει και κάτι άλλο, επειδή ακούστηκε -αναρωτήθηκε η κ. Τσαπανίδου- τι ασφαλιστικές δικλίδες είχατε. Υπάρχει μια ασφαλιστική δικλίδα. Αν δεν πάει η ακαδημία, αν αποχωρήσει η επιχείρηση από το σχήμα, την αναλαμβάνει το Δημόσιο, κάτι σαν τον πάροχο τελευταίου καταφυγίου που ήταν η ΔΕΗ, όταν ξεκινούσε η απελευθέρωση της ενέργειας. Κοιτάξτε, κανένα, μα κανένα, από τα πραγματικά προβλήματα των Σχολών Επαγγελματικής Κατάρτισης, των ΣΑΕΚ, δεν αντιμετωπίζει το νομοσχέδιο, ούτε κανένα πρόβλημα της επαγγελματικής κατάρτισης. Αντίθετα, στις ΣΑΕΚ με το νομοσχέδιο αυτό, με συγκεκριμένες διατάξεις, ετοιμάζετε το έδαφος για αθρόες συγχωνεύσεις και λουκέτα. Και τότε, κύριε Παραστατίδη, δεν θα υπάρχουν παράλληλες δομές, θα υπάρχει μόνο μία, οι ακαδημίες. Γιατί έτσι θα δημιουργηθεί -μέσα από τις συγχωνεύσεις- χώρος για τις ιδιωτικές ακαδημίες, γιατί έτσι λειτουργεί η ΣΔΙΤ. Το ξέρουμε στα πανεπιστήμια, το ξέρουμε στα νοσοκομεία.

Περνάτε διάταξη -συγκεκριμένη διάταξη- για αναστολή λειτουργίας και συγχωνεύσεις των ΣΑΕΚ, με τα κριτήρια αναστολής να είναι έλλειψη κατάλληλων χώρων, έλλειψη υποδομής, έλλειψη στελέχωσης, όλα εκείνα δηλαδή για τα οποία είναι υπεύθυνη η πολιτεία. Αντί να τα εξασφαλίζετε, τις καταργείτε. Δεν ακούτε. Δείχνετε να μην ξέρετε για τι πράγμα μιλάτε -και δεν είστε υποχρεωμένοι-, αλλά θα μπορούσατε να ακούσετε αυτούς που ξέρουν. Θα μπορούσατε να ακούσετε τους εκπαιδευτικούς, τους σπουδαστές.

Σας λένε οι εκπαιδευτικοί ότι η τεχνική εκπαίδευση θέλει χρηματοδότηση, θέλει εργαστήρια, αναλώσιμα, εξοπλισμό, μόνιμο εκπαιδευτικό, τεχνικό και διοικητικό προσωπικό. Τι κάνετε; Το αντίθετο. Χιλιάδες χαμένες ώρες διδακτικές, γιατί δεν υπάρχει προσωπικό, ελαστικές σχέσεις εργασίας, υποδομές αφημένες στην τύχη τους να μαραζώνουν, ειδικότητες να προσφέρονται με βάση τη διαθέσιμη υποδομή και το διαθέσιμο προσωπικό και όχι με βάση, τουλάχιστον, τη ζήτηση από τους σπουδαστές, που -αν θέλετε- είναι και ένας έμμεσος δείκτης για το τι ζητάει η αγορά -που λέτε- και σίγουρα πιο ασφαλής από το τι ζητάνε τα αφεντικά.

Δεν ακούτε ούτε λαμβάνετε υπ’ όψιν τους σπουδαστές, που είναι και οι τελικοί αποδέκτες. Σας λένε: «Τα μαθήματα δεν έχουν αρχίσει ακόμη φέτος γιατί λείπει προσωπικό, οι σπουδαστές πληρώνουν από την τσέπη τους αναλώσιμα, αναγκάζονται να κάνουν εργαστήρια από εδώ και από εκεί, δεν δικαιούνται ούτε καν πάσο στις μετακινήσεις, πολλές ειδικότητες δεν έχουν ακόμη επαγγελματικά δικαιώματα…», αλλά στις Ακαδημίες θα εξασφαλίζεται πριν φτιαχτούν, όπως κάνετε και στα ιδιωτικά πανεπιστήμια, «…οι πρακτικές είναι απλήρωτες, οι συγχωνεύσεις των ΣΑΕΚ δεν λαμβάνουν υπ’ όψιν τις ανάγκες τους». Και αυτό, με τον παλιό νόμο.

Ζητάτε προτάσεις και σας λέμε να εξασφαλίσετε σύγχρονες υποδομές, με ασφαλή, σύγχρονα, καλαίσθητα κτίρια, εργαστήρια εξοπλισμένα και συντηρισμένα, άρα και τεχνικό προσωπικό. Εκπαιδευτικό προσωπικό, με πλήρη δικαιώματα, για να αφιερώνεται στη δουλειά του απρόσκοπτα. Δωρεάν μετακινήσεις για τους σπουδαστές. Εστίες με δωρεάν σίτιση για αυτούς που είναι εκτός του τόπου όπου βρίσκεται η συγκεκριμένη ειδικότητα στις ΣΑΕΚ. Δεξιότητες που να εδράζονται σε στέρεο μορφωτικό υπόβαθρο χωρίς ημερομηνία λήξης, όχι δεμένες στις ανάγκες ενός συγκεκριμένου εργοδότη. Να μην καταλήγει ο εργαζόμενος ένα κολάζ πιστοποιήσεων με αποσπασματικές γνώσεις που δεν του επιτρέπουν να αναπτύξει κρίση, πρωτοβουλία, δημιουργικότητα, που εσείς λέτε ότι αυτά είναι ζητούμενα στο σημερινό επίπεδο ανάπτυξης των παραγωγικών δυνάμεων. Πρακτική άσκηση εξασφαλισμένη με αμοιβή, με κάλυψη από συλλογική σύμβαση εργασίας κατάλληλου επιπέδου, με εξασφαλισμένη θέση και εποπτεία από τη σχολή και τον φορέα απασχόλησης, με πτυχία που να δίνουν πρόσβαση στο επάγγελμα χωρίς παραπάνω πιστοποιήσεις, έξοδα και εμπόδια για τους φοιτητές και εξασφαλισμένες θέσεις εργασίας, μετά το πέρας των σπουδών. Έτσι σταματάει η διαρροή, έτσι αναβαθμίζεται η επαγγελματική εκπαίδευση. Και θα μου πείτε: «Αφού είναι στόχος σας, τι σας εμποδίζει να τα κάνετε όλα αυτά;». Ε, είναι προφανές, η λογική κόστους οφέλους. Το «ταβάνι», όπως λέτε, των δημοσιονομικών δαπανών.

Στις επιτροπές ακούσαμε για οικονομικά βιώσιμο μοντέλο αυτό που φαίνεται ιδιωτικοποίηση. Σας εμποδίζει η δημοσιονομική πειθαρχία, στην οποία όλοι σας ορκίζεστε που μόνο για πολεμικούς εξοπλισμούς προβλέπει ρήτρα διαφυγής. Και ξέρετε, τον πλούτο που μοιράζετε από εδώ και από εκεί, τον έχουν παραγάγει οι εργαζόμενοι με την εργασία τους, τον έχουν δημιουργήσει, τον έχουν συσσωρεύσει αυτοί και αυτοί είναι που απολαμβάνουν και το μικρότερο μέρος.

Η νέα γενιά σήμερα ξεκινά τη ζωή της με χειρότερους όρους από τους γονείς τους. Οι ανάγκες τους για ποιοτική και φθηνή στέγη, για πρόσβαση σε δωρεάν υψηλού επιπέδου υπηρεσίες υγείας, για αξιοπρεπείς συνθήκες εργασίας. Το σύγχρονο σήμερα, δηλαδή, είναι το επτάωρο, το πενθήμερο, το τριανταπεντάωρο την εβδομάδα και όχι η δεκατριάρωρη σκλαβιά που φέρνετε. Και επειδή ακούσαμε και για την ευρωπαϊκή κανονικότητα, ευρωπαϊκή κανονικότητα είναι η εργασία ανηλίκων, ευρωπαϊκή κανονικότητα είναι η δεκατριάωρη σκλαβιά. Ρωτήστε και την Κομισιόν όσοι θεωρείτε την Ευρωπαϊκή Ένωση προστάτη των δικαιωμάτων.

Όλα αυτά, λοιπόν -στέγη, υγεία, παιδεία, στοιχειώδη δικαιώματα, αξιοπρεπής εργασία- δεν χωράνε στις κρατικές δαπάνες, εκεί υπάρχει κόφτης και την ίδια στιγμή δεν υπάρχει κανένας κόφτης για τους επιχειρηματικούς ομίλους. Εσείς μιλάτε για ανάπτυξη και εννοείτε αυγάτισμα και θωράκιση των κερδών των λίγων και άρα, βαθύτερη εκμετάλλευση, περισσότερη φτώχεια για τους εργαζόμενους, για τους πολλούς. Ανάπτυξη, όμως -θα μου επιτρέψετε-, είναι η κάθε γενιά να ζει καλύτερα από την προηγούμενη.

Ακούμε και τα υπόλοιπα κόμματα που σιγοντάρουν την Κυβέρνηση και λένε: «Μα, κι εμείς είμαστε, φυσικά, υπέρ της σύνδεσης με την αγορά» και το λέτε έτσι με έναν τρόπο ενοχικό μήπως σας πάρει με κακό μάτι η αγορά. Θα μου επιτρέψετε να πω, ότι δεν έχει νόημα αυτή η φράση ως θέση. Η εκπαίδευση είναι εξ ορισμού συνδεδεμένη με την οικονομία μέσα στην οποία αναπτύσσεται. Το ισχύον σύστημα σήμερα είναι ο καπιταλισμός -η οικονομία της αγοράς- άρα, εξ ορισμού υπηρετεί την αγορά.

Δεν μπορείτε να την αποσυνδέσετε από την αγορά, ακόμα κι αν προσπαθήσετε, ειδικά την επαγγελματική εκπαίδευση που είναι και αντικειμενικά πιο κοντά στην οικονομία. Αυτό που σας ενοχλεί πραγματικά και το βαφτίζετε σύνδεση, είναι ότι δεν μπορεί η εκπαίδευση να ακολουθήσει τα σκαμπανεβάσματα, τις πιρουέτες των επιχειρηματικών κύκλων.

Δεν μπορεί να παρακολουθήσει την άναρχη καπιταλιστική ανάπτυξη και το ρίχνετε στην κενολογία. Μιλάτε για παθογένειες, για αστοχίες, για αβελτηρίες, αλλά όχι του συστήματος που υπηρετείτε, φυσικά όχι, ποτέ δε φταίει η αγορά και οι επιχειρηματίες. Ποιοι φταίνε πάντα; Η εκπαίδευση, οι εκπαιδευτικοί, οι μαθητές και η προηγούμενη κυβέρνηση, ενίοτε. Τώρα, όμως, είσαστε εσείς οι «προηγούμενοι». Και δωσ’ του μεταρρυθμίσεις.

Είπαμε και στην αρχή -και θα κλείσω με αυτό- ότι το πρόβλημα είναι δομικό. Το σύστημα της αγοράς κοντεύει να σκάσει από τα κέρδη. Φουσκώνει και ξεφουσκώνει όλο και πιο γρήγορα με τις κρίσεις. Το ποια επιχείρηση θα πάει και ποια όχι, το ξέρετε ότι είναι «λότο». Άρα το τι και πόσους εργαζόμενους θέλει η κάθε επιχείρηση δεν μπορεί να το ξέρει ούτε η ίδια.

Γι’ αυτό και η ευελιξία και το δεκατριάωρο και οι δεξαμενές ανακύκλωσης εργαζομένων και η κατάρτιση και η επανακατάρτιση. Ειδικά δε, σήμερα, σε περίοδο πολεμικής προετοιμασίας, θα χρειαστεί ειδικευμένο και «ντρεσαρισμένο» προσωπικό, για την πολεμική βιομηχανία. Γι’ αυτό βάζετε και κόφτες παντού, από μικρά στο Δημοτικό, στο Γυμνάσιο, στο Λύκειο, στα Πανεπιστήμια -δεν έχω το χρόνο να αναφερθώ στο καθένα ξεχωριστά- ξεσκαρτάρισμα από νωρίς και με μικρότερο κόστος. Το ερώτημα που απασχολεί είναι πόσο πρέπει να στοιχίζει η μόρφωση ενός ομιλούντος εργαλείου;

Η επαγγελματική εκπαίδευση για εμάς, η διά βίου μάθηση, είναι πολύ σοβαρή υπόθεση. Εσείς ούτε θέλετε, αλλά ούτε και μπορείτε να την προσφέρετε στο επίπεδο, που απαιτεί η εποχή μας. Δεν το επιτρέπει ο ίδιος τρόπος λειτουργίας του συστήματος. Όταν η βασική δύναμη παραγωγής του πλούτου είναι ο άνθρωπος, το κριτήριο του ελάχιστου κόστους για μέγιστο κέρδος οδηγεί στην υπερεκμετάλλευση του ανθρώπου. Ούτε θέλετε, ούτε μπορείτε να αναπτύξετε το εργατικό δυναμικό, χωρίς ταυτόχρονα να το καταστρέφετε. Αυτό, όμως, είναι πρόβλημα δικό σας και των επιχειρηματικών ομίλων που υπηρετείτε. Πρόβλημα των εργαζομένων και των παιδιών τους είναι να πάρουν τη ζωή τους στα χέρια τους, να σπάσουν τα δεσμά της μισθωτής σκλαβιάς, για να ζήσουν πραγματικά ελεύθεροι.

Δύσκολη και σκληρή δουλειά, αλλά δεν γίνεται αλλιώς. Καμιά και κανείς μόνος του, συσπειρωμένοι σε συλλόγους και σωματεία σε συμπόρευση με το ΚΚΕ, ανοίγουμε τον δρόμο της μόνης ρεαλιστικής διεξόδου, ανατρέπουμε το παλιό και χτίζουμε το νέο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Κτενά.

Θα δώσω, τώρα, τον λόγο στην ειδική αγορήτρια από την Ελληνική Λύση, την κ. Σοφία-Χάιδω Ασημακοπούλου.

Παρακαλώ, έχετε τον λόγο.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η κατάρτιση των νέων πρέπει να έχει σαφή προσανατολισμό. Να είναι ποιοτική, αξιοκρατική και να υπηρετεί τις ανάγκες της ελληνικής κοινωνίας και της εθνικής οικονομίας. Πρέπει να δίνει στα παιδιά μας εφόδια ουσίας, όχι απλώς τυπικά προσόντα.

Με το παρόν σχέδιο νόμου η επαγγελματική εκπαίδευση φαίνεται να απομακρύνεται από αυτόν τον σκοπό. Αντί να ενισχύεται ο δημόσιος και εθνικός της χαρακτήρας, μετατρέπεται σταδιακά σε ένα πεδίο ιδιωτικών συμφερόντων και εμπορικής εκμετάλλευσης. Έτσι, η επαγγελματική κατάρτιση φαίνεται να χάνει τον στρατηγικό της ρόλο στην ανάπτυξη της χώρας και να απαξιώνεται ο εθνικός της προσανατολισμός.

Επιχειρήσεις του ιδιωτικού τομέα, κοινοπραξίες ή ενώσεις αυτών, συνδικαλιστικές οργανώσεις επιχειρήσεων, επιμελητήρια, νομικά πρόσωπα ιδιωτικού δικαίου μη κερδοσκοπικού χαρακτήρα και οποιοσδήποτε άλλος οικονομικός φορέας θα μπορούν να υποβάλλουν πρόταση στη Γενική Γραμματεία Επαγγελματικής Εκπαίδευσης, Κατάρτισης και Διά Βίου Μάθησης του Υπουργείου Παιδείας, Θρησκευμάτων και Αθλητισμού, για την ανάληψη από μέρους της πρωτοβουλίας σύμπραξης με το Υπουργείο προς τον σκοπό ίδρυσης Ακαδημίας Επαγγελματικής Κατάρτισης. Γιατί και ΜΚΟ;

Στο τέλος, ο Υπουργός Παιδείας Θρησκευμάτων και Αθλητισμού θα συνάπτει τη συμφωνία με τον οικονομικό φορέα και με απόφασή του θα ιδρύει Ακαδημία Επαγγελματικής Κατάρτισης με τη σύμπραξη -πάντα- του οικονομικού φορέα.

Λέτε ότι οι καταρτιζόμενοι των Ακαδημιών Επαγγελματικής Κατάρτισης μπορούν να κάνουν την πρακτική άσκηση ή τη μαθητεία σε εγκαταστάσεις του οικονομικού φορέα ή τρίτων προσώπων, σε φυσικά πρόσωπα κ.λπ.. Το ζήτημα δεν είναι απλώς να υπάρχει πρακτική άσκηση και μαθητεία. Το ζήτημα είναι πώς αυτά θα υπάρχουν, με ποιον σκοπό και με ποιες εγγυήσεις, γιατί αν δεν υπάρχουν δικλίδες ασφαλείας, η πρακτική και η μαθητεία κινδυνεύουν να μετατραπούν, ας το πούμε καθαρά, σε μηχανισμό εκμετάλλευσης φτηνού εργατικού δυναμικού, ιδίως όταν μπαίνουν στη μέση οι ιδιώτες.

Η κατάρτιση δεν μπορεί να υπηρετεί μόνο τα συμφέροντα των επιχειρήσεων. Οφείλει να υπηρετεί την ελληνική οικονομία, την εθνική παραγωγή, την κοινωνία μας ολόκληρη. Πρέπει να δίνει προοπτική στους νέους, όχι να τους μετατρέπει σε αναλώσιμους εκπαιδευόμενους. Αυτό είναι το στοίχημα και αυτό, κυρίες και κύριοι συνάδελφοι, είναι ευθύνη της πολιτείας να το διασφαλίσει, γιατί η εκπαίδευση και η κατάρτιση δεν είναι ένα εργαλείο φτηνής εργασίας. Είναι επένδυση στο ανθρώπινο κεφάλαιο της χώρας. Αν δεν προστατέψουμε αυτόν τον πυρήνα, τότε δεν μιλάμε για ανάπτυξη, μιλάμε για υποκατάσταση του δημόσιου ρόλου από ιδιωτικά συμφέροντα. Η Ελλάδα χρειάζεται νέους που μαθαίνουν, που δημιουργούν και μένουν εδώ στην πατρίδα μας, όχι νέους που μαθαίνουν πώς να δουλεύουν για τους άλλους.

Όλα μα όλα θα ρυθμίζονται από τον εσωτερικό κανονισμό λειτουργίας. Και η διαφάνεια; Για ακόμη μια φορά πηγαίνει περίπατο. Και σας ρωτάμε: Η κατάρτιση θα έχει εθνικό χαρακτήρα ή με τις εγγραφές, τις μετεγγραφές και τις κατατάξεις καταρτιζόμενων από άλλα κράτη - κράτη μέλη της Ευρωπαϊκής Ένωσης ή τρίτες χώρες, θα χαθεί και αυτό το τελευταίο ψήγμα; Και κάτι ακόμα εξίσου σοβαρό: Οι διαδικασίες επιλογής μήπως θα ευνοούν κάποιους; Μήπως ανοίγεται πεδίο για διαφάνεια, για εξυπηρετήσεις, για επιλεκτικές αποφάσεις; Ποιος θα ελέγχει; Λίγοι, πολύ λίγοι. Και εμείς; Εμείς δεν θα ξέρουμε τίποτα.

Σύμφωνα με το νομοσχέδιο η διοικούσα επιτροπή της Ακαδημίας Επαγγελματικής Κατάρτισης, που αποτελεί το ανώτατο διοικητικό όργανο, θα συγκροτείται με απόφαση του Υπουργού Παιδείας, Θρησκευμάτων και Αθλητισμού και θα αποτελείται από πέντε μέλη με τους αναπληρωτές τους: τον πρόεδρο, που ορίζεται απευθείας από τον Υπουργό, τον διευθυντή και τον υποδιευθυντή της Σχολής Ανώτερης Επαγγελματικής Κατάρτισης, καθώς και δύο μέλη που υποδεικνύονται από τον συμβαλλόμενο οικονομικό φορέα. Με απλά λόγια ο Υπουργός συγκεντρώνει στα χέρια του υπερεξουσίες, ενώ ταυτόχρονα δίνεται σε ιδιώτες θεσμικός ρόλος μέσα στις δομές της επαγγελματικής εκπαίδευσης. Αυτό δεν είναι αποκέντρωση ούτε μεταρρύθμιση, είναι υπουργική αυθαιρεσία, που τείνει να γίνει κανονικότητα.

Η εμπλοκή ιδιωτών στις διοικούσες επιτροπές δεν περιορίζεται στη διαχείριση, αλλά ανοίγει τον δρόμο για εξάρτηση, για πελατειακές σχέσεις, για παρεμβάσεις στο περιεχόμενο και στην ποιότητα της εκπαίδευσης και αυτό είναι επικίνδυνο. Είναι επικίνδυνο για την ισοτιμία των μαθητών, για την αξιοκρατία, αλλά και για τον ίδιο τον εθνικό χαρακτήρα της επαγγελματικής εκπαίδευσης. Η Ελληνική Λύση πιστεύει ότι η κατάρτιση των νέων πρέπει να υπηρετεί την Ελλάδα και τους Έλληνες και όχι τα συμφέροντα των λίγων.

Μας λέτε ότι ο υποδιευθυντής μιας δημόσιας ΣΑΕΚ μπορεί να είναι όποιος να 'ναι, μόνιμος εκπαιδευτικός, αλλά και διοικητικός υπάλληλος με οποιαδήποτε σχέση εργασίας ή ακόμα και αποσπασμένος εκπαιδευτικός για διοικητικό έργο. Αρκεί, λέτε, να διαθέτει ένα πτυχίο. Τόσο απλά! Άρα δεν σας απασχολεί πραγματικά η εκπαιδευτική εμπειρία του ανθρώπου αυτού, δεν σας νοιάζει αν έχει σταθεί ποτέ μπροστά σε μαθητές, αρκεί να χωράει στις γραφειοκρατικές σας διατάξεις. Θα μπορούσε δηλαδή, να είναι ένας διοικητικός υπάλληλος με οποιαδήποτε σχέση εργασίας, χωρίς καμία διδακτική εμπειρία ή ακόμα και ένας αποσπασμένος εκπαιδευτικός, για τον οποίο, φυσικά, δεν γνωρίζουμε καν τα κριτήρια απόσπασης. Έτσι αντιλαμβάνεστε τη σοβαρότητα του ρόλου; Έτσι εξασφαλίζεται η ποιότητα της εκπαίδευσης;

Η επαγγελματική κατάρτιση πρέπει να διαμορφώνει επαγγελματίες που θα στηρίξουν την παραγωγή, τη βιομηχανία και την ανάπτυξη της χώρας, όχι να υποτάσσεται στις επιταγές των οικονομικών φορέων. Και σαν να μην έφταναν όλα αυτά, διευρύνεται το πεδίο εφαρμογής των προπαρασκευαστικών τμημάτων εκμάθησης της ελληνικής γλώσσας στα σχολεία δεύτερης ευκαιρίας. Πλέον δεν αφορά μόνο πρόσφυγες και μετανάστες, αλλά όλες τις λεγόμενες «ευάλωτες κοινωνικές ομάδες». Δηλαδή ποιες; Δωρεάν μαθήματα ελληνικών σε όλους, σε κάθε κατηγορία συμμετέχοντα, με χρηματοδότηση από εθνικούς πόρους. Και δεν σταματάτε εκεί. Δίνετε και τη δυνατότητα μετακίνησης στο εξωτερικό για δράσεις, λέτε, εμπλουτισμού και αναβάθμισης της εκπαιδευτικής διαδικασίας. Ωραίο ακούγεται στα χαρτιά, αλλά ποιος πληρώνει και πόσο κοστίζει; Ας είμαστε ειλικρινείς, στην ειδική έκθεση δεν υπάρχει ούτε λέξη για το κόστος αυτών των ρυθμίσεων, ούτε καν σε ενδεικτικό επίπεδο. Άρα μιλάμε για μια ρύθμιση χωρίς οικονομικό προγραμματισμό, για μια πολιτική χωρίς λογαριασμό και τελικά για μία ακόμη φορά χωρίς διαφάνεια.

Μας λέτε ότι με απόφαση του αρμόδιου οργάνου του Υπουργείου Παιδείας καθορίζονται οι όροι και οι προϋποθέσεις πρόσληψης, τα απαιτούμενα προσόντα των συντονιστών συμβούλων, που στελεχώνουν τα Γραφεία Επαγγελματικής Ανάπτυξης και Σταδιοδρομίας, καθώς και η διαδικασία επιλογής, τα καθήκοντα, η χρονική διάρκεια απασχόλησής τους και κάθε άλλο σχετικό ζήτημα. Ωστόσο πέντε ολόκληρα χρόνια μετά τη νομοθέτηση των ΓΕΑΣ με το άρθρο 32 του ν 4763/2020, διάταξη που έχετε ήδη τροποποιήσει δύο φορές με το άρθρο 46 του ν.5029/2023 και τα άρθρα 12 και 13 του ν.5082/2024 και τροποποιείτε εκ νέου σήμερα η εφαρμογή της παραμένει γράμμα κενό. Οι ίδιοι οι διευθυντές των ΣΑΕΚ καταγγέλλουν υποστελέχωση και προχειρότητα στη στελέχωση των ΓΕΑΣ με αποσπάσεις εκπαιδευτικών ή και διοικητικών υπαλλήλων συχνά άσχετων με την απαιτούμενη ειδικότητα, με ό,τι αυτό συνεπάγεται για την ποιότητα και την αξιοπιστία της πρακτικής άσκησης των καταρτιζομένων.

Τον Ιούνιο του 2024 ο τότε Υπουργός Παιδείας και νυν Οικονομικών διατύπωσε την πρόθεσή του να εισαγάγει στην Α΄ Λυκείου ένα μάθημα για τα βασικά οικονομικά μεγέθη και εργαλεία, στο πλαίσιο αντιμετώπισης του οικονομικού αναλφαβητισμού με το σκεπτικό ότι στην οικονομία εξετάζεται η πολυπληθέστερη ομάδα υποψηφίων Οικονομίας και Πληροφορικής στις πανελλαδικές εξετάσεις. Ο αρχικός προγραμματισμός ήταν το μάθημα να είναι δίωρο, αλλά, μετά από παρεμβάσεις εκπαιδευτικών των οποίων οι ώρες του μαθήματος θα περικόπτονταν, κατέληξε μονόωρο στο Γυμνάσιο. Στα καλλιτεχνικά δε και τα μουσικά γυμνάσια το μάθημα δεν θα διδάσκεται σε ετήσια βάση, αλλά μόνο στο δεύτερο τετράμηνο.

Οι σχετικοί με τα ωράρια στα σχολεία γνωρίζουν καλά πόσο ευάλωτα είναι τα μονόωρα μαθήματα. Μια εκδρομή, μία απεργία, μία κατάληψη, μία δράση, από τις πολλές που τελευταία έχουν πολλαπλασιαστεί, μία ασθένεια εκπαιδευτικού και οι τέσσερις ώρες τον μήνα γίνονται δύο και αν γίνουν και αυτές. Τι θα προλάβουν να μάθουν τα παιδιά σε δέκα, δώδεκα ώρες όλη τη χρονιά ή σε πέντε με έξι στα καλλιτεχνικά και τα μουσικά γυμνάσια; Δώρον άδωρον, αφού οι μαθητές ουσιαστικά ούτε μαθαίνουν κάτι ούτε υπολογίζουν το μάθημα. Και σε ποιους θα ανατεθεί το μάθημα; Ως γνωστόν, οι ειδικότητες ΠΕ 80 Ενοποιημένος Κλάδος Οικονομίας και ΠΕ 78 Κοινωνιολόγων, Νομικών και Πολιτικών Επιστημόνων θα έχουν από κοινού πρώτη ανάθεση το νέο μάθημα. Επομένως, καθώς η πλειονότητα των οικονομολόγων υπηρετεί σήμερα στα Λύκεια, είναι προφανές ότι το μονόωρο μάθημα θα ανατεθεί κυρίως σε άλλες ειδικότητες που βρίσκονται ήδη στα γυμνάσια και για συμπλήρωση ωραρίου, υπονομεύοντας έτσι τον στόχο ενίσχυσης του οικονομικού εγγραμματισμού. Αφετέρου έχουμε και το μπάχαλο με το σχολικό εγχειρίδιο που στην Κύπρο διδάσκεται στην Α΄ Λυκείου και δεν αλλάξατε ούτε το εξώφυλλο. Με ποια κριτήρια το επιλέξατε; Γιατί δεν επιλέξατε αυτό που διδάσκεται στην Α΄ Λυκείου των ΕΠΑΛ; Με ποια λογική αφαιρείτε κείμενα ή μέρη κειμένων; Επειδή δεν αρέσουν σε κάποιους; Επειδή τα σχολίασαν δυσμενώς στα μέσα κοινωνικής δικτύωσης; Εξετάσατε τις πηγές των κειμένων; Ρωτήσατε τους επιστήμονες του χώρου για την εγκυρότητα και την παιδαγωγική αξία των κειμένων; Με ποια λογική λέτε τι θα διδαχτεί και τι όχι; Μήπως επειδή θα το διδάξουν και άσχετοι από την οικονομική επιστήμη;

Στο βιβλίο των Μαθηματικών της Β΄ Λυκείου παλαιότερα και στο τρέχον βιβλίο της Α΄ Λυκείου υπήρχαν βασικά μαθήματα Οικονομίας, όπως τα προβλήματα των ίσων καταθέσεων, ο ανατοκισμός και η χρεολυσία, και εδώ και πολλά χρόνια οι οδηγίες είναι να μην διδαχθούν. Το μόνο που σας ενδιαφέρει είναι αν θα βγει η ύλη ή όχι.

Η επαγγελματική εκπαίδευση και κατάρτιση περιλαμβάνει το σύνολο των οργανωμένων δράσεων που στοχεύουν να προσφέρουν στους πολίτες ουσιαστικές γνώσεις, ικανότητες και δεξιότητες, ικανές να τους εξασφαλίσουν την πρόσβαση και την παραμονή στην αγορά εργασίας. Η σημασία της είναι τεράστια και αυξάνεται συνεχώς.

Όταν η επαγγελματική εκπαίδευση συνδέεται πραγματικά με τις ανάγκες της οικονομίας μπορεί να αποτελέσει μοχλό ανάπτυξης και να συμβάλει αποφασιστικά στη δημιουργία σταθερών θέσεων εργασίας μέσα σε ένα πλαίσιο βιώσιμης ανάπτυξης.

Ωστόσο, τα τελευταία χρόνια βλέπουμε κάτι εντελώς διαφορετικό. Παρόλο που εκείνη συνδράμει στην αναμόρφωση της οικονομίας, παρέχοντας στους εκπαιδευόμενους τις αναγκαίες δεξιότητες για προσωπική εξέλιξη και ενεργό συμμετοχή στα κοινά, στην Ελλάδα δεν δίνεται ούτε έμφαση ούτε κίνητρα για το πώς περισσότεροι μπορούν να την επιλέγουν.

Ο τομέας της εκπαίδευσης έχει μετατραπεί σε πεδίο αδιάκοπων νομοθετικών παρεμβάσεων περισσότερο από κάθε άλλον τομέα της δημόσιας ζωής και το πιο ανησυχητικό, οι περισσότερες από αυτές είναι δικές σας. Ακόμη και στη σημερινή σας θητεία συνεχίζετε να τροποποιείτε τους δικούς σας νόμους. Σβήνετε και ξαναγράφετε διατάξεις, λες και η παιδεία των Ελλήνων είναι ένα παιχνίδι, ένα πεδίο πειραματισμού όπου μπορείτε κάθε τόσο να δοκιμάζετε νέες ιδέες χωρίς σχέδιο και χωρίς συνέπεια.

Το αποτέλεσμα είναι προφανές. Κανένας κεντρικός σχεδιασμός, καμία συνέχεια, καμία ουσιαστική πρόοδος. Χρόνια ακούμε εξαγγελίες για την ενίσχυση της επαγγελματικής εκπαίδευσης και τη σύνδεσή της με την αγορά εργασίας, για τη δημιουργία σύγχρονων ειδικοτήτων και για την άμεση επαγγελματική αποκατάσταση των αποφοίτων. Όμως όλα αυτά μένουν στα λόγια. Όμορφες διακηρύξεις χωρίς σχέδιο, χωρίς χρηματοδότηση, χωρίς προοπτική.

Με το να νομοθετείτε ξανά και ξανά πάνω στα ίδια ζητήματα χωρίς να βλέπουμε καμία ουσιαστική εφαρμογή δείχνετε ξεκάθαρα την έλλειψη στρατηγικού σχεδιασμού και την επικίνδυνη λογική του «βλέποντας και κάνοντας». Και αυτή η λογική, ειδικά όταν αφορά την παιδεία, είναι καταστροφική.

Η Ελληνική Λύση έχει τονίσει πολλές φορές ότι ο στόχος μας πρέπει να είναι ένας: οι Έλληνες να μπορούν να βρίσκουν άμεσα εργασία και μάλιστα τη δουλειά που επιλέγουν και αγαπούν, όχι να αναγκάζονται να κάνουν δουλειές που δεν θέλουν, όχι να φεύγουν στο εξωτερικό για να κυνηγήσουν την προοπτική που δεν βρίσκουν εδώ.

Η πολιτεία οφείλει να ενθαρρύνει τη συμμετοχή στην επαγγελματική εκπαίδευση, να τη στηρίξει ουσιαστικά και να την αναβαθμίσει διαρκώς. Δυστυχώς, με όσα κάνετε και όσα δεν κάνετε πετυχαίνετε το ακριβώς αντίθετο.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Ασημακοπούλου και για την τήρηση του χρόνου.

Θα δώσω τώρα το Βήμα στην ειδική αγορήτρια από τη Νέα Αριστερά, την κ. Μερόπη Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα ένα ακόμη νομοσχέδιο του Υπουργείου Παιδείας που εντάσσεται σε ένα συνολικό πολιτικό σχέδιο, ένα σχέδιο που μεταμορφώνει σταδιακά το δημόσιο εκπαιδευτικό σύστημα, που αφαιρεί διαρκώς ευθύνες και εξουσίες από το κράτος, παραδίδοντάς τες ολοένα και περισσότερο στην αγορά και τους ιδιώτες.

Η Κυβέρνηση της Νέας Δημοκρατίας μεθοδικά και συστηματικά έχει επιλέξει να ιδιωτικοποιήσει τη γνώση, να αποδυναμώσει το δημόσιο σχολείο, να υποβαθμίσει το πανεπιστήμιο και να εγκαταστήσει μέσα στην εκπαίδευση τη λογική του ανταγωνισμού, της απασχολησιμότητας και του επιχειρηματικού κέρδους.

Δεν πρόκειται λοιπόν για μεμονωμένες πρωτοβουλίες, είναι κομμάτια ενός ενιαίου παζλ. Η ελάχιστη βάση εισαγωγής, οι συγχωνεύσεις των σχολείων, η ίδρυση των ιδιωτικών πανεπιστημίων, οι περικοπές στη χρηματοδότηση, η απορρύθμιση της επαγγελματικής εκπαίδευσης και κατάρτισης συνθέτουν μια πραγματικότητα που δεν κρύβεται πίσω από κανένα επικοινωνιακό σύνθημα περί αναβάθμισης ή αριστείας.

Αντί για αναβάθμιση, έχουμε συστηματική αποδόμηση και κατακερματισμό. Αντί για αριστεία, έχουμε αποκλεισμούς. Αντί για ενιαία παιδεία, έχουμε παράλληλα συστήματα άνισης αξίας. Η Νέα Δημοκρατία προωθεί μια εκπαίδευση δύο ταχυτήτων για όσους μπορούν να πληρώσουν στα ιδιωτικά σχολεία, στα κολέγια, στα ιδιωτικά πανεπιστήμια και μία για τους υπόλοιπους που καλούνται να προσαρμοστούν, να αρκεστούν στα ελάχιστα, να εκπαιδευτούν για να εκτελούν και όχι για να σκέπτονται.

Στο πλαίσιο αυτό, και αυτό το νομοσχέδιο για την επαγγελματική εκπαίδευση και κατάρτιση δεν είναι ουδέτερο. Είναι ένας ακόμη κρίσιμος κρίκος μιας αλυσίδας ιδιωτικοποίησης που ξεκινάει από την πρωτοβάθμια και φτάνει μέχρι την ανώτατη εκπαίδευση. Με το νομοσχέδιο η Κυβέρνηση κάνει ένα ακόμη σημαντικό βήμα ιδρύοντας και παραδίδοντας δημόσιες δομές επαγγελματικής κατάρτισης στις επιχειρήσεις, ενισχύοντας την εξάρτηση της εκπαίδευσης από την αγορά.

Αυτή είναι η πραγματική στρατηγική: Ένα σχολείο που θα παράγει -εντός εισαγωγικών- «ανθρώπινο κεφάλαιο», ένα πανεπιστήμιο που θα προσαρμόζεται στα επιχειρηματικά συμφέροντα, δομές κατάρτισης υποταγμένες στις ορέξεις των εργοδοτών και μια κοινωνία που θα μαθαίνει να ζει με λιγότερα δικαιώματα, λιγότερη ασφάλεια, λιγότερη δημοκρατία.

Ποια είναι όμως η κατάσταση στη δημόσια εκπαίδευση; Το σχολικό έτος ξεκίνησε άλλη μια χρονιά με την ίδια εικόνα στα δημόσια σχολεία να είναι απογοητευτική. Χιλιάδες τα εκπαιδευτικά κενά, εκατοντάδες σχολεία που λειτουργούν χωρίς τους απαραίτητους εκπαιδευτικούς, με ελλείψεις σε βασικές ειδικότητες. Η κανονικότητα που επικαλείται η Κυβέρνηση υπάρχει μόνο στα δελτία του Υπουργείου Παιδείας.

Τα ολοήμερα προγράμματα υπολειτουργούν με τους γονείς να καλούνται να καλύψουν οι ίδιοι το κόστος της δημιουργικής απασχόλησης. Στα Λύκεια η πίεση των εξετάσεων και η αβεβαιότητα για το νέο σύστημα εισαγωγής, η ελάχιστη βάση εισαγωγής και η συνεχής υποτίμηση του μορφωτικού ρόλου του σχολείου έχουν μετατρέψει τη μάθηση σε διαδικασία διαρκούς άγχους και όχι γνώσης.

Οι εκπαιδευτικοί που στηρίζουν καθημερινά τη δημόσια εκπαίδευση με τεράστιες προσωπικές θυσίες βρίσκονται αντιμέτωποι με διαρκή απαξίωση, ασταθείς σχέσεις εργασίας, αξιολόγηση τιμωρητική αντί ενίσχυσης, έλλειψη ουσιαστικής επιμόρφωσης. Οι αναπληρωτές και οι αναπληρώτριες συνεχίζουν να υποφέρουν και να ταξιδεύουν σε όλη την Ελλάδα για να αναλάβουν υπηρεσία μία-δυο μέρες μετά την ανακοίνωση της απόφασης, υπαμείβονται και αδυνατούν να αντεπεξέλθουν στο κόστος ζωής και διαβίωσης.

Παράλληλα, η ειδική αγωγή και η παράλληλη στήριξη λειτουργούν στο όριο της ασταθούς ισορροπίας. Χιλιάδες παιδιά με αναπηρία, παιδιά με ειδικές εκπαιδευτικές ανάγκες ξεκινούν κάθε Σεπτέμβρη χωρίς να γνωρίζουν αν και πότε θα έχουν παράλληλη υποστήριξη. Συχνά ένας ή μία εκπαιδευτικός καλύπτουν τρία και τέσσερα παιδιά σε διαφορετικά σχολεία, ενώ οι περισσότεροι δουλεύουν με ετήσιες συμβάσεις χωρίς σταθερότητα, χωρίς προοπτική.

Οι οικογένειες πληρώνουν από την τσέπη τους για υπηρεσίες που θα έπρεπε να είναι δημόσιες και καθολικά διαθέσιμες. Κι όμως κάθε χρόνο ακούμε την ίδια υπόσχεση: «Φέτος τα κενά θα καλυφθούν εγκαίρως». Πόσες φορές θα το ακούσουμε ακόμα; Για πόσο θα ακούμε δικαιολογίες γι’ αυτήν την αδικία απέναντι στα πιο ευάλωτα παιδιά της κοινωνίας μας;

Η παράλληλη στήριξη έχει μετατραπεί σε ένα ετήσιο πείραμα. Κάθε χρόνο οι μαθητές αλλάζουν πρόσωπα, κάθε χρόνο οι γονείς αγωνιούν, κάθε χρόνο οι εκπαιδευτικοί προσπαθούν να προσαρμοστούν από την αρχή. Αυτή η πολιτική δεν είναι τυχαία. Είναι η επιλογή μιας Κυβέρνησης που αντιμετωπίζει και την ειδική αγωγή ως κόστος, όχι ως δικαίωμα, που δεν πιστεύει στην ουσία στη συμπερίληψη, αλλά στη διαχείριση, στη φιλανθρωπία, όχι στην ισότητα.

Αντίστοιχα, στα πανεπιστήμια η εικόνα είναι εξίσου ανησυχητική. Η κρατική χρηματοδότηση έχει μειωθεί περίπου κατά 40% από το 2019, οι ανάγκες αυξάνονται, οι διοικητικές υπηρεσίες λειτουργούν οριακά, οι υποδομές απαξιώνονται και το προσωπικό, είτε επιστημονικό είτε διοικητικό, καλείται να καλύψει τεράστια κενά.

Ταυτόχρονα, χιλιάδες νέοι και νέες αποκλείονται κάθε χρόνο από τα πανεπιστήμια λόγω της ελάχιστης εισαγωγής, μιας ρύθμισης που αποδείχτηκε πως δεν στοχεύει στην ποιότητα των σπουδών, αλλά στη μείωση του αριθμού των φοιτητών και στη δημιουργία πελατείας για τα ιδιωτικά κολλέγια και τα ιδιωτικά ΣΑΕΚ.

Το επόμενο βήμα αυτής της πολιτικής το γνωρίζουμε ήδη. Η ίδρυση των ιδιωτικών πανεπιστημίων, των λεγόμενων νομικών προσώπων πανεπιστημιακής εκπαίδευσης που έρχεται να επισημοποιήσει την ανισότητα, αλλά κυρίως να κατακρημνίσει κάθε έννοια αριστείας. Ένα σύστημα όπου οι λίγοι θα έχουν πρόσβαση σε τίτλους, ενώ οι πολλοί θα παλεύουν για γνώσεις, επιδόσεις και επιβίωση.

Η Κυβέρνηση μιλάει για ποικιλία και ανταγωνισμό, αλλά η αλήθεια είναι πως εγκαθιδρύει σταθερά μια εκπαίδευση δύο ταχυτήτων, με κριτήριο το εισόδημα, όχι τη δυνατότητα. Αυτό είναι και το πραγματικό υπόβαθρο του νομοσχεδίου που συζητούμε σήμερα. Η υποβάθμιση της δημόσιας εκπαίδευσης είναι το έδαφος πάνω στο οποίο οικοδομείται η ιδιωτικοποίηση και αυτό το βλέπουμε καθαρά και στο σχέδιο για την επαγγελματική εκπαίδευση και κατάρτιση, ένα σχέδιο που βεβαίως πατάει πάνω σε όλα τα προηγούμενα μέτρα, για να διαμορφώσει το επόμενο πεδίο εκπαιδευτικής ανισότητας. Παρουσιάζεται ως μεγάλη μεταρρύθμιση, ως βήμα αναβάθμισης. Πίσω, όμως, από τα μεγάλα λόγια κρύβεται μια βαθιά συντηρητική και ταξική μεταρρύθμιση που αποδομεί ό,τι έχει απομείνει από τον δημόσιο χαρακτήρα της ΣΕΕΚ και τη μετατρέπει σε εργαλείο εξυπηρέτησης εργοδοτικών συμφερόντων.

Οι υπό ίδρυση Ακαδημίες Επαγγελματικής Κατάρτισης δεν ιδρύονται για να ενισχύσουν το επίπεδο γνώσεων ή την παιδαγωγική ικανότητα. Ιδρύονται για να παραχωρήσουν στις επιχειρήσεις άμεσο ρόλο στη διοίκηση, στον σχεδιασμό και στην υλοποίηση της εκπαίδευσης, ένα μοντέλο που μεταφέρει κρίσιμες δημόσιες αρμοδιότητες στα ιδιωτικά συμφέροντα χωρίς ουσιαστικό έλεγχο, χωρίς διαφάνεια, χωρίς εγγυήσεις. Ο εργοδότης αποκτά πρόσβαση εκεί όπου θα έπρεπε να υπάρχει μόνο το δημόσιο συμφέρον, στην επιλογή συντονιστών, στην κατανομή των ειδικοτήτων, στη διαχείριση του εξοπλισμού και των πόρων, στην οργάνωση της μαθητείας και της πρακτικής. Η εκπαίδευση μετατρέπεται έτσι σε υποκατάστημα της αγοράς εργασίας, όχι σε χώρο καλλιέργειας δεξιοτήτων με κοινωνική και μορφωτική αξία.

Η Κυβέρνηση ισχυρίζεται πως οι Ακαδημίες θα καλύψουν το κενό ανάμεσα στην εκπαίδευση και την παραγωγή. Ποιο είναι το κενό; Η απάντηση είναι απλή. Το κενό που η ίδια δημιούργησε, αποκλείοντας δεκάδες χιλιάδες νέους και νέες από τα πανεπιστήμια μέσω της ελάχιστης βάσης εισαγωγής, νέους που δεν απέτυχαν, αλλά αποκλείστηκαν από ένα σύστημα που δεν τους έδωσε δεύτερη ευκαιρία και τώρα τους στέλνει στις σχολές όπου οι επιχειρήσεις θα ορίζουν το πρόγραμμα και το περιεχόμενο των σπουδών τους.

Η Κυβέρνηση ισχυρίζεται πως έτσι δημιουργείται ένας παράλληλος δρόμος. Πρόκειται για έναν δρόμο που οδηγεί σε αδιέξοδο, από τη μία πλευρά τα πανεπιστήμια, τα δημόσια ΕΠΑΛ και οι δημόσιες ΣΑΕΚ, πρώην ΙΕΚ που υποβαθμίζονται και υποστελεχώνονται και από την άλλη τα ιδιωτικά ΙΕΚ, οι υπό ίδρυση Ακαδημίες που θεσμοθετούνται για να λειτουργήσουν ως δημόσιες δομές ιδιωτικού δικαίου.

Το αποτέλεσμα είναι ένας τριπλός μηχανισμός άνισης μεταχείρισης, ταξικός, γεωγραφικός και επαγγελματικός. Το επιχείρημα ότι οι Ακαδημίες θα φέρουν κοντά εκπαίδευση και απασχόληση είναι παραπλανητικό, γιατί η σχέση που οικοδομείται δεν είναι ισότιμη, αλλά σχέση υποταγής. Δεν πρόκειται για σύνδεση εκπαίδευσης και εργασίας. Πρόκειται για εξαναγκασμό της εκπαίδευσης στις ανάγκες της αγοράς. Οι νέες και οι νέοι εκπαιδεύονται όχι για να μορφωθούν, αλλά για να προσαρμοστούν γρήγορα, πρόχειρα και φτηνά στις εκάστοτε απαιτήσεις των εργοδοτών.

Ας δούμε ορισμένα στοιχεία. Από το 2020 μέχρι το 2024 οι δημόσιες ΣΑΕΚ έχασαν περίπου τέσσερις χιλιάδες σπουδαστές, δηλαδή σχεδόν το 10% του συνόλου. Την ίδια στιγμή οι ιδιωτικές σχολές κατέγραψαν αύξηση 28%, απορροφώντας το μεγαλύτερο μέρος των νέων που αποκλείστηκαν από την ανώτατη εκπαίδευση. Το 2020 οι δημόσιες δομές κάλυπταν το 53% των σπουδαστών της ΣΕΕΚ, σήμερα μόλις το 44%. Η αγορά αναλαμβάνει το υπόλοιπο 56% και μάλιστα με αυξανόμενο ρυθμό.

Αυτή είναι η επιτυχία της κυβερνητικής πολιτικής, η μεταφορά, λοιπόν, της επαγγελματικής εκπαίδευσης από το δημόσιο στον ιδιωτικό τομέα, με το κράτος να παρακολουθεί παθητικά και να χρηματοδοτεί έμμεσα αυτήν την εξέλιξη. Και όλα αυτά βαφτίζονται ευελιξία, αλλά στην εκπαίδευση η ευελιξία σημαίνει ανασφάλεια, ανασφάλεια για τους εκπαιδευτικούς που δουλεύουν με προσωρινές συμβάσεις και χωρίς προοπτική, ανασφάλεια για τους σπουδαστές που δεν ξέρουν αν το πτυχίο τους θα αναγνωρίζεται ή αν θα έχει αντίκρισμα στην αγορά, ανασφάλεια για την κοινωνία που βλέπει να «ξηλώνεται» ένα δημόσιο δίκτυο εκπαίδευσης που χτίστηκε με κόπο δεκαετιών.

Η εμπλοκή των εργοδοτών στη διοίκηση των Ακαδημιών παρουσιάζεται ως καινοτομία. Στην πραγματικότητα είναι θεσμοθετημένη εξάρτηση, γιατί ποιος θα καθορίσει ποιες ειδικότητες είναι αναγκαίες, ποιος θα αποφασίσει ποιες σχολές θα λειτουργούν και ποιες θα κλείνουν;

Η απάντηση βρίσκεται μέσα στο ίδιο το νομοσχέδιο. Οι δημόσιες σχολές που δεν συγκεντρώνουν εκατό σπουδαστές θα συγχωνεύονται ή θα αναστέλλουν τη λειτουργία τους, δηλαδή οι περιφερειακές δομές της ΣΕΕΚ θα οδηγηθούν νομοτελειακά στο κλείσιμο. Εκεί όπου η αγορά δεν έχει συμφέρον, το κράτος αποσύρεται και η λεγόμενη τοπική ανάπτυξη μεταφράζεται έτσι σε εκπαιδευτική ερήμωση. Νησιά, ορεινοί νομοί, μικρές πόλεις μένουν χωρίς δημόσιες δομές κατάρτισης, ενώ οι νέοι καλούνται να μετακινηθούν ή να πληρώσουν ιδιώτες.

Η Κυβέρνηση, λοιπόν, χρησιμοποιεί τη γλώσσα της αποκέντρωσης για να προωθήσει μια πολιτική συγκέντρωσης πόρων και εξουσιών στα χέρια των επιχειρήσεων και των μεγάλων αστικών κέντρων. Αυτή η πολιτική δημιουργεί μια νέα μορφή ανισότητας μεταξύ δημοσίου και ιδιωτικού τομέα, μεταξύ κέντρου και περιφέρειας και μεταξύ των σπουδαστών.

Η Κυβέρνηση δεν προσπαθεί καν να το κρύψει. Αναφέρεται ανοιχτά στην προσαρμογή της εκπαίδευσης στις ανάγκες της παραγωγής, μόνο που οι ανάγκες αυτές δεν είναι πάντα ούτε δίκαιες ούτε βιώσιμες. Και, όμως, το μοντέλο αυτό παρουσιάζεται ως ευκαιρία. Η αλήθεια είναι ότι αυτού του τύπου η κατάρτιση είναι προσομοίωση εργασιακής ομηρίας. Οι μαθητευόμενοι γίνονται πρακτικά φτηνοί εργαζόμενοι χωρίς δικαιώματα. Μόλις το 23% βρίσκει σταθερή εργασία μετά την πρακτική. Το υπόλοιπο 77% επιστρέφει στην ανεργία ή στην επισφάλεια.

Επομένως, με τον τρόπο αυτόν η Κυβέρνηση θα έχει δημιουργήσει έναν παράλληλο εργοδοτικό μηχανισμό εκπαίδευσης που θα απορροφά τους νέους που αποκλείονται από τα πανεπιστήμια και θα τους διοχετεύει σε ευέλικτες και εφήμερες θέσεις. Και εδώ βρίσκεται η μεγαλύτερη αντίφαση. Αντί η επαγγελματική εκπαίδευση και κατάρτιση να λειτουργεί ως γέφυρα κοινωνικής ανόδου, μετατρέπεται σε μηχανισμό κοινωνικής αναπαραγωγής. Αντί να μειώνει τις ανισότητες, τις παγιώνει. Αντί να ενισχύει τη δημοκρατία στη γνώση, επιβάλλει την πειθαρχία της αγοράς.

Κυρίες και κύριοι συνάδελφοι, η εκπαίδευση δεν μπορεί να είναι υπόθεση των επιχειρήσεων. Η εκπαίδευση είναι υποχρέωση του κράτους και δικαίωμα του πολίτη και η κατάρτιση, αν θέλουμε να έχει αξία, πρέπει να στηρίζεται σε αρχές παιδαγωγικές, κοινωνικές και δημοκρατικές, όχι σε λογιστικά συμφέροντα.

Σε αυτήν την πορεία η Νέα Αριστερά λέει καθαρά όχι στη μετατροπή της εκπαίδευσης σε προθάλαμο εργασιακής εκμετάλλευσης, όχι στη διάλυση της δημόσιας επαγγελματικής εκπαίδευσης και κατάρτισης, όχι στην ιδιωτικοποίηση της γνώσης. Και φυσικά για να γίνει αυτό απαιτείται η κατάργηση του ήδη υπάρχοντος θεσμικού πλαισίου που δημιούργησε η Κυβέρνηση της Νέας Δημοκρατίας με τον ν.4763/20 και τον ν.5082/24 και η απόσυρση του παρόντος νομοσχεδίου.

Υποστηρίζουμε ένα μοντέλο ΕΕΚ ενιαίο, δημόσιο, δωρεάν και ισότιμο με την υπόλοιπη εκπαίδευση, ένα μοντέλο που θα διασφαλίζει σταθερή χρηματοδότηση, μόνιμο και αξιοπρεπώς αμειβόμενο προσωπικό, σύγχρονα προγράμματα σπουδών, διαρκή επιμόρφωση των εκπαιδευτικών και πλήρη επαγγελματικά δικαιώματα για όλους τους αποφοίτους. Η ΕΕΚ πρέπει να συνδέεται με την παραγωγή, αλλά με όρους κοινωνικού συμφέροντος, όχι με όρους κερδοφορίας, να συνδέεται με την πράσινη και ψηφιακή μετάβαση, με την κοινωνική οικονομία και με την καινοτομία που σέβεται τον άνθρωπο και το περιβάλλον, να προσφέρει ευκαιρίες στους νέους να εξελιχθούν, να συνεχίσουν τις σπουδές, να χτίσουν επαγγελματική πορεία με ασφάλεια, αξιοπρέπεια και όραμα.

Η δική μας πρόταση δεν ξεκινάει από το ερώτημα τι χρειάζονται οι επιχειρήσεις, αλλά από το ερώτημα τι χρειάζεται η κοινωνία. Χρειάζεται γνώση, δημιουργία, τεχνογνωσία, επαγγελματίες με κριτική σκέψη και συλλογική συνείδηση. Χρειάζεται εκπαίδευση που να ανοίγει δρόμους και όχι να βάζει ταμπέλες.

Αυτό το όραμα δεν είναι ουτοπικό. Το έχουν υιοθετήσει χώρες της Ευρώπης όπως η Φινλανδία, όπου η επαγγελματική εκπαίδευση είναι ενσωματωμένη στο ενιαίο δημόσιο σύστημα με κοινωνικό έλεγχο, με ισότιμη πρόσβαση, με δημόσια εποπτεία. Εκεί οι μαθητευόμενοι δεν είναι φθηνοί εργαζόμενοι. Είναι νέοι που μορφώνονται και συνδιαμορφώνουν το μέλλον της οικονομίας.

Η Ελλάδα μπορεί να ακολουθήσει αυτό το παράδειγμα, αρκεί να αλλάξει κατεύθυνση, να σταματήσει να βλέπει την εκπαίδευση ως εργαλείο και να τη δει ως δημόσιο αγαθό.

Είμαστε εδώ για να υπερασπιστούμε το δημόσιο σχολείο, το δημόσιο πανεπιστήμιο, τη δημόσια κατάρτιση. Είναι δικαίωμα συνταγματικά κατοχυρωμένο, κοινωνικά θεμελιωμένο, ιστορικά κερδισμένο με αγώνες από τους δασκάλους που πήγαν να διδάξουν στα χωριά μέχρι τους φοιτητές που αγωνίστηκαν για δημόσια και δωρεάν παιδεία, από τις γυναίκες που πάλεψαν για ίση πρόσβαση μέχρι τα παιδιά των λαϊκών οικογενειών που έγιναν οι πρώτοι πτυχιούχοι της γενιάς τους.

Αυτή είναι η παράδοση που υπερασπιζόμαστε και απέναντι σ’ αυτήν την παράδοση η πολιτική της Νέας Δημοκρατίας είναι προσβολή στο μέλλον και στο παρόν της κοινωνίας μας, γιατί η παιδεία δεν είναι πεδίο κερδοφορίας, είναι ο καθρέφτης της δημοκρατίας μας. Αν αφήσουμε τη δημόσια εκπαίδευση να καταρρεύσει, θα καταρρεύσει μαζί της και η δημοκρατία, γιατί χωρίς ισότητα στη γνώση δεν υπάρχει ισότητα στα δικαιώματα. Χωρίς ελευθερία στη μάθηση δεν υπάρχει ελευθερία στην κοινωνία και αυτό το γνωρίζουμε όλοι καλά.

Κυρίες και κύριοι συνάδελφοι, η Νέα Αριστερά καταψηφίζει το παρόν νομοσχέδιο. Το καταψηφίζει, γιατί αντιστρατεύεται τη δημόσια παιδεία, απαξιώνει τους εκπαιδευτικούς, εγκλωβίζει τη νεολαία σε ένα σύστημα ανισότητας και υποταγής. Το καταψηφίζει, γιατί αντιμετωπίζει την επαγγελματική εκπαίδευση ως μηχανισμό φτηνού εργατικού δυναμικού. Και, κυρίως, το καταψηφίζει, γιατί πιστεύει ότι ο ρόλος της πολιτείας είναι να ορθώνει ελεύθερους πολίτες, όχι υπάκουους υπαλλήλους.

Θα συνεχίσουμε μαζί με τους εκπαιδευτικούς, τους μαθητές, τους φοιτητές, τους σπουδαστές και τους γονείς, να υπερασπιζόμαστε το δικαίωμα όλων στη μόρφωση. Θα συνεχίσουμε να παλεύουμε για ένα σχολείο που δεν θα μετρά τη γνώση με μόρια, αλλά με αξία. Για ένα πανεπιστήμιο που θα υπηρετεί την κοινωνία και όχι τα επιχειρηματικά συμφέροντα. Για μια κατάρτιση που θα δίνει δεξιότητες και αξιοπρέπεια, όχι υπακοή και φόβο. Γιατί αυτό είναι το χρέος μας απέναντι στη νέα γενιά, να της αφήσουμε ένα εκπαιδευτικό σύστημα που δεν θα περιορίζει, αλλά θα απελευθερώνει. Να της αφήσουμε μια παιδεία που θα εμπνέει, όχι θα εξαντλεί. Η γνώση είναι δύναμη και η παιδεία ελευθερία και η ελευθερία, κυρίες και κύριοι συνάδελφοι, δεν χαρίζεται, κατακτάται.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Τζούφη.

Τον λόγο έχει ο ειδικός αγορητής από τη Νίκη, ο κ. Σπυρίδων Τσιρώνης.

Παρακαλώ.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, πριν ξεκινήσω να μιλάω για το νομοσχέδιο και λόγω της παρουσίας διά του Κοινοβουλευτικού Εκπροσώπου εδώ, θα ήθελα, κύριε Καιρίδη, ευκαιρία είναι να μας δώσετε εξηγήσεις για αυτά που γίνονται και στην εξεταστική επιτροπή και να μας πείτε, να μας ενημερώσετε όλους, πώς γίνεται και πού ήταν κρυμμένο αυτό το χαρτί, το έγγραφο του κ. Βάρρα τόσον καιρό. Και πώς καταφέρατε με τέτοια δεξιοτεχνία, να εμφανιστεί μέσα στο χρονικό παράθυρο, στο χρονικό περιθώριο, μεταξύ της παραγραφής των ποινικών ευθυνών του κ. Βορίδη και τις ημέρες κατάθεσης του ίδιου στην εξεταστική επιτροπή. Πώς το καταφέρατε αυτό; Ήταν τυχαίο γεγονός; Και αν δεν ήταν τυχαίο γεγονός, ποιος είναι ο ιθύνων νους πίσω από όλον αυτόν τον σχεδιασμό; Γιατί πραγματικά ήταν μεγάλη η δεξιοτεχνία σας.

Και δεν ξέρω, εσάς μπορεί να μη σας ενδιαφέρει το κομμάτι της απαξίωσης της πολιτικής και πώς φαινόμαστε στον κόσμο έξω, γιατί αυτό πλήττει όλους και προσβάλλει, όμως, αυτούς που δεν είναι ίδιοι με αυτά που κάνετε. Πραγματικά μας προσβάλλει, το έχω πει πολλές φορές από αυτό το Βήμα. Και μπορεί εσάς να μην σας ενδιαφέρει, όπως φαίνεστε, πώς φαίνεται αυτή η Κυβέρνηση στα μάτια όλων. Αρκεί βέβαια να μένετε μακριά από τη δικαιοσύνη, από τις ευθύνες στη δικαιοσύνη, γιατί κατά τα άλλα, όχι απλά δεν είστε μακριά από τη δικαιοσύνη, είστε πολύ κοντά στη δικαιοσύνη, επικίνδυνα κοντά και επικίνδυνα για το πολίτευμα και τη δημοκρατία μας, τόσο κοντά με τη δικαιοσύνη. Κάποια στιγμή μέσα στην ημέρα ελπίζω να μας απαντήσετε σε αυτό.

Κυρίες και κύριοι συνάδελφοι, καθώς ολοκληρώνεται η συζήτηση αυτού του νομοσχεδίου, είναι πλέον σαφές ότι δεν μιλάμε για μια απλή μεταρρύθμιση, όπως είπατε, στον χώρο της επαγγελματικής κατάρτισης, αλλά μιλάμε για μια βαθιά πολιτική επιλογή, με ιδεολογικό χαρακτήρα και με σφραγίδα αυτού του χαρακτήρα, του ιδεολογικού της Νέας Δημοκρατίας, η οποία, όμως, ανοίγει την πόρτα στην ιδιωτικοποίηση της δημόσιας εκπαίδευσης, μεταφέροντας αρμοδιότητες, υπηρεσίες, δημόσιους πόρους, σε ιδιώτες υπό το μανδύα της σύμπραξης και της καινοτομίας.

Το μοντέλο των Ακαδημιών Επαγγελματικής Κατάρτισης μέσω ΣΔΙΤ, είναι μοντέλο που έρχεται να υπονομεύσει θεμελιακές αρχές της δημόσιας παιδείας, ενώ διακηρύσσεται ως εργαλείο σύνδεσης με την αγορά εργασίας, στην πραγματικότητα θεσμοθετεί τη διείσδυση επιχειρηματικών συμφερόντων στην καρδιά του εκπαιδευτικού μας συστήματος.

Η δημόσια εκπαίδευση δεν είναι ούτε εμπόρευμα ούτε επιχείρηση, δεν αποτιμάται σε μετοχές, δεν αποφέρει οικονομικά κέρδη, δεν λειτουργεί με όρους αγοράς. Είναι δικαίωμα του πολίτη και υποχρέωση της πολιτείας, είναι το θεμέλιο της κοινωνικής συνοχής. Σκοπός της είναι να διαμορφώνει σκεπτόμενους, ελεύθερους και δημιουργικούς πολίτες και όχι απλά παραγωγικούς εργαζόμενους.

Όταν, όμως, οι επιχειρήσεις αποκτούν ρόλο στη διαμόρφωση των προγραμμάτων σπουδών, όταν αποφασίζουν ποιες ειδικότητες θα λειτουργούν και θα απορροφούνται οι φοιτητές, ποια προγράμματα θα χρηματοδοτούνται και ποια όχι, τότε ο παιδαγωγικός ρόλος του κράτους συρρικνώνεται, η εκπαίδευση μετατρέπεται από κοινωνικό αγαθό σε εργαλείο παραγωγής φθηνού, ευέλικτου, εργατικού δυναμικού.

Όταν η εκπαίδευση λειτουργεί με όρους αγοράς, τότε το επίκεντρο μετατοπίζεται από τον άνθρωπο στο κέρδος, από την παιδεία στην παραγωγικότητα και από το δημόσιο κοινό συμφέρον στο επιχειρηματικό συμφέρον. Και χαίρομαι που σε ένα πράγμα, τουλάχιστον, υπήρξατε ειλικρινής, η ίδια η εισηγήτρια της Πλειοψηφίας παραδέχθηκε ότι η ιδέα των ΑΕΚ, προήλθε μέσα από συνάντηση με οικονομικούς φορείς, όχι με τους εκπαιδευτικούς, όχι με τους φοιτητές, όχι με τους γονείς, αλλά με οικονομικούς φορείς.

Οι επιχειρήσεις, είπε, είχαν ανάγκη εξειδικευμένου προσωπικού και έτσι προέκυψε η ρήτρα πρόσληψης αποφοίτων. Μα, αυτό ακριβώς είναι και το πρόβλημα που συζητάμε. Όταν η εκπαιδευτική πολιτική σχεδιάζεται σύμφωνα με τις ανάγκες των εργοδοτών και όχι των σπουδαστών, τότε η εκπαίδευση παύει να είναι δημόσια. Γίνεται εργαλείο ιδιωτικού οφέλους. Οι ΑΕΚ δεν δημιουργούνται για να υπηρετήσουν την κοινωνία, αλλά για να εξυπηρετήσουν την αγορά.

Και για να μην παρεξηγηθώ, προφανώς και η σύνδεση των πτυχίων με την αγορά, είναι κάτι, όχι απλά αποδεκτό, αλλά και ζητούμενο, ειδικά στην τεχνολογική εκπαίδευση. Αλλά άλλο η σύνδεση των πτυχίων με την αγορά και άλλο η προσαρμογή και ο περιορισμός των δεξιοτήτων των σπουδαστών στην εξάρτηση και ικανοποίηση των αναγκών συγκεκριμένων επιχειρηματικών σκοπών.

Άλλο η διευκόλυνση στην εξεύρεση θέσεων μαθητείας και πρακτικής άσκησης που είναι ζητούμενο και είναι, προφανώς, ευθύνη του Υπουργείου Παιδείας, και άλλο η εξασφάλιση φθηνού εργατικού δυναμικού, μάλιστα σε συνεχή ροή για τη μείωση του κόστους λειτουργίας αυτών των επιχειρηματικών συμφερόντων.

Η Κυβέρνηση με το παρόν νομοσχέδιο, επιτρέπει την πρόσβαση των επιχειρήσεων στα δημόσια κονδύλια, στα κτίρια, τον εξοπλισμό, τους εκπαιδευτές, όλα με δημόσιο χρήμα. Το κράτος πληρώνει και ο ιδιώτης ωφελείται. Μιλάμε, δηλαδή, για ένα μοντέλο ανισόρροπης σύμπραξης, όπου η συνεργασία σημαίνει από τη μία πλευρά του κράτους δημόσια δαπάνη και από την άλλη το ιδιωτικό κέρδος.

Το παρόν νομοσχέδιο πολλαπλασιάζει δομές σε ένα ήδη κατακερματισμένο τοπίο. Είχαμε τα ΙΕΚ τα κάναμε ΣΑΕΚ, υπάρχουν τα ΕΠΑΛ, η μαθητεία, το έτος μαθητείας και τώρα προστίθενται και οι Ακαδημίες. Αντί να ενισχύσουμε τις υπάρχουσες δομές με χρηματοδότηση, προσωπικό, δημιουργούμε απλά παράλληλους ασαφείς θεσμούς, χωρίς σχέδιο και χωρίς σαφές θεσμικό πλαίσιο, οι οποίες θα συρρικνώσουν έτι περαιτέρω τις ήδη υπάρχουσες δομές.

Είναι χαρακτηριστικό ότι ακόμα και οι όροι λειτουργίας των Ακαδημιών θα εξειδικευτούν εκ των υστέρων, μέσω συμφωνιών ίδρυσης με ιδιώτες μετά από πρόταση. Δηλαδή, για μια ακόμα φορά ψηφίζουμε κάτι γενικό και αόριστο, αφήνοντας τα ουσιώδη να καθοριστούν αργότερα από υπουργικές αποφάσεις και επιχειρηματικά συμφέροντα.

Επιπλέον, οι ρυθμίσεις για τη διοίκηση των ΣΑΕΚ αγνοούν την πραγματική εμπειρία και το ρόλο των στελεχών. Δεν μοριοδοτείται η διοικητική εμπειρία όσων εργάζονται χρόνια σε δημόσιες δομές, ενώ η επιλογή υποδιευθυντών γίνεται με υποκειμενικά κριτήρια. Αυτά δεν είναι κριτήρια αξιοκρατίας, αλλά μηχανισμοί εξάρτησης και έχει και επιπτώσεις στους εκπαιδευτικούς και στους σπουδαστές. Οι εκπαιδευτικοί καλούνται να υπηρετήσουν ένα σύστημα που δεν στηρίζεται στην παιδαγωγική ελευθερία, αλλά στην επιχειρησιακή σκοπιμότητα. Θα διδάσκουν όχι ό,τι χρειάζεται για να καλλιεργηθεί ο νέος άνθρωπος, αλλά ότι ζητάει η αγορά εκείνη τη στιγμή.

Οι σπουδαστές αντί να αποκτούν οριζόντια, ευρεία και άρα στέρεα γνώση και κριτική σκέψη, θα μαθαίνουν μόνο δεξιότητες βραχυπρόθεσμης χρησιμότητας. Αντί να δημιουργείτε αποφοίτους ικανούς να επιλέξουν το είδος της απασχόλησης, οι ίδιοι να επιλέξουν σε ποιους τομείς, αν έχουν αυτή τη στερεά και ευρεία γνώση, δημιουργείτε αποφοίτους που επιλέγουν οι επιχειρήσεις και ορίζουν τις δεξιότητές τους για ικανοποίηση των αναγκών τους, περιορίζοντας έτσι το εύρος των τομέων που δύναται αυτοί στο μέλλον να απασχοληθούν.

Σας το είπαμε, αλλά δεν το αντιλαμβάνεστε. Είναι όμως αυτό τεχνολογική εκπαίδευση ή είναι μήπως μαθητεία φθηνής εργασίας, χωρίς κατοχυρωμένα επαγγελματικά δικαιώματα, χωρίς προοπτική, αφού οι ίδιοι οι απόφοιτοι των ΣΑΕΚ θα κατατάσσονται στην κατηγορία ΔΕ, παρά τα δυόμισι χρόνια των σπουδών τους; Αυτό δεν είναι αναβάθμιση, είναι υποβάθμιση.

Υπάρχουν όμως και κοινωνικές συνέπειες. Η δημόσια επαγγελματική εκπαίδευση οφείλει να υπηρετεί το σύνολο της κοινωνίας, όχι τα στενά συμφέροντα των επιχειρήσεων. Οι Ακαδημίες, όπως σχεδιάζονται, δημιουργούν ανισότητες, αποκλεισμούς κοινωνικών ομάδων, μαθητεία χωρίς δικαιώματα, κατάρτιση χωρίς αναγνώριση. Ακόμη και οι πιο ευάλωτοι πολίτες, τα άτομα με αναπηρία, νέοι από χαμηλά κοινωνικά στρώματα κινδυνεύουν να μείνουν εκτός και οι παρεμβάσεις των φορέων, όπως της ΕΣΑμεΑ, δείχνουν ξεκάθαρα πόσο ελλιπές είναι το πλαίσιο προσβασιμότητας, αλλά και θεσμικής εκπροσώπησης.

Και αυτό το νομοσχέδιο, όπως είπα και στην αρχή, έχει και πολιτική διάσταση και δείχνει ξεκάθαρα την πολιτική ταυτότητα της Κυβέρνησης της Νέας Δημοκρατίας.

Το νομοσχέδιο αυτό δεν είναι ουδέτερο. Εντάσσεται σε μια συνολική στρατηγική μεταφοράς δημόσιου χώρου προς τον ιδιωτικό τομέα. Είναι το ίδιο μοντέλο που βλέπουμε στην υγεία, το ίδιο μοντέλο που βλέπουμε στις υποδομές, το ίδιο μοντέλο που είδαμε στην ενέργεια και τώρα και στην εκπαίδευση.

Η Κυβέρνηση δεν ενισχύει τη δημόσια κατάρτιση, την αποδυναμώνει συστηματικά για να δικαιολογήσει την είσοδο των ιδιωτών και αυτό σημαίνει ότι οι προτεραιότητες της εκπαίδευσης αρχίζουν να καθορίζονται από τις ανάγκες της αγοράς και όχι από τις κοινωνικές και μορφωτικές ανάγκες των μαθητών.

Όμως, η παιδεία, όπως είπα και πριν, δεν μπορεί να είναι εμπόρευμα. Είναι το πιο ισχυρό εργαλείο κοινωνικής προόδου. Δεν μπορεί να λειτουργεί με όρους κερδοφορίας ούτε να εξαρτάται από τις διαθέσεις και τα συμφέροντα και τις ανάγκες μόνο της αγοράς. Η εκπαίδευση κινδυνεύει να μετατραπεί από μηχανισμό κοινωνικής ανάπτυξης σε εργαλείο εξυπηρέτησης αυτών των επιχειρηματικών συμφερόντων και εγκυμονούν κίνδυνοι και για το δημόσιο χαρακτήρα της κατάρτισης, όπως η απώλεια της αυτονομίας του δημόσιου εκπαιδευτικού συστήματος. Γιατί όταν το περιεχόμενο των προγραμμάτων σπουδών καθορίζεται με τη συμμετοχή ιδιωτών, τότε οι επιχειρήσεις αποκτούν επιρροή στη διαμόρφωση της ύλης, των ειδικοτήτων και των μαθησιακών στόχων. Το δημόσιο σχολείο και οι εκπαιδευτικοί του χάνουν τον παιδαγωγικό έλεγχο.

Επέρχεται έτσι η εμπορευματοποίηση της γνώσης. Η γνώση δεν είναι πλέον εργαλείο χειραφέτησης, αλλά προϊόν περιορισμένης χρήσης, αφού οι επιχειρήσεις επιδιώκουν να εξασφαλίσουν άμεση απόδοση για την επένδυση που κάνουν. Όταν η εκπαίδευση οργανώνεται με ιδιωτικοοικονομικά κριτήρια και ανάγκες, τότε οι πιο ισχυροί οικονομικά και θεσμικά παίκτες καθορίζουν τους κανόνες, όσο κι αν λέτε ότι το Δημόσιο θα κάνει το κουμάντο. Το έχουμε δει σε όλες τις περιπτώσεις. Δεν θα αλλάξει κάτι τώρα ή τουλάχιστον δεν έχουμε εμπιστοσύνη ότι θα αλλάξει κάτι τώρα.

Οι πιο αδύναμοι κοινωνικά κινδυνεύουν να αποκλειστούν, αφού η καθολική εκπαίδευση μετατρέπεται σε ευκαιριακή εκπαίδευση προσαρμογής στις ανάγκες της αγοράς. Οι επιχειρήσεις δεν έχουν μακροπρόθεσμο παιδαγωγικό όραμα. Το κράτος οφείλει να έχει ένα τέτοιο μακροχρόνιο παιδαγωγικό όραμα. Αν αύριο ο κλάδος τους, της επιχείρησης, του φορέα που θα κάνει μία ΑΕΚ κλείσει, θα εγκαταλείψουν αμέσως τα προγράμματα. Θα τα εγκαταλείψουν τα προγράμματα!

Η δημόσια εκπαίδευση έχει ως αποστολή την ολόπλευρη ανάπτυξη του ανθρώπου, την κριτική σκέψη, τη δημοκρατική συνείδηση και τη συλλογική πρόοδο. Η ιδιωτική πρωτοβουλία έχει ως στόχο την απόδοση κεφαλαίου και τη μεγιστοποίηση του κέρδους. Όταν αυτοί οι δύο κόσμοι συνεργάζονται χωρίς σαφές πλαίσιο -κι εδώ, στο παρόν νομοσχέδιο, μιλάμε για μεγάλη ασάφεια-, ο δεύτερος προφανώς και θα απορροφήσει τον πρώτο. Οι εκπαιδευτικοί κινδυνεύουν να χάσουν την παιδαγωγική τους ελευθερία και να αξιολογούνται απλά βάσει δεικτών παραγωγικότητας. Οι σπουδαστές δεν θα εκπαιδεύονται για τη ζωή, αλλά για μια συγκεκριμένη θέση εργασίας, που μπορεί να πάψει να υπάρχει και, όπως πολύ σωστά είπε η κ. Τσαπανίδου, μέσα σε ένα οικοσύστημα της επιχείρησης. Τόσο μεγάλη εξειδίκευση!

Όμως, όλο αυτό έχει και μακροχρόνιες συνέπειες και επιπτώσεις για την κοινωνία. Η διείσδυση των επιχειρηματικών συμφερόντων στην εκπαίδευση μετασχηματίζει τον τρόπο που αντιλαμβανόμαστε τη γνώση και τη μόρφωση. Αν θέλετε πραγματικά -γιατί εμείς θέλουμε- να εκσυγχρονιστεί η επαγγελματική εκπαίδευση, οφείλετε να επενδύσετε στις δημόσιες ΣΑΕΚ με σύγχρονα εργαστήρια, με επαρκή χρηματοδότηση, με ουσιαστική συμμετοχή των εκπαιδευτικών και των κοινωνικών φορέων, όχι με παραχώρηση του εκπαιδευτικού σχεδιασμού στους ιδιώτες -γιατί ακριβώς αυτό κάνετε.

Χρειαζόμαστε ενιαίο, ισχυρό και δίκαιο δημόσιο σύστημα κατάρτισης, που να στηρίζεται στην αξιοκρατία, τη διαφάνεια και την κοινωνική δικαιοσύνη, ένα σύστημα που θα υπηρετεί τον πολίτη και όχι την αγορά. Και αυτό με Κυβέρνηση Νέας Δημοκρατίας, πραγματικά, δεν φαίνεται να είναι ορατό και εφικτό. Η εκπαίδευση δεν μπορεί να γίνει πεδίο πειραματισμού ούτε εργαλείο εξυπηρέτησης επιχειρηματικών συμφερόντων.

Το νομοσχέδιο αυτό δεν εκσυγχρονίζει, αλλά υπονομεύει. Δεν αναβαθμίζει, αλλά υποβιβάζει. Δεν ενισχύει τη δημόσια παιδεία, αλλά ανοίγει τον δρόμο για τη συρρίκνωσή της. Είναι ένα νομοσχέδιο το οποίο αναδεικνύει έλλειψη οράματος της Κυβέρνησης για την επαγγελματική εκπαίδευση, μιας ενιαίας δημόσιας επαγγελματικής τεχνικής εκπαίδευσης και, παράλληλα, δείχνει και την ανικανότητά της να διαβάσει τις ανάγκες της αγοράς, ώστε να διαμορφώσει τις αναγκαίες εκείνες τεχνικές δεξιότητες και να σχεδιάσει νέες ειδικότητες ή να εμπλουτίσει τις ήδη υπάρχουσες στις ΣΑΕΚ, ανικανότητα η οποία οδηγεί ακριβώς στην παράδοση αυτού του σχεδιασμού στα ιδιωτικά συμφέροντα.

Όμως, η εκπαίδευση δεν μπορεί να είναι εργαλείο των επιχειρήσεων. Είναι δικαίωμα του πολίτη και υποχρέωση της πολιτείας. Ο ρόλος του δημοσίου εκπαιδευτικού συστήματος είναι να διασφαλίζει ότι η γνώση παραμένει δημόσιο αγαθό. Η ίδρυση των ΑΕΚ μέσω ΣΔΙΤ, αν δεν γίνει με αυστηρές εγγυήσεις -και φαίνεται ότι δεν έχει γίνει και με τέτοιες αυστηρές εγγυήσεις-, κινδυνεύει να υπονομεύσει αυτόν τον πυρήνα.

Οφείλουμε να υπερασπιστούμε τον δημόσιο, ανοιχτό και κοινωνικά προσανατολισμένο χαρακτήρα της εκπαίδευσης και, όπως είπε ο Νέλσον Μαντέλα, «η εκπαίδευση είναι το ισχυρότερο όπλο που μπορείς να χρησιμοποιήσεις για να αλλάξεις τον κόσμο» και αυτό το όπλο -λέμε εμείς- δεν πρέπει ποτέ να παραδοθεί στα χέρια της αγοράς, γιατί αυτό ακριβώς κάνετε σήμερα.

Και πολύ σύντομα, όταν θα αρχίσουν -και τελειώνω με αυτό, κύριε Πρόεδρε- να ξεφυτρώνουν συγκεκριμένες τέτοιες ακαδημίες, τότε θα μας γίνει γνωστό -θα γίνουμε όλοι μάρτυρες- ακριβώς ποια επιχειρηματικά συμφέροντα σάς έσπρωξαν -και δεν θα πω «σας επέβαλαν»- στην ίδρυση αυτών των Ακαδημιών.

Προφανώς και καταψηφίζουμε επί της αρχής το παρόν νομοσχέδιο.

Ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσιρώνη.

Και ολοκληρώνουμε τον κύκλο των εισηγητών και ειδικών αγορητών με τον ειδικό αγορητή από την Πλεύση Ελευθερίας κ. Σπυρίδωνα Μπιμπίλα.

Παρακαλώ, κύριε συνάδελφε, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Καλημέρα σε όλους. Δυστυχώς, δεν μπορώ να παρακολουθήσω όλη τη διαδικασία γιατί βρίσκομαι σε μια επιτροπή και ακούμε φορείς.

Κατ’ αρχάς, θα ήθελα να χαιρετίσω τη διευθέτηση του αιτήματος και του προβλήματός του κ. Ρούτσι και των συγγενών των θυμάτων του εγκλήματος των Τεμπών, αλλά θα πρέπει να τονίσω σε όλους ότι είναι βαθιά η απογοήτευσή μας. Γιατί, αλήθεια, να χρειάζονται απεργίες πείνας, εντάσεις, ύβρεις, προσβολές εδώ μέσα, διαδηλώσεις, για να καταλήξουμε στο αυτονόητο, το εύλογο αίτημα των χαροκαμένων ανθρώπων; Η εικόνα Υπουργών που προσέβαλαν με τις δηλώσεις τους ανθρώπους πονεμένους, δεν βοηθάει καν ούτε την κατάσταση που ζούμε εδώ μέσα, αλλά ούτε και τους πολίτες.

Ας πάμε τώρα στο σχέδιο νόμου για τη σύσταση Ακαδημιών Επαγγελματικής Κατάρτισης. Αν κάτι χρειάζεται η επαγγελματική εκπαίδευση στην Ελλάδα, δεν είναι ακόμα ένας τίτλος. Χρειάζεται συνέχεια, εμπιστοσύνη και ουσία. Αυτό που λείπει λοιπόν, δεν είναι το όραμα, είναι η συνέπεια. Τα τελευταία χρόνια κάθε τόσο εμφανίζεται και ένας νέος θεσμός ΕΠΑΛ, ΙΕΚ, ΣΑΕΚ, ΕΣΚ, τώρα Ακαδημίες Επαγγελματικής Κατάρτισης.

Όμως, πίσω από τη διαρκή και συνεχή εναλλαγή ονομάτων μένει η ίδια ανάγκη, να υπάρξει ένα σταθερό, αξιόπιστο, δημόσιο σύστημα επαγγελματικής εκπαίδευσης που να δίνει προοπτική στους νέους ανθρώπους. Κι αν αυτό είναι το ζητούμενο, τότε ας είμαστε όλοι ειλικρινείς. Οι Ακαδημίες Επαγγελματικής Κατάρτισης, όπως προτείνονται, δεν το εξασφαλίζουν επαρκώς.

Πρώτον: Η πολλαπλότητα των δομών, ένας επικίνδυνος κατακερματισμός. Όλοι οι φορείς που ακούστηκαν στην Επιτροπή από τη ΓΣΕΕ έως την ΕΣΕΕ, από τη ΓΣΕΒΕΕ μέχρι την ΟΛΤΕΕ, επεσήμαναν ακριβώς το ίδιο πράγμα, ότι το νέο σχήμα αυξάνει την πολυτυπία, δημιουργεί επικαλύψεις και θολώνει το τοπίο των υπαρχουσών δομών. Πώς εξυπηρετείται ο πολίτης, όταν το κράτος δεν μπορεί να εξηγήσει ποια σχολή κάνει τι, όταν οι νέοι μπερδεύονται ανάμεσα σε ισότιμους περίπου τίτλους διαφορετικής βαρύτητας, διαφορετικής διάρκειας, διαφορετικού κύρους; Αυτό, ο απλός πολίτης, το εκλαμβάνει σαν κομφούζιο, σαν τσουβάλιασμα. Κάθε νέο σχήμα, που δεν βασίζεται σε αποτίμηση των προηγούμενων, απλώς πολλαπλασιάζει το μπέρδεμα. Χρειάζεται, λοιπόν, ένα ενιαίο πλαίσιο επαγγελματικής εκπαίδευσης, δημόσιο, αξιοκρατικό, με σαφείς βαθμίδες και ξεκάθαρες γέφυρες εξέλιξης.

Δεύτερον: Ο ρόλος των κοινωνικών εταίρων, που από θεατές γίνονται συνδιαμορφωτές. Όλοι οι κοινωνικοί φορείς, χωρίς εξαίρεση, είπαν το ίδιο. Χωρίς ουσιαστική συμμετοχή των εργαζομένων και των κοινωνικών εταίρων, δεν υπάρχει πραγματική σύμπραξη. Οι εκπρόσωποι της ΓΣΕΕ, της ΕΣΕΕ και της ΓΣΕΒΕΕ μίλησαν για την ανάγκη ισότιμης συμμετοχής στη διαμόρφωση των προγραμμάτων, στα όργανα διοίκησης, στον έλεγχο και στην αξιολόγηση. Κι όμως, στο νομοσχέδιο η διοικούσα επιτροπή κάθε Ακαδημίας έχει τρία μέλη ορισμένα από το Υπουργείο και δύο από τον φορέα, κανέναν από το χώρο της εργασίας, της παιδείας ή του πολιτισμού. Αν θέλουμε η εκπαίδευση να είναι κοινωνικά δίκαιη, πρέπει να δώσουμε θεσμική φωνή σε εκείνους που σηκώνουν το βάρος της παραγωγής, όχι μόνο στους εργοδότες, αλλά και στους εργαζόμενους, στους εκπαιδευτές στους φορείς του πολιτισμού.

Τρίτον: Η μαθητεία. Όταν η εμπειρία κινδυνεύει να γίνει εκμετάλλευση. Η μαθητεία είναι πολύτιμη, είναι ο φυσικός δεσμός ανάμεσα στη θεωρία και στην πράξη, στο σχολείο και στην αγορά εργασίας. Όμως, αν δεν συνοδεύεται από δικαιώματα γίνεται εργαλείο φθηνής εργασίας, δυστυχώς. Όπως, είπαμε και στις Επιτροπές, δεν μπορεί να μιλάμε για κατάρτιση, όταν ο νέος εργάζεται χωρίς αμοιβή, χωρίς ασφάλιση και χωρίς εποπτεία. Προτείνουμε, λοιπόν, και το επαναλαμβάνουμε, αμοιβή τουλάχιστον στο 80% του κατώτατου μισθού, πλήρη ασφαλιστική κάλυψη, εποπτεία από τη ΔΥΠΑ και τον ΣΕΠΕ με ετήσια έκθεση στη Βουλή. Αλλιώς θα καταλήξουμε να εκπαιδεύσουμε φθηνούς, αναλώσιμους εργαζόμενους αντί για σκεπτόμενους επαγγελματίες.

Τέταρτον: Ο ρόλος των ιδιωτικών φορέων. Σύμπραξη ή εξάρτηση; Στις συνεδριάσεις της Επιτροπής, ο ΣΕΒ και ο ΣΒΕ, δήλωσαν πως βλέπουν θετικά τη δημιουργία των Ακαδημιών, αλλά ακόμα και αυτοί επεσήμαναν πως η διαδικασία είναι περίπλοκη, ασαφής και οικονομικά βεβαρημένη. Η ΓΣΕΒΕΕ προειδοποίησε ότι το σχέδιο εξυπηρετεί κυρίως μεγάλες επιχειρήσεις, οι οποίες μπορούν να αντέξουν τις απαιτήσεις και να ωφεληθούν από τη δημόσια χρηματοδότηση, ενώ οι μικρές, οι τοπικές, οι κοινωνικές επιχειρήσεις, μένουν εκτός παιχνιδιού. Αυτό δεν είναι σύμπραξη, είναι μετατόπιση του κόστους στο δημόσιο και του κέρδους στον ιδιώτη. Οι Ακαδημίες δεν μπορούν να λειτουργούν σαν δορυφόροι των μεγάλων ομίλων. Χρειάζονται δικλείδες λογοδοσίας, διαφάνειας και αξιολόγησης. Προτείναμε, λοιπόν, να δημιουργηθεί ένας ενιαίος δημόσιος μηχανισμός παρακολούθησης όλων των Ακαδημιών με δημοσιευμένα στοιχεία, δείκτες ποιότητας και κυρώσεις για όσους δεν τηρούν τους όρους.

Πέμπτον: Περιφέρεια, ισότητα και πολιτιστικές ειδικότητες. Το όριο των εκατό καταρτιζομένων ανά σχολή, δεν μπορεί να είναι το ίδιο για τη Θεσσαλονίκη και για τη Νάξο, παραδείγματος χάρη. Αν εφαρμοστεί έτσι, θα σημάνει το τέλος της επαγγελματικής κατάρτισης σε νησιωτικές και ορεινές περιοχές. Πρέπει να προβλεφθεί ρητά εξαίρεση για σχολές που εξυπηρετούν μικρές κοινότητες, ιδιαίτερα, εκεί όπου καλλιεργούνται πολιτιστικά επαγγέλματα, παραδοσιακές τέχνες, μουσική, συντήρηση έργων τέχνης, εικόνων βυζαντινών, τεχνικές θεάτρου, σκηνογραφία, ξυλογλυπτική. Αν θέλουμε να κρατήσουμε ζωντανό τον πολιτισμό στην Περιφέρεια, πρέπει να στηρίξουμε αυτούς ακριβώς τους μικρούς, ποιοτικούς πυρήνες μάθησης, αλλιώς θα σβήσουν και μαζί τους θα σβήσει ένα κομμάτι της ταυτότητάς μας.

Έκτον: Ο πυρήνας του ζητήματος. Η καλλιτεχνική εκπαίδευση που, όπως ξέρετε, εμάς που είμαστε καλλιτέχνες -και είμαστε τρεις την Πλεύση Ελευθερίας- μας καίει περισσότερο από καθετί. Εδώ κυρίες και κύριοι, φθάνουμε στο πιο κρίσιμο σημείο. Η καλλιτεχνική εκπαίδευση δεν είναι απλά μια ειδικότητα, είναι μορφή παιδείας. Είναι η εκπαίδευση που δεν παράγει προϊόν, αλλά νόημα. Η εξομοίωση των ανωτέρω καλλιτεχνικών σχολών με το επίπεδο 5 του εθνικού πλαισίου προσόντων είναι θεσμική υποβάθμιση. Οι απόφοιτοι των δραματικών μουσικών και χορευτικών σχολών θα πρέπει να έχουν επαγγελματικά και καλλιτεχνικά προσόντα που αντιστοιχούν σε επίπεδα 6 και 7, δηλαδή Bachelor και Master, και το γνωρίζουν πολύ καλά και οι συνάδελφοι όλων των κομμάτων και οι καλλιτέχνες και η ίδια η κοινωνία. Η λύση δεν είναι να χωρέσουμε τις τέχνες σε ένα τεχνικό σχήμα, αλλά να θεσμοθετήσουμε ανώτατες καλλιτεχνικές σπουδές με ακαδημαϊκό κύρος, επαγγελματική κατοχύρωση και διαβατήριο διεθνές.

Η τέχνη, αγαπητοί μου φίλοι, δεν είναι επάγγελμα είναι παιδεία που διδάσκει ελευθερία και πολιτισμό και όποιος προσπαθεί να τη χωρέσει σε επίπεδα προσόντων, απλώς δεν έχει καταλάβει τη φύση της.

Έβδομον: Ο κίνδυνος εμπορευματοποίησης της γνώσης. Όταν η εκπαίδευση σχεδιάζεται με γνώμονα την αγορά, η κοινωνία μετατρέπεται σε παραρτήματα εταιρειών. Όταν το σχολείο λειτουργεί με όρους ανταγωνισμού, οι μαθητές μετατρέπονται σε πελάτες και οι δάσκαλοι σε προμηθευτές δεξιοτήτων. Αυτός είναι και ο μεγαλύτερος κίνδυνος του νομοσχεδίου, ότι θεσμοθετεί τη λογική της αγοράς μέσα στην παιδεία, ότι μετατρέπει τη γνώση σε εμπορικό προϊόν και τη μαθητεία σε παροχή υπηρεσιών. Εκπαίδευση χωρίς πολιτισμό, είναι εκπαίδευση χωρίς ψυχή.

Γιατί επιμένουμε στον πολιτισμό; Ο πολιτισμός δεν είναι το κερασάκι της παιδείας, είναι το υπόβαθρο της. Κάθε φορά που αφαιρούμε από την εκπαίδευση τη διάσταση του πολιτισμού, φτιάχνουμε ένα σχολείο χωρίς συνείδηση και μια κοινωνία χωρίς φαντασία. Αν θέλουμε, πραγματικά, οι νέοι να έχουν δεξιότητες ας ξεκινήσουμε δίνοντάς τους αισθητική, γλώσσα, ιστορία, ευαισθησία. Γιατί χωρίς αυτά η δεξιότητα είναι μηχανική χωρίς σκέψη χωρίς ψυχή.

Επίσης, θα ήθελα να σταθώ σε δύο θέματα. Πώς θα γίνει περισσότερο ελκυστική η κατάρτιση; Επειδή, ακριβώς, είναι μεταδευτεροβάθμια εκπαίδευση και η Ακαδημία και η ΣΑΕΚ, δεν θα πρέπει να θεωρείται ισάξια με ένα απολυτήριο Λυκείου και οι απόφοιτοι που έχουν πιστοποιηθεί, δεν θα πρέπει να διορίζονται σαν ΔΕ. Ίσως, θα πρέπει να προβλεφθεί στα πλαίσια της νομοθεσίας ώστε να υπάρχει και μια άλλη κατηγορία ΜΔΕ, δηλαδή Μεταδευτεροβάθμια Εκπαίδευση.

Θα σταθώ και στην ειδική αγωγή και τις ΣΑΕΚ ή Ακαδημίες σε ό,τι αφορά στην εξειδίκευση στην ειδική αγωγή και εκπαίδευση. Η διοίκηση, το προσωπικό και οι εκπαιδευτές που πλαισιώνουν τις δομές για άτομα με αναπηρία, θα πρέπει να διαθέτουν αυξημένα προσόντα εξειδίκευσης στην ειδική αγωγή και εκπαίδευση, ώστε να διασφαλίζεται η ποιότητα και η καταλληλόλητα των παρεχομένων υπηρεσιών εκπαίδευσης και κατάρτισης, δηλαδή να διαθέτουν κάποιο σχετικό πτυχίο ή μεταπτυχιακό ή σεμινάριο ή να έχουν εμπειρία προγενέστερη με άτομα ΑΜΕΑ. Μπορούν για παράδειγμα το σχετικό πτυχίο ή η προγενέστερη εμπειρία να βαθμολογούνται εκ νέου όταν γίνονται αιτήσεις για ΣΑΕΚ ΑΜΕΑ. Επίσης, ακούστε κάτι πάρα πολύ σημαντικό που μπορεί να φέρει τη συμπερίληψη πιο κοντά στην πραγμάτωση της. Να δοθεί η δυνατότητα στις ΣΑΕΚ ΑΜΕΑ, να φοιτούν εκτός από άτομα με αναπηρία και άτομα χωρίς αναπηρία με ποσοστιαία όριο συμμετοχής έως έναν προς έναν. Δεν εννοώ ότι ο αριθμός των ατόμων χωρίς αναπηρία θα επηρεάσει τον αριθμό των επιπλέον εκπαιδευτών που απαιτούνται για την εύρυθμη λειτουργία των τμημάτων και την υποστήριξη των ΑΜΕΑ. Και επίσης, δεν εννοώ ότι δεν θα διατηρηθεί ο ανώτερος αριθμός καταρτιζομένων στους δέκα ανά τμήμα. Αν εφαρμοστεί αυτό, τότε, άτομα ΑΜΕΑ και άτομα όχι ΑΜΕΑ θα συνυπάρχουν, θα συμπράττουν και θα συμμετέχουν στα ίδια ακριβώς μαθήματα. Σκεφτείτε πόση εξέλιξη θα φέρουμε στο κομμάτι της συμπερίληψης των ατόμων ΑΜΕΑ. Η πρόταση και η πρόβλεψη αυτή ενισχύει ουσιαστικά την κοινωνική συμπερίληψη και την ισότιμη αλληλεπίδραση καταρτιζομένων με και χωρίς αναπηρία, δημιουργώντας μικτές εκπαιδευτικές κοινότητες που αντανακλούν τις αρχές της ισότητας, της αλληλεγγύης, της ανθρωπιάς και του σεβασμού στη διαφορετικότητα.

Εν τέλει, τι θέλουμε τελικά από αυτόν το νόμο; Θέλουμε οι Ακαδημίες να σταθούν; Τότε πρέπει να στηριχθούν σε τρεις λέξεις: παιδεία-διαφάνεια-αξιοπρέπεια. Παιδεία, γιατί η κατάρτιση χωρίς αξίες είναι εκπαίδευση χωρίς κόπο. Διαφάνεια, γιατί χωρίς λογοδοσία δεν υπάρχει εμπιστοσύνη. Αξιοπρέπεια, γιατί χωρίς σεβασμό στον εκπαιδευτή, στον μαθητευόμενο, στον καλλιτέχνη, δεν υπάρχει ούτε πρόοδος ούτε δημιουργία.

Εάν οι Ακαδημίες γίνουν πεδίο συνδιαλλαγής, θα χαθούν. Αν γίνουν, όμως, πεδίο συνδημιουργίας θα αλλάξουν την επαγγελματική εκπαίδευση στην Ελλάδα. Η τέχνη, η εκπαίδευση και ο πολιτισμός είναι συγκοινωνούντα δοχεία. Αν αποδυναμώσουμε το ένα, χάνουμε και τα τρία. Ας μην το επιτρέψουμε. Ας υπερασπιστούμε την παιδεία όχι μόνο σαν γνώση, αλλά και σαν πολιτισμική πράξη. Γιατί μια χώρα δεν κρίνεται μόνο από το ΑΕΠ της. Κρίνεται από το πόσο παιδεία και ψυχή βάζει στη ζωή όλων των πολιτών ανεξαιρέτως.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μπιμπίλα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και πέντε συνοδοί εκπαιδευτικοί από το 2ο Γυμνάσιο Ξυλοκάστρου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Περνώντας τώρα στον κατάλογο των ομιλητών θα δώσω το λόγο στον κ. Μάρκο Καφούρο από τη Νέα Δημοκρατία.

**ΜΑΡΚΟΣ ΚΑΦΟΥΡΟΣ:** Κύριε Πρόεδρε, κυρίες και κύριοι συνάδελφοι, η σημερινή συζήτηση αφορά σχέδιο νόμου του Υπουργείου Παιδείας και Θρησκευμάτων, ένα σχέδιο νόμου που φέρνει σημαντικές ρυθμίσεις για την ενίσχυση του Εθνικού Συστήματος Επαγγελματικής Εκπαίδευσης και Κατάρτισης.

Οι προτεινόμενες ρυθμίσεις στοχεύουν στη βελτιστοποίηση της λειτουργίας των Σχολών Ανώτερης Επαγγελματικής Κατάρτισης, των γνωστών ΣΑΕΚ, και στην προσθήκη όμως νέων πλαισίων συνεργασίας αυτή τη φορά με τον ιδιωτικό τομέα. Το παρόν νομοσχέδιο είναι σήμερα θα έλεγα περισσότερο επίκαιρο και αναγκαίο από ποτέ, καθώς η συνεχής ανάπτυξη της ελληνικής εθνικής οικονομίας, σε συνδυασμό με το διαρκώς μεταβαλλόμενο πεδίο των αγορών, δημιουργεί αυξημένες ανάγκες για περισσότερο εξειδικευμένο και καταρτισμένο προσωπικό στους κλάδους της παραγωγής, καθιστώντας έτσι αναγκαίο τον εκσυγχρονισμό και την αναβάθμιση της επαγγελματικής εκπαίδευσης και της κατάρτισης.

Ως μέλος της Επιτροπής Μορφωτικών Υποθέσεων, οφείλω να επισημάνω ότι το σχέδιο αυτό αποτελεί μια κοινωνικά και οικονομικά στοχευμένη πολιτική, καθώς εισάγει τον θεσμό των Ακαδημιών Κατάρτισης, επιχειρώντας έτσι να καλύψει ένα διαχρονικό κενό του εκπαιδευτικού μας μοντέλου. Δυστυχώς, τις τελευταίες δεκαετίες στη χώρα μας η τεχνική επαγγελματική εκπαίδευση παρέμεινε υποβαθμισμένη, αντιλαμβανόμενη συχνά ως δεύτερη επιλογή, κυρίως για όσους δεν μπορούσαν να ακολουθήσουν μια πανεπιστημιακή διαδρομή.

Το εκπαιδευτικό μας σύστημα, σε συνδυασμό με τα κοινωνικά στερεότυπα της Μεταπολίτευσης, διοχέτευε μαζικά τους νέους προς την τριτοβάθμια εκπαίδευση, χωρίς εναλλακτικές επιλογές, με αποτέλεσμα πολλές φορές να αξιοποιούνται διαφορετικές δεξιότητες ή διαφορετικές επαγγελματικές επιδιώξεις. Το αποτέλεσμα αυτής της στρέβλωσης ήταν και είναι η έλλειψη εξειδικευμένων τεχνικών επαγγελμάτων, αλλά και εργαζομένων με εξειδίκευση και πρακτική κατάρτιση σε κρίσιμους τομείς για την παραγωγική διαδικασία της χώρας μας.

Σήμερα που η εθνική οικονομία αναπτύσσεται δυναμικά, το έλλειμμα σε ανθρώπινο δυναμικό γίνεται ιδιαίτερα αισθητό σε βασικούς τομείς της παραγωγικής μας διαδικασίας. Σε τομείς όπως η βιομηχανία, η τεχνολογία, η ενέργεια, η μεταποίηση και η αγροδιατροφή, οι επιχειρήσεις δυσκολεύονται να βρουν καταρτισμένο τεχνικό προσωπικό, ιδιαίτερα σε κρίσιμες τεχνικές ειδικότητες. Την ίδια στιγμή, πολλοί πτυχιούχοι της τριτοβάθμιας εκπαίδευσης δεν καταφέρνουν να ενταχθούν στην αγορά εργασίας με αποτέλεσμα να οδηγούνται σε ευκαιριακή απασχόληση ή να παίρνουν το δρόμο της μετανάστευσης αναζητώντας καλύτερες ευκαιρίες στο εξωτερικό.

Τη στρέβλωση αυτή πιστεύουμε και θεωρούμε ότι έρχεται να θεραπεύσει η ίδρυση και η λειτουργία των Ακαδημιών Επαγγελματικής Κατάρτισης. Πρώτον, με την παροχή σπουδών επιπέδου 5 τόσο του εθνικού όσο και του ευρωπαϊκού πλαισίου προσόντων, με ειδικότητες προσαρμοσμένες στις ανάγκες του κάθε τόπου, ώστε η εκπαίδευση να συνδέεται άμεσα με την τοπική οικονομία και τις προτεραιότητές της και με την παραγωγή καταρτισμένων στελεχών που θα μπορούν άμεσα να απορροφηθούν από τις επιχειρήσεις που δραστηριοποιούνται στην περιοχή τους, ενισχύοντας έτσι και την τοπική οικονομία, αλλά κυρίως και την κοινωνική συνοχή.

Κυρίες και κύριοι συνάδελφοι, ας δούμε επιγραμματικά και ορισμένες από τις βασικές προβλέψεις αυτού του νομοσχεδίου. Προβλέπει τη συνεργασία του δημόσιου με τον ιδιωτικό τομέα, όπως είναι οι οικονομικοί και κοινωνικοί φορείς, οι επιχειρήσεις, οι συνεταιρισμοί, αλλά και τα επιμελητήρια. Προβλέπει φοίτηση δημόσια και δωρεάν, πρακτική άσκηση ασφαλισμένη και αμειβόμενη ενσωματωμένη στο πρόγραμμα σπουδών. Διασφάλιση της απασχόλησης για τους εκπαιδευόμενους, καθώς ο οικονομικός φορέας που τους απασχολεί υποχρεούται να προσλάβει το 40% όσων ολοκληρώνουν με επιτυχία την πρακτική τους άσκηση. Και τέλος, οι απόφοιτοι των Ακαδημιών Επαγγελματικής Κατάρτισης θα έχουν τη δυνατότητα, εφόσον το επιθυμούν, να συνεχίσουν σε συναφή τμήματα των Ανώτατων Εκπαιδευτικών Ιδρυμάτων μέσω των συνηθισμένων διαδικασιών κατάταξης.

Κύριε Υφυπουργέ, καθώς στο σχέδιο νόμου δεν αναφέρεται πουθενά η εφαρμογή της αρχής της νησιωτικότητας κι εγώ, ως νησιώτης Βουλευτής, κατά κανόνα στις ομιλίες μου αναφέρομαι στην ανάγκη της υιοθέτησης της νησιωτικότητας σε όλα τα νομοσχέδια και σε όλες τις αποφάσεις, θα ήθελα να αναφερθώ επιγραμματικά σε τρία τρέχοντα εκπαιδευτικά θέματα που αφορούν τα νησιά μας.

Το πρώτο είναι η ανάγκη για δίκαιη και ρεαλιστική αναμοριοδότηση των εκπαιδευτικών για τα δημοτικά σχολεία και τα νηπιαγωγεία των Κυκλάδων. Έστειλα χθες σχετική επιστολή στο Υπουργείο και η οποία επιστολή αποτελεί και πάγιο αίτημα του Περιφερειακού Υπηρεσιακού Συμβουλίου της Πρωτοβάθμιας Εκπαίδευσης των Κυκλάδων. Γιατί, σύμφωνα με τα σημερινά δεδομένα, σε πολυπληθή νησιά όπως η Μύκονος και η Σαντορίνη, οι οποίες έχουν πολύ μεγάλο αριθμό αναγκών σε εκπαιδευτικούς, υπάρχει το υψηλό κόστος διαβίωσης και των ενοικίων. Δυστυχώς, αυτά τα νησιά αποτελούν τελευταία επιλογή για τους εκπαιδευτικούς και αν τοποθετηθούν, καταφεύγουν σε παραίτηση μετά την τοποθέτησή τους, καθώς δεν μπορούν να ανταποκριθούν στις δυσκολίες της περιοχής.

Το δεύτερο θέμα που θέλω να βάλω είναι ο μεγάλος αριθμός των εκπαιδευτικών κενών που δημιουργήθηκε κατά την πρώτη και δεύτερη φάση των εκπαιδευτικών, προκαλώντας μια μεγάλη αναστάτωση στην εκπαιδευτική διαδικασία. Ευελπιστούμε ότι με την τρίτη τοποθέτηση θα καλυφθούν όλα τα κενά εκπαιδευτικών και θέλω παρακαλώ να δώσετε και ιδιαίτερη βαρύτητα στα στελέχη της παράλληλης στήριξης.

Το τρίτο θέμα είναι η ειδική μοριοδότηση, την οποία παλεύουμε περισσότερο από έξι μήνες για τους σεισμοπαθείς μαθητές, καθώς οι περισσότεροι από αυτούς, κύριε Υφυπουργέ -καλό θα ήταν να τα άκουγε και η κυρία Υπουργός- ήδη έχουν εγγραφεί στις σχολές της αρχικής τοποθέτησής τους, ήδη έχουν ψάξει και έχουν ενοικιάσει σπίτια, ήδη έχουν κάνει τον προγραμματισμό τους. Και το κυριότερο, αυτό που δεν μπορούν να καταλάβουν και δεν μπορώ κι εγώ, δυστυχώς, να τους εξηγήσω είναι πώς εξισώθηκαν οι σεισμόπληκτοι μαθητές που απομακρύνθηκαν για ένα μήνα χωρίς δική τους ευθύνη από τα θρανία τους, με δεκάδες, εκατοντάδες διδασκαλικές ώρες χαμένες, εξισώθηκαν με άλλους συμμαθητές τους που έτυχε να συμβεί μια δυνατή βροχή ή μια δασική φωτιά κάπου μακριά από τα σπίτια τους.

Προσωπικά, αισθάνομαι την ανάγκη δημόσια να σας ευχαριστήσω, κύριε Υφυπουργέ, γιατί ήταν καταλυτική η δική σας συμμετοχή στην ίδρυση του ΣΑΕΚ της Σαντορίνης και δημόσια οφείλω ένα «ευχαριστώ».

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κλείνοντας, κύριε Πρόεδρε -και ευχαριστώ για την ανοχή σας- κυρίες και κύριοι συνάδελφοι, η άποψή μου είναι ότι το σημερινό νομοσχέδιο αδιαμφισβήτητα είναι στη σωστή κατεύθυνση και, εφόσον, η ίδρυση των Ακαδημιών γίνει στη βάση των πραγματικών αναγκών του κάθε τόπου, πιστεύω ότι αυτό το νομοσχέδιο θα ωφελήσει και τη νέα γενιά και την ελληνική περιφέρεια.

Γι’ αυτόν τον λόγο θα το υπερψηφίσω και καλώ όλους εσάς να πράξετε το ίδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Καφούρο.

Καλείται τώρα στο Βήμα…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ναι, θέλετε κάτι;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Έχω ζητήσει μια τρίλεπτη παρέμβαση, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Έχετε τον λόγο ως Κοινοβουλευτικός Εκπρόσωπος, αλλά σας έχω να μιλήσετε εκτός…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Όχι. Τώρα μια απλή παρέμβαση θέλω.

**ΠΡΟΕΔΡΕΥΩΝ (Αθανάσιος Μπούρας):** Έχετε τη δυνατότητα.

Ο κ. Νάσος Ηλιόπουλος, Κοινοβουλευτικός Εκπρόσωπος της Νέας Αριστεράς έχει τον λόγο για μια παρέμβαση τριών λεπτών.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υφυπουργέ, δεν ξέρω εάν το καταλάβατε. Εχθές ο κ. Βάρας σας τίναξε στον αέρα. Κανονικά, σας τίναξε στον αέρα. Ήρθε ο κ. Βάρας και με αυτά που κατέθεσε στην επιτροπή, τεκμηρίωσε απόλυτα και τις πολιτικές, αλλά και τις ποινικές ευθύνες του κ. Βορίδη. Τις ποινικές ευθύνες του κ. Βορίδη.

Συγκεκριμένα, ο κ. Βάρας, μεταξύ πολλών άλλων, είπε ότι ο κ. Βορίδης τον έδιωξε από τη θέση του Προέδρου του ΟΠΕΚΕΠΕ, για να μπορέσει να συνεχιστεί το καθεστώς της παρανομίας. Και αυτά τα είπε ο κ. Βάρας. Προφανώς, εσείς φέρατε τον κ. Βάρα στην επιτροπή, αφού πρώτα είχατε καθαρίσει τον κ. Βορίδη με την παραγραφή, έτσι ώστε να μην μπορεί να γίνει έρευνα για τον κ. Βορίδη. Αλλά μη νομίζετε ότι αυτό δεν το έχουν καταλάβει όλοι. Όλοι το έχουν καταλάβει. Και, επίσης, όλοι έχουν καταλάβει ότι δεν απαντάτε τίποτα σε αυτά που είπε ο κ. Βάρας.

Και μια φράση για τον κ. Βορίδη, γιατί απάντησε εχθές στο Facebook και παίρνει και αυτός το βραβείο του μαχητή του πληκτρολογίου, είστε πολύ μαχητικοί στα πληκτρολόγια. Αλλά εάν δεν θέλει να κρύβεται, το ελάχιστο θα ήταν ο αμέσως επόμενος μάρτυρας να είναι ο κ. Βορίδης στην εξεταστική και, μάλιστα, κατ’ αντιπαράσταση με τον κ. Βάρρα. Αυτό θα ήταν κανονική εξεταστική και όχι εξεταστική-τσίρκο που κάνετε εσείς αυτήν τη στιγμή.

Καταλαβαίνω ότι εσείς δεν έχετε κανένα πρόβλημα. Είστε πολύ άνετοι με το γεγονός ότι καθαρίζετε τα στελέχη σας από πιθανές ποινικές ευθύνες. Ξέρετε, όμως, ότι δεν είναι καθόλου άνετοι οι αγρότες. Και το λέω, γιατί είδαμε αυτά που έγιναν χθες με τον κ. Τσιάρα και τη θερμή υποδοχή που είχαν οι αγρότες στον κ. Τσιάρα. Από αγροτικό νομό είστε, μάλλον οι άνθρωποι δεν είναι καθόλου άνετοι με το γεγονός ότι τον Οκτώβριο δεν θα πληρωθούν και ότι αυτήν τη στιγμή έχει τιναχτεί στον αέρα συνολικά το σύστημα πληρωμών, με δικιά σας ευθύνη.

Και ακριβώς επειδή ο ΟΠΕΚΕΠΕ δεν είναι τυχαίο παράδειγμα, αλλά είναι μοντέλο διοίκησης του κράτους για εσάς, αναρωτιέμαι το εξής, επειδή είστε και στο Υπουργείο Παιδείας, κύριε Υπουργέ, ξέρετε πόσοι Έλληνες επιστήμονες αυτήν τη στιγμή είναι στις επιτροπές που αξιολογούν τα Νόμπελ; Ξέρετε πόσοι; Ένας είναι. Ένας φυσικός από το Αριστοτέλειο.

Αυτός ο άνθρωπος που είναι στην επιτροπή που αξιολογούν τις προτάσεις για τα Νόμπελ είχε την ατυχία να καταθέσει ερευνητική πρόταση για το «Trust your stars», γι’ αυτό το δικό σας τεράστιο σκάνδαλο στην έρευνα. Και αυτόν τον άνθρωπο εσείς τον απορρίψατε. Τον απορρίψατε.

Είμαστε στη χώρα που επιστήμονας που είναι στην επιτροπή που αξιολογεί τα Νόμπελ, απορρίφθηκε από εσάς, για να μπει σε ένα ερευνητικό πρόγραμμα. Και γιατί καταφέρατε να κάνετε το κορυφαίο. Να αξιολογήσετε χίλιες προτάσεις σε δυόμισι μήνες από μία επιτροπή που της έλειπαν ακόμα και γνωστικά αντικείμενα για το τι αξιολογεί.

Πρόκειται για αξιολογήσεις copy-paste και πιθανότατα αξιολογήσεις ΑΙ, έχουμε μπει και στην εποχή της τεχνητής νοημοσύνης, οπότε μην κουράζεστε να κόβετε τις προτάσεις. Βάζετε ένα μηχάνημα να κάνει copy-paste και να κόβετε. Και ενώ έχετε επιστολή με περισσότερους από οκτακόσιους ερευνητές που καταγγέλλουν αυτό το πρόγραμμα, για εσάς είναι όλα καλά. ΟΠΕΚΕΠΕ και στην έρευνα.

ΟΠΕΚΕΠΕ, όμως, και στα ιδιωτικά πανεπιστήμια, γιατί ακόμη δεν έχετε απαντήσει -και αναρωτιέμαι εάν θα απαντήσετε σήμερα- σε αυτό που σας ρωτάμε εδώ και πολύ καιρό. Εάν τα ιδιωτικά πανεπιστήμια έχουν καταθέσει τις εγγυητικές επιστολές, αυτοί που ανοίγουν τα franchise, τα επιχειρηματικά συμφέροντα που ανοίγουν στην Ελλάδα ή οι μητρικές, όπως προβλέπεται από τον νόμο σας. Πέρα από το γεγονός ότι φτιάξατε έναν τρύπιο νόμο, ούτε καν αυτόν δεν μπορείτε να τηρήσετε.

Αλλά εδώ θα είμαστε σήμερα και αναρωτιόμαστε εάν θα απαντήσετε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Να καλέσω τώρα στο Βήμα τη Βουλευτή του ΠΑΣΟΚ - Κινήματος Αλλαγής, τη συνάδελφο, την κ. Ουρανία Θρασκιά.

Αμέσως μετά τον λόγο θα πάρει η συνάδελφος από το Κομμουνιστικό Κόμμα Ελλάδας, η κ. Σεμίνα Διγενή και στη συνέχεια έχει ζητήσει τον λόγο ο Κοινοβουλευτικός Εκπρόσωπος -εάν ισχύει αυτό που το βρίσκω γραμμένο- της Νέας Αριστεράς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Όχι, μετά.

**ΠΡΟΕΔΡΕΥΩΝ (Αθανάσιος Μπούρας):** Όχι, ε; Α, ήταν για παρέμβαση. Συγγνώμη, το είδα να το έχουν σημειώσει για να κάνετε την κανονική σας ομιλία.

Οπότε κάνατε την παρέμβαση και θα προχωρήσουμε στον κατάλογο, όπως είναι αναγεγραμμένος. Άρα δεν θα υπάρχει διακοπή, εκτός εάν αυτή ζητηθεί από Αρχηγό ή από Κοινοβουλευτικό Εκπρόσωπο.

Κυρία Θρασκιά, έχετε τον λόγο.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σημερινή μας συζήτηση για τα νέου τύπου ιδρύματα μεταδευτεροβάθμιας εκπαίδευσης, τις Ακαδημίες, που φέρνει η Κυβέρνηση στο πλαίσιο της επαγγελματικής εκπαίδευσης και κατάρτισης, δεν είναι ούτε τεχνητή, τεχνική ούτε γραφειοκρατική. Είναι βαθιά κοινωνική και αναπτυξιακή. Η επαγγελματική εκπαίδευση και κατάρτιση δεν αφορά μόνο στους μαθητές των ΕΠΑΛ ή των ΣΑΕΚ. Αφορά στην παραγωγική φυσιογνωμία της χώρας για τα επόμενα χρόνια.

Ξεκινώντας, ας δούμε ποια είναι η εικόνα της επαγγελματικής εκπαίδευσης και κατάρτισης σήμερα. Τι βιώνουν δηλαδή, οι συμμετέχοντες στην εκπαιδευτική διαδικασία, οι σπουδαστές και η εκπαιδευτική κοινότητα; Βιώνουν απαξίωση, διάλυση, μπαλώματα με τη μορφή νομοσχεδίων, ασυνέπεια, αλαλούμ.

Έξι χρόνια διακυβέρνησης Νέας Δημοκρατίας τα δεδομένα είναι αποκαλυπτικά. Σύμφωνα με τα στοιχεία του CEDEFOP, της Eurostat και του ΟΟΣΑ η Ελλάδα είναι προτελευταία στην Ευρώπη στη συμμετοχή ανηλίκων σε προγράμματα μάθησης και κατάρτισης, μόλις 4,4%, έναντι του ευρωπαϊκού μέσου όρου 11%. Είναι τελευταία στους ενήλικες χαμηλής εκπαίδευσης που συμμετέχουν έστω και μία φορά ετησίως σε κατάρτιση.

Η συμμετοχή των ανέργων σε προγράμματα κατάρτισης παραμένει μια από τις χαμηλότερες στην Ευρωπαϊκή Ένωση. Το 33,3% των αποφοίτων ηλικίας είκοσι πέντε με είκοσι εννέα ετών ούτε εργάζεται ούτε καταρτίζεται περαιτέρω και περίπου το 52% των μαθητών στην επαγγελματική εκπαίδευση δεν έχει πρόσβαση σε καθοδήγηση καριέρας, με αποτέλεσμα τις αδιέξοδες επιλογές και χαμένες επαγγελματικές ευκαιρίες.

Αυτά δεν είναι απλώς στατιστικά δεδομένα, είναι ένδειξη ενός εκπαιδευτικού συστήματος που ούτε συνομιλεί, τελικά, με την αγορά, αλλά και ούτε προστατεύει τους νέους. Σε μια εποχή που η Ευρώπη προετοιμάζεται για την πράσινη και την ψηφιακή μετάβαση και η Ευρωπαϊκή Επιτροπή εκτιμά ότι μέχρι το 2030 θα χρειαστούν περίπου είκοσι εκατομμύρια εξειδικευμένοι τεχνικοί σε ενεργειακά, περιβαλλοντικά και τεχνολογικά επαγγέλματα, η Ελλάδα δυστυχώς χωλαίνει.

Παρά τις μεγαλόστομες διακηρύξεις, αυτό που βλέπουμε είναι νομοθετικές ασκήσεις επί χάρτου χωρίς συνέχεια και συνέπεια. Από τον ν.4763/2020 που, υποτίθεται, θα εισήγαγε μία ενιαία εθνική στρατηγική για την επαγγελματική εκπαίδευση και κατάρτιση, περάσαμε σε επτά τροποποιήσεις μόλις σε τέσσερα χρόνια. Με κάθε νέα ηγεσία του Υπουργείου Παιδείας έρχεται να επανιδρυθεί κάτι που, υποτίθεται, έχει ήδη θεσπιστεί. Να θυμηθούμε το φιάσκο των Κέντρων Επαγγελματικής Εκπαίδευσης και Κατάρτισης των περιβόητων μεγαδομών, των mega campus που διαφημίστηκαν τόσο και πώς κατάντησαν; Ένα ανεφάρμοστο νομοθέτημα.

Από την άλλη, οι θεσμοί που υπάρχουν, ήδη καταρρέουν. Ποια είναι η πραγματικότητα της επαγγελματικής εκπαίδευσης και κατάρτισης σήμερα; Το διοικητικό συμβούλιο της Πανελλήνιας Ένωσης Διευθυντών Σχολών Ανώτερης Επαγγελματικής Κατάρτισης κρούει τον κώδωνα του κινδύνου, επισημαίνοντας σοβαρά προβλήματα που απειλούν την εύρυθμη λειτουργία των δημοσίων ΣΑΕΚ, όπως:

Ελλείψεις υποδιευθυντών. Ανενεργά γραφεία επαγγελματικής ανάπτυξης και σταδιοδρομίας. Αναγκαστική κάλυψη του έργου της πρακτικής άσκησης από αποσπασμένους, εάν υπάρχουν. Διδακτικές ώρες που δεν καλύπτονται από τους διαθέσιμους εκπαιδευτικούς του Μητρώου Εκπαιδευτών Δημοσίων ΣΑΕΚ. Εργαστήρια χωρίς εξοπλισμό. Γραφειοκρατία που ακυρώνει ευρωπαϊκά προγράμματα. Εξοπλισμό εκατομμυρίων ευρώ από το Ταμείο Ανάκαμψης που μένει αναξιοποίητος.

Όλα τα παραπάνω, κυρίες και κύριοι συνάδελφοι, δεν είναι απλώς διαχειριστική ανεπάρκεια, είναι ένα στρατηγικό έλλειμμα. Και επιτρέψτε μου στο σημείο αυτό να αναφερθώ και να μεταφέρω την εικόνα από την πόλη μου. Η Θεσσαλονίκη που είναι η πόλη που φιλοξενεί τον CEDEFOP, το ίδιο το ευρωπαϊκό κέντρο δηλαδή, για την ευρωπαϊκή κατάρτιση, θα έπρεπε να αποτελεί ένα πρότυπο λειτουργίας για τη χώρα. Αντ’ αυτού, αποτελεί μικρογραφία της συνολικής κρίσης στην επαγγελματική εκπαίδευση και κατάρτιση.

Τα ΣΑΕΚ και τα ΕΠΑΛ της Θεσσαλονίκης λειτουργούν με δραματικές ελλείψεις εκπαιδευτών. Οι οργανικές θέσεις δεν καλύπτονται. Οι νέοι εκπαιδευτικοί αποθαρρύνονται από την έλλειψη προοπτικής και αναγνώρισης, ενώ οι αναπληρωτές μετακινούνται διαρκώς. Η κατάσταση αυτή οδηγεί σε εξάντληση του ανθρώπινου δυναμικού και, προφανώς, σε υποβάθμιση της ποιότητας διδασκαλίας.

Την ίδια στιγμή, η εφαρμογή του ν.5082/2024 για την ενίσχυση του Εθνικού Συστήματος Επαγγελματικής Εκπαίδευσης και Κατάρτισης, αλλά και οι συνεχείς τροποποιήσεις είχαν ως αποτέλεσμα τις συγχωνεύσεις τμημάτων και σχολικών μονάδων σε υπερσυγκεντρωμένα κτιριακά συγκροτήματα, μειώνοντας τις επιλογές των μαθητών που εξαναγκάζονται έτσι να αλλάξουν είτε ειδικότητα είτε σχολείο. Στο επίκεντρο του προβλήματος βρίσκονται ΕΠΑΛ, όπως του Ευόσμου, του Λαγκαδά, της Σίνδου και «Ευκλείδης».

Παράλληλα, πολλά εργαστήρια στη Θεσσαλονίκη λειτουργούν με εξοπλισμό δεκαετίας, ενώ σε ορισμένα ειδικά Εργαστήρια Επαγγελματικής Εκπαίδευσης και Κατάρτισης υπάρχουν κτιριακά προβλήματα και ακόμη και αυτή τη στιγμή που μιλάμε για προβλήματα προσβασιμότητας.

Σε μια πόλη που διαθέτει δυναμικούς τομείς, όπως η τεχνολογία, ο τουρισμός, η ενέργεια η κατάρτιση παραμένει ανεπαρκώς συνδεδεμένη με τις ανάγκες της αγοράς. Οι επιχειρήσεις δηλώνουν αδυναμία να βρουν τεχνικούς με τις απαιτούμενες δεξιότητες, ενώ το κράτος δεν έχει μπει στον κόπο ούτε να χαρτογραφήσει τις τοπικές ανάγκες. Αυτό σημαίνει ότι το εκπαιδευτικό σύστημα δεν βοηθά τους νέους να βρουν τον δρόμο τους, αλλά εγκαταλείπονται στην τύχη τους. Και όλα αυτά συμβαίνουν στην πόλη που υποτίθεται ότι θα έπρεπε να είναι η πρωτεύουσα της επαγγελματικής κατάρτισης του ευρωπαϊκού νότου. Η αντίφαση είναι οδυνηρή.

Μέσα σε αυτό το τοπίο, έρχεται το σημερινό νομοσχέδιο. Από τη μια μιλάμε για την ανάγκη σύνδεσης της εκπαίδευσης με την αγορά εργασίας, που είναι πράγματι ένα ζήτημα. Από την άλλη, όμως, δεν μπορεί οι Ακαδημίες σας να μοιάζουν με χωνευτήρια ονείρων. Η αγορά προφανώς πρέπει να ακούγεται, αλλά και να προσαρμόζεται στις ανάγκες της κοινωνίας και των σπουδαστών και όχι το αντίθετο. Τουλάχιστον, να εναρμονίζονται.

Τι θέλουμε; Θέλουμε τον άνθρωπο στο επίκεντρο. Σε καμία πολιτική σας δεν τον τοποθετείτε εκεί. Τι βάζετε στο επίκεντρο; Τα συμφέροντα. Και αυτό δεν είναι μομφή, είναι μια αντικειμενική παρατήρηση. Είναι μια περιγραφή απλώς των επιλογών σας.

Το παρόν νομοσχέδιο στερείται καθαρής στόχευσης και θεσμικής λογικής. Για το νομοσχέδιο έχουμε μια σειρά επιφυλάξεων που έθεσε με τον καλύτερο δυνατό τρόπο ο εισηγητής μας κ. Παραστατίδης. Και αναρωτιόμαστε, πώς μπορεί να είναι άραγε θετικό, όταν έρχεται ως επιστέγασμα ενός ήδη κακού προηγούμενου, ενός κακού νομοθετήματος για την επαγγελματική εκπαίδευση και κατάρτιση -και αναφέρομαι προφανώς στον ν.5082/2024 που ήρθε να χτίσει στα σαθρά θεμέλια του ν.4763/2020. Όχι απλώς δεν βοήθησε την επαγγελματική κατάρτιση, αλλά της έδωσε και τη χαριστική βολή.

Γιατί δεν θέλετε στα αλήθεια την αναβάθμιση της επαγγελματικής εκπαίδευσης. Γιατί δεν την αγαπάτε. Γιατί, μάλλον, πιστεύετε ότι δεν υπηρετεί την αριστεία σας. Και κάνετε πολύ λάθος. Γιατί, όσο η αριστεία αφορά λίγους, οι νέοι μας θα αδικούνται, θα στοχοποιούνται και θα κατηγοριοποιούνται.

Τι χρειαζόμαστε; Χρειαζόμαστε αλλαγή νοοτροπίας, αλλαγή πολιτικής στην επαγγελματική εκπαίδευση και κατάρτιση που θα διαπνέεται από σταθερότητα από συνέπεια, που θα παράγει ασφαλείς σπουδαστές με κατάρτιση, με εργασιακά δικαιώματα, με δυνατότητες ακαδημαϊκής και επαγγελματικής εξέλιξης.

Στον αντίποδα, το νομοσχέδιο παρακάμπτει και τις ίδιες τις δομές της ΕΕΚ, αφήνοντας πίσω του ένα τοπίο θολό, ένα θεσμικό τοπίο πολυτυπίας και επικαλύψεων. Οι ΣΑΕΚ αποδυναμώνονται, οι κανονισμοί λειτουργίας παραπέμπονται σε μελλοντικές υπουργικές αποφάσεις, η διοίκηση των Ακαδημιών παραμένει ασαφής.

Και το σημαντικότερο. Με ποιον διαβουλεύθηκε τελικά το Υπουργείο, αφού και όλοι οι φορείς δήλωσαν έμμεσα ή άμεσα ότι δεν προηγήθηκε καμία διαβούλευση σε σχέση με το παρόν σχέδιο νόμου και τις εισαγόμενες σε αυτό Ακαδημίες. Άρα, ποια μεταρρύθμιση μπορεί να πετύχει, όταν και οι ίδιοι που καλούνται να την εφαρμόσουν, δηλώνουν αιφνιδιασμένοι;

Η ΕΕΚ δεν χρειάζεται νέες ταμπέλες. Χρειάζεται στρατηγική. Χρειάζεται συνέπεια και εμπιστοσύνη. Χρειάζεται γενναία αύξηση της χρηματοδότησης. Χρειάζεται εξοπλισμό και υποδομές. Χρειάζεται ολιγομελή τμήματα, μαζικές προσλήψεις μόνιμων εκπαιδευτικών και ριζικές αλλαγές στα αναλυτικά προγράμματα, ώστε να ανταποκρίνονται στις σύγχρονες εξελίξεις της επιστήμης και της τεχνολογίας. Και να ανταποκρίνονται σε όσα επιδιώκουν οι ίδιοι οι σπουδαστές. Πλήρη εργασιακά και ασφαλιστικά δικαιώματα για τους αποφοίτους, αξιοπρεπείς αμοιβές και, κυρίως, χρειάζεται να σταματήσουμε να πειραματιζόμαστε με τις ζωές των νέων ανθρώπων.

Κυρίες και κύριοι συνάδελφοι, για το ΠΑΣΟΚ η επαγγελματική εκπαίδευση και κατάρτιση και οι άνθρωποί της δεν είναι ένα παράρτημα της γενικής παιδείας. Είναι ο κορμός της παραγωγικής Ελλάδας, τον οποίο και στηρίζουμε, γιατί πιστεύουμε σε μία Ελλάδα που επενδύει στους ανθρώπους της και στις δεξιότητές τους.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τη συνάδελφο Ράνια Θρασκιά.

Και καλείται στο Βήμα η συνάδελφος κ. Σεμίνα Διγενή από το Κομμουνιστικό Κόμμα Ελλάδας.

Κυρία Διγενή, έχετε τον λόγο.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ πολύ, κύριε Πρόεδρε.

Πάμε κατευθείαν στην ουσία. Κανένα πρόβλημα δεν αντιμετωπίζει αυτό το άθλιο συνονθύλευμα που κατασκευάσατε. Κανέναν από τους άμεσα ενδιαφερόμενους δεν ακούσατε. Το αποτέλεσμα; Αυτό δεν είναι νομοσχέδιο, είναι ένα εγχειρίδιο τσαρλατανισμού μέσα σε μια ιεροτραγική θεατρική παράσταση.

Στη διαβούλευση ο Υφυπουργός κακώς παρεξηγήθηκε που χαρακτήρισα βαρύγδουπο τον τίτλο «Ακαδημία» που επινόησαν οι επικοινωνιολόγοι τους, οι οποίοι, βέβαια, κάνουν κάτι τέτοια βαρυσήμαντα με πομφόλυγες, όταν πρόκειται να ωραιοποιήσουν κάτι αντιλαϊκό, αντιδραστικό και επικίνδυνο, όπως αυτό το κατασκεύασμα. Κακώς ενοχλήθηκε, αφού αυτό το έκτρωμα που υποτίθεται ότι αναβαθμίζει την τεχνικοεπαγγελματική εκπαίδευση και κατάρτιση, το μόνο που δεν κάνει είναι αναβάθμιση, όποιον τίτλο και να του βάλουν, όσα ταχυδακτυλουργικά κι αν κάνουν. Αυτό που κάνει στην ουσία η Ακαδημία σας είναι ένα ακόμα δώρο στις επιχειρήσεις.

Βέβαια έχουμε να κάνουμε με ένα σύστημα που κινείται με βάση το μέγιστο δυνατό κέρδος για τους λίγους. Όλα είναι εμπορεύματα, παράγονται, πουλιούνται και αγοράζονται για αυτόν ακριβώς τον σκοπό. Αυτός είναι ο ρόλος που δίνετε απροκάλυπτα και στην επαγγελματική εκπαίδευση και κατάρτιση, σε αυτήν που παραμένει το αποπαίδι μαζί με την ειδική, το δώρο -που λέγαμε λίγο πριν- στους μεγαλοεπιχειρηματίες που τρίβουν τα χέρια τους, αφού αποκτούν και δωρεάν νεαρούς εργάτες που θα τους εκμεταλλεύονται για κάνα μήνα και μετά θα τους πετάνε στα αζήτητα. Έτσι θα κερδίζουν εκατομμύρια από την τζάμπα εργασία που τους προσφέρει αυτό το γαλαντόμο και ανοιχτοχέρικο για τους λίγους κράτος.

Το βασικό κριτήριο χάραξης της πολιτικής σας εντοπίζεται σε πέντε λέξεις, εξοικονόμηση, τήρηση δημοσιονομικών κανόνων, περικοπές. Γιατί για σας, όπως και για την Ευρωπαϊκή Ένωση, οι εκπαιδευτικές ανάγκες είναι κόστος ό,τι και να λέτε. Άλλωστε προέχει τώρα που η γη ξαναμοιράζεται να στηριχθούν τα νέα πεδία κερδοφορίας, όπως η στροφή στην πολεμική οικονομία.

Και επανέρχομαι, αλήθεια πώς ακριβώς πέτυχε η Κυβέρνηση την καλύτερη σύνδεση της επαγγελματικής εκπαίδευσης με την αγορά εργασίας; Γιατί όλοι εμείς αυτό που βλέπουμε είναι πως έχει παραχθεί τεράστια ανεργία, ετεροαπασχόληση, χαμηλοί μισθοί, άγχος για αυτά τα παιδιά και βέβαια χιλιάδες μαθητές που δεν μπορούν ουσιαστικά να σπουδάσουν στην ειδικότητα που θέλουν.

Στον 21ο αιώνα που ζούμε λογικό και αναγκαίο θα ήταν να υπάρχουν σύγχρονες, ξεχωριστές κτιριακές δομές για την επαγγελματική εκπαίδευση και κατάρτιση. Να μην συστεγάζονται -όπως σήμερα- σε μια σειρά ετοιμόρροπων σχολείων, να υπάρχουν καθηγητές και όλο το απαραίτητο διοικητικό προσωπικό, να υπάρχουν εργαστήρια με σύγχρονο εξοπλισμό και η πρακτική να πληρώνεται κανονικά με πλήρη ένσημα και ασφάλιση. Η απόκτηση πτυχίου να εξασφαλίσει το δικαίωμα στο επάγγελμα. Να υπάρχουν ακόμα και εστίες στις μεγάλες πόλεις όπου συγκεντρώνεται μεγάλος πληθυσμός σπουδαστών από την επαρχία, με εξασφαλισμένη εργασία μετά το τέλος των σπουδών, με πτυχίο που να συνδέεται αποκλειστικά με αυτήν.

Το πτυχίο στην επαγγελματική εκπαίδευση πρέπει να είναι η κατάληξη σπουδών που θα είναι αναβαθμισμένες και γι’ αυτό θα αποτελεί τη μοναδική προϋπόθεση για την άσκηση του επαγγέλματος, χωρίς εμπόδια, πιστοποιήσεις και άλλα επιπλέον φίλτρα.

Τελειώνοντας, με δυο λόγια το ΚΚΕ δεν βλέπει όλα αυτά τα παιδιά ως αναλώσιμα, ούτε ως πελάτες, ούτε τσάμπα εργαζόμενος που βασανίζονται στην εργασιακή ζούγκλα και στριμώχνονται για να κερδίζουν κάποιοι λίγοι. Τα τοποθετεί εκεί ακριβώς που τους αξίζει, δηλαδή στο επίκεντρο του κεντρικού επιστημονικού σχεδιασμού του κράτους, εκεί όπου θα μπορούν να πραγματοποιούνται τα όνειρά τους. Αυτά είναι μόνο μερικά από τα λογικά πράγματα και αιτήματα που ο παράλογος κόσμος των αστικών κυβερνήσεων αρνείται να υλοποιήσει, καθώς τα θεωρεί άσκοπα έξοδα. Όσο για τις δήθεν αναβαθμίσεις, περιττεύουν γιατί δεν κρύβουν το πρόβλημα.

Επειδή το θέμα της εκπαίδευσης είναι μια πολύ σοβαρή υπόθεση, το σύστημα που υπηρετείτε, δεν σας επιτρέπει να εξυπηρετήσετε τις κοινωνικές ανάγκες. Σε αυτό υπέρτατος νόμος είναι το κόστος όφελος, δηλαδή η υπερεκμετάλλευση του ανθρώπου. Όμως, οι εργαζόμενοι και χθες και σήμερα και πάντα θα αγωνίζονται ενάντια σε κάθε αντιδραστική μεταρρύθμισή σας που ξεκινάει με μια ευρωπαϊκή οδηγία στο πλαίσιο της βαρβαρότητας της ευρωπαϊκής κανονικότητας και ξεκαθαρίζουν πως ούτε η βαρβαρότητα των δεκατριών ωρών εργασίας -που ετοιμάζεστε να φέρετε- θα περάσει, αλλά και πως δεν πρόκειται να γίνουν ούτε αυτοί, ούτε τα παιδιά τους οι σκλάβοι του 21ου αιώνα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τη συνάδελφο, την κ. Διγενή.

Καλείται τώρα στο Βήμα ο συνάδελφος από τη Νέα Αριστερά, ο κ. Οζγκιούρ Φερχάτ και αμέσως μετά τον λόγο θα πάρει η ανεξάρτητη Βουλευτής η κ. Κυριακή Μάλαμα.

Κύριε Φερχάτ, έχετε τον λόγο.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που συζητάμε παρουσιάζεται ως εκσυγχρονισμός της επαγγελματικής κατάρτισης. Στην πραγματικότητα, όμως, πρόκειται για μεταφορά της δημόσιας εκπαίδευσης στον έλεγχο της αγοράς και των εργοδοτικών συμφερόντων. Ένα από τα επίδικα είναι η παράδοση της εκπαίδευσης στην αγορά από τη στιγμή που ο εργοδότης μπαίνει μέσα στο δημόσιο σχολείο για να το προσαρμόσει στις δικές του ανάγκες. Γνωρίζει το αντικείμενο σπουδών και συμμετέχει στη διοίκηση των ακαδημιών. Επιπροσθέτως, συνδιαμορφώνει τα προγράμματα, τα μαθήματα και τους όρους σπουδών. Και ενώ η διοίκηση είναι μεικτή, η χρηματοδότηση είναι δημόσια. Βγαίνει από την τσέπη των πολιτών, δηλαδή θεσμοθετείται εργοδοτική διοίκηση και η επιρροή της αγοράς με δημόσια χρηματοδότηση.

Στους εκπαιδευτικούς επιφυλάσσει εργασιακή ομηρία, τους στερεί τα δικαιώματα, την επαγγελματική αναγνώριση και τη σταθερή αμοιβή, αφού θα καθορίζεται από τον ιδιώτη που συμπράττει.

Στους μαθητές επιφυλάσσει ένα παράλληλο υποβαθμισμένο σύστημα εκπαίδευσης προσανατολισμένο σε χαμηλόμισθες ειδικότητες. Δηλαδή, αντί για ίσες ευκαιρίες το Υπουργείο εγκαθιδρύει εκπαιδευτικά μονοπάτια για φτηνούς εργαζόμενους, ενισχύοντας βέβαια την αναπαραγωγή ταξικών ανισοτήτων στη μεταλυκειακή εκπαίδευση.

Με λίγα λόγια αυτό το νομοσχέδιο συνεχίζει τη στρατηγική αγοράς και εκπαίδευσης μεταφέροντας ουσιαστικά τον σχεδιασμό της επαγγελματικής κατάρτισης στους ιδιώτες και στους εργοδοτικούς φορείς. Εντάσσεται πλήρως στη λογική της νεοφιλελεύθερης μεταρρύθμισης τεχνικής εκπαίδευσης όπου η δημόσια εποπτεία παραμένει τυπική, ενώ η ουσία των προγραμμάτων και η διαχείριση μεταβιβάζεται σε οικονομικούς παράγοντες και κύκλους. Πρόκειται για ένα ημι-ιδιωτικό μοντέλο επαγγελματικής κατάρτισης όπου ο δημόσιος ρόλος συρρικνώνεται. Βέβαια η αποδυνάμωση των δημόσιων δομών και η ενίσχυση των ιδιωτικών αποτελεί συνετή πολιτική.

Στην ίδια κατεύθυνση κινείται η εφαρμογή της ελάχιστης βάσης εισαγωγής που πετάει κάθε χρόνο δεκάδες χιλιάδες νέους εκτός πανεπιστημίων και τους σπρώχνει βίαια προς τα κολέγια, αλλά και οι διαγραφές των φοιτητών, ένα μέτρο βαθιά αντικοινωνικό και αντιπαιδαγωγικό. Γιατί αγνοείτε ποιοι είναι αυτοί οι φοιτητές, που είτε είναι παιδιά οικογενειών που δεν μπορούν να ανταπεξέλθουν στα έξοδα και δουλεύουν για να σπουδάσουν, είτε είναι νέες μητέρες, είτε είναι φοιτητές με προβλήματα υγείας. Για εμάς, όμως, δεν είναι «αιώνιοι φοιτητές». Είναι αιώνιοι αγωνιστές της ζωής και το κράτος αντί να τους στηρίξει τους διαγράφει.

Θα μιλήσω τώρα για τη Ροδόπη, όπου γνωρίζουμε πολύ καλά τι σημαίνει εκπαιδευτικός αποκλεισμός και περιφερειακή ανισότητα. Συγχώνευση τμημάτων στο 13ο Δημοτικό Σχολείο Κομοτηνής. Από τον Σύλλογο Γονέων και Κηδεμόνων καταγγέλλεται ότι οι συγχωνεύσεις αυτές δημιουργούν σοβαρές δυσκολίες στην εκπαιδευτική διαδικασία, καθώς η διαχείριση μεγάλου αριθμού μαθητών από έναν εκπαιδευτικό καθίσταται ιδιαίτερα προβληματική. Ταυτόχρονα, παραμένουν ακάλυπτες θέσεις εκπαιδευτικών ειδικής αγωγής, γεγονός που στερεί από μαθητές την αναγκαία υποστήριξη που δικαιούνται.

Επιπλέον, θίγουν το ζήτημα της ακαταλληλότητας των αιθουσών στις οποίες έχουν τοποθετηθεί τα συγχωνευμένα τμήματα.

Καταθέτω για τα Πρακτικά τη σχετική επιστολή.

(Στο σημείο αυτό ο Βουλευτής κ. Οζγκιούρ Φερχάτ καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και δεν τελειώνουμε μόνο με το 13ο Δημοτικό Σχολείο. Στο Μειονοτικό Δημοτικό Σχολείο Ιάσμου, στο Μειονοτικό Σχολείο Πελεκητής, σε όλα αυτά έχουν συγχωνευτεί τμήματα και παρακωλύεται η εκπαιδευτική διαδικασία. Αναστέλλεται η λειτουργία συνολικά τριάντα δύο δημοτικών και νηπιαγωγείων στην Ανατολική Μακεδονία-Θράκη, μεταξύ των οποίων και πάρα πολλά μειονοτικά, για το σχολικό έτος 2025-2026.

Ωστόσο, και σύμφωνα με τη νέα δημογραφική κατάσταση της χώρας, επιβάλλεται να επαναμελετηθεί το όριο αναστολής σχολείων και συγχώνευσης τμημάτων και να οριστεί ένα νέο δικαιότερο καθεστώς για τον αριθμό μαθητών ανά σχολική μονάδα, ειδικά στην ορεινή Ροδόπη, αλλά και σε πολλά μεγάλα χωριά της Ροδόπης που κλείνουν σχολεία με οκτώ μαθητές και τα παιδιά αναγκάζονται να διανύουν μεγάλες και δύσκολες αποστάσεις.

Παράλληλα, στα μειονοτικά σχολεία, κύριε Υπουργέ, τα βιβλία είναι παλιά και ξεπερασμένα, γραμμένα πριν από δύο δεκαετίες. Στα σχολεία που διδάσκονται γεωγραφία και ιστορία τα μαθήματα γίνονται χωρίς διδακτικά βιβλία. Οι δάσκαλοι προσπαθούν μόνοι τους χωρίς σύγχρονα εργαλεία και στήριξη από το κράτος. Μια έρευνα για τα βιβλία γλώσσας της Ε΄ και της ΣΤ΄ τάξης έδειξε ότι ακόμα και οι ίδιοι οι εκπαιδευτικοί τα θεωρούν δύσκολα, ακατάλληλα και αποκομμένα από τις ανάγκες των παιδιών.

Αν τα παραπάνω δεν είναι παράλογα, αντιπαιδαγωγικά και αντικοινωνικά, τι είναι;

Σε αυτό το σημείο θα ήθελα να κάνω τρεις επισημάνσεις και τρεις ερωτήσεις προς εσάς. Η πρώτη ερώτηση αφορά τους αποφοίτους της Ειδικής Αγωγής που είναι μέλη της μειονότητας. Αυτά τα παιδιά μπορούν να διοριστούν στα μειονοτικά σχολεία; Το σύστημα δέχεται αυτούς τους αποφοίτους να διοριστούν στα μειονοτικά σχολεία από τις λίστες της Ειδικής Αγωγής, αλλά όλως περιέργως η κατεύθυνση που ακολουθεί η Περιφερειακή Εκπαιδευτική Διεύθυνση ή η Πρωτοβάθμια τούς αποκλείει από αυτή η διαδικασία. Είναι μια άκυρη διαδικασία που πρέπει επιτέλους να επιλυθεί αυτό το ζήτημα.

Ένα άλλο πολύ σημαντικό ζήτημα, που μας αφορά, είναι ο ρόλος των σχολικών εφορειών και των επιτροπών. Μπορούν αυτοί οι άνθρωποι, που έχουν επιμεληθεί έναν κοινωνικό ρόλο να μπαίνουν στο σχολείο, έτσι ώστε να υπάρχει εύρυθμη λειτουργία του σχολικού συγκροτήματος; Στα μειονοτικά σχολεία βλέπουμε ότι υπάρχει απαγόρευση εισόδου στα μέλη των σχολικών ευφοριών και των επιτροπών και αυτό δημιουργεί πάρα πολλά προβλήματα. Το έχουμε θέσει -και εγώ προσωπικά, επανειλημμένα, από το Βήμα της Βουλής- και θα θέλαμε να υπάρχει μια σαφής διατύπωση και μια απάντηση εκ μέρους σας, για να λυθεί το συγκεκριμένο ζήτημα.

Ένα τρίτο ζήτημα, που μας απασχολεί ιδιαίτερα, είναι γιατί έχουν αποκλειστεί τα μειονοτικά σχολεία της Ροδόπης από το Πρόγραμμα «Μαριέττα Γιαννάκου». Εδώ φταίνε οι δήμαρχοι, φταίει η ηγεσία του Υπουργείου Παιδείας, φταίνε οι υπηρεσιακοί; Ποιος φταίει; Πρέπει να το ξέρουμε. Θα μπορούσε να υπάρχει χρηματοδότηση από το Υπουργείο Εσωτερικών προς τους δήμους για τα σχολεία, που αυτήν τη στιγμή καταρρέουν.

Συνεχίζω. Εικόνα πλήρους εγκατάλειψης στις φοιτητικές εστίες της Κομοτηνής. Οι φοιτητές καταγγέλλουν ότι αναγκάζονται να διαμένουν σε απάνθρωπες και ανθυγιεινές συνθήκες. Τρωκτικά στα δωμάτια, σκουριά στο νερό, δεν γίνεται κοπή χόρτων στους εξωτερικούς χώρους. Δεν θα μακρηγορήσω και θα καταθέσω μόνο την καταγγελία του Φοιτητικού Συλλόγου της Νομικής Σχολής.

(Στο σημείο αυτό ο Βουλευτής κ. Οζγκιούρ Φερχάτ καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στον λίγο χρόνο που μου απομένει, γιατί δεν θα προλάβω να τα πω όλα, θα ήθελα, κύριε Υπουργέ, να ρίξετε μια ματιά σε αυτές τις εικόνες από την Εφημερίδα «Τα Νέα», με τις σκουριές και τις ακαθαρσίες.

(Στο σημείο αυτό ο Βουλευτής κ. Οζγκιούρ Φερχάτ καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτός είναι ο τρόπος, που αντιμετωπίζουμε τους φοιτητές στις φοιτητικές εστίες της Κομοτηνής και όπου αλλού βρίσκονται ανά την Ελλάδα;

Όλοι αυτοί είναι κρίκοι της ίδιας αλυσίδας. Είναι στρατηγική μετατροπής της δημόσιας εκπαίδευσης σε φτηνό ελεγχόμενο μηχανισμό παραγωγής χρήσιμων εργαζομένων. Είναι η συρρίκνωση της δημόσιας παιδείας και η ενίσχυση του ελέγχου της αγοράς. Είναι το δόγμα «όποιος δεν χωρά στην ταχύτητα της αγοράς, μένει πίσω». Κι αυτό που χτίζετε δεν είναι εκπαιδευτικό σύστημα, αλλά φίλτρο κοινωνικού αποκλεισμού και είμαστε αντίθετοι.

Για εμάς η παιδεία δεν είναι κόστος, αλλά δημόσιο και δημόσιο αγαθό και δικαίωμα. Η χώρα χρειάζεται ένα εθνικό σχέδιο δεξιοτήτων με κοινωνικό προσανατολισμό και όχι εκπαιδευτικά υποκατάστατα των επιχειρήσεων. Χρειάζεται παιδεία που μορφώνει και όχι ένα σύστημα εκπαίδευσης για την αγορά που θα βασίζεται σε εργοδοτικές χορηγίες.

Διεκδικούμε δημόσια, δωρεάν και ισότιμη εκπαίδευση, καμία διαγραφή φοιτητή, καμία συγχώνευση που ακυρώνει την επιστημονική πολυφωνία, ενίσχυση της Περιφέρειας με πραγματικούς πόρους, καμία συγχώνευση σχολείων και άμεση πλήρωση όλων των κενών θέσεων.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον συνάδελφο, τον κ. Φερχάτ.

Καλείται, τώρα, στο Βήμα η ανεξάρτητη Βουλευτής, η συνάδελφος κ. Κυριακή Μάλαμα και αμέσως μετά τον λόγο θα πάρει ο Βουλευτής της Νέας Δημοκρατίας κ. Δημήτριος Κούβελας.

Ορίστε, κυρία Μάλαμα, έχετε το λόγο.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, έχουμε σήμερα προς συζήτηση ένα νομοσχέδιο το οποίο δημιουργεί σύγχυση στο εκπαιδευτικό μας σύστημα. Ένα νομοσχέδιο που έρχεται να δημιουργήσει νέες γραφειοκρατίες και νέα αδιέξοδα στα νέα παιδιά που επιθυμούν να καταρτιστούν, που επιθυμούν να σταδιοδρομήσουν σε ένα επάγγελμα, όποιο και να είναι αυτό.

Θα ήθελα επί της αρχής να επισημάνω ότι η τεχνική επαγγελματική εκπαίδευση και κατάρτιση στη χώρα μας αποτελούν διαχρονικά τον μεγάλο αδικημένο του εκπαιδευτικού μας συστήματος. Σε αντίθεση με άλλες χώρες που η συγκεκριμένη κατεύθυνση έχει πάρα πολύ μεγάλη σημασία, στη χώρα μας αντίθετα, παραμένει υποβαθμισμένη, υποχρηματοδοτούμενη, με προβληματικές υποδομές, με ασαφές πλαίσιο επαγγελματικών δικαιωμάτων.

Επί της ουσίας του σχεδίου νόμου έρχεται το Υπουργείο Παιδείας να δημιουργήσει τις ακαδημίες επαγγελματικής κατάρτισης και να τις τοποθετήσει δίπλα στις υφιστάμενες σχολές, σε αυτές τις σχολές ανώτερης εκπαίδευσης κατάρτισης που ήδη υπάρχουν. Και το ερώτημα είναι: Γιατί δημιουργούμε μία παράλληλη δομή, η οποία οδηγεί στο ίδιο επίπεδο πιστοποίησης προσόντων και ενδεχομένως, να δημιουργεί διάσπαση δυνάμεων και πόρων στην επαγγελματική κατάρτιση της χώρας μας, η οποία ούτως η άλλως, ήδη, υποφέρει; Τα ακούμε συνεχώς από τους συναδέλφους. Ο συνάδελφος, προηγουμένως, κατέθεσε και φωτογραφίες για την αθλιότητα αυτή.

Η υπηρεσία του Υπουργείου Παιδείας δημιουργεί έτσι νέες γραφειοκρατίες, νέες δαιδαλώδεις διαδικασίες, με μοναδικό κίνητρο όχι να δημιουργήσει έναν καθαρό διάδρομο για τα παιδιά που θέλουν να καταρτιστούν σε ένα πραγματικό επάγγελμα, σε ένα ουσιαστικό επάγγελμα, αλλά πολυδιάσπαση στην εκπαιδευτική διαδικασία και το ερώτημα είναι, προς όφελος ποίων;

Κι εδώ ερχόμαστε, λοιπόν, στο βασικό πρόβλημα του νομοσχεδίου. Η επιδίωξη δεν είναι να δημιουργήσουμε δομές που θα καταρτίζουν, για παράδειγμα, τεχνικούς ή στελέχη σε επαγγέλματα παροχής υπηρεσιών ή παροχής φροντίδας, αλλά να δημιουργήσουμε εργαζόμενους που θα γνωρίζουν μόνο εκείνο το κομμάτι της τεχνικής κατάρτισης που χρησιμεύει σε μία και μόνο μία μεγάλη επιχείρηση. Αυτός είναι και ο λόγος που η μέριμνα του νομοσχεδίου είναι η σύμπραξη των ακαδημιών αυτών με επιχειρήσεις. Και θα ρωτήσει κανείς, βέβαια, αυτό είναι κακό; Η απάντηση είναι, ναι, είναι κακό, διότι δεν προάγεται η εξειδίκευση σε έναν κλάδο, αλλά η εξειδίκευση σε μια συγκεκριμένη θέση μιας συγκεκριμένης επιχείρησης. Άρα, όταν τυχόν εκλείψει αυτή η θέση από τη συγκεκριμένη επιχείρηση, ο εργαζόμενος πλέον μένει μετέωρος, δεν θα μπορεί να διεκδικήσει με αξιώσεις κατάρτισης το επάγγελμά του σε μια άλλη θέση σε μια άλλη επιχείρηση, αφού έχει εκπαιδευτεί για τη συγκεκριμένη. Αυτό, σας επισημαίνουν οι φορείς της εκπαίδευσης και εσείς δεν τους ακούτε. Πολυδιάσπαση και μόνο θεματική εξειδίκευση στις απαιτήσεις μιας συγκεκριμένης θέσης οδηγούν σε όχι καλά καταρτισμένους επαγγελματικά εργαζόμενους. Ακούστε το, επιτέλους, σας το λένε όλοι. Στην ουσία, δηλαδή, τα παιδιά θα οδηγούνται σε μια διετή ή τριετή κατάσταση μαθητείας, ώστε μετά να εργαστούν σε μια συγκεκριμένη θέση μιας εταιρείας, όπου όταν η θέση αυτή εκλείψει ή όταν προκριθεί κάποιος άλλος, αυτός ο εργαζόμενος θα βγαίνει στην αγορά, με τί; Με μία κατάσταση ημιεκπαίδευσης, ας πούμε.

Θα ήθελα τώρα να έρθω και σε ένα άλλο ζήτημα που ταλαιπωρεί δεκάδες παιδιά που φοιτούν στο ΣΑΕΚ Πολυγύρου και που κλείσατε φέτος, διότι το νομοσχέδιό σας είναι ενδεδυμένο μεν με ωραία λόγια, αλλά στην πραγματικότητα είναι τελείως διαφορετικό όλων των σκεπτικών και θα αναγκαστώ, εάν και δεν το συνηθίζω, να κάνω και μία αναφορά στον Κυβερνητικό Βουλευτή της Χαλκιδικής, ο οποίος συνεχίζει και τάζει ότι η ΣΑΕΚ του Πολυγύρου θα ξανανοίξει του χρόνου. Υπέκρυπτε, όμως, βέβαια, ότι θα κλείσει φέτος μέχρι πρωτίστως, όταν συναντούσε την ηγεσία του Υπουργείου Παιδείας και λίγες μέρες πριν ανακοινωθεί η κατάργηση. Λίγες μέρες πριν βεβαίωνε τους πάντες ότι δεν θα κλείσει η ΣΑΕΚ. Με το άρθρο 16 του νομοσχεδίου επιβεβαιώνεται ότι η ΣΑΕΚ του Πολυγύρου, με ευθύνη του Υπουργείου Παιδείας, δεν πρόκειται να ξανανοίξει. Μάλιστα, το άρθρο κάνει τις προϋποθέσεις ακόμα χειρότερες, καθώς προσθέτει κι άλλα κριτήρια για τη λειτουργία των ΣΑΕΚ, πέραν ​​βέβαια από τον αριθμό των μαθητών και ρωτάμε: Έχετε πάει ποτέ τον χειμώνα -πραγματικά, κάποιος από εσάς, από την Κυβέρνηση- στην ορεινή Χαλκιδική; Γιατί δεν θεωρείται δυσπρόσιτη η περιοχή που καλύπτει η ΣΑΕΚ Πολυγύρου; Γιατί δεν το κάνετε αυτό, ώστε να μπορέσει να λειτουργήσει κάτι τόσο σημαντικό; Μήπως θέλετε να κλείσετε την ΣΑΕΚ του Πολυγύρου, για να ανοίξετε με την «Ελληνικός Χρυσός» κάπου άλλου κάτι αντίστοιχο; Γιατί κάτι τέτοιο ακούγεται. Γιατί ψεύδεται ο Κυβερνητικός Βουλευτής της Χαλκιδικής ότι θα ανοίξει του χρόνου η ΣΑΕΚ του Πολυγύρου, ενώ το νομοσχέδιο εδώ αυτό που μας φέρατε λέει ακριβώς το αντίθετο; Και πολύ ξεκάθαρα! Γιατί;

Και θα ήθελα να κλείσω με το κρίσιμο ζήτημα της διαβάθμισης των επαγγελματικών δικαιωμάτων των καλλιτεχνικών σπουδών, που ναι, μεν αγγίζει το νομοσχέδιο, στον βαθμό που κατατάσσει τις καλλιτεχνικές σπουδές στο επίπεδο 5 εν γένει, αλλά υπάρχει πολύ σοβαρή εκκρεμότητα με το επίπεδο 5, γιατί αδικεί τις καλλιτεχνικές σπουδές, ιδιαίτερα στα αντικείμενα που δεν θεραπεύονται από την ανώτατη εκπαίδευση, όπως, παραδείγματος χάρη, ο χορός.

Αναμένουμε εδώ και χρόνια τη διαβούλευση της Κυβέρνησης και την παρουσίαση του σχεδιασμού της για την ακαδημαϊκή ολοκλήρωση των καλλιτεχνικών σπουδών. Εξαιρετικοί καλλιτέχνες, χορευτές, καθηγητές ωδείων, με τεράστιες μουσικές γνώσεις θεωρούνται σήμερα απόφοιτοι δευτεροβάθμιας εκπαίδευσης και δεν έχουν βέβαια κανένα άλλο δικαίωμα ως προς την επαγγελματική διαβάθμισή τους. Σε αυτούς χρωστάμε σήμερα μία απάντηση: Πότε θα ανοίξετε επί της ουσίας αυτόν τον φάκελο προς επεξεργασία; Το υπόσχεστε εδώ και χρόνια, αλλά δεν το πράττετε. Γιατί; Είναι πολλές οι απαντήσεις.

Τελείωσε όμως ο χρόνος μου. Θα τα πούμε κάποια άλλη στιγμή, γιατί το ζήτημα είναι πάρα πολύ σοβαρό και εσείς εθελοτυφλείτε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Μάλαμα.

Κυρίες και κύριοι συνάδελφοι, θα ήθελα να σας ανακοινώσω ότι ο Βουλευτής κ. Θεόδωρος Δρίτσας με την από 8 Οκτωβρίου 2025 επιστολή του προς τον Πρόεδρο της Βουλής μάς γνωστοποιεί την ανεξαρτητοποίησή του από την Κοινοβουλευτική Ομάδα του ΣΥΡΙΖΑ - Προοδευτική Συμμαχία.

Επίσης, ο Πρόεδρος της Κοινοβουλευτικής Ομάδας «Νέα Αριστερά», κ. Αλέξανδρος Χαρίτσης, με την από 8 Οκτωβρίου 2025 επιστολή του προς τον Πρόεδρο της Βουλής μάς γνωστοποιεί την προσχώρηση του ανεξάρτητου Βουλευτή κ. Θεόδωρου Δρίτσα στην Κοινοβουλευτική Ομάδα «Νέα Αριστερά».

Τέλος, με την από 8 Οκτωβρίου 2025 επιστολή του ο ανεξάρτητος Βουλευτής κ. Θεόδωρος Δρίτσας μάς γνωστοποιεί την προσχώρησή του στην Κοινοβουλευτική Ομάδα «Νέα Αριστερά».

Οι προαναφερθείσες επιστολές κατατίθενται στα Πρακτικά της σημερινής συνεδρίασης.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

Καλείται τώρα στο Βήμα ο Βουλευτής της Νέας Δημοκρατίας κ. Δημήτριος Κούβελας. Αμέσως μετά τον λόγο έχει ο Βουλευτής της Νέας Δημοκρατίας κ. Σταύρος Παπασωτηρίου και συνεχίζουμε τον κατάλογο μέχρι νεωτέρας.

Κύριε Κούβελα έχετε τον λόγο.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, σήμερα συζητάμε ένα νομοσχέδιο που αποτελεί συνεκτικό τμήμα μιας συνολικής στρατηγικής που εισηγείται η Κυβέρνηση του Κυριάκου Μητσοτάκη, η πρώτη που εδώ και δεκαετίες επενδύει ουσιαστικά στην επαγγελματική εκπαίδευση και κατάρτιση. Από το 2019 και μετά δεν μιλάμε απλώς για μεταρρυθμίσεις στα χαρτιά στην παιδεία, αλλά για την οικοδόμηση από την αρχή ενός πραγματικού οικοσυστήματος επαγγελματικής κατάρτισης που συνομιλεί με την αγορά εργασίας.

Είναι αλήθεια ότι ακόμη και σήμερα η μεγαλύτερη πρόκληση στη διασύνδεση της εκπαίδευσης με την αγορά εργασίας δεν είναι το υπαρκτό πρόβλημα της αναντιστοιχίας δεξιοτήτων, το λεγόμενο «skills mismatching», αλλά προπάντων να ξεπεράσουμε την κουλτούρα των δύο παράλληλων κόσμων, δηλαδή το φαινόμενο η εκπαίδευση και η αγορά να λειτουργούν συχνά σαν να μην μιλούν την ίδια γλώσσα. Ακριβώς αυτό ερχόμαστε να αλλάξουμε καταλυτικά.

Θέλουμε ένα εκπαιδευτικό σύστημα που μαθαίνει να εξελίσσεται και να συνομιλεί σε πραγματικό χρόνο με τις ανάγκες της οικονομίας και της κοινωνίας μας. Η επαγγελματική κατάρτιση και εκπαίδευση έρχεται να διαδραματίσει κεντρικό ρόλο στη νέα εποχή της αγοράς εργασίας, όπου η ταχύτητα των τεχνολογικών και περιβαλλοντικών αλλαγών απαιτεί συνεχή αναβάθμιση δεξιοτήτων και επανεκπαίδευση των εργαζομένων.

,,,Τα επαγγέλματα του 2030, την εποχή της τεχνητής νοημοσύνης, της ψηφιακής φροντίδας και της βιώσιμης παραγωγής, δεν βασίζονται αποκλειστικά σε ακαδημαϊκά προσόντα, αλλά σε πρακτικές επικαιροποιημένες δεξιότητες. Η επαγγελματική εκπαίδευση και κατάρτιση μπορεί να αποτελέσει τον βασικό μηχανισμό προσαρμογής του ανθρώπινου δυναμικού στις ανάγκες του μέλλοντος, προσφέροντας ευέλικτα προγράμματα μάθησης, συνεργασίας με τις επιχειρήσεις και δυνατότητες διά βίου εκπαίδευσης. Και βέβαια, όσο και αν αλλάζει η εποχή, η κοινωνία και η οικονομία έχουν πάντα ανάγκη από εξειδικευμένους τεχνίτες, ανθρώπους με πρακτική γνώση, τεχνική επάρκεια και επαγγελματική αυτοπεποίθηση, αυτούς που κρατούν ζωντανή την παραγωγή και ανταποκρίνονται στις ανάγκες της καθημερινότητάς μας.

Με τις ακαδημίες που θεσμοθετούμε με το παρόν νομοσχέδιο κάθε καταρτιζόμενος θα έχει πραγματική εμπειρία σε χώρο εργασίας, πλήρη ασφαλιστική κάλυψη και αμειβόμενη πρακτική άσκηση. Θα ξέρει ότι ο κόπος του έχει αντίκρισμα και ο τίτλος του οδηγεί σε απασχόληση, όχι σε αναμονή. Ακούστηκαν από συναδέλφους ανησυχίες για νέες δομές, που θα λειτουργούν ανεξάρτητα ή θα δημιουργούν πολυδιάσπαση. Όχι, οι ακαδημίες αυτές δεν στήνονται στο κενό. Εντάσσονται οργανικά στο εθνικό σύστημα επαγγελματικής εκπαίδευσης και κατάρτισης και συνδέονται με τις Σχολές Ανώτερης Επαγγελματικής Κατάρτισης και πατούν πάνω σε υπάρχουσες δημόσιες δομές, προσθέτοντας όμως ευελιξία και καινοτομία. Δεν αποδυναμώνουν το σύστημα, το ενισχύουν, το κάνουν πιο σύγχρονο και πιο ορατό. Η λειτουργία τους βασίζεται, όπως εξηγήθηκε αναλυτικά, στη σύμπραξη δημόσιου και ιδιωτικού τομέα, αλλά με ξεκάθαρη αρχή και βάση. Ο έλεγχος, η ευθύνη και η εποπτεία παραμένουν στο δημόσιο. Οι επιχειρήσεις συνδέονται και συμμετέχουν με εξοπλισμό, υποδομές και κυρίως με τη δέσμευση να απορροφήσουν αποφοίτους. Κάθε ίδρυση ακαδημίας βασίζεται σε εξαετή συμφωνία, όπου καθορίζονται οι ειδικότητες, οι όροι πρακτικής, οι υποχρεώσεις των μερών και, το πιο σημαντικό, η ρήτρα πρόσληψης των αποφοίτων τους. Οι προτάσεις αξιολογούνται από το Κεντρικό Συμβούλιο Επαγγελματικής Εκπαίδευσης και Κατάρτισης, όπου συμμετέχουν εργαζόμενοι, εργοδότες, κοινωνικοί εταίροι, τα Υπουργεία, και τελικά στήνεται μία διαφανής, συμμετοχική και διαρκώς αξιολογούμενη διαδικασία, η οποία είναι βέβαιο ότι με σύγχρονους όρους θα αποδώσει. Η φοίτηση είναι δωρεάν, μπορεί να γίνεται διά ζώσης ή εξ αποστάσεως και οδηγεί σε δίπλωμα επιπέδου 5 πιστοποιημένο από τον ΕΟΠΠΕΠ. Ένας νέος μπορεί να συνεχίσει τις σπουδές του σε ανώτερο επίπεδο ή αμέσως μετά να ενταχθεί άμεσα στην αγορά με πλήρη επαγγελματικά δικαιώματα. Έτσι οι ακαδημίες έχουν και αναπτυξιακό ρόλο, καθώς σχεδιάζονται με βάση τις ανάγκες της τοπικής κοινωνίας, κάτι το οποίο ζητούσαν οι επιχειρήσεις σε όλη την Ελλάδα και έτσι λειτουργούν ως κόμβοι γνώσης και εξειδίκευσης, που φέρνουν τελικά την εκπαίδευση κοντά στην παραγωγή, ώστε να κρατήσουμε τους νέους στον τόπο της κατάκτησής τους, δίνοντας τη δυνατότητα να επιλέξουν και όχι να εγκλωβίζονται ή να αναγκάζονται σε φυγή.

Κυρίες και κύριοι Βουλευτές, οι Ακαδημίες Επαγγελματικής Κατάρτισης θα λειτουργήσουν ως μια νέα κοινωνική ευκαιρία για τους νέους μας και τον παραγωγικό ιστό σε όλη τη χώρα, μια ευκαιρία που εγγυάται δωρεάν φοίτηση, αμειβόμενη και ασφαλισμένη πρακτική άσκηση, αξιοπρεπείς όρους εισόδου στην αγορά εργασίας αμέσως μετά και ταυτόχρονα περιφερειακή ανάπτυξη και κοινωνική συνοχή.

Η Ελλάδα εξελίσσεται σε κόμβο ταλέντου, καινοτομίας και παραγωγής. Αυτό προϋποθέτει έμπνευση, σχέδιο και προπάντων συνέπεια. Αυτό ακριβώς κάνει το Υπουργείο Παιδείας. Με την πρωτοβουλία αυτή, κύριε Υπουργέ, ενώνει εκπαίδευση και εργασία, δίνει στους νέους εργαλεία για να χτίσουν το μέλλον τους. Είμαι πιο αισιόδοξος από τη συνάδελφο κ. Θρασκιά για τη Θεσσαλονίκη μας, όπου βέβαια με αναβάθμιση εξοπλισμού και υποδομών -σε αυτό είμαστε μαζί- θα μπορέσουμε να αποτελέσουμε έναν κόμβο επαγγελματικής κατάρτισης. Είμαστε άλλωστε και η έδρα του Ευρωπαϊκού Οργανισμού για την Επαγγελματική Κατάρτιση, του CEDEFOP και νομίζω ότι οι προοπτικές για την πόλη μας ανοίγονται ακόμη πιο λαμπρές.

Αυτό θα το στηρίξουν και οι εταίροι της αγοράς, οι φορείς, τα επιμελητήρια, οι επιχειρήσεις. Είναι βέβαιο, γιατί το ζητούν.

Σας καλώ, κυρίες και κύριοι Βουλευτές, να υπερψηφίσουμε το παρόν νομοσχέδιο. Η παιδεία είναι εθνική υπόθεση και οφείλουμε όλοι να την υπηρετούμε με πνεύμα συνεννόησης και ευθύνης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Κούβελα.

Καλείται τώρα στο Βήμα ο Βουλευτής της Νέας Δημοκρατίας κ. Σταύρος Παπασωτηρίου και αμέσως μετά τον λόγο θα πάρει ο Βουλευτής της Νέας Δημοκρατίας κ. Αθανάσιος Σταυρόπουλος.

Έχουμε κανονική ροή σήμερα.

Κύριε Παπασωτηρίου, έχετε τον λόγο.

**ΣΤΑΥΡΟΣ ΠΑΠΑΣΩΤΗΡΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η επαγγελματική κατάρτιση σε κάθε αγορά εργασίας αποτελεί έναν κομβικό μηχανισμό αντιστοίχισης της προσφοράς εκ μέρους των εργαζομένων και της ζήτησης από την πλευρά των επιχειρήσεων.

Ειδικά η αρχική επαγγελματική εκπαίδευση και κατάρτιση, για την οποία είναι αρμόδιο το Υπουργείο Παιδείας, συνιστά το θεμέλιο του Εθνικού Συστήματος Επαγγελματικής Εκπαίδευσης και Κατάρτισης που θεσπίστηκε με το νόμο 4763 το 2020. Διότι η αρχική κατάρτιση δεν είναι παρά η βάση του οικοδομήματος όπου περιλαμβάνονται τα επαγγελματικά λύκεια, τα πρότυπα ΕΠΑΛ, οι Σχολές Ανώτερης Επαγγελματικής Κατάρτισης, οι γνωστές μας ΣΑΕΚ, και προσφάτως και τα Κέντρα Επαγγελματικής Εκπαίδευσης και Κατάρτισης.

Με το παρόν νομοσχέδιο το οικοδόμημα αυτό συμπληρώνεται με τη θέσπιση των Ακαδημιών Επαγγελματικής Κατάρτισης, ενός καινοτόμου εκπαιδευτικού θεσμού που θα λειτουργήσει μέσα από τη σύμπραξη ιδιωτικών επιχειρήσεων ή συνεταιρισμών με το κράτος ως τμήμα δημόσιων ΣΑΕΚ της περιφέρειας, προσφέροντας στους σπουδαστές μεγαλύτερη εξειδίκευση και περισσότερη πρακτική άσκηση σε ειδικότητες υψηλής ζήτησης που θα βρίσκονται σε άμεση αντιστοίχιση με τις ανάγκες της τοπικής οικονομίας. Εδώ ακριβώς βρίσκεται το κλειδί της επιτυχίας τέτοιων πρωτοβουλιών.

Έχοντας υπηρετήσει για χρόνια ως εργασιακός σύμβουλος στον τότε ΟΑΕΔ, γνωρίζω την κρίσιμη σημασία της αντιστοίχισης των προσφερόμενων επαγγελματικών ειδικοτήτων με τις πραγματικές ανάγκες της αγοράς. Ένας τέτοιος συντονισμός μεταξύ δημόσιου και ιδιωτικού τομέα είναι εφικτός μόνο με την άμεση συμμετοχή των ίδιων των επιχειρήσεων όχι μόνο στον σχεδιασμό, αλλά και στην υλοποίηση των προγραμμάτων κατάρτισης. Οι Ακαδημίες Επαγγελματικής Κατάρτισης υπηρετούν ακριβώς αυτόν τον σκοπό.

Μέσα από την αξιοποίηση εγκαταστάσεων, αλλά και προσωπικού παραγωγικών μονάδων μπορούμε να πετύχουμε εξαιρετικές συνεργασίες μεταξύ Υπουργείου Παιδείας και ιδιωτικών ή συνεταιριστικών επιχειρήσεων της περιφέρειας, συνεργασίες που θα προσφέρουν δωρεάν φοίτηση στους σπουδαστές των ακαδημιών αυτών, με συγχρηματοδότηση από το κράτος και τους συνεργαζόμενους φορείς της πρακτικής άσκησης των καταρτιζόμενων, με πλήρη ασφαλιστική κάλυψη όλων των σπουδαστών από τον e-ΕΦΚΑ μέσα από την ένταξή τους στους κλάδους ασφάλισης ασθένειας και σύνταξης, με τριετή φοίτηση που θα οδηγεί στην απόκτηση τίτλου Επιπέδου 5 του Εθνικού Πλαισίου Προσόντων, μετά από την πιστοποίηση των σπουδαστών, μα κυρίως με τη γρήγορη επαγγελματική αποκατάσταση των αποφοίτων κατά προτεραιότητα στον τόπο τους.

Εδώ, κύριε Υφυπουργέ, θέλω να επαναφέρω την πρότασή μου για την ίδρυση μιας τέτοιας ακαδημίας στο Αμύνταιο που θα υπάγεται διοικητικά στην τοπική ΣΑΕΚ. Όπως γνωρίζετε, η ΣΑΕΚ Αμυνταίου από φέτος προσφέρει μεταξύ των άλλων ειδικοτήτων και εκείνη του Τεχνικού Αμπελουργίας-Οινοποιίας. Χτίζοντας λοιπόν πάνω σε αυτήν την καινοτομία και κυρίως αξιοποιώντας τις κορυφαίες οινοποιητικές μονάδες του Αμυνταίου, μπορούμε να δημιουργήσουμε μια πρότυπη ακαδημία οινολογίας και οινοτουρισμού που θα αναδείξει τα μοναδικά προϊόντα μιας περιοχής με διεθνή αναγνώριση. Άλλωστε η ευρύτερη γεωγραφική ενότητα της Φλώρινας συνδυάζει με μοναδικό τρόπο την παραγωγή κορυφαίων κρασιών με ιδιαίτερη φυσική ομορφιά, στοιχεία που από μόνα τους είναι ικανά να προσελκύσουν και νέους ανθρώπους στον νομό μας από την Ελλάδα και το εξωτερικό.

Θυμίζω, με αφορμή τη σημερινή συζήτηση για τα προγράμματα κατάρτισης, ότι στη Φλώρινα έχουν ξεκινήσει κύκλοι σεμιναρίων και πρακτικής άσκησης που οργανώνει το τοπικό επιμελητήριο για διάφορους κλάδους και ειδικότητες, με δημόσια χρηματοδότηση ύψους 3,7 εκατομμυρίων ευρώ και με τη συμμετοχή πολλών τοπικών επιχειρήσεων και συμπολιτών μας. Ένα πρόγραμμα που μεταξύ άλλων προσφέρει τηλεκατάρτιση, συμβουλευτική, πιστοποίηση και προώθηση στην απασχόληση ανέργων του νομού Φλώρινας με την παράλληλη χορήγηση εκπαιδευτικού επιδόματος ύψους 3.000 ευρώ σε κάθε ωφελούμενο.

Είναι επίσης σε εξέλιξη στη Φλώρινα ολοκληρωμένες παρεμβάσεις συμβουλευτικής επαγγελματικής κατάρτισης και πιστοποίησης δεξιοτήτων για εργαζόμενους και αυτοαπασχολούμενους σε επισφαλείς θέσεις, προϋπολογισμού 280.000 ευρώ, ένα έργο χρηματοδοτούμενο από το πρόγραμμα Δίκαιη Αναπτυξιακή Μετάβαση του ΕΣΠΑ που συνδέεται άμεσα με την αλυσίδα αξίας της λιγνιτικής δραστηριότητας στον νομό. Οι 250 ωφελούμενοι που απασχολούνται σε τέτοιες επιχειρήσεις λαμβάνουν με την επιτυχή ολοκλήρωση του προγράμματος εκπαιδευτικό επίδομα ύψους 1.100 ευρώ μαζί με την επίσημη πιστοποίησή τους.

Κύριε Πρόεδρε, μια ακόμα πρωτοποριακή εκπαιδευτική πρωτοβουλία που έγινε πρόσφατα πράξη στον νομό μας είναι και λειτουργία στο Πανεπιστήμιο Δυτικής Μακεδονίας του πρώτου ξενόγλωσσου προγράμματος προπτυχιακών σπουδών στη Δημιουργική Γραφή. Αξίζουν πολλά συγχαρητήρια στη Σχολή Κοινωνικών και Ανθρωπιστικών Επιστημών όσο και στην ηγεσία του Υπουργείου Παιδείας και στην ΕΘΑΑΕ που στήριξαν ενεργά αυτήν την προσπάθεια.

Είναι μια πραγματική εκπαιδευτική καινοτομία που φέρνει στη Φλώρινα όχι μόνο νέους ανθρώπους και καινούργιους πόρους, αλλά την καθιστά περιφερειακό πανεπιστημιακό κέντρο με επιδραστικότητα που αγγίζει μια πολύ ευρύτερη γεωγραφική περιοχή, ξεπερνώντας τα σύνορα της πατρίδας μας.

Το ίδιο μπορεί να συμβεί, κύριε Υπουργέ, με την ενίσχυση των προγραμμάτων Ειδικής Αγωγής του Πανεπιστημίου Δυτικής Μακεδονίας με έδρα τη Φλώρινα. Όπως γνωρίζετε, είναι σε εξέλιξη ο σχεδιασμός ενός νέου προπτυχιακού προγράμματος σπουδών στη συμπεριληπτική εκπαίδευση.

Θέλω εδώ, κύριε Υπουργέ, να επισημάνω τη σημασία που έχει για τη Σχολή Κοινωνικών και Ανθρωπιστικών Επιστημών η επιτάχυνση των εγκριτικών διαδικασιών, προκειμένου να δούμε το πρόγραμμα αυτό στο μηχανογραφικό των πανελλαδικών όσο το δυνατόν συντομότερα. Και ξέρω ότι η πολιτική ηγεσία του Υπουργείου σας που βρίσκεται πάντοτε δίπλα στην ακριτική Ελλάδα θα κάνει ό,τι είναι δυνατό για να υλοποιηθεί αυτός ο στόχος.

Κλείνοντας, κύριε Πρόεδρε, θα ήθελα να επαναφέρω ένα αίτημα της Ένωσης Ποδοσφαιρικών Σωματείων Φλώρινας που έχω θέσει και προσωπικά στον Αναπληρωτή Υπουργό κ. Βρούτση και αφορά την ανάγκη βελτίωσης των αθλητικών υποδομών του νομού και ιδιαίτερα, τη δημιουργία ενωσιακού γηπέδου ποδοσφαίρου στη Φλώρινα.

Γνωρίζοντας την ευαισθησία σας για την ελληνική περιφέρεια, είμαι βέβαιος πως το αίτημα αυτό θα εξεταστεί πολύ σύντομα και σε συνάντηση των εκπροσώπων των αθλητικών συλλόγων με τους αρμόδιους από πλευράς της Κυβέρνησης, στην οποία θα χαρώ να συμμετάσχω.

Άλλωστε και η σημερινή πολιτική ηγεσία στο σύνολό της, όπως είχα την ευκαιρία να διαπιστώσω προσωπικά σε επαφές μου στο Υπουργείο Παιδείας, ήταν και παραμένει πάντοτε ανοικτή στην κοινωνία, γιατί με το να αφουγκραζόμαστε τους πολίτες μπορούμε να δίνουμε ως Νέα Δημοκρατία πραγματικές λύσεις σε πραγματικά προβλήματα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Παπασωτηρίου.

Μέχρι να έρθει στο Βήμα ο Βουλευτής της Νέας Δημοκρατίας κ. Αθανάσιος Σταυρόπουλος, να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεπτά μαθήτριες και μαθητές και δύο εκπαιδευτικοί συνοδοί τους από το 5ο Δημοτικό Σχολείο Ναυπλίου.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Κύριε Σταυρόπουλε, ελάτε στο Βήμα και έχετε τον λόγο.

**ΑΘΑΝΑΣΙΟΣ ΣΤΑΥΡΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα να ξεκινήσω την ομιλία μου τονίζοντας πως το μεγαλύτερο στοίχημα της χώρας μας σήμερα είναι να δώσουμε στους νέους μας πραγματικές ευκαιρίες, όχι γενικές και αόριστες υποσχέσεις, αλλά διαδρομές που οδηγούν σε απασχόληση, δημιουργία, προοπτική. Αυτό ακριβώς υπηρετεί το παρόν νομοσχέδιο για τη σύσταση των Ακαδημιών Επαγγελματικής Κατάρτισης.

Για πολλά χρόνια η Ελλάδα βίωνε μια αντίφαση. Οι νέοι μας μορφώνονταν συχνά με κόπο και θυσίες, αλλά οι δεξιότητές τους δεν ταίριαζαν με όσα ζητούσε η οικονομία. Οι επιχειρήσεις έψαχναν ανθρώπινο δυναμικό και δεν έβρισκαν. Οι απόφοιτοι αναζητούσαν εργασία και έβρισκαν μπροστά τους κλειστές πόρτες. Αυτόν τον φαύλο κύκλο έρχεται να σπάσει η μεταρρύθμιση που σήμερα συζητούμε.

Τα στοιχεία είναι αμείλικτα. Σύμφωνα με το European Skills Index, η Ελλάδα βρίσκεται στην 29η θέση από τις 31 χώρες με συνολικό σκορ μόλις 28,1, ενώ στο σκέλος της αντιστοίχισης δεξιοτήτων με την αγορά η επίδοσή μας είναι εξαιρετικά χαμηλή, στο 20. Σχεδόν ένας στους τρεις Έλληνες πτυχιούχους, το 31,4%, εργάζεται σε θέσεις που δεν αντιστοιχούν στα προσόντα του. Η υπερπροσόντωση των αποφοίτων τριτοβάθμιας εκπαίδευσης φτάνει το 40% έναντι πολύ χαμηλότερων ποσοστών στον ευρωπαϊκό μέσο όρο.

Αυτή η εικόνα δεν μπορεί να μας αφήσει αδιάφορους. Δεν είναι μόνο στατιστική. Είναι οι νέοι που βλέπουν τον κόπο τους να μην ανταμείβεται, είναι η ελληνική οικονομία που μένει χωρίς τα κατάλληλα στελέχη.

Εδώ ακριβώς έρχονται οι Ακαδημίες Επαγγελματικής Κατάρτισης να γεφυρώσουν το χάσμα ανάμεσα στην εκπαίδευση και την αγορά εργασίας, να εξασφαλίσουν ότι οι νέοι δεν θα σπουδάζουν για ένα πτυχίο που δεν αξιοποιείται, αλλά για δεξιότητες που έχουν πραγματική ζήτηση.

Οι Ακαδημίες, λοιπόν, φέρνουν μια ουσιαστική αλλαγή. Εξασφαλίζουν ότι τα προγράμματα σπουδών θα σχεδιάζονται μαζί με την αγορά, ώστε να είναι απολύτως συνδεδεμένα με τις πραγματικές ανάγκες. Καθιερώνουν την πρακτική άσκηση με αμοιβή και ασφάλιση, δίνοντας στους νέους όχι μόνο θεωρητική γνώση, αλλά και εμπειρία σε πραγματικό χώρο εργασίας. Παράλληλα, δημιουργούν δίκτυο απορρόφησης αποφοίτων, ώστε η κατάρτιση να οδηγεί σε απασχόληση και η εκπαίδευση να συνδέεται με την ανάπτυξη και όλα αυτά με τίτλο σπουδών αναγνωρισμένο στο επίπεδο 5 του Εθνικού Πλαισίου Προσόντων.

Κυρίες και κύριοι συνάδελφοι, ως Βουλευτής Γρεβενών αντιλαμβάνομαι ότι το νομοσχέδιο αυτό μπορεί να φέρει θετικές αλλαγές σε πολλούς τομείς. Οι Ακαδημίες μπορούν να παίξουν πολλαπλό ρόλο ιδίως στην περιφέρεια.

Στον νομό Γρεβενών έχουμε πλεονεκτήματα που αξίζουν να αναδειχθούν. Στον πρωτογενή τομέα τα μανιτάρια μας με το αναγνωρίσιμο brand μπορούν να αποκτήσουν ακόμη μεγαλύτερη δυναμική μέσα από εκπαίδευση στην καλλιέργεια, την τυποποίηση, τις εξαγωγές. Η ξυλεία, ένας παραδοσιακός κλάδος για τον τόπο μας, μπορεί να γίνει παράδειγμα αειφορικής διαχείρισης και καινοτόμου επεξεργασίας. Τα γαλακτοκομικά προϊόντα μας, με την ποιότητα και την παράδοση που τα συνοδεύουν, μπορούν να φτάσουν σε νέες αγορές μέσα από πιστοποιήσεις και σύγχρονες μεθόδους παραγωγής και διάθεσης. Όσο για τον τουρισμό, από τη Βασιλίτσα και το χιονοδρομικό μας κέντρο μέχρι την Πίνδο και τα μοναδικά φυσικά τοπία των Γρεβενών, έχουμε όλες τις προϋποθέσεις για να γίνουν πόλος έλξης για τον ορεινό, τον φυσιολατρικό και τον γαστρονομικό τουρισμό.

Εδώ βρίσκεται η μεγάλη αξία των Ακαδημιών, γιατί δεν θα δώσουν μόνο ώθηση στην τοπική μας οικονομία, αλλά θα κρατήσουν τους νέους στον τόπο τους, θα τους δώσουν λόγο να μείνουν και να δημιουργήσουν στα Γρεβενά, αντί να ζητούν διέξοδο στα μεγάλα αστικά κέντρα ή στο εξωτερικό.

Με αυτόν τον τρόπο οι Ακαδημίες συμβάλλουν ουσιαστικά στην αποκέντρωση και απαντούν στο σύνθετο ίσως πρόβλημα που αντιμετωπίζει η χώρα μας, το δημογραφικό, γιατί όταν οι νέοι βρίσκουν προοπτική και εργασία στον τόπο τους, τότε ο τόπος ζει, η περιφέρεια δυναμώνει και η Ελλάδα συνολικά προχωρά.

Σε συνεργασία με το Πανεπιστήμιο Δυτικής Μακεδονίας μπορούμε να δημιουργήσουμε ένα οικοσύστημα γνώσης και καινοτομίας που θα ενισχύσει την περιφερειακή ανάπτυξη και θα αποτελέσει πρότυπο για το πώς η εκπαίδευση γίνεται εργαλείο ζωής και προόδου.

Κλείνοντας, θα πω ότι οι συγκεκριμένες νομοθετικές ρυθμίσεις προσπαθούν να αλλάξουν τη φιλοσοφία μας, να πάψει η εκπαίδευση να κινείται παράλληλα με την αγορά εργασίας και να αρχίσουν οι δύο αυτοί δρόμοι να συναντιούνται. Σε μια εποχή που η τεχνητή νοημοσύνη, η «πράσινη» μετάβαση και οι δημογραφικές αλλαγές ανατρέπουν συνεχώς τα δεδομένα, η ανανέωση και η αναβάθμιση δεξιοτήτων δεν είναι πολυτέλεια, αλλά είναι όρος επιβίωσης και προόδου.

Με τις Ακαδημίες Επαγγελματικής Κατάρτισης δίνουμε στους νέους μας τα εφόδια να χτίσουν το μέλλον τους, δίνουμε στις τοπικές κοινωνίες τα εργαλεία να αξιοποιήσουν τον πλούτο τους, δίνουμε στη χώρα μας τη δύναμη να πορευτεί με αυτοπεποίθηση στις προκλήσεις της νέας εποχής.

Είμαι σίγουρος πως αν τηρήσουμε με συνέπεια όσα προβλέπονται, οι Ακαδημίες μπορεί να γίνουν ένας θεσμός που θα ωφελήσει πραγματικά τους νέους, την αγορά εργασίας και συνολικά τη χώρα μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Σταυρόπουλο.

Θα καλέσω τώρα στο Βήμα τον Ανεξάρτητο Βουλευτή κ. Ιωάννη Δημητροκάλλη και αμέσως μετά τον λόγο θα πάρει ο Ανεξάρτητος Βουλευτής κ. Μιχάλης Χουρδάκης.

Ορίστε, κύριε Δημητροκάλλη, έχετε τον λόγο.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Βρίσκομαι σήμερα στο Βήμα της Βουλής όχι για να ασκήσω τυπική κριτική, αλλά για να υπερασπιστώ την καρδιά του ελληνικού κράτους, τη δημόσια παιδεία, τη δικαιοσύνη και την αξιοπρέπεια του λαού μας.

Το νομοσχέδιο για τις λεγόμενες Ακαδημίες Επαγγελματικής Κατάρτισης δεν είναι μεταρρύθμιση, αλλά είναι επικίνδυνη ιδεολογική εκτροπή. Καθορίζει το μέλλον της πατρίδας με όρους αγοράς και παραδίδει την εκπαίδευση των παιδιών του ελληνικού λαού στα ιδιωτικά συμφέροντα.

Η Κυβέρνηση του Κυριάκου Μητσοτάκη δεν βελτιώνει την παιδεία. Την υποβαθμίζει. Δεν χτίζει γνώση. Εμπορεύεται τη γνώση. Αυτό δεν είναι πρόοδος. Είναι παρακμή με φτιασίδι εκσυγχρονισμού.

Κάθε νέος Υπουργός από το 2019 και έπειτα φέρνει και ένα δικό του νομοσχέδιο, κάνει δηλώσεις με στόμφο για την αναμόρφωση της επαγγελματικής κατάρτισης και στο τέλος όλα καταλήγουν στον κάλαθο των πολιτικών αχρήστων. Και τι αλλάζει; Μόνο οι ονομασίες αλλάζουν. Τα ΙΕΚ έγιναν ΣΑΕΚ και τώρα τα ΣΑΕΚ θα ονομάζονται Ακαδημίες και οι νέοι που θα βγαίνουν απ’ αυτές τις σχολές θα συνεχίζουν να παραμένουν άνεργοι χωρίς δικαιώματα, χωρίς προοπτική.

Αυτή είναι η πραγματικότητα πίσω από τα ωραία σας λόγια, κύριε Υπουργέ, ένα εκπαιδευτικό τοπίο διαλυμένο, απαξιωμένο και υποταγμένο στις επιταγές της αγοράς.

Επειδή εγώ μιλάω με στοιχεία και όχι με επικοινωνιακές κορώνες, θα πω ότι το ποσοστό απασχόλησης των αποφοίτων επαγγελματικής εκπαίδευσης στην Ελλάδα στις ηλικίες 20 ως 34 ετών είναι 59,8% έναντι 79,7% που είναι στον μέσο όρο της Ευρωπαϊκής Ένωσης. Είμαστε στην τελευταία θέση. Το ποσοστό των ενηλίκων 25 έως 64 ετών που συμμετείχαν σε εκπαίδευση ή κατάρτιση το 2022 ήταν 15,1%, όταν ο μέσος όρος της Ευρωπαϊκής Ένωσης είναι 39,5%. Μόνο το 28% των μαθητών δευτεροβάθμιας εκπαίδευσης στην Ελλάδα επιλέγει επαγγελματική εκπαίδευση έναντι 47% στην Ευρωπαϊκή Ένωση. Και το τραγικότερο; Οι περισσότεροι σπουδαστές των ΙΕΚ είναι άνω των 25 ετών, όχι νέοι. Αυτά είναι ενδεικτικά παραδείγματα που αναδεικνύουν την αποτυχία της Κυβέρνησής σας.

Επιπλέον, μιλάτε για αναβάθμιση. Νομίζετε ότι με την αλλαγή της ονομασίας τα δημόσια ΙΕΚ αναβαθμίστηκαν και το πτυχίο απέκτησε άλλη αξία; Ακόμη και σήμερα το πτυχίο των ΙΕΚ θεωρείται ισότιμο με το απολυτήριο λυκείου. Αυτό δεν είναι άδικο, από τη μία να έχουμε σπουδαστές που κοπιάζουν και προσπαθούν για μια εξειδικευμένη κατάρτιση και από την άλλη να έχουμε την υποβάθμιση και την απαξίωση της επαγγελματικής κατάρτισης και της τεχνικής γνώσης από την Κυβέρνηση;

Πού είναι, κύριε Υπουργέ, η αναλογικότητα που επιβάλλει η οδηγία 958/18 της Ευρωπαϊκής Ένωσης; Πώς γίνεται απόφοιτος μονοετούς ΙΕΚ άλλης χώρας να πληροί επαγγελματικά δικαιώματα, ενώ ο Έλληνας απόφοιτος με τρεισήμισι έτη να αντιμετωπίζεται σαν ανειδίκευτος; Αυτό είναι παραβίαση του Συντάγματος και των άρθρων 4, 5 και 22 που μιλούν για ισότητα, αξιοκρατία και δικαιώματα στην εργασία.

Και κάτι ακόμα πιο βαθύ και πιο προσβλητικό: Η λέξη «Ακαδημία» στην ελληνική παράδοση δεν είναι εμπορικό σήμα. Είναι ιερός θεσμός παιδείας, πολιτισμού και αρετής, από την Ακαδημία του Πλάτωνα μέχρι την Ακαδημία Αθηνών και έρχεστε εσείς σήμερα να τη χρησιμοποιήσετε για δομές που θα ελέγχονται από οικονομικούς φορείς, δηλαδή από ιδιώτες που θα καθορίζουν ειδικότητες, ύλη, ακόμη και ποιοι θα ασκούνται και πού.

Αυτό που δημιουργείτε, κύριοι της Κυβέρνησης, δεν είναι Ακαδημίες. Είναι εργαστήρια παραγωγής φθηνής εργασίας, είναι σχολεία της αγοράς, όχι σχολεία της παιδείας.

Πάμε τώρα και στους φορείς που συμμετείχαν στην Επιτροπή. Τι βλέπουμε; Ότι για ακόμα μία φορά έρχεστε σε πλήρη αντίθεση μαζί τους.

Η ΓΣΕΕ προειδοποίησε για πολυνομία, θεσμική ασάφεια, έλλειψη στρατηγικής, αλλά και κινδύνους εκμετάλλευσης των σπουδαστών. Η ΕΣΕΕ ζήτησε διαφάνεια και έλεγχο στις συμφωνίες με τους ιδιώτες. Ο ΣΕΒ μίλησε για πολυπλοκότητα, αδιαφάνεια και αδυναμία διασφάλισης ποιότητας. Όλοι ανεξαιρέτως καταγγέλλουν το ίδιο πράγμα, ότι το νομοσχέδιο ανοίγει την πόρτα στην ιδιωτικοποίηση και υπονομεύει το δημόσιο εκπαιδευτικό σύστημα.

Και αναρωτιέμαι, κύριε Υπουργέ, ποιος σας δίνει το δικαίωμα να παραδίδετε τον κορμό της επαγγελματικής εκπαίδευσης στα ιδιωτικά συμφέροντα; Ποιος σας έδωσε την εντολή να μετατρέψετε τη νέα γενιά σε προσωπικό χωρίς δικαιώματα, σε φθηνό ευέλικτο εργατικό δυναμικό για τις μεγάλες επιχειρήσεις; Το άρθρο 16 του Συντάγματος, είναι απολύτως σαφές. Όσο κι αν επιχειρείτε να το ερμηνεύσετε κατά το δοκούν για να νομιμοποιήσετε τα ιδιωτικά πανεπιστήμια των ημετέρων, που ήδη αποκαλύπτονται ένας προς έναν.

Κυρίες και κύριοι της Κυβέρνησης, η παιδεία αποτελεί βασική αποστολή του κράτους και το κράτος, αντί να ενισχύσει τα ΕΠΑΛ και τα δημόσια ΙΕΚ, ώστε να δώσει επαγγελματικά δικαιώματα στους αποφοίτους, ενοικιάζεται σε εταιρείες που βλέπουν την κατάρτιση ως εργαλείο εμπορίου. Άρα, μιλάμε για ένα κράτος που υποκρίνεται και εκμεταλλεύεται τους ίδιους τους πολίτες του.

Στην Ευρώπη οι τεχνικές σχολές συνδέονται με πανεπιστήμια και δίνουν συνέχεια, εξέλιξη και επαγγελματική αναγνώριση. Εδώ, με το νομοσχέδιό σας οι νέοι, όχι μόνο δεν μπορούν να εξελιχθούν, αλλά εγκλωβίζονται σε ένα καθεστώς μαθητείας χωρίς προοπτική και όταν θα τελειώσουν, τι θα γίνει; Ακόμα και εκεί όπου το νομοσχέδιο προβλέπει πρακτική άσκηση, αφήνετε τεράστια παράθυρα για κακοπληρωμένη εργασία, χωρίς ουσιαστική ασφάλιση και συντάξιμα δικαιώματα. Η ΓΣΕΕ προειδοποιεί ξεκάθαρα: Χωρίς ισχυρούς μηχανισμούς ελέγχου, οι νέοι θα χρησιμοποιούνται ως φθηνό προσωπικό, χωρίς προοπτική σταθερής εργασίας.

Σήμερα, από αυτό εδώ το Βήμα, μεταφέρω τις φωνές της κοινωνίας, των παιδιών που κουράστηκαν να κοροϊδεύετε, των γονιών που πληρώνουν από το υστέρημά τους, των καθηγητών που παλεύουν με αξιοπρέπεια σε σχολεία χωρίς μέσα. Και διατυπώνω πέντε βασικές απαιτήσεις που πρέπει να ακούσει η Κυβέρνηση, αν θέλει να λέγεται Κυβέρνηση του ελληνικού λαού.

Πρώτον, να αποσυρθούν όλες οι διατάξεις που επιτρέπουν τη δημιουργία ειδικοτήτων κατά παραγγελία των επιχειρηματιών.

Δεύτερον, να εισαχθούν δημόσιοι μηχανισμοί αξιολόγησης και διαφάνειας, δεσμευτικοί για κάθε συνεργασία με ιδιώτες.

Τρίτον, να ενισχυθεί το δημόσιο δίκτυο σε ΣΑΕΚ και ΕΠΑΛ με επενδύσεις σε εργαστήρια, βιβλία, καθηγητές και τεχνολογικό εξοπλισμό.

Τέταρτον, οι συμβάσεις μαθητείας να εξασφαλίζουν πλήρη ασφάλιση, αμοιβή και δικαιώματα για τους νέους, αλλά, κυρίως, να σταματήσει η υποτίμηση της τεχνικής εκπαίδευσης. Χωρίς αυτούς τους ανθρώπους δεν θα υπάρχει παραγωγή, δεν θα υπάρχει ανάπτυξη, δεν θα υπάρχει πατρίδα.

Κύριοι της Νέας Δημοκρατίας, η κοινωνία δεν τρώει κουτόχορτο, ξέρει πως το κράτος που χτίζετε είναι ένα κράτος υπεργολάβων, όπου οι πολιτικές ευθύνες εκχωρούνται και το δημόσιο συμφέρον θυσιάζεται στο κέρδος.

Και κάτι ακόμα, κύριε Πρωθυπουργέ, γιατί εσείς είστε ο πραγματικός υπεύθυνος, η παιδεία είναι ζήτημα εθνικής κυριαρχίας. Ένα κράτος που δεν μορφώνει τους νέους του με αξιοπρέπεια, είναι ένα κράτος εξαρτημένο. Ένας λαός που δεν ελέγχει τη γνώση του, είναι λαός υποτελής και εσείς με αυτό το νομοσχέδιο κάνετε ακριβώς αυτό, υποδουλώνετε τη γνώση στα συμφέροντα της αγοράς.

Η δημόσια εκπαίδευση δεν ανήκει σε κανέναν Υπουργό ούτε σε καμία κυβέρνηση, ανήκει στο έθνος. Αν θέλετε πραγματική αναβάθμιση, τότε δώστε στους απόφοιτους ΙΕΚ αναγνώριση ως ΤΕ. Κατοχυρώστε πλήρη επαγγελματικά δικαιώματα, συνδέστε τις σχολές με ΑΕΙ και Πολυτεχνεία, όχι με εταιρείες και λογιστικά γραφεία. Και πάνω απ’ όλα, σεβαστείτε τη λέξη «Ακαδημία», δεν είναι εργαλείο μάρκετινγκ, είναι κομμάτι της ελληνικής ψυχής και της πολιτιστικής μας ταυτότητας.

Κύριε Υπουργέ, σταματήστε να βαφτίζετε μεταρρύθμιση την αποδόμηση του δημόσιου κράτους και της παιδείας. Η Ελλάδα δεν χρειάζεται τεχνοκράτες της υποταγής, αλλά Έλληνες με πίστη, ήθος και όραμα για το μέλλον αυτού του τόπου. Πρέπει να δημιουργηθεί μία συμμαχία Ελλήνων, μια ζωντανή ένωση ψυχών, που θα υπερασπιστεί τη γνώση, τη δικαιοσύνη και την πατρίδα. Γιατί χωρίς δημόσια παιδεία, δεν υπάρχει ελεύθερη πατρίδα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε Χουρδάκη, θα μου δώσει τη δυνατότητα να δώσω τον λόγο για τρία λεπτά στον Υπουργό κ. Κώτσηρα, προκειμένου να τοποθετηθεί επί της τροπολογίας με γενικό αριθμό 401 και ειδικό 35, στο μέρος βέβαια που αφορά το Υπουργείο Εθνικής Οικονομίας και Οικονομικών.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Και ευχαριστώ και τον συνάδελφο για την ανοχή.

Κυρίες και κύριοι συνάδελφοι, αναφέρομαι στην τροπολογία που έχει κατατεθεί σε σχέση με τις ρυθμίσεις που αφορούν ζητήματα της Ανεξάρτητης Αρχής Δημοσίων Εσόδων, της Δικαστικής Αναστολής Κτηματολογικών Αγωγών του Δημοσίου, καθώς και ειδικά θέματα εποπτείας του χρηματοπιστωτικού τομέα και της λειτουργίας της κεφαλαιαγοράς.

Στο άρθρο 2, η ρύθμιση αφορά στα μέλη ΔΕΠ, Εργαστηριακού Διδακτικού Προσωπικού των Ανωτάτων Εκπαιδευτικών Ιδρυμάτων, τα οποία κατέχουν θέση δικηγόρου με έμμισθη εντολή ή θέση διοικητή ή υποδιοικητή στην Ανεξάρτητη Αρχή Δημοσίων Εσόδων. Ορίζεται ότι τα πρόσωπα αυτά διατηρούν την ιδιότητα μέλους ΔΕΠ, ΕΔΙΠ ή ΕΕΠ, χωρίς να υφίσταται ασυμβίβαστο του άρθρου 159 του ν.4957/2022 και χωρίς να συντρέχει περίπτωση εφαρμογής του άρθρου 160 του ίδιου νόμου. Τελούν κατ’ αυτόν τον τρόπο σε καθεστώς μερικής απασχόλησης για όλη τη διάρκεια της θητείας τους και για την ένταξη σε αυτό εκδίδεται διαπιστωτική πράξη του κοσμήτορα της σχολής. Κατ’ αναλογία αυτό συμβαίνει σε πολλές άλλες ανάλογες περιπτώσεις και για λόγους ισονομίας προβλέπεται και εδώ.

Σε σχέση με το άρθρο 4, που προβλέπει την παράταση αναστολής κτηματολογικών αγωγών του δημοσίου, τροποποιείται το άρθρο 45 του ν.5184/2025 και επεκτείνεται η ισχύουσα ρύθμιση για την προσωρινή αναστολή κτηματολογικών αγωγών με ενάγων το δημόσιο μέχρι την 31η Ιανουαρίου του 2026. Κατά το διάστημα αυτό το Δημόσιο δεν καταθέτει αγωγές της παραγράφου 2 του άρθρου 6 του ν.2664/1998, ενώ για εκκρεμείς δίκες οι προθεσμίες εκκινούν εκ νέου από την ημερομηνία αυτή, δεν ορίζονται οι συνθέσεις και οι υποθέσεις αποσύρονται από τα πινάκια, καθώς επίσης δεν εκδίδονται διατάξεις και αποφάσεις.

Ρητά προβλέπεται ότι ο χρόνος δεν προσμετράτε στο διάστημα οκτώ μηνών του άρθρου 307 του Κώδικα Πολιτικής Δικονομίας και με την προτεινόμενη στην ουσία ρύθμιση, τροποποιείται η μέχρι τώρα διάταξη και ορίζεται πρακτικά ότι το Δημόσιο δεν καταθέτει κτηματολογικές αγωγές με αντικείμενο τη διόρθωση των πρώτων εγγραφών σε Κτηματολόγιο μέχρι την 31η Ιανουαρίου του 2026.

Τέλος, το άρθρο 5, που αφορά σε ρυθμίσεις για την Τράπεζα της Ελλάδος και την Επιτροπή Κεφαλαιαγοράς, προστίθεται νέα διάταξη 6Α στο άρθρο 22Α του ν.4261/2014, ενσωματώνοντας την περίπτωση Ε της παραγράφου 7 του άρθρου 1 της Οδηγίας 2024/1619. Η διάταξη αυτή στην ουσία τροποποιεί και συμπληρώνει το άρθρο 21 του προαναφερόμενου νόμου, ο όποιος ρυθμίζει τις δημόσιες προτάσεις εξαγοράς.

Πρώτον, προστίθεται νέα παράγραφος στο άρθρο 22Α του ν.4261/2014 σύμφωνα με την οποία η Τράπεζα της Ελλάδος, υπό την ιδιότητά της ως Αρχή Ενοποιημένης Εποπτείας, δύναται να επιτρέπει να αποκλείονται από την περίμετρο της ενοποίησης, εφόσον πληρούνται οι κάτωθι και αναφερόμενες στο νόμο σωρευτικές προϋποθέσεις.

Δεύτερον, τροποποιείται το άρθρο 21 του ν.3461/2006, ώστε η λέξη «βελτιώσει» να αντικατασταθεί από τη λέξη «αναθεωρήσει» και να προστεθεί εδάφιο που ορίζει ως «αναθεώρηση» νοείται και η τροποποίηση του προσφερόμενου τιμήματος, καθώς και η μείωση του ελάχιστου αριθμού κινητών αξιών.

Τρίτον και τελευταίο, τροποποιείται η παράγραφος 5 του άρθρου 17 του ν.3371/2005. Καταργείται το τρίτο εδάφιο που προέβλεπε σ’ αυτήν τη διάταξη αυξημένη πλειοψηφία 90%.

Και στο τέταρτο εδάφιο, μετά από τις λέξεις «οργανωμένη αγορά στην Ελλάδα» προστίθενται οι λέξεις «σε οργανωμένη αγορά άλλου κράτους-μέλους της Ευρωπαϊκής Ένωσης», προκειμένου να υπάρξει μία ισότιμη αντιμετώπιση σε επίπεδο ευρωπαϊκής νομοθεσίας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πρόεδρε, μια παρέμβαση.

**ΠΡΟΕΔΡΕΥΩΝ (Αθανάσιος Μπούρας):** Δεν μπορείτε να κάνετε. Δεν είστε…

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Είμαι Κοινοβουλευτική Εκπρόσωπος.

**ΠΡΟΕΔΡΕΥΩΝ (Αθανάσιος Μπούρας):** Δεν είστε Κοινοβουλευτική Εκπρόσωπος. Εγώ στον κατάλογο δεν έχω εσάς. Ο κατάλογος Κοινοβουλευτικό Εκπρόσωπο ορίζει τον κ. Καζαμία.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Προφανώς…

**ΠΡΟΕΔΡΕΥΩΝ (Αθανάσιος Μπούρας):** Εάν δεν έρθει χαρτί από την Κοινοβουλευτική Ομάδα, δεν μπορώ να το κάνω αυτό. Είναι πάνω στην τροπολογία; Συγγνώμη είναι πάνω στην τροπολογία;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Είναι πάνω στην τροπολογία, ακριβώς. Είμαι δεύτερη Κοινοβουλευτική Εκπρόσωπος. Ο κ. Καζαμίας είναι στην εξεταστική επιτροπή.

**ΠΡΟΕΔΡΕΥΩΝ (Αθανάσιος Μπούρας):** Εν πάση περιπτώσει, επειδή είναι εδώ ο Υπουργός, θέλετε να σας δώσει κάποια διευκρίνιση;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Βεβαίως.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο και θα το τακτοποιήσουμε το θέμα το διαδικαστικό.

Ζητώ και πάλι συγνώμη από τον κ. Χουρδάκη. Θα είναι όμως σύντομη η παρέμβαση.

Παρακαλώ, κυρία συνάδελφε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υφυπουργέ, μας μιλήσατε για το άρθρο 4 και το άρθρο 5 μιας τροπολογίας, η οποία ήρθε χθες τη νύχτα εννιά και τέταρτο το βράδυ. Κατατέθηκε σε σύνολο 53 σελίδων και στην πραγματικότητα αποτελεί ένα μίνι νομοσχέδιο.

Καλείτε πρακτικά τους Βουλευτές να τοποθετηθούν σε ένα πράγμα, το οποίο δεν τέθηκε ποτέ σε διαβούλευση και αφορά σε διατάξεις τριών διαφορετικών Υπουργείων Παιδείας, Εθνικής Οικονομίας και Οικονομικών, Μετανάστευσης και Ασύλου. Μας κοροϊδεύετε; Ειλικρινά, η Κυβέρνησή σας έχει ξεπεράσει κάθε όριο!

Στο άρθρο 4, παράταση προθεσμιών για την προσωρινή αναστολή κτηματολογικών αγωγών με ενάγων το Δημόσιο, πραγματικά είναι τεράστια πρόκληση να έρχεστε και να λέτε στην ανάλυση συνεπειών ρύθμισης ότι δεν υπάρχουν σαφή κριτήρια, χωρίς να αναφέρεστε στα κριτήρια που λείπουν και που θα συνεχίσουν να λείπουν. Και δεν δίνετε την απάντηση στο γεγονός που συμβαίνει αυτή τη στιγμή, ο καταδικασμένος για το έγκλημα του ΟΠΕΚΕΠΕ Χλύκας, με την εταιρεία του -από τον Ιούλιο καταδικασμένος- με απευθείας ανάθεση να παίρνει ένα ακόμα έργο της μελέτης δασικών χαρτών -που είναι πρακτικά μία αιτία από τα ασαφή σας κριτήρια- και ο ίδιος καταδικασμένος μελετητής που έχει αναλάβει ως ανάδοχος όλα τα έργα εδώ και τριάντα χρόνια συνεχίζει και παίρνει με απευθείας αναθέσεις, τον Σεπτέμβριο του ’25, νέες μελέτες επί των δασικών χαρτών.

Και έρχεστε, λοιπόν και μας μιλάτε για ανάγκη αναστολής. Δώστε μία απάντηση γιατί η Κυβέρνησή σας συνεχίζει και εμπιστεύεται τους ίδιους καταδικασμένους, σε ό,τι αφορά την κτηματογράφηση και τους δασικούς χάρτες που είναι ένα από τα κριτήρια που λείπουν για να μπορεί το Δημόσιο να διεκδικήσει τα δικαιώματά του με κτηματολογικές αγωγές.

Και σε ό,τι αφορά το άρθρο 5, κύριε Υφυπουργέ, είναι πραγματικά του αντικειμένου σας και απορώ και εξίσταμαι για το γεγονός ότι αφενός λείπει η λέξη «σωρευτικά» από τις προϋποθέσεις που θέτει η διάταξη, αλλά αυτό είναι το έλασσον. Το μείζον είναι ότι μιλάτε για νομοτεχνικές βελτιώσεις, ενώ στην πραγματικότητα πρόκειται για ένα νέο άρθρο και ένα άρθρο μίας σελίδας με περισσότερες διατάξεις. Και μάλιστα λέτε ότι οι παράγραφοι 2 και 3 ισχύουν αναδρομικά. Είναι μια φωτογραφική διάταξη, με την οποία επιχειρείτε να καλύψετε συγκεκριμένα οικονομικά συμφέροντα και διαμαρτυρόμαστε εντονότατα τόσο για τον χρόνο κατάθεσης της τροπολογίας όσο και για το περιεχόμενο αυτής.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, όσο το δυνατόν πιο σύντομος, για να δικαιωθώ κι εγώ που ταλαιπώρησα τον κ. Χουρδάκη.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Θα είμαι σύντομος, κύριε Πρόεδρε, γιατί, εντάξει, αντιλαμβάνομαι ότι θα πρέπει για κάθε τι που συζητάμε εδώ να γίνεται μια προσπάθεια αντιπολίτευσης με συνδυασμό άλλων γεγονότων άσχετα με την τροπολογία.

Το θέμα για το κτηματολογικό και τη διαδικασία με την αλλαγή της προθεσμίας σε σχέση με το ενάγων πρόσωπο στο πρόσωπο του Δημοσίου, αντιλαμβάνεστε ότι αυτό είναι επ’ ωφελεία των πολιτών, για να μπορέσει να υπάρξει ασφάλεια δικαίου. Παρατείνεται ήδη το υφιστάμενο. Αυτά που αναφέρατε δεν κατάλαβα πώς σχετίζονται με τη χρόνια ρύθμιση η οποία έρχεται εδώ πέρα, προκειμένου να μπορέσει να δημιουργήσει περισσότερο χρόνο και…

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Απόλυτα σχετίζονται.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Ακουστήκατε.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** …περισσότερη ασφάλεια δικαίου στους πολίτες. Ούτως ή άλλως, είναι υφιστάμενη διάταξη, η οποία επί της ουσίας παρατείνεται.

Επίσης, οφείλω να σας πω, κυρία συνάδελφε, ότι η τροπολογία εκ της φύσης δεν είναι νομοτεχνική, προφανώς, αλλαγή. Είναι μια πρόβλεψη νόμου, που προβλέπεται από Κανονισμό της Βουλής με συγκεκριμένους όρους και γι’ αυτό τον λόγο είμαι εδώ για να την υποστηρίξω. Ούτε εν κρυπτώ ήρθε, ούτε κάτι πονηρό κρύβεται, ούτε υπάρχει κάτι το οποίο βλάπτει και θέτει σε κίνδυνο τα συμφέροντα των πολιτών. Είναι πολύ σαφής, είναι προσαρμογή σε οδηγία το κομμάτι που αναφέρατε και σε ό,τι έχει να κάνει -σας ξαναλέω- με το θέμα το κτηματολογικό είναι ένα ζήτημα, το οποίο είναι επ’ ωφελεία των πολιτών και της κοινωνίας, προκειμένου να υπάρξει μεγαλύτερη ασφάλεια δικαίου.

Αν διαφωνείτε εσείς, πείτε το ρητά να καταγραφεί και να γνωρίζουν και οι πολίτες ποιος διαφωνεί σε αυτή την τροπολογία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Χουρδάκη -και πάλι συγνώμη-, καλείστε στο Βήμα και έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση για την εκπαίδευση δεν είναι ποτέ ουδέτερη. Είναι βαθιά πολιτική και ουσιαστικά καθορίζει το πώς εκπαιδεύουμε τη νέα γενιά και με αυτό τον τρόπο καθορίζουμε ποια κοινωνία θέλουμε, αν θέλουμε μια κοινωνία ίσων ευκαιριών ή να διατηρήσουμε αυτό που υπάρχει τώρα, μια κοινωνία ταξικών φραγμών.

Στο ελληνικό πλαίσιο, η ελληνική εκπαίδευση και κατάρτιση παραμένει διαχρονικά θεσμικά ασθενής, δυστυχώς, κοινωνικά υποτιμημένη και συχνά αποκομμένη από την παραγωγική βάση της χώρας. Και το κρίσιμο ερώτημα που τίθεται σήμερα δεν είναι εάν συμφωνούμε ή διαφωνούμε σε μια ακόμα τεχνοκρατική αναδιάταξη, αλλά εάν η επαγγελματική εκπαίδευση και κατάρτιση θα υπηρετήσει το δημόσιο συμφέρον, θα υπηρετήσει την ισότητα των ευκαιριών ή, αντίθετα, αν θα προσπαθήσουν όσοι ψηφίσουν θετικά να μπαλώσουν συγκυριακά βραχυπρόθεσμες ανάγκες της αγοράς, αφήνοντας στο περιθώριο τα υποκείμενα της εκπαίδευσης, τους εκπαιδευόμενους και τους εκπαιδευτικούς. Άλλωστε, ακόμα ο Πρωθυπουργός στην εβδομαδιαία ανάρτησή του την «Παγκόσμια Ημέρα των Εκπαιδευτικών» ξέχασε ή παρέλειψε να τους αναφέρει, δείχνοντας -ως πολιτική δήλωση το εκλαμβάνω εγώ αυτό- πόσο σημασία τους δίνει.

Και σήμερα, με το υπό συζήτηση νομοσχέδιο, η Κυβέρνηση λέει ότι αναβαθμίζει την επαγγελματική κατάρτιση. Στην πραγματικότητα όμως καθόλου δεν συμβαίνει αυτό. Δεν διορθώνονται οι παθογένειες του συστήματος. Αντίθετα, αυτές αναπαράγονται και γίνονται ακόμα πιο βαθιές με ένα νομοσχέδιο, που στην πράξη ντύνει με μεγάλους και βαρύγδουπους τίτλους την ιδιωτικοποίηση της δημόσιας εκπαίδευσης ως κάτι σπουδαίο και κάτι καλό, ένα νομοσχέδιο που δήθεν αναβαθμίζει την επαγγελματική κατάρτιση, αλλά στην πράξη -και είναι ξεκάθαρο αυτό από τα άρθρα, άμα τα θα διαβάσει κανείς προσεκτικά- παραδίδει τον έλεγχο της εκπαίδευσης στις επιχειρήσεις και μετατρέπει το κράτος, με τα λεφτά των φορολογουμένων δηλαδή ημών, σε χορηγό των εργοδοτών.

Είναι αναγκαίος ο νέος θεσμός; Το νομοσχέδιο δημιουργεί έναν νέο τύπο δομής, τις λεγόμενες Ακαδημίες Επαγγελματικής Κατάρτισης, ΑΕΚ, στο επίπεδο 5 του Εθνικού Πλαισίου Προσόντων. Υποτίθεται ότι έτσι θα ενισχυθεί η απασχολησιμότητα, η σύνδεση με την αγορά και η τοπική ανάπτυξη.

Όμως, όπως επισημαίνει η Οικονομική και Κοινωνική Επιτροπή, δεν τεκμηριώνεται πουθενά η ανάγκη δημιουργίας ενός νέου θεσμού, τη στιγμή που ήδη υπάρχουν οι Σχολές Ανώτερης Επαγγελματικής Κατάρτισης, τα ΙΕΚ, αλλά και το σύστημα μαθητείας των ΕΠΑΛ. Αν υπήρχε πρόβλημα ή εάν αυτά δεν λειτουργούν καλά -που σίγουρα υπάρχουν παθογένειες και μπορεί να βελτιωθούν-, γιατί να μην ενισχύσουμε αυτές τις υπάρχουσες δομές; Γιατί να προσπαθήσουμε να δημιουργήσουμε ένα νέο σχήμα που θολώνει το τοπίο, πολλαπλασιάζει τους τίτλους, μπερδεύει μαθητές και εργοδότες και εντείνει την πολυτυπία στο επίπεδο 5, υπονομεύοντας τελικά την ελκυστικότητα της επαγγελματικής εκπαίδευσης και κατάρτισης, το ακριβώς αντίθετο δηλαδή από αυτό που θα έπρεπε να επιδιώκουμε; Και η ίδια η ΟΚΕ το λέει καθαρά, ότι ο σχεδιασμός των ΑΕΚ στερείται στρατηγικού στόχου, αυξάνει την πολυδιάσπαση και οδηγεί δυστυχώς σε ετεροβαρή σχέση υπέρ των μεγάλων επιχειρήσεων.

Δεύτερο κομμάτι το οποίο έχω σταχυολογήσει: ποιος σχεδιάζει και για ποιον. Σύμφωνα με το νομοσχέδιο, κάθε Ακαδημία θα δημιουργείται με «συμφωνία ίδρυσης μεταξύ του Υπουργείου και ενός οικονομικού φορέα». Ο φορέας στον οποίο θα συμμετέχει η συνδιοικούσα επιτροπή θα ορίζει -άκουσον, άκουσον!- τον συντονιστή, θα διαμορφώνει τα προγράμματα, θα καθορίζει ειδικότητες και -υποτίθεται- θα προσλαμβάνει ένα ποσοστό αποφοίτων.

Όμως, αυτό δεν είναι συνεργασία. Είναι μια ξεκάθαρη μεταφορά ελέγχου, όπου ο εργοδότης αποκτά λόγο στο τι και στο πώς και από ποιους διδάσκεται. Η εκπαίδευση μετατρέπεται και προσαρμόζεται στις τρέχουσες ανάγκες μιας επιχείρησης, χάνει τον χαρακτήρα της μόρφωσης για ένα επάγγελμα με προοπτική. Και ο κίνδυνος είναι ξεκάθαρος: η μετατροπή σε προκαθορισμένη τροφοδότηση εργατικού δυναμικού συγκεκριμένων εργοδοτών, αντί για μόρφωση και πραγματική ελευθερία επιλογών, με διαγενεακή προοπτική δεξιοτήτων. Στην ουσία μιλάμε για κατάρτιση για την επιχείρηση και όχι για το επάγγελμα.

Τρίτον, η ασύμμετρη σύμπραξη του δημοσίου με τον ιδιωτικό τομέα με δημόσιο ρίσκο είναι προφανώς ετεροβαρής. Η Κυβέρνηση λοιπόν μιλάει γι’ αυτή τη ΣΔΙΤ, αλλά στην πράξη ο ιδιώτης θα κερδίζει και το Δημόσιο θα πληρώνει, αναλαμβάνοντας τη χρηματοδότηση της δωρεάν φοίτησης, την πλήρη ασφαλιστική κάλυψη των μαθητευόμενων, τα λειτουργικά κόστη, την πιστοποίηση, την εποπτεία τη συνέχιση της λειτουργίας, αν ο ιδιώτης αποχωρήσει. Αντίθετα -και εδώ είναι το αστείο-, ο ιδιώτης θα έχει τις φοροαπαλλαγές, την προνομιακή προβολή, καμία υποχρέωση επενδύσεων και καμία δέσμευση σε ό,τι αφορά την αναλογία προσλήψεων.

Αυτό δεν είναι ισόρροπη συνεργασία. Είναι ένα ιδιωτικοκεντρικό μοντέλο, όπου το ρίσκο, δυστυχώς ξεκάθαρα, αναλαμβάνεται εξ ολοκλήρου από το Δημόσιο. Και ακόμα και η έκθεση του Γενικού Λογιστηρίου του Κράτους το επιβεβαιώνει, ότι το δημοσιονομικό αποτύπωμα είναι αβέβαιο, καθώς κρίσιμες λεπτομέρειες αφήνονται σε μελλοντικές υπουργικές αποφάσεις, ξεκινάμε δηλαδή και όπου βγει. Και ξέρουμε ότι στην Ελλάδα αυτό ποτέ δεν βγαίνει προς όφελος του κράτους ή των πολιτών. Είναι ιδιωτικοποίηση αυτή η δήθεν συνεργασία, με δημόσιο ρίσκο και με δημόσιο χρήμα.

Σε ό,τι αφορά το ζήτημα της ισότητας και της πρόσβασης, και εδώ πέρα υπάρχουν πολύ θολά σημεία, καθώς ενώ επιβάλλεται -και ορθώς- η γνώση της ελληνικής γλώσσας επιπέδου έστω Β1 για τους αλλοδαπούς, δεν γίνεται καμία πρόβλεψη για δωρεάν γλωσσική υποστήριξη και άρα στην πράξη αυτοί θα αποκλειστούν και δεν θα μπορέσουν να ενταχθούν.

Και σε κράτη-μέλη τα οποία έχουν αναφερθεί σε συζήτηση των Επιτροπών, όπως η Ολλανδία, το Βέλγιο, η Φινλανδία παρέχονται τέτοια εντατικά προγράμματα εκμάθησης γλώσσας, είτε πριν είτε κατά την ένταξη στην φοίτηση, με αποτέλεσμα η απουσία ανάλογης πρόνοιας αντί να δημιουργεί ένα εργαλείο πιστοποίησης και ενσωμάτωσης να λειτουργεί σαν αποκλεισμός. Θα έπρεπε κι αυτό να λυθεί και να διορθωθεί.

Η μαθητεία είναι γέφυρα πραγματικά για το εργασιακό μέλλον ή είναι απλά ένας τρόπος φθηνής εργασίας; Είναι ένα κρίσιμο στοιχείο του κάθε συστήματος κατάρτισης και σαφώς και πρέπει να γίνεται. Πρέπει, όμως, να γίνεται με τους σωστούς όρους. Όταν, δεν υπάρχει δεσμευτική αμοιβή βάσει συλλογικών συμβάσεων, όταν, δεν προβλέπεται ανεξάρτητος έλεγχος ποιότητας, όταν, οι θέσεις μαθητείας μπορούν να υποκαταστήσουν κανονικές εργασίες, πώς μπορούμε να μιλάμε για μη στρεβλωμένη διαδικασία;

Και επίσης, στο νομοσχέδιο δεν προβλέπεται ούτε δεσμευτική αμοιβή, ούτε μέγιστη αναλογία μαθητευόμενων προς εργαζομένων, ούτε ανεξάρτητοι έλεγχοι ποιότητας των θέσεων. Όλα αυτά θα πρέπει να διορθωθούν, να υπάρχει ελάχιστη αξιοπρεπής αμοιβή, ελάχιστος έλεγχος ποιότητας των θέσεων, ανώτατη αναλογία μαθητευόμενων προς εργαζόμενους και ρητή απαγόρευση υποκατάστασης κανονικών θέσεων από την μαθητεία, διαφορετικά τα κόστη θα τα αναλάβει και πάλι το δημόσιο προς όφελος του ιδιώτη.

Σε ό,τι αφορά τη διεθνή εμπειρία, επειδή ξαναείπα, ακούστηκε η Φινλανδία, η Δανία και άλλες χώρες, πρέπει να υπογραμμίσουμε το εξής. Υπάρχει ένα ισχυρό δημόσιο σύστημα, υπάρχει κοινωνικός έλεγχος, υπάρχουν συλλογικές συμβάσεις και πλήρης χρηματοδότηση. Η Φινλανδία αποτελεί παράδειγμα όχι επειδή αντέγραψε ένα διττό μοντέλο αλλά επειδή ανέπτυξε ένα συνεκτικό δημόσιο πλαίσιο με πλήρη χρηματοδότηση, με συμβούλια κοινωνικών εταίρων και με εγγυήσεις συνέχειας σπουδών προς την τριτοβάθμια.

Όλα αυτά, δυστυχώς, δεν συμβαίνουν στην Ελλάδα και όπως περιγράφονται οι ΑΕΚ φαίνεται να κινούνται προς μια τελείως διαφορετική κατεύθυνση που υπηρετεί ανάγκες επιχειρήσεων, ένα εργοδοτικό υποσύστημα χωρίς λογοδοσία και χωρίς εγγυήσεις. Και σε ό,τι αφορά τον παντελώς παραπλανητικό τίτλο «Ακαδημία», σημειώνεται ότι είναι και αδόκιμος και παραπλανητικός. Είναι μια επιβλητική δήθεν ταμπέλα, ένα βαρύγδουπο όνομα για να καλυφθεί το κενό της πολιτικής.

Αντί επιλόγου, υπάρχουν τέσσερις αδιαπραγμάτευτες προϋποθέσεις για την πραγματική αναβάθμιση, αν πραγματικά μας ενδιέφερε να στοχεύσουμε σε αυτήν. Ελάχιστη αμοιβή μαθητείας βάσει συλλογικών συμβάσεων, ανεξάρτητος έλεγχος και απαγόρευση υποκατάστασης εργαζομένων, είναι η πρώτη. Δίκαιη συμμετοχή κόστους οφέλους με περιορισμό φοροαπαλλαγών, ουσιαστική οικονομική συνεισφορά των ιδιωτών και πλήρης διαφάνεια σε όλα αυτά, εξορθολογισμός του επιπέδου 5, προκειμένου να υπάρχει και ομοιογένεια τίτλων και αναγνωρισιμότητα προσόντων και καθαρές διαδρομές και φυσικά, θεσμοθετημένες γέφυρες προς την τριτοβάθμια εκπαίδευση με αναγνώριση πιστωτικών μονάδων.

Κυρίες και κύριοι συνάδελφοι, το παρόν νομοσχέδιο είναι ξεκάθαρο ότι ούτε ελάχιστα δεν εξυπηρετεί το δημόσιο συμφέρον, καθόλου δεν θωρακίζει την ισότητα των ευκαιριών, δεν αναβαθμίζει την κατάρτιση, αντίθετα την ιδιωτικοποιεί με χρήμα δικό σας, δικό μου, των φορολογουμένων και του πληθυσμού αυτής της χώρας.

Αν θέλουμε πραγματική αναβάθμιση, η απάντηση είναι όχι νέες ακαδημίες βιτρίνας αλλά ένα ισχυρό ενιαίο δημόσιο δίκτυο σχολών ανώτερης επαγγελματικής κατάρτισης με μόνιμο προσωπικό, με σύγχρονα εργαστήρια, με αξιοπρεπή μαθητεία, με καθαρές γέφυρες προς την ανώτατη εκπαίδευση, η οποία αποτελεί δημόσιο δικαίωμα, αλλά κυρίως κοινωνική επένδυση για μια καλύτερη χώρα.

**ΠΡΟΕΔΡΕΥΩΝ (Αθανάσιος Μπούρας):**  Ευχαριστούμε τον κ. Χουρδάκη.

Καλείται στο Βήμα ο Βουλευτής της Νέας Δημοκρατίας, ο κ. Αναστάσιος Μπαρτζώκας.

Κύριε Μπαρτζώκα, έχετε τον λόγο.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμε κύριε Υπουργέ, αγαπητές και αγαπητοί συνάδελφοι, το νομοσχέδιο που συζητάμε σήμερα, αποτελεί ένα ακόμα βήμα συνέπειας και συνέχειας στην εθνική στρατηγική για την επαγγελματική εκπαίδευση και κατάρτιση. Θέτει τις βάσεις για μια νέα, πιο σύγχρονη και λειτουργική σχέση ανάμεσα στην εκπαίδευση και στην αγορά εργασίας. Η ίδρυση των Ακαδημιών Επαγγελματικής Κατάρτισης δεν είναι μόνο μια θεωρητική μεταρρύθμιση. Είναι μια πρακτική απάντηση στο ερώτημα πώς η εκπαίδευση μπορεί να δημιουργεί πραγματικές προοπτικές απασχόλησης για τους νέους και πώς μπορεί να αξιοποιεί τη δυναμική κάθε περιοχής, κάθε παραγωγικού τομέα, κάθε ανθρώπινου πόρου.

Οι Ακαδημίες λειτουργούν ως αποκεντρωμένα παραρτήματα των δημόσιων ΣΑΕΚ, των Σχολών Ανώτερης Επαγγελματικής Κατάρτισης, με τη συμμετοχή των οικονομικών φορέων αλλά υπό την πλήρη εποπτεία του Υπουργείου Παιδείας. Πρόκειται για μια σύμπραξη δημοσίου και ιδιωτικού τομέα, που δεν αλλοιώνει τον δημόσιο χαρακτήρα της εκπαίδευσης, αλλά αντιθέτως τον ενισχύει. Για πρώτη φορά η παραγωγή, η αγορά, η εκπαίδευση και η τοπική κοινωνία συνδέονται θεσμικά με σαφείς όρους και κανόνες. Έτσι διαμορφώνεται μια διαδρομή που συνδυάζει μάθηση, εξειδίκευση και πρακτική άσκηση με αμοιβή και ασφάλιση, μια πραγματική γέφυρα ανάμεσα στη γνώση και την εργασία.

Η ίδρυση κάθε Ακαδημίας ακολουθεί συγκεκριμένα στάδια, από την πρόταση του οικονομικού φορέα με χρονικό ορίζοντα έξι ετών έως την τελική υπουργική απόφαση. Στη συμφωνία καθορίζονται οι υποχρεώσεις, οι ειδικότητες, οι υποδομές και οι όροι λειτουργίας. Το πλαίσιο αυτό επιτρέπει να χαρτογραφούνται οι πραγματικές ανάγκες της αγοράς και να εξασφαλίζονται υποδομές και πόροι που διαφορετικά θα ήταν δύσκολο να διατεθούν.

Έχει μεγάλη αξία το γεγονός ότι φέρνουμε τους ίδιους τους οικονομικούς φορείς στο τραπέζι της επαγγελματικής εκπαίδευσης και κατάρτισης, τους ανθρώπους που γνωρίζουν καλύτερα από τον καθένα τις πραγματικές ανάγκες για εξειδίκευση και ανθρώπινο δυναμικό. Τους κάνουμε συμμέτοχους, λοιπόν, στη διαδικασία. Το σημαντικότερο είναι ότι προβλέπεται πως ακόμη και αν λυθεί η συνεργασία με τον φορέα, η λειτουργία της Ακαδημίας συνεχίζεται με ευθύνη του Υπουργείου Παιδείας.

Οι σπουδαστές φοιτούν δωρεάν και απολαμβάνουν τις παροχές που ισχύουν για τους σπουδαστές των δημόσιων ΣΑΕΚ, όπως επίδομα φοιτητικής στέγης, μετακινήσεις και άλλα κοινωνικά κίνητρα. Κατά τη διάρκεια της πρακτικής τους άσκησης είναι ασφαλισμένοι στον e-ΕΦΚΑ και λαμβάνουν αμοιβή, ώστε να μπορούν να σταθούν στα πόδια τους με αξιοπρέπεια, ενώ αποκτούν εμπειρία σε πραγματικές συνθήκες εργασίας. Δεν μαθαίνουν, λοιπόν, απλώς μια ειδικότητα, εκπαιδεύονται -πολύ καλύτερα- να εργαστούν.

Ο τίτλος σπουδών που αποκτούν αντιστοιχεί στο επίπεδο 5 του εθνικού πλαισίου προσόντων δίνοντάς τους αναγνωρισμένα επαγγελματικά δικαιώματα και τη δυνατότητα συνέχισης σπουδών στην ανώτατη εκπαίδευση. Όμως, το σύστημα, δεν σταματά στο πτυχίο. Οι ίδιες οι επιχειρήσεις που συμμετέχουν δεσμεύονται να παρέχουν τουλάχιστον το 40% των αποφοίτων. Πρόκειται για ένα συμβόλαιο εμπιστοσύνης ανάμεσα στο κράτος, την εκπαίδευση και την αγορά, μια συμφωνία ότι οι νέοι μας δεν θα εκπαιδεύονται στο κενό, αλλά για πραγματικές θέσεις εργασίας. Αυτή η μεταρρύθμιση ενισχύει τη δημόσια εκπαίδευση, δεν την ιδιωτικοποιεί όπως ακούστηκε αυτές τις ημέρες εδώ, αλλά τη θωρακίζει. Με απλά λόγια η επαγγελματική εκπαίδευση παύει να είναι η δεύτερη επιλογή.

Ας δούμε τα οφέλη στις τοπικές κοινωνίες. Οι Ακαδημίες έρχονται να λειτουργήσουν με τρόπο ευέλικτο, συνδεδεμένο με την πραγματικότητα κάθε περιοχής και τις παραγωγικές της δυνατότητες, ώστε να δημιουργούν υπεραξία για τις τοπικές κοινωνίες και να στηρίζουν την αποκέντρωση των ευκαιριών. Τα θεματικά τους αντικείμενα και οι ειδικότητες θα επιλέγονται με γνώμονα τα αναπτυξιακά χαρακτηριστικά κάθε περιφέρειας, κάθε περιοχής, έτσι ώστε η κατάρτιση να ανταποκρίνεται στις πραγματικές ανάγκες της τοπικής κοινωνίας.

Στον πρωτογενή τομέα, στη μεταποίηση, στη βιομηχανία, στον τουρισμό υπάρχει ζήτηση για ανθρώπους με πρακτικές γνώσεις, με πιστοποιημένες δεξιότητες και με επαγγελματική συνείδηση. Αυτήν την ανάγκη έρχεται να καλύψει η νέα θεσμική πρωτοβουλία, με τρόπο που φέρνει την εκπαίδευση εκεί όπου πραγματικά παράγεται ο πλούτος.

Επιτρέψτε μου εδώ να σταθώ σε ένα παράδειγμα που έχει ξεχωριστή σημασία όχι μόνο για μένα αλλά για όλους τους συντοπίτες μου, τους Ημαθιώτες, και για ολόκληρη τη χώρα. Η Ακαδημία είναι της Νάουσας, ένα έργο που έχει ήδη δρομολογηθεί με τη στήριξη του Πρωθυπουργού Κυριάκου Μητσοτάκη και του Υπουργείου Παιδείας, ένα έργο που αποτελεί έμπρακτη απόδειξη της νέας αυτής φιλοσοφίας.

Και εδώ θα ήθελα να ευχαριστήσω, γιατί θα πρέπει να αναγνωρίζουμε πάντα τους ανθρώπους οι οποίοι συνέβαλαν σε αυτό το εγχείρημα, την προηγούμενη ηγεσία του Υπουργείου Παιδείας, τον κ. Πιερρακάκη, την κ. Ιωάννα Λυτρίβη, οι οποίοι ήταν από τους πρώτους ανθρώπους που πίστεψαν σε αυτό, την κ. Σοφία Ζαχαράκη και τον κ. Κώστα Βλάσση για τη συνεισφορά τους σε όλο αυτό το εγχείρημα, το οποίο πιστεύω πραγματικά να προσφέρει στη νεολαία μας και στη χώρα.

Η Νάουσα, λοιπόν, με τη μακραίωνη οινική της παράδοση, έχει όλα όσα περιγράφει ο νόμος, θεματική εξειδίκευση, ενεργό συμμετοχή τοπικών φορέων, συνεργασία με επαγγελματίες του κλάδου και ξεκάθαρο αναπτυξιακό προσανατολισμό. Η Ακαδημία Οίνου δεν θα είναι απλώς μια σχολή οινολογίας. Θα είναι μια δομή που συνδέει την εκπαίδευση με τον αμπελώνα, το οινοποιείο, τον τουρισμό και τον πολιτισμό της περιοχής. Θα δημιουργήσει ένα δίκτυο γνώσης και δεξιοτήτων, θα κρατήσει τους νέους στον τόπο τους, θα προσελκύσει ανθρώπους από άλλες περιοχές, θα δώσει επαγγελματική προοπτική σε έναν τομέα που είναι σήμα κατατεθέν της Ημαθίας και της Μακεδονίας. Είναι η καλύτερη απόδειξη ότι αυτή η μεταρρύθμιση έχει εφαρμογή, έχει αντίκρισμα και δίνει ζωή στην περιφέρεια.

Φιλοδοξούμε, λοιπόν, και εγώ προσωπικά, αλλά και ο Δήμαρχος Νάουσας, ο Νίκος Κουτσογιάννης, οι οποίοι παρουσιάσαμε το όραμά μας στο Υπουργείο Παιδείας, η Ακαδημία Οίνου της Νάουσας να εξελιχθεί σε σημείο αναφοράς για όλη τη Βόρεια Ελλάδα και τα Βαλκάνια, ένα παράδειγμα που δείχνει ότι η αποκέντρωση της γνώσης γίνεται πράξη.

Κυρίες και κύριοι συνάδελφοι, η συζήτηση αυτή δεν είναι μόνο τεχνική. Είναι βαθιά πολιτική, γιατί αφορά τη φιλοσοφία μας για το πώς αντιλαμβανόμαστε την εκπαίδευση και την ανάπτυξη. Η Κυβέρνηση της Νέας Δημοκρατίας πιστεύει στη γνώση που οδηγεί σε δημιουργία, στη συνεργασία που φέρνει αποτέλεσμα, στην πολιτική που παράγει ευκαιρίες για όλους. Με τις Ακαδημίες Επαγγελματικής Κατάρτισης κάνουμε πράξη αυτή την αρχή. Ενισχύουμε τη δημόσια εκπαίδευση, δίνουμε προοπτική στους νέους, στηρίζουμε και την περιφέρεια. Η Ημαθία με την Ακαδημία Οίνου της Νάουσας θα αποτελέσει παράδειγμα για το πώς μια εθνική μεταρρύθμιση μπορεί να γίνει μοχλός ανάπτυξης για όλους εμάς, για όλη την περιφέρεια. Αυτό είναι το στοίχημα που κερδίζουμε με σχέδιο, συνεργασία και πίστη στις δυνάμεις μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μπαρτζώκα και καλείται στο Βήμα ο Ανεξάρτητος Βουλευτής ο κ. Αθανάσιος Χαλκιάς.

Κύριε Χαλκιά, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριε Υπουργέ, το παρόν νομοσχέδιο πρέπει να φέρει τον τίτλο «Φόβου τους επιχειρηματίας και δώρα φέροντας», αφού παρουσιάζει τις νέες Επαγγελματικές Ακαδημίες ως λαμπρό Δούρειο Ίππο, προσφέροντας στην πολιορκούμενη από τα επιχειρηματικά συμφέροντα πόλη των ανέργων νέων -το δώρο φαίνεται ακαταμάχητο- δωρεάν φοίτηση, σύγχρονες εγκαταστάσεις και τη γλυκιά υπόσχεση μιας θέσης εργασίας.

Όμως, μόλις οι πύλες της πόλης των ανέργων ανοίξουν, αποκαλύπτεται το περιεχόμενο του Δούρειου Ίππου. Κρυμμένοι στην κοιλιά του είναι οι όροι της συμφωνίας ίδρυσης των νέων Επαγγελματικών Ακαδημιών με προγράμματα σπουδών κομμένα και ραμμένα στα μέτρα μίας μόνο εταιρείας. Θα παρέχονται απόφοιτοι-κλώνοι οι οποίοι θα μπορούν να καλύπτουν περιορισμένες και συγκεκριμένες μόνον ανάγκες, με δεξιότητες μειωμένης μεταπωλητικής αξίας και με μια φανταχτερή εγγύηση πρόσληψης του 40%, που είναι τόσο δεσμευτική όσο του Θησέα στην Αριάδνη.

Το κράτος, σε ρόλο ενός τραγικά ανυποψίαστου Πρίαμου, όχι μόνο ανοίγει διάπλατα τις πύλες στο επιχειρηματικό δέλεαρ, αλλά το στολίζει κιόλας με προκλητικές φοροαπαλλαγές, αδυνατώντας να αντιληφθεί τη στρατηγική πίσω από το ανέκφραστος ψυχρό ξύλινο χαμόγελο του επιχειρηματία. Ο τραγικός βασιλιάς θα έχει την τύχη να παρακολουθήσει τον γιο του Έκτορα, δηλαδή το δημόσιο σύστημα επαγγελματικής κατάρτισης, άμυνα και προάσπιση των άνεργων νέων, να σέρνεται ταπεινωμένο γύρω από τα τείχη της αλωμένης από τα μεγάλα επιχειρηματικά συμφέροντα πόλεως.

Πιο συγκεκριμένα, το νομοσχέδιο εισάγει ένα μοντέλο συνεργασίας δημοσίου και ιδιωτικού τομέα, το οποίο επί της ουσίας είναι άνισο, ευνοώντας τα ιδιωτικά επιχειρηματικά συμφέροντα. Η πρωτοβουλία για την ίδρυση μιας Επαγγελματικής Ακαδημίας δεν ανήκει στο κράτος, αλλά σε ιδιωτικούς οικονομικούς φορείς, με αποτέλεσμα ο ρόλος του δημοσίου να περιορίζεται από σχεδιαστής εκπαιδευτικής πολιτικής σε απλό κομπάρσο επικυρωτή ιδιωτικών πρωτοβουλιών. Στο πλαίσιο αυτής της σύμπραξης το κράτος παρέχει το θεσμικό πλαίσιο και τη νομιμοποίηση της δωρεάν φοίτησης, ενώ ο ιδιωτικός φορέας, εκτός από τις υλικοτεχνικές υποδομές, καθορίζει το κρισιμότερο στοιχείο, δηλαδή το περιεχόμενο των σπουδών. Το μοντέλο αυτό καθίσταται ακόμα πιο ελκυστικό για τις επιχειρήσεις μέσω των γενναίων φοροαπαλλαγών που προβλέπονται για κάθε παροχή τους.

Κατά συνέπεια, δεν πρόκειται για μία ισότιμη σύμπραξη, αλλά για μία κρατικά επιδοτούμενη επιχειρηματική δραστηριότητα στον χώρο της εκπαίδευσης που αλλοτριώνει τον δημόσιο σκοπό της. Η εκχώρηση ελέγχου στον ιδιωτικό φορέα δεν αφορά μόνο στις υποδομές, αλλά επεκτείνεται στον πυρήνα της διοίκησης και της εκπαιδευτικής διαδικασίας των Ακαδημιών Επαγγελματικής Κατάρτισης, ΑΕΚ.

Παρ’ όλο που στην πενταμελή διοικούσα επιτροπή το δημόσιο φαίνεται να έχει την πλειοψηφία, τρεις έναντι δύο, η συμπαγής εκπροσώπηση του ιδιώτη του δίνει δυσανάλογη ισχύ καθόσον η επιρροή αυτή ενισχύεται από τον Συντονιστή, ο οποίος επιλέγεται και αμείβεται από τον ιδιωτικό φορέα, λειτουργώντας ως εκπρόσωπος επιχειρηματικών συμφερόντων μέσα στην καθημερινή λειτουργία της ακαδημίας.

Ταυτόχρονα, το βασικό επιχείρημα υπέρ του νόμου, η εγγυημένη πρόσληψη του 40% των αποφοίτων, αποδεικνύεται ασαφές και χωρίς μηχανισμούς επιβολής. Το νομοσχέδιο δεν προβλέπει καμία κύρωση για τον φορέα που δεν τηρεί τη δέσμευσή του, ούτε ορίζει τους όρους απασχόλησης, όπως ο μισθός ή το είδος σύμβασης, αφήνοντας τους αποφοίτους εκτεθειμένους σε επισφαλείς μορφές εργασίας.

Επιπλέον, η υποχρέωση αφορά μόνο όσους περάσουν τις εξετάσεις πιστοποίησης, μειώνοντας την πραγματική της εμβέλεια. Η πρόβλεψη του νόμου για κίνητρα πρόσληψης μετατρέπει την υποχρέωση του εργοδότη σε προνόμιο, αποκαλύπτοντας πως απώτερος σκοπός δεν είναι η δημιουργία καλά αμειβόμενων θέσεων εργασίας, αλλά μιας δεξαμενής αιχμάλωτου εργατικού δυναμικού με ελάχιστη διαπραγματευτική ισχύ.

Ο καθορισμός των προγραμμάτων σπουδών από τον ιδιωτικό φορέα οδηγεί σε μια υπερβολική εστίαση στενά εξειδικευμένων και άμεσα εφαρμόσιμων δεξιοτήτων οι οποίες θα εξυπηρετούν τις τρέχουσες ανάγκες της εκάστοτε επιχείρησης. Αυτή η προσέγγιση έχει ως συνέπεια την παραμέληση θεμελιωδών γνώσεων κριτικής σκέψης και ευρύτερων μεταβιβάσιμων δεξιοτήτων που επιτρέπουν σε έναν επαγγελματία να προσαρμόζεται μακροπρόθεσμα στις εξελίξεις της αγοράς εργασίας. Έτσι το σύστημα θα παράγει αποφοίτους με περιορισμένη επαγγελματική ευελιξία, οι οποίοι θα είναι εκπαιδευμένοι για έναν και μόνο εργοδότη, δηλαδή δουλοπάροικοι, αντί για ολοκληρωμένους επαγγελματίες ικανούς για αυτόνομη σταδιοδρομία.

Αυτό που απουσιάζει παντελώς από το νομοσχέδιο είναι η πρόβλεψη για τη δημιουργία ΑΕΚ σε βασικά διαρθρωτικά τεχνικά επαγγέλματα, όπως ηλεκτρολόγοι, υδραυλικοί, ψυκτικοί, τεχνίτες δομικών έργων ή μηχανικοί αυτοκινήτων. Τα επαγγέλματα αυτά είναι απολύτως απαραίτητα για τη λειτουργία της οικονομίας, αλλά χαρακτηρίζονται από έναν κατακερματισμένο κλάδο που αποτελείται κυρίως από μικρές επιχειρήσεις και αυτοαπασχολούμενους, οι οποίοι δεν διαθέτουν την οικονομική δυνατότητα ή την οργανωτική δομή για να αναλάβουν τον ρόλο του οικονομικού φορέα για να ιδρύσουν μία ολόκληρη ακαδημία.

Το μοντέλο των ΑΕΚ είναι δομικά προσανατολισμένο στις ανάγκες μεγάλων εταιρικών ομίλων και όχι συστημικές ανάγκες της οικονομίας για βασικούς τεχνίτες. Όμως, το πρόβλημα δεν συνίσταται στην απουσία προγραμμάτων σπουδών για βασικά τεχνικά και αγροτικά επαγγέλματα, αφού υποτίθεται ότι τα ΕΠΑΛ και τα ΣΑΕΚ προσφέρουν τέτοιες ειδικότητες. Η προώθηση του μοντέλου των ΑΕΚ ως λύσης στα προβλήματα της επαγγελματικής κατάρτισης αποκρύπτει τη συστηματική υποβάθμιση των υφιστάμενων δημόσιων δομών. Η εγκατάλειψη αυτή δεν είναι τυχαία αλλά συνιστά μια πολιτική επιλογή που δημιουργεί το έδαφος για την εισαγωγή λύσεων που εξυπηρετούν μόνον μεγάλα οικονομικά συμφέροντα.

Η οικονομία λειτουργίας των ΕΠΑΛ, των Εργαστηριακών Κέντρων και των ΣΑΕΚ είναι από όλες τις πλευρές τραγική και χρειάζεται μια ολόκληρη μέρα μόνο για να συζητηθεί. Δημιουργεί ένα αφήγημα αποτυχίας του δημόσιου συστήματος το οποίο με τη σειρά του χρησιμοποιείται για να δικαιολογήσει την ανάγκη για δήθεν καινοτόμες λύσεις, όπως αυτή που εισάγει το νομοσχέδιο. Η μακροπρόθεσμη λύση δεν βρίσκεται στη δημιουργία παράλληλων ιδιωτικοποιημένων δομών, αλλά σε μία τολμηρή και ουσιαστική επένδυση στο υφιστάμενο δημόσιο δίκτυο επαγγελματικής εκπαίδευσης.

Αυτό προϋποθέτει πρώτον, τη δραστική αύξηση της κρατικής χρηματοδότησης απευθείας από τον προϋπολογισμό ώστε να εκσυγχρονιστούν πλήρως οι κτιριακές και εργαστηριακές υποδομές των ΕΠΑΛ και των ΣΑΕΚ, καθόσον αυτή τη στιγμή είναι εντελώς ευκαιριακή, βασιζόμενη στο ΕΣΠΑ και στο Ταμείο Ανάκαμψης και Ανθεκτικότητας.

Δεύτερον, απαιτείται η άμεση βελτίωση του εργασιακού καθεστώτος των εκπαιδευτών με τη μετατροπή των συμβάσεών τους σε πλήρεις συμβάσεις εργασίας που θα διασφαλίζουν πλήρη δικαιώματα και την προκήρυξη μόνιμων θέσεων.

Αντί για τη δημιουργία των ΑΕΚ θα πρέπει να ενισχυθεί ο θεσμός του ΣΑΕΚ.

Μπορούν να δημιουργηθούν θεματικές ΑΕΚ και πειραματικές ΑΕΚ με αμιγώς δημόσιο χαρακτήρα, οι οποίες θα αναπτύσσουν στρατηγικές συνεργασίες με επιχειρήσεις σε ισότιμη βάση, παραδείγματος χάρη για την πρακτική εξάσκηση, τη διεξαγωγή διαλέξεων, αλλά ο έλεγχος του προγράμματος σπουδών της διοίκησης και της πιστοποίησης να παραμένει αποκλειστικά στο δημόσιο. Σε περίπτωση που ο θεσμός των ΑΕΚ παραμείνει, προτείνονται ριζικές αλλαγές για την εξισορρόπηση της σχέσης δημοσίου ιδιωτικού τομέα. Πρωτίστως η πρωτοβουλία για την ίδρυση μιας ακαδημίας πρέπει να αντιστραφεί, με το κράτος να καθορίζει τις στρατηγικές ανάγκες και να απευθύνει δημόσιες προσκλήσεις προς τους οικονομικούς φορείς. Η διοίκηση των ΑΕΚ πρέπει να αναδιαρθρωθεί ώστε να διασφαλίζεται σαφής πλειοψηφία των εκπροσώπων του Υπουργείου Παιδείας, ενώ ο ρόλος του συντονιστή πρέπει να καταργηθεί ή να υπαχθεί πλήρως στη δημόσια διοίκηση.

Κλείνοντας, κύριε Πρόεδρε και επειδή έχω καταθέσει σχετική ερώτηση είμαι υποχρεωμένος να αναφερθώ στο κατάπτυστο περιστατικό που έλαβε χώρα στο Ελευθέριος Βενιζέλος. Όταν ένας Έλληνας πολίτης σήκωσε την ελληνική σημαία, δέχθηκε ύβρεις και προπηλακισμούς παρόντων των αστυνομικών οργάνων και κινδύνευσε η σωματική του ακεραιότητα από τους υποστηρικτές του αριστερόστροφου φασισμού. Το μόνο που έχω να δηλώσω είναι «Αιδώς Αργείοι» γι’ αυτήν την κατάντια της χώρας μας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, μέχρι να ανέβει στο Βήμα ο κ. Καππάτος, Βουλευτής της Νέας Δημοκρατίας, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαπέντε μαθήτριες και μαθητές και τρεις συνοδοί εκπαιδευτικοί από το 2ο Δημοτικό Σχολείο Βαρθολομιού.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υφυπουργοί, κυρίες και κύριοι συνάδελφοι, σήμερα συζητούμε μια αλλαγή που μετατοπίζει το κέντρο βάρους της δημόσιας πολιτικής από τις προθέσεις στα αποτελέσματα, τη σύσταση των ακαδημιών επαγγελματικής κατάρτισης ως θεματικών κόμβων γνώσης που ενώνουν το σχολείο της πράξης με την οικονομία της πραγματικότητας.

Η πατρίδα μας χρειάζεται ένα σύστημα που να τιμά την αξιοπρέπεια της εργασίας, να καλλιεργεί δεξιότητες υψηλής αξίας και να δίνει στους νέους έναν δρόμο που ξεκινά από τη μάθηση και καταλήγει σε μια σταθερή προοπτική ζωής. Το προτεινόμενο πλαίσιο δεν περιορίζεται στη βελτίωση διαδικασιών. Διαμορφώνει μια νέα συμφωνία ανάμεσα στο κράτος, τους κοινωνικούς εταίρους και τους καταρτιζόμενος, δημόσια εγγύηση ποιότητας και δωρεάν φοίτησης, συνδιαμόρφωση προγραμμάτων μαζί με την αγορά, πρακτική-άσκηση με αμοιβή και ασφάλιση, πιστοποίηση δεξιοτήτων με κύρος και διαδρομή ανοδικής κινητικότητας προς την ανώτατη εκπαίδευση. Για ένα νησιωτικό τόπο όπως η Κεφαλονιά και η Ιθάκη όπου η παραγωγή, ο τουρισμός, η αγροδιατροφή και η ναυτική παράδοση συναντιούνται, ένα τέτοιο εργαλείο αποκτά ιδιαίτερη αξία. Κρατά τους νέους στον τόπο τους, ενισχύει τις τοπικές αλυσίδες αξίας, πολλαπλασιάζει την ευημερία.

Η ουσία αυτής της μεταρρύθμισης βρίσκεται στο ότι αποκαθιστά μια σχέση που για δεκαετίες έμεινε ατελή, τη σχέση ανάμεσα στην εκπαίδευση και την παραγωγή. Για πολύ καιρό η επαγγελματική κατάρτιση στη χώρα μας αντιμετωπιζόταν ως λύση δεύτερης κατηγορίας, χωρίς σταθερή χρηματοδότηση, χωρίς διασύνδεση με την αγορά, χωρίς σαφή αναπτυξιακό προσανατολισμό. Το σημερινό σχέδιο νόμου βάζει τέλος σε αυτήν την αδράνεια. Οι ακαδημίες επαγγελματικής κατάρτισης δεν ιδρύονται για να αντικαταστήσουν τις σχολές ανώτερης επαγγελματικής κατάρτισης, αλλά για να τις ενισχύσουν και να τις συμπληρώσουν, δημιουργώντας ένα ευρύτερο οικοσύστημα γνώσης, εξειδίκευσης και απασχόλησης. Δεν αποτελούν μεμονωμένες πρωτοβουλίες αλλά κρίκους μιας ενιαίας αλυσίδας που εκτείνεται από το σχολείο έως το πανεπιστήμιο, με κοινό παρονομαστή τη σύνδεση των σπουδών με τις πραγματικές ανάγκες της οικονομίας. Είναι με άλλα λόγια η απόδειξη ότι η εκπαίδευση μπορεί να υπηρετεί την ανάπτυξη χωρίς να χάνει τον παιδευτικό της χαρακτήρα και ότι το κράτος μπορεί να συνεργάζεται με την ιδιωτική πρωτοβουλία χωρίς να παραδίδει την ευθύνη του.

Το νέο πλαίσιο προχωρά από τα όρια μιας απλής εκπαιδευτικής πολιτικής. Αγγίζει τον πυρήνα της κοινωνικής κινητικότητας, της παραγωγικής ανασύνταξης και της περιφερειακής συνοχής. Οι ακαδημίες επαγγελματικής κατάρτισης θεμελιώνουν ένα μοντέλο που δεν διαχωρίζει τη θεωρία από την πράξη, αλλά τις ενώνει δημιουργικά. Κάθε πρόγραμμα σπουδών δεν είναι πια ένα στατικό σχέδιο, αλλά ένα ζωντανό σχέδιο που προσαρμόζεται στις τεχνολογικές εξελίξεις και τις ανάγκες κάθε περιοχής. Στα νησιά μας αυτό σημαίνει ότι οι ειδικότητες θα μπορούν να αντικατοπτρίζουν τις τοπικές παραγωγικές δυνατότητες, τη ναυτιλία, την αλιεία, τον τουρισμό, τη βιοτεχνία, την πράσινη ενέργεια. Έτσι η κατάρτιση αποκτά ρίζες στον τόπο και ο τόπος αποκτά λόγο για να κρατήσει τα παιδιά του. Στο ίδιο πνεύμα η μαθητεία και η πρακτική άσκηση θεσμοθετούνται όχι ως προαιρετικές εμπειρίες, αλλά ως αναπόσπαστο στάδιο της εκπαίδευσης με αμοιβή, ασφάλιση και πραγματική επαφή με την αγορά. Το πέρασμα από τη γνώση στην απασχόληση γίνεται πλέον οργανωμένο, δίκαιο και μετρήσιμο.

Το νομοσχέδιο ενισχύει παράλληλα την έννοια της λογοδοσίας και της διαφάνειας. Για πρώτη φορά θεσπίζονται σαφείς δείκτες αποδοτικότητας, δημοσιοποιημένοι οδηγοί κατάρτισης και μηχανισμοί αξιολόγησης εκπαιδευτών και υποδομών. Οι πολίτες θα γνωρίζουν ποιο είναι το αντικείμενο κάθε προγράμματος, ποιοι το διδάσκουν, που κατευθύνονται οι απόφοιτοι, ποιο είναι το ποσοστό απασχόλησης. Το κράτος δεν λειτουργεί πια ως γραφειοκρατικός διαχειριστής, αλλά ως εγγυητής ποιότητας και αποτελέσματος και αυτό είναι βαθιά φιλελεύθερο στη λογική του, γιατί συνδέει τη δημόσια επένδυση με την κοινωνική απόδοση χωρίς να καταργεί την ευθύνη της αξιολόγησης.

Παράλληλα, το νέο σύστημα δίνει κίνητρα στους νέους ανθρώπους να πιστοποιήσουν τις δεξιότητες τους, να ενταχθούν στην αγορά εργασίας και εφόσον το επιθυμούν να συνεχίσουν τις σπουδές τους στην ανώτατη εκπαίδευση. Ο τίτλος επιπέδου 5 του εθνικού πλαισίου προσόντων δεν είναι απλώς ένα χαρτί. Είναι διαβατήριο επαγγελματικής εξέλιξης που προσφέρει στον κάτοχό του τη δυνατότητα να μετακινηθεί οριζόντια ή να ανέλθει κάθετα χωρίς να χρειάζεται να ξεκινήσει από την αρχή.

Κυρίες και κύριοι συνάδελφοι, το νομοσχέδιο που συζητούμε σήμερα δεν είναι απλώς μια διοικητική μεταρρύθμιση. Είναι μια δήλωση προθέσεων για το μέλλον της χώρας. Είναι η απόδειξη ότι η Ελλάδα μπορεί να σχεδιάζει πολιτικές με διάρκεια, μετρήσιμα αποτελέσματα και κοινωνικό πρόσημο. Οι ακαδημίες επαγγελματικής κατάρτισης ενώνουν το σχολείο με το εργοστάσιο, το εργοστάσιο με την επιχείρηση, το ταλέντο με την ευκαιρία. Αποκαθιστούν την πίστη των νέων ότι η εκπαίδευση μπορεί να οδηγεί σε πραγματική προκοπή, ότι ο κόπος τους έχει αντίκρισμα, ότι το μέλλον δεν είναι ξενιτιά, αλλά δημιουργία στον τόπο τους.

Για την Κεφαλονιά και την Ιθάκη, για τα ιόνια νησιά, για κάθε περιφέρεια της Ελλάδας αυτή η μεταρρύθμιση σημαίνει ισόρροπη ανάπτυξη, επένδυση στη γνώση και ενίσχυση της κοινωνικής συνοχής.

Η Νέα Δημοκρατία υπηρετεί σταθερά την αρχή ότι το κράτος πρέπει να είναι σύμμαχος και όχι τροχοπέδη. Με αυτό το σχέδιο νόμου το κράτος γίνεται σύμμαχος του νέου, του εργαζόμενου, του δημιουργού και έτσι οικοδομούμε μια Ελλάδα πιο δίκαιη, πιο παραγωγική και πιο σίγουρη για τον εαυτό της.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Καππάτο.

Καλείται τώρα στο Βήμα ο Πρόεδρος της Κοινοβουλευτικής Ομάδας Νίκη, ο κ. Δημήτριος Νατσιός.

Κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, χθες με την απόφαση της δικαιοσύνης για τους συγγενείς θυμάτων Τεμπών επιβεβαιώθηκε περίτρανα αυτό για το οποίο σας έχουμε προειδοποιήσει εδώ και καιρό. Έχετε χάσει τον έλεγχο. Είστε Κυβέρνηση υπό προθεσμία. Δεν μπορείτε να επιβάλλετε τις άνομες πρακτικές σας. Ο λαός ξεσηκώνεται εναντίον σας.

Μέχρι τώρα με τη βοήθεια των συστημικών μέσων και των φίλων σας στην ολιγαρχία καταφέρνατε να επιβάλλετε το άδικο για δίκαιο. Ήρθε, όμως, ο καιρός να ζήσετε τα επίχειρα αυτών των πρακτικών.

Ο θλιβερός, ο γυρολόγος και προκλητικός Υπουργός σας, ο κ. Φλωρίδης, αντέστη στα αιτήματα των συγγενών αλαζονικά και μάλιστα, κατηγορούσε του ς γονείς ότι πέφτουν θύματα εργαλειοποίησης. Το ίδιο έκαναν δυστυχώς και η Πρόεδρος με τον Εισαγγελέα του Αρείου Πάγου, οι οποίοι εξετέθησαν ανεπανόρθωτα, δημόσια, ακολουθώντας ακουσίως την κυβερνητική απουσία στην κυβερνητική γραμμή. Το ίδιο έκανε με τις αφόρητες τσιρίδες του και ο λαλίστατος Υπουργός Υγείας που κατάντησε πλέον συνώνυμο της κολοτούμπας.

Η πίεση της κοινωνίας τα άλλαξε, όμως, όλα. Εκεί που λέγεται όχι στις τοξικολογικές εξετάσεις, κάνατε ξαφνικά μια μεγαλοπρεπή -ας την πούμε ξανά τη λέξη- κολοτούμπα και δεν είναι η μοναδική που κάνατε. Οι Βουλευτές σας στην εξεταστική για τον ΟΠΕΚΕΠΕ, μετά τον δημόσιο εξευτελισμό που σας επιφύλαξε η Εισαγγελέας κ. Κοβέσι που σας κατήγγειλε για νεποτισμό και πελατειακό δίκτυο, προσπάθησαν να εμποδίσουν στην αρχή την κλήση του Υφυπουργού Μυλωνάκη, των φραπέδων, των χασάπηδων και των μπακάληδων. Μετά το ρεζιλίκι, όμως, να σας λέει κατάμουτρα η Ευρωπαία Εισαγγελέας «θα καθαρίσουμε την κόπρο του Αυγεία» -ακούστε φράση «η κόπρος του Αυγεία»- έτρεξε ο Υφυπουργός σας και τι έκανε; Κάρφωσε, κυριολεκτικά, με το υπόμνημα που έστειλε στην Εξεταστική των υπερφίαλο, όπως τον βλέπουμε τελευταία και πολύ άνετο στις εμφανίσεις του Υπουργό, τον κ. Μάκη Βορίδη, αποκαλύπτοντας τις μεθοδεύσεις σας. Και ποτέ αυτό; Την επομένη της παραγραφής. Ωραίο στήσιμο! Κοροϊδία, καραγκιοζιλίκια. Σας πήρε είδηση, όμως, ο λαός και σε αυτό και όπως πάτε, θα κάνετε και άλλες κωλοτούμπες στη διάρκεια -είναι σίγουρο- της Εξεταστικής.

Να αναφέρω, ειρήσθω εν παρόδω, την άθλια πολιτική σας και την ανικανότητά σας στα θέματα της γεωργίας και της κτηνοτροφίας -να εκφράσουμε τη θλίψη μας που νομίζω ότι είναι και θλίψη όλου του ελληνικού λαού- όπου ένας κτηνοτρόφος -μεγάλος σχετικά στην ηλικία- πέθανε, κυριολεκτικά, από τη στεναχώρια του, από τη λύπη του στη Χαλκηδόνα. Έσβησε ο άνθρωπος αυτός, όταν του είπαν ότι θα θανατώσουν το κοπάδι του, γιατί δεν είχε άλλο βιός, αυτό ήταν το μοναδικό του.

Είστε οι δήμοι της ελληνικής κτηνοτροφίας και της γεωργίας. Οι αγρότες, κυριολεκτικά, πεινούν. Τώρα πλέον εδώ ισχύει αυτό. Άνθρωποι οι οποίοι λιώνουν μέσα στα χωράφια δεν έχουν να φάνε. Ντροπή, δέκα φορές ντροπή! Έντιμοι εργατικοί κτηνοτρόφοι πεθαίνουν από τον καημό τους, επαναλαμβάνω, γιατί αποδειχθήκατε ανίκανοι να τους προστατεύσετε και να σώσετε την περιουσία τους.

Να πω και κάτι άλλο, με την ευκαιρία μιας επίσκεψής μου σε ακριτικούς νομούς της Θράκης και Μακεδονίας -άλλο ένα αίσχος, άλλη μια ντροπή για σας- που δείχνει την πελώρια ανικανότητά σας. Πηγαίνουν οι κάτοικοι -κύριοι Υπουργοί, τα ξέρετε- από τη Φλώρινα, από το Κιλκίς, από τη Δράμα, από τις Σέρρες, από την Κομοτηνή, από την Ροδόπη, από την Ξάνθη, από τον Έβρο και ψωνίζουν, γεμίζουν τα ρεζερβουάρ των αυτοκινήτων τους, από την Τουρκία, από τη Βουλγαρία και από τα Σκόπια. Δεν είναι ντροπή για την Πατρίδα; Κινούνται στην Ελλάδα και ψωνίζουν σε χώρες όμορες, οι οποίες βλέποντας αυτή την άθλια εικόνα, θα αυξήσουν μετά τις διεκδικήσεις τους. Σου λέει ζουν σε μια πατρίδα, η οποία δεν μπορεί να τους θρέψει.

Μειώστε τον ειδικό φόρο κατανάλωσης. Τρέχουν από το Κιλκίς και «γεμίζουν» από τα Σκόπια. Ξεπουλήσαμε τα ονόματα, ξεπουλάμε και τους κατοίκους. Μετά απορείτε που βγαίνουν οι Υπουργοί και τους παίρνουν με τις ντομάτες. Ο λαός, όμως, είναι δικαιολογημένος, γιατί η οργή του ξεχειλίζει. Σαπίσατε. Δυστυχώς, εσείς, το δήθεν επιτελικό κράτος, η Κυβέρνηση των αρίστων, αριστεύετε μόνο στην ανικανότητα.

Υπήρξε, βέβαια, και άλλη κολοτούμπα, τρίτη. Εσείς οι ατρόμητοι, που καταγγέλλετε τον Πούτιν, ευκαίρως-ακαίρως κάθε μέρα για την εισβολή στην Ουκρανία, πήγατε -όπως αποκάλυψε σήμερα και η Εφημερίδα «Δημοκρατία»- στην Ευρωπαϊκή Ένωση και ζητήσατε «γονατιστοί» εξαίρεση, για να αγοράζει η Ελλάδα ρωσικό φυσικό αέριο. Πού να αντέξει ο προϋπολογισμός με το χρέος στα επίπεδα του 2009, τις τριπλάσιες τιμές του αμερικανικού φυσικού αερίου; Ρωσικό αέριο, από ποιον; Από τον εχθρό μας. Από τον Πούτιν, που του κηρύξατε και τον πόλεμο. Άφρονες! Πολιτική Μητσοτάκη. Το λέω και το ξαναλέω: Κατόρθωσε να έχει απέναντί ​​του οι δύο ηγέτες υπερδυνάμεων, τέτοιες δύσκολες εποχές που ζούμε. Ρίξατε, όμως, τα μούτρα σας και πάτε και παρακαλάτε για ρωσικό αέριο, γιατί δεν βγαίνει η οικονομία.

Οι κολοτούμπες σας συμπληρώνονται από αυτά τα επικίνδυνα, που ζούμε αυτές τις ημέρες στο Αιγαίο, στο Αιγαίο Πέλαγός μας. Το τουρκικό ωκεανογραφικό σκάφος, το γνωστό από παλαιότερα «Πίρι Ρέις» -να το πω απλολαϊκά- κόβει βόλτες ανενόχλητο σε περιοχές ελληνικής δικαιοδοσίας, χωρίς να το καταγγέλλετε. Ως συνήθως, τι κάνετε σε αυτές τις περιπτώσεις, όταν είναι να μιλήσετε με τους Τούρκους; Αυτό που λέω αστειευόμενος «τη δίαιτα που δεν παχαίνει», δηλαδή, καταπίνετε τα λόγια σας.

Άμα μπει κλέφτης στα σπίτια μας και τον βρούμε, του κάνουμε μήνυση. Τώρα που μπήκε κλέφτης στην επικράτειά μας, κάθεστε και τον χαζεύετε. Χαζοί είστε; Τι στην ευχή είστε; Ο ελληνικός λαός, πάντως, δεν είναι χαζός και όπως είπα, ξεσηκώνεται.

Και να πω και κάτι άλλο, να το καταγγείλω και αυτό. Την 1η Οκτωβρίου, δύο νέοι ορθόδοξοι ρωμιοί δολοφονήθηκαν και ένας άλλος τραυματίστηκε βαριά στη Συρία. Οι δολοφόνοι, όπως, διαβάσαμε, ήταν τέσσερις ένοπλοι με μάσκες, σε μοτοσικλέτες, οι οποίοι ήταν ντυμένοι με στολές της Γενικής Υπηρεσίας Ασφαλείας της κεντρικής Κυβέρνησης.

Το περιστατικό δεν είναι μεμονωμένο. Νομίζουμε -και είναι αλήθεια- ότι οι άνθρωποι αυτοί βρίσκονται στο στόχαστρο της νυν κυβέρνησης της Συρίας και διαπράττεται μία ύπουλη -θα τη χαρακτηρίσω- γενοκτονία. Δεν θα μείνει κανείς Ρωμιός Ορθόδοξος, που από τις πολύ παλιές εποχές ζουν εκεί πατρογονικώς οι άνθρωποι.

Κατά τα άλλα, ο κ. κύριος Μητσοτάκης, μόνο λόγια παχιά. Στην πρόσφατη συνάντησή του στη Νέα Υόρκη, με τον μεταβατικό Πρόεδρο της Συρίας Αχμέντ αλ Σαρά -πώς τον λένε τώρα- τόνισε με τον ξύλινο λόγο του την ανάγκη προστασίας των χριστιανικών πληθυσμών, καθώς και την ανάγκη σεβασμού του Διεθνούς Δικαίου. Τετριμμένα λόγια, αφόρητες κοινοτοπίες, «κούφια καρύδια», που θα έλεγε και ο Μακρυγιάννης. Από πράξεις, όμως, ουδέν.

Μην ανησυχείτε, κύριε Πρωθυπουργέ. Όταν θα έχουν εξοντωθεί όλοι οι Ελληνορθόδοξοι της Συρίας -τους οποίους αρνείστε ακόμη και να βοηθήσετε να έρθουν στην Ελλάδα- δεν θα υπάρχει πλέον λόγος να παριστάνετε ότι ενδιαφέρεστε.

Να πω ειρήσθω εν παρόδω, σταματήσαμε κατά τα άλλα την παράνομη μετανάστευση, την λαθρομετανάστευση. Ποιον κοροϊδεύετε; Οι ροές συνεχίζονται κανονικά. Δεν μπορείτε να προστατεύσετε τα σύνορα της πατρίδας. Καθημερινά, έρχονται στην Κρήτη καραβιές με παρανόμους μετανάστες, φανατικούς μουσουλμάνους και κάνω μία υπόθεση εργασίας. Τι θα συμβεί αν γίνει κάτι με την Τουρκία; Για συνδυάστε το αυτό με τις ειδήσεις. Δεν θέλω να πω ότι έχουν σύνδεση, αλλά θα το αναφέρω.

Συνέλαβε η Ελληνική Αστυνομία δεκατρείς Τούρκους στον Έβρο, 3 Οκτωβρίου, που μας πέρασε, με εκατόν σαράντα επτά πιστόλια και γεμιστήρες. Στην Ξάνθη, πριν από λίγες ημέρες, συνελήφθη Τούρκος με είκοσι πέντε πιστόλια. Ύποπτη είναι και η σύλληψη στη Χίο, πάλι Τούρκου, με χιλιάδες κινητά τηλέφωνα. Τι γίνεται; Τι προετοιμάζετε; Πέμπτη φάλαγγα; Δεν ζούμε, όπως πολλές φορές το λέμε, στην καρδιά της Ευρώπης, με ειρηνόφιλους Λουξεμβούργιους και Βέλγους. Είμαστε σε μια δύσκολη γειτονιά, δυστυχώς, ένα κράτος με καθαρό αναθεωρητισμό και με συνεχείς νυχθημερόν απειλές κατά της πατρίδας μας.

Και βεβαίως να το αναφέρω και αυτό, το πολύ σοβαρό θέμα που ταλανίζει αυτές τις μέρες την κοινωνία μας, το θέμα με τους αγρότες, οι οποίοι, όπως προείπα, περικυκλώνουν τους Υπουργούς σας.

Να πω και τα εξής για τις δύσκολες μέρες που βιώνει ο λαός μας: Έχουμε δει γονείς -μας ενδιαφέρει πολύ αυτό το θέμα- να βγαίνουν στα κανάλια και να σας καταγγέλλουν για τις ελλείψεις στα σχολεία. Οκτώβριος μήνας, ένας περίπου από τότε που ξεκίνησε η σχολική χρονιά και έγινε Αγιασμός, και δεν έχουν πάει ακόμα σε αρκετά σχολεία δάσκαλοι και καθηγητές. Ακόμη και ο δικός σας, ο Σύνδεσμος Ελλήνων Βιομηχάνων, χθες σας χτύπησε καμπανάκια για τη χαμηλή παραγωγικότητα της χώρας και οι εργαζόμενοι βοούν κατά του δεκατριάωρου, που τους κάνει τη ζωή μαρτύριο.

Και βεβαίως η ΝΙΚΗ -παίχτηκε αυτό στα κανάλια- αποκάλυψε με την επίσκεψη του Βουλευτού μας, του κ. Ανδρέα Βορύλλα, στο Δουβλίνο της Ιρλανδίας και του εκπροσώπου Τύπου κ. Δήμου Θανασούλα σε ποια κτήρια - φαντάσματα εδρεύουν τα κοράκια των funds, στα οποία κοράκια εκχωρήσατε τα σπίτια των Ελλήνων. Μια μεγαλειώδης απάτη! Σε κάποια αχούρια, σε κάτι κτήρια ετοιμόρροπα κατοικοεδρεύουν funds, τα οποία υφαρπάζουν τον ιδρώτα και τον κόπο ενός ολόκληρου λαού και δεν κάνετε απολύτως τίποτε. Σας το είπαμε και την προηγούμενη εβδομάδα, σας το λέμε και τώρα και χριστιανικά και πολιτικά. Χριστιανικά -γιατί μας άφησε κάτι υπονοούμενα σε έναν διαξιφισμό ο κ. Γεωργιάδης- σας λέμε «μετανοήστε και ζητήστε έλεος για όσα έχετε κάνει σε εκατομμύρια ανθρώπους». Πολιτικά σάς λέμε ότι είναι ώρα να τα μαζεύετε. Αν φύγετε τώρα, θα φύγετε πεζή, με τα πόδια και με το πάσο σας. Αν καθυστερήσετε, όμως, λίγο ακόμη, θα κάνετε «κατοστάρια», ο λαός θα σας κυνηγά στους δρόμους και θα φύγετε κυνηγημένοι. Διαλέξτε, λοιπόν: με το καλό ή με διαφορετικό τρόπο.

Όσον αφορά το νομοσχέδιο που συζητάμε για τη σύσταση Ακαδημιών Επαγγελματικής Κατάρτισης, έχει πει τις αντιρρήσεις και έχει καταδείξει τα μελανά σημεία ο Βουλευτής μας, ο κ. Τσιρώνης. Εγώ θα ήθελα να αναφερθώ στην παρέμβαση της Εθνικής Συνομοσπονδίας Ατόμων με Αναπηρία, που για άλλη μια φορά καταδεικνύει την απουσία ρυθμίσεων για την πρόσβαση των ατόμων με αναπηρία στην εκπαίδευση και την κατάρτιση, την έλλειψη ειδικών προγραμμάτων, καθώς και την απουσία των ατόμων με αναπηρία από τις διαδικασίες λήψης αποφάσεων του Οργανισμού Πιστοποίησης Προσόντων και Επαγγελματικού Προσανατολισμού.

Να αναφέρω κλείνοντας -θέλω να είμαι σύντομος, κύριε Πρόεδρε- το εξής: Όταν ήρθε ο Ιωάννης Καποδίστριας στην ερειπωμένη Ελλάδα, αντιλήφθηκε την ανάγκη να διαμορφωθεί ένας λαός καταρτισμένος, στυλοβάτης μιας παραγωγικής και όχι παρασιτικής οικονομίας. Δυστυχώς για το μέλλον της πατρίδας μας δολοφονήθηκε ο μεγάλος Κυβερνήτης και επιβλήθηκε η βαυαροκρατία και τα πράγματα οδηγήθηκαν σε διαφορετική κατεύθυνση. Έχω ένα μικρό βιβλιαράκι, έκδοση του 1976. Περιέχει κείμενα του Καποδίστρια. Εκδόθηκε από εκείνον τον Οργανισμό Εκδόσεως Διδακτικών Βιβλίων. Τολμούσε κάποτε το Υπουργείο Παιδείας και να στέλνει -άκουσον, άκουσον!- κείμενα του Καποδίστρια στους εκπαιδευτικούς.

Θα κλείσω με κάποιες σκέψεις του Καποδίστρια. Είναι το όραμα του μεγάλου Κυβερνήτη που μας εμπνέει και εμάς, η ρωμιοσύνη του Καποδίστρια, η Ελλάδα με τις αξίες, με τα θεμέλιά της. Είχε συλλάβει εναργέστατα -και ας είναι και ένα μνημόσυνο, γιατί πρόσφατα, στις 27 Σεπτεμβρίου, είχαμε την επέτειο της δολοφονίας του- ο Καποδίστριας την ιδέα ότι για να ανορθωθεί ο λαός χρειάζεται σωστή παιδεία και μάλιστα χρησιμοποιεί μία πολύ ωραία λέξη: της ροδοχρόου -που έχει το χρώμα του τριαντάφυλλου και μοσχοβολά- ταύτης ελπίδος του έθνους, όπως την ονόμαζε.

Τι σχολεία όμως ονειρεύεται για τον λαό; Διαβάζω -μιλάω σε ανθρώπους που διακονούν την παιδεία- λόγια του Κυβερνήτη που αντηχούν περίεργα σήμερα στην εποχή μας: «Τα σχολεία δεν είναι απλώς τόποι προσκτήσεως γνώσεων, αλλά κυρίως φροντιστήρια ηθικής, χριστιανικής και εθνικής αγωγής».

Κύριε πρύτανη, αυτό ήταν το όνειρο του Καποδίστρια: ηθική, χριστιανική και εθνική αγωγή. Τηρείται σήμερα; Γιατί δεν επαναφέρετε στο Υπουργείο Παιδείας τον τίτλο «Εθνικής»; Μιλάω σε ανθρώπους που τα καταλαβαίνουν αυτά και τα νιώθουν. Ξανακάντε το Υπουργείο Εθνικής Παιδείας. Τολμάτε; Δεν έχουμε εθνική παιδεία. Γι’ αυτό το διαγράψατε. Σήμερα οι λέξεις «ηθική», «χριστιανική» και «εθνική αγωγή» είναι προγραμμένες από την εκπαίδευση. Γι’ αυτό έχουμε και εκκλησιομάχους, έχουμε και ανθρώπους αφιλοπατρίας και έχουμε και την ανηθικότητα την περιρρέουσα.

Έλεγε και κάτι άλλο, που ελέγχει όλους τους πολιτικούς σήμερα: «Άρτου και χρημάτων ανάγκην έχομεν. Εγώ εκ των λειψάνων της μικράς μου περιουσίας έδωκα ήδη». Αρχοντόπουλο ήταν και ό,τι είχε και δεν είχε το χάρισε στην πατρίδα για να ξεκινήσει το νέο κράτος. Αυτός είναι ηγέτης, κυβερνήτης. Φιλοτιμούσε τον λαό με το παράδειγμά του. Δεν είχε σαράντα, πενήντα σπίτια και οικόπεδα σε όλη την Ελλάδα και να αγοράζουμε κάθε χρόνο. Μπήκε αρχοντόπουλο, ένας από τους πιο ονομαστούς πολιτικούς της εποχής του, και «έφυγε», όπως «έφυγε». Θα «έφευγε» πάμφτωχος αν ζούσε, αλλά δυστυχώς τον πρόλαβε η σφαίρα.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Και, τέλος, λέει το εξής: «Δεν με μέλει περί του τι λέγουσι και τι θα είπουσι περί εμού». Δεν τον ένοιαζε τι λένε οι άλλοι. «Με ενδιαφέρει μόνον να ευρίσκομαι εν ειρήνη προς τη συνείδησή μου, όπως και ευρίσκομαι, χάρη στον Θεό». Στη «Νίκη» προσπαθούμε να υπηρετούμε τον λαό μας με ακεραιότητα και, δόξα τω Θεώ, εν ειρήνη προς τη συνείδησή μας. Πολλούς κυβερνώντες είμαι σίγουρος ότι τους ελέγχει η συνείδηση γι’ αυτά που γίνονται. Για το ότι πέθανε ένας κτηνοτρόφος από τη λύπη του που έχασε το βιός του, το κοπάδι του ποιος φταίει; Είμαστε, όπως λέμε πάντοτε στη «Νίκη», από τον λαό, με τον λαό και για τον λαό μας.

Ευχαριστώ πολύ.

(Όρθιοι οι Βουλευτές της ΝΙΚΗΣ χειροκροτούν ζωηρά και παρατεταμένα)

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη)**: Παρακαλώ, κύριε Υπουργέ.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):**  Ο κύριος Πρόεδρος άνοιξε πάρα πολλά θέματα. Δεν θα μπω στη διαδικασία να απαντήσω γιατί πραγματικά ήταν πάρα πολλά και αφορούν πάρα πολλούς τομείς.

Το μόνο που θα ζητήσω και, κυρία Πρόεδρε, θα μιλήσετε και εσείς είναι το εξής: Θεωρώ ότι θα ανακαλέσει αυτό που είπε ότι θα φύγουμε κυνηγημένοι κάνοντας «κατοστάρια». Φαντάζομαι ότι το είπε εν τη ρύμη του λόγου, ότι δεν ήθελε να το πει και παρακαλώ σήμερα να ανακαλέσει και να διαγραφεί από τα Πρακτικά.

**ΠΡΟΕΔΡΕΥΟΥΣΑ (Όλγα Γεροβασίλη)**: Κύριε Νατσιέ, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Γράμματα ξέρετε. Ήταν μια μεταφορική εικόνα, αγαπητέ μου. Το χρησιμοποιούμε αυτό.

Κοιτάξτε, είδαμε εικόνες οι οποίες δεν τιμούν την Κυβέρνηση καθόλου. Πήγε ο κ. Ανδριανός στις Σέρρες και ο λαός τού όρμησε, σε μια περιοχή όπου η Νέα Δημοκρατία έπαιρνε από τα πιο υψηλά ποσοστά στην Ελλάδα. Κάνω λάθος ότι έφυγε... Τον πήραν αγκαζέ οι αστυνομικοί, τον έβαλαν στο αμάξι και έφυγε με «κατοστάρι» το αμάξι. Αυτό εννοούσα. Πήγε ο κ. Τσιάρας στη Βοιωτία, το ίδιο συνέβη. Τον πήραν αγκαζέ και τον φυγάδευσαν, όχι με «κατοστάρι», με το «100». Άρα μην παρεξηγήστε. Όπως στρώσατε, έτσι κοιμάστε.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):**  Το ανακαλείτε;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Είπα ότι είναι μεταφορική έννοια. Να σας εξηγήσω τι είναι η μεταφορά και η παρομοίωση, να θυμηθώ τα διδασκαλικά μου χρόνια!

**ΠΡΟΕΔΡΕΥΟΥΣΑ (Όλγα Γεροβασίλη)**: Κατανοητό, κύριε Νατσιέ.

Τον λόγο έχει ο Βουλευτής του Κομμουνιστικού Κόμματος Ελλάδας, ο κ. Ιωάννης Δελής.

**ΙΩΑΝΝΗΣ ΔΕΛΗΣ:** Άλλο ένα νομοθέτημα, κυρίες και κύριοι, για την τεχνικοεπαγγελματική εκπαίδευση, το τρίτο της Νέας Δημοκρατίας την τελευταία πενταετία, σε συνέχεια φυσικά πολλών άλλων από τις προηγούμενες κυβερνήσεις.

Κι όμως η μεγάλη αυτή νομοθετική συχνότητα δεν φαίνεται καθόλου, μα καθόλου, να αντιμετωπίζει τα προβλήματα της τεχνικής εκπαίδευσης. Το ίδιο φυσικά πρόκειται να συμβεί και με το νομοθέτημα που φέρνετε για τις ακαδημίες κατάρτισης ως παραρτήματα των υπαρχόντων ΣΑΕΚ που αντικατέστησαν τα ΙΕΚ και όπου οι μεγαλοκαπιταλιστές, οι ίδιοι απευθείας, θα καθορίζουν τα προγράμματα της εκπαίδευσης των σπουδαστών με το αστικό κράτος να αναλαμβάνει να βάζει τα λεφτά, τις υποδομές και το προσωπικό.

Αυτά τα μεγάλα προβλήματα της τεχνικής εκπαίδευσης, ξέρετε, δεν γεννιούνται από την αδυναμία της να συνδεθεί με την αγορά εργασίας, όπως λέτε όλοι όσοι κυβερνήσατε και κυβερνάτε συνέχεια, αλλά γεννιούνται επειδή υπάρχει και λειτουργεί αυτή η σύνδεση με την αγορά εργασίας. Δηλαδή ποια σύνδεση; Η σύνδεση με τις απαιτήσεις και τα συμφέροντα των καπιταλιστών εργοδοτών που ορίζουν και την αγορά εργασίας στον καπιταλισμό, εκτός των άλλων.

Και όπως δείχνει συνέχεια η ζωή, στο έδαφος της καπιταλιστικής οικονομίας και αυτής της πολιτικής δεν μπορούν επ’ ουδενί να επιλυθούν τα προβλήματα της τεχνικής εκπαίδευσης, γιατί πολύ απλά αγορά σημαίνει αναζήτηση για την επένδυση κεφαλαίων εκεί όπου υπάρχει κέρδος. Και έτσι εξηγείται αυτό που όλοι γνωρίζουμε, μια σειρά δηλαδή από ειδικότητες να φτιάχνονται κυριολεκτικά στο πόδι για τις τρέχουσες ανάγκες της αγοράς και να προσλαμβάνονται τελικά ελάχιστοι απόφοιτοι.

Αυτός είναι ο καπιταλιστικός κόσμος. Αυτή είναι η σύνδεση με την αγορά εργασίας. Διότι καπιταλιστική αγορά σημαίνει, κατ’ αρχάς, αγορά και πώληση εμπορευμάτων. Και το πιο σημαντικό εμπόρευμα -μην το ξεχνάμε-, η εργατική δύναμη πρέπει να πουλιέται όσο πιο φτηνά γίνεται για τα κέρδη των καπιταλιστών.

Καπιταλιστική αγορά και οικονομία όμως, κύριοι της Κυβέρνησης, σημαίνει και αναρχία οικονομική που προκύπτει από τους διαφορετικούς και συχνά πυκνά αντικρουόμενους στόχους και αστικούς επιχειρηματικούς σχεδιασμούς, με αποτέλεσμα να μην μπορεί να υπάρχει ουσιαστικός προγραμματισμός για τους αποφοίτους κάθε κλάδου και ειδικότητας και έτσι πολλοί να περισσεύουν τελικά για το καπιταλιστικό σύστημα.

Βέβαια αυτό το περίσσευμα για το κεφάλαιο, αυτή η καταστροφή της σημαντικής παραγωγικής δύναμης, του ανθρώπου δηλαδή -της πιο σημαντικής-, είναι αναγκαία και πολύ χρήσιμη για την αστική τάξη αυτή η καταστροφή, γιατί συμβάλλει στην πτώση του μέσου μισθού και βεβαίως πιέζει για να μειώνονται ολοένα και περισσότερο οι απαιτήσεις των εργαζομένων.

Όσο για τα πτυχία των ΙΕΚ, των ΣΑΕΚ και τώρα των ακαδημιών κατάρτισης που όλο λέτε ότι τα αναβαθμίζετε, αποφεύγετε όμως επιμελώς να πείτε στους απόφοιτους ότι όταν πρόκειται για εργασία στο δημόσιο, αυτό το πτυχίο τους λογίζεται ως ισότιμο με το απολυτήριο του Λυκείου. Αυτό δεν το λέτε. Αυτό ισχύει όμως, σύμφωνα με το προεδρικό διάταγμα 85 του Δεκέμβρη του 2022 που ξεσήκωσε, όπως θυμόμαστε, θύελλα διαμαρτυριών κυρίως από τους καλλιτέχνες. Είχε όμως μια γενικότερη εφαρμογή και έχει και ισχύει.

Δεν αναβαθμίζετε τα πτυχία βέβαια, γιατί στην πραγματικότητα δεν θέλετε πτυχία. Θέλετε προσόντα, θέλετε χαρτιά, θέλετε μαθησιακά αποτελέσματα, αλλά δεν θέλετε γνώση συνεκτική και ολοκληρωμένη μέσα σε ένα πτυχίο. Αυτό βέβαια δεν χαρακτηρίζει μόνο εσάς, την Κυβέρνηση δηλαδή της Νέας Δημοκρατίας. Αυτή είναι η ίδια η στρατηγική της Ευρωπαϊκής Ένωσης, την οποία προωθείτε εναλλάξ όλοι σας και μαζί και η Νέα Δημοκρατία τώρα και το ΠΑΣΟΚ παλαιότερα και ο ΣΥΡΙΖΑ και όλα τα υπόλοιπα κόμματα της Ευρωπαϊκής Ένωσης.

Μην βιαστεί κάποιος να μιλήσει για υπερβολές γι’ αυτά που μόλις είπαμε. Διότι έρχεται το ίδιο το Συμβούλιο της Ευρωπαϊκής Ένωσης για την επαγγελματική εκπαίδευση και κατάρτιση και ακούστε τι γράφει επί λέξει: «Η διάσπαση», μας λέει το ευρωπαϊκό συμβούλιο, «των επαγγελματικών τίτλων σε μικρότερα τμήματα μαθησιακών αποτελεσμάτων αποτελεί το μέσο για ευέλικτη επικαιροποίηση του περιεχομένου και προσαρμογή στις ανάγκες των ατόμων». Αυτά λένε.

Τι σημαίνει τώρα «μικρότερα τμήματα μαθησιακών αποτελεσμάτων»; Μα, να κομματιάζονται οι σπουδές, να τεμαχίζονται τόσο ώστε κάθε κομμάτι να είναι χρήσιμο για τους καπιταλιστές για όσο διάστημα το χρειάζονται αυτοί και μετά ο νέος και η νέα στην ανεργία, στην επανακατάρτιση και φτου κι από την αρχή. Είναι το μοντέλο κατάρτισης της Lidl που έχει ως πρότυπο το ΠΑΣΟΚ. Αυτό μας είπατε σήμερα και όχι μόνο σήμερα, όλες τις μέρες που συζητιέται το νομοσχέδιο. Το μοντέλο κατάρτισης της Lidl έχει γοητεύσει το ΠΑΣΟΚ και αυτό προτείνει.

Είναι λοιπόν δεδομένες οι ευθύνες της Ευρωπαϊκής Ένωσης, των κυβερνήσεων, αλλά είναι και υπαρκτές και πολλές φυσικά οι δυνατότητες που υπάρχουν για να ικανοποιηθούν οι ανάγκες των σπουδαστών της τεχνικής εκπαίδευσης στην εποχή πια -μην το ξεχνάμε- της τεχνητής νοημοσύνης.

Άλλωστε στον κόσμο της δουλειάς -πιστεύουμε εμείς- και της δημιουργίας ανήκει όλο το μέλλον και όχι στα παράσιτα της αγοράς που δεν ξέρουν τι έχουν, τρώγονται μεταξύ τους και καταστρέφουν την ανθρώπινη δημιουργικότητα. Διότι τελικά και η σύγχρονη τεχνολογία -και αυτό δεν πρέπει να το ξεχνάμε- που εισάγεται σε όλα τα επαγγέλματα -γιατί εισάγεται αντικειμενικά- θέλει ο επαγγελματίας -ο οποιοσδήποτε επαγγελματίας- να έχει και ένα υψηλότερο επίπεδο γνώσεων και μόρφωσης, θέλει ο σύγχρονος τεχνικός να δουλεύει περισσότερο με το μυαλό και λιγότερο με τα χέρια, να γνωρίζει καλά τη γλώσσα του, να έχει καλές βάσεις και στα μαθηματικά και στη φυσική και να έχει διδαχθεί και μαθήματα όπως είναι η ιστορία που τον μορφώνουν και αναπτύσσουν ολόπλευρα την προσωπικότητά του, έτσι ώστε να είναι δημιουργικός και να παίρνει και μέρος ως ενεργός πολίτης στις κοινωνικές εξελίξεις.

Τι σας λέμε όμως τώρα; Η πολιτική σας είναι πάρα πολύ μακριά από όλα αυτά. Στη σοσιαλιστική κοινωνία ναι, η θεωρία και η πράξη αντιμετωπίζονται ισότιμα. Δεν αντιμετωπίζεται η τεχνική ως κατώτερη ούτε θεωρείται προνόμιο κάποιων υψηλά ιστάμενων καταρτισμένων ειδικών και οι αυριανοί απόφοιτοι της τεχνικής επαγγελματικής εκπαίδευσης βγαίνουν όχι από σχολές πολλών ταχυτήτων και κατηγοριών, αλλά από έναν τύπο επαγγελματικής σχολής ανά ειδικότητα, σχολή βεβαίως δημόσια και δωρεάν που ακολουθεί την ενιαία ολόπλευρη 12χρονη μόρφωση όλων των νέων -και όχι όπως τώρα από τα 14-15 χρόνια των παιδιών που ισχύει-, με εξασφαλισμένη εργασία μετά το τέλος των σπουδών και με πτυχίο που να συνδέεται ουσιαστικά με αυτήν, πτυχίο ως μοναδική προϋπόθεση για να ασκήσει κανείς ένα επάγγελμα χωρίς πιστοποιήσεις, φίλτρα και εμπόδια.

Όσο για το σήμερα, τα αιτήματα των σπουδαστών είναι γνωστά, σας τα έχουν καταθέσει πάρα πολλές φορές και είναι και αναγκαία και κυρίως, δίκαια. Σύγχρονες κτηριακές δομές με σύγχρονο εξοπλισμό, καθηγητές και όλο το απαραίτητο διοικητικό προσωπικό και η πρακτική όχι απλώς να εξασφαλίζεται, όπως λέτε με το νομοσχέδιό σας, που ούτε αυτό το εξασφαλίζει βέβαια, άμα το κοιτάξουμε προσεκτικά, αλλά η πρακτική να πληρώνεται και κανονικά, γιατί δεν πληρώνεται -μήνες έχουν να πληρωθούν τα παιδιά- και με πλήρη ένσημα και ασφάλιση όχι μόνο για την περίπτωση ατυχήματος, πλήρη ασφάλιση από τη στιγμή που προσφέρουν δουλειά κανονική, πτυχίο που να εξασφαλίζει το δικαίωμα στο επάγγελμα, αλλά και εστίες για τους σπουδαστές στις μεγάλες πόλεις.

Να ορισμένα δίκαια, πολύ λογικά αιτήματα που ο παράλογος όμως κόσμος σας αρνείται να τα υλοποιήσει, να τα ικανοποιήσει, καθώς τα θεωρεί κόστος και αυτά και περιττά έξοδα. Έχουν γνώση όμως οι φύλακες και οι ίδιοι οι σπουδαστές σε συμπόρευση φυσικά και με το ΚΚΕ θα έρθει η ώρα που θα τα επιβάλλουν.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Νεοκλής Κρητικός, Βουλευτής της Νέας Δημοκρατίας.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κυρία Πρόεδρε.

Είναι εντυπωσιακό, κυρία Πρόεδρε, το ότι έχει μια κανονική ροή σήμερα η λειτουργία της Ολομέλειας. Μακάρι να μην είναι μια «φωτοβολίδα» και να συνεχιστεί αυτό.

Κύριε Υφυπουργέ, κυρίες και κύριοι συνάδελφοι, το Υπουργείο Παιδείας εισάγει σήμερα προς συζήτηση στην Ολομέλεια σχέδιο νόμου το οποίο ενισχύει και αναβαθμίζει το πλαίσιο για την επαγγελματική εκπαίδευση και κατάρτιση που θεσπίστηκε με νομοθετικές πρωτοβουλίες το 2020 και το 2024.

Η ανάγκη να δοθεί νέα πνοή στην επαγγελματική εκπαίδευση απασχολούσε επί χρόνια τη δημόσια σφαίρα. Γιατί όμως; Διότι δεν έχει τη δυναμική ούτε καταλαμβάνει μια διακριτή θέση στο εκπαιδευτικό σύστημα. Η Κυβέρνηση αναγνώρισε από το 2019 αυτό το έλλειμμα και με μεθοδικό σχεδιασμό και σταθερά βήματα δίνει μέσω του παρόντος αυτήν την απαιτούμενη ώθηση, κάνοντας ένα επιπλέον σημαντικό βήμα με τη θέσπιση των Ακαδημιών.

Άλλωστε, η ανάγκη ανανέωσης απορρέει και από τις διαρκώς αυξανόμενες ανάγκες της οικονομίας και της αγοράς, οι οποίες δεν περιορίζονται στα συνήθη γνωστικά και επαγγελματικά αντικείμενα του τριτογενούς τομέα, αλλά άπτονται τεχνικών, βιομηχανικών και γεωργικών κλάδων.

Επιπλέον, οι ελλείψεις σε εξειδικευμένο και καταρτισμένο προσωπικό στους εν λόγω κλάδους είναι και αυτές που επιτάσσουν τον εκσυγχρονισμό, την αναβάθμιση και τον εμπλουτισμό της επαγγελματικής εκπαίδευσης και κατάρτισης.

Η παρούσα λοιπόν νομοθετική πρωτοβουλία αντιμετωπίζει την παραπάνω αναγκαιότητα, απαντώντας παράλληλα σε μια ακόμα κρίσιμη, σύγχρονη ανάγκη, αυτή της σύνδεσης της επαγγελματικής εκπαίδευσης με τις ανάγκες και τις ιδιαιτερότητες, καθώς και τα χαρακτηριστικά και τα συγκριτικά πλεονεκτήματα των τοπικών κοινωνιών.

Πού αποσκοπεί αυτή η σύνδεση; Στην εκπλήρωση της συνταγματικής επιταγής της προώθησης μιας ισόρροπης περιφερειακής ανάπτυξης, καθώς και της διασφάλισης της οικονομικής ανάπτυξης όλων των τομέων της εθνικής οικονομίας. Στο πλαίσιο, λοιπόν, ενδυνάμωσης του πλαισίου επαγγελματικής εκπαίδευσης και κατάρτισης εισάγεται ο θεσμός των Ακαδημιών Επαγγελματικής Κατάρτισης.

Στο σημείο αυτό να πω πως η σύστασή τους δεν συνιστά αποσπασματική πρωτοβουλία, αλλά εντάσσεται στο πλαίσιο της περαιτέρω ενίσχυσης του συγκεκριμένου πλαισίου, το οποίο καθιερώθηκε με τον ν.4763/2020 και συμπληρώθηκε με τον ν.5082/2024. Γι’ αυτό έκανα λόγο για μεθοδικό σχεδιασμό και σταθερά βήματα και συνεκτικότητα ενεργειών.

Πάμε να δούμε τα βασικά γνωρίσματα των Ακαδημιών . Συνιστούν ένα μέσο σύμπραξης και συνέργειας δημοσίου και ιδιωτικού τομέα για τον εντοπισμό των πραγματικών αναγκών της αγοράς και για τη διαμόρφωση προγραμμάτων σπουδών προσαρμοσμένων σ’ αυτές, ένα μέσο που υφίσταται σήμερα κατ’ αυτόν τον τρόπο στον θεσμό των ΣΑΕΚ, καθώς η συμβολή των οικονομικών φορέων κρίνεται καθοριστική για την ίδρυση και λειτουργία τους.

Είναι σημαντικό να διευκρινίσω κι εγώ πως οι επιχειρήσεις θα συμμετέχουν με υποδομές, εξοπλισμούς, πόρους και κυρίως με τη δέσμευση να απορροφήσουν αποφοίτους, αλλά είναι το δημόσιο που κρατά τα ηνία, διασφαλίζοντας τη διαφάνεια, το δημόσιο συμφέρον, τον δημόσιο χαρακτήρα. Ο έλεγχος, η εποπτεία, η μέριμνα και η ευθύνη παραμένουν σε αυτό.

Επιπλέον, αναφορικά με την επιλογή του τόπου ίδρυσής τους λαμβάνεται υπόψη η ανάγκη ύπαρξης ειδικοτήτων στοχευμένων στις επενδυτικές προτεραιότητες και τα παραγωγικά χαρακτηριστικά τόσο σε τοπικό όσο και σε περιφερειακό επίπεδο.

Τώρα ως Λάκωνας νιώθω την ανάγκη να πω πως χάρηκα όταν είδα ότι το επισπεύδον Υπουργείο στην αιτιολογική έκθεσή του και ειδικότερα στην αναφορά του για την περιφερειακή ανάπτυξη επικαλείται το παράδειγμα της Σπάρτης και του ελαιολάδου της δίπλα στο παράδειγμα του οίνου της Ημαθίας, δύο χαρακτηριστικά παραδείγματα ευρέως αναγνωρισμένων και διαδεδομένων προϊόντων, από τα οποία εξαρτώνται σε μεγάλο βαθμό η τοπική οικονομία, οι οικογένειες, τα νοικοκυριά.

Η Λακωνία, κυρίες και κύριοι Βουλευτές, είναι φύσει και θέσει αγροτική περιοχή. Η οικονομία της στηρίζεται στον πρωτογενή τομέα με στιβαρές οργανώσεις ελαιουργικών φορέων και υγιείς ελαιουργικές επιχειρήσεις με σημαντική εξαγωγική δραστηριότητα, ενώ έχει φορείς όπως το Επιμελητήριο Λακωνίας που έχει και την ιστορία και την τεχνογνωσία. Εξάλλου έχει εκπονήσει εμπεριστατωμένες και κοστολογημένες μελέτες για τη βιωσιμότητα μιας εκπαιδευτικής δομής ελαιοκομίας, η οποία μπορεί να ανταποκριθεί στη συνέργεια με το δημόσιο για μια Ακαδημία Ελαιολάδου.

Επιτρέψτε μου εδώ μια παρένθεση που αφορά ξανά τη Λακωνία. Στο τέλος του ‘24 το ιστορικό Στρατόπεδο Ταγματάρχη Μαντούβαλου στο Γύθειο καταργήθηκε στο πλαίσιο του σχεδίου του Υπουργείου Άμυνας για την αναδιοργάνωση των Ενόπλων Δυνάμεων. Επειδή μιλάμε για τοπικές κοινωνίες και μνήμες, θα πω ότι το Στρατόπεδο συνέδεσε το όνομά του με τη Σχολή Μαγείρων του Στρατού Ξηράς. Το δίπλωμα ειδικότητας του μάγειρα χορηγήθηκε σε χιλιάδες Ελλήνων που υπηρέτησαν εκεί τη στρατιωτική τους θητεία.

Αφορμώμενος λοιπόν και από τις πρόσφατες ανακοινώσεις και από το Βήμα της Βουλής του Υφυπουργού Εθνικής Άμυνας συναδέλφου μου Βουλευτή Λακωνίας κ. Θανάση Δαβάκη σχετικά με το πλάνο του Υπουργείου, το οποίο επικεντρώνεται στην αξιοποίηση του χώρου του τέως Στρατοπέδου για διάφορους σκοπούς, για να διατεθεί μέρος αυτού στον Δήμο Ανατολικής Μάνης για δημιουργία αθλητικού κέντρου, άλλο τμήμα για στέγαση δικαστικών υπηρεσιών της παράλληλης έδρας του Πρωτοδικείου Λακωνίας και ούτω καθεξής, λέω πως σαφώς και στηρίζουμε την προώθηση αυτών των σκοπών. Προσθέτω, όμως, πως θα ήταν ευχής έργον εάν δεν αφήναμε αυτήν την παράδοση να λησμονηθεί και βλέπαμε από κοινού τη διάθεση ενός τμήματος του τέως Στρατοπέδου για μια σχολή μαγειρικής τέχνης. Κλείνω την παρένθεση.

Συνεχίζω με την παράθεση των ασφαλιστικών δικλείδων, για τις οποίες το αρμόδιο Υπουργείο έχει μεριμνήσει αναφορικά με τη λειτουργία των Ακαδημιών. Το πρόγραμμα σπουδών τους θα διδάσκεται από πιστοποιημένους εκπαιδευτές με παιδαγωγική επάρκεια, ενώ οι απόφοιτοι θα αποκτούν δίπλωμα επαγγελματικής ειδικότητας με εξετάσεις πιστοποίησης και δυνατότητα συνέχισης σπουδών σε συναφή τμήματα ΑΕΙ. Σημαντικό και αυτό το σημείο. Η φοίτηση είναι φυσικά δωρεάν και θα συνοδεύεται από υποχρεωτική πρακτική άσκηση με αμοιβή και πλήρη ασφάλιση, ενώ οι συνεργαζόμενες εταιρείες δεσμεύονται να προσλαμβάνουν τουλάχιστον το 40% των αποφοίτων.

Κυρίες και κύριοι συνάδελφοι, επιχειρούμε να αντιστρέψουμε το αφήγημα ότι τα προσόντα των αποφοίτων επαγγελματικής εκπαίδευσης και κατάρτισης δεν ανταποκρίνονται στις ανάγκες των εργοδοτών, δημιουργώντας το πλαίσιο για την αντιμετώπιση της διαρροής από τις ΣΑΕΚ που είναι ένα υπαρκτό πρόβλημα.

Επομένως, με τη σύμπραξη με τον ιδιωτικό τομέα αντιλαμβανόμαστε την αξία τού να φέρουμε τις ίδιες επιχειρήσεις, τους φορείς που γνωρίζουν καλύτερα από τον καθένα τις ανάγκες σε εξειδίκευση και ανθρώπινο δυναμικό ως συμπράττοντες και συμβαλλόμενους στην επαγγελματική εκπαίδευση.

Κυρίες και κύριοι συνάδελφοι, η Κυβέρνηση επεμβαίνει δυναμικά στο πεδίο της επαγγελματικής εκπαίδευσης, προωθώντας τον στόχο της πολυτυπίας, καθώς στις υπάρχουσες Σχολές Ανώτερης Επαγγελματικής Κατάρτισης προσθέτει τις Ακαδημίες. Στόχος της είναι η επαγγελματική εκπαίδευση να εδραιωθεί ως μια ουσιαστική διέξοδος, μια αξιόπιστη εναλλακτική διαδρομή που συνδυάζει μάθηση, εξειδίκευση και πρακτική άσκηση. Σήμερα κάνουμε ένα βήμα για να μπορούμε να μιλάμε όχι μόνο για Εθνικό Σύστημα Επαγγελματικής Εκπαίδευσης και Κατάρτισης, αλλά για ένα ουσιαστικό δίκτυο παραγωγικής ανάπτυξης και αναβάθμισης δεξιοτήτων στο σύνολο των περιφερειών μας.

Σας καλώ να υπερψηφίσετε το νομοσχέδιο, γιατί το προσδοκώμενο αποτέλεσμα είναι να κρατήσουμε τα παιδιά στον τόπο που γεννήθηκαν, μεγάλωσαν ή και τους αρέσει να ζουν, ώστε να τους δώσουμε τις ευκαιρίες και τα κίνητρα να το κάνουν πράξη.

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Ιωάννης Γιώργος, Βουλευτής της Νέας Δημοκρατίας.

Κύριε συνάδελφε, έχετε τον λόγο.

**ΙΩΑΝΝΗΣ ΓΙΩΡΓΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα δεν συζητούμε απλώς ένα νομοσχέδιο για την εκπαίδευση. Συζητούμε για το μέλλον της ελληνικής κοινωνίας και της ελληνικής οικονομίας. Συζητούμε για το πώς θα ενώσουμε τη γνώση με την εργασία, τη θεωρία με την πράξη, το σχολείο με την παραγωγή.

Με το παρόν σχέδιο νόμου για τη σύσταση των Ακαδημιών Επαγγελματικής Εκπαίδευσης και Κατάρτισης η Κυβέρνηση αποδεικνύει ότι διαθέτει όραμα, σχέδιο και συνέπεια. Δεν περιορίζεται σε αποσπασματικές παρεμβάσεις. Χτίζει συστηματικά ένα εκπαιδευτικό σύστημα που δεν εγκλωβίζει, αλλά απελευθερώνει δυνάμεις, δυνάμεις που δεν αναπαράγουν ανισότητες, αλλά δημιουργούν ευκαιρίες.

Για πρώτη φορά μετά από δεκαετίες η επαγγελματική εκπαίδευση αποκτά τη θέση που της αξίζει. Ο Πρωθυπουργός εξάλλου, ο Κυριάκος Μητσοτάκης, έχει τονίσει πάρα πολλές φορές ότι η εκπαίδευση πρέπει να συνδεθεί ουσιαστικά με την οικονομία, με τις πραγματικές ανάγκες της αγοράς εργασίας και της κοινωνίας. Αυτό ακριβώς υλοποιούμε σήμερα. Στόχος μας είναι ένα εκπαιδευτικό σύστημα σύγχρονο, ανοιχτό και δίκαιο. Ένα σύστημα που προσφέρει στους νέους ανθρώπους προοπτική, που προσφέρει στις επιχειρήσεις τα στελέχη που χρειάζονται και στις τοπικές κοινωνίες εργαλεία ανάπτυξης.

Το νομοσχέδιο προβλέπει την σύνθεση νέων ακαδημιών, που θα λειτουργούν υπό δημόσιο έλεγχο, σε συνεργασία με οικονομικούς φορείς, επιμελητήρια και επιχειρήσεις. Οι ακαδημίες θα παρέχουν κατάρτιση επιπέδου 5 του εθνικού πλαισίου προσόντων. Ένα πραγματικό διαβατήριο για την αγορά εργασίας, με δυνατότητα συνέχισης σπουδών σε ΑΕΙ. Η φοίτηση θα είναι δωρεάν. Θα περιλαμβάνει υποχρεωτική πρακτική άσκηση με αμοιβή και πλήρη ασφάλιση και οι συνεργαζόμενες επιχειρήσεις δεσμεύονται να προσλαμβάνουν τουλάχιστον το 40% των αποφοίτων, όπως ακούστηκε και από άλλους συναδέλφους.

Πρόκειται, λοιπόν, για ένα νέο κοινωνικό συμβόλαιο ανάμεσα στο κράτος, τους νέους και την οικονομία. Οι ακαδημίες αυτές δεν θα είναι ομοιόμορφες ούτε αποκομμένες από τις τοπικές ανάγκες. Θα λειτουργούν θεματικά και περιφερειακά με ειδικότητες στην αγροδιατροφή, τον τουρισμό, τη βιομηχανία, την τεχνολογία. Κάθε περιοχή θα αποκτήσει έναν θεματικό κόμβο γνώσης, ένα κέντρο επαγγελματικής ανάπτυξης που θα ανταποκρίνεται στις δικές της παραγωγικές δυνατότητες. Έτσι οι νέοι δεν θα χρειάζεται να εγκαταλείπουν τον τόπο τους για να βρουν δουλειά ή ευκαιρίες. Θα μπορούν να δημιουργήσουν εκεί στον τόπο τους, στην πατρίδα τους. Το νομοσχέδιο διασφαλίζει επίσης ποιότητα, διαφάνεια και λογοδοσία, με δείκτες αποδοτικότητας, σαφείς κανόνες αξιολόγησης, δημόσιο έλεγχο και ανοιχτή πρόσβαση στα δεδομένα. Χτίζουμε ένα σύστημα που οι πολίτες μπορούν να το εμπιστευθούν.

Κυρίες και κύριοι συνάδελφοι, στις συνεδριάσεις της επιτροπής ακούστηκαν σημαντικές τοποθετήσεις και προτάσεις από κοινωνικούς και παραγωγικούς φορείς. Αυτές οι φωνές δεν είναι αντίλογος, είναι διάλογος και οφείλουμε να τις αξιοποιήσουμε δημιουργικά. Αναφέρω ενδεικτικά κάποιες από αυτές τις τοποθετήσεις. Ο Σύνδεσμος Εξαγωγέων Βορείου Ελλάδος, χαιρετίζει τη νομοθετική πρωτοβουλία, θεωρώντας ότι κινείται προς τη σωστή κατεύθυνση, προτείνοντας κίνητρα για τις επιχειρήσεις.

Η Εθνική Συνομοσπονδία Ατόμων με Αναπηρία, επισημαίνει με ευθύνη την ανάγκη ρητών ρυθμίσεων για την ισότιμη πρόσβαση των Ατόμων με Αναπηρία. Ζητά εκπαίδευση ειδικών εκπαιδευτών κινητικότητας και αυτονομίας, καθώς και εκπροσώπηση της ΕΣΑΜΕΑ στον ΕΟΠΠΕΠ με δικαίωμα ψήφου. Είναι παρεμβάσεις ουσίας, που ενισχύουν τη δημοκρατικότητα και την κοινωνική ευαισθησία του νομοσχεδίου που θα πρέπει να τις δούμε.

Η Γενική Συνομοσπονδία Εργατών Ελλάδας, αναγνωρίζει ότι η πρωτοβουλία εισάγει θεσμική καινοτομία. Προειδοποιεί, όμως, παρά ταύτα για κινδύνους επανάληψης των παθογενειών.

Κυρίες και κύριοι συνάδελφοι, επιτρέψτε μου για λίγο να αναφερθώ στην προοπτική της Χαλκιδικής και στο πόσο ο νομός, που έχω την τιμή να εκπροσωπώ, μπορεί να αξιοποιήσει έμπρακτα τον νέο θεσμό των επαγγελματικών ακαδημιών. Όμως, πιο μπροστά θα ήθελα να μην αφήσω ασχολίαστα τα όσα ανέφερε η έχουσα τρικυμία εν κρανίο, ανεξάρτητη Βουλευτής Χαλκιδικής, που βλέπει το πολιτικό της μέλλον θολό λόγω του πολιτικού χαμαιλεοντισμού που τη διακρίνει. Έχει εξαφανιστεί έτσι και αλλιώς, βέβαια, από τη Χαλκιδική, αλλά τολμά να μιλάει γι’ αυτή. Έχει μπροστά της τον αρμόδιο Υφυπουργό, τον κ. Βλάσση και δεν τον ρώτησε αν όσα ειπώθηκαν και από τον Βουλευτή της Πλειοψηφίας σχετικά με το θέμα του Ε.Κ. Πολυγύρου είναι αλήθεια ή όχι.

Το επαναλαμβάνω, λοιπόν, προς επιβεβαίωση παρουσία του, για να γίνει κατανοητό από όλους τους Χαλκιδικιώτες και όχι μόνο, πως ό,τι λέμε σε αυτή την παράταξη είναι η αλήθεια. Σε επανειλημμένες, επομένως, συναντήσεις μας συμφωνήσαμε πως μετά από επαφές και συζητήσεις με την τοπική κοινωνία, τον δήμο, το επιμελητήριο, την εκπαιδευτική κοινότητα της περιοχής, θα προχωρήσουμε σε ενημέρωση των τελειόφοιτων και όχι μόνο μαθητών, έχοντας στόχο την κάλυψη του αριθμού που χρειάζεται, ώστε να επαναλειτουργήσει η ΣΑΕΚ. Από όλους μας, επομένως, εξαρτάται αν αυτό θα γίνει ή όχι. Η πολιτεία προτίθεται, εμείς έχουμε τη δυνατότητα να τη βοηθήσουμε βρίσκοντας μαθητικό δυναμικό;

Η Χαλκιδική, όπως γνωρίζουμε όλοι, είναι ένας τόπος με πολλαπλή αναπτυξιακή ταυτότητα. Πέρα από τη ραγδαία τουριστική ανάπτυξη, που την καθιστά έναν από τους σημαντικότερους προορισμούς της χώρας, ο νομός διαθέτει και έναν ισχυρό αγροτικό, κτηνοτροφικό, μελισσοκομικό και αλιευτικό τομέα, που στηρίζει διαχρονικά την τοπική κοινωνία, οικονομία, την απασχόληση και την εξωστρέφεια του πρωτογενή μας τομέα.

Ταυτόχρονα η Χαλκιδική αποτελεί και πυλώνα της εθνικής βιομηχανικής παραγωγής, με βαριά βιομηχανία εξόρυξης και επεξεργασίας χρυσού, λευκόλιθου και άλλων μετάλλων, τομείς που απαιτούν υψηλά εξειδικευμένο και πιστοποιημένο ανθρώπινο δυναμικό.

Με την ψήφιση τού υπό συζήτηση νομοσχεδίου, εκτιμώ πως έφτασε, λοιπόν, ο καιρός να προχωρήσουμε στην ίδρυση μιας Ακαδημίας Επαγγελματικής Κατάρτισης Χαλκιδικής, που θα ανταποκρίνεται στις πραγματικές ανάγκες της τοπικής κοινωνίας και της παραγωγής. Άλλωστε υπήρχε λειτουργία σχολείου ΟΑΕΔ μέχρι πριν από κάποια χρόνια. Μιας ακαδημίας με ειδικότητες όπως χειριστές βαρέων οχημάτων και μηχανημάτων έργου, τεχνικοί μηχανημάτων και εξοπλισμού ορυχείων, εργαζόμενοι υπόγειων στοών, τεχνικοί περιβαλλοντικής διαχείρισης και αποκατάστασης μεταλλείων και σε επόμενο στάδιο μια ειδικότητα ψηφιακής παρακολούθησης και αυτοματισμού εξορυκτικών διαδικασιών με αξιοποίηση των τεχνολογιών.

Μία τέτοια ακαδημία δεν θα είναι απλώς ένας εκπαιδευτικός θεσμός, θα αποτελέσει πρότυπο σύμπραξης, εκπαίδευσης, παραγωγής και καινοτομίας. Θα προσφέρει στους νέους εργασία, δεξιότητες και προοπτική στον τόπο τους και θα αναδείξει τη Χαλκιδική σε πυλώνα σύγχρονης, βιώσιμης μεταλλευτικής ανάπτυξης με περιβαλλοντική ευθύνη.

Κυρίες και κύριοι, η επιτυχία του παρόντος νομοσχεδίου δεν θα μετρηθεί απλώς με την ψήφισή του, αλλά από τα συγκεκριμένα αποτελέσματα που θα φέρει στην κοινωνία και την οικονομία. Η προσπάθεια και η αφοσίωση των αρμόδιων Υπουργών και Υφυπουργών, είναι αξιοσημείωτες και αξίζουν τα θερμά μας συγχαρητήρια.

Σας καλώ, λοιπόν, να υπερψηφίσουμε το παρόν νομοσχέδιο, όχι απλώς γιατί βελτιώνει την επαγγελματική κατάρτιση, αλλά γιατί επαναφέρει την ελπίδα στους νέους ανθρώπους. Την ελπίδα ότι μπορούν να μορφωθούν, να εργαστούν και να προοδεύσουν εδώ στην πατρίδα μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ο Υπουργός ο κ. Πλεύρης επί τροπολογίας.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ευχαριστώ πολύ, κυρία Πρόεδρε.

Κύριοι συνάδελφοι, στην τροπολογία την οποία έρχεται το άρθρο 3 αφορά το Υπουργείο Μετανάστευσης. Είναι κάτι πιστεύω αρκετά απλό, αλλά να σας το εξηγήσω και -πολύ ευχαρίστως- να απαντήσω σε όποια ερώτηση θέλετε.

Πρόκειται για τα προγράμματα, τα οποία χρηματοδοτούνται από το ελβετικό δημόσιο. Το ελβετικό δημόσιο μάς χρηματοδοτεί στο παρελθόν στο 100% και τώρα στο 85% προγράμματα που αφορά ευάλωτα άτομα, δηλαδή, ανήλικα, παιδιά, κακοποιημένες γυναίκες, μόνες γυναίκες, είναι τα λεγόμενα Safe Area που θα έχετε ακούσει που έχουμε στις δομές μας.

Τι συνέβη τώρα; Στην τελευταία προγραμματική σύμβαση, η οποία υπεγράφη τέλη Ιουνίου, υπήρξε ένα κενό ως τη δέσμευση του προϋπολογισμού της ελληνικής συμμετοχής, με αποτέλεσμα να θεωρείται ότι υπάρχει ένα κενό, το οποίο δημιουργούσε θέμα ως προς τη νομιμότητα της υπογραφής των συμβάσεων. Ως εκ τούτου ερχόμαστε να καλύψουμε αυτό το κενό, δηλαδή, προφανώς με το ελβετικό δημόσιο είναι νόμιμες απολύτως οι συμφωνίες που έχουν υπογραφεί και αυτό το κενό το οποίο υπάρχει για τη δέσμευση των χρημάτων το καλύπτουμε. Το συνολικό ποσό είναι στα 5 εκατομμύρια που χρηματοδοτείται από το ελβετικό δημόσιο. Η ελληνική συμμετοχή όπως είπε είναι στο 15%, δηλαδή, στα 750.000 ευρώ.

Είναι προγράμματα που, ήδη, τρέχουν και ήταν το τελευταίο σκέλος υλοποίησής τους και μάλιστα την επόμενη εβδομάδα με επιθυμία και της Ελβετίας να συνεχίσει όλα αυτά τα προγράμματα, που είναι στήριξη στο ευάλωτο κομμάτι του πληθυσμού κυρίως, δηλαδή, κακοποιημένες γυναίκες και παιδιά, θα υπάρξει νέα προγραμματική για τα επόμενα χρόνια.

Αυτά, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

Να ενημερώσω ότι μετά θα ακολουθήσει η κ. Δεληκάρη από τη Νέα Δημοκρατία, ο κ. Μαρκογιαννάκης και μετά ο Κοινοβουλευτικός Εκπρόσωπος του ΣΥΡΙΖΑ, ο κ. Γιαννούλης.

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, σας ευχαριστώ πάρα πολύ, για τον λόγο που μου δίνετε.

Θα ξεκινήσω με τα όσα συμβαίνουν δύο ορόφους πάνω από εδώ που βρισκόμαστε στην Ολομέλεια και με τα όσα συμβαίνουν στην Εξεταστική Επιτροπή για τον Ο.Π.Ε.Κ.Ε.Π.Ε..

Γιατί γίνεται η Εξεταστική; Για να βγούνε στο φως πληροφορίες ποιος φταίει, ποιος δεν φταίει και να απαντηθεί το μεγάλο ερώτημα -το οποίο εμείς το έχουμε θέσει από την αρχή, αλλά η απάντηση είναι γνωστή- εάν γνώριζε ή αν έχει εμπλοκή, εάν υπάρχει δηλαδή πολιτική παρέμβαση, κυβερνητική παρέμβαση, στο τεράστιο αυτό σκάνδαλο, που λέγεται σκάνδαλο Ο.Π.Ε.Κ.Ε.Π.Ε.. Η απάντηση για μας είναι δεδομένη και γνωστή. Προφανώς και υπήρξε. Δεν περιμένουμε καμία εξεταστική, όπως την έχει στήσει η Νέα Δημοκρατία, για να πάρουμε απάντηση στο ερώτημα αυτό, γιατί δεν σας θεωρούμε τόσο ανίκανους ούτε τόσο πολιτικά ανόητους.

Δεν μπορεί δηλαδή μία κυβέρνηση που κυβερνάει εξίμισι-επτά χρόνια, στα δικά της τα πόδια τουλάχιστον όσα συνέβησαν τα τελευταία έξι-επτά χρόνια, να έχουν γίνει από το ’19 και μετά όλα αυτά και να μην έχετε πάρει χαμπάρι. Το έχουμε πει από την αρχή. Άρα είστε ή αφελείς πολιτικά ή ανίκανοι. Και τα δύο είναι πολύ κακό, ξέρετε. Και δεν αναφέρομαι τόσο στους Βουλευτές, που καλείστε καμιά φορά να υπερασπιστείτε την Κυβέρνηση. Μιλάω για το Μαξίμου κυρίως που κυβερνά τη χώρα αυτή.

Όμως, από τις πρώτες κιόλας συνεδριάσεις της Επιτροπής αυτής -άσε τι λέμε εμείς- πάμε να δούμε τι λένε οι μάρτυρες. Ποιοι είναι οι μάρτυρες; Οι πρώην Πρόεδροι του ΟΠΕΚΕΠΕ, δηλαδή έχουμε σκάνδαλο ΟΠΕΚΕΠΕ και έρχονται κάποιοι άνθρωποι οι οποίοι για κάποιο χρονικό διάστημα διοίκησαν τον ΟΠΕΚΕΠΕ και μαρτυράνε, μιλάνε οι άνθρωποι αυτοί, απαντάνε σε ερωτήσεις, καταθέτουν.

Τι λένε αυτοί οι άνθρωποι; Τι βγαίνει ως πρώτο συμπέρασμα από τις πρώτες αυτές ημέρες; Ότι υπάρχει ξεκάθαρα πολιτική παρέμβαση. Γιατί υπάρχει πολιτική παρέμβαση; Ένα πολύ απλό ερώτημα, το οποίο πρέπει να απαντηθεί. Γιατί οι Υπουργοί είναι αυτοί που τοποθετούσαν τους Προέδρους του ΟΠΕΚΕΠΕ και οι Υπουργοί ήταν αυτοί που τους καρατομούσαν, όταν έπαυαν να κάνουν τη δουλειά τους. Πολύ απλά! Αυτό είπαν όλοι όσοι πέρασαν από την Εξεταστική μέχρι στιγμής.

Για παράδειγμα, τον Σαλάτα τον έδιωξε ο Μυλωνάκης. Το είπε ο ίδιος. Τον Σαλάτα τον είχε τοποθετήσει ο Τσιάρας, ο Υπουργός, άλλος Υπουργός. Τον Βάρρα τον έφαγε ο Βορίδης. Τα λένε οι ίδιοι. Μπαμπασίδη, Σημανδράκο -δύο πρώην Πρόεδροι του ΟΠΕΚΕΠΕ- τους καθάρισε ο Αυγενάκης.

Παιδιά, οι ίδιοι τα λένε, δεν τα λέμε εμείς. Εδώ δεν υπάρχει πολιτική παρέμβαση; Τι είναι αυτό δηλαδή; Ήταν ματιασμένοι και τους είπαν «φευγάτε»; Εδώ είναι ξεκάθαρη πολιτική παρέμβαση και οι τοποθετήσεις τους -ένας ήταν μόνο μέσω ΑΣΕΠ, όλοι οι άλλοι ήταν τοποθετημένοι- και αυτοί τους καθάρισαν. Οι ίδιοι μάρτυρες, λοιπόν, στην Επιτροπή καταθέσανε αυτά τα οποία σας αναφέρω τώρα.

Κατά τα άλλα, η Κυβέρνηση δεν έχει καμία εμπλοκή με τον ΟΠΕΚΕΠΕ, με το σκάνδαλο του ΟΠΕΚΕΠΕ, δεν έχει ιδέα το τι έχει συμβεί! Αλλά είστε συνένοχοι σε όλα όσα έχουν πει αυτοί οι άνθρωποι. Δηλαδή εδώ υπάρχει πολιτική εμπλοκή ξεκάθαρα. Άρα έχετε πολύ μεγάλη ευθύνη.

Και το χειρότερο; Δεν ξέρουμε τίποτα. Τον Βάρρα -δείτε τώρα- ήταν Πρόεδρος του ΟΠΕΚΕΠΕ τον καθαρίζει ο Βορίδης -για χ, ψ λόγους, δεν είναι της παρούσης- και τον παίρνετε, ρε αθεόφοβοι, στο Μαξίμου! Δηλαδή τον πρώην Πρόεδρο του ΟΠΕΚΕΠΕ τον πήρατε στο Μαξίμου! Εχθές ο Βάρρας απασφάλισε και έριχνε βόμβες και παραμένει στο Μαξίμου και πληρώνεται κιόλας ακόμα και τώρα που μιλάμε! Δηλαδή εκεί στο Μαξίμου που μαζεύεστε το πρωί, ο Βάρρας τόσα χρόνια δεν είπε «α, παιδιά, να σας πω λίγο κάτι, να σας ενημερώσω για τον ΟΠΕΚΕΠΕ τι γίνεται εκεί μέσα, γίνεται του Κουτρούλη ο γάμος, να σας πω πέντε πράγματα»! Είναι υπάλληλος στο Μαξίμου ο Βάρρας ακόμα, έμπιστος, δικός σας!

Κατά τα άλλα, θέλετε να μας πείσετε ότι δεν γνωρίζετε τίποτα. Πραγματικά, αν είναι δυνατόν! Εδώ μιλάμε πραγματικά -και λυπάμαι που το λέω- για έναν πολιτικό θίασο και προσπαθείτε -δεν καταλαβαίνω!- να μας πείσετε για το αντίθετο ή να αλλάξετε το κακό σκηνικό που υπάρχει για εσάς, για την Κυβέρνησή σας, αυτή την κάκιστη, την αισχρή εικόνα που υπάρχει, να αλλάξετε την εικόνα στην κοινωνία;

Δηλαδή, πρώην Πρόεδρος του ΟΠΕΚΕΠΕ, νυν στο Μαξίμου, και δεν σας είπε κάτι εκεί μέσα; Δηλαδή δεν μιλάτε μεταξύ σας εκεί; Τι; Κοιτάζεστε μόνο; Τι είστε; Αγάλματα; Μα, είναι μέσα στο Μαξίμου ο άνθρωπος! Δεν σας είπε τίποτα;

Και το χειρότερο, ξέρετε -γιατί έχει μεγάλη ουρά η ιστορία του ΟΠΕΚΕΠΕ, θα έρθουν και άλλα πράγματα-, εμείς θεωρούμε ότι θα είναι και από τα σημεία που θα αποτελέσουν την πολιτική σας ταφόπλακα -κυβερνητικά μιλώντας-, θα σας γκρεμίσει.

Πέραν τούτου, αναμένουμε τις εξελίξεις. Το κακό είναι ότι συνεχίζεται αυτό το κακό. Ποιο κακό συνεχίζεται; Ενώ έχουν γίνει όλα αυτά -όλα αυτά!-, και φέτος υπάρχουν καθυστερήσεις στις δηλώσεις. Τι σημαίνει αυτό; Θα σας πω. Δηλαδή οι δηλώσεις ΟΣΔΕ -πολύ απλά θα τα πω να καταλαβαίνει ο κόσμος- έπρεπε να έχουν υποβληθεί ως τις 30 Ιουνίου του 2025, πριν δηλαδή από τέσσερις μήνες. Έχουμε Οκτώβρη, έπρεπε να έχουν ολοκληρωθεί. Υπάρχουν κυρώσεις για τις καθυστερήσεις.

Σύμφωνα με τις κυρώσεις που προβλέπει η Ευρωπαϊκή Ένωση, το άρθρο 5 της Ευρωπαϊκής Ένωσης -υπάρχει άρθρο, θα σας το δείξω σε λίγο, θα το καταθέσω στα Πρακτικά, το κατέθεσε ο Πρόεδρός μας πριν από μία εβδομάδα, θα το ξανακαταθέσω εγώ σήμερα, πάρτε κανένα Πρακτικό, διαβάστε τα- αναφέρεται: Πρέπει να καταθέσεις δηλώσεις ΟΣΔΕ ως τις 30 Ιουνίου, κύριε, για να πάρεις τις επιδοτήσεις. Μιλάμε για δισεκατομμύρια, 2,5 δισεκατομμύρια. Εάν καθυστερήσεις, έχεις κυρώσεις.

Τι είναι οι κυρώσεις; Πάμε να τις δούμε λίγο τις κυρώσεις; Χρήματα που προορίζονται για τον Έλληνα αγρότη και τα οποία δεν θα φτάσουν ποτέ. Και άμα δεν τα πάρουμε τα χρήματα αυτά από την Ευρώπη, θα πρέπει να δανειστεί η χώρα μετά και να χρεωθούμε πάλι εμείς εξαιτίας της δικής σας κακής δυσλειτουργίας.

Πάμε να δούμε, λοιπόν, τι γίνεται. Άρθρο 5. Το έχω εδώ. Δαπάνη που πραγματοποιήθηκε κατά τον πρώτο μήνα που έπεται του μήνα λήξης της προθεσμίας πληρωμής μειώνεται 10%. Δαπάνη δεύτερο μήνα 25%. Καθυστερείς τρεις μήνες; 45% λιγότερο. Τέσσερις μήνες; 70% λιγότερο!

Το καταθέτω στα Πρακτικά. Καλό είναι να το πάρετε και να το δείτε.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δηλαδή είναι απίστευτα πράγματα. Μιλάμε για μπάχαλο! Μιλάμε για κανονικό μπάχαλο. Αυτά που σας λέω τώρα, συμβαίνουν σήμερα, που θα έπρεπε -και καλά!- να έχει αναταχθεί και ο ΟΠΕΚΕΠΕ και η επιστασία και η ΑΑΔΕ και η Κυβέρνηση και να λειτουργούν πλέον όλα ρολόι! Αυτά συμβαίνουν ακόμα και σήμερα και είναι πραγματικά ντροπή.

Βλέπω γυρνάνε δεξιά-αριστερά στα κανάλια διάφοροι δικοί σας. Σας ενόχλησε, λέει -τη Νέα Δημοκρατία, την Κυβέρνηση-, η Κοβέσι, «πολύ χώνεται η Κοβέσι και στα εσωτερικά χώνεται και δεν καταλαβαίνω και ποια είναι η δουλειά της». Σε λίγο θα μας πείτε ότι την βάλαμε εμείς την Κοβέσι. Μιλάω για την Ευρωπαία Εισαγγελέα τώρα. Ανακατεύεται, λέει, στα εσωτερικά της χώρας. Γιατί, λέει, η Κοβέσι βγαίνει δημόσια και λέει να αλλάξει το άρθρο 86 και αυτό είναι εσωτερική παρέμβαση κ.λπ..

Να σας πω λίγο. Εσείς που ενοχλείστε τόσο πολύ με την παρέμβαση της Κοβέσι δεν σας είδαμε και τόσο ενοχλημένους όλα αυτά τα χρόνια, όταν μπήκε η τρόικα στην Ελλάδα. Δεν σας είδαμε και τόσο ενοχλημένους, όταν ολόκληρη η χώρα έχει εκχωρηθεί στο Υπερταμείο, δεν έχει μείνει τίποτα πλέον στην πατρίδα μας. Τέτοια ενόχληση δεν δείξατε. Τώρα ενοχλείστε! Με την Κοβέσι!

Εμείς αυτό που καταλαβαίνουμε -και θέλω να τα καταθέσω, πριν αλλάξω θέμα- με την υπόθεση της Ευρωπαίας Εισαγγελέα, της Κοβέσι, είναι το εξής: Πολλοί δεν γνωρίζουν -και το λέω περισσότερο και για τα παιδιά που μας ακούνε και για τους συνέλληνες έξω, τους Έλληνες πολίτες- ότι οι Ευρωπαίοι Εισαγγελείς, αυτοί λοιπόν που σας ξετινάζουν στους ελέγχους τα τελευταία χρόνια, αυτοί οι Ευρωπαίοι Εισαγγελείς είναι Έλληνες! Ακούει ο άλλος «Ευρωπαία Εισαγγελέας». Είναι Έλληνες εκεί! Έλληνες είναι!

Ποια είναι η διαφορά αυτών των εισαγγελέων με τους δικούς μας εδώ, αυτών που ανήκουν στην Ευρωπαϊκή Εισαγγελία με τους δικούς μας; Ποια είναι η διαφορά; Είναι διαφορετικό το σύστημα, με το οποίο λειτουργούν. Άρα, λοιπόν, δεν είναι θέμα ανθρώπων, είναι θέμα συστήματος. Το σύστημα πρέπει να αλλάξουμε στην Ελλάδα και όχι τα πρόσωπα τόσο πολύ.

Θέλω να κάνω ένα σχόλιο ανθρώπινα και όχι ως πολιτικό ον ή ως Βουλευτής ή ως Κοινοβουλευτικός Εκπρόσωπος της Ελληνικής Λύσης ή οτιδήποτε άλλο. Ανθρώπινα. Βλέπεις τις τελευταίες είκοσι πέντε-είκοσι επτά μέρες -όλοι βλέπαμε- έναν άνθρωπο, ο οποίος αποφάσισε να κάνει απεργία πείνας για να βρει το δίκιο του. Λέει: «Ρε παιδιά, θέλω να γίνει εκταφή του παιδιού μου. Έχω το δικαίωμα αυτό. Θέλω να μάθω, πρώτον, αν είναι το δικό μου το παιδί, δεύτερον, να γίνουν τοξικολογικές εξετάσεις να δω από τι έφυγε. Κάηκε, δεν κάηκε; Να δω!».

Το τι έγινε τις τελευταίες είκοσι μέρες αυτές! Δηλαδή ζήσαμε απίστευτες καταστάσεις, πραγματικά. Απίστευτες καταστάσεις! Ότι δήθεν η Κυβέρνηση -στην αρχή ήταν αυτό το μότο σας «δεν παρεμβαίνουμε»- δεν μπορεί να παρέμβει στη δικαιοσύνη. Βέβαια! Η Κυβέρνηση δεν παρεμβαίνει, σωστά. Μόνο ορίζει τη δικαιοσύνη. Δεν παρεμβαίνει, μόνο την ορίζει. Το ξεχάσαμε αυτό. Βέβαια, έχει το δικαίωμα ο Πρωθυπουργός σε άλλες περιπτώσεις να στείλει μια επιστολή στον Ντογιάκο. Εκεί δεν θεωρείται παρέμβαση. Εκεί θεωρείται «εντάξει, παιδιά, έκανε ο Πρωθυπουργός…».

Δηλώσεις εριστικές από στελέχη σας, Υπουργούς σας, Βουλευτές σας, προκλητικές. Δίνετε την εικόνα και τη δίνετε ακόμα όλα αυτά τα χρόνια, τα δύο, τρία χρόνια από εκείνη την αποφράδα νύχτα των Τεμπών, ότι οι γονείς των παιδιών αυτών των αδικοχαμένων είναι εχθροί σας, ρε παιδιά. Είναι φοβερός ο τρόπος με τον οποίο αντιμετωπίζετε την ιστορία αυτή. Σαν να θέλετε να κρύψετε κάτι. Έχετε ένα ενοχικό σύνδρομο. Δεν λέτε: «όλα στο φως». Γιατί αν το πολιτικό σύστημα έλεγε από την αρχή, ο Φλωρίδης και όλοι, είμαστε υπέρ της εκταφής, ε, θα άκουγε και ο εισαγγελέας διαφορετικά, γιατί μεταξύ κατεργαρέων ειλικρίνεια.

Για ρωτήστε εκατό Έλληνες τι πιστεύουν για τη δικαιοσύνη; Δυστυχώς, θα σας πουν ότι επηρεάζεται. Θέλετε να το πιστέψετε; Καλώς. Δεν θέλετε; Πάλι καλώς. Υπό τον φόβο, λοιπόν, το τι μπορεί να συμβεί και αναφέρομαι στο θέμα υγείας του ανθρώπου αυτού, αλλάξατε κατευθείαν. Μήπως πάθει κάτι ο κ. Ρούτσι. Γιατί στην περίπτωση αυτή που θα πάθαινε κάτι, θα γινόταν επανάσταση και το ξέρετε πάρα πολύ καλά και φροντίσατε να το αλλάξετε το έργο. Αλλά το να αναγκάζει συγγενείς των θυμάτων των Τεμπών και τους συγγενείς τους να βγαίνουν στα κανάλια, να κάνουν απεργία πείνας για τα αυτονόητα οι άνθρωποι αυτοί, σημαίνει ότι θέλεις να κρυφτείς. Σημαίνει ότι κάτι θέλεις να κρύψεις. Αυτό σημαίνει για να αποφύγετε τυχόν οποιαδήποτε τιμωρία. Η τιμωρία σας να ξέρετε κάτι, και στην υπόθεση του Ο.Π.Ε.Κ.Ε.Π.Ε αλλά, κυρίως, εδώ, γιατί εδώ μιλάμε για ανθρώπινες ψυχές, έχει, ήδη, επιβληθεί από τους Έλληνες πολίτες. Να το ξέρετε.

Και επειδή παρακολουθούμε, ως πολιτικά όντα, τις πολιτικές εξελίξεις και για εμάς κάποια πράγματα είναι αδιανόητα με το δικό μας μυαλό και λογική, πώς προσπαθεί το σύστημα, το πολιτικό σύστημα, το σύστημα το βαρύ, το βαθύ, το σύστημα με πολιτικά γκρέμια, με παλιά υλικά, να φτιάξει πάλι αυτό το στημένο δίπολο. Πάτε να ανασύρετε τον Τσίπρα τώρα. Καλά, το ότι μιλάει η κ. Μπακογιάννη με τόσο καλά λόγια για τον Τσίπρα, μας ξεπερνάει πραγματικά. «Μου είναι συμπαθής» και «έχει ωριμάσει» και δώσε του φωτογραφίες με τον Τσίπρα. Τι ζούμε; Τα ύστερα του κόσμου, τι ζούμε πραγματικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω κυρία Πρόεδρε.

Εμείς αντιλαμβανόμαστε ότι φοβάστε και καλά κάνετε την Ελληνική Λύση και νομίζετε, δημιουργώντας αυτό το δίπολο, ότι θα ανακόψετε την άνοδο της Ελληνικής Λύσης. Δεν μπορείτε να το κάνετε αυτό. Αλλά το να ξαναέρθει στην επιφάνεια ένας πρώην Πρωθυπουργός, ο Τσίπρας των μνημονίων -το θυμίζω αυτό στον κόσμο-, του Υπερταμείου, της Μακεδονίας, των ηλεκτρονικών πλειστηριασμών. Ο Τσίπρας της περικοπής των συντάξεων, του χρηματιστηρίου ενέργειας, κ.λπ..

Εγώ αυτό που θυμάμαι το 2019 που πρωτομπήκαμε στη Βουλή, τον κόσμο έξω στα καφενεία να λέει: «Παναγιά μου, να φύγει». Αυτόν πηγαίνετε να ξαναφέρετε, το σύστημα της Νέας Δημοκρατίας, με το στημένο δίπολο αυτό και πάλι, επιστροφή στα παλιά.

Θα έχουμε να πούμε πάρα πολλά τις επόμενες μέρες που θα έχουμε πολύ μεγάλο ενδιαφέρον.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής τριάντα έξι μαθήτριες και μαθητές και δύο συνοδοί εκπαιδευτικοί από το 57ο Γυμνάσιο της Αθήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η Βουλευτής της Νέας Δημοκρατίας, η κ. Αγγελική Δεληκάρη.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ κυρία Πρόεδρε.

Κύριε Υπουργέ, κυρίες και κύριοι συνάδελφοι, η διασύνδεση της επαγγελματικής κατάρτισης με τους φορείς της πραγματικής οικονομίας αποτελεί κρίσιμο παράγοντα για την ενίσχυση της απασχόλησης και την κάλυψη των αναγκών της αγοράς εργασίας. Η συνεργασία των εκπαιδευτικών δομών με επιχειρήσεις και φορείς της αγοράς, διασφαλίζει την παροχή σύγχρονων πρακτικών δεξιοτήτων στους καταρτιζόμενους. Η ένταξη αυτής της στρατηγικής σε ένα οργανωμένο πλαίσιο υπό την αιγίδα της Κυβέρνησης και του Υπουργείου Παιδείας, εγγυάται τη βιωσιμότητα και την αποτελεσματικότητά της σε εθνικό επίπεδο.

Το παρόν σχέδιο νόμου, εισάγει έναν νέο θεσμό ουσιαστικής σημασίας. Τις Ακαδημίες Επαγγελματικής Κατάρτισης. Πρόκειται για μία καινοτομία που δεν περιορίζεται σε θεωρητικές ρυθμίσεις αλλά εστιάζει σε ένα από τα βασικά προβλήματα της επαγγελματικής εκπαίδευσης στη χώρα μας, την απόσταση ανάμεσα στη θεωρία και την πράξη.

Η απουσία αξιόπιστης και εγγυημένης πρακτικής άσκησης έχει ως αποτέλεσμα εκατοντάδες νέοι κάθε χρόνο να απογοητεύονται και τελικά να εγκαταλείπουν αυτόν τον εκπαιδευτικό δρόμο. Οι Ακαδημίες Επαγγελματικής Κατάρτισης, εξασφαλίζουν ότι κάθε καταρτιζόμενος θα αποκτήσει εργασιακή εμπειρία σε πραγματικές συνθήκες, ενισχύοντας τη σύνδεση μεταξύ εκπαίδευσης και επαγγελματικής αποκατάστασης.

Παράλληλα, ενισχύεται η ανάπτυξη σε τοπικό και περιφερειακό επίπεδο καθώς οι ειδικότητες θα προσαρμόζονται στις ανάγκες της τοπικής αγοράς εργασίας. Η πρακτική άσκηση προβλέπεται να είναι πλήρως διασφαλισμένη, υποχρεωτική, αμειβόμενη και με ασφαλιστική κάλυψη. Κάθε απόφοιτος θα έχει τη βεβαιότητα ότι η επαφή του με την αγορά εργασίας είναι εξασφαλισμένη, στοιχείο που του προσφέρει προοπτική, ενισχύει την αυτοπεποίθησή του και του δίνει την ασφάλεια ότι οι προσπάθειές του θα έχουν ουσιαστικό αντίκρισμα.

Παρακολούθησα με ενδιαφέρον τη διαδικασία που προηγήθηκε στην Επιτροπή Μορφωτικών Υποθέσεων, την τεκμηρίωση από την εισηγήτρια της πλειοψηφίας τη συνάδελφο Ιωάννα Λυτρίβη, η οποία γνωρίζει πολύ καλά τοΝ χώρο της επαγγελματικής εκπαίδευσης, καθώς και τις τοποθετήσεις του αρμόδιου Υφυπουργού Κωνσταντίνου Βλάσση. Σημείωσα τις παρατηρήσεις των φορέων που έχουν φυσικά τη δική τους οπτική και είναι προφανές πως ζητούμε τη συνεργασία και τη στήριξή τους σε αυτό το εγχείρημα εάν θέλουμε το νομοσχέδιο αυτό να έχει απτά αποτελέσματα προς όφελος των νέων, των ανθρώπων που αποζητούν μια επαγγελματική διέξοδο, έχοντας σαφείς δεξιότητες σε συγκεκριμένα πεδία.

Η διαδικασία που προβλέπεται για τη λειτουργία των Ακαδημιών Επαγγελματικής Κατάρτισης είναι συμμετοχική, διαφανής και ουσιαστική. Υπόκειται σε αξιολόγηση και δεν στηρίζεται σε αυθαίρετες πρακτικές. Η φοίτηση παρέχεται δωρεάν, διασφαλίζοντας καθολική πρόσβαση παρά τις αντίθετες επιφυλάξεις που διατυπώθηκαν. Προσφέρεται με ευελιξία είτε με φυσική παρουσία είτε μέσω εξ αποστάσεως εκπαίδευση και οδηγεί στην απόκτηση διπλώματος επιπέδου 5 του εθνικού πλαισίου προσόντων πιστοποιημένου από τον Εθνικό Οργανισμό Πιστοποίησης Προσόντων και Επαγγελματικού Προσανατολισμού.

Το νέο πλαίσιο σπουδών προάγει τη διαπερατότητα του συστήματος και τη συνέχιση των σπουδών σε ανώτερα επίπεδα, καταργώντας τα παραδοσιακά στεγανά. Οι ακαδημίες δεν επιτελούν αποκλειστικά εκπαιδευτική λειτουργία αλλά και αναπτυξιακή. Ο σχεδιασμός τους βασίζεται στις πραγματικές ανάγκες κάθε τοπικής κοινωνίας, ώστε να λειτουργούν ως περιφερειακοί κόμβοι γνώσης, καινοτομίας και εξειδίκευσης. Στόχος είναι οι νέοι να έχουν τη δυνατότητα επαγγελματικής αποκατάστασης στον τόπο καταγωγής τους σε τομείς που παρουσιάζουν ζήτηση στην τοπική αγορά εργασίας.

Με τον τρόπο αυτόν ενισχύεται η περιφερειακή ανάπτυξη, αντιμετωπίζεται η ανισότητα έναντι των μεγάλων αστικών κέντρων και ενδυναμώνεται οι τοπικές οικονομίες.

Εν τέλει, οι Ακαδημίες Επαγγελματικής Κατάρτισης δεν αποτελούν απλώς ένα νέο θεσμό. Συνιστούν ένα νέο κοινωνικό συμβόλαιο μεταξύ του κράτους, της νέας γενιάς και της παραγωγικής οικονομίας. Είναι ένα συμβόλαιο που εγγυάται δωρεάν εκπαίδευση, αμειβόμενη και ασφαλισμένη πρακτική άσκηση ,καθώς και αξιοπρεπείς όρους εισόδου στην αγορά εργασίας.

Ταυτόχρονα, ενισχύει την περιφερειακή ανάπτυξη και προάγει την κοινωνική συνοχή. Αυτό, κυρίες και κύριοι συνάδελφοι, αποτελεί τον πυρήνα της μεταρρύθμισης, η παροχή ουσιαστικών ευκαιριών στους νέους να παραμείνουν, να δημιουργήσουν και να εξελιχθούν στον τόπο τους, να τους προσφέρουμε περισσότερες, ποιοτικές και ρεαλιστικές εναλλακτικές για τη διαμόρφωση της εκπαιδευτικής και της επαγγελματικής τους πορείας.

Για όλους αυτούς τους λόγους σας καλώ να υπερψηφίσετε το σχέδιο νόμου του Υπουργείου Παιδείας Θρησκευμάτων και Αθλητισμού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Αλέξανδρος Μαρκογιαννάκης, Βουλευτής της Νέας Δημοκρατίας.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, βρισκόμαστε σε μία εποχή πολλαπλών προκλήσεων, με το ζήτημα της γνώσης και της κατάρτισης να βρίσκεται στο προσκήνιο για τις σύγχρονες κοινωνίες. Ειδικά με την έλευση της τεχνητής νοημοσύνης, όλα βρίσκονται σε σημείο επαναπροσδιορισμού και ανασχεδιασμού. Οι ανάγκες έχουν μεταβληθεί και συνεχίζουν να μεταβάλλονται και αυτό απαιτεί αντίστοιχα προσαρμογή και προνοητικότητα για τα δημόσια εκπαιδευτικά συστήματα, τη ραχοκοκαλιά της εκπαίδευσης και όχι μόνο στην Ελλάδα, αλλά συνολικά στην Ευρώπη.

Το ζήτημα γίνεται ακόμα πιο πολύπλοκο όταν έχεις να κάνεις με ένα πεδίο εκπαίδευσης το οποίο ούτως η άλλως στη χώρα μας είχε μείνει πίσω εδώ και δεκαετίες. Και αναφέρομαι στην επαγγελματική κατάρτιση. Τα στοιχεία δείχνουν ότι το πεδίο αυτό δεν ξεπεράστηκε από τις εξελίξεις των λίγων τελευταίων ετών, αλλά βρισκόταν ήδη πολύ πίσω εδώ και δεκαετίες, αδυνατώντας να ανταποκριθεί και στα δεδομένα παλαιότερων δεκαετιών.

Η Ελλάδα είχε πάντοτε τις τελευταίες δεκαετίες αναιμική επαγγελματική κατάρτιση και εκπαίδευση και αυτό το πιστοποιούν τόσο τα στοιχεία της ελληνικής πολιτείας, όσο και η συγκριτική τους αντιπαράθεση με το ό,τι συμβαίνει σε άλλες χώρες της Ευρωπαϊκής Ένωσης. Στη χώρα μας, για μία σειρά από λόγους, το ποσοστό επιλογής διαδρομών επαγγελματικής κατάρτισης των νέων είναι σταθερά χαμηλότερο από τον μέσο όρο της Ευρωπαϊκής Ένωσης. Την ίδια στιγμή είναι αρκετά υψηλό το ποσοστό εγκατάλειψης κατά τη διάρκεια των προγραμμάτων κατάρτισης, καθώς βρίσκεται στην περιοχή του 30%.

Κι όλα αυτά ενώ τα τελευταία χρόνια βιώνουμε μία διαρκώς οξυνόμενη κρίση επάρκειας καταρτισμένου προσωπικού σε συγκεκριμένους κλάδους της οικονομίας. Και βέβαια, το φαινόμενο αυτό παρατηρείται πολύ έντονα και στη δική μου εκλογική περιφέρεια, τα Χανιά.

Η χαμηλή ελκυστικότητα της δευτεροβάθμιας και μεταδευτεροβάθμιας επαγγελματικής εκπαίδευσης και τα υψηλά ποσοστά διαρροής είναι ζητήματα που χρήζουν προσεκτικής αντιμετώπισης από την πολιτεία. Αν συνδυάσουμε όλα αυτά τα ανησυχητικά δεδομένα, που ήδη καταγράφονται με τις δημογραφικές προοπτικές και τη συρρίκνωση των νεότερων ηλικιών, είναι προφανές ότι οδηγούμαστε, αν δεν είμαστε ήδη, σε οξεία κρίση παραγωγικότητας για την ελληνική οικονομία.

Για όλους αυτούς τους λόγους είναι εξαιρετικά σημαντική η προσπάθεια της Κυβέρνησης και του Υπουργείου Παιδείας η οποία έχει ξεκινήσει εδώ και λίγα χρόνια για την πλήρη ανασύνταξη του πεδίου της επαγγελματικής κατάρτισης ως κυβερνητική προτεραιότητα. Με το νόμο για το Εθνικό Σύστημα Επαγγελματικής Εκπαίδευσης και Κατάρτισης το 2020, τον ν.4763, τέθηκαν οι βάσεις για την αναδιάρθρωση του συστήματος. Έκτοτε, οι βελτιωτικές και συμπληρωματικές παρεμβάσεις είναι διαρκείς.

Μια τέτοια νομοθετική πρωτοβουλία του Υπουργείου Παιδείας συζητάμε και σήμερα εδώ. Το κύριο σημείο του νομοσχεδίου στο Πρώτο Μέρος αφορά τη Σύσταση Ακαδημιών και Επαγγελματικής Κατάρτισης. Σύμφωνα με τις προτεινόμενες διατάξεις οι ακαδημίες αυτές ιδρύονται και λειτουργούν με τη σύμπραξη οικονομικών φορέων, με συγκεκριμένο θεματικό αντικείμενο και ειδικότητες. Θα λειτουργούν, φυσικά, ως παραρτήματα των Δημοσίων Σχολών Ανώτερης Επαγγελματικής Κατάρτισης, διασφαλίζοντας τον ενιαίο χαρακτήρα του συστήματος δομικά και λειτουργικά.

Για την ίδρυση τέτοιων ακαδημιών θα χρειάζεται πρώτα απ’ όλα η πρόταση από οικονομικούς φορείς. Τέτοιοι φορείς ορίζεται ότι μπορούν να είναι επιχειρήσεις του ιδιωτικού τομέα, αλλά και επιμελητήρια ή συνδικαλιστικές οργανώσεις επιχειρήσεων. Το επισημαίνω διότι θεωρώ κρίσιμο το γεγονός ότι επιδιώκεται η συμμετοχή όλων των παραγόντων της αγοράς και ειδικά σε τοπικό επίπεδο.

Στη συνέχεια κι αφού γίνει επεξεργασία της πρότασης από το ΚΣΕΕΚ η πρόταση υλοποιείται με υπουργική απόφαση που περιλαμβάνει τη συμφωνία μεταξύ του Υπουργείου Παιδείας Θρησκευμάτων και Αθλητισμού και του οικονομικού φορέα με σκοπό την ίδρυση της ακαδημίας.

Από τις προϋποθέσεις που ρητά προσδιορίζονται σημειώνω τις εξής: Η φοίτηση στις εν λόγω ακαδημίες είναι απολύτως δωρεάν και δεν προβλέπεται καμία επιβάρυνση των σπουδαστών. Η πραγματοποίηση μαθητείας ή πρακτικής άσκησης των καταρτιζόμενων σε επιχειρήσεις του οικονομικού φορέα ή άλλων τρίτων είναι υποχρεωτική, ενώ δίνεται η επιπλέον δυνατότητα να πραγματοποιείται και σε δημόσιες υπηρεσίες, όπως Οργανισμούς Τοπικής Αυτοδιοίκησης, Νομικά Πρόσωπα Δημοσίου Δικαίου ή Νομικά Πρόσωπα Ιδιωτικού Δικαίου, με εκατέρωθεν βεβαίως οφέλη και για τις δύο πλευρές. Προβλέπεται η δυνατότητα χρηματοδότησης της πρακτικής άσκησης και μαθητείας των καταρτιζομένων από εθνικούς ή ενωσιακούς πόρους και ορίζεται ότι ο χρόνος ασφάλισης είναι συντάξιμος.

Κυρίες και κύριοι συνάδελφοι, η μέριμνα της πολιτείας για την επαγγελματική κατάρτιση και εκπαίδευση είναι ακρογωνιαίος λίθος για την κοινωνική πολιτική της κάθε κυβέρνησης. Για την παρούσα Κυβέρνηση βρίσκεται εξαιρετικά ψηλά στην ατζέντα των προτεραιοτήτων της. Αυτό έρχεται να το πιστοποιήσει και το παρόν νομοσχέδιο, όπως μας το ανέλυσε εκτενώς και η αρμόδια εισηγήτρια του νομοσχεδίου της Νέας Δημοκρατίας.

Οι λόγοι είναι πολλοί. Από τη μία έχουμε τις ολοένα και αυξανόμενες ανάγκες της οικονομίας και της αγοράς σε τεχνικούς βιομηχανικούς κλάδους, αλλά και σε κλάδους του πρωτογενούς τομέα. Σε αυτούς καταγράφεται η αυξανόμενη έλλειψη εξειδικευμένου και καταρτισμένου προσωπικού, με μία τάση η οποία διαρκώς επιδεινώνεται και δεν μπορεί να επιλυθεί απλώς και μόνο με την εισαγωγή εργαζόμενων αδιαφορώντας για τις δυνατότητες εργασίας των νέων μας.

Την ίδια στιγμή, απαιτείται ενίσχυση της διασύνδεσης της επαγγελματικής εκπαίδευσης με τις ανάγκες και τις ιδιαιτερότητες των τοπικών κοινωνιών και γι’ αυτό σε αυτό το νομοσχέδιο υπάρχουν πρόνοιες για την εκπόνηση προτάσεων κατάρτισης με βάση τα χαρακτηριστικά των τοπικών οικονομιών. Αυτό αποτυπώνεται και στην πρόβλεψη για ανάπτυξη προγραμμάτων για ειδικότητες προσαρμοσμένων στις επενδυτικές προτεραιότητες και τα παραγωγικά χαρακτηριστικά κάθε περιφέρειας.

Τέλος, για την ίδρυση και λειτουργία αυτών των ακαδημιών είναι σημαντικό ότι ενεργοποιούνται όλοι οι φορείς οι οποίοι εμπλέκονται με την οικονομία και ειδικότερα την αγορά εργασίας. Διαρθρώνεται ένα κοινό πλαίσιο, με άξονα το δημόσιο σύστημα, γύρω από το οποίο υφαίνεται η συμμετοχή του ιδιωτικού τομέα και μάλιστα όχι μόνο υπό την στενή έννοια των επιχειρήσεων. Πλάι σε αυτές δημιουργούνται οι προϋποθέσεις συνεργειών και συνεργασιών με τα επιστημονικά επιμελητήρια και τους συνδικαλιστικούς φορείς ώστε οι προηγούμενες προτάσεις να ανταποκρίνονται θετικά στις ανάγκες των τοπικών κοινωνιών και των τοπικών οικονομιών.

Πρόκειται για ένα αποφασιστικό βήμα για την καλύτερη συνεργασία των παραγόντων της αγοράς και της πολιτείας για να οδηγηθούμε σε μία κατάσταση όπου η επαγγελματική κατάρτιση θα φύγει οριστικά από την απαξίωση και θα καταστεί αξία και η ουσία της περίφημης αλλαγής του παραγωγικού μοντέλου της χώρας μας, που όλο ακούμε, αλλά σπανίως εντοπίζουμε να συμβαίνει.

Για όλους αυτούς τους λόγους, κυρίες και κύριοι συνάδελφοι, σας καλώ να υπερψηφίσουμε το νομοσχέδιο αυτό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Χρήστος Γιαννούλης.

**ΔΗΜΗΤΡΙΟΣ ΚΑΙΡΙΔΗΣ:** Υπάρχει ΣΥΡΙΖΑ;

**ΧΡΗΣΤΟΣ ΓΙΑΝΝΟΥΛΗΣ:** Κύριε Καιρίδη, υπάρχει ΣΥΡΙΖΑ, θα υπάρχει ΣΥΡΙΖΑ. Δεν ξέρω αν θα χρειαστεί κάποια στιγμή να αντιμετωπίσετε εσείς το δίλημμα του κόμματος Σαμαρά. Κοιτάξτε σήμερα το απόγευμα στο βιβλίο του κ. Στυλιανίδη τη χωροταξία, πώς θα κάτσουν χωρίς αναχώματα Καραμανλής, Μητσοτάκης και Σαμαράς και αφήστε τον ΣΥΡΙΖΑ στην ησυχία του. Όταν θέλετε να αστειεύεστε με κάτι, να μπορείτε να το υποστηρίξετε. Κοιτάξτε τα του οίκου σας και αφήστε τον ΣΥΡΙΖΑ.

Εκτός αν θέλετε και σας εξυπηρετεί να ανοίγεται αυτή η κουβέντα για να μη συζητάμε τι. Ακούστε, κύριε Καιρίδη, τι δεν συζητάμε. Όσο εσείς έχετε αγωνία για τον ΣΥΡΙΖΑ, αλλά υπάρχει και το φάντασμα του Αντώνη Σαμαρά να σας κάνει να τρέμετε από φόβο, επαναφέρετε τον κ. Κυριαζίδη στην Κοινοβουλευτική σας Ομάδα. Ξέρετε γιατί; Γιατί ο κ. Μητσοτάκης, αγαπητέ κύριε συνάδελφε, τελικά ποτέ δεν μπερδεύτηκε πριν από χρόνια στη Διεθνή Έκθεση Θεσσαλονίκης όταν είπε ότι «εμάς μας ενδιαφέρει η επικοινωνία και όχι η ουσία».

Πριν από έξι μήνες, αγαπητοί συνάδελφοι, και εδώ έχει σχέση με την ευπρέπεια, το ήθος και τη συνέπεια μιας παράταξης, θα σας θυμίσω τι είπε ο Πρωθυπουργός της χώρας, σε μία ακραία προσβλητική και χυδαία επίθεση που είχε κάνει ο κ. Κυριαζίδης στην Πρόεδρο της Πλεύσης Ελευθερίας, λες και ήταν οικογενειακός σύμβουλος. Απάντησε ο κ. Μητσοτάκης ότι: «Πρόκειται για απρεπέστατη αναφορά. Θίγει την ευπρέπεια της παράταξης». Και πρόσθεσε ότι «έχουμε υποχρέωση να συντρίψουμε στερεότυπα τα οποία έρχονται από το παρελθόν». Μια στάση έντιμη που κράτησε έξι μήνες. Και πολύ κράτησε. Έξι μήνες αντέξατε χωρίς δεξιό Βουλευτή στη Δράμα. Γιατί σας ενδιαφέρει όντως η επικοινωνία, η μικροκομματική αντίληψη και η συλλογή ψηφοφόρων, είτε με ορθόδοξο είτε με ανορθόδοξο τρόπο.

Πάμε στον ανορθόδοξο. Ο κ. Αυγενάκης είναι Γραμματέας Πολιτικού Σχεδιασμού της Νέας Δημοκρατίας; Επιτίθεται σε έναν εργαζόμενο των 600 ευρώ. Επαναφέρει στην κουλτούρα μας το «ξέρεις ποιος είμαι εγώ ρε». «Θα περάσω. Θα πετάξω». Πρωταγωνιστεί σε ένα από τα μεγαλύτερα σκάνδαλα στην αγροτική οικονομία και στη διασπάθιση κοινοτικών πόρων. Τον προστατεύετε μαζί με τον κ. Βορίδη από μία προανακριτική διαδικασία, την αναγκαιότητα της οποίας υποδεικνύουν οι δικοί σας μάρτυρες, τα δικά σας παιδιά, τα δικά σας στελέχη, όπου ακούμε και ό,τι πιο αντιφατικό έχει ακουστεί τα τελευταία χρόνια. Για τον Θεό σας, υπάρχει περίπτωση να μη γελάσει και ο κάθε πικραμένος όταν ακούει έναν πρώην Πρόεδρο του ΟΠΕΚΕΠΕ να καταγγέλλει ότι οικονομικά συμφέροντα που στηρίζονται από τον προϊστάμενο Υπουργό του, τον κ. Βορίδη και το γραφείο του, σε διαπλοκή με ιδιωτικές εταιρίες, τον ωθούν σε παραίτηση, σε απόλυση, μετά από λίγες μέρες προσλαμβάνεται ως σύμβουλος στο Μαξίμου και επί πέντε χρόνια στον προσωπικό του φίλο Κυριάκο Μητσοτάκη, όπως ο ίδιος καταθέτει ενόρκως στην Εξεταστική Επιτροπή, δεν εξομολογείται ούτε από ηθική ανάγκη να τον προστατεύσει, ότι στον ΟΠΕΚΕΠΕ γίνονται Σόδομα και Γόμορρα ή μάλλον πιο συγκεκριμένα, γίνεται της απάτης και της κλοπής δημοσίου και κοινοτικού χρήματος μέχρι εκεί που δεν παίρνει; Και μιλάμε για ευπρέπεια, σοβαρότητα και αξιοπιστία μιας παράταξης;

Όχι, δεν ήταν ένα σαρδάμ το «μας ενδιαφέρει η επικοινωνία και όχι η ουσία». Το πιστεύετε. Και αποδεικνύεται από την εν γένει διαχείριση του δημοσίου χρήματος που νομίζετε ότι είναι προσωπική σας περιουσία. Ε, λοιπόν, ούτε οι κοινοτικοί πόροι, ούτε το Πρόγραμμα Δημοσίων Επενδύσεων, ούτε το Ταμείο Ανάκαμψης είναι το τσιφλίκι του νεποτισμού σας. Είναι μία δεύτερη φύση την οποία μέχρι το 2009 και μετά το 2019 την ασκείτε αυτοδύναμα. Αυτά είναι τα απότοκα της αυτοδυναμίας για την οποία κόπτεστε! Δεν σας ενδιαφέρει ούτε η ωριμότητα της δημοκρατίας, ούτε η εξέλιξη του κοινοβουλευτισμού, ούτε η αρχή και η αξία της εναλλαγής της εξουσίας ως δείγμα και διαφάνειας, αλλά και πολιτικής συλλογικής. Σας ενδιαφέρει να είστε μόνοι σας, να κάνετε ό,τι θέλετε και μετά να τα σκεπάζετε και να τα κουκουλώνετε με τον προκλητικό τρόπο που θέλετε.

Άκουσα με πολύ μεγάλη προσοχή πριν από λίγο τον συνάδελφο που προηγήθηκε εμού να επαινεί την Κυβέρνηση για το γεγονός ότι στην πομπώδη μετονομασία των ΙΕΚ σε Ακαδημίες είναι θεσμική, αξιακή και πολιτική υποχρέωση να συμμετέχουν επαγγελματικοί φορείς, οικονομικοί φορείς των τοπικών κοινωνιών, επιμελητήρια, εργαζόμενοι, αυτό που λέμε οι κοινωνικοί φορείς, για να υπάρξει διαφανής και απρόσκοπτη λειτουργία των ακαδημαϊκών επαγγελματικής εκπαίδευσης.

Την ίδια ώρα τι είδαμε στον κορυφαίο εκθεσιακό θεσμό της χώρας, στη ΔΕΘ; Δεν ξέρω τον πειράζει η υγρασία τον κ. Μητσοτάκη στη Θεσσαλονίκη; Κάθε φορά που κοιμάται ένα βράδυ στη Θεσσαλονίκη ξυπνάει με ευφάνταστα σενάρια. Μάλλον είναι προϊόν της υγρασίας. Το 2019 κοιμήθηκε, άλλαξε το μετρό. Τις προάλλες ανέβηκε, κατήργησε τον κορμό λειτουργίας του πιο επιτυχημένου εκθεσιακού θεσμού στη χώρα. Έξω οι φορείς, έξω τα επιμελητήρια, έξω οι κοινωνικοί φορείς, έξω οι εργαζόμενοι, έξω όλοι, παρά μόνο το ΤΑΙΠΕΔ και οι χρυσοπληρωμένοι σύμβουλοι, με την ανοχή της ελληνικής πολιτείας, αλλά με μοναδικό κριτήριο αξιολόγησης την κομματική τους πορεία, για να μην πω κάτι πιο βαρύ, τις ώρες αφισοκόλλησης από την εποχή της ΔΑΠ ΝΔΦΚ και στη συνέχεια της εξέλιξής τους μέσα στον εργασιακό πυραμιδικό ιστό που είναι η Νέα Δημοκρατία.

Εδώ μας υποσχεθήκατε ΑΕΙ διεθνούς εμβέλειας. Μία ακόμη πομφόλυγα. Μία ακόμη χίμαιρα. Τελικά, ο μόνος που πήγε στην αυθεντική Σορβόννη ήταν ο Τσίπρας. Επειδή τρώγεστε λίγο με την επικαιρότητα. Ο μόνος Έλληνας που εμφανίστηκε στην πραγματική Σορβόννη, την αυθεντική, ήταν ο Τσίπρας.

**ΔΗΜΗΤΡΙΟΣ ΚΑΙΡΙΔΗΣ:** Έτοιμος είστε.

**ΧΡΗΣΤΟΣ ΓΙΑΝΝΟΥΛΗΣ:** Αν είμαι έτοιμος; Έτοιμος από καιρό για να εγκαταλείψετε εσείς την εξουσία. Γι’ αυτό είμαστε έτοιμοι από καιρό. Για να γλιτώσουμε τους πολίτες από την επιδρομή και την κλοπή του δημοσίου χρήματος. Γι’ αυτό είμαστε έτοιμοι από καιρό και θα το πετύχουμε.

Μας υποσχεθήκατε, λοιπόν, ΑΕΙ διεθνούς και παγκοσμίου κύρους. Και τι συνέβη; Μετά κόπων και βασάνων αδειοδοτήθηκαν τέσσερα μη κερδοσκοπικά -λέμε τώρα- Ανώτατα Εκπαιδευτικά Ιδρύματα. Ε, δεν τα λες και από τα πιο καταξιωμένα στον παγκόσμιο εκπαιδευτικό χάρτη. Δεν τα λες. Αντιθέτως, το δημόσιο πανεπιστήμιο, που εκδικείστε ποικιλοτρόπως, έχει καλύτερες επιδόσεις και στον ερευνητικό τομέα, αλλά και εν γένει στην ακαδημαϊκή ζωή του πλανήτη.

Σας είχα υποσχεθεί ότι θα κάνω οικονομία χρόνου, κυρία Γεροβασίλη, και θα το κάνω. Κλείνοντας, όλα αυτά που συμβαίνουν έχουν έναν κοινό παρανομαστή. Είστε πραγματικά η αντιστοίχιση του ρήματος «εξαπατώ» στην πολιτική από το πρώτο μέχρι το τελευταίο δευτερόλεπτο της δράσης σας. Η αλαζονεία που έχει στρογγυλοκαθίσει μέσα στις πολιτικές σας συμπεριφορές και πρακτικές σας έχει κάνει πλέον να προσφέρετε και πολιτικά ανέκδοτα που θα μείνουν στην ιστορία αυτού του τόπου. Αναφέρομαι και στο άλλο μεγάλο ζήτημα της συζήτησης που τροφοδοτήσατε.

Αν θέλετε να είμαστε ειλικρινείς και να αντιστοιχιζόμαστε με αυτό που ορίζουμε ως πολιτεία, κοινωνία, καθημερινοί άνθρωποι, πείτε μου ποιος Έλληνας δεν αναρωτιέται σήμερα γιατί χρειάστηκαν είκοσι δύο μέρες  σαπουνόπερας Γεωργιάδη και Φλωρίδη, ένα κακοπαιγμένο δράμα, οποιοσδήποτε Έλληνας πολίτης που έχει χάσει το παιδί του, να πρέπει να τυραννιέται με αυτόν τον τρόπο και να κατηγορείτε εσείς εμάς για εργαλειοποίηση; Είναι ό,τι πιο χυδαίο έχετε εφεύρει το τελευταίο χρονικό διάστημα, γιατί βλέπετε ότι καταρρέετε. Κάθε κριτική φωνή που ακούγεται, κάθε ένσταση, κάθε πρόταση, όπως τώρα η επίκαιρη επερώτηση που καταθέσαμε για την αγροτική οικονομία, από εσάς θεωρείται τοξικότητα, λαϊκισμός και χαμηλού επιπέδου συζήτηση. Οι κραυγές των Υπουργών σας και τα μέτωπα που ανοίγετε με ανθρώπους που έχασαν ό,τι πολυτιμότερο είχαν στη ζωή τους, τους δικούς τους ανθρώπους, εκεί είναι δημοκρατικός διάλογος. Υπάρχει Έλληνας σήμερα που δεν αναρωτιέται γιατί χρειάστηκαν τόσες μέρες;

Και δεν απευθύνεται το ερώτημα μόνο προς τη δικαιοσύνη. Απευθύνεται και προς τους ανθρώπους που έχουν την ευθύνη της εκτελεστικής εξουσίας στην Ελλάδα, γιατί και η δικαιοσύνη που οφείλει και πρέπει να είναι ανεξάρτητη και εμείς υποχρεούμαστε να εκτελούμε τις αποφάσεις της, αλλά και η ελληνική Κυβέρνηση, έχουν την υποχρέωση να βλέπουν -εκτός από τα γεγονότα- και τις διαστάσεις που έχουν σχέση με την ανθρώπινη ιδιότητα που έχουμε. Και αυτή προέχει πολύ περισσότερο των θέσεων, των θέσεων ευθύνης, των καρεκλών της εξουσίας και το μεγάλο φαγοπότι που πάντα συνοδεύει κάθε πολιτική σας πρακτική.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής της Νέας Δημοκρατίας ο κ. Γεώργιος Σταμάτης.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο του οποίου την πατρότητα ως ιδέα είχε ο προηγούμενος Υπουργός Παιδείας, ο κ. Πιερρακάκης, την υλοποίηση την είχε η νυν εισηγήτρια ως Υφυπουργός Παιδείας, η κ. Λυτρίβη και τη νομοθετεί σήμερα η αρμόδια πολιτική ηγεσία, ουσιαστικά δείχνει τη συνοχή της Κυβέρνησης και τη συνεργασία ότι ακόμα και όταν αλλάζει ο Υπουργός, πράγματα τα οποία είναι θετικά προς την κοινωνία δεν αλλάζουν.

Τελείωσα και εγώ το 57ο Γυμνάσιο και ξέρετε έχει πολύ ενδιαφέρον -είναι στους Αμπελόκηπους- ότι στα ΣΑΕΚ στο επίπεδο 5 είκοσι επτά χιλιάδες αυτήν τη στιγμή μαθητές στο κομμάτι των δημόσιων ΙΕΚ και της μαθητείας είναι είκοσι επτά χιλιάδες και αυτό δείχνει μια κατεύθυνση της Κυβέρνησης, αλλά δείχνει και μια κατεύθυνση των νέων ανθρώπων πού θέλουν να κατευθυνθούν την επόμενη μέρα και ταυτόχρονα με τις ακαδημίες ελπίζουμε ότι αυτό το ποσοστό θα αλλάξει.

Επειδή έχει ακουστεί μια κριτική, το έχω ξαναπεί σε αυτό το Βήμα, νομίζω ότι η τεχνική επαγγελματική εκπαίδευση είναι -κατά την προσωπική μου άποψη- και πρέπει να είναι συνδεδεμένη με το δημογραφικό και την περιφέρεια. Ο άνθρωπος ο οποίος πηγαίνει στην επαγγελματική εκπαίδευση θεωρητικά πάντα θα κάνει πιο γρήγορα -αν θέλετε- οικογένεια, θα βγει πιο γρήγορα στον επαγγελματικό στίβο της ζωής και ταυτόχρονα νομίζω ότι και με τα μέτρα τα οποία η Κυβέρνηση πλέον έχει θεσπίσει, του δίνεται η δυνατότητα να κοιτάξει μια άλλη κατεύθυνση. Γιατί -επιτρέψτε μου να σας πω- καλό είναι που μπαίνουμε στην εποχή της τεχνητής νοημοσύνης, αλλά για να σου αλλάξει βρύση κάποιος υδραυλικός δεν χρειάζεται η τεχνητή νοημοσύνη, χρειάζεται μια εξειδίκευση και χρειάζεται εξειδίκευση για να σου κάνει σωστή συντήρηση και όχι μόνο, αλλά και σε όλα τα τεχνικά επαγγέλματα τα οποία ενώ σαν πολιτεία αποφασίσαμε πριν χρόνια σε κάθε δήμο και σε κάθε χωριό να κάνουμε ένα πανεπιστήμιο -έτσι φανταζόμασταν την ανάπτυξη στη χώρα-, τελικά ήρθε η κρίση και έδειξε ότι η ανάπτυξη αν δεν πάει σε γερά θεμέλια, δεν θα μπορέσει να υπάρξει.

Επειδή όλο αυτό είναι και ένα μέρος -αν θέλετε- του πολιτικού συστήματος να κάνεις μια χάρη σε τοπικούς άρχοντες ή παράγοντες να δημιουργηθεί ένα ΤΕΙ ή ένα πανεπιστήμιο, είναι η πρώτη φορά ουσιαστικά -και μετά την κρίση τελείως- που αυτό που όλοι λέγαμε τόσα χρόνια, πώς μπορεί να γίνει η διασύνδεση της εκπαίδευσης και της πανεπιστημιακής -αν θέλετε- και της τεχνικής με την αγορά εργασίας, αυτήν τη στιγμή γίνεται πράξη. Νομίζω ότι οι όποιες ενδεχομένως διαφωνίες υπάρχουν -όπως έχουν ακουστεί από τα διάφορα κόμματα-, σε αυτό το επίπεδο δεν θα πρέπει να υπάρχουν, γιατί ουσιαστικά με αυτό το νομοσχέδιο έχουμε τρεις λέξεις κλειδιά κατά την προσωπική μου άποψη. Έχουμε την ενίσχυση, τη διασύνδεση και την αξιοποίηση όλων αυτών των ακαδημιών και τα συγκριτικά πλεονεκτήματα που μπορείς να τα διασυνδέσεις με την αγορά εργασίας. Και εδώ δεν τίθεται θέμα -όπως ακούστηκε- ότι η Κυβέρνηση με αυτό το νομοθέτημα εξυπηρετεί το μεγάλο κεφάλαιο. Γιατί κάποια στιγμή πρέπει να πούμε ποιο είναι το μεγάλο κεφάλαιο, ποιοι είναι το μικρομεσαίο κεφάλαιο. Ένας άνθρωπος ο οποίος έχει μια επιχείρηση και έχει τέσσερις, πέντε εργαζόμενους, όταν το 90% των εργαζομένων στη χώρα μας των επιχειρήσεων είναι μέχρι εννέα εργαζόμενους, δεν νομίζω ότι κάποιος που έχει εννέα εργαζόμενους, κάποιος επιχειρηματίας, θεωρείται το κεφάλαιο.

Άρα, εδώ πρέπει να δούμε στο τέλος της ημέρας αν τελικά με αυτό το νομοσχέδιο δίνεται μια νέα προοπτική σε συμπολίτες μας, σε οικογένειες και κυρίως στα παιδιά που θέλουν να ακολουθήσουν αυτήν τη διαδικασία. Νομίζω ότι αν το δείτε επί τοις πράγμασι και στο πεδίο, αυτό πλέον έχει αρχίσει να γίνεται με επιτυχία, γιατί πλέον και οι νέοι μας γνωρίζουν ότι η τεχνική επαγγελματική εκπαίδευση ουσιαστικά είναι αυτή η οποία σου δίνει -αυτό που πολλοί ψάχνουν και δεν το βρίσκουν- μια δουλειά, μια σταθερή δουλειά και μια διαδικασία να φτιάξεις τη δική σου οικογένεια. Για όσους γνωρίζουν η Γερμανία αυτήν τη στιγμή επενδύει πάρα πολύ τα τελευταία χρόνια στο κομμάτι της επαγγελματικής εκπαίδευσης. Είναι η ίδια χώρα, η Γερμανία, η οποία αναζητούσε ακόμα και με τους πρόσφυγες του 2015 ανθρώπους στο κομμάτι της επαγγελματικής εκπαίδευσης. Τελικά με σωστή διαχείριση, με σωστό προγραμματισμό και με τη συναίνεση προφανώς όλων των κομμάτων, η χώρα μας ακόμα και εκεί που της λείπουν εργατικά χέρια μέσω αυτής της διαδικασίας θα μπορέσει να βελτιώσει το πεδίο στο οποίο αυτήν τη στιγμή εμφανίζονται κενά, είτε αφορά τον τουρισμό, είτε αφορά τις αγροτοκαλλιέργειες και ταυτόχρονα σε αυτό που όλοι ενδεχομένως ψάχνουμε, ανθρώπους επαγγελματίες, τεχνικά καταρτισμένους, αλλά να έχουν και μια πιστοποίηση η οποία αυτή θα δίνεται -όπως έχετε δει στο νομοσχέδιο- με τα διπλώματα επαγγελματικής ειδικότητας, εκπαίδευσης και κατάρτισης στο επίπεδο 5.

Θέλω να κάνω ένα σχόλιο πριν τελειώσω για τα σχολεία δεύτερης ευκαιρίας. Είναι μια πολιτική την οποία έφερε το ΠΑΣΟΚ -αν θυμάμαι καλά- το 2001, δεν την υποστήριξε, ενώ θα έπρεπε και τα τελευταία έξι χρόνια θα δείτε με βάση τους αριθμούς των ανθρώπων που πηγαίνουν στα σχολεία δεύτερης ευκαιρίας ότι κυρίως γίνεται για δύο λόγους: Πρώτον, γιατί πρέπει να έχεις το απολυτήριο λυκείου, που πλέον ισχύει, ενώ δεν ίσχυε παλιά.

Το ενδιαφέρον, όμως, είναι ότι εκεί θα δείτε ανθρώπους από τελείως διαφορετικά πολιτισμικά κυρίως υπόβαθρο που πηγαίνουν να πάρουν το πτυχίο του σχολείου δεύτερης ευκαιρίας. Την ίδια ώρα αυτοί είναι εργαζόμενοι, είναι οικογενειάρχες, μέσης και μεγάλης -αν θέλετε- ηλικίας, αλλά πάνε σε αυτήν τη διαδικασία. Χαίρομαι που τώρα δίνεται η δυνατότητα -πέραν των μεταναστών και των προσφύγων- και σε άλλες ευάλωτες κοινωνικές ομάδες να υπάρχει ενίσχυση της γλωσσικής δεξιότητας, παράδειγμα όσον αφορά τους Έλληνες τσιγγάνους. Αυτό είναι πάρα πολύ σημαντικό.

Κύριε Υπουργέ, θέλω να σας πω κάτι και θέλω να το δείτε πολύ σοβαρά. Είχα πάει στην αποφοίτηση του σχολείου δεύτερης ευκαιρίας στο Μενίδι. Άνθρωποι -Έλληνες τσιγγάνοι- που πήγαν, αυτήν τη στιγμή, έχοντας το χαρτί, δεν μπορούν να πάρουν άδεια να δουλέψουν οδηγοί ταξί. Γιατί; Γιατί στο παρελθόν είχαν κάνει κάτι, η δικαιοσύνη απεφάνθη, είχαν κάνει φυλακή, αλλά δεν μπορούν να δουλέψουν. Δεν μπορεί από τη μια η πολιτεία να αποτρέπει αυτούς τους ανθρώπους, να τους ενθαρρύνει να δουλέψουν να πάρουν το χαρτί και από την άλλη για ένα σφάλμα που έχουν κάνει στη ζωή τους, να μην μπορούν να δουλέψουν. Αυτό είχε σαν αποτέλεσμα πολλοί ενδεχομένως να δουλέψουν παράνομα. Αυτό θέτει και τα συμφέροντα των συνδικάτων των εργαζομένων των ταξί, θέτει σε κίνδυνο και την ασφάλεια των επιβατών. Νομίζω ότι και με τη δική σας ευαισθησία και επειδή είστε ένας άνθρωπος -και ως επιστήμονας- από την περιφέρεια, θα έπρεπε να το δείτε.

Θα ήθελα να κλείσω με το άρθρο το οποίο θα έχει να κάνει με την προσβασιμότητα των ατόμων με αναπηρία στα γήπεδα πρώτης εθνικής ποδοσφαίρου και μπάσκετ. Θα πρέπει ως Κυβέρνηση και ως Υπουργείο να μεριμνήσετε ώστε και οι ακαδημίες εκεί που θα υπάρχουν να είναι προσβάσιμες για τα άτομα με αναπηρία και ταυτόχρονα να δημιουργείτε το περιβάλλον τέτοιο πέραν της κινητικής και σε άλλες αναπηρίες, ώστε να μπορεί να είναι προσβάσιμο.

Και κάτι τελευταίο. Επειδή έγκειται του Υπουργείου Παιδείας και είναι και ένα πάγιο αίτημα της Εθνικής Συνομοσπονδίας Ατόμων με Αναπηρία και κάτι το οποίο το είχα θέσει στο διάλογο ως Γενικός Γραμματέας, ήρθε η ώρα να έχουμε τους εκπαιδευτές κινητικότητας για τα άτομα με οπτική αναπηρία. Και νομίζω ότι είναι καλή αφορμή αυτό το νομοσχέδιο να έχουμε εκπαιδευτές κινητικότητας. Και για τους συναδέλφους, που ενδεχομένως να μην γνωρίζουν -και διάφοροι συνάδελφοι από το ΠΑΣΟΚ έχουν πάρει τέτοιες πρωτοβουλίες- φανταστείτε ότι -έναν εκπαιδευτή κινητικότητας έχουμε αυτή τη στιγμή στην Αθήνα και στη Θεσσαλονίκη- ένα άτομο με οπτική αναπηρία από το Ηράκλειο της Κρήτης, για να εκπαιδευτεί στην κινητικότητα, θα πρέπει να έρθει στην Αθήνα. Φτιάχνοντας τον θεσμό της κινητικότητας, θα μπορεί ένας Ηρακλειώτης, ένας Ρεθυμνιώτης, ασχέτως τι έχει σπουδάσει και τι δουλεύει, να είναι εκπαιδευτής κινητικότητας. Οπότε το άτομο με αναπηρία από το Ηράκλειο δεν χρειάζεται να έρθει στην Αθήνα να επιβαρυνθεί -το ίδιο και η οικογένειά του- και θα εκπαιδεύεται στο πεδίο της πόλης που ζει και εργάζεται.

Σας ευχαριστώ για την προσοχή σας!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Στο Βήμα καλείται τώρα ο Πρόεδρος του ΠΑΣΟΚ-Κινήματος Αλλαγής, ο κ. Νίκος Ανδρουλάκης.

Ορίστε, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ευχαριστώ πολύ, κυρία Πρόεδρε.

Κυρία Πρόεδρε, κυρίες και κύριοι Βουλευτές, σήμερα συζητάμε το νομοσχέδιο για την επαγγελματική εκπαίδευση, έναν ακόμη τομέα που η Νέα Δημοκρατία έχει αποτύχει. Έχετε φέρει επτά τροποποιήσεις -επτά, παρακαλώ τροποποιήσεις- χωρίς κανένα αποτέλεσμα, καθώς η τεχνική εκπαίδευση εξακολουθεί να χαρακτηρίζεται από υποστελέχωση, υποχρηματοδότηση και σοβαρές καθυστερήσεις στην κατάρτιση και την πιστοποίηση.

Εξαγγείλατε ως μεταρρυθμίσεις φαραωνικές δομές, τα ΚΕΕΚ, που όμως ποτέ δεν λειτούργησαν. Και σε αυτόν τον τομέα, ευρωπαϊκές και διεθνείς μετρήσεις, μας κατατάσσουν στις τελευταίες θέσεις. Πώς, λοιπόν, έχουν πετύχει οι πολιτικές σας, όταν και σε αυτόν τον τομέα οι διεθνείς οργανισμοί, μας έχουν ουραγούς;

Για εμάς η επαγγελματική εκπαίδευση και η κατάρτιση είναι ζωτικής σημασίας και για την οικονομία και για την κοινωνία. Χρειαζόμαστε ένα σύστημα, που να συνδέει τη γνώση με τις πραγματικές ανάγκες παραγωγής, σε μια εποχή ραγδαίων εξελίξεων παγκοσμίως, στην τεχνολογία και την έρευνα. Χρειαζόμαστε ένα σύστημα, που δίνει διεξόδους στους νέους, που δεν τους εγκλωβίζει, που συμβάλλει στην ουσιαστική αύξηση της παραγωγικότητας στην εργασία, που κι εκεί είμαστε ουραγοί στη Ευρώπη, εννοώ στην παραγωγικότητα.

Δεν μπορούμε να παραμένουμε απαθείς, όταν κρίσιμοι τομείς της οικονομίας, ο τουρισμός, η μεταποίηση, οι κατασκευές, η βιομηχανία αναζητούν ανθρώπινο δυναμικό με δεξιότητες, με κατάρτιση. Παρόλα αυτά, έξι χρόνια τώρα ως Κυβέρνηση, δεν βλέπετε αυτές τις ανάγκες. Όλα μπαλώματα και μάλιστα αποτυχημένα μπαλώματα. Το σύνολο, όμως, της παιδείας βρίσκεται σε πολύ κρίσιμη κατάσταση. Επιλέξατε, ως Κυβέρνηση, μια στρατηγική επικοινωνίας πυροτεχνημάτων. Ευκαιριακές ρυθμίσεις, που αδιαφορούν για το βασικό, την ουσιαστική αναβάθμιση του σχολείου και του δημόσιου πανεπιστημίου. Έξι χρόνια είναι όλα προσχηματικά.

Η πραγματικότητα, λοιπόν, όπως εικονοποιείται από τα στοιχεία, είναι αμείλικτη. Η Ελλάδα δαπανά μόλις τα μισά -τα μισά!- χρήματα από τον μέσο όρο του ΟΟΣΑ, για κάθε μαθητή. Οι συνολικές δαπάνες για την εκπαίδευση φτάνουν μόλις το 3,9%. Ο μέσος όρος στις χώρες του ΟΟΣΑ; Είναι 4,7%. Περίπου 1% κάτω από τον μέσο όρο είναι η Ελλάδα. Η συμμετοχή του κράτους στη συνολική δαπάνη είναι 65%. Η χαμηλότερη στην Ευρώπη, ενώ σε άλλες χώρες φτάνει και στο 95%.

Ποιο είναι το αποτέλεσμα; Τα παιδιά μας μένουν πίσω και αυτό δεν είναι ούτε ατάκα ούτε σύνθημα, είναι οδυνηρή πραγματικότητα και φαίνεται από τις «εξετάσεις PISA». Καταγράφουμε ιστορικά χαμηλές επιδόσεις. Μαθηματικά: Μόνο το 53% των μαθητών φτάνει το ελάχιστο επίπεδο επάρκειας, με μέσο όρο του ΟΟΣΑ 69%, 53% με 69%. Ανάγνωση: 62% οι Έλληνες μαθητές, έναντι 74% στο μέσο όρο του ΟΟΣΑ. Φυσικές Επιστήμες: 63% οι Έλληνες μαθητές, 76% ο μέσος όρος του ΟΟΣΑ.

Όλα αυτά δεν σας προβληματίζουν; Δεν σας προβληματίζει ότι μόλις το 2% των μαθητών βρίσκεται στο άριστο επίπεδο στα Μαθηματικά, όταν ο μέσος όρος του ΟΟΣΑ είναι 9%; Είναι 2% με 9% ο μέσος όρος.

Ενώ, λοιπόν, η δημόσια παιδεία φθίνει, οι γονείς καλούνται να πληρώσουν ακόμη περισσότερα χρήματα και ενώ έχει καταρρεύσει η αγοραστική τους δύναμη για φροντιστήρια, οι δαπάνες αυξήθηκαν κατά 36% την τελευταία διετία. Κατά 36%. Ενώ οι μαθητές σε ιδιωτικά σχολεία αυξήθηκαν κατά 16,7% συνολικά και 51,8% στα νηπιαγωγεία. Κατά τα άλλα, έχετε προτεραιότητα τη δημόσια παιδεία, το κοινωνικό κράτος και το δημογραφικό. Με αυτά τα στοιχεία, εσείς οδηγείτε τις οικογένειες να κάνουν επιλογές αρνητικές και όχι θετικές στο να κάνουν περισσότερα παιδιά. Διότι βασικός πυλώνας για μια οικογένεια είναι η δημόσια παιδεία, που για εμάς είναι κοινωνικό αγαθό. Πλέον, εσείς το έχετε καταντήσει να είναι εμπόριο, προϊόν, προνόμιο, για όσους μπορούν, για όσους έχουν χρήματα. Άρα, η χώρα χάνει το βασικό πυλώνα ανοδικής κοινωνικής κινητικότητας. Αλλά και οι εκπαιδευτικοί μας είναι σε καλύτερη κατάσταση; Οι άνθρωποι που καθημερινά στηρίζουν τα παιδιά μας έχουν μετατραπεί σε ήρωες χωρίς αντίστοιχη αμοιβή, με ελάχιστες αμοιβές. Η Ελλάδα καταλαμβάνει την τελευταία θέση στους μισθούς εκπαιδευτικών ανώτερης δευτεροβάθμιας εκπαίδευσης στον ΟΟΣΑ, κάτω ακόμη και από χώρες που έχουν πολύ χαμηλότερο κόστος ζωής. Τι να πει κάποιος για τους αναπληρωτές, οι οποίοι έχουν ελάχιστους μισθούς και όταν ακούσουν ότι πρέπει να πάνε σε έναν τουριστικό προορισμό σε ένα σχολείο σε κάποιο νησί, καταλαβαίνουν ότι δεν θα τους φτάνει ο μισθός ούτε για το ενοίκιο τους. Αυτή, λοιπόν, είναι η στήριξή σας και στους εκπαιδευτικούς.

Και ποιο είναι το σχέδιο της Κυβέρνησης; Αντί να επενδύει στο δημόσιο σχολείο, όπως κάνουν όλα τα σοβαρά και ανεπτυγμένα κράτη της Ευρωπαϊκής Ένωσης, αντί να στηρίζει τους εκπαιδευτικούς, να μειώνει τις ανισότητες, κλείνει σχολεία, απαξιώνει το ολοήμερο σχολείο και προωθεί τη δημιουργία κολλεγίων τρίτης και τέταρτης διαλογής, βαπτίζοντάς τα ως πανεπιστήμια.

Την ίδια στιγμή, ο Πρωθυπουργός θέλοντας να πει από το Βήμα της Διεθνούς Έκθεσης Θεσσαλονίκης ότι κάτι κάνει για τη δημόσια παιδεία, πήρε -λέει- πρωτοβουλία για το εθνικό απολυτήριο. Μα, τι υποκρισία! Μα τι υποκρισία, μα τι αλαζονεία, όταν μήνες πριν, εγώ από αυτό εδώ το Βήμα είχα ανακοινώσει αυτή την πρωτοβουλία και πολύ πριν τη ΔΕΘ αυτή η Κοινοβουλευτική Ομάδα έστειλε επιστολή στην αρμοδιότητα και ουσιαστικά ξεκίνησε με μια διακομματική συναίνεση αυτός ο διάλογος. Γιατί το έκανε αυτό ο Πρωθυπουργός; Γιατί πολύ απλά κάτι πρέπει να πει. Κάτι πρέπει να πει, όταν με τις πολιτικές του αποδομεί τη δημόσια παιδεία όλων των βαθμίδων στη χώρα. Διότι αν πίστευε στο εθνικό απολυτήριο, αν πίστευε στο δημόσιο σχολείο, από την πρώτη μέρα που έγινε Πρωθυπουργός, θα προωθούσε αυτές τις πολιτικές και δεν θα περίμενε αυτή εδώ την Κοινοβουλευτική Ομάδα.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Κυρίες και κύριοι, για μας η παιδεία είναι ένα δημόσιο αγαθό, αλλά όχι μόνο αυτό, είναι ένα θεμέλιο ένα θεμέλιο της δημοκρατίας και της κοινωνικής δικαιοσύνης.

Το σχέδιό μας δίνει βάρος σε όλες τις βαθμίδες της εκπαίδευσης:

Ολοήμερο σχολείο πλήρες και οργανωμένο, χωρίς να σταθμεύουν οι γονείς τα παιδιά, σχολικό ψυχολόγο και κοινωνικό λειτουργό σε κάθε σχολείο και όχι να αντιμετωπίζονται οι αυξανόμενες συνθήκες βίας με έναν ψυχολόγο για πέντε και έξι σχολεία, όπως έχουμε ενημερωθεί με τις πρωτοβουλίες μας το τελευταίο διάστημα. Δεν αντέχουν αυτοί οι άνθρωποι. Θέλουν να κάνουν τη δουλειά τους, να βοηθήσουν τα παιδιά, να βοηθήσουν τις οικογένειες. Όταν, όμως, τους έχετε επιβάλει να ασχολούνται με πέντε και έξι σχολεία, τι μπορούν να κάνουν, όσο καλοί και αν είναι στο επάγγελμά τους;

Στήριξη των δημόσιων και περιφερειακών πανεπιστημίων με πόρους και υποδομές. Δεν μπορεί να έχουμε τόσα πανεπιστήμια στην περιφέρεια οργανωμένα, που μπορούν να πετύχουν υψηλούς στόχους, όπως το έχουν αποδείξει και σε ευρωπαϊκό επίπεδο, αλλά να μην έχουν την ανάλογη στήριξη. Και μην συγκρίνετε απόλυτους αριθμούς του σήμερα με το χθες. Η χώρα πέρασε δέκα πολύ δύσκολα χρόνια. Πρέπει να συγκρίνετε τη σημερινή κατάσταση και με τα υπόλοιπα ευρωπαϊκά κράτη που πέρασαν ανάλογες συνθήκες μνημονιακές, όπως η Ελλάδα και εννοώ κυρίως τις χώρες της Ιβηρικής ή την Ιρλανδία.

Το ΠΑΣΟΚ πιστεύει ότι πρέπει να στηρίξουμε και την αναβάθμιση της τεχνικής και επαγγελματικής εκπαίδευσης, που θα συνδέεται με απόλυτο και καθαρό τρόπο με την αγορά εργασίας.

Και βέβαια, αν θέλουμε να είμαστε ένα σύγχρονο ευρωπαϊκό κράτος, πρέπει επιτέλους να ενισχύσουμε την ειδική αγωγή με μόνιμο προσωπικό, καλύτερες υποδομές και επιμόρφωση, ίδρυση ΚΔΑΠ για νέους με ειδικές ανάγκες, σε συνεργασία με δήμους και περιφέρειες και στήριξη των οικογενειών που τα παιδιά τους χρειάζονται ειδικές μορφές στήριξης μη υποστηριζόμενες από το δημόσιο σχολείο.

Αυτό είναι ένα πακέτο μέτρων που δίνει μια άλλη πνοή στη δημόσια παιδεία.

Και βέβαια υπάρχει και η τριτοβάθμια εκπαίδευση. Εσείς τι κάνατε; Αφήσατε χώρο στα ιδιωτικά κολέγια να δημιουργούν πανεπιστήμια αμφίβολης ποιότητας, νομιμοποιώντας επί της ουσίας με τον «νόμο Πιερρακάκη» την εμπορευματοποίηση της γνώσης. Ποια μεγάλα πανεπιστήμια ήρθαν από όλα αυτά που λέγατε με τους πηχυαίους τίτλους των φιλικών προς τη Νέα Δημοκρατία μέσων; Ποια μεγάλα; Η «Σορβόννη» με το ένα «ν»;

Εξαπατήσατε τον ελληνικό λαό. Το μόνο που κάνατε είναι να ανωτατοποιήσετε τα υφιστάμενα κολέγια. Τίποτα παραπάνω. Γι’ αυτό οφείλετε και εξηγήσεις. Και δεν είναι μόνο η εξαπάτηση γι’ αυτούς που θα έρχονταν και δεν ήρθαν ποτέ. Εδώ υπάρχει και κάτι άλλο το οποίο ρωτάμε επιμόνως αλλά απάντηση δεν παίρνουμε: Ποιος υπέγραψε, κύριοι της Νέας Δημοκρατίας, τις εγγυητικές επιστολές και πλήρωσε τα παράβολα για τα ιδιωτικά αυτά πανεπιστήμια; Ποιος; Εδώ και εβδομήντα μέρες το ΠΑΣΟΚ ζητά να καταθέσετε έγγραφα και εσείς παίζετε κρυφτό. Σύμφωνα με τον νόμο που ψηφίσατε, δεν πρέπει να έχουν πληρωθεί από ιδιώτες, αλλά από το μητρικό ίδρυμα. Έγινε αυτό; Αν δεν έγινε, υπάρχουν σοβαρά ζητήματα νομιμότητας και εγκυρότητας της διαδικασίας.

Εμείς όμως και σε αυτό το θέμα των μη κρατικών είχαμε μια καθαρή άποψη. Δεν κρυβόμαστε. Η Ελλάδα δεν μπορεί να είναι ευρωπαϊκή εξαίρεση, αλλά πρέπει να υπάρχουν μη κρατικά, μη κερδοσκοπικά, με αυστηρούς όρους που θα λειτουργούν συμπληρωματικά στα δημόσια πανεπιστήμια, όπως σε όλη την Ευρώπη, γιατί σε όλη την Ευρώπη το 80% των Ευρωπαίων φοιτητών είναι στο δημόσιο πανεπιστήμιο, δεν είναι στο ιδιωτικό, δεν είναι στα κολέγια. Άρα παντού λειτουργούν συμπληρωματικά. Ας λειτουργήσουν και εδώ συμπληρωματικά και να είναι μη κερδοσκοπικά.

Γιατί επιμένουμε στο «μη κερδοσκοπικά»; Για να διοχετεύονται ξανά τα χρήματα των φοιτητών στην αναβάθμιση της παιδείας, στην έρευνα, στην επιστήμη, στα προγράμματα σπουδών. Αυτό είναι ένα ολοκληρωμένο σχέδιο, που δεν κάνει μπίζνα την τριτοβάθμια εκπαίδευση. Πολλά πληρώνουν από την τσέπη τους οι γονείς για τα παιδιά τους για την πρωτοβάθμια και τη δευτεροβάθμια. Επιτέλους, μην κάνετε και την τριτοβάθμια εκπαίδευση ένα πάρτι για τους εγχώριους ή ξένους ολιγάρχες στην πατρίδα μας.

Η σημερινή Κυβέρνηση επέλεξε συνειδητά τον δρόμο της απαξίωσης, της υποχρηματοδότησης και της αλαζονείας. Δεν καταλαβαίνετε όμως ότι χωρίς παιδεία δεν υπάρχει ανάπτυξη, δεν υπάρχει δημοκρατία, δεν υπάρχει μέλλον για τις επόμενες γενιές Ελλήνων. Εμείς καλέσαμε σε εθνικό διάλογο για τη δημόσια παιδεία με πολύ μεγάλη ειλικρίνεια. Δεν μπορεί κανένα κόμμα μόνο του. Χρειάζεται να συμφωνήσουμε σε μεγάλες και μακροπρόθεσμες τομές. Ό,τι και να πει ο καθένας μόνος του, δεν μπορεί. Πρέπει να υπάρχει ένα ευρύτατο consensus διακομματικό σε συγκεκριμένους στόχους μετρήσιμους γι’ αυτό το πολύ σημαντικό θέμα που απασχολεί την κοινωνία.

Εμείς εργαζόμαστε για ένα σχολείο και ένα πανεπιστήμιο που προάγει τη γνώση και όχι την κερδοσκοπία, για μια παιδεία που δίνει ίσες ευκαιρίες και όχι μόνο ευκαιρίες μεγάλες σε όσους έχουν πολύ μεγάλη οικονομική δυνατότητα.

Τώρα, λοιπόν, είναι η ώρα για δράση, η ώρα για το δημόσιο σχολείο που προσφέρει σύγχρονα εφόδια στα παιδιά μας, η ώρα για μια παιδεία που προετοιμάζει, αλλάζει και εμπνέει την κοινωνία. Αυτή για εμάς είναι μια Ελλάδα για όλους τους Έλληνες και όχι μια Ελλάδα για λίγους και οικονομικά ισχυρούς.

Δεν μπορώ όμως σήμερα με την ευκαιρία της τοποθέτησής μου για την παιδεία να μην αναφερθώ στα ευτράπελα που συμβαίνουν στο σκάνδαλο του ΟΠΕΚΕΠΕ και στην Εξεταστική Επιτροπή. Εγώ θεατρολόγος δεν είμαι, αλλά πριν από μερικές μέρες βλέποντας τη Νέα Δημοκρατία στην Εξεταστική Επιτροπή και παρακολουθώντας αυτά τα «έρχονται, δεν έρχονται», «θα έρθουν αύριο, θα έρθουν μεθαύριο» -οι πρωταγωνιστές του σκανδάλου της ευρωπαϊκής δικογραφίας και ο κ. Μυλωνάκης- είχα περιγράψει αυτήν την κατάσταση με το θεατρικό έργο του Μπέκετ «Περιμένοντας τον Γκοντό». Μελετώντας όμως τον θίασο της Νέας Δημοκρατίας λίγο περισσότερο τις τελευταίες ημέρες, καταλήγω ότι ίσως ταιριάζει καλύτερα ο «Ρινόκερος» του Ιονέσκο, που είναι από τα εμβληματικά έργα του θεάτρου του παραλόγου.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αυτό που κάνετε είναι παράλογο και είναι πάνω απ’ όλα επικίνδυνο. Είναι επικίνδυνο διότι δείχνει ότι ένα κόμμα που κυβερνά σήμερα την Ελλάδα δεν έχει κανένα μέτρο. Μπροστά στην αγωνία να μην οδηγηθούν στη Δικαιοσύνη οι γαλάζιοι πρωταγωνιστές που ρούφηξαν το αίμα των επιδοτήσεων για να βγάλουν δεκάδες εκατομμύρια, που ευθύνονται μαζί με τους Υπουργούς της Νέας Δημοκρατίας για ένα πρόστιμο που μπορεί να αγγίξει το 1 δισεκατομμύριο, στοχοποιείτε έντιμους ανθρώπους. Και δεν το κάνετε μόνοι σας. Συμπαραστάτες σας είναι όλη η διαπλοκή που στηρίζει τον κ. Μητσοτάκη. Συντονισμένοι προσπαθείτε να πιαστείτε μέσα από δήθεν αποκαλύψεις και μόλις απαντάνε οι πρωταγωνιστές τους βάζετε την ουρά στα σκέλια και εξαφανίζεστε. Δεν βλέπω να απαντάτε στις ανακοινώσεις στελεχών του ΠΑΣΟΚ που προσπαθείτε να λερώσετε και να εξισώσετε με τους απατεώνες της Νέας Δημοκρατίας, με τους απατεώνες που επέτρεψαν ο Βορίδης και ο Αυγενάκης να τρώνε εκατομμύρια ευρώ από τα ευρωπαϊκά κονδύλια του ΟΠΕΚΕΠΕ και σήμερα να κινδυνεύει ο πρωτογενής τομέας. Βάζετε τα μίντια να χτυπούν κάτω από τη μέση, βγάζετε δελτία τύπου τα οποία στηρίζονται στις δήθεν αποκαλύψεις των μίντια, που εσείς δίνετε κάτω το τραπέζι, και όταν απαντάει το ΠΑΣΟΚ, ξαφνικά τα θέματα εξαφανίζονται από τον δημόσιο διάλογο.

Περιμένω με χαρά να καλέσετε τους ανθρώπους αυτούς στην Εξεταστική Επιτροπή, γιατί αυτοί οι άνθρωποι είναι τίμιοι και καθαροί, δεν είναι όπως οι απατεώνες της Νέας Δημοκρατίας που δεν φέρνετε στην Εξεταστική Επιτροπή ενώ τα ονόματά τους φιγουράρουν στη δικογραφία της Ευρωπαϊκής Εισαγγελίας, απατεώνες που απειλούσαν ζωή, που έκλεβαν χρήματα, που συνομιλούσαν με τους Υπουργούς σας, αλλά θέλετε να τους προστατεύσετε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Γι’ αυτό λοιπόν, «Ρινόκερος», αυτό σας αξίζει. Αλλά να δείτε την παράσταση για να πάρετε μαθήματα για το πού οδηγούνται οι κοινωνίες όταν κάποιοι επιλέγουν το παράλογο στην πολιτική τους δράση, στην κοινωνική τους δράση, περιφρονώντας τους λαούς και την κοινή λογική.

Διάβασα χθες και την ανακοίνωση της Νέας Δημοκρατίας. Είναι φοβερό. Πανηγυρίζατε για αποκαλύψεις που είναι εις βάρος σας. Πως το κάνετε αυτό; Δείτε Ιονέσκο, πραγματικά θα σας βοηθήσει πάρα πολύ. Να πανηγυρίζουν ενώ οι αποκαλύψεις Βάρρα είναι καταπέλτης εναντίον τους! Τι προκάλεσε τον ενθουσιασμό σας;

(Γέλωτες στην Αίθουσα)

Πραγματικά θέλω να μάθω, να έρθει εδώ ο κ. Μητσοτάκης να μας πει τι προκάλεσε ενθουσιασμό στο Μαξίμου. Τι απ’ όλα; Ότι ο κ. Βάρρας «έδωσε» στην Εξεταστική Επιτροπή τον Βορίδη; Πω, πω, πανηγύρι! Χαμός, ε; Ανοίξατε σαμπάνιες και λέτε «Σωθήκαμε»! Γιατί πανηγυρίζατε;

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Πανηγυρίζατε που, όπως είπε, ο κ. Βορίδης εκτέλεσε την απομάκρυνσή του κατά απαίτηση συμφερόντων, επειδή ο κ. Βάρρας ήθελε να σταματήσει τις ανομίες; Δηλαδή πανηγυρίζατε επειδή είπε ο Βάρρας στην Εξεταστική Επιτροπή ότι τον έδιωξε ο Βορίδης γιατί του το επέβαλαν οι ιδιωτικές εταιρείες, επειδή ο Βάρρας ήθελε να πολεμήσει τη διαφθορά; Και γι’ αυτό ανοίξατε σαμπάνιες; Γι’ αυτό πανηγυρίσατε;

Ο κ. Μυλωνάκης τη μέρα που γιόρταζε ο κ. Βορίδης τα γενέθλια της παραγραφής κοινοποιεί το ενημερωτικό σημείωμα που παρέλαβε ο στενός πυρήνας του Μαξίμου και αυτοί μας έλεγαν ότι δεν ξέρει ο Πρωθυπουργός. Δηλαδή κοινοποιεί το δεξί χέρι του Μητσοτάκη ένα κείμενο το οποίο διάβασαν στο Μαξίμου, αλλά δεν ήξερε ο Μητσοτάκης για το κείμενο. Μα, καλά νομίζετε ότι ο ελληνικός λαός δεν καταλαβαίνει τέτοιες πολιτικές απατεωνιές; Σε ποιους απευθύνεστε;

Επίσης, σε αυτό το ενημερωτικό σημείωμα ο κ. Βάρρας ενημερώνει το Μαξίμου ότι ο κ. Βορίδης τον κυνήγησε γιατί ξεκάρφωνε τις παρανομίες στον ΟΠΕΚΕΠΕ. Αυτόν τον άνθρωπο δεν επιτρέπετε εσείς να ελέγξει η Δικαιοσύνη. Αυτόν και τον κ. Αυγενάκη.

Με όλα αυτά που είπε ο κ. Βάρρας το βράδυ κοιταχτήκατε στον καθρέφτη; Με όλα αυτά που είπε ένας άνθρωπος που είναι στο Μαξίμου ακόμη κοιταχτήκατε στον καθρέφτη; Δηλαδή δεν αφήνετε τη Δικαιοσύνη να ελέγξει τον κ. Βορίδη, όταν ένας στενός συνεργάτης του Πρωθυπουργού λέει όλα αυτά γι’ αυτόν. Τι νομίζετε ότι είναι η Ελλάδα; Αφρικανικό κράτος είμαστε;

Πραγματικά είναι ντροπιαστικά αυτά για την Ελληνική Δημοκρατία και το Κοινοβούλιο. Όπως επίσης είναι ντροπιαστικό να ακούμε ότι ο Γενικός Γραμματέας του Υπουργείου, ο κ. Στρατάκος, κολλητός του κ. Βορίδη, πίεζε τον Βάρρα να μην ελεγχθεί η σύζυγος του «Φραπέ».

Τον καλέσατε τον κ. Στρατάκο να μας πει ο κ. Στρατάκος γιατί πίεζε τον Βάρρα να μην ελεγχθεί η σύζυγος του γνωστού αυτού του στελέχους της Νέας Δημοκρατίας; Και αντί να απολογηθείτε μετά από το χθεσινό σφυροκόπημα, να κάνετε και δήθεν ανακοινώσεις για να αλλάξετε την ατζέντα σπιλώνοντας τίμιους ανθρώπους; Έχει βγάλει και μια ανακοίνωση ο κ. Μακάριος Λαζαρίδης που λέει ότι «Οφείλω να απομακρύνω στενούς μου συνεργάτες».

Θα επιμείνω δίπλα μου να έχω τίμιους ανθρώπους και έχω ένα μεγάλο χρέος απέναντι στον ελληνικό λαό, να απομακρύνω από την Κυβέρνηση τους απατεώνες και τους διεφθαρμένους της Νέας Δημοκρατίας, και αυτούς και αυτούς που τους συγκαλύπτουν.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Και πάνω απ’ όλα, τον μεγάλο αρχιτέκτονα αυτής της εγχώριας παρακμής, τον κ. Μητσοτάκη, έναν επικίνδυνο και φαύλο Πρωθυπουργό. Κι έχετε το θράσος να μας υποδεικνύετε κιόλας τι θα κάνουμε όταν είστε βυθισμένοι σε αυτά τα φαινόμενα.

Είναι πολλά πραγματικά αυτά που πέφτουν σαν σκιές σε αυτό το σκάνδαλο, όπως επίσης το πανηγύρι για την άλλη αποκάλυψη που είπε ο κ. Βάρρας, ότι το «Συμφωνώ» του Βορίδη -το είπα και εγώ στη Βουλή, αλλά ας το ακούσετε και από αυτόν- ισοδυναμεί με τη συμφωνία του στην παράνομη κατανομή του εθνικού αποθέματος και άρα, των παράνομων επιδοτήσεων.

Αλλά δεν σας ενοχλούν όλα αυτά και το έχουμε καταλάβει τον λόγο όλοι μας, όλη η αντιπολίτευση. Είστε πια εξοικειωμένοι με τη διαφθορά. Είναι τόσο το βάθος της διαφθοράς αυτής της Κυβέρνησης που ακόμη και έντιμοι άνθρωποι της Νέας Δημοκρατίας αρχίζουν και εξοικειώνονται. Και αυτό είναι πάρα πολύ επικίνδυνο.

Φτάσατε στο σημείο μετά τη συνέντευξη της κ. Κοβέσι κι εκεί να πανηγυρίζετε, γιατί η κ. Κοβέσι σας είπε απλά ότι είστε διεφθαρμένοι, αλλά και αλλού είναι διεφθαρμένοι. Και σας έκανε να αναθαρρήσετε, να νιώσετε μια κομματική περηφάνια ότι κλέβουν οι δικοί μας, αλλά κλέβουν και κάποιοι άλλοι στην Ευρώπη, άρα εντάξει.

Εκεί όμως είπε και κάτι άλλο η κ. Κοβέσι, ότι επιτρέπουν στη Δικαιοσύνη να τους ελέγξει, όχι όπως εδώ που από τη μια το παίζετε μεταρρυθμιστές και ότι θέλετε συναίνεση στο Σύνταγμα από όλους εμάς για να αναθεωρήσουμε το άρθρο 86, αλλά μέχρι να το αναθεωρήσουμε, εσείς οι μεταρρυθμιστές το χρησιμοποιείτε για να καλύψετε Βορίδη, Αυγενάκη, Καραμανλή. Γιατί τι είπε η Κοβέσι; «Η παρακμή σας και η διαφθορά σας σκοτώνει».

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Και αντί να ντραπείτε μετά από αυτήν την έκφραση και να σωπάσετε, εσείς πανηγυρίζατε. Το ξαναλέω, «Ρινόκερος» του Ιονέσκο και μάλιστα πειθαρχημένα όλη η Κοινοβουλευτική Ομάδα της Νέας Δημοκρατίας, μήπως πάρετε κάποια σοβαρά ηθικά μαθήματα.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Αγαπητοί συνάδελφοι, κλείνοντας, δεν μπορώ να μην πω δυο κουβέντες γι’ αυτόν τον πατέρα ήρωα που χρειάστηκαν 23 ολόκληρες μέρες, ένα μακρύ χρονικό διάστημα, που υποβαλλόταν σε ένα ψυχικό και σωματικό μαρτύριο, σε μια εξουθένωση μέχρι να γίνουν δεκτά τα νόμιμα αιτήματά του, ενός ανθρώπου που μας έδωσε μαθήματα ήθους, αγάπης και ανθρωπιάς, του Πάνου Ρούτσι. Όπως φάνηκε, η Δικαιοσύνη είχε νομικό έρεισμα για να ικανοποιήσει, χωρίς να καθυστερήσει η δίκη, όπως έλεγαν τα «παπαγαλάκια» της Νέας Δημοκρατίας.

Θέλω όμως να σκεφτούμε, αυτές τις 23 μέρες, σε αυτόν τον προσωπικό «Γολγοθά» αυτού του ανθρώπου επικράτησε η νηφαλιότητα, η αξιοπρέπεια, το ήθος ή η κοινή λογική; Δεν νομίζω.

Παρακολουθήσαμε ένα «γαϊτανάκι» δηλώσεων μελών της Κυβέρνησης που έριχναν καθημερινά μήλο στην τοξικότητα, τον διχασμό και την πόλωση. Ακούσαμε τον Υπουργό Δικαιοσύνης, τον λαλίστατο κ. Φλωρίδη, να προσπαθεί και να επιχειρεί να προκαταβάλει τις αποφάσεις της δικαιοσύνης. Κατά τα άλλα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ανεξάρτητη.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ανεξάρτητη, δεν εμπλέκονται. Όλα a la carte!

Ακούσαμε τον Κυβερνητικό Εκπρόσωπο να τσουβαλιάζει τους πάντες, ακόμη και στελέχη της Νέας Δημοκρατίας που ήταν σε άλλη γραμμή, ότι τάχα σαμποτάρουν τη δίκη, αλλά και τον ίδιο τον κ. Μητσοτάκη να συνδέει το αίτημα του γονιού με αέναες καθυστερήσεις που μπορεί να οδηγήσουν ακόμη και σε παραγραφές αδικημάτων.

Ο δε γνωστός και μη εξαιρετέος τοξικός κ. Άδωνις Γεωργιάδης, ως συνήθως, άφηνε άθλια υπονοούμενα για τον αγώνα του πατέρα απεργού πείνας και προχθές καλούσε τη δικαιοσύνη να εισακούσει το αίτημά του.

Τέτοια κοροϊδία, τέτοια ανυποληψία, τέτοια ανηθικότητα! Και μετά διερωτόμαστε εδώ όλοι μας, πηγαίνοντας σε γειτονιές, σε καφενεία, σε δημόσιες υπηρεσίες, σε παρέες, γιατί ο κόσμος δεν εμπιστεύεται την πολιτική, γιατί μας έχει απαξιώσει. Διότι νιώθει ότι όλα αυτά τα πράγματα είναι μακριά από τη στοιχειώδη ανθρωπιά, από τη σοβαρότητα, από την ενσυναίσθηση, από την ευθιξία, από το πολιτικό ήθος.

Θα το πω πολλές φορές, όσες φορές χρειαστεί: Ο μεγαλύτερος αγώνας για να φύγετε από την Κυβέρνηση είναι η πολιτική ηθική μάχη, για να έλθει μια κυβέρνηση που θα ξαναοικοδομήσει σχέση εμπιστοσύνης με τον ελληνικό λαό, σχέση εμπιστοσύνης που θα στηρίζεται στο ήθος, τη συνέπεια, την αξιοκρατία, τη διαφάνεια, αρχές και αξίες που έχουν ποδοπατηθεί και με εσάς και με τους προηγούμενους.

Είμαστε σε μια πολύ επικίνδυνη στροφή της ελληνικής δημοκρατίας, αν γρήγορα δεν γίνει πολιτική αλλαγή. Ροκανίζετε το κλαδί που στέκεται η αξιοπιστία του Ελληνικού Κοινοβουλίου με αυτές τις δηλώσεις και με αυτές τις συμπεριφορές. Ο πολίτης θέλει μια ηθική διακυβέρνηση όπου θα τον προστατεύει το κοινωνικό κράτος, μια κυβέρνηση που θα σέβεται τους φόρους του και θα έχει τη δικαιοσύνη στο πλευρό του ανεξάρτητη, που θα βλέπει το κράτος να λειτουργεί, να τον υπηρετεί, να τον θωρακίζει και όχι να είναι ένα κράτος-λάφυρο στα χέρια του κ. Μητσοτάκη που το χρησιμοποιεί κατά το δοκούν στις επιδοτήσεις, στα σκάνδαλα, στον ΟΠΕΚΕΠΕ, στην 717, σε ζητήματα που αφορούν την καθημερινή διαχείριση των οικονομικών πόρων του Ταμείου Ανάκαμψης, των θεσμών, της δικαιοσύνης.

Όλα αυτά κούρασαν. Γι’ αυτό δεσμεύομαι ότι το ΠΑΣΟΚ ως κυβέρνηση θα έχει ως πρώτο του χρέος τη νέα σχέση εμπιστοσύνης μεταξύ πολιτών και πολιτικού συστήματος, με γενναίες μεταρρυθμίσεις και αλλαγές, όπως αυτές που παρουσιάσαμε στη Διεθνή Έκθεση Θεσσαλονίκης, που θα κάνουν την Ελλάδα μια κανονική ευρωπαϊκή χώρα, που οι θεσμοί θα λειτουργούν και που το κράτος θα σέβεται τον πολίτη και δεν θα του γυρνά την πλάτη όταν περνά δύσκολα και δεν θα περιφρονεί τη νοημοσύνη του, τις δυσκολίες του και την καθημερινότητά του.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ζήτησε τρίλεπτη παρέμβαση ο κ. Καιρίδης.

Ορίστε, κύριε συνάδελφε, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ:** Ακούστηκαν πολλά. Επιτρέψτε μου να ξεκινήσω με το ζήτημα της παιδείας και να πω, κυρία Πρόεδρε, ένα όνομα και προς την Αντιπολίτευση: Simona Flavia Malpezzi. Ποια είναι η Simona Flavia Malpezzi; Είναι η καλή συνάδελφος Βουλευτής του Ιταλικού Κοινοβουλίου. Μαζί είμαστε στην Κοινοβουλευτική Συνέλευση του ΝΑΤΟ. Συναντηθήκαμε πρόσφατα ξανά. Προέρχεται από τους Δημοκράτες, από την Ιταλική Κεντροαριστερά και ήταν πριν από μια εβδομάδα στην Ελλάδα. Γιατί ήταν η Simona στην Ελλάδα; Για να επισκεφτεί την κόρη της, Ιταλίδα η οποία φοιτά -η Ιταλίδα κόρη από το Μιλάνο- στο ξενόγλωσσο αγγλόφωνο πρόγραμμα της ΑΣΟΕΕ του Οικονομικού Πανεπιστημίου της Αθήνας, στο οποίο βρίσκεται από τις αρχές του χρόνου. Είναι εξαιρετικά χαρούμενη με τις σπουδές της. Έχοντας κάνει αιτήσεις σε πολλά αντίστοιχα πανεπιστήμια της Ευρώπης, επέλεξε την Αθήνα.

(Θόρυβος από την πτέρυγα του ΠΑΣΟΚ-Κινήματος Αλλαγής)

Μπράβο σε αυτήν, ακόμα πιο μπράβο στην ΑΣΟΕΕ.

**ΚΩΝΣΤΑΝΤΙΝΟΣ ΜΠΑΡΚΑΣ:** Συγχαρητήρια στη Simona!

**ΔΗΜΗΤΡΙΟΣ ΚΑΙΡΙΔΗΣ:** Ήλθε, λοιπόν, στην ΑΣΟΕΕ.

Το ελληνικό δημόσιο πανεπιστήμιο απελευθερώθηκε μετά το ’19 από τις αγκυλώσεις με τις οποίες το μπλοκάραμε όλη την περίοδο της Μεταπολίτευσης και μπορεί σήμερα και παρέχει ανταγωνιστικά προγράμματα σε προπτυχιακό και ακόμη περισσότερο σε μεταπτυχιακό επίπεδο για ξένους φοιτητές, ώστε να γίνουν κέντρα αριστείας που να προσελκύουν παιδιά απ’ όλον τον κόσμο.

Ο Πρύτανης της ΑΣΟΕΕ, ο γνωστός Πρύτανης της ΑΣΟΕΕ, τον οποίον διάφορες ακτιβιστικές δυνάμεις τής από ‘κει πλευράς είχαν προπηλακίσει πριν κάποια χρόνια -τα θυμάστε τα αίσχη- ακριβώς γιατί προχωρούσε σ’ αυτές τις αλλαγές, είναι σήμερα ο Γενικός Γραμματέας Ανώτατης Παιδείας, ο κ. Μπουραντώνης. Και βεβαίως αντίστοιχα προγράμματα υπάρχουν στο ΑΠΘ, το πανεπιστήμιο που σπούδασα, το αγγλόφωνο της Ιατρικής με τον κ. Παπαϊωάννου, τότε Πρύτανη, σήμερα Υφυπουργό για την ανώτατη παιδεία στο Υπουργείο Παιδείας.

(Θόρυβος από την πτέρυγα του ΠΑΣΟΚ-Κινήματος Αλλαγής)

Άρα, τα πανεπιστήμιά μας προχωρούν, με αιχμή του δόρατος τα δημόσια πανεπιστήμια. Δεν υπάρχει καμία αμφιβολία.

Όμως, επιχειρήθηκε από τον Αρχηγό της Αξιωματικής Αντιπολίτευσης μια πραγματικά άθλια -θα έλεγα- υποτίμηση της ιδιωτικής πρωτοβουλίας όλα τα προηγούμενα χρόνια. Τα τρία από τα τέσσερα κολέγια που αναγνωρίστηκαν ως πανεπιστήμια, τα οποία ξέρω προσωπικά και αναφέρομαι στο City της Θεσσαλονίκης, στο Αμερικανικό Κολέγιο της Θεσσαλονίκης και στο Deree, κύριε Ανδρουλάκη, έχουν προσφέρει εδώ και δεκαετίες υψηλής ποιότητας παιδεία με άριστες, αξιοζήλευτες για τα ελληνικά δημόσια πανεπιστήμια εγκαταστάσεις, με διεθνούς κύρους πανεπιστημιακούς που τιμούν και δεν καταλαβαίνω γιατί τους υποτιμάτε και τους εξευτελίζετε μ’ αυτόν τον χυδαίο τρόπο -για να προστατεύσετε ποιον και ποια συμφέροντα;- και οι οποίοι παρόλο που δεν είχαν την αναγνώριση την πανεπιστημιακή όλες αυτές τις δεκαετίες, κατάφερναν να προσελκύουν Έλληνες και ξένους φοιτητές. Μόνο το Αμερικανικό Κολέγιο της Θεσσαλονίκης κάθε χρόνο έχει 400 Αμερικανούς φοιτητές, καθένας εκ των οποίων αφήνει τουλάχιστον 30.000 δολάρια στην τοπική οικονομία της πόλης.

**ΧΡΗΣΤΟΣ ΓΙΑΝΝΟΥΛΗΣ:** Είστε σίγουρος;

**ΔΗΜΗΤΡΙΟΣ ΚΑΙΡΙΔΗΣ:** Απολύτως.

**ΧΡΗΣΤΟΣ ΓΙΑΝΝΟΥΛΗΣ:** Ζείτε στη Θεσσαλονίκη;

**ΔΗΜΗΤΡΙΟΣ ΚΑΙΡΙΔΗΣ:** Το ξέρω πάρα πολύ καλά. Ξέρετε από πού είμαι και ξέρετε και ποιο σχολείο τελείωσα.

**ΧΡΗΣΤΟΣ ΓΙΑΝΝΟΥΛΗΣ:** Αλλά δεν ξέρετε τι γίνεται.

**ΔΗΜΗΤΡΙΟΣ ΚΑΙΡΙΔΗΣ:** Το να έρχεστε, λοιπόν, σήμερα εδώ και να υποτιμάτε αυτήν την προσπάθεια που έχει γίνει είναι πραγματικά εκτός πραγματικότητας και μένω σ’ αυτό.

Η Επιτροπή Αξιολόγησης έκανε πολύ καλή δουλειά, έκοψε ό,τι θεωρούσε ότι δεν ταιριάζει, ότι δεν ικανοποιεί τα κριτήρια.

Είναι η πρώτη φάση ενός πολύ φιλόδοξου εγχειρήματος, το οποίο εμείς θέλουμε να προχωρήσει και να φύγουμε από τη μιζέρια πραγματικά. Το λέω ως λειτουργός -ίσως ο μόνος εδώ μέσα- του δημόσιου πανεπιστήμιου, εδώ και είκοσι πέντε χρόνια και είμαι περήφανος γι’ αυτό. Είναι είκοσι πέντε χρόνια. Πέρασαν τα χρόνια γρήγορα. Χαίρομαι λοιπόν…

(Θόρυβος στην Αίθουσα)

Ποιος άλλος;

(Θόρυβος στην Αίθουσα)

Δύο, τρεις. Ωραία. Μακάρι.

**ΚΩΝΣΤΑΝΤΙΝΟΣ ΜΠΑΡΚΑΣ:** Του δημόσιου πανεπιστημίου.

**ΔΗΜΗΤΡΙΟΣ ΚΑΙΡΙΔΗΣ:** Απευθυνόμουν εδώ, στην ομάδα του ΠΑΣΟΚ.

Λέω, λοιπόν, τούτο. Κρατώ ως θετικό αυτό που είπε ο κ. Ανδρουλάκης και επιτέλους το ΠΑΣΟΚ με όλες τις αμφιταλαντεύσεις, με όλες τις παλινδρομήσεις, με όλα τα μπρος-πίσω, που τα συζητούσαμε και στη Συνταγματική Αναθεώρηση του 2008, έρχεται και δηλώνει «ναι» στο μη κρατικό, μη κερδοσκοπικό πανεπιστήμιο.

Ξεκάθαρα, κύριε Ανδρουλάκη. Χαίρομαι γι’ αυτήν τη δέσμευση. Προτείνω να πάρετε εσείς την πρωτοβουλία και να μας κάνετε πρόταση για το άρθρο 16, την οποία να συμπεριλάβουμε, αυτολεξεί αν θέλετε, στην επικείμενη πρόταση αναθεώρησης, ώστε να πάμε μαζί με πάνω από εκατόν ογδόντα ψήφους για να διευκολύνουμε την επόμενη Βουλή για να αναθεωρήσει επιτέλους το άρθρο 16. Χαίρομαι και σας καλωσορίζω, επιτέλους, με καθυστέρηση τριών δεκαετιών, σε αυτό το πάγιο αίτημα της Νέας Δημοκρατίας και καθολικό πια σήμερα της ελληνικής κοινωνίας.

Κλείνω για τον ΟΠΕΚΕΠΕ.

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, όμως, γιατί έχετε πάει στα επτά λεπτά.

**ΔΗΜΗΤΡΙΟΣ ΚΑΙΡΙΔΗΣ:** Να μου τα κρατήσετε.

**ΠΡΟΕΔΡΕΥΟΥΣΑ (Όλγα Γεροβασίλη):** Όχι, θα κάνετε κι άλλο τρίλεπτο χωριστά.

**ΔΗΜΗΤΡΙΟΣ ΚΑΙΡΙΔΗΣ:** Ήλπιζα πραγματικά ότι δεν θα προχωρούσατε στην επιλεκτική παραπομπή λεγομένων από την εξεταστική του ΟΠΕΚΕΠΕ. Καταρχάς, να συμφωνήσουμε ότι σε αντίθεση με αυτά που μας λέγατε και διαλαλούσατε, η εξεταστική δεν πήγε στο 1998, δεν πήγε στο 2008, δεν πήγε καν στο 2018, ξεκίνησε από την εξαετία της Νέας Δημοκρατίας, ως όφειλε.

Για την περίοδο της Νέας Δημοκρατίας ξεκινήσαμε και τους Προέδρους του ΟΠΕΚΕΠΕ της Νέας Δημοκρατίας φέραμε. Θα φέρουμε και τους Υπουργούς και κατά αντιπαράσταση να μιλήσουμε. Και ο κ. Βορίδης δήλωσε έτοιμος να καταθέσει.

(Θόρυβος στην Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και κατ’ αντιπαράσταση;

**ΔΗΜΗΤΡΙΟΣ ΚΑΙΡΙΔΗΣ:** Όλα θα γίνουν, αλλά θα πάμε και στην περίοδο 2015-2019, θα πάμε και πριν το 2015, θα πάμε και πριν το 2012 και σε όλα θα πάμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στους προϊστορικούς χρόνους.

**ΔΗΜΗΤΡΙΟΣ ΚΑΙΡΙΔΗΣ:** Όμως, αυτή την αθλιότητα να παίρνετε κομμάτια, όπως αυτό που έκανε η κ. Κωνσταντοπούλου κατά την προσφιλή της τακτική με τη δικογραφία των Τεμπών, παρανόμως να παίρνει τη μυστική δικογραφία στην προδικασία και να δημοσιεύει για να παραπλανά την ελληνική κοινή γνώμη και να φέρει την ελληνική κοινωνία στα κάγκελα με τα ξυλόλια, αλλά και όλα τα υπόλοιπα που ακούσαμε τα προηγούμενα δυόμισι χρόνια, αυτό να μην το κάνουμε στην εξεταστική. Διότι ο ελληνικός λαός μας παρακολουθεί. Ο κ. Βάρρας είπε πολλά. Είπε και αυτά και τα αντίθετά τους. Εγώ μπορώ να αναφερθώ σε άλλα. Άκρη δεν θα βγάλουμε. Οι πονηροί που μας ακούν….

(Θόρυβος στην Αίθουσα)

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε παρακαλώ. Θα ξαναμιλήσετε. Έχετε πάει στα εννέα λεπτά.

(Θόρυβος στην Αίθουσα)

**ΔΗΜΗΤΡΙΟΣ ΚΑΙΡΙΔΗΣ:** Κλείνω με μια πρόταση.

Οι πονηροί που μας ακούνε ωφελούνται από το ενδεχόμενο δικό μας κλοτσοσκούφι. Έχουμε υποχρέωση απέναντι στον ελληνικό λαό να κάνουμε αυτήν την εξεταστική να δουλέψει. Και για να δουλέψει, θα πρέπει να περιμένουμε το σύνολο και να καταλήξουμε, αν είναι δυνατόν, και σε από κοινού πόρισμα, για πρώτη φορά, προκειμένου να αναστηλώσουμε την αξιοπιστία του πολιτικού συστήματος έναντι της ελληνικής κοινωνίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία. Σας άφησα, γιατί για το πρώτο θέμα για το οποίο μιλήσατε, κύριε Καιρίδη, σας θυμίζω ότι για το άρθρο 180 θα μεσολαβήσουν εκλογές.

**ΔΗΜΗΤΡΙΟΣ ΚΑΙΡΙΔΗΣ:** Τώρα εκατόν ογδόντα και μετά εκατόν πενήντα ένας.

**ΠΡΟΕΔΡΕΥΟΥΣΑ (Όλγα Γεροβασίλη):** Θα δούμε, θα δούμε.

Ο κ. Μάντζος έχει τον λόγο για τρία λεπτά.

Κυρία Κωνσταντοπούλου, θα μιλήσετε αμέσως μετά γιατί είναι Κοινοβουλευτικοί Εκπρόσωποι που δικαιούνται τα τρίλεπτα.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κυρία Πρόεδρε, για την παραχώρηση.

Κυρία Πρόεδρε, ευχαριστώ πολύ για τον λόγο.

Έχω ορισμένες σκέψεις σε απάντηση όσων σκέψεων, από ό,τι καταλαβαίνω, κατέθεσε και ο Κοινοβουλευτικός Εκπρόσωπος της Πλειοψηφίας, προσπαθώντας να απαντήσει σε μια ομιλία του Προέδρου της Αξιωματικής Αντιπολίτευσης η οποία αποδόμησε σημείο προς σημείο όλη την εκπαιδευτική αντι-πολιτική της Κυβέρνησης Μητσοτάκη και φώτισε σκοτεινές πτυχές υποθέσεων διαφθοράς και αδιαφάνειας που αντιμετωπίζουν οι Έλληνες πολίτες παρακολουθώντας το Κοινοβούλιο όλους τους τελευταίους μήνες αισθανόμενοι ολοένα και μακρύτερα από την πολιτεία μας.

Ο Πρόεδρος του ΠΑΣΟΚ κατέληξε στον βασικό κίνδυνο που διατρέχουμε όλοι πια, η δημοκρατία να πάρει ακόμη μεγαλύτερες αποστάσεις από τον δήμο, από τον λαό, από τους πολίτες. Κι αυτό είναι το πιο ανησυχητικό φαινόμενο της τωρινής πολιτικής συγκυρίας.

Για την Εξεταστική Επιτροπή για τον ΟΠΕΚΕΠΕ θα μιλήσω και στην ομιλία μου. Αρκεί κανείς να δει τι λέγεται και πώς αυτό μεταφέρεται στη δημόσια συζήτηση από τη Νέα Δημοκρατία και τα φίλα προσκείμενα μέσα ενημέρωσης γιατί έχει και η προπαγάνδα τα όριά της. Είναι σαν να σας βάρεσε ο ήλιος στο κεφάλι αν δεν καταλαβαίνετε τι έλεγε ο κ. Βάρρας όλες αυτές τις ώρες χθες. Δίνει ο ένας τον άλλον και όλοι αυτοί, που δίνουν ο ένας τον άλλον, βρίσκονται γύρω από τον κ. Μητσοτάκη είτε στην αυλή, είτε και μέσα στο Μέγαρο Μαξίμου. Και προσπαθείτε να μας πείσετε ότι δεν ξέρει τίποτα ο Πρωθυπουργός, ότι δεν ξέρει τίποτα ένα Επιτελικό Κράτος το οποίο δημιουργήθηκε ακριβώς για να τα γνωρίζει όλα, ακριβώς για να τα ελέγχει όλα. Δεν γνωρίζει τίποτα κατά τα λοιπά. Για την εξεταστική όμως θα τα λέμε κάθε μέρα και θα το πίνετε αυτό το πικρό ποτήρι γουλιά γουλιά κάθε μέρα. Μπορεί να νομίζετε ότι καταφέρατε να παραγράψετε και να μην κάνετε προανακριτική επιτροπή, αυτό νομίζετε, με αυτό όμως που προτιμήσαμε να κάνετε θα βγει όλη η αλήθεια, ακόμα κι αν δεν το θέλετε. Και συμβαίνει ήδη. Κι εσείς πανηγυρίζετε που βγαίνει η αλήθεια εις βάρος σας. Γι’ αυτόν τον σουρεαλισμό μιλάμε.

Κλείνω όμως, κυρία Πρόεδρε, με στοιχεία για την εκπαίδευση με ορισμένα ερωτήματα τα οποία στην ομιλία του πια, για να μην καταχραστούμε και τον χρόνο ομιλίας των υπολοίπων, ο Κοινοβουλευτικός Εκπρόσωπος της Πλειοψηφίας πρέπει να απαντήσει.

Τον ακούσαμε όμως να μιλάει για τα πανεπιστήμια, τα ανωτατοποιημένα κολέγια, τα ιδιωτικά παρασκηνιακά παραρτήματα. Και ερωτώ συγκεκριμένες ερωτήσεις:

Ήρθαν πανεπιστήμια του εξωτερικού με βάση τον νόμο Πιερρακάκη, Μητσοτάκη, Νέας Δημοκρατίας; Ήρθαν πανεπιστήμια του εξωτερικού; Ή ανωτατοποιήθηκαν κολλέγια; Αυτά που αναφέρατε, γιατί πρόκειται περί διαφημίσεως από ένα σημείο και μετά, κυρία Πρόεδρε, είναι η Βουλή των Ελλήνων και μιλάμε για διαφήμιση πια συγκεκριμένων ιδιωτικών παραρτημάτων, αυτά είναι πανεπιστήμια που ήρθαν ή είναι κολέγια που υπήρχαν και τα ανωτατοποιήσατε;

Δεύτερη ερώτηση: Αυτά τα οποία αναφέρατε ονομαστικά -εγώ δεν κάνω διαφημίσεις, εμείς δεν διαφημίζουμε- είναι κερδοσκοπικά ή μη κερδοσκοπικά; Μήπως είναι κερδοσκοπικά όλα τα προηγούμενα χρόνια και παραμένουν κερδοσκοπικά και τώρα;

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΔΗΜΗΤΡΙΟΣ ΚΑΙΡΙΔΗΣ:** Κάνετε λάθος. Είναι μη κερδοσκοπικά. Και το Deree και το Αμερικανικό Κολλέγιο.

**ΔΗΜΗΤΡΙΟΣ ΜΑΝΤΖΟΣ:** Τρίτη ερώτηση: Οι συμπράξεις των δημοσίων πανεπιστημίων για τις οποίες επαίρεστε, πανηγυρίζετε και επαίρεστε για συμπράξεις δημοσίων πανεπιστημίων -αναφέρατε το Οικονομικό, εγώ μπορώ να σας αναφέρω τη Νομική της Αθήνας, της Θεσσαλονίκης, υπάρχουν πολλά-…

**ΔΗΜΗΤΡΙΟΣ ΚΑΙΡΙΔΗΣ:** Ποιος τα έκανε;

**ΔΗΜΗΤΡΙΟΣ ΜΑΝΤΖΟΣ:**…έχουν οποιαδήποτε σχέση με το νομοσχέδιο Πιερρακάκη; Προσπαθείτε να καπηλευτείτε…

**ΔΗΜΗΤΡΙΟΣ ΚΑΙΡΙΔΗΣ:** Έχουμε…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καιρίδη, θα απαντήσετε μετά.

**ΔΗΜΗΤΡΙΟΣ ΜΑΝΤΖΟΣ:**…την έρευνα και την πρόοδο των ελληνικών δημοσίων πανεπιστημίων με έναν νόμο που τα κλονίζει και τους δημιουργεί νοθευμένο ανταγωνισμό εις βάρος τους; Δημιουργείτε συνθήκες αθέμιτου ανταγωνισμού και νοθευμένου εις βάρος του δημοσίου πανεπιστημίου και διαφημίζετε ως δική σας επιτυχία και δικό σας επίτευγμα τις συμπράξεις των δημοσίων πανεπιστημίων με διεθνή πανεπιστήμια του εξωτερικού…

**ΔΗΜΗΤΡΙΟΣ ΚΑΙΡΙΔΗΣ:** Ποιος είναι νοθευμένος; Ποιος είναι νοθευμένος; Εμείς το κάναμε.

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, παρακαλώ, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Για να σώσετε τον εαυτό σας από τις τύψεις σας που δεν ήλθε η Σορβόννη, το Γέιλ και το Χάρβαρντ; Εμφανίζετε συμπράξεις των δημοσίων πανεπιστημίων, τα κορυφαία πανεπιστήμια του εξωτερικού ως δικά σας;

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε παρακαλώ, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Και κλείνω, κυρία Πρόεδρε. Πείτε μας, μιας και είστε λαλίστατος και τα ξέρετε όλα για τα παραρτήματα, αφού δεν μας λέει το Υπουργείο Παιδείας εβδομήντα μέρες τώρα, ποιος υπέγραψε τις εγγυητικές επιστολές, ποιος κατέβαλλε τα παράβολα; Τα μητρικά μη κερδοσκοπικά πανεπιστήμια, όπου κι αν είναι αυτά -εμείς δεν τα ξέρουμε- ή κάποιοι εδώ, στην Ελλάδα, που λειτουργούν διά ίδιον επιχειρηματικό ή ιδιωτικό και καθόλα κερδοσκοπικό τελικά όφελος; Έχουμε ασκήσει κοινοβουλευτικό έλεγχο εβδομήντα ημέρες τώρα και δεν έχει απαντηθεί.

**ΔΗΜΗΤΡΙΟΣ ΚΑΙΡΙΔΗΣ:** Το ξυλόλιο τα υπέγραψε.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, θα συνεχίσετε με τις τοποθετήσεις σας.

Παρακαλώ.

Οι τρίλεπτες παρεμβάσεις έχουν άλλο νόημα.

**ΔΗΜΗΤΡΙΟΣ ΜΑΝΤΖΟΣ:** Επειδή γνωρίζετε πολύ καλύτερα από το Υπουργείο Παιδείας πολλά από αυτά, σας καλώ, κύριε συνάδελφε, να απαντήσετε σε όλα αυτά, σημείο προς σημείο, για να δούμε την αλήθεια για τα πανεπιστήμια.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει στην ομιλία του, μετά.

Ο κ. Γιανούλης έχει ζητήσει τρίλεπτη παρέμβαση, ο κ. Ηλιόπουλος επίσης τρία λεπτά και μετά εφόσον επιθυμεί ο κ. Καιρίδης μπορεί να πάρει τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Για λιγότερο από τρία λεπτά, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Έτσι λέτε πάντα. Για να δω.

**ΧΡΗΣΤΟΣ ΓΙΑΝΝΟΥΛΗΣ:** Το τήρησα, στο δωδεκάλεπτο πριν, που μίλησα δέκα λεπτά.

Κύριε Καιρίδη, όταν χάνετε την ψυχραιμία σας, πραγματικά ανησυχώ. Ανησυχώ μήπως μεταβληθείτε και εσείς κάποια στιγμή από άγνοια στον κ. Βάρρα και πείτε την αλήθεια.

Λοιπόν, κανένας δεν λειτούργησε με αποσπασματικές παρουσιάσεις των λεγομένων του κ. Βάρρα. Εφόσον εκπροσωπείτε την Κοινοβουλευτική Ομάδα της Νέας Δημοκρατίας, είστε υποχρεωμένος να απαντήσετε πώς προκύπτει ένας άνθρωπος, Πρόεδρος του ΟΠΕΚΕΠΕ να καταγγέλλει τον Υπουργό ότι τον απολύει για λόγους οικονομικών συμφερόντων και για να διασφαλίσει τα ιδιωτικά συμφέροντα, τα χρήματα του τεχνικού συμβούλου, μετά να διορίζεται σύμβουλος στο Μαξίμου του Πρωθυπουργού και πέντε χρόνια να μην έχουν διασταυρωθεί ούτε στα σκαλιά ούτε στο Μέγαρο του Μαξίμου. Δεν ξέρω αν το σκυλάκι μπορεί να έχει περισσότερη γνώση από το τι έγινε στον ΟΠΕΚΕΠΕ. Είστε υποχρεωμένοι να δώσετε μια απάντηση. Δεν θα υπεκφεύγετε με τους έωλους ισχυρισμούς περί τοξικότητας, λαϊκισμού και οτιδήποτε άλλο.

Πείτε μας αν στέκει με τη λογική αυτά που αποκάλυψε ο κ. Βάρρας για εμφανή σχηματοποιημένη διαπλοκή, αδιαφάνεια και διαφθορά. Ένα κι ένα κάνουν δύο.

Κύριε Καιρίδη, λέγοντας Αμερικάνικο Κολλέγιο, εννοείτε το Ανατόλια; Εσείς που γνωρίζετε τη Θεσσαλονίκη, εννοείτε το Ανατόλια; Με το Αμερικάνικο Κολλέγιο;

**ΔΗΜΗΤΡΙΟΣ ΚΑΙΡΙΔΗΣ:** Είναι μέρος του Ανατόλια.

**ΧΡΗΣΤΟΣ ΓΙΑΝΝΟΥΛΗΣ:** Μέρος του Ανατόλια.

**ΔΗΜΗΤΡΙΟΣ ΚΑΙΡΙΔΗΣ:** Όχι το Ανατόλια, το Σχολείο.

**ΧΡΗΣΤΟΣ ΓΙΑΝΝΟΥΛΗΣ:** Σας ενημερώνω, λοιπόν, ότι για να λειτουργήσουν αυτά τα παγκοσμίως ή πλημμελώς παγκοσμίως άγνωστα και διακεκριμένα πανεπιστήμια που εσείς κομπάζετε ότι είναι η αφρόκρεμα της ακαδημαϊκής γνώσης σε Ευρώπη και Αμερική, χρειάστηκε να κλείσουν κολεγιακές και επαγγελματικές δομές για να στεγάσουν φοιτητές, μόνο με το οικονομικό κίνητρο, το οποίο υπάρχει για να εγγραφούν. Αυτό έχετε καταφέρει.

**ΔΗΜΗΤΡΙΟΣ ΚΑΙΡΙΔΗΣ:** Τι εννοείτε;

**ΧΡΗΣΤΟΣ ΓΙΑΝΝΟΥΛΗΣ:** Εννοώ ότι κατήργησαν δομές. Είχαν δομές.

**ΔΗΜΗΤΡΙΟΣ ΚΑΙΡΙΔΗΣ:** Που ήταν αφιλοκερδείς;

**ΧΡΗΣΤΟΣ ΓΙΑΝΝΟΥΛΗΣ:** Που ήταν επίσης κερδοσκοπικές, για να φιλοξενήσουν τις υποτίθεται μη κερδοσκοπικές ανάγκες του πανεπιστημιακού τίτλου, που τους δώσατε.

**ΔΗΜΗΤΡΙΟΣ ΚΑΙΡΙΔΗΣ:** Και άρα;

**ΧΡΗΣΤΟΣ ΓΙΑΝΝΟΥΛΗΣ:** Και άρα είναι με λεφτά.

**ΔΗΜΗΤΡΙΟΣ ΚΑΙΡΙΔΗΣ:** Προφανώς είναι με λεφτά, αλλά είναι μη κερδοσκοπικά!

**ΧΡΗΣΤΟΣ ΓΙΑΝΝΟΥΛΗΣ:** Δείτε το σας παρακαλώ. Μην με αναγκάζετε να πω περισσότερα.

**ΔΗΜΗΤΡΙΟΣ ΚΑΙΡΙΔΗΣ:** Προφανώς είναι με λεφτά. Έχουν δίδακτρα.

**ΧΡΗΣΤΟΣ ΓΙΑΝΝΟΥΛΗΣ:** Δείτε το. Μην εκτίθεστε χωρίς λόγο.

**ΔΗΜΗΤΡΙΟΣ ΚΑΙΡΙΔΗΣ:** Δεν εκτίθεμαι καθόλου.

**ΧΡΗΣΤΟΣ ΓΙΑΝΝΟΥΛΗΣ:** Και το τελευταίο.

Σας ρώτησα μιλώντας εάν η επαναφορά Κυριαζίδη στην Κοινοβουλευτική Ομάδα της Νέας Δημοκρατίας αποτελεί σύμπτωση απόψεων του ίδιου ανθρώπου, ο οποίος έλεγε όταν συνέβη αυτό το απαράδεκτο περιστατικό ότι είναι απρεπέστατη αναφορά, πλήττει την ευπρέπεια της παράταξης και προσθέτει ο κ. Μητσοτάκης ότι έχουμε υποχρέωση να συντρίψουμε στερεότυπα, τα οποία έρχονται από το παρελθόν, όταν επιτέθηκε στην κ. Κωνσταντοπούλου. Έξι μήνες μετά, τα ξέχασε; Δεν ισχύουν; Θα μας πείτε γιατί;

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Νάσος Ηλιόπουλος, Κοινοβουλευτικός Εκπρόσωπος της Νέας Αριστεράς έχει τον λόγο για τρία λεπτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κυρία Πρόεδρε.

Ο κ. Καιρίδης έκανε μία τίμια προσπάθεια. Νομίζω όμως ότι η θέση του κυβερνητικού διαφημιστή ανήκει στον Άδωνι Γεωργιάδη και κανένας δεν μπορεί να του την πάρει. Έχει δουλέψει πάρα πολύ καιρό ο άνθρωπος. Νανογιλέκα, που έλεγε. Δηλαδή δεν ξέρω τι άλλο κάνει.

Ήταν τίμια η προσπάθεια σας, κύριε Καιρίδη. Αξίζει ας πούμε. Ήταν τίμια η προσπάθεια διαφήμισης, αλλά παίζετε με δύσκολο ανταγωνισμό.

**ΔΗΜΗΤΡΙΟΣ ΚΑΙΡΙΔΗΣ:** Είναι αλήθεια. Το δέχομαι.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Καταλαβαίνω ότι και η αναφορά στη μιζέρια -που παρεμπιπτόντως τώρα πανεπιστημιακός δάσκαλος βαφτίζει «μιζέρια» το δημόσιο πανεπιστήμιο-, πάλι κλέβει λίγο από τη συμμορία της μιζέριας του Άδωνι Γεωργιάδη. Αλλά και εκεί σας έχει προλάβει ο Άδωνις Γεωργιάδης.

**ΔΗΜΗΤΡΙΟΣ ΚΑΙΡΙΔΗΣ:** Όχι. Την Αριστερά είπα μιζέρια.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Πάμε τώρα λίγο στα πιο ουσιαστικά, γι’ αυτό που εσείς λέτε «μεταρρύθμιση», αλλά που οι υπόλοιποι όλοι καταλαβαίνουμε ως παραβίαση του Συντάγματος. Είναι ίδια τα κριτήρια για να μπει ένας σε μία δημόσια νομική και να μπει σε μία «μαϊμού» νομική, που εσείς κάνατε νομική από κολέγιο; Δεν είναι ίδια τα κριτήρια. Διαφορετική βάση στη μία, η βάση του πεδίου στην άλλη και 20.000 ευρώ τον χρόνο. Άρα ίδια κριτήρια δεν το λες.

Αφήνω στην άκρη αυτό που κάνατε για πάρα πολλά χρόνια στα μαθήματα συνταγματικού δικαίου, που είναι ένα από τα τρία «απαγορεύεται» που έχει το Σύνταγμα. Δεν είναι μία λέξη που χρησιμοποιεί εύκολα το Σύνταγμα. Το Σύνταγμα έχει τρεις φορές τη λέξη «απαγορεύεται». Η μία ήταν στα ιδιωτικά πανεπιστήμια. Η δεύτερη ήταν στα βασανιστήρια. Φανταστείτε κάποιους να διαβάζουν το «απαγορεύεται» στα βασανιστήρια, ότι επιτρέπεται αν είναι από τη μέση και κάτω για λιγότερο από πέντε λεπτά. Γιατί αυτό κάνατε περίπου εσείς. Αυτή είναι η νομική σκέψη που φέρατε. Άλλο το ότι πήγε «κουβά». Δηλαδή αδειοδοτήσατε πανεπιστήμια, χωρίς καν πρόγραμμα σπουδών. Δεν έχει ξαναγίνει αυτό. Και αυτό το βαφτίζετε αναβάθμιση. Αυτό είναι το πιο εξοργιστικό. Δηλαδή, αν ήσασταν λίγο πιο ειλικρινείς, θα σας το έδινα. Αν λέγατε, ρε παιδιά εμείς όλα εμπόριο τα βλέπουμε. Αφού τα βλέπουμε όλα εμπόριο και υπάρχει ιδιώτης που θέλει να επενδύσει, θα επενδύσει χωρίς πρόγραμμα, χωρίς τίποτα, δεν πειράζει. Αλλά τώρα χωρίς πρόγραμμα σπουδών, κύριε Καιρίδη, να το βαφτίζετε και αναβάθμιση; Λίγο ντρέπεται και η ντροπή.

Αν μπορείτε απαντήστε, γιατί αυτό είναι λίγο κρίσιμο και παραβιάζει και τον δικό σας νόμο, για την εγγυητική επιστολή. Σας έχουμε ρωτήσει από το πρωί. Ρωτήσαμε τον Υπουργό, ο οποίος έχει πιει το αμίλητο νερό. Τις εγγυητικές επιστολές τελικά ποιος τις έδωσε; Τις έδωσε όπως προβλέπει ο δικός σας τρύπιος κατ’ εμάς και αντισυνταγματικός νόμος, τις έδωσε το μητρικό πανεπιστήμιο, το μητρικό ίδρυμα ή τις έδωσαν οι επιχειρηματίες που πήραν την άδεια για τα «μαϊμού» πανεπιστήμια στην Ελλάδα; Γιατί ξέρετε ότι κρύβεστε έναν μήνα τώρα γι’ αυτό το πολύ απλό ερώτημα του ποιος έδωσε τις εγγυητικές. Είναι λίγο πρόβλημα.

Και δύο φράσεις και κλείνω. Στη θέση σας -ευτυχώς δεν είμαστε στη θέση σας- θα ντρεπόμουν να κάνω οποιαδήποτε αναφορά στο ζήτημα των Τεμπών, μετά από αυτό που πάθετε με τον Πάνο Ρούτσι. Είστε εσείς που χοροπηδάγατε έναν μήνα τώρα ότι δεν γίνεται, ότι έχει κλείσει η υπόθεση, μαζί και η δικαστική εξουσία -γιατί δικαστική εξουσία είναι, δεν είναι δικαιοσύνη, η δικαιοσύνη είναι το ζητούμενο και απέχουμε πολύ από το ζητούμενο- ότι δεν γίνεται ούτε τοξικολογικές ούτε άδεια εκταφής. Και τελικά, θαύμα. Έχουμε και εδώ ένα θεολογικό ζήτημα. Γιατί έναν μήνα τώρα όλοι χοροπηδάγατε ότι νομικά δεν γίνεται. Και για δες που έγινε! Και μετά από όλα αυτά δεν ντρέπεστε να μιλάτε για τα Τέμπη πάλι; Δεν ντρέπεστε λίγο να μιλάτε για τα Τέμπη;

Και τελευταίο γιατί τα πολλά λόγια είναι φτώχεια. Για τον κ. Βάρρα και τον κ. Βορίδη τα είπαμε και το πρωί. Άξιος μαχητής του πληκτρολογίου ο κ. Βορίδης κατ’ αντιπαράσταση με τον κ. Βάρρα. Θα γίνει συζήτηση στην εξεταστική; Όλα τα άλλα είναι κούφια λόγια.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει για τρία λεπτά ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με την άδεια της Προέδρου της Πλεύσης Ελευθερίας, που έχει ζητήσει τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κύκλος αυτός γίνεται με την άδεια της Προέδρου της Πλεύσης Ελευθερίας, διότι είναι υπέρ του διαλόγου η Πρόεδρος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατ’ αρχάς, κυρία Πρόεδρε, παρακολουθώ μια αποπροσανατολιστική αντιπαράθεση για τα ζητήματα της παιδείας και μάλιστα, πολύ βολική για την Κυβέρνηση. Γιατί έχουμε εδώ κόμματα τα οποία αποδέχονται σύσσωμη την πολιτική της Ευρωπαϊκής Ένωσης για τα ζητήματα της παιδείας.

Τι έχουν αποδεχθεί κόμματα που κυβέρνησαν; Την κατηγοριοποίηση των πτυχίων, πτυχία χωρίς αντίκρισμα, πτυχία χωρίς επαγγελματικά δικαιώματα. Και βεβαίως, δεν μιλάμε για την εμπορευματοποίηση της παιδείας. Η δημόσια παιδεία στην Ελλάδα -και όχι μόνο στην Ελλάδα- είναι πάρα πολύ ακριβή.

Έχετε το θράσος να μιλάτε για τις ανάγκες και τις αγωνίες των φοιτητών, όταν δεν δώσατε δεκάρα τσακιστή για τη φοιτητική μέριμνα; Φοιτητικές εστίες ανύπαρκτες, υποβαθμισμένες, σε άθλιες συνθήκες, να πληρώνουν ακόμη και την τροφή τους οι φοιτητές, που τρώνε στις φοιτητικές εστίες και από την άλλη μιλάτε για τα δικαιώματα των φοιτητών;

Και από την άλλη μεριά τι έχουμε; Δεν βάλατε δίδακτρα και στα μεταπτυχιακά, αλλά και σε προπτυχιακά στα δημόσια πανεπιστήμια; Αυτό δεν είναι εμπορευματοποίηση; Και, μάλιστα, το ΠΑΣΟΚ γίνεται και «λαγός» για την αναθεώρηση του άρθρου 16 για να δημιουργηθούν ιδιωτικά πανεπιστήμια στην Ελλάδα.

Να, λοιπόν, πώς όλοι μαζί κουβάρι μπλέκεστε σε μια κατεύθυνση, η οποία είναι σε βάρος των δικαιωμάτων των παιδιών από τα λαϊκά στρώματα για να αποκτήσουν μια πλήρη μόρφωση, μια μόρφωση με δικαιώματα στη ζωή και στην εργασία. Γιατί σε ποιο εργασιακό περιβάλλον θα κληθούν να δουλέψουν αυτοί; Στο 13ωρο; Στην ευέλικτη εργασία; Στη διευθέτηση του χρόνου εργασίας; Στη μερική απασχόληση; Στην ετεροαπασχόληση; Αυτό είναι το σύστημα, το οποίο υπερασπίζεστε με νύχια και με δόντια.

Δεύτερο ζήτημα, επειδή γίνεται κουβέντα και για την εξεταστική, για τον ΟΠΕΚΕΠΕ. Είναι φανερή η προσπάθεια από την πρώτη στιγμή της Κυβερνητικής Πλειοψηφίας και με την απόρριψη της προανακριτικής επιτροπής και τη δημιουργία της εξεταστικής να προσπαθήσει να κάνει μια διάχυση του σκανδάλου, που έχει υπογραφή. Και η υπογραφή είναι πολύ συγκεκριμένη, είναι των Βουλευτών της Νέας Δημοκρατίας, της Κυβέρνησης συνολικά της Νέας Δημοκρατίας.

Και εσείς ασχολείστε με αποσπασματικά τύπου ο ένας και ο άλλος, τα οποία είναι αντιφατικά μεταξύ τους; Αντί να δούμε την ουσία του ζητήματος. Και ποια είναι η ουσία του ζητήματος; Είναι ότι, βεβαίως, η Κυβέρνηση της Νέας Δημοκρατίας γνώριζε και πρέπει να γνώριζε και ο ίδιος κ. Μητσοτάκης. Γιατί όταν ο κ. Βάρρας λέει ότι αποπέμφθη ο κ. Λιβανός, γιατί έμπλεξε σε αυτά τα παιχνίδια ανάμεσα σε επιχειρηματικούς ομίλους και προσπάθησε να εξυπηρετήσει έναν επιχειρηματικό όμιλο, τι σημαίνει αυτό; Ποιος τον απέπεμψε τον Λιβανό από Υπουργό Αγροτικής Ανάπτυξης; Ο κ. Μητσοτάκης. Ποιος άλλος θα είχε το δικαίωμα να τον αποπέμψει; Αυτό δεν είναι αποκαλυπτικό ζήτημα της όλης κατάστασης;

Δεύτερον. Αυτός ο ΟΠΕΚΕΠΕ, ο οποίος είχε όλα αυτά τα προβλήματα πώς έπαιρνε άδεια, διαπίστευση από την Ευρωπαϊκή Ένωση ότι μπορεί να λειτουργήσει; Η Ευρωπαϊκή Ένωση είχε κριτήρια; Έκανε ελέγχους; Έκανε. Τα έβλεπε όλα αυτά; Βεβαίως. Και τι έκανε; Την πάπια; Τον ψόφιο κοριό; Αυτό δεν είναι ζήτημα; Δεν ανεπτύχθη, δηλαδή, αυτό το σκάνδαλο επάνω στο έδαφος της Ευρωπαϊκής Ένωσης με την ανοχή της Ευρωπαϊκής Ένωσης; Όταν οι επιδοτήσεις από τις ΚΑΠ δίνονται στρεμματικά, τι είναι; Είναι παραγωγικές οι επιδοτήσεις οι στρεμματικές ή παρασιτικού χαρακτήρα; Είναι επιδότηση παρασιτικού χαρακτήρα και σε αυτήν την παρασιτικότητα αναπτύσσονται τα σκάνδαλα και ταυτόχρονα και με τη δράση των επιχειρηματικών ομίλων, που δεν δραστηριοποιούνται μόνοι τους, δραστηριοποιούνται με την ανοχή και την υπόδειξη των κυβερνήσεων, του κράτους, με τη συμμετοχή της Αγροτικής Τράπεζας, αλλά και συνεταιρισμών σ’ αυτό το φαγοπότι.

Αυτά είναι ζητήματα, που πρέπει να αναληφθούν και να τα πάρουμε υπόψη, ότι το σκάνδαλο της Νέας Δημοκρατίας είναι πάνω στο έδαφος της Κοινής Αγροτικής Πολιτικής και της Ευρωπαϊκής Ένωσης. Και δεν πρέπει να συγκαλυφθεί όλο αυτό, γιατί όλο αυτό γίνεται αφορμή για να γίνει επίθεση σήμερα στους βιοπαλαιστές αγρότες και να καθυστερήσουν οι επιδοτήσεις τους με κίνδυνο να χαθούν και να μειωθούν οι επιδοτήσεις λόγω της αναθεώρησης της Κοινής Αγροτικής Πολιτικής και της μετατροπής σε οικονομία του πολέμου της προετοιμασίας και ταυτόχρονα να προωθηθεί το ξεκλήρισμα τους. Και βλέπουμε την κατάσταση, την οποία βιώνουν οι βιοπαλαιστές αγροτοκτηνοτρόφοι και πώς τους αντιμετωπίζει η Κυβέρνηση με τη βία, τα ΜΑΤ, ακόμη και φυλακίσεις Προέδρων και Αντιπροέδρων Αγροτικών Συλλόγων, όπως έγινε χθες στη Βοιωτία

Αυτά είναι τα ζητήματα και αυτά πρέπει να είναι στην πρώτη γραμμή της αντιπαράθεσης με την κυβερνητική πολιτική και όχι μόνο.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Καιρίδη, έχετε τον λόγο για τρία λεπτά, τα υπόλοιπα στην ομιλία σας μετά.

**ΔΗΜΗΤΡΙΟΣ ΚΑΙΡΙΔΗΣ:** Θα είμαι πολύ σύντομος.

Κατ’ αρχάς, προς τον εκπρόσωπο του ΚΚΕ. Άθλιες οι συνθήκες στις φοιτητικές εστίες σε βάρος των λαϊκών στρωμάτων.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τα παιδιά των λαϊκών στρωμάτων πάνε.

**ΔΗΜΗΤΡΙΟΣ ΚΑΙΡΙΔΗΣ:** Ακριβώς. Μη δουλευόμαστε, όμως, κιόλας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν έχετε πάει να δείτε πώς είναι.

**ΔΗΜΗΤΡΙΟΣ ΚΑΙΡΙΔΗΣ:** Μη δουλευόμαστε, γιατί ξέρουμε τον άθλιο ρόλο της κομματικής νεολαίας του ΚΚΕ να κρατάει τις φοιτητικές εστίες σ’ αυτήν την κατάσταση χωρίς αυτό να σημαίνει ότι δεν έχουμε ευθύνες και εμείς και το ΠΑΣΟΚ και ο ΣΥΡΙΖΑ που κυβερνήσαμε, αλλά ο ρόλος της ΚΝΕ στο να κρατάει τις εστίες άντρο ανομίας, εγκληματικότητας, συναλλαγής είναι γνωστός και μην μας κοροϊδεύετε!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν ντρέπεστε να τα λέτε αυτά; Ντροπή!

**ΔΗΜΗΤΡΙΟΣ ΚΑΙΡΙΔΗΣ:** Δεύτερον, προς τον κ. Ηλιόπουλο, ο οποίος μας μίλησε εκ νέου για την αντισυνταγματικότητα του νόμου Πιερρακάκη. Μα, καλά δεν ξέρει ότι το θέμα κρίθηκε στο Συμβούλιο της Επικρατείας εν ολομελεία; Την αντισυνταγματικότητα δεν την κρίνω ούτε εγώ ούτε ο κ. Ηλιόπουλος ούτε εσείς, με όλο το σεβασμό, κυρία Γεροβασίλη. Στην Ελλάδα την κρίνει το ΣτΕ. Και το ΣτΕ αποφάσισε. Καλώς ή κακώς έκρινε το νόμο συνταγματικό και γι’ αυτό προχώρησε η ρύθμιση.

Ποια η λύσσα -η λύσσα πραγματικά- να τα βάλετε με θεσμούς και ιδρύματα τα οποία χρόνια τώρα προσφέρουν; Εγώ δεν μίλησα ούτε για αφρόκρεμα ούτε για Χάρβαρντ. Δεν είναι Χάρβαρντ το Deree, αλλά έχει κάνει μία δουλειά σοβαρή όλα αυτά τα χρόνια και την συνεχίζει. Και τώρα που θα κάνουμε την αναθεώρηση του 16 με τη σύμφωνη γνώμη του κ. Ανδρουλάκη και ΠΑΣΟΚ θα πάμε στη δεύτερη φάση της μεταρρύθμισης. Διότι όταν η Κύπρος το 1990 δεν είχε κανένα Πανεπιστήμιο και σήμερα είναι διεθνές κέντρο, είναι κρίμα για την Ελλάδα να στέλνει το εκπαιδευτικό της προσωπικό στην Κύπρο, γιατί δεν βρίσκουν εδώ δουλειά. Είναι κρίμα για την Ελλάδα που 150 εκατομμύρια χορηγία του Ιδρύματος Νιάρχου πάνε σε αμερικανικό πλούσιο Πανεπιστήμιο, όπως το Τζονς Χόπκινς στη Βαλτιμόρη, που δεν το έχει ανάγκη και δεν έχουμε βρει τον τρόπο να προσελκύσουμε αυτές τις χορηγίες των μεγάλων Ελληνικών Ιδρυμάτων, των Ελλήνων εφοπλιστών για να αναβαθμίσουμε την παιδεία προς όφελος των λαϊκών στρωμάτων.

Χαίρομαι, λοιπόν, που σύσσωμη η Βουλή, με μία εξαίρεση του ΚΚΕ, όλοι οι υπόλοιποι χειροκροτήσατε για την επιτυχία της ΑΣΟΕΕ, χειροκροτήσατε την επιτυχία του ΑΠΘ, χειροκροτήσατε την επιτυχία του ΕΚΠΑ. Επιτυχίες που τις φέραμε εμείς, διότι μέχρι το 2019 δεν επιτρέπονταν…

**ΔΗΜΗΤΡΙΟΣ ΜΑΝΤΖΟΣ:** Τι λέτε;

(Θόρυβος στην Αίθουσα)

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, θα πει αυτά τα οποία θέλει να πει.

**ΔΗΜΗΤΡΙΟΣ ΚΑΙΡΙΔΗΣ:** …σε προπτυχιακό επίπεδο, κύριε Μάντζο, αυτού του τύπου τα προγράμματα, το άνοιγμα του Πανεπιστημίου, που εμείς φέραμε δημόσιου και μη κερδοσκοπικού ιδιωτικού, μη κρατικού.

Και κλείνω με τον κ. Βάρρα και τον ΟΠΕΚΕΠΕ. Είπε πολλά χθες, αφού επιμένετε. Είπε ότι είχε αγαστή συνεργασία και χώρισαν φιλικά με τον κ. Βορίδη. Είπε ότι το πρόβλημα ήταν ο ιδιώτης. Είπε ότι δεν ενημέρωσε.

**ΚΩΝΣΤΑΝΤΙΝΟΣ ΜΠΑΡΚΑΣ:** Αυτό καταλάβατε;

**ΔΗΜΗΤΡΙΟΣ ΚΑΙΡΙΔΗΣ:** Το τι κατάλαβα θα το αφήσω στα μέλη της Επιτροπής, εγώ δεν είμαι στην Εξεταστική ούτε παίρνω κομματάκια από δω και από κει να τα κάνω φέιγ βολάν. Εγώ Ζωή Κωνσταντοπούλου να παρασύρω την ελληνική κοινή γνώμη, δεν θα το κάνω. Θα περιμένω να ακούσω όλους τους Προέδρους, να ακούσω τους Υπουργούς. Δήλωσε ο κ. Βορίδης ότι θα πάει. Το γράφει στην ανάρτηση του, το διάβασα. Και ο κ. Μυλωνάκης θα πάει και όσους καλέσει η Επιτροπή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πότε;

**ΔΗΜΗΤΡΙΟΣ ΚΑΙΡΙΔΗΣ:** Δεν θα πάει αυτόκλητος. Θα τον καλέσει η Επιτροπή μέσα στον Οκτώβριο.

**ΚΩΝΣΤΑΝΤΙΝΟΣ ΜΠΑΡΚΑΣ:** Το απέρριψε.

**ΔΗΜΗΤΡΙΟΣ ΚΑΙΡΙΔΗΣ:** Απέρριψε το τώρα, διότι στο μεταξύ συνεχίζονται οι καταθέσεις οι προγραμματισμένες. Θα έρθει ο κ. Μυλωνάκης.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, σας παρακαλώ.

**ΔΗΜΗΤΡΙΟΣ ΚΑΙΡΙΔΗΣ:** Και τότε, αφού έρθουν και αυτοί που κάνανε την τεχνική λύση, οι του ΣΥΡΙΖΑ δηλαδή και οι των προηγούμενων κυβερνήσεων, διότι η τεχνική λύση υπήρχε -τα έχουμε πει και τα έχουμε ξαναπεί- θα προσπαθήσουμε να βγάλουμε μία άκρη.

Πάντως, μην προσπαθείτε τη συσκότιση. Μην προσπαθείτε τη σύγχυση. Μην προσπαθείτε, διότι χαίρονται τα ιδιωτικά συμφέροντα. Ας καθίσουμε να τα δούμε.

Και κλείνω με μία φράση. Δεν είμαι εγώ εδώ για να συγκαλύψω τον οποιονδήποτε.

**ΧΡΗΣΤΟΣ ΓΙΑΝΝΟΥΛΗΣ:** Το κάνετε, όμως.

**ΔΗΜΗΤΡΙΟΣ ΚΑΙΡΙΔΗΣ:** Και δεσμεύομαι και εγώ, όπως το σύνολο της Κοινοβουλευτικής Ομάδας της Νέας Δημοκρατίας, εμείς πήγαμε την εικοσάχρονη παραγραφή και εμείς αλλάξαμε το άρθρο 86.

**ΧΡΗΣΤΟΣ ΓΙΑΝΝΟΥΛΗΣ:** Και αυτό σημαίνει ότι πρέπει να τα τρώτε;

**ΔΗΜΗΤΡΙΟΣ ΚΑΙΡΙΔΗΣ:** Εδώ είμαστε για να τα δούμε όλα.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κυρία Πρόεδρε, θα ήθελα τον λόγο για νομοτεχνικές βελτιώσεις.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει οΥφυπουργός Παιδείας, Θρησκευμάτων και Αθλητισμού, κ. Βλάσης.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Καταθέτω τις νομοτεχνικές, που κάναμε, προκειμένου να έχουν το χρόνο και όλα τα κόμματα να τις δουν. Αφορούν το άρθρο 2, 4, 5, 6, 7, 8, 11, 18, 20. Και αποσαφηνίζεται και αυτό που είχαμε συζητήσει αρκετά για την εξασφάλιση της πρακτικής από τους οικονομικούς φορείς των νέων Ακαδημιών.

(Στο σημείο αυτό ο Υφυπουργός Παιδείας, Θρησκευμάτων και Αθλητισμού κ. Κωνσταντίνος Βλάσηςκαταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε πολύ, κύριε Υπουργέ.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα μας τις παρουσιάσετε;

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Ναι. Τις δίνω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, αλλά πρέπει να πείτε τι κάνουν.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Τις λέξεις που αλλάζουμε, κάθε λέξη;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι. Και τις λέξεις.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Θα τις πάρετε όλες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ.

Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σήμερα είναι η πρώτη συνεδρίαση της Ολομέλειας στην Γ΄ Τακτική Σύνοδο της Κοινοβουλευτικής Περιόδου που διάγουμε. Τι σημαίνει αυτό; Σημαίνει ότι τη Δευτέρα, με το προεδρικό διάταγμα που ανακοινώθηκε, ολοκληρώθηκε η Β΄ Τακτική Σύνοδος. Τι σημαίνει αυτό; Σημαίνει ότι κάποιοι κατηγορούμενοι για πολύ σοβαρά αδικήματα και μάλιστα κακουργήματα σε βάρος του Ελληνικού Δημοσίου, σε βάρος ανθρώπων και ανθρώπινων ζωών, θα έχουν ένα ισχυρό -όχι στέρεο, αλλά ισχυρό- υπερασπιστικό επιχείρημα για να προτάξουν όταν κάποια στιγμή -και θα έρθει αυτή η στιγμή- παραπεμφθούν στα δικαστήρια, στα αρμόδια δικαστήρια, στα μικτά ορκωτά δικαστήρια για τα εγκλήματά τους.

Μιλώ για το έγκλημα των Τεμπών, μιλώ για τα εγκλήματα που περιέχονται στη δικογραφία των Τεμπών και για τα οποία ακόμη δεν έχουν γίνει οι σωστοί νομικοί χαρακτηρισμοί. Δεν είναι οι 57 αφαιρέσεις ανθρώπινης ζωής πλημμέλημα. Δεν είναι η διακινδύνευση, η ενσυνείδητη διακινδύνευση και η έκθεση σε κίνδυνο ζωής που οδήγησε σε 57 θανάτους πλημμέλημα. Είναι κακούργημα. Είναι κακουργήματα, κατά συρροή κακουργήματα, για τα οποία να είστε βέβαιοι ότι θα γίνουν οι παραπομπές, θα λογοδοτήσουν οι υπαίτιοι και τότε βέβαια θα έχουν αυτό το υπερασπιστικό επιχείρημα που τους εξασφαλίσατε με την άρνηση σύστασης προανακριτικής επιτροπής και με αυτήν την πρωτοφανή ασυλία και ατιμωρησία που συνεχίζει να σοβεί, συνεχίζει να διασφαλίζεται, συνεχίζει να σκεπάζει ως πέπλο συγκάλυψης εκείνα τα οποία οι πολίτες, η κοινωνία θέλουν και παλεύουν να φέρουν στο φως, εκείνα τα οποία οι πολίτες, η κοινωνία και πρώτη η νέα γενιά δεν συμβιβάζονται με το να παραμείνουν στο σκοτάδι.

Δεν μπορώ παρά να αρχίσω αυτήν μου την ομιλία με το εξής σε αυτήν την Γ΄ νέα Σύνοδο, που πιστεύω ότι μάλλον θα είναι η τελευταία αυτής της Κοινοβουλευτικής Περιόδου. Πιστεύω ότι σύντομα θα έχουμε τη δυνατότητα οι πολίτες να τοποθετηθούν και να απαντήσουν σε όλη αυτήν την αλαζονεία, σε όλη αυτήν την αμετροέπεια, σε όλη αυτήν την ασυδοσία, σε όλη αυτήν την αυθαιρεσία. Είμαι σίγουρη, σίγουρη ότι η απάντηση των πολιτών θα είναι ηχηρή, όποτε και αν δοθεί. Η ομιλία μου, λοιπόν, σε αυτήν την Γ΄ Τακτική Σύνοδο δεν μπορεί παρά να ξεκινήσει με έναν πολίτη, έναν εμβληματικό πατέρα, τον Πάνο Ρούτσι, που επί είκοσι τρεις ημέρες έμεινε εδώ δίπλα μας, εδώ μπροστά μας, στο Σύνταγμα και στο μνημείο του Αγνώστου Στρατιώτη αγέρωχος, σίγουρος για το δίκιο του, ανυποχώρητος στο δίκαιο αίτημά του, το αναντίρρητα δίκαιο αίτημα κάθε πατέρα που χάνει το παιδί του, να μάθει πώς έχασε το παιδί του. Αυτό το αίτημα που μία κυβέρνηση τού το αρνιόταν πεισματικά, ένας πρωθυπουργός, ο κ. Μητσοτάκης, ως συνήθως, κρυβόταν πίσω από άλλους, Γεωργιάδηδες, Φλωρίδηδες, αλλά και εντολοδόχους δικαστές που ντρόπιασαν τη δικαστική λειτουργία με την παρουσία τους, που θύμιζε εξαπτέρυγα της Κυβέρνησης και όχι λειτουργούς της δικαιοσύνης.

Ο Πάνος Ρούτσι, με την ανθρωπιά του, με την πραότητα, τη γλυκύτητα, τη σύνεση, αλλά και την αποφασιστικότητά του, είχε στο νου του πάντα και μόνο το παιδί του και όλα τα παιδιά. Είχε δίπλα του, φύλακες-αγγέλους του, άλλα πολλά παιδιά. Τα παιδιά που συγκρότησαν μια ασπίδα προστασίας, τα παιδιά που διαμόρφωσαν από τις 28 Φεβρουαρίου του 2025 από τη μεγάλη εκείνη συγκλονιστική διαδήλωση στα δύο χρόνια από το έγκλημα των Τεμπών. Τα παιδιά που διαμόρφωσαν αυτό το πρωτότυπο, τρυφερό κίνημα, το «μέχρι τέλους». Τα παιδιά που κάθε βράδυ είναι εδώ δίπλα μας και φυλάνε αυτό το ιδιόχειρο μνημείο με τα γραμμένα ονόματα των 57 θυμάτων. Τα παιδιά που κάθε βράδυ ανάβουν 57 φαναράκια, ένα δίπλα σε κάθε όνομα θύματος. Τα παιδιά που παίζουν μουσική με τις κιθάρες τους, με φυσαρμόνικες και τραγουδάνε «δεν θα περάσει ο φασισμός» και «έχε το νου σου στο παιδί», «Κάποτε θα ’ρθουν».

Αυτά τα παιδιά, που ήταν οι φύλακες-άγγελοι και οι προστάτες του Πάνου Ρούτσι σε όλη αυτήν τη δοκιμασία, έκαναν και εγγυήθηκαν και είναι ό,τι πιο συγκινητικό -για μένα τουλάχιστον, νομίζω για τους περισσότερους- ότι η νέα γενιά εξασφάλισε σε αυτόν τον άνθρωπο, σε αυτόν τον πολίτη, σε αυτόν τον πατέρα την προστασία και την ασφάλεια που δεν του εγγυήθηκε το κράτος και η πολιτεία. Τον περιέβαλαν με την αγάπη τους, με τη στήριξή τους, με τη φροντίδα τους, με την παρουσία τους, ξενυχτώντας εδώ στο Σύνταγμα τρυφερά, και έδωσαν το μήνυμα της ανθρωπιάς, το μήνυμα της συμπαράστασης, το μήνυμα της αλληλεγγύης.

Χτες αποδείχθηκε ότι και ένας άνθρωπος μόνος, όταν δεν τον αφήνουμε μόνο του, και ένας άνθρωπος μόνος, χωρίς άλλου είδους δυνάμεις, παρά μόνο τη δύναμη της ψυχής του και της αγάπης για το παιδί του και την αλήθεια και τη δικαιοσύνη, μπορεί να νικήσει τον πιο αδίστακτο, το πιο απάνθρωπο, το πιο σκληρό και επικίνδυνο σύστημα.

Μπορεί να το νικήσει. Μπορεί να το νικήσει και γι’ αυτό το μήνυμα της νίκης του Πάνου Ρούτσι, το μήνυμα της νίκης του Πάνου Ρούτσι είναι το πιο αισιόδοξο μήνυμα, είναι το μήνυμα που σπάει την προπαγάνδα της απελπισίας και της απόγνωσης, του τίποτα δεν γίνεται και δεν μπορείς να τα αλλάξεις τα πράγματα και δείχνει ότι μπορεί αυτό το σύστημα που παριστάνει το ανίκητο μπορείς να το νικήσεις.

Χτες το καλό νίκησε το κακό, το φως νίκησε το σκοτάδι και αυτή η νίκη είναι μια νίκη του Πάνου, αλλά και της κοινωνίας ολόκληρης, είναι μια νίκη των ανθρώπων, είναι μια νίκη για το δίκαιο και την αλήθεια, που στέλνει ένα μήνυμα σε όλες τις εξουσίες και στην κοινοβουλευτική λειτουργία.

Εδώ μπροστά μας γινόταν αυτή η εμβληματική ιστορική διαμαρτυρία και προσωπικά θέλω να εκφράσω την ευγνωμοσύνη μου σε όσες και όσους από εσάς εκφράσατε και έμπρακτα και αυτοπροσώπως τη συμπαράστασή σας σε αυτόν τον άνθρωπο. Την είχε ανάγκη και ακόμη περισσότερο είχε ανάγκη και του έδωσε δύναμη η στήριξη όλων των ανθρώπων που προσέτρεξαν στο Σύνταγμα, όχι μόνο από όλη την Αθήνα και την Αττική, απ’ όλη την Ελλάδα και από όλο τον κόσμο. Έρχονταν άνθρωποι. Του έγραφαν. Έχουν συμπληρωθεί πάνω από δέκα-είκοσι -θα ρωτήσω- βιβλία με μηνύματα και έχουν έρθει παιδιά με τις ζωγραφιές τους για τη δικαιοσύνη για συμπαράσταση στον πατέρα, για το δίκαιο και την αλήθεια.

Και έτσι όλα αυτά που ο κ. Μητσοτάκης είχε φροντίσει επί δυόμισι χρόνια να τα έχει κλεισμένα βαθιά στο σεντούκι, όλα εκείνα που ήλπιζε να μείνουν για πάντα κρυφά και μυστικά τώρα ανοίγουν. Τώρα ανοίγουν. Τώρα έχουν ανασυρθεί εκείνες οι δικογραφίες και εκείνα τα στοιχεία που αφορούν όλες τις παραβιάσεις που έγιναν εκείνες τις πρώτες μέρες με εντολές Μητσοτάκη, όλες τις καταγγελίες συγγενών για τις παραβιάσεις καθηκόντων των πραγματογνωμόνων για την πυρόσφαιρα, για την πυρκαγιά και, βέβαια, για τα ιατροδικαστικά λάθη, παραλείψεις και εσφαλμένες διατυπώσεις και δήθεν ευρήματα.

Όλα αυτά που εντολοδόχοι «λειτουργοί» -εντός πολλών εισαγωγικών το λειτουργοί και εκτός εισαγωγικών το εντολοδόχοι- τα είχαν ενταφιάσει, τα είχαν αρχειοθετήσει ότι δεν χρειάζονται έρευνα, ότι κλείσανε αυτά, όλα αυτά ανασύρονται. Δύο χιλιάδες οχτακόσιες σελίδες είναι η δικογραφία που ανασύρθηκε για να ερευνηθούν αυτά που οι συγγενείς φωνάζανε και κάποιοι τους αποκαλούσαν συμμορία, συνωμοσία, κάποιοι τους λοιδορούσαν, κάποιοι τους διαπόμπευαν, κάποιοι τους επιτίθεντο και κάποιοι τους λάσπωναν. Όμως, εκείνοι συνέχισαν για την αλήθεια.

Το φως νίκησε το σκοτάδι και τώρα υπάρχει η πρόκληση για όλους μας να φέρουμε αυτό το φως σε κάθε πτυχή της διερεύνησης και, βεβαίως, όλα αυτά που κρύβονταν να φωτιστούν και εδώ μέσα στη Βουλή όχι με εξεταστικές επιτροπές που μπαζώνουν την αλήθεια, αλλά με πραγματικές διαδικασίες κοινοβουλευτικής και θεσμικής διαφάνειας, όπως πρέπει να γίνεται σε μια δημοκρατία, σε ένα κράτος δικαίου.

Η πρώτη μου δήλωση όταν ανέλαβα την υπεράσπιση συγγενών θυμάτων για το έγκλημα των Τεμπών ήταν «η διαφθορά σκοτώνει» τον Μάρτιο του 2023 και αυτή την ίδια φράση την ακούσαμε όλοι να τη λέει η Ευρωπαία Εισαγγελέας, η Λάουρα Κοβέσι, επισκεπτόμενη τη χώρα μας και καταγγέλλοντας την εκτεταμένη διαφθορά, αλλά και την ατιμωρησία. Η διαφθορά σκοτώνει και εκείνοι που θάλπουν τη διαφθορά και υποθάλπουν τους υπαίτιους είναι εκείνοι που βάφουν τα χέρια τους με το αίμα των θυμάτων της διαφθοράς.

Και έτσι δεν μπορώ παρά να σχολιάσω, να υπογραμμίσω ότι, δυστυχώς, την υπόθαλψη και τη συγκάλυψη στο πεδίο της διαφθοράς δεν τη ζούμε αυτή την περίοδο μόνο στην υπόθεση του εγκλήματος των Τεμπών, αλλά με ηχηρό τρόπο και στην υπόθεση των εγκλημάτων που αφορούν τη λειτουργία του ΟΠΕΚΕΠΕ, εγκλημάτων τα οποία στρέφονται κατά του ελληνικού δημοσίου, κατά του δημοσίου χρήματος, γιατί και τα κονδύλια της Ευρωπαϊκής Ένωσης είναι δημόσιο χρήμα που αφορά τους Έλληνες πολίτες και όλους τους πολίτες των κρατών-μελών της Ευρωπαϊκής Ένωσης. Τα κακουργήματα αυτά στρέφονται κατά των Ελλήνων και Ελληνίδων αγροτών, κατά των Ελλήνων και Ελληνίδων πολιτών.

Και αυτό που για άλλη μια φορά αποκαλύπτεται είναι ότι στο επίκεντρο αυτού του τεράστιου σκανδάλου που συνδέεται με εγκληματική οργάνωση είναι ποιος; Και πάλι για άλλη μια φορά ο ανήξερος Πρωθυπουργός, που είναι πια ανέκδοτο η συνολική άγνοιά του για τα πάντα. Είναι πια νομίζω καταγέλαστη αυτή η διαρκής επίκληση άγνοιας και η διαρκής παραπομπή σε άλλους, οι οποίοι εκείνοι γνώριζαν. Όμως, αυτοί οι άλλοι που γνώριζαν προστατεύονται, δεν παραπέμπονται και γενικώς συνολικά διατηρούνται στα πιο στενά κλιμάκια του Πρωθυπουργού.

Τρανό παράδειγμα ο κ. Μυλωνάκης, που προχθές Δευτέρα τι έκανε; Τι έκανε; Θα γράψω κάποτε και μια χιουμοριστική ιστορία για τα έργα και τις ημέρες του κ. Μυλωνάκη στη διάρκεια της κοινοβουλευτικής του ενασχόλησης από την 1η Σεπτέμβρη και μετά, γιατί τόσο σύντομη είναι η παρουσία του κ. Μυλωνάκη ως Υπουργού, Υφυπουργού παρά τω Πρωθυπουργώ εδώ στη Βουλή. Είναι στον θώκο της εξουσίας δίπλα στον Πρωθυπουργό από τον Ιούνιο του 2024 και πρωτοεμφανίστηκε στη Βουλή -αν ήταν άλλη η κατάσταση, θα έλεγα ως ζεν πρεμιέ, επειδή κάναμε και θεατρικές αναφορές και κινηματογραφικές- δεκατέσσερις μήνες μετά την ανάληψη καθηκόντων του τον Σεπτέμβριο, 1η Σεπτέμβριου.

Και εκεί τι άρχισε να λέει; Απαντούσε στον κ. Καραμέρο σε επίκαιρη ερώτησή του. Τι άρχισε να λέει; «Δεν έλαβα ποτέ υπόμνημα. Ήταν ένα εσωτερικό σημείωμα που στέλνουν οι συνεργάτες μεταξύ τους. Το έδωσε συνεργάτης της Προεδρίας της Κυβέρνησης» κλπ. Του έκανα επίκαιρη ερώτηση για έτερο μείζον ζήτημα, τη συμμετοχή του σε διαδικασίες παρακολούθησης Βουλευτών της Νέας Δημοκρατίας και διακοίνωσης άρα και παρακολούθησης του περιεχόμενου των εισαγγελικών ερευνών της Ευρωπαϊκής Εισαγγελίας. Τι έκανε; Είπε «είμαι αναρμόδιος να απαντήσω». Δεν ήρθε στη Βουλή. Αναρμόδιος. Και μετά τι έκανε; Έβγαλε απάντηση στο Facebook, γιατί στο Facebook έχει αρμοδιότητα. Στη Βουλή δεν έχει αρμοδιότητα, γιατί στη Βουλή υπάρχει η κοινοβουλευτική διαδικασία και ο διάλογος. Και στη συνέχεια τι έκανε; Ήρθε να μου απαντήσει σε δεύτερη επίκαιρη ερώτηση που του έκανα για το υπόμνημα που αφορούσε τον ΟΠΕΚΕΠΕ αλλά αρνήθηκε να το καταθέσει στα Πρακτικά στις 22 Σεπτεμβρίου του 2025 και ας του είχα προηγουμένως, έντεκα μέρες πριν, στις 11 Σεπτεμβρίου του 2025, καταθέσει αίτηση κατάθεσης εγγράφων για το υπόμνημα αυτό. Τελικά πότε κατέθεσε ο κ. Μυλωνάκης το υπόμνημα; Τη Δευτέρα 6 Οκτωβρίου.

Ποια είναι η σημασία της Δευτέρας 6 Οκτωβρίου; Η σημασία της έχει να κάνει με το γεγονός ότι πλέον βρισκόμαστε στην Γ΄ Τακτική Σύνοδο και όλα όσα περιέχει το υπόμνημα για τον κ. Βορίδη αποδυναμώνονται αφού ο κ. Βορίδης μπορεί πια να επικαλείται τη συμπλήρωση της Β΄ Τακτικής Συνόδου. Είχε 25 μέρες για να καταθέσει σε μένα το συγκεκριμένο υπόμνημα. Το έκανε την εικοστή έκτη μέρα, στην εκπνοή της προθεσμίας, αλλά κυρίως στην εκπνοή του χρόνου συμπλήρωσης της αποσβεστικής προθεσμίας για αδικήματα τα οποία έχουν διαπραχθεί στην προηγούμενη κοινοβουλευτική περίοδο με δεδομένο ότι η επινοητικότητα του κ. Φλωρίδη όλο αυτόν τον καιρό που παρεμβαίνει με φωτογραφικές ρυθμίσεις για το έγκλημα των Τεμπών δεν περιέλαβε το να υπάρξει ρύθμιση πολύ-πολύ νωρίτερα για το ζήτημα της αποσβεστικής προθεσμίας. Παρ’ όλα αυτά το υπόμνημα αυτό έχει πολύ μεγάλη αξία.

Εγώ θα καταθέσω στα Πρακτικά και την απάντηση Μυλωνάκη στην αίτηση κατάθεσης εγγράφων που κατέθεσα και το υπόμνημα του κ. Βάρρα που έχει ημερομηνία 6 Ιουνίου 2025 και όχι 15 Ιουνίου 2025, όπως ισχυριζόταν ο κ. Μυλωνάκης και περιέχει πάρα πολύ σοβαρά στοιχεία που αποδεικνύουν ότι ο κ. Μυλωνάκης πρώτον, υπεξήγαγε αυτό το έγγραφο.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το υπεξήγαγε. Το κράτησε κρυφό, δεν το έφερε στη Βουλή, δεν το ανακοίνωσε στο Σώμα, δεν το κατέθεσε καν όταν του ζητήθηκε και άρα το απέκρυψε, το παρασιώπησε και το κατέστησε μη προσιτό. Και δεύτερον, επίσης, αποδεικνύεται ότι ο κ. Μυλωνάκης είχε μία ενεργότατη δράση -και εξακολουθεί να έχει- σε σχέση με τον ΟΠΕΚΕΠΕ.

Καταθέτω στα Πρακτικά και την αίτηση κατάθεσης εγγράφων για το υπόμνημα 11 Σεπτεμβρίου 2025 την επίκαιρη ερώτηση που κατέθεσα 15 Σεπτεμβρίου 2025.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα πω πάλι κάτι αγροτικό, κτηνοτροφικό και παραπέμπον στα ζητήματα. Ο κ. Μυλωνάκης είναι του «αγάλι, αγάλι γίνεται η αγουρίδα μέλι» διότι εδώ και περίπου 40 μέρες προσπαθεί να μετατρέψει την απόλυτη ποινική έκθεσή του σε εξομάλυνση και σε άφεση των ποινικών αμαρτιών του. Έφτασε μάλιστα την περασμένη εβδομάδα υπό την πίεση που ασκήθηκε από την αντιπολίτευση συνολικά και συντεταγμένα σε σχέση με τα ζητήματα που τον αφορούν να αποστείλει μία επιστολή προς την επιτροπή και να πει «είμαι στη διάθεση της Επιτροπής, έρχομαι να καταθέσω». Πήγα στην Επιτροπή την επόμενη μέρα και είπα «παρακαλούμε και προτείνουμε να έρθει αύριο, να έρθει στις 3 Οκτωβρίου». Και όλη η Αντιπολίτευση αυτό πρότεινε. Και τότε τι έγινε; Θαύμα. Η Κυβέρνηση, η Κυβερνητική Πλειοψηφία δεν ήθελε να έρθει ο κ. Μυλωνάκης να καταθέσει, απέρριψε το αίτημα και δεν καλείται ο κ. Μυλωνάκης. Τόσο πολύ στο φως θέλετε να ρίξετε την υπόθεση του ΟΠΕΚΕΠΕ. Αλλά όπως τα γεγονότα διδάσκουν, το φως νικά το σκοτάδι και έτσι θα γίνει και με το σκάνδαλο του ΟΠΕΚΕΠΕ.

Θα μου επιτρέψετε τώρα να πω κάτι. Έχουμε κυρίες στην Αίθουσα και έχουμε και κυρίους που σέβονται τις κυρίες στην Αίθουσα. Θα μου επιτρέψετε να πω ότι αυτό το οποίο συνέβη σήμερα είναι ότι ανακοινώθηκε ότι ο κ. Μητσοτάκης υποδέχεται εκ νέου στην κοινοβουλευτική ομάδα της Νέας Δημοκρατίας τον Κυριαζίδη. Δηλαδή, τον Βουλευτή που απευθυνόμενος σε μένα, επειδή ενοχλείτο για όσα έλεγα για το έγκλημα των Τεμπών μου απηύθυνε τη φράση «κάνε κανένα παιδί». Και όταν στη συνέχεια του ζήτησα τον λόγο μου απάντησε «ή να υιοθετήσεις». Επίμονα αρνείτο να ζητήσει συγνώμη ενώ του το ζητούσε η παριστάμενη Υπουργός Παιδείας που δεν είναι σήμερα εδώ -και ίσως δεν είναι τυχαίο- η κ. Ζαχαράκη που έχει δεχθεί ανάλογες επιθέσεις. Του το ζητούσαν οι κοινοβουλευτικοί εκπρόσωποι όλων των κομμάτων. Του το ζήτησε ο Πρόεδρος της Βουλής από την Αίθουσα. Και όμως δεν ζήτησε συγνώμη. Ήρθε ο κ. Μητσοτάκης στη συνέχεια και μου ζήτησε εκείνος συγνώμη και όταν ρωτήθηκα αν δέχομαι τη συγνώμη του κ. Μητσοτάκη απάντησα «όχι, δεν τη δέχομαι γιατί δεν είναι ειλικρινής».

Αποδεικνύεται περίτρανα πόσο ανειλικρινής ήταν και η συγνώμη και η διαγραφή. Αποδεικνύεται περίτρανα ότι υπάρχει πατέντα της προσωρινής αργίας -επ’ αμοιβή βεβαίως- των Βουλευτών οι οποίοι διαπράττουν ανοσιουργήματα είτε μιλάμε για τον Αυγενάκη που πλάκωσε στο ξύλο υπάλληλο του αεροδρομίου κάνοντας τον νταή. Με δάφνες τον επανυποδέχθηκε ο κ. Μητσοτάκης και τώρα τον προστατεύει και υποχρέωσε και όλους τους Βουλευτές να κάνουν αυτή την οργανωμένη απουσία και επιστολική ψήφο γιατί δεν ήταν όλοι και όλες διατεθειμένοι να τον προστατεύσουν για τον ΟΠΕΚΕΠΕ.

Και το ίδιο συμβαίνει -το προβλέψαμε άλλωστε- με τον κ. Κυριαζίδη, με τη συμπλήρωση εξαμήνου που έγινε τον Σεπτέμβριο. Αντίστοιχα με τον κ. Αυγενάκη, πάλι, το εξάμηνο συμπληρώθηκε. Είναι κάποιο, ίσως -δεν είναι τώρα πάρα πολύ σκληρά κομματικά στελέχη των οργάνων να τα ρωτήσω- ειδικό πειθαρχικό μέτρο στην Κοινοβουλευτική Ομάδα της Νέας Δημοκρατίας αυτή η προσωρινή αναστολή μετ’ αποδοχών; Γιατί πολλά ακούμε για τα πειθαρχικά για τους δημοσίους υπαλλήλους, για την αξιολόγηση, αλλά εδώ φαίνεται ότι υπάρχουν άλλα μέτρα και άλλα σταθμά.

Επίσης, όμως, φαίνεται και κάτι άλλο. Εγώ εκφράζω μόνο τη θλίψη μου για το μήνυμα που εκπέμπει αυτή η επανεισδοχή, γιατί το μήνυμα είναι ότι μπορείς να το κάνεις αυτό. Αυτό είναι το μήνυμα στην κοινωνία: Ότι μπορείς να το κάνεις αυτό, ότι μπορείς να λες και ως Βουλευτής σε μια γυναίκα «κάνε κάνα παιδί», μπορείς να αρνείσαι να ζητήσεις συγγνώμη, μπορείς να περιμένεις ήσυχος ψηφίζοντας τα νομοσχέδια της Κυβέρνησης και μπορείς στη συνέχεια να επανεισέρχεσαι στην κοινοβουλευτική ομάδα. Είναι πραγματικά θλιβερό.

Εγώ θα περιμένω και πιστεύω ότι, τουλάχιστον οι γυναίκες της κοινοβουλευτικής ομάδας, θα έχουν κάτι να πουν γι’ αυτό. Και της Κυβέρνησης οι γυναίκες και τα στελέχη γυναίκες της Νέας Δημοκρατίας πιστεύω ότι έχουν κάτι να πουν και πιστεύω ότι θα το πουν, γιατί δεν είναι όλα κομματικά.

Πάντως αυτή η επαναπρόσκληση και επανεισδοχή τι σημαίνει; Σημαίνει ότι υπάρχει ανησυχία στον κ. Μητσοτάκη ότι δεν του βγαίνουν οι ψήφοι και τη χρειάζεται την ψήφο του κ. Κυριαζίδη. Είναι, όμως, εκεί που τίθενται τα ζητήματα αρχής και τα ζητήματα ηγεσίας: Με ποιο τίμημα, με ποιο κόστος και με ποιους όρους παραμένεις πρωθυπουργός, επικαλούμενος μια πλειοψηφία. Με αυτούς; Είναι μια πραγματική κατάπτωση ενός επερχόμενου και εντελώς απαξιωμένου Πρωθυπουργού, που η κοινωνία τον έχει σίγουρα καταλάβει και σίγουρα δεν τον θέλει πια. Δεν τον θέλει.

Θα κλείσω την τοποθέτησή μου, με δύο αναφορές, οφειλόμενες.

Η πρώτη έχει να κάνει με τους πολίτες, τους ακτιβιστές και τις ακτιβίστριες, που συγκρότησαν τον Παγκόσμιο Στόλο Αλληλεγγύης, τον Global Sumud Flotilla, με περισσότερα σκάφη από ποτέ -ιστιοφόρα πάρα πολλά, όλα αν δεν κάνω λάθος- που έπλευσαν προς τη Γάζα, υπέστησαν πράξη διεθνούς πειρατείας από το κράτος του Ισραήλ και στη συνέχεια έγιναν θύματα παράνομης αρπαγής, ομηρίας, σύλληψης, βασανιστηρίων και στέρησης δικαιωμάτων.

Ήμουν ανάμεσα σε αυτούς που τους υποδέχθηκαν τη Δευτέρα στο αεροδρόμιο και ήταν μία από τις πιο συγκινητικές, πραγματικά, εμπειρίες να βλέπεις όλους αυτούς και όλες εκείνες τις ακτιβίστριες και τους ακτιβιστές που επέστρεψαν, χωρίς να έχουν καταφέρει να παραδώσουν την ανθρωπιστική βοήθεια στον λαό της Παλαιστίνης, στον πληθυσμό της Γάζας, που μαστίζεται από οργανωμένο λιμό, κρατικά επιβεβλημένο λιμό και αποκλεισμό, έχοντας όμως καταφέρει οι άνθρωποι αυτοί να παραδώσουν το μήνυμα της αλληλεγγύης και τα πιο λαμπρά μαθήματα ανθρωπιάς.

Είμαι πολύ περήφανη που ανάμεσα στους ανθρώπους αυτούς βρέθηκαν είκοσι επτά Έλληνες και Ελληνίδες πολίτες και μια Ελληνίδα βουλευτίνα, η κυρία Πέρκα.  Είμαι πολύ περήφανη που ο λαός μας, αντίθετα με την Κυβέρνηση, εκπέμπει σταθερά αυτό το μήνυμα της αλληλεγγύης και είμαι πάρα πολύ σίγουρη ότι πάρα πολύ σύντομα αυτό το οικουμενικό μήνυμα θα μπορέσει να φέρει το φως που θα νικήσει το σκοτάδι της γενοκτονίας, των εγκλημάτων κατά της ανθρωπότητας, των εγκλημάτων πολέμου που διαπράττονται από το κράτος του Ισραήλ και τον υπόδικο, καταζητούμενο, Νετανιάχου, σε όλη αυτήν την περίοδο. Από πλευράς μας, θα κάνουμε ό,τι χρειαστεί προκειμένου το φως να νικήσει το σκοτάδι.

Σε επίπεδο θεσμικό, κυρίες και κύριοι, και απευθύνομαι πρωταρχικά στην αντιπολίτευση και στα κόμματα με τα οποία μαζί απευθύναμε κοινά μηνύματα, για το ζήτημα της γενοκτονίας στην Παλαιστίνη, αλλά και της προστασίας των ακτιβιστών και ακτιβιστριών του στόλου αλληλεγγύης, κυρίες και κύριοι, είναι πάρα πολύ σημαντικό και η Πλεύση Ελευθερίας το προτείνει και παρακαλώ να αναλάβουμε κοινές πρωτοβουλίες -το πρότεινα και στους ακτιβιστές που είναι ανοιχτοί σε μια τέτοια διαδικασία- ώστε με ειδική συνεδρίαση και με πρόσκληση των Ελλήνων και Ελληνίδων ακτιβιστών και ακτιβιστριών, της Βουλευτίνας κυρίας Πέρκα και άλλων Βουλευτών και Ευρωβουλευτών που συμμετείχαν στην αποστολή, να καταγραφούν οι εμπειρίες, οι παραβιάσεις που διαπράχθηκαν σε βάρος αυτών των πολιτών και να προταθούν τα μέτρα που πρέπει να ληφθούν από την Κυβέρνηση απέναντι σε αυτές τις διεθνείς παραβιάσεις.

Είναι σημαντικό να συμμετάσχει η Επιτροπή Θεσμών και Διαφάνειας της Βουλής, η Επιτροπή Ανθρωπίνων Δικαιωμάτων, Παρακολούθησης της Νομολογίας του Ευρωπαϊκού Δικαστηρίου και βεβαίως, η Επιτροπή Εξωτερικών Υποθέσεων και Άμυνας της Βουλής και να είναι, βεβαίως, ενήμερος και να παρίσταται και ο κύριος Υπουργός Εξωτερικών.

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, κυρία Πρόεδρε, κλείστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλω, κύριε Πρόεδρε.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Είναι δυνατόν να μην σέβεστε τίποτα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε ένας. Ένας είστε! Πείτε να έρθει κανένας ακόμη!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Σπάνια, σας παρακαλώ.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Εγώ σας παρακαλώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Μην επεμβαίνετε, σας παρακαλώ.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Εσείς τι ρόλο έχετε ως Πρόεδρος; Δεν σέβεται τους συναδέλφους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μου επιτρέψετε να κλείσω με μια οφειλόμενη αναφορά σε έναν άνθρωπο που έφυγε από κοντά μας προχθές, έναν άοκνο αγωνιστή, υπηρέτη της δικαιοσύνης και του δικαίου, έναν άνθρωπο που με ανιδιοτέλεια βρέθηκε πάντοτε στην πρώτη γραμμή της αντίστασης απέναντι σε αντιδημοκρατικές συμπεριφορές, παραβιάσεις, αυταρχικές συμπεριφορές, στον Βόλο και στην ευρύτερη περιοχή της Μαγνησίας, έναν άνθρωπο που αγωνίστηκε κοντά στα κινήματα και στους ανθρώπους των κινημάτων για το περιβάλλον, τα νερά, τη θάλασσα, τον Παγασητικό.

Αναφέρομαι στον Μαργαρίτη Πατσιαντά, ένα στολίδι για την τοπική κοινωνία του Βόλου, αλλά -θα έλεγα- και για τη χώρα μας, συνάδελφο δικηγόρο και στυλοβάτη, πρωτεργάτη της Πλεύσης Ελευθερίας από την πρώτη στιγμή. Ο Μαργαρίτης θα ήταν επάξια ένας υπέροχος Βουλευτής για την περιοχή και είμαι σίγουρη ότι αυτό θα καταφέρουμε να το τιμήσουμε στη μνήμη του στο μέλλον.

Για την Πλεύση Ελευθερίας αποτέλεσε έναν πολύτιμο πραγματικά συνοδοιπόρο και συναγωνιστή και τον αποχαιρετούμε και τον τιμάμε, αναφερόμενοι στο παράδειγμά του και ελπίζοντας ότι τέτοια παραδείγματα ανθρώπων που εργάζονται και δεν κοροϊδεύουν, που παλεύουν και δεν επαναπαύονται, που δημιουργούν και δεν τεμπελιάζουν και που κυρίως είναι ανήσυχοι για τη νέα γενιά, για την κοινωνία, για το παρόν και το μέλλον, τέτοια παραδείγματα ελπίζω πραγματικά ότι θα επικρατήσουν και είμαι σίγουρη ότι θα αποτελέσουν και τη βάση μιας καλύτερης κοινωνίας.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Ο κ. Μπάρκας δεν είναι εδώ. Άρα, επόμενος ομιλητής ο κ. Αριστοτέλης Σπάνιας, Βουλευτής της Νέας Δημοκρατίας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, σαράντα ένα λεπτά μίλησε η κ. Κωνσταντοπούλου. Νομίζω ότι έχετε έναν ρόλο εκεί και αν είναι να καθόμαστε σε κάθε ομιλητή και να μην κάνετε κάτι, γιατί κάθεστε εκεί; Σαράντα ένα λεπτά αν μιλάει κάθε Αρχηγός, τι θα κάνουμε εμείς εδώ; Και αναρωτιόμαστε γιατί δεν μιλάνε οι Βουλευτές. Η κ. Κωνσταντοπούλου κάνει τη δουλειά της και θέλει να μιλήσει. Εσείς δεν έχετε ρόλο;

**ΠΡΟΕΔΡΕΥΩΝ (Βασίλειος Βιλιάρδος):** Δεν σας καταλαβαίνω, κύριε Σπάνια. Προηγουμένως ο Πρόεδρος του ΣΥΡΙΖΑ μίλησε τριάντα πέντε λεπτά.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Εγώ δεν σας καταλαβαίνω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Εάν έχετε κάποιο παράπονο με εμένα, να απευθυνθείτε στον Πρόεδρο της Βουλής.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Σαράντα δύο λεπτά! Δεκαπέντε λεπτά ήταν ο χρόνος!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Σπάνια, το είπατε μία φορά, το είπατε δύο φορές, φτάνει. Αν έχετε κάποιο παράπονο, στον Πρόεδρο της Βουλής!

Παρακαλώ, συνεχίστε.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Εκπροσωπείτε κάτι εσείς; Δεν έχετε εσείς προσωπικότητα; Α, εκεί πρέπει να πάω!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Σπάνια, τέλος οι προσβολές! Σας παρακαλώ! Το παρακάνατε!

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ποιος το παράκανε;

**ΠΡΟΕΔΡΕΥΩΝ (Βασίλειος Βιλιάρδος):** Εσείς. Συνεχίστε την ομιλία σας, σας παρακαλώ, δεν θέλω να συνεχίσω.

**ΔΗΜΗΤΡΙΟΣ ΚΑΙΡΙΔΗΣ:** Πάντως, έχει δίκιο, κύριε Πρόεδρε!

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Σέβομαι εδώ όπου είμαι και το σταματάω. Έτσι; Το σέβομαι αυτό.

Κύριε Υφυπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Παιδείας, Θρησκευμάτων και Αθλητισμού, το οποίο εισάγει θεσμικές τομές στην επαγγελματική εκπαίδευση και κατάρτιση στη χώρα μας. Το νομοθέτημα έχει ως βασικό στόχο την αναβάθμιση του Εθνικού Συστήματος Επαγγελματικής Εκπαίδευσης και Κατάρτισης, όπως αυτό θεσπίστηκε με τον ν. 4763/2020 και την προσαρμογή του στις πραγματικές ανάγκες της οικονομίας, της κοινωνίας και των νέων ανθρώπων.

Με το σχέδιο νόμου επιδιώκεται η ενίσχυση των δομών που παρέχουν επαγγελματική κατάρτιση, βελτιώνοντας την πρόσβαση σε ευάλωτες κοινωνικές ομάδες και τη διασύνδεση με την αγορά εργασίας.

Κεντρικό στοιχείο είναι η σύσταση των Ακαδημιών Επαγγελματικής Κατάρτισης, οι οποίες θα λειτουργούν ως αποκεντρωμένες Υπηρεσίες του Υπουργείου με σαφές θεματικό αντικείμενο και εξειδικευμένες ειδικότητες ανά περιφέρεια, ώστε να ανταποκρίνονται στις ανάγκες της τοπικής οικονομίας και να συμβάλλουν στην ανάπτυξη αυτών των περιοχών. Η φοίτηση στις Ακαδημίες είναι δωρεάν, διάρκειας τεσσάρων έως έξι εξαμήνων με οργανωμένη πρακτική άσκηση και μαθητεία. Για απόφοιτους συναφών τομέων των ΕΠΑΛ η διάρκεια μειώνεται σε δύο ή τρία εξάμηνα με δυνατότητα αναγνώρισης μαθημάτων, εξασφαλίζοντας έτσι τη συνέχιση της μάθησης χωρίς ιδιαίτερες καθυστερήσεις.

Ιδιαίτερη σημασία δίνεται στη διασύνδεση των Ακαδημιών με την αγορά εργασίας. Οι σπουδαστές θα έχουν τη δυνατότητα πρακτικής άσκησης σε επιχειρήσεις, δημόσιους φορείς και ΟΤΑ με πλήρες ασφαλιστικό πλαίσιο και δυνατότητα χρηματοδότησης από εθνικούς και ευρωπαϊκούς πόρους.

Η διαδικασία ίδρυσης μιας Ακαδημίας είναι διαφανής και συμμετοχική. Επιχειρήσεις, επιμελητήρια και άλλοι οικονομικοί φορείς υποβάλλουν προτάσεις στη Γενική Γραμματεία Επαγγελματικής Εκπαίδευσης, οι οποίες αξιολογούνται από το Κεντρικό Συμβούλιο. Οι συμφωνίες ίδρυσης περιλαμβάνουν σαφείς όρους για το θεματικό αντικείμενο, τον αριθμό των καταρτιζομένων, τις υποδομές, τις ειδικότητες, τον εξοπλισμό και τις υποχρεώσεις των μερών. Με τον τρόπο αυτό εξασφαλίζεται ότι κάθε Ακαδημία θα ανταποκρίνεται στις πραγματικές ανάγκες της αγοράς και έτσι θα αποφεύγονται επικαλύψεις και περιττές δαπάνες.

Μαζί με τις Ακαδημίες αναβαθμίζονται και οι Σχολές Ανώτερης Επαγγελματικής Κατάρτισης. Προβλέπεται επίσης για τις Σχολές οι οποίες θα εμφανίζουν μειωμένο αριθμό φοιτούντων για δύο συνεχόμενα έτη ότι θα συγχωνεύονται ή θα τίθενται σε αναστολή, με εξαίρεση, βέβαια, στις νησιωτικές και παραμεθόριες περιοχές, όπου εκεί η λειτουργία τους είναι απαραίτητη για λόγους κοινωνικής συνοχής.

Εισάγεται η δυνατότητα δημιουργίας παραρτημάτων ή συγχωνεύσεων σε περιπτώσεις ανεπαρκών υποδομών, ενώ προβλέπεται η ίδρυση Σχολών ειδικά για άτομα με αναπηρία, ενισχύοντας ουσιαστικά την ισότητα των ευκαιριών.

Αλλάζει το πλαίσιο διοίκησης για τις Ακαδημίες και τις Σχολές. Οι θέσεις διευθυντών και υποδιευθυντών προκηρύσσονται με ανοιχτές διαδικασίες, αντικειμενικά κριτήρια και αξιολόγηση προσόντων και εμπειρίας. Οι διευθυντές έχουν την πλήρη ευθύνη για τη διοικητική και οικονομική λειτουργία, την εφαρμογή των προγραμμάτων και την πειθαρχική εποπτεία του προσωπικού, ενώ οι διευθυντές τοποθετούνται με αντίστοιχα κριτήρια με διετή θητεία. Η ρύθμιση αυτή ενισχύει τη διαφάνεια, τη λογοδοσία και την αποτελεσματικότητα των εκπαιδευτικών δομών.

Προβλέπεται σαφές πλαίσιο κατατάξεων των αποφοίτων δομών επιπέδου «5» σε ανώτατα εκπαιδευτικά ιδρύματα μέσω κατατακτήριων εξετάσεων που διασφαλίζουν αξιοκρατία και διαφάνεια. Με τον τρόπο αυτό ενισχύεται το κύρος των τίτλων και δημιουργείται συνέχεια στην εκπαίδευση, ξεπερνώντας παλαιά στεγανά.

Στα Σχολεία Δεύτερης Ευκαιρίας διευρύνεται η δυνατότητα λειτουργίας προπαρασκευαστικών τμημάτων εκμάθησης ελληνικής γλώσσας για μετανάστες, πρόσφυγες και άλλες ευάλωτες ομάδες, ενισχύοντας την κοινωνική ένταξη και μειώνοντας τις ανισότητες.

Στα σωφρονιστικά καταστήματα θεσμοθετείται ο ρόλος του Διευθυντή Εκπαιδευτικών Δομών με αρμοδιότητα ίδρυσης σχολικών μονάδων, Σχολών Ανώτερης Επαγγελματικής Κατάρτισης και Κέντρων Διά Βίου Μάθησης με απολογισμό δράσης, αξιολόγηση των αναγκών και υλοποίηση προγραμμάτων που στοχεύουν στην κοινωνική επανένταξη των κρατουμένων.

Καινοτόμο στοιχείο αποτελεί η δυνατότητα συμμετοχής δημοσίων υπαλλήλων σε διδακτικό ή συμβουλευτικό έργο σε δομές επαγγελματικής εκπαίδευσης εκτός ωραρίου και χωρίς ανάγκη αδειοδότησης, αξιοποιώντας έτσι την τεχνογνωσία του Δημοσίου προς όφελος των εκπαιδευτικών δομών της κοινωνίας μας.

Αποσαφηνίζονται οι τίτλοι επαγγελματικής εκπαίδευσης από τα πτυχία επιπέδου «3» ως τα διπλώματα επιπέδου «5» με σαφείς ισοτιμίες και διαδικασίες πιστοποίησης, διασφαλίζοντας τη διαφάνεια, την αξιοπιστία και τη διεθνή αναγνωρισιμότητα των τίτλων.

Κυρίες και κύριοι συνάδελφοι, η Κυβέρνηση με το παρόν σχέδιο νόμου δημιουργεί νέες Ακαδημίες, αναβαθμίζει τις Σχολές, ενσωματώνει όλα τα επίπεδα επαγγελματικής εκπαίδευσης στο εθνικό σύστημα. Με τον τρόπο αυτό διασφαλίζει τη διαφάνεια, την ποιότητα, ενισχύει τη διασύνδεση με την αγορά εργασίας, στηρίζει τη διά βίου μάθηση, διευρύνοντας έτσι την πρόσβαση σε ευάλωτες κοινωνικές ομάδες. Πρόκειται για μία συνολική μεταρρύθμιση που συνδέει τη γνώση με την πράξη, την εκπαίδευση με την αγορά εργασίας, την κοινωνία με την ανάπτυξη, δημιουργώντας ένα συμπεριληπτικό, σύγχρονο και αποτελεσματικό εκπαιδευτικό σύστημα που επενδύει στο μέλλον της νέας γενιάς και της χώρας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπράβο, σπουδαία ομιλία! Αν δεν ακούγαμε αυτήν την ομιλία, θα ήμασταν φτωχότεροι!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπάνια.

Επόμενος ομιλητής ο κ. Κωνσταντίνος Μπάρκας, Βουλευτής του ΣΥΡΙΖΑ. Θα ακολουθήσει ο κ. Βορύλλας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κυρίες και κύριοι συνάδελφοι, παίρνω την ευθύνη να μιλήσω στην Εθνική Αντιπροσωπεία ως μέλος της Εξεταστικής Επιτροπής η οποία διεξάγεται αυτήν την περίοδο στη Βουλή των Ελλήνων, γιατί θέλω να καταδείξω τον τρόπο με τον οποίον η Νέα Δημοκρατία και η Κυβέρνηση δεν σέβεται το Σύνταγμα και τον Κανονισμό της Βουλής και προσπαθεί ακόμα μία φορά να συσκοτίσει και να αποκρύψει τα πραγματικά γεγονότα σε σχέση με όσα συνέβησαν στον ΟΠΕΚΕΠΕ.

Θα αναφερθώ μόνο στην παρουσία των δύο Αντιπροέδρων σήμερα στην Εξεταστική Επιτροπή, οι οποίοι διορίστηκαν από τη Νέα Δημοκρατία. Μάλιστα, ο ένας είναι και ο μακροβιότερος Αντιπρόεδρος κατά τη διάρκεια της διακυβέρνησης της Νέας Δημοκρατίας. Ενώ οι Πρόεδροι άλλαζαν σαν τα πουκάμισα, όπως και οι Υπουργοί, αυτός παρέμενε στη θέση του. Επίσης, ο δεύτερος Αντιπρόεδρος διορίστηκε από έναν Υπουργό Αγροτικής Ανάπτυξης, τέλος πάντων, της Νέας Δημοκρατίας.

Και οι δύο Αντιπρόεδροι, οι οποίοι είχαν την ευθύνη λειτουργίας του πληροφοριακού συστήματος του ΟΠΕΚΕΠΕ, συμμετείχαν ως οργανικά μέλη των Διοικητικών Συμβουλίων και συμμετείχαν κανονικότατα στην ψηφοφορία των αποφάσεων που έπαιρνε το Διοικητικό Συμβούλιο του ΟΠΕΚΕΠΕ Σε μια σειρά ερωτημάτων που κατέθεσε σύσσωμη η Αντιπολίτευση απαντούσαν «Δεν ξέρω» και «Δεν θυμάμαι».

Αυτό δείχνει την παρακμή της λειτουργίας της Εξεταστικής Επιτροπής του ΟΠΕΚΕΠΕ, η οποία για ακόμη μία φορά θα οδηγήσει στη συγκάλυψη ενός σκανδάλου που είναι οικονομικό και πολιτικό. Λυπάμαι, πραγματικά, γιατί είμαστε στον κατάλογο που η Πλειοψηφία ενέκρινε. Ενώ όλη η υπόλοιπη Αντιπολίτευση έκανε τις προτάσεις της και είπε ποιοι πρέπει να έρθουν να καταθέσουν, εγκρίθηκε μόνο ο κατάλογος τον οποίο κατέθεσε η Νέα Δημοκρατία και όλοι οι Αντιπρόεδροι, στελέχη που διόρισε η Νέα Δημοκρατία, έρχονται και μας λένε «Δεν ξέρω» και «Δεν θυμάμαι».

Λυπάμαι, πραγματικά, γιατί για ακόμα μια φορά θα πέσει σκοτάδι σε μια υπόθεση, η οποία κατά τα άλλα θα έπρεπε να μας δείξει πώς χρήματα ευρωπαϊκά που θα έπρεπε να χρησιμοποιηθούν για την παραγωγική ανασυγκρότηση της χώρας, για την ελληνική οικονομία, για τον Έλληνα αγρότη, πήγαιναν σε χέρια «ημετέρων».

Είναι, πραγματικά, λυπηρό. Για να καταλάβετε, σήμερα έφτασε σε σημείο να εκνευριστεί και να διαμαρτυρηθεί και ο επικεφαλής της Νέας Δημοκρατίας στην Επιτροπή, ο κ. Λαζαρίδης, ο οποίος διέκοψε τον μάρτυρα και του είπε «Τι πράγματα είναι αυτά; Απαντήστε μας, πραγματικά, για το τι έχει συμβεί στον ΟΠΕΚΕΠΕ και για ποιον λόγο ήσασταν εκεί».

Τα λέω, για να καταλάβετε τι ακριβώς συμβαίνει. Είναι πραγματικά εξωφρενικό το πώς διδάσκετε τα στελέχη σας, τα διορισμένα από εσάς μέλη του ΟΠΕΚΕΠΕ, να έρχονται να απαντάνε στην Ελληνική Βουλή, η οποία κατά τα άλλα θα έπρεπε να αναδείξει τον ρόλο που έπαιξε ο ΟΠΕΚΕΠΕ όσον αφορά τις επιδοτήσεις.

Το σημαντικότερο από όλα είναι ο κ. Βάρρας. Ο κ. Βάρρας, εχθές, με το υπόμνημα που κατέθεσε και τις απαντήσεις στις ερωτήσεις της Εξεταστικής Επιτροπής έδειξε τον τρόπο με τον οποίον καλύψατε τον έλεγχο ενδεχόμενων ποινικών ευθυνών του Υπουργού Αγροτικής Ανάπτυξης κ. Βορίδη. Ο κ. Βάρρας είπε ότι ο κ. Βορίδης έχει ευθύνη για όσα συνέβησαν στον ΟΠΕΚΕΠΕ κατά την πρώτη περίοδο διακυβέρνησης της Νέας Δημοκρατίας και κατά την περίοδο στην οποία ο ίδιος ήταν Υπουργός Αγροτικής Ανάπτυξης.

Ο κ. Βορίδης τι λέει; Λέει ότι το ποινικό σκέλος του σκανδάλου του ΟΠΕΚΕΠΕ έχει κριθεί. Πώς έχει κριθεί, κύριε Υπουργέ; Όταν η Νέα Δημοκρατία σας έστειλε εκτός Κοινοβουλίου, άφησε μόνο εβδομήντα πέντε Βουλευτές δικούς της στην Ολομέλεια στέλνοντας επιστολικές ψήφους, για να ακυρώσετε, για να αρνηθείτε την πρόταση της Αντιπολίτευσης να δημιουργηθεί προανακριτική επιτροπή για το ενδεχόμενο να προκύψουν ποινικές ευθύνες δύο Υπουργών σας, του κ. Βορίδη και του κ. Αυγενάκη. Δεν αποφάσισε η Βουλή κάτι τέτοιο. Εσείς το αποφασίσατε. Γιατί; Διότι ακολουθείτε το μοντέλο που ο Άδωνις Γεωργιάδης είπε -άλλωστε, ντουέτο είναι αυτοί οι δύο- «Εμείς έχουμε την Πλειοψηφία, η Βουλή με πλειοψηφία αποφασίζει. Τελεία, παύλα, παράγραφος». Έτσι ακριβώς συνέβη και όχι ότι η Ολομέλεια ή κάποιο άλλο δικαστήριο αποφάσισε να μην υπάρχει ποινικός έλεγχος για ενδεχόμενες ευθύνες των δύο Υπουργών σας.

Ο κ. Βάρρας, λοιπόν, ανέτρεψε ακόμα και αυτό. Ο κ. Βάρρας, ο σύμβουλος του Πρωθυπουργού, ανέτρεψε ακόμα και αυτό! Κι εσείς θεωρείτε ότι δεν έγινε απολύτως τίποτα.

Λυπάμαι, αλλά και αυτή η Εξεταστική Επιτροπή -θα το πω από τώρα, πριν ολοκληρωθεί, γιατί νομίζω ότι είναι μια εικόνα που έχει σχηματιστεί από όλα τα κόμματα της Αντιπολίτευσης- θα οδηγήσει στην αποσιώπηση των ευθυνών για όσα έγιναν στον ΟΠΕΚΕΠΕ Δεν έχετε καμία εμπιστοσύνη σε καμία δικαιοσύνη, γιατί αποκρύπτετε το γεγονός ότι η κ. Κοβέσι ήρθε και είπε ότι ο ΟΠΕΚΕΠΕ είναι το ακρωνύμιο της διαφθοράς για όλη την Ευρώπη. Εκεί μας καταντήσατε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Εσείς θα ρίξετε στάχτη σε μια υπόθεση που αφορά ένα οικονομικό έγκλημα, αλλά και πολιτικό, σε σχέση με τα όσα συνέβησαν στον ΟΠΕΚΕΠΕ Είστε μια Κυβέρνηση διαφθοράς και σκανδάλων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπάρκα.

Επόμενος ομιλητής είναι ο κ. Ανδρέας Βορρύλας, Κοινοβουλευτικός Εκπρόσωπος της Νίκης.

Θα ακολουθήσουν ο κ. Αποστολάκης, ο κ. Κόντης και μετά ο κ. Ηλιόπουλος.

Ορίστε, κύριε Βορρύλα, έχετε τον λόγο.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν τοποθετηθώ στο παρόν νομοσχέδιο, θα ήθελα και εγώ με τη σειρά μου να κάνω μια σύντομη αναφορά στην πρόσφατη επίσκεψη της κ. Λάουρα Κοβέσι στην Αθήνα, η οποία δεν μπορεί να περάσει απαρατήρητη. Η επικεφαλής της Ευρωπαϊκής Εισαγγελίας ήρθε στη χώρα μας για να παρουσιάσει τις έρευνές της στον τομέα της καταπολέμησης της διαφθοράς και ενώ το όνομά της συνδέεται με τη διαφάνεια και τη δικαιοσύνη, η πραγματικότητα που αντιμετωπίζουμε στην Ελλάδα σήμερα είναι αμείλικτη και αποκαλυπτική. Δυστυχώς, η επίσκεψη αυτή δεν έγινε για να μας επαινέσει. Έγινε για να μας θυμίσει ότι η Ελλάδα συνεχίζει να ταλανίζεται από ένα πολιτικό σύστημα που λειτουργεί με ολιγωρία, συγκάλυψη και επιλεκτικότητα.

Ας μιλήσουμε με πραγματικά γεγονότα. Η απάτη στα τελωνεία που έχει κοστίσει στο ελληνικό κράτος πολλά εκατομμύρια ευρώ, παραμένει σε μεγάλο βαθμό ανεξερεύνητη, ενώ η Κυβέρνηση προσπαθεί να την περιορίσει με ρητορικές δηλώσεις και επικοινωνιακές κινήσεις. Η κ. Κοβέσι, έχοντας πλέον αντιληφθεί ότι η Κυβέρνηση της Νέας Δημοκρατίας θα συνεχίσει στον ίδιο δρόμο της αδράνειας και ότι η ελληνική δικαιοσύνη θα μείνει στους συνήθεις αργούς ρυθμούς της, ζήτησε την ενίσχυση του ελληνικού τμήματος της Ευρωπαϊκής Εισαγγελίας, προκειμένου να ανταποκρίνεται επαρκώς στις αυξανόμενες απαιτήσεις των ερευνών για υποθέσεις που σχετίζονται με ευρωπαϊκά κονδύλια και διασυνοριακή οικονομική εγκληματικότητα.

Είναι πλέον εμφανές ότι η χώρα μας θα παραμείνει στο επίκεντρο των ερευνών από την Ευρωπαϊκή Εισαγγελία και άλλους εποπτικούς φορείς της Ευρωπαϊκής Ένωσης για τα επόμενα χρόνια, γεγονός που δεν αποτελεί ιδιαίτερη τιμή για τη χώρα μας.

Και πώς θα μπορούσαμε να ξεχάσουμε τον ΟΠΕΚΕΠΕ; Μιλάμε για έναν Οργανισμό που είχε σχεδιαστεί για να διασφαλίζει τη διαφάνεια και την ορθολογική κατανομή των κοινοτικών επιδοτήσεων. Αντί γι’ αυτό, βλέπουμε κακοδιαχείριση, καθυστερήσεις και υποθέσεις που προκαλούν τεράστια ζημιά στον πρωτογενή τομέα, αφήνοντας τους αγρότες και τους παραγωγούς απροστάτευτους. Δυστυχώς, μαζί με το πάγωμα των κοινοτικών επιδοτήσεων, ταυτόχρονα έχουμε και την ευλογιά των προβάτων που αποδεκατίζει το ζωικό κεφάλαιο της χώρας μας. Ενός κακού μύρια έπονται, όπως λέει ο λαός μας.

Η στήριξη των κτηνοτρόφων μας μοιάζει πραγματικά μετέωρη, με το κλίμα δυσπιστίας προς τη χώρα μας να μεγαλώνει μέρα με τη μέρα. Δεν είναι τυχαία η προειδοποίηση προς την Ελλάδα που απεύθυνε η Ευρωπαϊκή Ένωση πριν λίγες μέρες ότι ενδέχεται να χάσει τις αγροτικές επιδοτήσεις της, εκτός αν υποβάλει ένα βελτιωμένο σχέδιο δράσης για τον τρόπο με τον οποίο θα σταματήσει τη διαρροή κεφαλαίων λόγω διαφθοράς. Διαφαίνεται ότι ακόμα και μετά την απόφαση της Κυβέρνησης για την ένταξη του ΟΠΕΚΕΠΕ στην ΑΑΔΕ -με το οποίο εμείς είχαμε διαφωνήσει- η Ευρωπαϊκή Ένωση δεν είναι απολύτως πεπεισμένη ότι δεν θα επαναληφθούν φαινόμενα διασπάθισης κοινοτικών κονδυλίων.

Η αδυναμία της Κυβέρνησης να προστατέψει τους πολίτες φαίνεται και σε τραγικά περιστατικά, όπως το έγκλημα των Τεμπών που κόστισε ζωές και άφησε πίσω του μια κοινωνία συγκλονισμένη, με δυόμισι εκατομμύρια πολίτες από όλα τα κόμματα και όλα τα χρώματα να ζητούν δικαιοσύνη με συγκεντρώσεις σε όλη την Ελλάδα.

Η τραγωδία αυτή δεν ήταν απλώς ένα έγκλημα. Ήταν αποτέλεσμα χρόνιας αμέλειας, έλλειψης συντήρησης και αδιαφορίας για τα πρωτόκολλα ασφαλείας. Η επίσκεψη της κ. Κοβέσι θα μπορούσε να είναι ένα σημείο καμπής, μια ευκαιρία για πραγματική αναθεώρηση της λειτουργίας των θεσμών και των διαδικασιών που επιτρέπουν στη διαφθορά να ριζώνει. Η αρχή θα μπορούσε να γίνει με το Σύνταγμά μας. Σύμφωνα με το άρθρο 86 του Συντάγματος μόνο η Βουλή έχει την αρμοδιότητα να ασκεί δίωξη κατά όσων διατελούν ή διατέλεσαν μέλη της Κυβέρνησης, καθώς και κατά των Υφυπουργών για ποινικά αδικήματα που τέλεσαν κατά την άσκηση των καθηκόντων τους.

Η αμφισβήτηση των Ελλήνων πολιτών, όπως διατυπώνεται στις δημοσκοπήσεις, κορυφώνεται με τη διαπίστωση ότι η δικαιοσύνη συνδιαλέγεται με την εκτελεστική εξουσία, ενώ η ίδια εκτελεστική εξουσία έχει εξασφαλίσει το ακαταδίωκτο μέσω του άρθρου 86 του Συντάγματος. Το Κίνημά μας υποστηρίζει ότι το άρθρο 86 του Συντάγματος θα πρέπει να αλλάξει άμεσα, και πολιτικά πρόσωπα που πιθανώς τελούν ποινικά αδικήματα να ελέγχονται απευθείας από την δικαιοσύνη. Όπως η Κυβέρνηση βρήκε τον τρόπο να παρακάμψει το άρθρο 16 του Συντάγματος και να λειτουργήσουν τα ιδιωτικά πανεπιστήμια στη χώρα μας, ας κάνει το ίδιο με το άρθρο 86 και έτσι να παραπέμψει απευθείας στη δικαιοσύνη τούς πρώην Υπουργούς Αγροτικής Ανάπτυξης κ. Μάκη Βορίδη και κ. Ελευθέριο Αυγενάκη.

Μετά την παραπάνω αναφορά επιστρέφουμε στο συζητούμενο νομοσχέδιο. Ας θυμηθούμε πρώτα όλη την ιστορία με το ζήτημα της σύστασης Ακαδημιών Επαγγελματικής Κατάρτισης. Με τον ν.5082/2024 που ψηφίστηκε τον Ιανουάριο του 2024 το Υπουργείο Παιδείας εξήγγειλε τα εξής: Δημιουργία εξήνταπολυδύναμων campus Επαγγελματικής Εκπαίδευσης σε όλη τη χώρα, τον εκσυγχρονισμό των εργαστηρίων, την αναβάθμιση των Ινστιτούτων Επαγγελματικής Κατάρτισης, ΙΕΚ, σε σχολές ανώτερης επαγγελματικής κατάρτισης, τη διασύνδεση των ακαδημιών επαγγελματικής κατάρτισης με την τοπική κοινωνία και τις επιχειρήσεις.

Σχεδόν δύο χρόνια μετά η εικόνα είναι απογοητευτική. Από τα εξήντα campus φτάσαμε μόλις σε τρία πιλοτικά και τελικά μόνο ένα σχεδιάζεται να λειτουργήσει έως το τέλος του 2025. Τα υπόλοιπα μάλλον εξαφανίστηκαν από τον σχεδιασμό.

Οι Σχολές Ανώτερης Επαγγελματικής Κατάρτισης δεν ήταν τίποτα άλλο από τη μετονομασία σε Ινστιτούτα Επαγγελματικής Κατάρτισης χωρίς ουσιαστική αναβάθμιση προγραμμάτων ή υποδομών. Η δήθεν αναβάθμιση συνοδεύτηκε στην πράξη από συγχωνεύσεις τμημάτων, με αποτέλεσμα οι μαθητές να μετακινούνται σε μεγαλύτερες αποστάσεις και να απομακρύνονται από τις τοπικές τους κοινότητες.

Το νέο νομοσχέδιο φαίνεται ως μια πρωτοβουλία που εκ πρώτης όψεως δείχνει να επιχειρεί να καλύψει ένα διαχρονικό κενό του εκπαιδευτικού μας συστήματος, την ουσιαστική διασύνδεση της επαγγελματικής εκπαίδευσης με την αγορά εργασίας και τις τοπικές κοινωνίες.

Κυρίες και κύριοι συνάδελφοι, με αυτά τα δεδομένα επιτρέψτε μου να καταθέσω μερικές προτάσεις από το Κίνημά μας.

Πρώτον. Πρέπει να θεσπιστούν σαφή και αυστηρά κριτήρια για τους ιδιωτικούς φορείς που θα συμμετέχουν στις ακαδημίες, με μηχανισμό ελέγχου και δυνατότητα ακύρωσης της εργασίας τους, εάν δεν τηρούνται οι όροι.

Δεύτερον. Η κατανομή των ακαδημιών πρέπει να βασίζεται σε πραγματική χαρτογράφηση των αναγκών της αγοράς και των τοπικών κοινωνιών, ώστε να μην έχουμε αδικίες και ανισότητες.

Τρίτον. Χρειάζεται εγγυημένη χρηματοδότηση για υποδομές και προσωπικό, με ελάχιστα πρότυπα που να τηρούνται πριν από την έναρξη λειτουργίας τής κάθε ακαδημίας.

Τέταρτον. Θα πρέπει να υπάρξει διάταξη με την οποία κατά την υποχρεωτική θητεία οι βασικές αποδοχές θα είναι τουλάχιστον ίσες με τον κατώτατο βασικό μισθό, με τη χρηματοδότηση ενός μέρους των ασφαλιστικών εισφορών από το δημόσιο, καθώς και να υπάρχει ουσιαστική εποπτεία από το Σώμα Επιθεώρησης Εργασίας στους χώρους μαθητείας.

Πέμπτον. Η ποιότητα των προγραμμάτων πρέπει να διασφαλίζεται από ανεξάρτητους φορείς με τακτική αξιολόγηση και σαφή πρότυπα.

Έκτον. Είναι απαραίτητη η ρητή κατοχύρωση των επαγγελματικών δικαιωμάτων ανά ειδικότητα σε συνεργασία με τα αρμόδια Υπουργεία και τις επαγγελματικές ενώσεις.

Έβδομον. Πρέπει να υπάρξει σαφές χρονοδιάγραμμα υλοποίησης και προστασίας των δικαιωμάτων των σπουδαστών και των εκπαιδευτών που, ήδη, βρίσκονται στις υφιστάμενες δομές.

Και τέλος, πρέπει να θεσμοθετηθεί μηχανισμός δημόσιας λογοδοσίας, ώστε κάθε ακαδημία να δημοσιεύει ετήσια στοιχεία για την πορεία της, τους αποφοίτους και την απορρόφησή τους από την αγορά εργασίας. Θα πρέπει οι Ακαδημίες Επαγγελματικής Κατάρτισης να είναι ένα εργαλείο αναστροφής της σημερινής τάσης, που μετατρέπει τη χώρα μας σε προμηθευτή φτηνού εργατικού δυναμικού, που εύκολα αντικαθίσταται αντί να εξελίσσεται συνεχώς.

Καλώ, λοιπόν, την Κυβέρνηση να ακούσει τις επισημάνσεις, να προχωρήσει σε διορθώσεις και να παρουσιάσει μια ολοκληρωμένη στρατηγική για το μέλλον της επαγγελματικής εκπαίδευσης.

Ευχαριστώ πάρα πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Βορύλλα.

Επόμενος ομιλητής είναι ο κ. Ευάγγελος Αποστολάκης, ανεξάρτητος. Θα ακολουθήσει ο κ. Κόντης, ο κ. Ηλιόπουλος και ο κ. Μπιάγκης.

Ορίστε, κύριε Αποστολάκη, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ξεκινώντας θέλω να αναφερθώ στην ευτυχή κατάληξη δύο σημαντικών γεγονότων. Πρώτον, στη θετική έκβαση του αγώνα του κ. Πάνου Ρούτσι που μετά από είκοσι τρεις μέρες απεργίας πείνας έλαβε τα θετικά νέα ότι το αίτημά του, να γίνουν όλες οι αναγκαίες εξετάσεις, έγινε αποδεκτό.

Το δεύτερο ζήτημα στο οποίο θέλω να αναφερθώ είναι η ασφαλής επιστροφή από το Ισραήλ όλων των Ελλήνων πολιτών που συμμετείχαν στη διεθνή ανθρωπιστική Global Sumud Flotilla. Όσον αφορά την εξέλιξη της ειρηνευτικής διαδικασίας στη Γάζα και της διαπραγμάτευσης που λαμβάνει χώρα στην Αίγυπτο φαίνεται να έχει θετική πορεία, οπότε αναμένοντας τις εξελίξεις ελπίζουμε σε κάτι καλύτερο.

Συζητάμε σήμερα ένα νομοσχέδιο που αφορά την εκπαίδευση και πιο συγκεκριμένα την επαγγελματική κατάρτιση. Έξω από την Αίθουσα, όμως, στα σχολεία όλης της χώρας εκπαιδευτικοί και γονείς βρίσκονται σε αναστάτωση, καθώς σχεδόν έναν μήνα μετά την έναρξη της σχολικής χρονιάς χιλιάδες κενά εκπαιδευτικών στα σχολεία έχουν παραμείνει ακάλυπτα. Είναι ένα ζήτημα που έχει αναδειχθεί πολλές φορές μέσα στο Κοινοβούλιο και που απασχολεί την ελληνική κοινωνία.

Αναφέρω ενδεικτικά μερικά μόνο από τα προβλήματα που παρατηρούνται και στην ιδιαίτερη πατρίδα μου το Ρέθυμνο, αλλά και σε ολόκληρη τη χώρα. Σοβαρά κενά σε εκπαιδευτικό προσωπικό. Συγχωνεύσεις τμημάτων αλλά και ολόκληρων σχολείων. Λειτουργία τμημάτων με είκοσι επτά μαθητές. Σοβαρές ελλείψεις στην ειδική αγωγή. Προβληματική ή ανύπαρκτη πρόνοια για τη μεταφορά μαθητών. Ελλείψεις και ζητήματα επικινδυνότητας των κτιριακών υποδομών.

Μέσα σε όλα αυτά ζητήματα, αλλά και τις διαρκείς υποσχέσεις της Κυβέρνησης για εξεύρεση λύσεων προς επίλυση του δημογραφικού, οι γονείς έρχονται αντιμέτωποι και με τον αποκλεισμό από την πρόσβαση στο ολοήμερο σχολείο, λόγω της σχετικής εγκυκλίου του Υπουργείου που οδηγεί σε αποκλεισμό παιδιών από το ολοήμερο. Δεν αρκεί η προτροπή προς τους νέους να κάνουν παιδιά για να λυθεί το δημογραφικό. Χρειάζεται να υπάρχει και η απαραίτητη στήριξη από την πολιτεία σε όλους τους τομείς. Σε αυτό εντάσσεται και η πρόσβαση στο ολοήμερο σχολείο. Μια λύση που πραγματικά θα προσφέρει ουσιαστική στήριξη στους γονείς.

Παρά το γεγονός ότι δεν έχουν επιλυθεί πάγια προβλήματα που αφορούν την εκπαίδευση στη χώρα, προχωράμε με το σημερινό νομοσχέδιο σε νέα μονοπάτια πολυπλοκότητας. Κεντρικός άξονας του σημερινού νομοσχεδίου είναι η ενίσχυση και αναβάθμιση του Εθνικού Συστήματος Επαγγελματικής Εκπαίδευσης και Κατάρτισης, κυρίως μέσω της σύστασης Ακαδημιών Επαγγελματικής Κατάρτισης.

Εύλογα μας γεννάται η απορία: Ποιον σκοπό εξυπηρετεί το σημερινό νομοσχέδιο, που δεν μπορούν να εξυπηρετήσουν τα, ήδη, υπάρχοντα ΣΑΕΚ και ο προηγούμενος νόμος που η ίδια η Κυβέρνηση έφερε το 2020; Άραγε χρειαζόμαστε νέες δομές για να επιτύχουμε τον σκοπό μας ή θα αρκούσε η ενίσχυση των, ήδη, υπαρχόντων; Κατά την ακρόαση των φορέων υπήρξαν σαφείς τοποθετήσεις από τους αρμόδιους εκπροσώπους, με ξεκάθαρο μήνυμα: Πρέπει να στηριχτούν και να στελεχωθούν επαρκώς οι ΣΑΕΚ, να διατεθούν οι αναγκαίοι πόροι και τότε θα υπάρξει το επιθυμητό αποτέλεσμα, με άμεσο όφελος για την κοινωνία και τη χώρα.

Από τις διατάξεις του νομοσχεδίου προκύπτει ότι διάφοροι οικονομικοί φορείς, ιδιωτικές επιχειρήσεις, επιμελητήρια, οργανώσεις επιχειρήσεων, κ.λπ., θα μπορούν να υποβάλουν πρόταση για τη σύμπραξη με το Υπουργείο Παιδείας με σκοπό την ίδρυση Ακαδημίας Επαγγελματικής Κατάρτισης. Στην Ακαδημία αυτή θα προσφέρονται γνώσεις συγκεκριμένων θεματικών αντικειμένων και ειδικοτήτων, οι οποίες προφανώς και θα έχουν συγκεκριμενοποιηθεί από τον εκάστοτε οικονομικό φορέα και θα τον ωφελούν άμεσα.

Το γεγονός αυτό δεν είναι από μόνο του αρνητικό. Όμως φαίνεται ότι δεν έχει λάβει υπόψη την ανάγκη ενός οργανωμένου σχεδίου που θα έχει συνταχθεί με γνώμονα τις ευρύτερες ανάγκες της χώρας και της εθνικής οικονομίας και όχι απλώς την παραγωγή υπερεξειδικευμένου προσωπικού.

Με απόφαση, λοιπόν, του Υπουργείου και πρόταση του οικονομικού φορέα θα ιδρύεται η Ακαδημία. Εδώ πρέπει να σημειωθεί ότι η έλλειψη της κρατικής πρωτοβουλίας και η διακριτική ευχέρεια του ιδιωτικού φορέα δημιουργεί ερωτηματικά. Βασικό επιχείρημα του Υπουργείου, για να υπερασπιστεί τον ευρύτερο σχεδιασμό του νομοσχεδίου, είναι η πρόβλεψη για εξασφαλισμένη πρακτική άσκηση και διασύνδεση με την αγορά εργασίας.

Ως προς την πρακτική άσκηση και τη μαθητεία τονίζεται ότι υπάρχει μια γενική ασάφεια των όρων και του πλαισίου και κυρίως δίνεται η εντύπωση ότι μέσω αυτού του θεσμού θα εξασφαλίζεται στον ιδιώτη δρώντα η πρόσβαση σε εργασία, που θα καλύπτεται από εθνικούς ή ενωσιακούς πόρους, ενώ παράλληλα θα έχει το προνόμιο της ελάχιστης δυνατής δέσμευσης απέναντι στο κράτος και τους σπουδαστές των εν λόγω ακαδημιών.

Στο ίδιο πνεύμα είναι και οι προβλέψεις για το πέρας της μαθητείας, της πρακτικής, καθώς για τους οικονομικούς φορείς δεν υπάρχει δέσμευση πρόσληψης παρά μόνο, όπως αναφέρεται στο άρθρο 6, δυνατότητα παροχής κινήτρων πρόσληψης του μαθητευόμενου μετά το πέρας της μαθητείας.

Όλα τα παραπάνω γίνονται στο όνομα της αναβάθμισης της επαγγελματικής κατάρτισης και εκπαίδευσης στη χώρα. Όμως, οι δομές ήδη υπάρχουν και οι λύσεις είναι μπροστά μας. Ενδεικτικά αναφέρω: καταγραφή και προσαρμογή των θεματικών και ειδικοτήτων, με βάση τις πραγματικές ανάγκες της χώρας και της εθνικής οικονομίας. Ενίσχυση των υλικών υποδομών και του στελεχιακού δυναμικού των ΣΑΕΚ και των ΕΠΑΛ και εξασφάλιση της πρακτικής άσκησης των σπουδαστών των ήδη υπαρχόντων Σχολών Ανώτερης Επαγγελματικής Κατάρτισης, μέσα σε ένα προστατευόμενο περιβάλλον που θα έχει αμοιβαίες ωφέλειες για το κράτος, τους σπουδαστές, αλλά και τους φορείς.

Ενώ η χώρα πράγματι έχει ανάγκη να μπορεί να παραγάγει επαγγελματίες επαρκώς εκπαιδευμένους και καταρτισμένους, φαίνεται ότι η Κυβέρνηση δεν παύει να χρησιμοποιεί επικοινωνιακά τεχνάσματα προκρίνοντας αυτά έναντι της πραγματικής άσκησης πολιτικής. Όμως όταν η κυβερνητική πολιτική έχει ως στόχο τη βελτίωση της ζωής του πολίτη και την εφαρμογή των εθνικών σχεδίων αποδεδειγμένης ωφέλειας, τότε δεν υπάρχει ανάγκη επικοινωνιακής διαχείρισης.

Σε όλους τους τομείς της παιδείας και της εκπαίδευσης υπάρχουν φλέγοντα και σοβαρά ζητήματα που η Κυβέρνηση είτε δεν επιθυμεί είτε δεν είναι ικανή να τα αντιμετωπίσει. Μικρή σημασία έχει για τους πολίτες, που βλέπουν τα προβλήματά τους να αυξάνονται διαρκώς και τα παιδιά τους να στερούνται βασικά δικαιώματα, κυρίως όμως να στερούνται την ελπίδα για ένα πιο δημιουργικό και παραγωγικό μέλλον.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αποστολάκη.

Επόμενος ομιλητής είναι ο κ. Δημήτριος Μπιάγκης, Βουλευτής του ΠΑΣΟΚ, ο οποίος άλλαξε τη θέση του μετά από συμφωνία με τον κ. Κόντη. Θα ακολουθήσει ο κ. Ηλιόπουλος.

Ορίστε, έχετε τον λόγο, κύριε Μπιάγκη.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, επιτρέψτε μου πριν ξεκινήσω να αναλύσω τις σκέψεις που έχω καταγράψει και αφορούν το σημερινό σχέδιο νόμου, να εκφράσω δύο σκέψεις για τη συζήτηση, για το πώς έχει εξελιχθεί μέχρι τώρα στην Ολομέλεια.

Πραγματικά είμαι εντυπωσιασμένος που μετά την τοποθέτηση του Προέδρου της Αξιωματικής Αντιπολίτευσης, του Προέδρου του ΠΑΣΟΚ - ΚΙΝΑΛ κ. Ανδρουλάκη και της πραγματικά αποδιοργάνωσης όλου του αφηγήματος και όλης αυτής της πρότασης για την παιδεία στο κομμάτι της διακυβέρνησης του τόπου τα τελευταία έξι χρόνια από τη Νέα Δημοκρατία, δεν βρήκε ο κύριος Υφυπουργός ούτε καν τις λέξεις να αντιδράσει και να αντιτάξει σε όλες αυτές τις σκέψεις που εκφράστηκαν και σε όλη αυτή την τεκμηριωμένη αμφισβήτηση. Γίναμε μάρτυρες της αντίδρασης του Κοινοβουλευτικού Εκπρόσωπου, που ουσιαστικά προσπάθησε να στηρίξει λογικές για το πώς έγιναν ανώτερα και πώς έγιναν πανεπιστήμια τα κολέγια που μέχρι χτες λειτουργούσαν στον τόπο μας. Αυτή ήταν η αντίδραση πραγματικά της Κυβέρνησης, των 156 Βουλευτών, στην πρόταση και στην κατάθεση της άποψης του κ. Ανδρουλάκη για το τι εννοούμε εμείς δημόσια παιδεία και πώς πραγματικά βλέπουμε εμείς την ευθύνη, μέσα από την παιδεία, μέσα από τη νεολαία μας.

Κυρίες και κύριοι συνάδελφοι, συζητούμε σήμερα λοιπόν ένα νομοσχέδιο που παρουσιάζεται ως μεταρρύθμιση για την επαγγελματική εκπαίδευση και κατάρτιση, αλλά στερείται στρατηγικής, συνοχής και προοπτικής. Πρόκειται για μία ακόμη νομοθετική παρέμβαση της Κυβέρνησης, χωρίς μακροπρόθεσμο σχεδιασμό, χωρίς μελέτη επιπτώσεων και χωρίς πραγματική διαβούλευση με τους κοινωνικούς εταίρους και την εκπαιδευτική κοινότητα.

Για εμάς η δημόσια εκπαίδευση και η επαγγελματική κατάρτιση πρέπει να λειτουργούν ως εργαλεία κοινωνικής προόδου, όπου η ποιότητα και η αποδοτικότητά τους εξαρτώνται από τη συνέπεια, τη διαφάνεια και την αξιολόγηση και δεν υπονομεύονται από αποσπασματικές νομοθετικές πρωτοβουλίες. Με την εν λόγω ρύθμιση λοιπόν, αγαπητοί συνάδελφοι, η Κυβέρνηση επιχειρεί να εισάγει έναν νέο θεσμό, τις Ακαδημίες Επαγγελματικής Κατάρτισης, χωρίς προηγούμενη αξιολόγηση -επαναλαμβάνω, χωρίς προηγούμενη αξιολόγηση- των υφιστάμενων δομών, των ΙΕΚ, των ΣΑΕΚ, των ΕΠΑΣ και άλλων. Αντί να διορθώσει δηλαδή τις παθογένειες, προσθέτει νέα γραφειοκρατικά στρώματα με ασάφεια ρόλων και αρμοδιοτήτων.

Είναι όμως γνωστό, κυρίες και κύριοι συνάδελφοι, ότι η απορρύθμιση στην επαγγελματική εκπαίδευση δεν ξεκίνησε σήμερα. Από το 2020 μέχρι σήμερα ο ν. 4763 έχει τροποποιηθεί επτά φορές, με αλλεπάλληλες αλλαγές στη δομή, στους φορείς και στις αρμοδιότητες. Αυτή, λοιπόν, η συνεχής νομοθέτηση, χωρίς αξιολόγηση και χωρίς σταθερή στρατηγική, αποδεικνύει έλλειψη σοβαρού σχεδιασμού. Η χώρα έχει ανάγκη από ενιαία εθνική πολιτική επαγγελματικής εκπαίδευσης και κατάρτισης, με μετρήσιμους στόχους, με θεσμική συνέχεια και αποκεντρωμένες αρμοδιότητες, όχι από διαρκείς τροπολογίες που μπερδεύουν το πλαίσιο και εξαντλούν τους εκπαιδευτικούς και τους καταρτιζόμενους.

Οι κοινωνικοί εταίροι, όπως τοποθετήθηκαν κατά τη συζήτηση στην αρμόδια Επιτροπή Μορφωτικών Υποθέσεων, ήταν σαφείς. Η ΓΣΕΕ μίλησε για γραφειοκρατία εκ νέου και έλλειψη συνέχειας. Ο ΣΕΒ και η ΕΣΕΕ για ανεπαρκή χρηματοδότηση και αποδυνάμωση της συμμετοχής των επιχειρήσεων.

Η Κυβέρνηση εξακολουθεί να αντιμετωπίζει τη συνεργασία με τους κοινωνικούς εταίρους ως μια τυπική διαδικασία ακρόασης και όχι ως ένα πραγματικό εργαλείο χάραξης πολιτικής. Ούτε οι ενώσεις των εργοδοτών, ούτε οι οργανώσεις των εργαζομένων, ούτε οι φορείς της αγοράς είχαν ενεργό ρόλο στη διαμόρφωση αυτού του αόριστου και με πολλά κενά σχεδίου νόμου. Γιατί πράγματι, κυρίες και κύριοι συνάδελφοι, το σχέδιο νόμου χαρακτηρίζεται από αοριστία και θεσμικά κενά. Οι ειδικότητες, οι τίτλοι και οι μηχανισμοί πιστοποίησης παραπέμπονται σε μελλοντικές υπουργικές αποφάσεις, ενώ απουσιάζει πλήρως ένα σύστημα διασφάλισης της ποιότητας.

Επιπλέον, λείπει η κοινωνική διάσταση. Η προσβασιμότητα και η συμπερίληψη δεν είναι δευτερεύοντα ζητήματα, είναι προϋποθέσεις ισότητας. Η Εθνική Συνομοσπονδία Ατόμων με Αναπηρία πράγματι, κύριοι συνάδελφοι -μιλάω για την Εθνική Συνομοσπονδία Ατόμων με Αναπηρία!- ζήτησε συγκεκριμένες ρυθμίσεις για προγράμματα κατάρτισης ατόμων με αναπηρία, για εκπαίδευση εκπαιδευτών κινητικότητας και για συμμετοχή τους στο έργο του ΕΟΠΕΠΠ. Η Κυβέρνηση, δυστυχώς, δεν αποδέχτηκε ούτε αυτό μετά τις τεκμηριωμένες θέσεις των ατόμων με ειδικές ανάγκες.

Αξίζει να επισημανθεί ότι εξαιτίας αυτής της θεσμικής αστάθειας η Ελλάδα κινδυνεύει να χάσει σημαντικούς πόρους από το Ταμείο Ανάκαμψης που θα μπορούσαν να είχαν κατευθυνθεί στην αναβάθμιση των εργαστηριακών κέντρων, στην επιμόρφωση εκπαιδευτικών και στην ανάπτυξη νέων προγραμμάτων μαθητείας. Πρόκειται για μια ακόμη χαμένη ευκαιρία να στηριχτεί ουσιαστικά η τεχνική εκπαίδευση και η παραγωγική ανασυγκρότηση της χώρας.

Ας μην ξεχνάμε όμως, κυρίες και κύριοι συνάδελφοι, ότι το πρόβλημα της κατάρτισης είναι αντανάκλαση μιας συνολικής κρίσης εκπαίδευσης. Το ελληνικό εκπαιδευτικό σύστημα παραμένει εγκλωβισμένο σε αναχρονιστικές δομές, χωρίς σταθερή στρατηγική, χωρίς αποτελεσματική αξιολόγηση και χωρίς ενίσχυση του ανθρώπινου δυναμικού. Τα προγράμματα σπουδών αλλάζουν χωρίς συνέχεια. Οι εκπαιδευτικοί μένουν χωρίς επιμόρφωση και η σύνδεση με την αγορά εργασίας παραμένει θεωρητικό και μόνο θέμα.

Αντί η Κυβέρνηση δηλαδή να επενδύει στο δημόσιο σχολείο και στην τεχνική εκπαίδευση, αναλώνεται σε διακηρύξεις χωρίς αποτέλεσμα. Η κατάσταση αυτή αποτυπώνεται χαρακτηριστικά και στο εγχείρημα των μη κρατικών πανεπιστημίων. Παρά τις τυμπανοκρουσίες για νέα εποχή στην ανώτατη εκπαίδευση, η πραγματικότητα είναι ότι το εγχείρημα έχει βαλτώσει. Οι προθεσμίες που είχε θέσει η ίδια η Κυβέρνηση για την έναρξη λειτουργίας έστω και αυτών των ιδρυμάτων που «πληρούν» -εντός εισαγωγικών- τις βασικές προϋποθέσεις έχουν ήδη παρέλθει, χωρίς ακόμα να έχει οριστικοποιηθεί η έναρξη λειτουργία τους, παρά το γεγονός ότι η ακαδημαϊκή χρονιά «τρέχει» και φυσικά, όπως ήταν αναμενόμενο, καμία από τις κορυφαίες πανεπιστημιακές σχολές του εξωτερικού δεν έχει εκδηλώσει ουσιαστικό ενδιαφέρον για εγκατάσταση στην πατρίδα μας, διαψεύδοντας έτσι οποιοδήποτε αφήγημα.

Από την άλλη μεριά, η Κυβέρνηση συνεχίζει να υπονομεύει τη δημόσια εκπαίδευση, τα δημόσια πανεπιστήμια, τους δημόσιους λειτουργούς για λόγους που αφορούν τον ίδιο τον πυρήνα της συντηρητικής Δεξιάς, της φιλελεύθερης ιδεοληψίας. Η ιδιωτικοποίηση κατά τη γνώμη της είναι η απόλυτη επιδίωξη, η ενδεδειγμένη λύση για πάσα νόσο και κάθε πρόβλημα. Έτσι, κάθε έννοια, κάθε δομή που παραπέμπει στο Δημόσιο απαξιώνεται, περιορίζεται και υπονομεύεται. Με ανάλογο τρόπο αντιμετωπίζονται και οι δημόσιοι λειτουργοί, οι εκπαιδευτικοί, οι δημόσιοι υπάλληλοι στο σύνολό τους.

Ενδεικτικά αναφέρω την χαρακτηριστική αδικία εις βάρος των διδακτόρων που υπηρετούν στο Δημόσιο και αποκλείονται από τη δυνατότητα διδασκαλίας στα ΑΕΙ. Παρά το υψηλό επιστημονικό τους επίπεδο, το άρθρο 173 του νόμου Κεραμέως, δηλαδή του ν. 4975/2022, τους στερεί τη δυνατότητα να αναλάβουν ρόλο εντεταλμένου διδάσκοντος διακόπτοντας μια πετυχημένη πρακτική δεκαετιών τους και προκαλώντας σημαντικές δυσκολίες στη λειτουργία πολλών σχολών του δημόσιου πανεπιστημίου. Η ρύθμιση αυτή παραβιάζει την αρχή της ίσης μεταχείρισης, ενώ στερεί από το Δημόσιο πολύτιμο επιστημονικό δυναμικό.

Τα παραπάνω τα έχουν επισημάνει, εκτός από εμάς, ο Συνήγορος του Πολίτη, η Επιστημονική Επιτροπή της Βουλής, τα ίδια τα πανεπιστημιακά ιδρύματα. Πρόκειται για ζήτημα, δηλαδή, ισότητας, αξιοκρατίας και σεβασμού της ακαδημαϊκής ελευθερίας και σας καλούμε, κύριε Υπουργέ, να προχωρήσετε έστω τώρα σε μια άρση αυτής της αδικίας.

Κλείνοντας, κυρίες και κύριοι συνάδελφοι, να πω ότι η εκπαίδευση δεν χρειάζεται άλλες πρόχειρες εξαγγελίες, χρειάζεται συνέπεια, χρειάζεται σοβαρότητα και μακρόπνοη πολιτική βούληση. Οι νέοι μας αξίζουν ένα εκπαιδευτικό σύστημα που θα τους δίνει δεξιότητες και προοπτική, όχι μια διαρκή αβεβαιότητα. Το ΠΑΣΟΚ-Κίνημα Αλλαγής θα συνεχίσει να αγωνίζεται για ένα δίκαιο, για ένα ποιοτικό εκπαιδευτικό σύστημα, που θα συνδέει τη γνώση με την εργασία, θα ενώνει την περιφέρεια με το κέντρο και θα υπηρετεί την κοινωνική συνοχή και την πολιτική.

Ευχαριστώ για την ανοχή σας, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):**Ευχαριστούμε τον κ. Μπιάγκη.

Καλείται στο Βήμα ο κ. Αθανάσιος Ηλιόπουλος, Κοινοβουλευτικός Εκπρόσωπος της Νέας Αριστεράς. Θα ακολουθήσουν ο κ. Κόντης και ο κ. Καπετάνος.

Ορίστε, κύριε συνάδελφε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω με το τι πιστεύω, τι θεωρώ και τι νομίζω από όσα συμβαίνουν στον κόσμο της εκπαίδευσης ότι θα έπρεπε να συζητάμε σήμερα. Σήμερα θα έπρεπε να συζητάμε για τα τρομακτικά προβλήματα που έχουν προκύψει με τα ολοήμερα σχολεία με βάση τις δικές σας επιλογές, προβλήματα τα οποία οξύνουν -αν θέλετε- ταξικούς αποκλεισμούς. Θα έπρεπε να συζητάμε για τα χιλιάδες κενά και τις εκατοντάδες χιλιάδες εκπαιδευτικές ώρες που ήδη έχουν χαθεί και συνεχίζουν να χάνονται. Θα έπρεπε να συζητάμε για το αν ένας πρωτοδιόριστος δάσκαλος μπορεί να ζήσει με 800 ευρώ. Θα έπρεπε να συζητάμε για το τι μπορούμε να κάνουμε για το τεράστιο στεγαστικό πρόβλημα των εκπαιδευτικών, που τους ζητάτε με τα 800 ευρώ να πάνε σε περιοχές που οριακά αυτά τα χρήματα μπορεί να φτάνουν για το ενοίκιο και το ρεύμα, σε μία χώρα που οι πληθωρισμοί στα ενοίκια είναι τρεις φορές πάνω από τον ευρωπαϊκό μέσο όρο και σε μία χώρα στην οποία οι τιμές για την ενέργεια είναι εννιά φορές πάνω από τον ευρωπαϊκό μέσο όρο.

Όμως, ξέρετε όλα αυτά είναι και αποτέλεσμα συγκεκριμένων πολιτικών επιλογών. Και θα δώσω ένα παράδειγμα. Πέρυσι 1.500 συμπολίτες μας είχαν 3,8 δισ. εισόδημα από μερίσματα. Πόσο πλήρωσαν αυτοί φόρο; 190 εκατομμύρια. Σε ένα υποθετικό σενάριο που αυτά τα εισοδήματα θα ήταν από μισθωτή εργασία, ο φόρος θα ήταν 1,6 δισ. Άρα, μία χώρα η οποία φορολογεί με αυτόν τον τρόπο τον πλούτο, τα μερίσματα, την κερδοφορία και με αυτόν τον τρόπο την εργασία, προφανώς είναι μια χώρα η οποία επιλέγει να μην έχει τους πόρους, για να στηρίξει μεταξύ άλλων και το δημόσιο σχολείο και το δημόσιο εκπαιδευτικό σύστημα. Και νομίζω ότι, αν υπάρχει ένα παράδειγμα που να δείχνει τις επιλογές αυτής της Κυβέρνησης, είναι το γεγονός ότι αναφερόμαστε σε μια Κυβέρνηση που επέλεξε να πετάει -και το λέω πολύ ευγενικά- 30 εκατομμύρια το χρόνο για τη μισθοδοσία του άχρηστου Σώματος της Πανεπιστημιακής Αστυνομίας, πράγμα που ακόμα κι εσείς παραδεχθήκατε καταργώντας ουσιαστικά το Σώμα και στέλνοντας τους ανθρώπους στα αστυνομικά τμήματα. Ήταν 30 εκατομμύρια τον χρόνο η μισθοδοσία αυτού του Σώματος τη στιγμή που το κορυφαίο, το κεντρικό και μεγαλύτερο πανεπιστήμιο της χώρας, το ΕΚΠΑ, παίρνει 14 εκατομμύρια για λειτουργικές δαπάνες. Δηλαδή, 30 εκατομμύρια στην Πανεπιστημιακή Αστυνομία και 14 εκατομμύρια στο ΕΚΠΑ! Αυτή είναι η συμπύκνωση της εκπαιδευτικής σας αντίληψης, της πολιτικής σας για τον εκπαιδευτικό χώρο.

Κάποιες παρατηρήσεις πριν μπω συγκεκριμένα στο νομοσχέδιο:

Παρατήρηση πρώτη. Ένα βασικό νεοφιλελεύθερο αφήγημα είναι ότι για κενά που μπορεί να υπάρχουν στην αγορά εργασίας, ακόμα και για την ίδια την ανεργία, ευθύνεται το εκπαιδευτικό σύστημα και σε τελική ανάλυση ακόμα και ο ίδιος ο εργαζόμενος, γιατί δεν έχει τις κατάλληλες δεξιότητες, δεν έχει πάρει την κατάλληλη τεχνική εκπαίδευση, ώστε να καλύψει τα κενά τα οποία υπάρχουν στην αγορά εργασίας.

Κύριε Υπουργέ, αναρωτιέμαι αν πιστεύετε ότι αυτό το επιχείρημα απαντάει σε αυτό που ζούμε τα τελευταία χρόνια στον τουρισμό, που κάθε χρόνο διαβάζουμε για 80.000-90.000 κενά στον τουρισμό. Θεωρείτε ότι φταίει ότι δεν έχουμε καλές τεχνικές σχολές για τον τουρισμό και έχουμε αυτά τα 80.000-90.000 κενά κάθε χρόνο στον τουρισμό; Είναι φανερό πως όχι. Αυτά τα κενά τα έχουμε, γιατί είναι προβληματικές οι συνθήκες, γιατί καλείτε τον κόσμο να δουλέψει με συνθήκες γαλέρας, γιατί έχει μειωθεί το εποχικό επίδομα, γιατί δεν υπάρχουν συλλογικές συμβάσεις εργασίας, για μια σειρά από τέτοιους λόγους. Γιατί ο εκπαιδευτικός μηχανισμός αυτό το οποίο κάνει δεν είναι να δημιουργεί θέσεις εργασίας. Αυτό το οποίο κάνει είναι να κατανέμει τους εκπαιδευόμενους σε θέσεις που παράγει και αναπαράγει ο κοινωνικός καταμερισμός εργασίας. Είναι δύο εντελώς διαφορετικά ζητήματα.

Δεύτερο θέμα. Ποια είναι η πραγματικότητα για την σύνδεση της εκπαίδευσης με την αγορά εργασίας στην Ελλάδα; Ένας όρος που ίσως τον έχετε ακούσει και από τη ΓΣΕΕ και τα ερευνητικά της ινστιτούτα από όπου έχουν βγει πολλές μελέτες είναι το brain waste. Τι σημαίνει brain waste; Ότι έχεις ανθρώπους με πολύ υψηλά προσόντα οι οποίοι υποαπασχολούνται σε θέσεις με πολύ χαμηλότερα προσόντα. Αυτό είναι αποτέλεσμα του παραγωγικού μοντέλου της χώρας. Γιατί έχεις ένα μοντέλο το οποίο ζει από τη μονοκαλλιέργεια του τουρισμού, της εστίασης και του real estate. Αυτό είναι το παραγωγικό σας μοντέλο, το παραγωγικό μοντέλο το οποίο οδήγησε τη χώρα στη χρεοκοπία και σήμερα το παροξύνετε ακόμα περισσότερο. Ακόμα και σήμερα το 50% των άμεσων ξένων επενδύσεων για τις οποίες πανηγυρίζετε real estate είναι. Προφανώς, αυτό το παραγωγικό μοντέλο δεν δημιουργεί θέσεις που έχουν υψηλά επιστημονικά προσόντα ή υψηλά τεχνικά προσόντα.

Τρίτο ζήτημα. Επιβεβαιώνετε ξανά ότι για εσάς η επαγγελματική εκπαίδευση είναι τιμωρία και όχι επιλογή. Νομίζω ότι το είχε πει με τον πιο χαρακτηριστικό τρόπο ο Κυριάκος Μητσοτάκης. Είχε πει «τα παιδιά από το Περιστέρι μπορούν να γίνουν ψυκτικοί». Εσείς βλέπετε την επαγγελματική εκπαίδευση ως τιμωρία, τιμωρία αυτών που υποτίθεται εντός πολλών εισαγωγικών δεν ήταν καλοί μαθητές, δεν έπαιρναν τα γράμματα και κάτι πρέπει να τους κάνουμε, θα τους παρκάρουμε στην επαγγελματική εκπαίδευση. Όσο συνεχίζουμε να αντιμετωπίζουμε, όμως, την επαγγελματική εκπαίδευση ως τιμωρία και ακόμα περισσότερο ως έναν μηχανισμό που θα οξύνει ταξικούς φραγμούς, θα έχουμε τα αποτελέσματα που βλέπουμε μέσα.

Και τελευταία παρατήρηση, πριν έρθω στα συγκεκριμένα του νομοσχεδίου. Αν θέλουμε να κατανοήσουμε και το συγκεκριμένο νομοσχέδιο, πρέπει να βγάλουμε λίγο τη ματιά μας από τους τέσσερις τοίχους της εκπαίδευσης, να σκεφτούμε το νομοσχέδιο που θα έρθει την άλλη βδομάδα σ’ αυτήν εδώ την Αίθουσα για το 13ωρο και να σκεφτούμε και ποια είναι η πραγματικότητα στην αγορά εργασίας. Έχουμε το χαμηλότερο πραγματικό ωρομίσθιο σε όλη την Ευρώπη, τις περισσότερες ώρες εργασίας και από τα χαμηλότερα ποσοστά κάλυψης από συλλογικές συμβάσεις εργασίας. Με το ζόρι πιάνουμε το 24% με 25% τη στιγμή που ο μέσος όρος σε άλλες χώρες είναι στο 60%. Και πάνω σε αυτά έρχεται και το 13ωρο. Άρα, μιλάμε για ένα νομοσχέδιο το οποίο δεν βλέπει γενικά και αόριστα την τεχνική επαγγελματική εκπαίδευση, βλέπει την τεχνική επαγγελματική εκπαίδευση μέσα σε αυτό το μοντέλο εργασιακών σχέσεων διάλυσης και απορρύθμισης. Αυτό κάνετε και με το συγκεκριμένο νομοσχέδιο.

Οι υπό ίδρυση Ακαδημίες Επαγγελματικής Κατάρτισης δεν ιδρύονται για να ενισχύσουν το επίπεδο γνώσεων ή την παιδαγωγική ποιότητα, ιδρύονται για να παραχωρήσουν στις επιχειρήσεις άμεσο ρόλο στη διοίκηση, τον σχεδιασμό και την υλοποίηση της εκπαίδευσης. Ο εργοδότης αποκτά πρόσβαση εκεί που θα έπρεπε να υπάρχει μόνο ο δημόσιος σχεδιασμός, το δημόσιο συμφέρον, μια δημόσια εκπαιδευτική αντίληψη, δηλαδή στην εκλογή συντονιστών, στην κατανομή των ειδικοτήτων, στη διαχείριση του εξοπλισμού και των πόρων, στην οργάνωση της μαθητείας και της πρακτικής.

Άρα ταυτίζετε ακόμα και την τεχνική επαγγελματική εκπαίδευση με κάτι βαθιά εφήμερο, γιατί όλοι ξέρουμε ότι οι επιχειρήσεις που υπάρχουν δεν έχουν και δεν θα αποκτήσουν την ικανότητα να βλέπουν μακροπρόθεσμα. Σκέφτονται μόνο την άμεση εξειδίκευση. Και ποιο είναι το πρόβλημα με την άμεση εξειδίκευση; Ότι πολύ γρήγορα ξεπερνιέται. Αν δεν έχουμε μια τεχνική επαγγελματική εκπαίδευση η οποία μαθαίνει και τον κόσμο και το πώς να μαθαίνει και αν δεν τους δίνει μεγαλύτερο βάθος, τότε στην πραγματικότητα απλά θα παράγουμε δεξιότητες και διαρκώς θα τρέχουμε πίσω από τις εξελίξεις. Οι δεξιότητες αυτές πάρα πολύ γρήγορα θα απαξιώνονται.

Και τώρα στέλνουμε και σε σχολές όπου οι επιχειρήσεις θα ορίζουν το πρόγραμμα και το περιεχόμενο των σπουδών τους. Ισχυρίζεστε πως έτσι δημιουργείται ένας παράλληλος δρόμος. Εμείς λέμε ότι είναι ένας δρόμος που οδηγεί σε αδιέξοδο. Το δείχνουν και τα στοιχεία. Από τη μία έχουμε πανεπιστήμια, δημόσια ΕΠΑΛ, δημόσιες ΣΑΕΚ, τα οποία διαρκώς υποβαθμίζονται. Από την άλλη έχουμε τα ιδιωτικά ΙΕΚ και οι υπό ίδρυση ακαδημίες που θεσμοθετούνται για να λειτουργήσουν ως δημόσιες δομές ιδιωτικού δικαίου, στις οποίες διαρκώς δίνετε χώρο.

Ποια είναι τα στοιχεία που επιβεβαιώνουν αυτό που λέμε; Από το 2020 ως το 2024 οι δημόσιες ΣΑΕΚ έχασαν περίπου τέσσερις χιλιάδες σπουδαστές, δηλαδή το 10% του συνόλου, και την ίδια στιγμή στις ιδιωτικές σχολές είχαμε αύξηση 28%. Μπορεί ένα Υπουργείο Παιδείας να είναι περήφανο για το γεγονός ότι οι δημόσιες σχολές έχασαν το 10% και οι ιδιωτικές αύξησαν την πελατεία τους 28%; Κατά τη γνώμη μας, εσείς μπορείτε, γιατί δεν κρύψατε ποτέ ότι αυτή είναι η αντίληψή σας για το πώς πρέπει να προχωρήσετε. Το 2020 οι δημόσιες δομές κάλυπταν το 53% των σπουδαστών της επαγγελματικής εκπαίδευσης και κατάρτισης, σήμερα το 44%, και η αγορά αναλαμβάνει το υπόλοιπο 56%.

Αυτό δεν είναι κάποιο λάθος σχεδιασμού, αυτό σας το δίνουμε. Αυτό είναι αποτέλεσμα μιας συνειδητής πολιτικής επιλογής που έχετε πάρει.

Θα αναφερθώ μόνο σε ένα παράδειγμα για το πώς βλέπετε τις συνεργασίες, το παράδειγμα των συνεργασιών που έχει ήδη ξεκινήσει με μεγάλες αλυσίδες, όπως παραδείγματος χάρη η Lidl, όπου οι νέοι «εκπαιδεύονται» -εντός πάρα πολλών εισαγωγικών- εντός της επιχείρησης για να καλύψουν θέσεις χαμηλής εξειδίκευσης, με χαμηλές αμοιβές και χωρίς εγγύηση μελλοντικής απασχόλησης.

Συγχωρέστε με, αλλά μια επαγγελματική εκπαίδευση και κατάρτιση που η φιλοδοξία της είναι να εκπαιδεύσει ανθρώπους για θέσεις χαμηλής εξειδίκευσης στα Lidl δεν είναι ούτε επαγγελματική εκπαίδευση ούτε κατάρτιση. Δεν είναι τίποτα από τα δύο. Είναι μια βαθιά προσβλητική διαδικασία. Είναι μια προσομοίωση εργασιακής ομηρίας, όπου οι μαθητευόμενοι γίνονται πρακτικά φτηνοί εργαζόμενοι χωρίς δικαιώματα.

Μάλιστα αυτά τα αποτελέσματα, του πώς λειτουργεί η μαθητεία και η πρακτική σε σκληρά εργασιακά περιβάλλοντα, τα βλέπουμε χρόνια τώρα στον τουρισμό, όπου πλέον έχουμε ξεφύγει πια, δηλαδή παίρνουμε και μαθητεία και πρακτικές και από σχολές του εξωτερικού για να γίνει ακόμα πιο φτηνή η εργασία στον τουρισμό.

Επιτρέψτε μου κλείνοντας να κάνω δύο-τρεις παρατηρήσεις σε σχέση όμως και με το ζήτημα του άρθρου 16 των ιδιωτικών πανεπιστημίων με βάση αυτά που έχουν ακουστεί. Εσείς τα βαφτίζετε πανεπιστήμια, εμείς τα λέμε ανωτατοποιημένα κολέγια και μαϊμού πανεπιστήμια.

Κύριε Υπουργέ, μου προκαλεί εντύπωση ότι ούτε εσείς ούτε ο Κυβερνητικός Εκπρόσωπος της Νέας Δημοκρατίας δεν απαντήσατε σε ένα πάρα, πάρα, πάρα πολύ απλό ερώτημα, αν οι εγγυητικές επιστολές γι’ αυτά τα μαϊμού πανεπιστήμια δόθηκαν από το μητρικό ίδρυμα ή δόθηκαν από τους επιχειρηματίες που άνοιξαν αυτές τις σχολές στην Ελλάδα. Νομίζω ότι σε ένα πλαίσιο του ελάχιστου κοινοβουλευτικού διαλόγου σε αυτό θα απαντούσατε με ένα «την κουρτίνα α, την κουρτίνα β», αλλά κάτι θα λέγατε. Δεν υπάρχει τρίτη επιλογή, ή το έδωσε το μητρικό ίδρυμα ή το έδωσαν οι επιχειρηματίες που άνοιξαν αυτά τα ιδρύματα στην Ελλάδα.

Δεν είναι προσβολή μόνο απέναντι σε εμάς ή σε άλλες δυνάμεις που έθεσαν αυτό το ερώτημα. Δείχνει ότι κρύβεστε. Είναι ένα πάρα πολύ απλό ερώτημα. Και επειδή ακούσαμε και για την απόφαση του ΣτΕ, που επιμένουμε ότι θα ‘ναι μία απόφαση, με την οποία για πολλά χρόνια οι φοιτητές του συνταγματικού δικαίου στις σχολές πιθανότατα σε όλη την Ευρώπη θα γελάνε με αυτήν την απόφαση, είναι μια απόφαση τσίρκο. Αλλά ακόμα και αυτή η απόφαση του ΣτΕ στηρίχθηκε στο ότι τις εγγυητικές επιστολές τις δίνουν τα μητρικά ιδρύματα, ακόμα και αυτή η απόφαση του ΣτΕ στηρίχθηκε εκεί. Και δεν έχετε απαντήσει σε αυτό.

Μία φράση για το ζήτημα της αναθεώρησης του άρθρου 16 και το κάλεσμα που έκανε ο κ. Καιρίδης σε άλλες δυνάμεις για τη συμφωνία για τα άρθρο 16. Εμείς το λέμε από τώρα και το λέμε καθαρά: Δεν είναι μόνο ότι διαφωνούμε με την αναθεώρηση του άρθρου 16, γιατί θεωρούμε ότι αυτή η αναθεώρηση θα ανοίξει τον δρόμο, έτσι ώστε στο τέλος της διαδρομής να μπουν δίδακτρα και στα δημόσια πανεπιστήμια. Γιατί διαβάζετε το δίκαιο για την εκπαίδευση με όρους δικαίου αγοράς και ανταγωνισμού. Άρα θα έρθουν ιδιωτικές σχολές και θα πουν ότι είναι αθέμιτος ανταγωνισμός να μην έχεις δίδακτρα και στη δημόσια νομική.

Αλλά πέρα από αυτό, αυτή την κουβέντα θα την κάναμε με μια δεξιά, συντηρητική δύναμη η οποία στοιχειωδώς σέβεται τους συνταγματικούς κανόνες. Με τη δύναμη εκείνη η οποία παραβιάζει το Σύνταγμα, η οποία παρακολουθούσε το μισό πολιτικό σύστημα, παρακολουθούσε το μισό κυβερνητικό συμβούλιο, εμείς κουβέντα για το Σύνταγμα δεν θα μπούμε. Δεν θα μπούμε σε καμία κουβέντα για το Σύνταγμα μαζί σας. Είναι σαν να θεωρούμε ότι πρόβατα και λύκοι θα κάτσουν να συζητήσουν τι φαγητό θα έχει για δείπνο. Δεν το κάνεις αυτό το πράγμα. Άρα κουβέντα για το Σύνταγμα μαζί σας καμία.

Και κλείνω με το εξής -και ευχαριστώ, κύριε Πρόεδρε. Μια φράση: Τις τελευταίες μέρες, τις τελευταίες ώρες, τα κυβερνητικά τρολ έχουν κυριολεκτικά ξεφύγει και έχουν απογειωθεί πάνω στο ερώτημα του «Θα πληρώσουν οι Έλληνες πολίτες τα εισιτήρια των είκοσι επτά που απήγαγε το Ισραήλ και γύρισαν πίσω αεροπορικά;». Ήταν για εσάς πολύ κεντρικό ερώτημα. Τόσο κεντρικό ερώτημα που βάλατε μάλιστα και δημοσιογράφο από την κρατική ΕΡΤ -γιατί την έχετε κάνει κρατική, όχι δημόσια- να ρωτήσει και τον κ. Μαρινάκη αν είναι εύλογο το ερώτημα για τους είκοσι επτά.

Ποιοι είκοσι επτά; Αυτοί που ήταν σε ανθρωπιστική αποστολή και τους απήγαγαν ένοπλες ισραηλινές δυνάμεις σε διεθνή ύδατα. Και όχι μόνο δεν καταδικάσατε, ντραπήκατε να καταδικάσετε αυτή την πράξη, αλλά συζητάτε και το αν πρέπει να πληρώσουν οι είκοσι επτά τα εισιτήριά τους.

Σας έχω μία πρόταση, και δεν κάνω πλάκα. Αναλαμβάνουμε εμείς ως Νέα Αριστερά, πληρώνουμε εμείς τα εισιτήρια των είκοσι επτά, άμα μου πείτε με ποιον τρόπο θα πληρώσετε τα 540 εκατομμύρια που χρωστάτε στις τράπεζες. Σκεφτείτε το, κι εμείς εδώ είμαστε, τα λεφτά τα έχουμε.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο, υπό την προϋπόθεση ότι θα πληρώσετε τα 500 εκατομμύρια είπατε;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Όχι, εμείς τα είκοσι επτά εισιτήρια, τα 500 εκατομμύρια η Κυβέρνηση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Ηλιόπουλε.

Επόμενος ομιλητής ο κ. Ιωάννης Κόντης, ανεξάρτητος, και θα ακολουθήσει ο κ. Καπετάνος, η κ. Φωτίου και μετά ο κ. Καραθανασόπουλος.

Κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μια και το ‘φερε η κουβέντα, να θυμίσουμε ότι σαν χτες δολοφόνοι ισλαμιστές τρομοκράτες της Χαμάς επιτέθηκαν και εισέβαλαν στο Ισραήλ, δολοφόνησαν 1.600 άτομα, νέα παιδιά, και άρχισαν έναν πόλεμο ο οποίος συνεχίζεται σήμερα και βάσει αυτού του πολέμου το Ισραήλ έχει κάνει blockade στα ύδατά του τα χωρικά, το οποίο επεκτείνεται μέχρι και εκατό μίλια.

Για όσους δεν γνωρίζουν, σύμφωνα με την απόφαση του ΟΗΕ στην παρόμοια περίπτωση του Mavi Marmara το 2010, όπου σκοτώθηκαν και δέκα άτομα στην επίθεση της Sayeret, των ειδικών δυνάμεων του Ισραήλ. Εβδομήντα πέντε μίλια ήταν τότε. Ο ΟΗΕ έδωσε δίκιο επαναλαμβάνω, γιατί είπε ότι ήταν σε εμπόλεμη κατάσταση.

Το έχετε παραγνωρίσει όλοι και μιλάτε συνέχεια για διεθνή ύδατα. Να ξέρετε ότι μπορεί να ποντίσει νάρκες -και το λέω σαν πλοίαρχος, και έχω πάρει τέτοιες οδηγίες σε εμπόλεμες περιοχές, να αποφεύγω και πενήντα και ογδόντα μίλια- να ξέρετε ότι μπορεί να κουβαλάνε αυτά τα πλοιάρια ρουκέτες, όπως κουβαλούσαν τότε οι Τούρκοι, τους οποίους σκότωσαν, οι δέκα Τούρκοι.

Και μην λέμε ό,τι μας έρθει στο μυαλό ψάχνοντας να βρούμε εάν έχει δίκιο κάποιος ή δεν έχει. Απόλυτο δίκιο έχει, σύμφωνα -ξαναλέω- με τις διεθνείς αποφάσεις. Τώρα, αν εμείς θέλουμε να εφεύρουμε ανάλογα με το πώς μας αρέσει, ας πούμε ότι είναι διαφορετικά τα πράγματα. Όπως και να έχει, θα αποφασίσουν πάλι οι διεθνείς οργανισμοί.

Και να πω και κάτι άλλο, χτες στην επιστροφή εμείς δεν λέμε να μην ερχόντουσαν οι είκοσι επτά, και σίγουρα είχαν και βουλευτή μαζί τους και σίγουρα έπρεπε να φροντίσει το κράτος για την ασφαλή επιστροφή της. Δεν υπάρχει κουβέντα για αυτό. Ό,τι και να είναι και ό,τι και να έκανε, είναι βουλευτής στο εξωτερικό, συνέβη αυτό το γεγονός.

Οι αλληλέγγυοι Ευρωπαίοι, τους οποίους δεν ήθελε καμία χώρα, οι εκατόν πενήντα, γιατί έπρεπε να έρθουν με δική μας ναυλωμένη πτήση, Τούρκοι, Γάλλοι, Ιταλοί, για τους οποίους οι χώρες τους είπαν ότι δεν πληρώνουν αεροπλάνο για να έρθουν; Η Μελόνι είπε «Εγώ για τους δέκα Ιταλούς δεν πληρώνω αεροπλάνο για να έρθουν. Οι Τούρκοι, ο Ερντογάν, που είναι πίσω από αυτά τα σκάφη, δεν πλήρωσε. Και πληρώσαμε εμείς και φέραμε εκτός από τους είκοσι επτά, που επαναλαμβάνω καλώς ήρθαν, καλώς επέστρεψαν, παρότι μέσα υπάρχουν και ορισμένοι επαγγελματίες ακτιβιστές, που δέκα χρόνια γυρνάνε τις θάλασσες και διασώζουν κόσμο χωρίς να ξέρουμε και πώς αμείβονται. Οι άλλοι, ναι, καλώς ήρθαν, και του κυρίου Ναυάρχου ο γιος και η κυρία βουλευτής. Και ξαναλέω έπρεπε να φροντίσουμε άμεσα για την ασφάλειά τους, εννοείται.

Οι υπόλοιποι, ξαναλέω, όλοι αυτοί, η Γκρέτα Τούνμπεργκ εκεί, όλοι αυτοί οι πανηγυρτζήδες, για ποιον λόγο ήρθανε με το δικό μας ναυλωμένο αεροσκάφος; Το κλείνω εδώ και πάμε παρακάτω στο νομοσχέδιο.

Κύριε Υπουργέ, νομοσχέδια έχω δει πάρα πολλά. Είμαι δύο χρόνια εδώ στη Βουλή. Λίγο είμαι, αλλά έχω δει πάρα πολλά. Το θέμα είναι να εφαρμόζουμε αυτά που θέλουν να κάνουν τα νομοσχέδια. Μιλάμε για την εκμάθηση των ΑΜΕΑ. Η Ελλάδα έχει 12% ΑΜΕΑ. Είναι ο πληθυσμός μας ο οποίος βρίσκεται στο περιθώριο. Δεν πρέπει να τους εντάξουμε αυτούς κάποτε, είτε μαθησιακά, είτε επαγγελματικά, πραγματικά; Θα υπάρξει σοβαρή εκπαίδευση για τους ΑΜΕΑ; Θα υπάρξει σοβαρή ένταξή τους στην αγορά την επαγγελματική;

Μιλάμε για τα στάδια. Εγώ όταν ήμουν στον Άρη -εδώ και δώδεκα χρόνια- ήμασταν το πρώτο γήπεδο που φτιάξαμε πρόσβαση των ΑΜΕΑ στο γήπεδο. Χαλάσαμε όλη την κερκίδα στη θύρα 7, μια μεγάλη εξέδρα, την κάναμε σαν ένα μεγάλο πλατύσκαλο και βάζαμε πενήντα αναπηρικά καροτσάκια εκεί, με πρόσβαση από το ασανσέρ ειδικά για αυτούς. Και μέχρι σήμερα υπάρχει.

Τα άλλα γήπεδα της χώρας έχουν τη δυνατότητα να το κάνουν; Τότε θυμάμαι κόστισε και πολλά χρήματα, αλλά θέλαμε να το κάνουμε. Στα άλλα γήπεδα που είναι δύσκολο να γίνουν αυτά, για την πρόσβαση των ΑΜΕΑ, υπάρχει η θέληση της πολιτείας να δει αυτό που ψηφίζει σήμερα ότι όντως θα γίνει πραγματικότητα -γιατί είναι κοστοβόρο- και ότι όντως θα γίνει πράξη ή θα το αφήσουμε στα χαρτιά και θα λέμε ότι οι ΑΜΕΑ πρέπει να έχουν πρόσβαση, αλλά τελικά δεν θα έχουν πρόσβαση;

Διότι υπάρχουν γήπεδα δύσκολα που για να γίνει αυτό -εκτός και αν τους βάλουμε στον αγωνιστικό χώρο που δεν μπορεί να γίνει- απαιτούνται τουλάχιστον κάποιες εκατοντάδες χιλιάδες ευρώ, να γίνουν διαμορφώσεις των κερκίδων κ.λπ.. Μακάρι, λοιπόν, να το δούμε να εφαρμόζεται. Εγώ αυτό θέλω να δω και θέλω να το πιστεύω.

Όσο για τις σχολές, κάποιες ή και όλες -δεν ξέρω, γιατί δεν έχω εμβαθύνει στο νομοσχέδιο επειδή δεν ήμουν στις επιτροπές- θα πληρώνονται από το Ταμείο Ανάκαμψης τα έξοδα; Οι σχολές αυτές είναι 100% κρατικές; Διότι αν περιμένουμε να υπάρχει η εύρυθμη λειτουργία τους από το Ταμείο Ανάκαμψης, μέχρι να μας πληρώνει το Ταμείο Ανάκαμψης, τι θα γίνει όταν σταματήσουν αυτά τα έσοδα που έρχονται από εκεί; Εγώ πιστεύω πως σε λίγο καιρό θα μας πούνε ότι σταματάει μέσα στις περικοπές που κάνει η Ευρωπαϊκή Ένωση και από εδώ και εμπρός θα μας ελέγχει και τον προϋπολογισμό μας και θα λέει ότι οι προϋπολογισμοί πρέπει να είναι κουτσουρεμένοι στην υγεία, στην άμυνα, σε όλα.Εγώ θα ευχηθώ μακάρι όλα αυτά να γίνουν πράξη, να γίνουν πραγματικότητα και να δούμε πραγματική εκπαίδευση, επαγγελματική.

Θυμίζω στην εποχή μου, κύριε Υπουργέ, είχαμε επαγγελματικές σχολές -κατώτατες- και έβγαιναν στελέχη από τη Σιβιτανίδειο, από τα ΚΑΤΕΕ, ΣΕΛΕΤΕ, ΑΣΕΤΕΜ. Έβγαιναν τεχνίτες. Έβγαιναν ηλεκτρολόγοι, βοηθοί ηλεκτρολόγων. Ήταν μικρό πολυτεχνείο, όπως το έλεγαν τότε. Σήμερα δεν υπάρχουν αυτά στον βαθμό που έβγαιναν τότε και στελέχωναν και επιχειρήσεις και μονάδες και επαγγελματίες. Μακάρι να δούμε να βγαίνουν.

Δυστυχώς, έχει εκλείψει η πραγματική επαγγελματική κατάρτιση, η οποία σε επίπεδα επιστημονικά -να το πω- και γνώσεων είναι σε μηδαμινό επίπεδο. Τα παιδιά δεν στρέφονται προς τα εκεί και αυτό είναι το σημαντικό. Τα παιδιά είτε θέλουν να γίνουν δικηγόροι ή γιατροί, είτε δεν πάνε στην τεχνική και τεχνολογική κατάρτιση. Πρέπει να τους δώσουμε κίνητρο για να καταλάβουν ότι μέσα από εκεί θα υπάρχει η δυνατότητα να αποκτήσουν και γνώσεις, αλλά και να είναι επιθυμητοί στην αγορά εργασίας. Αυτό πρέπει να τους δώσουμε να καταλάβουν και όχι ότι θα είναι κάποιοι βοηθοί, οι οποίοι θα κουβαλάνε τα κατσαβίδια και τα σφυριά. Πρέπει να δούνε ότι όντως θα αποκτούν γνώση και ότι θα είναι αναγκαίοι.

Κάποτε υπήρχαν μηχανικοί, βοηθοί μηχανικών αεροσκαφών και όλα αυτά τα επαγγέλματα. Τώρα δεν υπάρχει τίποτα. Υπάρχουν κάποιοι πρακτικοί, οι οποίοι βγαίνουν και μαθαίνουν, λες και πηγαίνουν σε ένα συνεργείο αυτοκινήτων για να γίνουν βοηθοί του μάστορα και να μάθουν πρακτικά.

Μακάρι, λοιπόν, να δούμε ξανά να ζωντανεύει η τεχνολογική τεχνική κατάρτιση που υπήρχε πριν πολλά χρόνια και όντως, θα τη χαιρετίσουμε πραγματικά και θα πούμε ότι η Ελλάδα αποκτά και κάτι το οποίο της λείπει τα τελευταία χρόνια.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο επί της διαδικασίας αυστηρά και πολύ σύντομα.

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο για μία παρέμβαση.

**ΔΗΜΗΤΡΙΟΣ ΜΑΝΤΖΟΣ:** Σας ευχαριστώ πολύ για τον λόγο.

Μας κάνει ιδιαίτερη εντύπωση η διαρκής απουσία της κυρίας Υπουργού από την Αίθουσα της Βουλής. Από το πρωί έως και αυτήν την ώρα -πλέον είναι 19.15’- και σε λίγο εξαντλείται και ο κατάλογος των ομιλητών, δεν είναι παρούσα η κυρία Υπουργός στην Αίθουσα της Βουλής.

Δεν αμφισβητούμε τον κύριο Υφυπουργό και την επάρκειά του, όμως είναι πολύ προβληματικό όταν έχουν ανοιχτεί ευρύτερα θέματα εκπαιδευτικής πολιτικής, ευρύτερα θέματα αρμοδιότητας του Υπουργείου Παιδείας, να μην είναι εδώ η αρμόδια Υπουργός που είναι και υποχρεωμένη να τα απαντήσει.

Για παράδειγμα, ο Πρόεδρος του κινήματος, ο εισηγητής μας, οι ομιλητές μας και πολλοί συνάδελφοι της Αντιπολίτευσης, έχουν θέσει ζητήματα πολύ σοβαρά για την ανώτατη εκπαίδευση, για την επαγγελματική εκπαίδευση, τα οποία η κυρία Υπουργός οφείλει να απαντήσει. Ανέλαβε να τα απαντήσει αντί της Κυβερνήσεως ο Κοινοβουλευτικός Εκπρόσωπος της Πλειοψηφίας κακήν κακώς -όπως τα απάντησε, ανταπαντήθηκαν οι απαντήσεις του- ωσάν να είναι κυβερνητικός εκπρόσωπος.

**ΠΡΟΕΔΡΕΥΩΝ (Βασίλειος Βιλιάρδος):** Κατανοητό, κύριε Μάντζο. Από την πλευρά της Βουλής είναι αρκετό να είναι κάποιος από την Κυβέρνηση.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, ολοκληρώνω το επιχείρημα.

Η ερώτηση είναι γιατί φυγομαχεί έτσι η κυρία Υπουργός και έχει εγκαταλείψει εδώ τον Υφυπουργό της, τον κ. Βλάση;

Να πούμε και κάτι ακόμα, το οποίο είναι και θεσμικά σοβαρό. Δεν είναι πολιτική αυτή η παρατήρηση. Από όσο γνωρίζουμε, ο παριστάμενος Υφυπουργός Παιδείας κ. Βλάσης, δεν έχει νομοθετική πρωτοβουλία με την απόφαση 2187/18-3-2025 του Πρωθυπουργού της χώρας. Δεν έχει νομοθετική πρωτοβουλία.

Επειδή προλαμβάνω την ένσταση ότι συνεπικουρήθηκε από τον επίσης Υφυπουργό Παιδείας για λίγα λεπτά της ώρας, σε μια γκεστ σταρ εμφάνιση, τον κ. Παπαϊωάννου, ούτε ο κ. Παπαϊωάννου έχει νομοθετική πρωτοβουλία σύμφωνα με την αμέσως επόμενη απόφαση του Πρωθυπουργού, την 2188/18-3-2025.

Αυτά είναι πολύ σοβαρά ζητήματα και δεν μπορεί, κύριε Πρόεδρε, να προχωρήσουμε στην ψήφιση του σχεδίου νόμου εάν δεν εμφανιστεί η Υπουργός Παιδείας που έχει τη νομοθετική πρωτοβουλία. Αυτό είναι μια βαρύτατη προσβολή, μία ακόμα προσβολή της Κυβέρνησης προς τη Βουλή. Δεν μας φτάνει η εικόνα της κοινοβουλευτικής Πλειοψηφίας που είναι αποκαρδιωτική. Επισπεύδων κόμμα ενός νομοσχεδίου η Νέα Δημοκρατία και είναι αυτή τη στιγμή δύο οι παριστάμενοι Βουλευτές.

Δεν μας φτάνει η απουσία της κοινοβουλευτικής Πλειοψηφίας και το κρυφτό στην κορυφαία διαδικασία του Ιουλίου και στη θεσμική εκτροπή για τον ΟΠΕΚΕΠΕ, τώρα έχουμε και απόντες Υπουργούς που έχουν τη νομοθετική πρωτοβουλία.

Κύριε Πρόεδρε, πρέπει κάποια στιγμή -και απευθύνομαι σε εσάς ως προεδρεύοντα της διαδικασίας- να σταματήσει αυτός ο εμπαιγμός της Κυβέρνησης προς το Κοινοβούλιο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Μάντζο. Έχει καταγραφεί και θα μεταφερθεί.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Απλά θα ήθελα να τονίσω ότι για όλα τα θέματα που έθεσαν οι Κοινοβουλευτικοί Εκπρόσωποι απάντησε αντίστοιχα και ο δικός μας Κοινοβουλευτικός Εκπρόσωπος.

Κατά δεύτερον, σήμερα το νομοσχέδιο αφορά την επαγγελματική κατάρτιση, το οποίο είναι το καθαρά δικό μου χαρτοφυλάκιο.

Τρίτον, η Υπουργός θα έρθει με το κλείσιμο της ημέρας.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Επόμενος ομιλητής είναι ο κ. Χρήστος Καπετάνος, Βουλευτής της Νέας Δημοκρατίας. Θα ακολουθήσουν η κ. Φωτίου, η κ. Σπυριδάκη και ο κ. Καραθανασόπουλος.

Κύριε συνάδελφε, έχετε τον λόγο.

**ΧΡΗΣΤΟΣ ΚΑΠΕΤΑΝΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, σήμερα συζητούμε ένα νομοσχέδιο που δεν είναι απλώς εκπαιδευτικό. Είναι ένα νομοσχέδιο αναπτυξιακό, κοινωνικό και εθνικό. Διότι η παιδεία δεν είναι μια διοικητική αρμοδιότητα, είναι η κινητήρια δύναμη της χώρας.

Από την αρχή, εγώ θέλω να συγχαρώ όλη την ηγεσία του Υπουργείου Παιδείας και την κ. Ζαχαράκη, όπου άκουσα την πλευρά του ΠΑΣΟΚ, αλλά νομίζω ότι εκπροσωπείται επάξια το Υπουργείο Παιδείας. Είναι ο αρμόδιος Υφυπουργός, ο Κώστας Βλάσης και θέλω να τον συγχαρώ για τη συστηματική του…

**ΔΗΜΗΤΡΙΟΣ ΜΑΝΤΖΟΣ:** Δεν είναι προσωπικό το θέμα. Είναι θεσμικό.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Είναι θεσμικό.

**ΧΡΗΣΤΟΣ ΚΑΠΕΤΑΝΟΣ:** Θεσμικότατα σας μιλάω. Ο κ. Βλάσης έχει τον τομέα τον συγκεκριμένο. Σας απάντησε και εκείνος.

Ξέρετε δεν είναι σπάνιο το φαινόμενο το να έρχεται ένας Υπουργός αργότερα. Σας είπε ο κύριος Υφυπουργός ότι θα έρθει η κ. Ζαχαράκη αργότερα και θα σας απαντήσει. Νομίζω είναι διαδικαστικό το θέμα και δεν αξίζει να μένουμε σε αυτό.

Θέλω να συγχαρώ και την εισηγήτριά μας, την Ιωάννα Λυτρίβη, για την σαφή, εμπεριστατωμένη και ουσιαστική ανάλυση του νομοσχεδίου. Τη συνεχάρη και η αντιπολίτευση, είναι αλήθεια αυτό.

Με αυτά τα στοιχεία η παράταξή μας αποδεικνύει ότι δουλεύει με σχέδιο και με όραμα και με συντονισμό. Η μεγάλη τομή του νομοσχεδίου αυτού είναι οι Ακαδημίες Επαγγελματικής Κατάρτισης. Πρόκειται για έναν νέο θεσμό που αλλάζει ριζικά τον τρόπο με τον οποίο αντιμετωπίζουμε τόσο την τεχνική, όσο και την επαγγελματική εκπαίδευση. Για δεκαετίες, βλέπετε, η ελληνική κοινωνία είχε μάθει να βλέπει τα πανεπιστήμια ως μονόδρομο. Τα παιδιά μας έπρεπε να πάνε να σπουδάσουν συγκεκριμένα επαγγέλματα., Όμως, η αλήθεια είναι πως η αγορά εργασίας σήμερα ζητά αλλαγές και ζητά τεχνίτες, ειδικούς επαγγελματίες, ανθρώπους που ξέρουν να παράγουν, να επινοούν, να δημιουργούν αξία.

Οι ακαδημίες αυτές έρχονται να καλύψουν ένα κενό. Δεν λύνουν όλα τα προβλήματα. Δεν είναι η πανάκεια που επιλύει το θέμα της επαγγελματικής εκπαίδευσης, είναι όμως ένα σημαντικό σύγχρονο πρόγραμμα σπουδών, με συμμετοχή των ίδιων των επιχειρήσεων στον σχεδιασμό, με πραγματική μαθητεία και με πιστοποίηση που αναγνωρίζεται παντού στην Ελλάδα και στο εξωτερικό. Είναι, με απλά λόγια, το εκπαιδευτικό εργαλείο που φέρνει κοντά το σχολείο με την οικονομία και δίνει στους νέους μια τρίτη ρεαλιστική επιλογή.: ούτε απλή θεωρητική μόρφωση, ούτε ανασφάλεια της ανεργίας, αλλά δεξιότητα, εργασία, προοπτική.

Επιτρέψτε μου να πω ότι ειδικά για τις περιφέρειες της χώρας μας και για τη Θεσσαλία από όπου κατάγομαι, αυτή η μεταρρύθμιση μπορεί να αποδειχθεί σημαντική, γιατί οι ακαδημίες μπορούν να αναπτύξουν ειδικότητες που έχουν άμεση σχέση με τον τόπο μας, με την περιφέρειά μας. Παράδειγμα, με την αγροδιατροφή, την ενέργεια, τη μηχανολογία, την πληροφορική, τον τουρισμό, την υγεία. Να μπορούν, δηλαδή, νέοι και νέες από τη Λάρισα, τα Φάρσαλα, την Ελασσόνα, το Συκούριο, την Αγιά, να σπουδάσουν κοντά στον τόπο τους, να μαθαίνουν μια τέχνη με μέλλον και να εργάζονται εκεί που ζουν και αγαπούν τον τόπο τους. Αυτό είναι ανάπτυξη με κοινωνική δικαιοσύνη. Αυτή είναι η Ελλάδα η πραγματική που παράγει, που κρατά τα παιδιά της στην επαρχία και δεν τα στέλνει μόνο στα μεγάλα αστικά κέντρα όπου είναι τα πανεπιστήμια.

Αξίζει, όμως, να δούμε πέρα από τις ακαδημίες και τη συνολική εικόνα -έτσι, με μικρές παρεμβολές- της εκπαιδευτικής πολιτικής της Νέας Δημοκρατίας. Αυτή η Κυβέρνηση στην παιδεία έχει εισαγάγει κανόνες αξιοκρατίας και διαφάνειας για τους εκπαιδευτικούς. Οι διορισμοί και οι μετακινήσεις γίνονται με καθαρά κριτήρια. Επιβραβεύεται η συνέπεια, η προσφορά, η υπηρεσία στα δύσκολα. Τελειώνει οριστικά η αδικία και η αδιαφάνεια και αυτό δεν είναι τεχνική ρύθμιση, είναι αναγνώριση ανθρώπων που υπηρετούν την παιδεία με ήθος. Επίσης, ενισχύεται η προσχολική αγωγή και η φοιτητική μέριμνα.

Η Κυβέρνηση του Κυριάκου Μητσοτάκη αποδεικνύει για ακόμα μια φορά ότι καμία οικογένεια, κανένας φοιτητής, κανένα παιδί δεν μένει πίσω. Με υποδομές, με ψηφιακές διαδικασίες, με στήριξη των φοιτητών που προσπαθούν μακριά από το σπίτι τους.

Τέλος, ο ψηφιακός μετασχηματισμός της εκπαίδευσης, το σχολείο και το πανεπιστήμιο, περνούν στην εποχή της τεχνολογίας με νέα εκπαιδευτικά εργαλεία, με επιμόρφωση των δασκάλων και εύκολη πρόσβαση για όλους. Γιατί η παιδεία δεν είναι πια στατικός θεσμός, είναι ζωντανή διαδικασία μάθησης.

Κυρίες και κύριοι συνάδελφοι, θα είμαι σύντομος. Θέλω να σας πω μόνο, κλείνοντας, ότι το σημερινό νομοσχέδιο δεν είναι μία ακόμα μεταρρύθμιση, την οποία την εισαγάγουμε, την οποία η Κυβέρνηση την προτείνει και η Αντιπολίτευση διαφωνεί. Πρέπει να το δούμε ως μία τομή ουσίας. Είναι μια τομή ουσίας, που μπορεί να αλλάξει τη νοοτροπία, να επαναπροσδιορίσει την αξία της τεχνικής εκπαίδευσης και να σπάσει τα στερεότυπα δεκαετιών. Μπορεί να δώσει στους νέους μας πραγματικά εργαλεία ζωής με παραγωγικό δυναμικό, με γνώσεις και δεξιότητες, να δώσει στις τοπικές κοινωνίες νέες ευκαιρίες ανάπτυξης. Γιατί η παιδεία δεν αλλάζει με συνθήματα αλλά με πράξεις.

Αυτή η πράξη σήμερα έχει την υπογραφή της Νέας Δημοκρατίας και του Κυριάκου Μητσοτάκη.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καπετάνο.

Η κ. Φωτίου τελικά δεν θα μιλήσει, οπότε τον λόγο έχει η κ. Κατερίνα Σπυριδάκη, Βουλευτής του ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, πριν ξεκινήσω θα ήθελα να ευχαριστήσω τον κ. Καραθανασόπουλο για την παραχώρηση της θέσης.

Ξεκινάω, λοιπόν, λέγοντας ότι η σημερινή συζήτηση για το νομοσχέδιο του Υπουργείου Παιδείας, που αφορά τη σύσταση Ακαδημιών Επαγγελματικής Κατάρτισης, δεν είναι ούτε τεχνική ούτε δευτερεύουσα. Και αυτό, γιατί αφορά τον τρόπο με τον οποίο η πολιτεία αντιλαμβάνεται το δικαίωμα των νέων ανθρώπων στη μόρφωση, το δικαίωμά τους να αποκτούν δεξιότητες και τελικά να διεκδικούν μια αξιοπρεπή ζωή μέσα από την εργασία τους.

Η επαγγελματική κατάρτιση και εκπαίδευση δεν είναι πάρεργο του εκπαιδευτικού μας συστήματος. Είναι ο πυλώνας που συνδέει την εκπαίδευση με την παραγωγή, τη θεωρία με την πράξη, τη γνώση με την απασχόληση. Όταν ο πυλώνας αυτός δεν ενδυναμώνεται κατάλληλα, τότε όλο το οικοδόμημα της ανάπτυξης κινδυνεύει να αποτύχει. Και όμως εδώ και χρόνια το ζήτημα αυτό παραμένει ένας αδύναμος κρίκος. Υποστελεχωμένες σχολές, καθυστερήσεις στην πιστοποίηση, εξοπλισμός που σαπίζει στις αποθήκες, σπουδαστές και εκπαιδευτές που προσπαθούν να κρατήσουν τις δομές όρθιες με προσωπικό τους αγώνα.

Η αλήθεια είναι ότι ο χώρος της επαγγελματικής εκπαίδευσης στη χώρα μας μένει υποτιμημένος και κατακερματισμένος. Μέσα σε λίγα μόλις χρόνια έχουμε επτά τροποποιήσεις του ν.4763/2020. Υπουργοί εναλλάσσονται και έρχονται νέα νομοθετήματα, χωρίς όμως συνοχή και χωρίς μακρόπνοο σχέδιο. Αν η παιδεία, βέβαια, είχε τη σταθερότητα που έχει η επικοινωνιακή σας στρατηγική, τότε σίγουρα η χώρα μας θα έχει προκόψει πολύ περισσότερο.

Η Κυβέρνησή σας, λοιπόν, δεν έχει δείξει την απαραίτητη συνέπεια στην εφαρμογή μιας ενιαίας πολιτικής, μιας πολιτικής για την παιδεία που θα επενδύει στη μόρφωση και όχι στην απόκτηση δεξιοτήτων. Μια πολιτική που μας φέρνετε συνεχώς, η οποία έχει αποσπασματικά κομμάτια, νομοθετήματα που επιδιώκουν πάντα να κερδίσουν επικοινωνιακές διατυπώσεις παρά ουσιαστικά αποτελέσματα. Για παράδειγμα τα ΚΕΕΚ, που ήρθαν ως μία μεγάλη μεταρρύθμιση επαγγελματικής εκπαίδευσης και παρουσιάστηκαν ως τομή, αλλά ακόμα παραμένουν ανεφάρμοστα, χωρίς να έχουμε δει κάτι στην πράξη.

Τώρα, κυρίες και κύριοι της Κυβέρνησης, μας φέρνετε τις Ακαδημίες Επαγγελματικής Κατάρτισης, μία ακόμα νέα δομή, χωρίς να έχει αποσαφηνιστεί ποιο ακριβώς είναι το κενό που καλούνται να καλύψουν.

Στο ΠΑΣΟΚ έχουμε υποστηρίξει διαχρονικά ότι η σύνδεση της εκπαίδευσης με την αγορά εργασίας είναι εκ των ων ουκ άνευ προϋπόθεση. Σε αυτό, λοιπόν, το επίπεδο δεν παραβλέπουμε την πρόθεση του νομοσχεδίου να ενισχύσει τις τοπικές συνεργασίες και να δώσει ρόλο στους οικονομικούς φορείς. Η σύμπραξη του δημοσίου με τον ιδιωτικό τομέα στην επαγγελματική κατάρτιση υπό κατάλληλες συνθήκες μπορεί να αποδειχθεί γόνιμη, εφόσον όμως διασφαλίζεται η διαφάνεια, η ισότητα των ευκαιριών και ο δημόσιος έλεγχος. Θεωρείτε ότι τα έχετε διαφυλάξει επαρκώς όλα αυτά;

Από εκεί και πέρα, η φιλοσοφία του νομοσχεδίου παρουσιάζει κάποια προβλήματα και κάποιες ασάφειες. Πριν, μιλώντας στον διάδρομο, δεν ήμουν σίγουρη αν πρέπει να αναφερθώ, γιατί πολλοί γινόμαστε φοβικοί όσον αφορά τις συνεργασίες δημόσιου και ιδιωτικού τομέα. Σε αυτό το σημείο θα ήθελα να επαναφέρω μια πρόταση που είχα καταθέσει η ίδια στην Υφυπουργό Τουρισμού πέρυσι.

Το ότι έχουμε κενά σε ανθρώπους, σε υπαλληλικό προσωπικό, στηρίζεται στο ότι οι συνθήκες εργασίας και η προοπτική στη χώρα μας είναι πολύ χαμηλού επιπέδου. Αν θέλουμε, λοιπόν, όντως να επιστρέψουν οι άνθρωποι που είναι στον τουρισμό, δεν χρειάζεται μια ακαδημία κατάρτισης. Χρειάζονται συγκεκριμένα δικαιώματα, συγκεκριμένες συνθήκες εργασίας. Βρίσκουμε αυτές τις συνθήκες εργασίας, δίνουμε κίνητρα στους εργοδότες ώστε να μπορέσουν να μπουν σε αυτή τη διαδικασία μέσω ενός σήματος και δίνουμε τις ανάλογες ελαφρύνσεις. Και αυτό σύμπραξη είναι. Όποτε το λέω για να δούμε ότι υπάρχουν συμπράξεις και συμπράξεις, συνεργασίες και συνεργασίες.

Γυρίζω ξανά στα του νομοσχεδίου. Καταρχάς δεν μας εξηγείτε επαρκώς, όπως είπα και πριν, ποια είναι τα κενά που έρχεται να καλύψει το νομοσχέδιο, ποια στρατηγική υπηρετεί και κυρίως, πώς συνδέει τις ανάγκες με τις υπάρχουσες δομές. Αντί να ενισχύσετε το Εθνικό Σύστημα Επαγγελματικής Εκπαίδευσης και Κατάρτισης, δημιουργείτε νέες κατηγορίες, νέες επιτροπές, νέα διοικητικά σχήματα, ενώ την ίδια στιγμή βρισκόμαστε στον ευρωπαϊκό πάτο σε θέματα επαγγελματικής εκπαίδευσης. Για κάθε νέα δομή, χωρίς προηγούμενη αξιολόγηση των όσων ήδη υπάρχουν, οδηγούμαστε αναπόφευκτα σε σύγχυση και σε τελική υποβάθμιση.

Είδαμε πάλι ένα μοντέλο ανυπαρξίας ουσιαστικής διαβούλευσης. Η διαβούλευσης, λοιπόν -και το λέω ξανά από αυτό το Βήμα- δεν είναι μια τυπική διαδικασία. Είναι το οξυγόνο της δημοκρατίας. Εσείς κάθε φορά του κλείνετε όλο και περισσότερο τη στρόφιγγα. Δεν ξεχνάμε, λοιπόν, ότι οι αρμόδιοι φορείς εξέφρασαν πολύ σοβαρές επιφυλάξεις για το περιεχόμενο του νομοσχεδίου, όπως ακόμα δήλωσαν και ότι δεν υπήρξε διαβούλευση.

 Όταν οι φορείς λένε, δεν μας ρωτήσατε, το πρόβλημα δεν είναι διαδικαστικό, είναι βαθιά πολιτικό. Αν η Κυβέρνηση φοβάται τη διαβούλευση, τότε σίγουρα φοβάται και την κριτική. Αυτό, κυρίες και κύριοι, θα το λέμε κάθε φορά γιατί συνιστά ένα βαρύτατο και σοβαρότατο δημοκρατικό έλλειμμα, απουσία στοιχειώδους σεβασμού απέναντι στους ανθρώπους που θα κληθούν να εφαρμόσουν τον νόμο και να υποστούν τις συνέπειές του.

Ας μην παραβλέψουμε τις βασικές ασάφειες, ποιος διοικεί τελικά τις ακαδημίες, αφού υπάρχει σύγχυση μεταξύ των αρμοδιοτήτων του υποδιευθυντή και του συντονιστή. Πώς θα συντάσσονται οι οδηγοί κατάρτισης; Με ποια τεχνογνωσία και με ποιον έλεγχο απ’ τον ΕΟΠΠΕΠ;

Ο νόμος λέει ότι το 40% των αποφοίτων θα απορροφούνται από τις επιχειρήσεις και εδώ, εγώ, ακόμα αναρωτιέμαι τι ακριβώς σημαίνει αυτό; Μιλάμε για πλήρη απασχόληση; Για πόσο διάστημα; Με ποιους πόρους; Το 40% απορρόφηση που υπόσχεστε αυτήν τη στιγμή είναι στα χαρτιά. Όμως οι νέοι μας χρειάζονται δουλειές και όχι ποσοστά πάνω σε διαφάνειες.

Αντιλαμβάνεστε, βέβαια, ότι αυτά είναι πολύ κρίσιμα ζητήματα αξιοπιστίας ενός συστήματος που καλείται να δώσει ελπίδες σε χιλιάδες νέους ανθρώπους, διότι γνωρίζουμε ότι η κατάρτιση δεν θα μπορούσε να είναι αποτελεσματική και δεν μπορεί να είναι αποτελεσματική αν δεν στηρίζεται σε εμπεριστατωμένους και σαφείς κανόνες.

Ας δούμε, όμως, λίγο την πραγματικότητα. Οι δημόσιες ΣΑΕΚ λειτουργούν με ελλείψεις προσωπικού και εξοπλισμού. Οι εκπαιδευτές παραμένουν απλήρωτοι επί μήνες. Οι οδηγοί κατάρτισης αλλάζουν απότομα χωρίς προετοιμασία. Οι δομές συγχωνεύονται για λόγους κόστους. Την ίδια στιγμή, ο εξοπλισμός που αγοράστηκε με χρήματα του Ταμείου Ανάκαμψης μένει σε ακατάλληλα κτίρια. Οι σχολές φυτοζωούν, αλλά εσείς φτιάχνετε καινούργιες ταμπέλες γύρω από τις οποίες κατά τον Φεβρουάριο, μάλλον, θα φωτογραφηθείτε.

Πώς, λοιπόν, ιδρύετε καινούργιες δομές όταν οι υπάρχουσες φυτοζωούν; Και επιτρέψτε μου να σταθώ λίγο στο Λασίθι, για να καταλάβετε τι ακριβώς εννοώ. Εκεί ο τουρισμός και η παραγωγή είναι τα βασικά γρανάζια της τοπικής οικονομίας. Η επαγγελματική εκπαίδευση και κατάρτιση, όμως, παραμένει στάσιμη και οι ΑΣΤΕ, οι Ανώτερες Σχολές Τουριστικής Εκπαίδευσης, λειτουργούν με ελάχιστο προσωπικό και σε ανεπαρκείς υποδομές. Οι δημόσιες σχολές κατάρτισης δεν έχουν εργαστήρια, δεν έχουν εξοπλισμό, δεν έχουν καμία σύνδεση με την αγορά. Στο Λασίθι, λοιπόν, και σε όλη την περιφέρεια, η ανάπτυξη τελειώνει στα δελτία Τύπου και δεν φτάνει ποτέ στα εργαστήρια.

Έτσι, αντί να μπορούμε να χτίσουμε συγκριτικό πλεονέκτημα στον τουρισμό και τη φιλοξενία, αφήνουμε τον κλάδο να στηρίζεται μόνο στην εμπειρία και όχι στην κατάρτιση. Αν θέλουμε να μιλήσουμε σοβαρά για ανάπτυξη τουριστική τότε πρέπει πρώτα να επενδύσουμε στην τουριστική εκπαίδευση, να δώσουμε στα παιδιά μας τη δυνατότητα να κάνουν το επάγγελμα που αγαπούν, να αποκτήσουν σύγχρονες δεξιότητες και να βλέπουν την προοπτική τους στον τόπο τους. Αυτό, λοιπόν, θέλω να πω ότι χρειάζεται στον συγκεκριμένο τομέα, ένα εθνικό σχέδιο τουριστικής κατάρτισης και ανάπτυξης ανθρώπινου δυναμικού.

(Στο σημείο αυτό κτυπάει το κουδούνι λήξεως του χρόνου ομιλίας της κ. Βουλευτού)

Θα κόψω ένα κομμάτι από την ομιλία μου, κύριε Πρόεδρε, και θα ήθελα λίγο την ανοχή σας.

Το ζητούμενο, λοιπόν, δεν είναι να καλύπτουν τα νομοθετήματά σας κενές θέσεις, αλλά να μπορούν να δημιουργήσουν σε κάθε τομέα θέσεις εργασίας με αίγλη. Να μπορέσουν να δημιουργήσουν μια γενιά επαγγελματιών που θα νιώθει υπερηφάνεια να εργάζεται στον τουρισμό, στη γεωργία, στη βιομηχανία, στην τεχνολογία, γιατί στο τέλος της ημέρας τα χαρτιά δεν λένε τίποτα.

Αν κάτι λείπει από τη σημερινή πολιτική στην εκπαίδευση είναι ο ανθρωποκεντρικός χαρακτήρας της. Συχνά μιλάμε για προγράμματα, για πλαίσια προσόντων, ψηφιακές δεξιότητες, αλλά δεν σας έχω ακούσει να μιλάτε για ένα παιδί που θέλει να μάθει μια τέχνη, για τον νέο που ψάχνει προοπτική χωρίς να πρέπει να φύγει στο εξωτερικό, για τον εργαζόμενο που θέλει να αναβαθμίσει τις γνώσεις του χωρίς να βρίσκει την ευκαιρία.

Η παιδεία δεν είναι επικοινωνία, είναι κοινωνική δικαιοσύνη και εκεί αποτυγχάνετε καθημερινά. Μεταρρυθμίσεις χωρίς επένδυση στους ανθρώπους, είναι καταδικασμένες να αποτύχουν. Η επαγγελματική εκπαίδευση πρέπει να είναι διαβατήριο των νέων για μια ζωή με αξιοπρέπεια και κυρίως με αυτοπεποίθηση. Να είναι εκείνο το εφόδιο που καλλιεργεί την αίσθηση που προσφέρει στην κοινωνία και ότι αντίστοιχα η κοινωνία σε εμπιστεύεται, σε σέβεται και επενδύει πάνω σου.

Και εκεί είναι νομίζω η μεγάλη διαφορά ανάμεσα στην Κυβέρνησή σας και σε μία παράταξη που πιστεύει πραγματικά στη δύναμη της παιδείας ως μοχλού κοινωνικής κινητικότητας. Εμείς το ΠΑΣΟΚ λοιπόν -και ολοκληρώνω, κύριε Πρόεδρε- δεν αντιλαμβανόμαστε την εκπαίδευση ως εργαλείο δημοσίων σχέσεων. Τη βλέπουμε ως βασική εκπαίδευση της χώρας για το αύριο.

Σας ευχαριστώ πάρα πολύ και για την ανοχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, την κ. Σπυριδάκη.

Επόμενος ομιλητής είναι ο κ. Νικόλαος Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας. Θα ακολουθήσει ο κ. Πασχαλίδης.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Επιτρέψτε μου να κάνω έναν σχολιασμό για την πορεία εξέλιξης των πραγμάτων της Εξεταστικής για τον ΟΠΕΚΕΠΕ, απ’ τη στιγμή που είμαι και μέλος της. Από την πρώτη στιγμή είχαμε πει ότι η Κυβέρνηση μέσω της συγκρότησης εξεταστικής επιτροπής προσπαθεί να απαλλάξει τους Υπουργούς της, οι οποίοι είναι στη συγκεκριμένη δικογραφία, από τις ποινικές ευθύνες.

Φαίνεται ότι μέσα από αυτήν τη διαδικασία και της εξεταστικής επιτροπής, η κυβερνητική Πλειοψηφία επιδιώκει να χειραγωγήσει τις διαδικασίες, τόσο για το ποιοι μάρτυρες θα καταθέσουν αλλά και πότε αυτοί θα καταθέσουν, στα πλαίσια της συνολικότερης προσπάθειας συγκάλυψης του σκανδάλου του ΟΠΕΚΕΠΕ. Ένα σκάνδαλο το οποίο είναι υπαρκτό και το οποίο έχει τη σφραγίδα της Νέας Δημοκρατίας.

Έτσι, λοιπόν, έχουμε τοποθετήσεις προέδρων του ΟΠΕΚΕΠΕ οι οποίοι αλληλοαναιρούνται μεταξύ τους, ο καθένας προσπαθεί να πείσει ότι η δικιά του θητεία ήταν η καλύτερη. Έχουμε αντιπροέδρους του ΟΠΕΚΕΠΕ που δεν γνώριζαν, δεν θυμούνταν, δεν ήξεραν, δεν έλεγαν και δεν λένε τίποτα. Από αυτήν την άποψη, όλο αυτό το σκηνικό το οποίο διαμορφώνεται προσπαθούν με κάθε τρόπο να συγκαλύψουν συνολικά οι λειτουργοί αυτής της επιτροπής, να συγκαλύψουν αυτό που λέγαμε από την πρώτη στιγμή, χωρίς όμως να τα καταφέρνουν. Ότι είναι ένα σκάνδαλο το οποίο φέρνει την υπογραφή της Κυβέρνησης της Νέας Δημοκρατίας, πάνω στο έδαφος της Ευρωπαϊκής Ένωσης και της κοινής αγροτικής πολιτικής.

Λέμε το «πάνω στο έδαφος της Ευρωπαϊκής Ένωσης», γιατί ο ΟΠΕΚΕΠΕ είχε διαπίστευση από την Ευρωπαϊκή Ένωση όλα αυτά τα χρόνια, μέχρι το 2014, ότι μπορούσε να παίξει αυτόν τον ρόλο. Άρα, η Ευρωπαϊκή Ένωση έλεγχε τον ΟΠΕΚΕΠΕ. Γνώριζε όλες τις αλλαγές οι οποίες γίνονταν, αλλά και τα πεπραγμένα του οργανισμού. Από αυτήν την άποψη δεν είχε εντοπίσει τίποτα η Ευρωπαϊκή Ένωση; Ή έκανε τα στραβά μάτια; Έβαζε πλάτη σε όλη αυτήν τη λειτουργία, η οποία αποτυπώνεται καθημερινά με βάση και τις εξελίξεις στην Εξεταστική Επιτροπή του ΟΠΕΚΕΠΕ; Δεν πήρε χαμπάρι τίποτα, δηλαδή; Δεν κατάλαβε; Ένα ζήτημα, λοιπόν, είναι αυτό.

Το δεύτερο ζήτημα είναι το εξής, ότι οι επιδοτήσεις τις οποίες έδινε η κοινή αγροτική πολιτική δίνονταν με βάση τη στρεμματική ενίσχυση και όχι με βάση την παραγωγή. Μια διαδικασία η οποία από την πρώτη στιγμή είχε καταγγελθεί, η αλλαγή αυτού του τρόπου των επιδοτήσεων, και από το ΚΚΕ αλλά και από το οργανωμένο κίνημα των βιοπαλαιστών αγροτών. Έτσι, λοιπόν, μέσω αυτού του τρόπου των επιδοτήσεων, ο όποιος ήταν καθαρά παρασιτικός τρόπος, επί της ουσίας είχαν ένα ακόμη εργαλείο για την επιτάχυνση του ξεκληρίσματος των βιοπαλαιστών αγροτοκτηνοτρόφων. Γιατί το ζήτημα δεν ήταν αν παρήγαγες, αλλά πόσα κτήματα είχες. Πόσα στρέμματα είχες.

Με βάση αυτό έπαιρναν και την αντίστοιχη επιδότηση. Αυτήν την κατάσταση, αυτό δηλαδή το έδαφος πάνω στο οποίο εκτράφηκε το σκάνδαλο του ΟΠΕΚΕΠΕ, δηλαδή των επιδοτήσεων της κοινής αγροτικής πολιτικής, αλλά και της ίδιας της Ευρωπαϊκής Ένωσης, όχι μόνο το συγκαλύπτει η Κυβέρνηση της Νέας Δημοκρατίας, αλλά και όλα τα άλλα κόμματα. Δεν λένε κουβέντα για όλα αυτά.

Βεβαίως, αυτή η βάση, η οποία αποτέλεσε τη διαφθορά και τη διαπλοκή, η οποία βεβαίως βρήκε ένα εύφορο έδαφος στη σαπίλα του αστικού κράτους, βρέθηκε ταυτόχρονα και στον ανταγωνισμό ανάμεσα σε επιχειρηματικούς ομίλους, για το ποιος θα πάρει το μεγαλύτερο κομμάτι στην πίτα. Ένας ανταγωνισμός, ο οποίος είχε πάρει ακραίες εκφράσεις και μάλιστα οι δύο απ’ τις ανταγωνίστριες εταιρείες στο τέλος φτιάξανε κοινοπραξία μεταξύ τους, τόσο πολύ ανταγωνιστές ήταν.

Μάλιστα, συμμετείχαν σε διεθνή διαγωνισμό, πήραν τον διεθνή διαγωνισμό για πέντε χρόνια, έναντι τιμήματος 16 εκατομμυρίων ευρώ. Πόσο ήταν το ετήσιο τίμημα πριν από αυτόν τον διαγωνισμό; 1,1 εκατομμύρια το χρόνο. Τώρα, για 5 χρόνια, 16 εκατομμύρια. Δηλαδή, τρία εκατομμύρια τον χρόνο.

Για φανταστείτε. Ο καπιταλιστικός ανταγωνισμός οδηγεί σε κοινοπραξία και η κοινοπραξία τι διαμορφώνει; Ακόμη πιο υψηλές τιμές, σε βάρος του ΟΠΕΚΕΠΕ και του ελληνικού δημοσίου. Τρίβουν τα χέρια τους οι καπιταλιστές με τέτοιου είδους πράγματα. Βεβαίως όλα αυτά δείχνουν την όλη κατάσταση.

Ταυτόχρονα -εμείς το λέμε καθαρά- αυτή η κατάσταση διαμορφώνει σοβαρούς κινδύνους και για να μη δοθούν φέτος οι επιδοτήσεις στους αγρότες, να λήξει η προθεσμία χωρίς να πάρουν τις επιδοτήσεις, αλλά και μέσα από τη διαδικασία αναθεώρησης της Κοινής Αγροτικής Πολιτικής να μειωθούν ακόμη περισσότερο- αυτό λέει η πρόταση την οποία έκανε η Κομισιόν- για τα επόμενα χρόνια οι αγροτικές επιδοτήσεις και βεβαίως και η διαπάλη ανάμεσα στα κράτη για το ποιο θα έχει τις μικρότερες απώλειες.

Άρα, επί της ουσίας, το αποτέλεσμα -και αξιοποιώντας και το συγκεκριμένο σκάνδαλο- είναι να μειωθούν ακόμη περισσότερο οι επιδοτήσεις για τους αγρότες, σε μια περίοδο μάλιστα που τα προβλήματα των αγροτοκτηνοτρόφων αυξάνονται, σε μια περίοδο που υπάρχουν δεκάδες χιλιάδες αγροτοκτηνοτρόφοι οι οποίοι δεν έχουν αποζημιωθεί για φυσικές καταστροφές πριν από δύο ή τρία χρόνια, ακόμη και από τον «Daniel» και από άλλες φυσικές καταστροφές, από πυρκαγιές, όπως για παράδειγμα στην περιοχή της Αχαΐας.

Βεβαίως, οι κτηνοτρόφοι έχουν να αντιμετωπίσουν και την ευλογιά, η οποία αναπτύχθηκε λόγω της αδυναμίας του κράτους να μπορέσει να παρέμβει άμεσα και να προστατεύσει τους βιοπαλαιστές αγροτοκτηνοτρόφους από την εξάπλωση της ευλογιάς.

Από αυτή την άποψη, λοιπόν, το μόνο όπλο που μένει στα χέρια των αγροτοκτηνοτρόφων είναι η πάλη τους για να μπορέσουν να επιβιώσουν, για να μείνουν στα χωράφια τους. Και σε αυτόν τον δρόμο του αγώνα τον οποίο έχουν επιλέξει η Κυβέρνηση απαντά με καταστολή και συλλήψεις, όπως έγινε χθες. Όμως, αυτός ο δρόμος του αγώνα φέρνει και αποτελέσματα, όπως για παράδειγμα, η εξέλιξη η οποία υπήρχε με την απεργία πείνας του Πάνου Ρούτσι, που ήταν η αλλαγή αυτής της αδιάλλακτης στάσης του κράτους, αλλά και της δικαιοσύνης απέναντι στο δίκαιο αίτημα να μπορεί να μάθει από τι πέθανε το παιδί του. Ήταν αποτέλεσμα αυτού του αγώνα του ίδιου, των συγγενών, αλλά και της συμπαράστασης του λαού και της νεολαίας, όπου επιβεβαιώνεται για μια ακόμη φορά ότι ο λαϊκός παράγοντας μπορεί να αποτελέσει τη θρυαλλίδα που θα αποτρέψει όλες αυτές τις εξελίξεις.

Βεβαίως, στη σημερινή συζήτηση δεν απασχόλησε καθόλου και τις τοποθετήσεις των υπόλοιπων κομμάτων -και αυτό είναι εντυπωσιακό- ότι η Κυβέρνηση κλιμακώνει συνολικότερα την επίθεση απέναντι στον ίδιο τον λαϊκό παράγοντα, απέναντι στην εργατική τάξη και στα υπόλοιπα λαϊκά στρώματα, γιατί ακριβώς πριν από τρεις μέρες κατέθεσε το προσχέδιο του Κρατικού Προϋπολογισμού.

Τι προκύπτει από το προσχέδιο του Κρατικού Προϋπολογισμού; Πρώτον, τα φορολογικά έσοδα για το 2026 προβλέπεται ότι θα αυξηθούν κατά 2,6 δισεκατομμύρια ευρώ επιπλέον. Ποια είναι η κύρια πηγή αυτής της αύξησης; Ο ΦΠΑ, ο κατ’ εξοχήν αντιλαϊκός φόρος, οι έμμεσοι φόροι, οι οποίοι θα αυξηθούν κατά 1,8 δισεκατομμύρια από τα 2,6.

Και ταυτόχρονα, αποδεικνύει και τι άλλο; Ότι αυτές οι θέσεις της Κυβέρνησης στην Έκθεση της Θεσσαλονίκης για τη φορολογική μεταρρύθμιση και την ελάφρυνση των φυσικών προσώπων από την έμμεση φορολογία είναι «άνθρακας ο θησαυρός». Εξανεμίστηκαν ήδη. Και πώς εξανεμίζονται; Είναι πολύ απλό. Η Κυβέρνηση τι λέει; Ότι αυτά τα μέτρα τα οποία παίρνει προς όφελος των φυσικών προσώπων είναι ύψους 1,2 δισεκατομμυρίων ευρώ.

Αν δούμε, όμως, το σύνολο των εσόδων από τους φόρους φυσικών προσώπων, τι επιβεβαιώνεται; Ότι θα μειωθούν μόνο κατά 100 εκατομμύρια. Τα 1,2 δισεκατομμύρια γίνονται 100 εκατομμύρια στην πράξη, στην πραγματικότητα.

Να, λοιπόν, πώς όλα αυτά τα μέτρα, επί της ουσίας, ούτε καν ασπιρίνες δεν είναι, αλλά είναι προσπάθεια να εξαπατήσουμε τον λαό. Και από την άλλη, βεβαίως, τη μεριά, τι έχουμε; Έχουμε νέα αύξηση του Προγράμματος Δημοσίων Επενδύσεων, νέα κίνητρα για τους επιχειρηματικούς ομίλους, τη στιγμή που παγώνουν οι κοινωνικές δαπάνες επί της ουσίας και η όποια χρηματοδότηση είναι πολύ πιο κάτω από τις ανάγκες και για την υγεία και για την παιδεία: Νομοσχέδιο του Υπουργείου το οποίο συζητάμε σήμερα για τις τεράστιες ελλείψεις οι οποίες καταγράφονται όχι μόνο στην επαγγελματική εκπαίδευση, σε υποδομές και ανθρώπινο δυναμικό, αλλά και σε όλες τις βαθμίδες της δημόσιας εκπαίδευσης.

Αυτή η τραγική εικόνα παρουσιάζεται και η οποία με την υποχρηματοδότηση θα διευρύνει ακόμη περισσότερο τα ήδη οξυμένα προβλήματα τα οποία υπάρχουν, για να έχουμε νέο πρωτογενές πλεόνασμα ύψους 7,3 δισεκατομμυρίων. Και αυτό είναι το ονομαστικό, γιατί το πραγματικό θα είναι πολύ περισσότερο, όταν για το 2025, αυτό που προϋπολόγιζε η Κυβέρνηση ήταν 6 δισεκατομμύρια και τελικά, θα φτάσει στα 9,1, 3 δισεκατομμύρια παραπάνω το υπερπλεόνασμα. Μια αντίστοιχη εικόνα θα έχουμε και για το 2026.

Και την ίδια στιγμή, με τη χθεσινή παρουσία του, ο κ. Μητσοτάκης στην συνέντευξη στον Σύνδεσμο Ελλήνων Βιομηχάνων, τι έβαλε; Νέα κίνητρα για τους βιομηχάνους, νέα ικανοποίηση των αιτημάτων των βιομηχάνων, όπως για παράδειγμα, τα 200 εκατομμύρια ευρώ περίπου που θα διαθέσει το ελληνικό κράτος για τις πιο ενεργοβόρες βιομηχανίες.

Και το αστείο της υπόθεσης ποιο είναι; Το τραγικό, μάλλον, της υπόθεσης είναι ότι αυτή η αύξηση του ενεργειακού κόστους είναι από ανταγωνιστές επιχειρηματικούς ομίλους στη μεταποιητική βιομηχανία.

Άρα, λοιπόν και οι ανταγωνιστές ενεργειακοί όμιλοι να έχουν την πίτα ολάκερη, την κερδοφορία τους αλάδωτη και ταυτόχρονα, οι μεγάλες ενεργοβόρες βιομηχανίες να πάρουν επιδότηση από το κράτος, δηλαδή από τους Έλληνες φορολογούμενους, από τον λαό, για να μπορέσουν να θωρακίσουν την κερδοφορία τους.

Να, λοιπόν, πώς φαίνεται η αντιφατικότητα αυτού του συστήματος, το οποίο τουλάχιστον υπηρετείτε, για να μη μιλήσουμε για όλα αυτά τα οποία ζήτησε ο Πρόεδρος του ΣΕΒ, κίνητρα από την Κυβέρνηση για να προχωρήσουν στην περαιτέρω ικανοποίηση των αναγκών.

Και δεύτερον, έχουμε το νομοσχέδιο-έκτρωμα. Εκατόν σαράντα χρόνια μετά τα γεγονότα του Σικάγου φέρνετε το δεκατριάωρο; Μα, είναι δυνατόν; Δεκατρείς ώρες εργασία την ημέρα και άμα βάλουμε και τις μετακινήσεις, ξεπερνάει τις δεκαπέντε ώρες; Πότε θα ξεκουραστεί;

Και βεβαίως, οι φορείς σήμερα των εργαζομένων ήταν καταπέλτες στο συγκεκριμένο νομοσχέδιο της Κυβέρνησης για τη διευθέτηση του χρόνου εργασίας, όταν λέει η ίδια η Πρόεδρος του Σώματος Επιθεωρητών Εργασίας ότι αυτό αποτελεί θρυαλλίδα για να εκτιναχθούν τα εργατικά ατυχήματα με το δεκατριάωρο. Διότι η πλειοψηφία των εργατικών ατυχημάτων γίνεται την περίοδο της υπερωρίας και της υπερεργασίας. Φανταστείτε τώρα με το δεκατριάωρο τι έχει να γίνει, όταν τα εργατικά ατυχήματα πολλαπλασιάζονται με γεωμετρική πρόοδο, γιατί οι επιχειρηματικοί όμιλοι δεν παίρνουν κανένα μέτρο.

Και έρχεστε τώρα με το συγκεκριμένο νόμο και λέτε τι; Θα αντιστοιχίσουμε την επαγγελματική εκπαίδευση με τις ανάγκες της αγοράς εργασίας. Ποιανής αγοράς εργασίας; Των νέων παιδιών, τα οποία δουλεύουν με μερική απασχόληση τυπικά, αλλά επί της ουσίας, πραγματικά;

Λέει ο Πρωθυπουργός ότι θα καταργήσει τη φορολογία για μέχρι εικοσιπέντε χρόνων και μέχρι 20.000. Ποιος παίρνει 20.000 από τους εικοσιπεντάρηδες; Ήταν ήδη στο αφορολόγητο με τις 9.000 οι νέοι άνθρωποι, όταν το 80% -αυτά τα στοιχεία βγαίνουν από το Υπουργείο Οικονομικών, από τις φορολογικές τους δηλώσεις- παίρνουν κάτω από 9.000. Άρα, σε ποιους μειώνει τη φορολογία; Και έρχεται επιπλέον και κάνει όλα αυτά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και βεβαίως, με το συγκεκριμένο νομοσχέδιο -και θα ολοκληρώσω με αυτό, κύριε Πρόεδρε- έγινε μια φιλότιμη προσπάθεια από τους Βουλευτές της Νέας Δημοκρατίας να παρουσιαστεί ως κάτι το επαναστατικό, να δώσει μια μαγική εικόνα ότι με αυτό το νομοσχέδιο θα αντιστοιχισθεί η επαγγελματική εκπαίδευση με τις ανάγκες της αγοράς εργασίας, ότι θα μείνουν τα παιδιά στον τόπο τους, ότι θα βρουν δουλειές. Τι δουλειές; Σε αυτές τις συνθήκες; Ένα το κρατούμενο.

Δεύτερον, πάντοτε δεν γινόταν προσπάθεια από όλες τις κυβερνήσεις να αντιστοιχισθεί η επαγγελματική εκπαίδευση με τις ανάγκες της αγοράς εργασίας, με τις ανάγκες των επιχειρήσεων. Διαχρονικό ήταν αυτό. Άλλαξε κάτι; Μπορεί να αντιστοιχισθεί; Όχι, λέμε, δεν μπορεί, γιατί υπάρχει μια τεράστια αναρχία. Δηλαδή, αν πριν από δέκα χρόνια μιλούσαμε για την Καστοριά, θα λέγαμε ότι χρειαζόταν γουνεργάτες. Σήμερα, δεν χρειάζεται γουνεργάτες η Καστοριά.

Και έρχεται τώρα με το νομοσχέδιο για την ίδρυση των Ακαδημιών Επαγγελματικής Κατάρτισης -ακαδημίες τώρα!- λοιπόν και λέει ότι στην Τρίπολη θα γίνει για εργαζόμενους εξειδικευμένους στις φαρμακοβιομηχανίες. Πριν γίνουν οι επενδύσεις φαρμακοβιομηχανιών, οι οποίες έχουν αδειοδοτηθεί και έχουν μπει στα κίνητρα, ήδη να γίνει ακαδημία να τους προετοιμάσει το εργατικό δυναμικό τζάμπα. Διότι αυτές τις ακαδημίες ποιοι τις πληρώνουν; Οι Έλληνες φορολογούμενοι. Τις σχεδιάζουν οι Βιομήχανοι με βάση τις ανάγκες τους και οι επιχειρηματικοί όμιλοι, διαθέτει το κράτος τις υποδομές, αυτές τις απαρχαιωμένες υποδομές. Διότι δεν ξέρω πόσοι έχουν πάει σε ΙΕΚ να δουν τι είδους εργαστήρια υπάρχουν, απαρχαιωμένα, περασμένων δεκαετιών, όχι να είναι με βάση τη σύγχρονη τεχνολογία και τα επιτεύγματα και τις ανάγκες με σύγχρονα μηχανήματα να εκπαιδεύονται, με ελλείψεις επιστημονικού προσωπικού, εκπαιδευτικού προσωπικού, με ωράρια λάστιχο, γιατί μετά την εργασία θα πάνε για να μάθουν την τέχνη.

Άρα, όλη αυτή η κατάσταση διαμορφώνει μια συγκεκριμένη εικόνα η οποία, όχι μόνο δεν θα είναι προς όφελος των νέων παιδιών, αλλά αντίστοιχα θα δημιουργείται το έδαφος να μπορούν οι εταιρείες με χρήματα του ελληνικού Δημοσίου -με ξένα κόλλυβα δηλαδή- να βρίσκουν ένα εξειδικευμένο, προσωρινά, εργατικό δυναμικό, να το απασχολούν όσο το έχουν ανάγκη, κάτω από αυτές τις άθλιες εργασιακές συνθήκες και χωρίς συλλογικές συμβάσεις εργασίας, και μετά να το πετάνε στο καλάθι των αχρήστων, και μετά να τους λένε να τους εκπαιδεύσουν ξανά για να πάνε κάπου αλλού να βρουν δουλειά. Μα, αυτό είναι εργασιακός μεσαίωνας!

Και για αυτόν ακριβώς τον λόγο δεν μπορεί να απαντήσει στις ανάγκες σήμερα, γιατί οι αλλαγές στην αγορά εργασίας γίνονται με τέτοια μεγάλη ταχύτητα που βεβαίως οποιοσδήποτε σχεδιασμός μένει πίσω από τις πραγματικές καταστάσεις. Σε αυτό δεν μπορείτε να απαντήσετε. Δεν μπορείτε να πείτε πόσες ανάγκες υπάρχουν σε πανεπιστημιακό επίπεδο για επιστήμονες, και αυτό γιατί δεν μπορεί να υπάρξει κεντρικός σχεδιασμός.

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, κύριε συνάδελφε, ολοκληρώστε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα υπάρξει σχεδιασμός για την επαγγελματική εκπαίδευση των νέων παιδιών, που είναι πολύ πολυσύνθετο ζήτημα; Αυτό, κάτω από άλλες συνθήκες, κάτω από μια κεντρικά σχεδιασμένη οικονομία με κοινωνικοποιημένα τα μέσα παραγωγής, μπορεί να γίνει. Μόνο τότε μπορεί να αντιστοιχηθεί η εκπαίδευση με τις ανάγκες της οικονομίας. Διαφορετικά δεν πρόκειται να υπάρξει τέτοια αντιστοίχιση ποτέ των ποτών, εκτός και αν ο ήλιος ανατέλλει από τη δύση και έχετε τέτοια αυταπάτη.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Επόμενος ομιλητής είναι ο κ. Ιωάννης Πασχαλίδης, Βουλευτής της Νέας Δημοκρατίας. Θα ακολουθήσουν ο Υφυπουργός, ο κ. Βλάσης, μετά η κυρία Αραμπατζή και μετά ο κ. Μάντζος.

Κύριε Πασχαλίδη, έχετε τον λόγο.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι, η ελληνική εκπαίδευση χαρακτηριζόταν ανέκαθεν από εντονότατη ζήτηση για γενική εκπαίδευση και, κατ’ επέκταση, για πανεπιστημιακές σπουδές. Η επαγγελματική εκπαίδευση και κατάρτιση είχε μικρή απήχηση στους νέους και, δυστυχώς, σήμερα εξακολουθεί να θεωρείται από τους νέους σαν μια διέξοδος ανάγκης, παρά την ύπαρξη ερευνητικών στοιχείων που εμφανίζουν τους αποφοίτους της να συναντούν μικρότερες δυσκολίες στην εύρεση της απασχόλησης από ό,τι οι απόφοιτοι της γενικής εκπαίδευσης.

Και αν το Γενικό Λύκειο προσβλέπει στον εύρυθμο σχεδιασμό της παιδείας και του προσανατολισμού προς την ανωτέρου επιπέδου γνώση, η επαγγελματική εκπαίδευση και κατάρτιση καλείται να καλύψει πολύ περισσότερες, πολύπλοκες και πολυδιάστατες ανάγκες της ελληνικής κοινωνίας και οικονομίας. Ειδικότερα, η επαγγελματική εκπαίδευση και κατάρτιση αποτελεί έναν από τους πιο κρίσιμους πυλώνες για την αναβάθμιση του ανθρώπινου δυναμικού, για την καταπολέμηση της ανεργίας των νέων, την ανάδειξη των τεχνικών επαγγελμάτων και, κατ’ επέκταση, τη γενικότερη ενίσχυση της ανταγωνιστικότητας της οικονομίας της χώρας μας.

Ήδη από το 2019 και μετά η ελληνική Κυβέρνηση επενδύει στην επαγγελματική εκπαίδευση και επαγγελματική κατάρτιση, με σκοπό να εδραιωθεί ως μια ισάξια εναλλακτική διαδρομή με αυτή του πανεπιστημίου. Η σημερινή Κυβέρνηση στοχεύει -και πιστεύω ακράδαντα πως θα το πετύχει- να πάψουν οι μαθητές της επαγγελματικής εκπαίδευσης να θεωρούνται παιδιά ενός κατώτερου θεού. Στα πλαίσια ενός σύγχρονου ευρωπαϊκού κράτους, οφείλουμε ως πολιτεία να επενδύσουμε στην επαγγελματική εκπαίδευση και κατάρτιση, έτσι ώστε να γίνει αυτή ένας εξίσου σημαντικός φορέας παροχής βασικών γνώσεων, σε συνδυασμό με την επαγγελματική επάρκεια.

Το νέο νομοσχέδιο ανταποκρίνεται πλέον στο αίτημα για επαγγελματική διαμόρφωση του μαθητή, κάνοντάς τον ικανό να ανταπεξέλθει στις ανάγκες τού αυριανού επαγγέλματός του, μέσω της σύστασης των Ακαδημιών Επαγγελματικής Κατάρτισης. Στην πράξη, οι Ακαδημίες Επαγγελματικής Κατάρτισης αποτελούν μια νέα, καινοτόμα μορφή μεταλυκειακής επαγγελματικής εκπαίδευσης που συνδέει την εκπαίδευση με τις τοπικές κοινωνίες και τις οικονομικές δραστηριότητες κάθε περιοχής, απαντώντας ουσιαστικά στις σύγχρονες ανάγκες της αγοράς εργασίας.

Οι Ακαδημίες Επαγγελματικής Εκπαίδευσης και Κατάρτισης θα εδρεύουν σε συγκεκριμένες περιφέρειες. Ιδρύονται και λειτουργούν ως παραρτήματα υφιστάμενων ή νέων δημόσιων σχολών ανώτερης επαγγελματικής κατάρτισης. Επίσης, παρέχουν εκπαίδευση σε συγκεκριμένο θεματικό αντικείμενο και ειδικότητες, οι οποίες σχετίζονται άμεσα με τις οικονομικές δραστηριότητες της περιφέρειας όπου λειτουργούν.

Απώτερος στόχος της ίδρυσης των Ακαδημιών Επαγγελματικής Κατάρτισης, είναι η δημιουργία ενός σύγχρονου πλαισίου επαγγελματικής εκπαίδευσης που θα εξασφαλίζει υψηλού επιπέδου κατάρτιση, άμεση απορρόφηση των αποφοίτων στην αγορά εργασίας και απασχόληση αυτών σε καλά αμειβόμενες θέσεις εργασίας. Οι ακαδημίες απευθύνονται, όπως και οι ΣΑΕΚ, σε αποφοίτους Γενικών και Επαγγελματικών Λυκείων και κατόχους ισότιμων τίτλων. Η φοίτηση παρέχεται δωρεάν. Οι καταρτιζόμενοι παρακολουθούν μία και μόνη ειδικότητα, είτε διά ζώσης είτε εξ αποστάσεως, σύμφωνα με τους οδηγούς κατάρτισης. Μάλιστα, υπάρχει ειδική πρόβλεψη, για εισακτέους από κράτη-μέλη της Ευρωπαϊκής Ένωσης ή από τρίτες χώρες, να υπάρχει το ελάχιστο επίπεδο γλωσσομάθειας Β1 στα ελληνικά.

Αξίζει να σημειωθεί ότι αυτό που διαφοροποιεί τις ακαδημίες από τις υφιστάμενες ΣΑΕΚ, είναι η σύμπραξη δημοσίου και ιδιωτικού τομέα, και τα οφέλη που θα προκύψουν από τη σύμπραξη αυτή. Κάθε πρόγραμμα περιλαμβάνει υποχρεωτική πρακτική άσκηση και μαθητεία μέσα σε πραγματικούς χώρους εργασίας του οικονομικού φορέα με αμοιβή και πλήρη ασφάλιση. Φυσικά, το κράτος διασφαλίζει τη δωρεάν φοίτηση, ενώ οι συνεργαζόμενοι οικονομικοί φορείς αναλαμβάνουν να διαθέσουν υποδομές, όπως σύγχρονο εργαστηριακό εξοπλισμό, θέσεις πρακτικής άσκησης και μαθητείας και πρόσθετους πόρους όπου χρειάζεται.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)

Είναι, επίσης, πολύ βασικό για τη βιωσιμότητα του μοντέλου, ότι υπάρχει η δυνατότητα αξιοποίησης διαφόρων εθνικών και ευρωπαϊκών προγραμμάτων. Όσον αφορά τη διαδικασία, οι οικονομικοί φορείς, οι επιχειρήσεις, τα επιμελητήρια, οι ενώσεις επιχειρήσεων, τα ινστιτούτα κοινωνικών εταίρων θα υποβάλουν πρόταση, συνοδευόμενη από σχέδιο εξαετούς τουλάχιστον συμφωνίας, με δυνατότητα παράτασης από το Υπουργείο Παιδείας.

Στη συμφωνία ορίζεται λεπτομερώς το θεματικό αντικείμενο, οι ειδικότητες, οι υποδομές και ο εξοπλισμός που απαιτείται, ο ανώτατος αριθμός καταρτιζόμενων ανά ειδικότητα και οι αμοιβαίες υποχρεώσεις από πλευράς ιδιώτη και από πλευράς Δημοσίου, το οποίο Δημόσιο είναι αυτό που θα κρατάει τα ινία αυτής της σύμπραξης. Αναφορικά με τη διοίκηση των Ακαδημιών, να πω ότι κάθε ακαδημία θα εποπτεύεται από πενταμελή διοικούσα επιτροπή, στην οποία την πλειοψηφία θα έχει το Δημόσιο, με τριετή θητεία.

Ως προς τα επαγγελματικά δικαιώματα, εδώ να αναφερθεί ότι, αφού ολοκληρωθεί η φοίτηση, τα παιδιά θα έχουν τη δυνατότητα λήψης βεβαίωσης επαγγελματικής κατάρτισης που θα τους δώσει την πρόσβαση στις εξετάσεις πιστοποίησης του ΕΟΠΠΕΠ. Και εκεί, αφού λάβουν και ολοκληρώσουν με επιτυχία αυτή τη διαδικασία, θα λάβουν το δίπλωμα επιπέδου πέντε του Εθνικού Πλαισίου Προσόντων. Έτσι, με την επιτυχημένη συμμετοχή τους στις εξετάσεις του ΕΟΠΠΕΠ, τα παιδιά θα έχουν στα χέρια τους έναν αναγνωρισμένο τίτλο σπουδών επιπέδου πέντε, γεγονός που τους επιτρέπει είτε να εισέλθουν δυναμικά στην αγορά εργασίας είτε να συνεχίσουν σπουδές σε ανώτερο επίπεδο.

Σε αυτό το σημείο πρέπει να τονιστεί ότι το υπό συζήτηση νομοσχέδιο, διασφαλίζει ότι από όσους καταρτιζόμενους έχουν πιστοποιηθεί από τον ΕΟΠΠΕΠ, τουλάχιστον το 40% κάθε ειδικότητας θα απορροφάται άμεσα στις επιχειρήσεις του εκάστου οικονομικού φορέα, με στόχο την αποτελεσματική διασύνδεση των καταρτιζόμενων με την αγορά εργασίας σε τοπικό, περιφερειακό και κλαδικό επίπεδο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Συνοψίζοντας, θα ήθελα να αναφέρω ότι οι Ακαδημίες Επαγγελματικής Κατάρτισης ακολουθούν τον τρόπο λειτουργίας των ΣΑΕΚ, εισάγουν όμως κάποια εντελώς καινοτόμα στοιχεία στην επαγγελματική εκπαίδευση και κατάρτιση, με βασικότερο καινοτόμο στοιχείο την άμεση διασύνδεση της επαγγελματικής εκπαίδευσης με την αγορά εργασίας. Η σύμπραξη του Δημοσίου και ιδιωτικού τομέα, που αποτελεί τον πυρήνα του νέου θεσμού, επιτρέπει τον εντοπισμό των πραγματικών αναγκών της αγοράς, τη διαμόρφωση προγραμμάτων σπουδών, προσαρμοσμένα σε αυτές, και την εξασφάλιση των υποδομών και των πόρων. Συγχρόνως, δε, θα συμβάλλουν δραστικά στην τοπική και περιφερειακή ανάπτυξη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Υφυπουργός, κ. Κωνσταντίνος Βλάσης.

Αμέσως μετά θα μιλήσει η κ. Αραμπατζή και ο κ. Μάντζιος από το ΠΑΣΟΚ. Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, κυρία Υπουργέ, κυρίες και κύριοι συνάδελφοι, σήμερα είμαι ιδιαίτερα χαρούμενος, γιατί φέρνουμε στην Ολομέλεια μια νομοθετική πρόταση κατά την άποψή μου πάρα πολύ σημαντική. Είναι μια πρωτοβουλία, η οποία πραγματικά θεωρώ ότι μπορεί να διαδραματίσει σημαντικό ρόλο στην αναβάθμιση της επαγγελματικής εκπαίδευσης και κατάρτισης στη χώρα μας. Προχωράμε στην ίδρυση Ακαδημιών Επαγγελματικής Κατάρτισης, προχωράμε στη δημιουργία ενός νέου δυναμικού θεσμού, που φέρνει στην επαγγελματική κατάρτιση πιο κοντά την εργασία και την παραγωγή.

Η εκπόνηση της παρούσας πρότασης είχε ως αφετηρία και εφαλτήριο την παραδοχή ότι οφείλουμε να στρέψουμε την προσοχή μας ακόμα περισσότερο προς την επαγγελματική εκπαίδευση και κατάρτιση και αυτό αποτελεί μια στρατηγική επιλογή της Κυβέρνησής μας και του Πρωθυπουργού Κυριάκου Μητσοτάκη όσο βέβαια και μια επιλογή που διεθνώς κερδίζει έδαφος.

Οι ραγδαίες εξελίξεις σε πληθώρα τομέων οι οποίοι επηρεάζουν τη διαμόρφωση της αγοράς εργασίας μάς ωθούν να επιταχύνουμε το έργο μας προκειμένου να μπορέσουμε να συμβαδίσουμε με τις επιταγές της εποχής. Δεν μπορούμε πλέον να επαναπαυόμαστε στην πεπατημένη, γιατί αυτό πρακτικά σημαίνει πως θα είμαστε μονίμως θεατές των εξελίξεων και πως ποτέ δεν θα καταφέρουμε να δούμε την ΕΕΚ στο επίπεδο που θέλουμε.

Παρ’ ότι στο πρόσφατο παρελθόν, αλλά και διαχρονικά, έχουν αναληφθεί αρκετές πρωτοβουλίες που στόχευαν στην κατεύθυνση αυτή, δεν βρισκόμαστε στο σημείο που θα θέλαμε. Αποτελεί, επομένως, χρέος μας να εργαστούμε ακόμα πιο στοχευμένα και πιο συστηματικά για να αλλάξουμε τα δεδομένα της ΕΕΚ τόσο σπάζοντας το στίγμα που κουβαλά όσο και ενισχύοντας και αναβαθμίζοντάς την.

Σας αναφέρω ενδεικτικά ότι τα τελευταία χρόνια έχουν ιδρυθεί και λειτουργούν 25 πρότυπα ΕΠΑΛ. Έχουν ιδρυθεί και λειτουργούν 10 πειραματικές και 5 θεματικές ΣΑΕΚ. Έχουν συνταχθεί και εφαρμόζονται 130 νέοι οδηγοί κατάρτισης για όλες τις ειδικότητες των ΣΑΕΚ και έχουμε προχωρήσει στην προμήθεια εργαστηριακού εξοπλισμού για τα εργαστηριακά κέντρα. Αυτή την προσπάθεια αναβάθμισης συνεχίζουμε και με το παρόν σχέδιο νόμου.

Ιδρύουμε, λοιπόν, Ακαδημίες Επαγγελματικής Κατάρτισης οι οποίες συνιστούν αποκεντρωμένες υπηρεσίες του Υπουργείου Παιδείας, Θρησκευμάτων και Αθλητισμού που υπάγονται στη Γενική Γραμματεία Επαγγελματικής Εκπαίδευσης, Κατάρτισης και Διά Βίου Μάθησης, από την οποία και εποπτεύονται. Οι ακαδημίες ιδρύονται και λειτουργούν ως παραρτήματα υφιστάμενων ή νέων δημόσιων ΣΑΕΚ και έχουν συγκεκριμένη περιφερειακή εντέλεια και εξειδίκευση, ώστε να λειτουργούν ως κόμβοι γνώσης και τοπικής ανάπτυξης.

Ο νέος αυτός θεσμός θα παρέχει προγράμματα αρχικής τυπικής επαγγελματικής κατάρτισης σε θεματικές ειδικότητες στο επίπεδο 5 του Εθνικού Πλαισίου Προσόντων σε αποφοίτους γενικών και επαγγελματικών λυκείων, καθώς και σε κατόχους ισότιμων τίτλων της ημεδαπής και αλλοδαπής.

Τι είναι, όμως, αυτό που διαφοροποιεί τις ακαδημίες από τις υφιστάμενες ΣΑΕΚ; Είναι η σύμπραξη δημοσίου και ιδιωτικού δικαίου. Η σύμπραξη αυτή που αποτελεί και τον πυρήνα του νέου θεσμού επιτρέπει τον εντοπισμό πραγματικών αναγκών της αγοράς, τη διαμόρφωση προγραμμάτων σπουδών προσαρμοσμένων σε αυτές και την εξασφάλιση υποδομών και πόρων που διαφορετικά θα ήταν πολύ δύσκολο να διατεθούν.

Για την ίδρυση των ακαδημιών το ΥΠΕΘΑ συμπράττει με οικονομικούς φορείς. Επιχειρήσεις του ιδιωτικού τομέα, κοινοπραξίες ή ενώσεις αυτών, συνεταιρισμοί, σύνδεσμοι και συνδικαλιστικές οργανώσεις επιχειρήσεων, επιμελητήρια, εταιρείες ανάπτυξης και διαχείρισης επιχειρηματικών πάρκων και οποιοσδήποτε άλλος οικονομικός φορέας δύναται να υποβάλει πρόταση στη Γενική Γραμματεία για την ανάληψη από μέρους του πρωτοβουλία σύμπραξης με το Υπουργείο προς τον σκοπό ίδρυσης μιας ακαδημίας.

Απαραίτητη προϋπόθεση για την ίδρυση μιας ακαδημίας είναι η υπογραφή συμφωνίας μεταξύ του Υπουργείου και του εκάστοτε οικονομικού φορέα. Η συμφωνία δεν μπορεί να έχει διάρκεια μικρότερη των έξι ετών, ορίζει το θεματικό περιεχόμενο, αλλά και την περιφέρεια ίδρυσης της ακαδημίας και ρυθμίζει λεπτομερώς τις υποχρεώσεις οικονομικές και μη και τα δικαιώματα των συμβαλλόμενων μερών. Το κράτος διασφαλίζει δωρεάν φοίτηση. Οι συνεργαζόμενοι οικονομικοί φορείς αναλαμβάνουν υποδομές, σύγχρονο εργαστηριακό εξοπλισμό, ενώ εξασφαλίζουν θέσεις πρακτικής άσκησης ή μαθητείας και πρόσθετους πόρους όπου χρειάζεται.

Επιπλέον, οι οικονομικοί φορείς αναλαμβάνουν την υποχρέωση να απορροφήσουν στις επιχειρήσεις τους το 40% των αποφοίτων της Ακαδημίας Επαγγελματικής Κατάρτισης, μετά βέβαια την πιστοποίησή τους από τον ΕΟΠΠΕΠ, ενώ η υπογεγραμμένη συμφωνία ορίζει σαφώς και τις δεσμεύσεις των δύο μερών, προβλέποντας την περιφέρεια ίδρυσης, το θεματικό περιεχόμενο και τις ειδικότητες, τις υποδομές και τον εξοπλισμό, τον μέγιστο αριθμό καταρτιζόμενων ανά ειδικότητα και άλλα ζητήματα, ώστε να διασφαλιστεί τόσο η ομαλή λειτουργία της δομής όσο και η διασφάλιση της εποπτείας από πλευράς μας.

Στο σημείο αυτό οφείλω να σημειώσω ότι, ήδη, έχουν γίνει επαφές με αρκετούς φορείς με τους οποίους δυνητικά μπορούμε να συνεργαστούμε για την ίδρυση ακαδημιών. Η προσπάθεια αυτή έχει ξεκινήσει από τον προηγούμενο Υπουργό Κυριάκο Πιερρακάκη και την αρμόδια Υφυπουργό Ιωάννα Λυτρίβη, οι οποίοι πρώτοι παρουσίασαν την ιδέα αυτή στο Υπουργικό Συμβούλιο, μια προσπάθεια που συνεχίστηκε από την τωρινή ηγεσία του ΥΠΕΘΑ, την Υπουργό Σοφία Ζαχαράκη και εμένα.

Προωθούμε, λοιπόν, μια ευεργετική σύμπραξη με τον ιδιωτικό τομέα, διασφαλίζοντας ταυτόχρονα τον δημόσιο χαρακτήρα των ΣΑΕΚ. Η σύμπραξη αυτή, που αποτελεί και τον πυρήνα του νέου θεσμού, επιτρέπει τον εντοπισμό πραγματικών αναγκών της αγοράς, τη διαμόρφωση προγραμμάτων σπουδών προσαρμοσμένων σε αυτές και την εξασφάλιση υποδομών και πόρων.

Νομίζω πως όλοι μπορείτε να καταλάβετε την αξία που έχει το να φέρουμε τις ίδιες επιχειρήσεις, τους φορείς που γνωρίζουν καλύτερα από τον καθένα μας τις ανάγκες σε εξειδίκευση και ανθρώπινο δυναμικό, ως συμπαίκτες στην ΕΕΚ. Τα οφέλη θα είναι τεράστια για τις τοπικές κοινωνίες, καθώς τα θεματικά αντικείμενα και οι ειδικότητες θα επιλέγονται με γνώμονα τα αναπτυξιακά χαρακτηριστικά κάθε περιφέρειας, ώστε η κατάρτιση να συνδέεται με τις τοπικές παραγωγικές δυνατότητες -παραδείγματος χάρη αγροτικά προϊόντα, βιομηχανικές ζώνες, νέες τεχνολογίες- να δημιουργεί υπεραξία για τις τοπικές κοινωνίες και να στηρίζει την αποκέντρωση των ευκαιριών. Το προσδοκώμενο τελικό αποτέλεσμα είναι να μπορέσουμε να κρατήσουμε τα παιδιά μας στον τόπο τους, προσφέροντάς τους ρεαλιστικές ευκαιρίες ποιοτικής επαγγελματικής αποκατάστασης.

Κυρίες και κύριοι συνάδελφοι, άκουσα προσεκτικά τις τελευταίες ημέρες τις τοποθετήσεις τόσο των κομμάτων της Αντιπολίτευσης όσο και των φορέων κατά τη διάρκεια της ακρόασής τους στην Επιτροπή Μορφωτικών Υποθέσεων.

Η πλειονότητα των φορέων είδαν με θετική ματιά την πρότασή μας, εκφράζοντας φυσικά και κάποιες επιφυλάξεις, οι οποίες ως επί το πλείστον είχαν να κάνουν με τις διευκρινίσεις επί διαδικαστικών ζητημάτων. Ήδη έχουν πραγματοποιηθεί κάποιες νομοτεχνικές βελτιώσεις που αφορούν στην αποσαφήνιση του ζητήματος της εξασφαλισμένης πρακτικής άσκησης, αλλά και της εκπόνησης του σχεδίου των οδηγών κατάρτισης από τους οικονομικούς φορείς στο αρχικό στάδιο της διαδικασίας. Από την όποια όμως συζήτηση περί βελτιωτικών κινήσεων μέχρι τη μηδενιστική αντιμετώπιση μιας πρότασης που και δυναμική έχει και υλοποιήσιμη είναι η απόσταση είναι τεράστια.

Σε αντίθεση με αυτά που ακούστηκαν από τους εκπροσώπους της Αντιπολίτευσης, οι Ακαδημίες ούτε συντελούν στον κατακερματισμό των δομών μας καθώς λειτουργούν ως παραρτήματα των ΣΑΕΚ, ούτε βέβαια τις αποδυναμώνουν. Τουναντίον, τις ενισχύουν καθώς προσφέρουν μια καινοτόμα προσέγγιση της αγοράς εργασίας, με τοπικό και θεματικό περιεχόμενο. Και όχι, δεν τα δίνουμε όλα στους ιδιώτες, όπως κάποιοι βιάστηκαν να διαπιστώσουν. Επιδιώκουμε τη συνεργασία με τον ιδιωτικό τομέα, πάντα με στόχο το καλό των παιδιών μας και πάντα με βασική προτεραιότητα το δημόσιο συμφέρον. Και στη συγκεκριμένη περίπτωση καθίσταται σαφές από τις προβλέψεις μας για τις υποχρεώσεις που αναλαμβάνει ο οικονομικός φορέας, αλλά και από τον τρόπο που στελεχώνεται και λειτουργεί η διοικούσα επιτροπή της Ακαδημίας.

Ξέρετε εμείς δεν διεκδικούμε τον ρόλο του φωτεινού από γνωστή. Ως εκ τούτου καλωσορίζουμε τις δυνατότητες συνέργειας με φορείς που διαθέτουν τεχνογνωσία και βρίσκονται στο κέντρο των εξελίξεων, ιδιαίτερα όταν το αποτέλεσμα αυτής της συνέργειας μπορεί να επηρεάσει θετικά την εξέλιξη των παιδιών μας.

Κυρίες και κύριοι συνάδελφοι, το όραμά μας το οποίο θεωρώ ότι συμπίπτει και με το όραμα των ανθρώπων που υπηρετούν την επαγγελματική εκπαίδευση και κατάρτιση από διαφορετικά μετερίζια, είναι να αποτελέσει έναν πυλώνα συνειδητής εναλλακτικής επιλογής εκπαίδευσης - κατάρτισης για τους νέους και τις νέες της πατρίδας μας, συμβάλλοντας στην ενίσχυση της κοινωνικής ένταξης, της ενσωμάτωσης και της ανθεκτικότητας.

Η ΕΕΚ μπορεί να διαδραματίσει έναν ρόλο πολύ ευρύτερο από αυτόν της εκπαίδευσης και της κατάρτισης. Μπορεί να αποτελέσει μοχλό ανάπτυξης και ευημερίας, τόσο για τους μετέχοντες σε αυτήν όσο και για ολόκληρη τη χώρα. Πιστοί, λοιπόν, στο όραμά μας αυτό φέρνουμε προς ψήφιση το σχέδιο νόμου για την ίδρυση Ακαδημιών Επαγγελματικής Κατάρτισης καθώς θεωρούμε ότι με την πρωτοβουλία αυτή μπορούμε πολύπλευρα να συμβάλουμε στην επίτευξη των στόχων μας. Οι Ακαδημίες μπορούν να αποτελέσουν ένα σημαντικό εργαλείο στη φαρέτρα μας για τη συνολική αναβάθμιση της ΕΕΚ, μπορούν να αποτελέσουν τον οδηγό για την επίτευξη της μέγιστης δυνατής διασύνδεσης με την αγορά εργασίας και τελικά να ανοίξουν τον δρόμο για μια ουσιαστική αλλαγή νοοτροπίας, ενισχύοντας την ελκυστικότητά της και καθιστώντας τη μια συνειδητή και ουσιαστική επιλογή αξίας για τους νέους και τις νέες της χώρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η κυρία Αραμπατζή έχει τον λόγο. Αμέσως μετά ο κύριος Μάντζος, θα πάμε στους δύο τελευταίους συναδέλφους εκ του καταλόγου ομιλητών, τον κ. Καββαδά και τον κ. Κωνσταντινίδη, θα δούμε ποιοι Κοινοβουλευτικοί Εκπρόσωποι απομένουν και η Υπουργός θα κλείσει.

Ορίστε, έχετε τον λόγο, κυρία Αραμπατζή.

**ΣΤΕΡΓΙΑΝΗ (ΣΤΕΛΛΑ) ΑΡΑΜΠΑΤΖΗ:** Κύριε Πρόεδρε, κυρία Υπουργέ, κύριε Υφυπουργέ, κυρίες και κύριοι συνάδελφοι, η Κυβέρνηση της Νέας Δημοκρατίας για ακόμη μία φορά, πιστή στις προεκλογικές της δεσμεύσεις, στέκεται με υπευθυνότητα απέναντι στις προκλήσεις της σύγχρονης εποχής και εισάγει προς ψήφιση στη Βουλή ένα νομοσχέδιο που προωθεί σημαντικά τη διασύνδεση της εκπαίδευσης με την αγορά εργασίας, που δίνει προοπτική στους νέους ανθρώπους και αναβαθμίζει σημαντικά την ποιότητα, το κύρος της τεχνικής και της επαγγελματικής εκπαίδευσης και κυρίως προάγει την περιφερειακή ανάπτυξη.

Η 4η Βιομηχανική Επανάσταση, η εισβολή της Τεχνητής Νοημοσύνης, οι συνεχείς και σαρωτικές αλλαγές στην αγορά εργασίας δεν μπορεί και δεν πρέπει να μας αφήνουν αμέτοχους. Γι’ αυτό λοιπόν και σήμερα συζητάμε ένα νομοσχέδιο που εντάσσεται στη συνολική προσπάθεια της Κυβέρνησης της Νέας Δημοκρατίας να συνδέσει την εκπαίδευση με την αγορά εργασίας, να προσαρμόσει την παιδεία στις σύγχρονες ανάγκες, να φέρει σε επαφή τις νέες και τους νέους με τις δεξιότητές τους και τα ταλέντα τους και να τους βοηθήσει να απεγκλωβιστούν από επαγγελματικά στερεότυπα που τους μετατρέπουν πολλές φορές σε αντιπαραγωγικούς και δυσαρεστημένους εργαζόμενους και τους οδηγούν σε λανθασμένες επαγγελματικές επιλογές.

Αγαπητοί συνάδελφοι, πυλώνας του νομοσχεδίου πράγματι είναι η σύσταση των Ακαδημιών Επαγγελματικής Κατάρτισης, για τις οποίες από την Αντιπολίτευση ακούσαμε πολλές φορές αναιτιολόγητα να προβάλλει ποικίλες αντιπολιτευτικές προφάσεις. Οι Ακαδημίες λοιπόν, αγαπητοί συνάδελφοι της Αντιπολίτευσης, αποτελούν μια πραγματική τομή στη σημερινή αγορά εργασίας και είναι η γέφυρα που ενώνει την εκπαίδευση με την αγορά. Μπορούν να λειτουργήσουν ως πρότυπα κέντρα επαγγελματικής εκπαίδευσης, με σύγχρονα προγράμματα, με υποδομές, με εξειδικευμένο προσωπικό, τα οποία σε αγαστή συνεργασία με επιχειρήσεις, με επιμελητήρια, με τοπικούς φορείς και πανεπιστήμια θα αποτελούν μια πλατφόρμα κατάρτισης για τις νέες και τους νέους, έναν πραγματικά μεταβατικό αναβατήρα προτού εξέλθουν δυναμικά στην αγορά εργασίας. Πρόκειται για μια ολιστική προσέγγιση, ένα στρατηγικό βήμα στο πλαίσιο του εθνικού συστήματος επαγγελματικής εκπαίδευσης και κατάρτισης, που οικοδομούμε με συνέπεια τα τελευταία χρόνια.

Στόχος είναι να προσφέρουμε στους νέους και στις νέες εκπαίδευση με προοπτική, κατάρτιση με αντίκρισμα στην αγορά και δεξιότητες που οδηγούν σε απασχόληση και όχι σε αδιέξοδο. Οι Ακαδημίες μπορούν να προσθέσουν ευελιξία και καινοτομία στην εκπαίδευση και αυτό είναι κρίσιμο γιατί, ας είμαστε ειλικρινείς, για πολλά χρόνια στην Ελλάδα υποτιμήσαμε την τεχνική και επαγγελματική εκπαίδευση. Προωθήσαμε σχεδόν αποκλειστικά το πανεπιστημιακό μοντέλο, αφήνοντας πίσω μια ολόκληρη γενιά νέων που ήθελαν να μάθουν μια τέχνη, να αποκτήσουν πρακτικές δεξιότητες και να μπουν άμεσα στην παραγωγή.

Ακούσαμε πριν τον κ. Ηλιόπουλο να λέει ότι το brain waste οφείλεται στο παραγωγικό μοντέλο το οποίο αναπτύσσουμε το τελευταίο διάστημα. Εγώ θα έλεγα ότι το brain waste, αυτό το χάσμα μεταξύ όλων αυτών των πτυχίων αλλά και των skills που έχουν σήμερα οι νέοι, οφείλεται σε αυτό, στο ότι κυνηγήσαμε ένα πανεπιστημιακό μοντέλο τα τελευταία χρόνια στην Ελλάδα. Το αποτέλεσμα ήταν να δημιουργηθεί ένα έλλειμμα δεξιοτήτων, που σήμερα το βιώνει έντονα η αγορά εργασίας και δεν είναι τυχαίο ότι είναι δυσεύρετοι πια οι τεχνίτες χειρωνακτικών εργασιών, ενώ από την αντίπερα όχθη, στις λεγόμενες δουλειές γραφείου καταγράφεται υψηλός κορεσμός και υπερπροσφορά.

Στον νομό μου, στην Ημαθία, οι μεγάλοι συνεταιρισμοί και οι μεγάλες εταιρείες, επιχειρήσεις που ασχολούνται με τον πρωτογενή τομέα, ψάχνουν καθημερινά για τεχνικό προσωπικό, ψάχνουν για ηλεκτρολόγους, ψάχνουν για ψυκτικούς, ψάχνουν για μηχανικούς.

Το σχέδιο αυτό που καταθέτουμε σήμερα έρχεται να καλύψει ακριβώς αυτό το κενό. Δημιουργεί δομές υψηλού επιπέδου που θα προσφέρουν προγράμματα προσαρμοσμένα στις ανάγκες της κάθε περιφέρειας, της κάθε τοπικής κοινωνίας, στους δυναμικούς κλάδους της οικονομίας, όπως η πράσινη ανάπτυξη, ο τουρισμός, η ναυτιλία, οι νέες τεχνολογίες, η αγροδιατροφή, ο πρωτογενής τομέας. Έτσι κάθε Ακαδημία θα συμβάλει στην περιφερειακή ανάπτυξη, ενισχύοντας τις τοπικές κοινωνίες με ανθρώπινο κεφάλαιο και ευκαιρίες.

Εμείς δεν θέλουμε τα παιδιά μας να φεύγουν από την Ημαθία. Θέλουμε να μένουν στην Ημαθία, να εκπαιδεύονται στην Ημαθία και να βρίσκουν δουλειές. Ακούσαμε και διαβάσαμε ότι οι σπουδές θα είναι δωρεάν και μάλιστα η πρακτική θα γίνεται με μισθό και με ασφάλιση των σπουδαστών.

Είναι επίσης σημαντικό ότι το νομοσχέδιο προβλέπει διαφανείς διαδικασίες επιλογής, πιστοποίηση προσόντων, συνεχή αξιολόγηση και αναβάθμιση του εκπαιδευτικού προσωπικού, γιατί η ποιότητα δεν είναι θεωρία, είναι πράξη, είναι αξιολόγηση και είναι λογοδοσία. Αυτές είναι αρχές που η παράταξή μας, η παράταξη της Νέας Δημοκρατίας υπηρετεί με συνέπεια σε κάθε πολιτική της και σε κάθε τομέα πολιτικής της. Θα υπάρξει έλεγχος, θα υπάρχει ευθύνη και εποπτεία που θα γίνονται από το Δημόσιο και επίσης οι επιχειρήσεις θα είναι υποχρεωμένες να παίρνουν τους σπουδαστές για πρακτική και μετά και για εργασία.

Επιτρέψτε μου να τονίσω και κάτι ακόμη. Οι ακαδημίες αυτές δεν έρχονται να ανταγωνιστούν τα πανεπιστήμια ή τα ΙΕΚ. Έρχονται να συμπληρώσουν το εκπαιδευτικό μας οικοσύστημα προσφέροντας μια ισότιμη, αξιοπρεπή εναλλακτική διαδρομή για τους νέους ανθρώπους που θέλουν να σταδιοδρομήσουν μέσα από την επαγγελματική εκπαίδευση.

Κυρία Υπουργέ, κυρίες και κύριοι συνάδελφοι, η κοινωνία αλλάζει, η οικονομία μετασχηματίζεται, οι νέες τεχνολογίες δημιουργούν επαγγέλματα που πριν από λίγα χρόνια δεν υπήρχαν καν και δεν το γνωρίζαμε. Η Ελλάδα δεν μπορεί να μείνει πίσω. Με αυτό το νομοσχέδιο κάνουμε ένα ακόμη βήμα μπροστά προς μια Ελλάδα που επενδύει στη γνώση, στην παραγωγή και στην αξιοσύνη.

Κυρίες και κύριοι συνάδελφοι, οι Ακαδημίες Επαγγελματικής Κατάρτισης είναι μια επένδυση στο μέλλον της χώρας μας, μια επένδυση στους νέους μας, στις δεξιότητες τους, στη δημιουργικότητά τους, είναι ένα ακόμη βήμα για μια εκπαίδευση σύγχρονη, ανοιχτή και αποτελεσματική. Γι’ αυτό λοιπόν και καλούμε όλες τις πτέρυγες του Εθνικού Κοινοβουλίου να υπερψηφίσουν το νομοσχέδιο και να αφήσουν πίσω τους τις συντεχνιακές πολλές φορές μικροκομματικές λογικές και τις στείρες αντιπολιτευτικές πρακτικές που αδρανοποιούν την εξέλιξη των νέων και καθιστούν την παιδεία έρμαιο προκαταλήψεων και παρωχημένων αντιλήψεων. Γιατί η παιδεία είναι βαθιά πολιτική υπόθεση. Και επίσης, η παιδεία είναι εθνική υπόθεση και είμαστε υπόχρεοι να συμπεριφερόμαστε με γνώμονα το κοινωνικό καλό και όχι το κομματικό και παραταξιακό συμφέρον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μάντζος από το ΠΑΣΟΚ και αμέσως μετά ο κ. Καββαδάς και ο κ. Κωνσταντινίδης.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κατ’ αρχάς, λίγες λέξεις για την ανθρώπινη ιστορία του Πάνου Ρούτσι και για τη διαχείριση αυτής τις ημέρες που προηγήθηκαν είναι οφειλόμενες, διότι στο πλευρό αυτού του ανθρώπου στάθηκε το σύνολο της ελληνικής κοινωνίας για είκοσι τρεις ημέρες ακριβώς εδώ μπροστά από το κτίριο της Βουλής. Άνθρωποι όλων των ηλικιών πέρασαν, για να συμπαρασταθούν σε αυτόν τον τραγικό πατέρα, να του δώσουν το χέρι αγκαλιά και να του κάνουν ξεκάθαρο πως είναι δίπλα του. Τόσες ημέρες, είκοσι τρεις ημέρες εδώ στην Ολομέλεια μιλούσαμε κι εμείς και καλούσαμε την Κυβέρνηση να πάρει θέση και η σιωπή ήταν εκκωφαντική. Όταν δε υπήρχε απόπειρα να υπάρξει απάντηση, αυτή η απάντηση ήταν συνήθως εξοργιστική. Ο Πάνος Ρούτσι δικαιώθηκε και μαζί του δικαιώθηκαν και οι φωνές όλων όσοι ζητούν δίκαιο.

Η δικαιοσύνη, λοιπόν, έκρινε. Ας την αφήσουμε, πράγματι, να εφαρμόσει τις αποφάσεις της σεβόμενη το αίτημα των γονιών, αλλά να μην ξεχάσουμε την πολιτική διαχείριση ως σήμερα. Γιατί επί είκοσι τρεις μέρες και τι δεν ακούσαμε; Τον Υπουργό Δικαιοσύνης, τον Υπουργό Υγείας, στελέχη, τρολς σε διατεταγμένη υπηρεσία; Ακόμα και τον Πρωθυπουργό της χώρας στις 28 Σεπτεμβρίου σε ανάρτησή του να λέει: «Η Πολιτεία πρέπει να στέκεται με ευαισθησία δίπλα στους ανθρώπους που πονούν, ακόμη και όταν την αμφισβητούν». Έτσι εξέλαβε ο Πρωθυπουργός της χώρας την απεργία πείνας και το αίτημα του κ. Ρούτσι. Και καταλήγει: «Και ας μην ξεχνάμε ότι νέες αέναες καθυστερήσεις μπορεί να οδηγήσουν ακόμη και σε παραγραφές των αδικημάτων, που θα ήταν η απόλυτη ασέβεια στη μνήμη των νεκρών». Αέναη καθυστέρηση θα προκαλούσε για τον κύριο Πρωθυπουργό το αίτημα του κ. Ρούτσι, ασχέτως του τι αποφάσισε τελικά η δικαιοσύνη για την εκταφή με τις τοξολογικές εξετάσεις παράλληλα με τη δικαστική διαδικασία. Αυτό είναι μια κεκαλυμμένη, αλλά πρόδηλη παρέμβαση στη δικαιοσύνη.

Καταθέτω στα Πρακτικά την ανάρτηση του Πρωθυπουργού.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελικώς, η δικαιοσύνη απέναντι σε όλα αυτά έκρινε κι έκανε δεκτά τα αιτήματα χωρίς καθυστέρηση της δίκης. Και αναρωτιέμαι, αναρωτιόμαστε: Τι έχουν να πουν τώρα όλοι εκείνοι που κόπτονταν και κόπτονται για την πρόοδο της δίκης, ενώ έχουν κάνει τα πάντα επί δυόμισι χρόνια, για να παρεμποδίσουν τη δικαστική διερεύνηση, όσοι απέρριψαν δικογραφίες Ευρωπαϊκής Εισαγγελίας; Ας αφήσουμε τη δικαιοσύνη και το δίκαιο να αποδοθεί. Ας αφήσουμε την αλήθεια να λάμψει, την κάθαρση να έλθει επιτέλους.

Έρχομαι στην πονεμένη ιστορία της επαγγελματικής εκπαίδευσης και το σχέδιο νόμου εντελώς συμπληρωματικά προς όσα ορθά ανέλυσε και στην επιτροπή, αλλά και στην Ολομέλεια ο εισηγητής μας, ο Στέφανος Παραστατίδης, και οι ομιλητές μας, αλλά και ο Πρόεδρος, ο Νίκος Ανδρουλάκης, Επτά νομοθετήματα μετά, μάλλον δεν επετεύχθη ο στόχος της ενίσχυσης που ευαγγελίζονταν όλοι μέχρι σήμερα οι νόμοι και οι πρωτοβουλίες. Ο κάθε Υπουργός έφερνε το δικό του μοντέλο για λόγους επικοινωνιακούς, έναν θεσμό που φέρει τη σφραγίδα του. Ο κ. Πιερρακάκης τα ΚΕΕΚ, η κ. Ζαχαράκη τις ακαδημίες, αλλά το αποτέλεσμα παραμένει ζοφερό για την επαγγελματική εκπαίδευση και κατάρτιση και η χώρα μας δυστυχώς παραμένει ουραγός της Ευρωπαϊκής Ένωσης.

Την ώρα που όλος ο κόσμος αντιμετωπίζει τις τεχνολογικές εξελίξεις και την τεχνητή νοημοσύνη με δέος, αλλά και με τόλμη, εμείς εδώ παραμένουμε να πειραματιζόμαστε με οργανωτικά σχήματα και πάλι με νομοσχέδια για την επαγγελματική κατάρτιση. Τα ΚΕΕΚ αποδείχθηκαν μια σοβαρή αποτυχία, απόδειξη της αχαρτογράφητης πορείας της Κυβέρνησης, που έχει ωστόσο και οικονομικό και κοινωνικό για τους πολίτες και τη χώρα.

Είπε η -εξαίρετη κατά τα λοιπά- εισηγήτρια της Πλειοψηφίας, η κ. Λυτρίβη στην Επιτροπή Μορφωτικών Υποθέσεων ότι είναι πολιτικό θάρρος να επιστρέφεις και να λες ότι αυτή η μεταρρύθμιση πήγε καλύτερα ή ότι άλλη είχε κάποιες αστοχίες. Και ακούγεται πράγματι μια ευλογοφανής, εύλογη έστω δικαιολογία. Όμως, ποιο είναι το πρόβλημα; Το πρόβλημα είναι πολύ βαθύτερο. Είναι η αντιστροφή της μεταρρυθμιστικής πυραμίδας στην Ελλάδα. Σε όλες τις σύγχρονες έννομες τάξεις η Πολιτεία πρώτα σχεδιάζει, μελετά με αναφορά σε διεθνείς βέλτιστες πρακτικές, διαβουλεύεται επί μακρόν, εις βάθος στους κατάλληλους χρόνους, υλοποιεί τη μεταρρύθμιση και φυσικά μετά αξιολογεί την εφαρμογή της. Και ναι, με πολιτικό θάρρος κάνει σημειακές βελτιώσεις. Εδώ συμβαίνει το ακριβώς αντίστροφο. Πρώτα υλοποιείται μια μεταρρύθμιση σε σύντομο χρόνο, βιαστικά, πρόχειρα, υπό την πίεση του εκλογικού χρόνου, χωρίς διαβούλευση. Και μετά δεν γίνεται αξιολόγηση πολιτικών, αλλά εντυπώσεων, γίνεται διαχείριση αποτυχίας. Πόσες φορές εδώ μέσα έχουμε δει διατάξεις να καταργούνται, νομοσχέδια και νόμους να καταργούνται ολόκληροι από την ίδια κυβέρνηση; Αυτό δεν είναι πολιτικό θάρρος ούτε είναι σοβαρή μεταρρυθμιστική πολιτική.

Θα μου πείτε και θα μας πείτε: Εδώ βαπτίσατε μεταρρύθμιση την ανωτατοποίηση ιδιωτικών κολεγίων σε πανεπιστήμια χωρίς ενιαίο ακαδημαϊκό χάρτη, με ακαδημαϊκά και γεωγραφικά κριτήρια, όπως σας είχαμε ζητήσει, με αποτέλεσμα σήμερα να έχουμε, για παράδειγμα, τρεις νέες Νομικές Σχολές και μάλιστα μόνο στην Αθήνα και στη Θεσσαλονίκη, σε μια χώρα όπου μια προπροηγούμενη Υπουργός Παιδείας μάς είχε πει ότι δεν χωρά μια τέταρτη δημόσια Νομική Σχολή.

Και για να τα ωραιοποιήσετε όλα αυτά, έρχεται ο Κοινοβουλευτικός Εκπρόσωπος -αλλά αντ’ άλλων- να μας διαφημίσει συμπράξεις των δημοσίων πανεπιστημίων με κορυφαία πανεπιστήμια του εξωτερικού λέγοντας ότι όλα αυτά σχετίζονται με τον νόμο Πιερρακάκη, κάτι εντελώς αβάσιμο.

Και στο σημείο αυτό, στα σοβαρά, προς την Υπουργό: Συμμεριζόμαστε την ανάγκη και την υποχρέωσή σας να υπερασπίζεστε και σχέδια νόμων προηγούμενων, προκατόχων σας Υπουργών, αλλά έχετε την αντικειμενική ευθύνη να απαντήσετε σε ένα σοβαρό ερώτημα το οποίο εκκρεμεί στον κοινοβουλευτικό έλεγχο εβδομήντα και πλέον ημέρες. Σας το έχει θέσει ο εισηγητής μας, ο Στέφανος Παραστατίδης, ο τομεάρχης παιδείας, με επίσημο, θεσμικό τρόπο, με αίτηση κατάθεσης εγγράφων και ερώτηση και με επίκαιρη ερώτηση. Ποιος υπέγραψε τις εγγυητικές επιστολές και ποιος κατέβαλε τα παράβολα για την αδειοδότηση των ιδιωτικών πανεπιστημιακών παραρτημάτων. Άλλα λέει ο νόμος και το υπόμνημα που κατέθεσε το Υπουργείο σας στο Συμβούλιο της Επικρατείας, για να στηρίξει τον νόμο, και άλλα λέει σήμερα το ίδιο το Υπουργείο, για να καλύψει και να θολώσει τα νερά. Είναι στον αέρα όχι μόνο η γραμμή υποστήριξης του Υπουργείου υπέρ του νόμου στο Συμβούλιο της Επικρατείας, είναι στον αέρα η ίδια η διαδικασία της αδειοδότησης. Γι’ αυτό πρέπει να απαντηθεί αυτό το ερώτημα με έγγραφα. Δεν ξέρω αν συνειδητοποιούμε πόσο σοβαρό είναι αυτό το εκκρεμές ζήτημα.

Κλείνω, κύριε Πρόεδρε, με το εξής. Χρειαζόμαστε πράγματι μια ολοκληρωμένη πολιτική, ένα ολιστικό σχέδιο, ένα όραμα για την επαγγελματική εκπαίδευση. Το όραμα αυτό δεν μπορεί να είναι προσωπικό, αλλά συλλογικό. Και το λέμε αυτό, διότι δεν υπήρξε διαβούλευση και σοβαρές συμμετοχικές διαδικασίες διαλόγου για το συγκεκριμένο νομοσχέδιο, με όλους τους εμπλεκόμενους φορείς, και με τους εκπαιδευόμενους, τους καταρτιζόμενους, τους σπουδαστές, τους εκπαιδευτές, ούτε καν με τους οικονομικούς φορείς που θα αναλάβουν να εφαρμόσουν το σχέδιο νόμου, τον ΣΕΒ, τον Σύλλογο Φαρμακοβιομηχανιών.

Εμείς ξέρουμε και υποστηρίζουμε ότι η επαγγελματική εκπαίδευση έχει ανάγκη από γενναία χρηματοδότηση, προκειμένου να αναβαθμιστεί το επίπεδο σπουδών σε αυτή, έχει ανάγκη από νέα εγχειρίδια, από σύγχρονο εξοπλισμό και εργαστήρια, από εκπαιδευτικούς καλά αμειβόμενους -τα είπε αναλυτικά και ο Πρόεδρός μας Νίκος Ανδρουλάκης.

Είναι αναγκαία, πράγματι, μια ειλικρινής διαδικασία και μια ειλικρινής συζήτηση. Αυτή όμως δεν μπορεί να περιέχει πειραματισμούς, ούτε απάτες, ούτε αυταπάτες, κυρίως όχι απάτες, σαν αυτές που είδαμε δυστυχώς στον δημόσιο λόγο, με μια Κυβέρνηση που παίρνει πρωτοβουλίες της αντιπολίτευσης, όπως αυτή με το εθνικό απολυτήριο, και τις εμφανίζει ως δικές της, δικές της, ενώ γνωρίζετε, κυρία Υπουργέ, ότι αυτή η πρωτοβουλία προήλθε από την Κοινοβουλευτική μας Ομάδα, τον Εισηγητή μας παιδείας, τον Στέφανο Παραστατίδη, στην αρμόδια Επιτροπή Μορφωτικών Υποθέσεων. Και έχει ανοίξει αυτός ο διάλογος και τον έχετε δεχθεί και εσείς αυτόν τον διάλογο και όλα τα κόμματα της αντιπολίτευσης στην αρμόδια Επιτροπή. Και να έρχεται ο Πρωθυπουργός στη Διεθνή Έκθεση της Θεσσαλονίκης, να καπελώνει τη Βουλή και να διαφημίζει ως δική του εφεύρεση μια πρωτοβουλία της αντιπολίτευσης.

Κλείνω, κύριε Πρόεδρε. Στο ΠΑΣΟΚ-Κίνημα Αλλαγής πιστεύουμε βαθιά στην αξία της εκπαίδευσης σε όλες τις βαθμίδες και στις εκδοχές της. Από την προσχολική έως τη σχολική, την επαγγελματική, την πανεπιστημιακή εκπαίδευση βλέπουμε στην παιδεία τον αληθινό της χαρακτήρα, της κοινωνικής αναλογικότητας, της υπέρβασης των ανισοτήτων, που δυστυχώς υπάρχουν και επιμένουν στην αφετηρία της ζωής των πολιτών, στη νέα γενιά, που βλέπει τη ζωή της να επηρεάζεται ή ακόμη και να διαμορφώνεται από την οικονομική και κοινωνική κατάσταση των γονιών της.

Γι’ αυτό και ο δικός μας λόγος δεν περιορίζεται σε θέσεις, αλλά επεκτείνεται σε προτάσεις με τόλμη. Πιστεύουμε στη γνώση, στην έρευνα, στην κατάρτιση, στην καινοτομία. Πιστεύουμε με άλλα λόγια στις αληθινές δυνάμεις αυτού του λαού, με σχέδιο λοιπόν, πολιτική βούληση και βαθιά πίστη στη βαθύτερη ουσία της δημόσιας εκπαίδευσης, που είναι και παραμένει η κοινωνική δικαιοσύνη.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Ο κ. Καββαδάς και αμέσως μετά ο κ. Κωνσταντινίδης.

Κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, στην Ελλάδα η επαγγελματική εκπαίδευση παρέμεινε για χρόνια υποβαθμισμένη, γιατί επικρατούσε η λανθασμένη αντίληψη ότι η επαγγελματική καταξίωση συνδέεται μόνο με την τριτοβάθμια εκπαίδευση. Έτσι, παρά το γεγονός ότι αποδεδειγμένα πολλά τεχνικά επαγγέλματα προσφέρουν συχνά καλύτερες απολαβές και έχουν μεγαλύτερη ζήτηση στην αγορά, μόνο 3 στους 10 μαθητές στην Ελλάδα επιλέγουν την επαγγελματική εκπαίδευση, όταν ο ευρωπαϊκός μέσος όρος είναι περίπου 5 στους 10.

Η Κυβέρνηση έχει καθαρή και ισχυρή εντολή τετραετίας για να υλοποιήσει βαθιές και τολμηρές μεταρρυθμίσεις. Μία από αυτές τις μεταρρυθμίσεις αφορούν την εκπαίδευση, εν προκειμένω την επαγγελματική εκπαίδευση. Η τεχνητή νοημοσύνη, η τεχνολογία αλλά και οι ανάγκες που διαμορφώνονται στην αγορά εργασίας δημιουργούν νέα δεδομένα. Απαντώντας στις σύγχρονες προκλήσεις, η Κυβέρνηση καταβάλλει τα τελευταία χρόνια μια συστηματική προσπάθεια να αναβαθμίσει την ποιότητα και το κύρος της επαγγελματικής εκπαίδευσης και κατάρτισης.

Για την ενίσχυση του εθνικού συστήματος επαγγελματικής εκπαίδευσης και κατάρτισης θεσπίστηκαν η ποιοτική αναβάθμιση των δημοσίων ΙΕΚ σε Σχολές Ανώτερης Επαγγελματικής Κατάρτισης, η ίδρυση των Κέντρων Επαγγελματικής Εκπαίδευσης και Κατάρτισης για καλύτερη σύνδεση με την αγορά εργασίας, το Εθνικό Πλαίσιο Επαγγελματικών Προσόντων, ώστε να υπάρχει συνεχιζόμενη εκπαίδευση και κατάρτιση για όποιον το επιθυμεί και καθένας να γνωρίζει σε τι προσόντα οδηγεί κάθε επίπεδο εκπαίδευσης.

Επίσης, θεσπίστηκε η λειτουργία Κεντρικού Συμβουλίου Επαγγελματικής Εκπαίδευσης και Κατάρτισης, η λειτουργία πρότυπων επαγγελματικών λυκείων, η αναβάθμιση των εργαστηρίων, ένα έργο αξίας 114 εκατομμυρίων ευρώ μέσω του Ταμείου Ανάκαμψης.

Κυρίες και κύριοι συνάδελφοι, σήμερα έρχεται προς συζήτηση και ψήφιση στη Βουλή το νομοσχέδιο του Υπουργείου Παιδείας για τη σύσταση ακαδημιών επαγγελματικής κατάρτισης και την ένταξή τους στο Εθνικό Σύστημα Επαγγελματικής Εκπαίδευσης. Η ίδρυση ακαδημιών επαγγελματικής κατάρτισης αποτελεί ένα ακόμα βήμα για τη διασύνδεση της επαγγελματικής εκπαίδευσης και κατάρτισης με την αγορά εργασίας.

Οι ακαδημίες αυτές αποτελούν έναν νέο θεσμό στο χώρο της μεταδευτεροβάθμιας εκπαίδευσης. Ιδρύονται ως παραρτήματα υφιστάμενων ΣΑΕΚ, με πρόταση ιδιωτικών, οικονομικών, συλλογικών φορέων, επιμελητηρίων ή επιχειρήσεων. Απευθύνονται σε αποφοίτους γενικών και επαγγελματικών λυκείων και κατόχους ισότιμων τίτλων.

Επιπλέον, μπορούν να γίνονται κατατάξεις αποφοίτων ΣΑΕΚ ή μεταλυκειακής τάξης μαθητείας σε συναφείς ειδικότητες. Θα παρέχουν διετή έως τριετή σύγχρονα προγράμματα σπουδών, τα οποία θα εκπονούνται και θα διαμορφώνονται με βάση τις ειδικότητες που παρουσιάζουν υψηλή ζήτηση στην αγορά εργασίας. Έτσι οι νέες ειδικότητες και δεξιότητες που θα διδάσκονται θα έχουν αντιστοίχιση στις πραγματικές ανάγκες της αγοράς σε πανελλαδικό και τοπικό επίπεδο.

Κάθε σπουδαστής θα επιλέγει μία και μόνη ειδικότητα, την οποία θα παρακολουθεί είτε διά ζώσης είτε εξ αποστάσεως. Θα μπορεί να κάνουν την πρακτική τους στους χώρους εργασίας, αποκτώντας έτσι εμπειρία και τριβή με την ειδικότητα που έχουν επιλέξει. Κι εδώ αξίζει να αναφερθεί ότι η πρακτική άσκηση, η μαθητεία, είναι υποχρεωτικό και αμειβόμενο στάδιο με πλήρη ασφαλιστική κάλυψη.

Στη συνέχεια τουλάχιστον το 40% των αποφοίτων θα απορροφάται άμεσα από τις επιχειρήσεις που αναζητούν αυτές τις ειδικότητες και θα βρίσκουν εργασία. Έτσι η πρακτική άσκηση θα αντιστοιχεί σε πραγματικές θέσεις εργασίας.

Σε κάθε περίπτωση, οι απόφοιτοι θα αποκτούν με εξετάσεις πιστοποίηση από τον ΕΟΠΠΕΠ για τα επαγγελματικά τους προσόντα, τα οποία αντιστοιχούν στο επίπεδο 5 του Εθνικού Πλαισίου Προσόντων και ανοίγει η πρόσβαση σε επαγγελματικά δικαιώματα.

Η διαδικασία ίδρυσης ακαδημιών επαγγελματικής κατάρτισης ανταποκρίνεται στα σύγχρονα δεδομένα. Υπάρχει ένα σαφές και ξεκάθαρο πλαίσιο αξιολόγησης, με γνωμοδότηση του Κεντρικού Συμβουλίου Επαγγελματικής Εκπαίδευσης και Κατάρτισης προς τον αρμόδιο Υπουργό. Οι ακαδημίες θα υπάγονται στη Γενική Γραμματεία Επαγγελματικής Εκπαίδευσης, Κατάρτισης και Δια Βίου Μάθησης του Υπουργείου Παιδείας, ενώ θα ασκείται εποπτικός και ελεγκτικός ρόλος από το ίδιο το Υπουργείο Παιδείας.

Παράλληλα, καθίσταται απόλυτα σαφές ότι δεν θα μπορεί να ιδρυθεί ακαδημία επαγγελματικής κατάρτισης, όταν στον ίδιο δήμο λειτουργεί δομή επαγγελματικής εκπαίδευσης και κατάρτισης ίδιου επιπέδου και με συναφείς ειδικότητες.

Οι ακαδημίες επαγγελματικής κατάρτισης θα λειτουργούν με βάση τις βέλτιστες ευρωπαϊκές πρακτικές. Τα ποιοτικά standards είναι ιδιαίτερα υψηλά και γίνονται ακόμα υψηλότερα με τη δυνατότητα διασύνδεσης των ακαδημιών με πανεπιστήμια, ερευνητικά κέντρα αλλά και ιδιωτικές επιχειρήσεις.

Κυρίες και κύριοι συνάδελφοι, στην επαγγελματική εκπαίδευση και κατάρτιση έγιναν και θα συνεχίσουν να γίνονται βήματα ουσιαστικής προόδου. Ήδη στην περιφέρεια, στην οποία έχω την τιμή να εκλέγομαι, στη Λευκάδα, έχουμε χαράξει μια σταθερή πορεία για την αναβάθμιση της επαγγελματικής εκπαίδευσης. Έχουμε εμπλουτίσει το περιεχόμενο των σπουδών, έχουμε ειδικότητες ελκυστικές για τους σπουδαστές, για την αγορά εργασίας. Το ΣΑΕΚ συμμετέχει στο παράλληλο μηχανογραφικό των πανελλαδικών εξετάσεων, ενώ από φέτος θα λειτουργήσει και το νέο εργαστηριακό κέντρο.

Φέτος εγκρίθηκαν και οι τέσσερις νέες ειδικότητες που είχε ζητήσει το ΣΑΕΚ για το πρώτο εξάμηνο που άρχισε. Μαζί με τις δύο ειδικότητες που θα συνεχιστούν από τα προηγούμενα έτη θα έχουμε συνολικά εκατόν οκτώ σπουδαστές σε έξι ειδικότητες, ενώ στο ημερήσιο και στο εσπερινό ΕΠΑΛ έχουμε πάνω από διακόσιους πενήντα μαθητές.

Επόμενος στόχος μας είναι η δημιουργία ενός νέου κτιρίου, που θα επιτρέψει στο ΣΑΕΚ αλλά και στο ΕΠΑΛ να επεκταθούν και να εμπλουτίσουν τις λειτουργίες τους. Προϋπόθεση για την κτιριακή επέκταση ήταν η παραχώρηση του οικοπέδου από το Υπουργείο Οικονομικών στον Δήμο Λευκάδας, διότι είχαμε το παράδοξο να έχουν ανεγερθεί τα κτίρια χωρίς να έχει παραχωρηθεί η έκταση.

Για τον σκοπό αυτό από το 2020 ξεκινήσαμε επαφές με το Υπουργείο Οικονομικών αλλά και με τις κτιριακές υποδομές, οι οποίες μάλιστα έκαναν αυτοψία στον χώρο. Έπειτα από εντατική προσπάθεια η παραχώρηση του οικοπέδου άνω των δέκα χιλιάδων τετραγωνικών μέτρων ολοκληρώθηκε το 2024 και μπορούμε να προχωρήσουμε στην ανέγερση του νέου κτιρίου.

 Κυρία Υπουργέ, κύριε Υφυπουργέ, η Λευκάδα ως το μεγαλύτερο κέντρο θαλάσσιου τουρισμού στη χώρα μπορεί να φιλοξενήσει ειδικότητες επαγγελματικής κατάρτισης που σχετίζονται με τον θαλάσσιο τουρισμό. Άλλωστε, έχω στείλει και σχετική επιστολή στο Υπουργείο, η οποία συνοδευόταν από επιστολή του Λιμεναρχείου Λευκάδας και της Μαρίνας Λευκάδας, με την οποία τεκμηριώνονταν η κυρίαρχη θέση της Λευκάδας ως κέντρο θαλάσσιου τουρισμού, καθώς και οι αυξημένες ανάγκες σε συναφείς ειδικότητες επαγγελματικής εκπαίδευσης και κατάρτισης.

Με την ευκαιρία, θέλω να ευχαριστήσω την Υπουργό Παιδείας κ. Ζαχαράκη για τη διαχρονική υποστήριξη στο νησί μου, τον Υφυπουργό κ. Κώστα Βλάση, αλλά και την εισηγήτρια του νομοσχεδίου και πρώην Υφυπουργό κ. Ιωάννα Λυτρίβη, για την άριστη συνεργασία μας διαχρονικά, αλλά και να συγχαρώ για το σημερινό νομοσχέδιο.

Επιπλέον, στην Λευκάδα υπάρχουν όλες οι προϋποθέσεις για τη δημιουργία campus, όπου οι δομές θα παρέχουν συνεχιζόμενη και ολοκληρωμένη εκπαίδευση σε σύνδεση με την αγορά εργασίας. Όραμά μας είναι να γίνει η Λευκάδα επίκεντρο επαγγελματικής εκπαίδευσης και κατάρτισης για όλη την ευρύτερη περιοχή.

Κυρία Υπουργέ, ζητώ και τη δική σας βοήθεια για να κάνουμε το όραμα αυτό πραγματικότητα. Ελπίζω να έχουμε συνδρομή του Υπουργείου στα επόμενα βήματα, στην εκπόνηση του κτιριολογικού προγράμματος και της μελέτης και αργότερα στη χρηματοδότηση της κτιριακής επέκτασης του ΣΑΕΚ και των ΕΠΑΛ.

Κλείνω, κύριε Πρόεδρε. Κυρίες και κύριοι συνάδελφοι, όπως είπα και στην αρχή της ομιλίας μου, η Κυβέρνηση έχει θετική και δημιουργική ατζέντα. Προωθεί αλλαγές και μεταρρυθμίσεις, όπως η διασύνδεση της επαγγελματικής κατάρτισης με την αγορά εργασίας και γι’ αυτό είναι θετική η ψήφος μας στο νομοσχέδιο του Υπουργείου Παιδείας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Κωνσταντινίδης έχει τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι, συμφωνούμε νομίζω όλοι -ή πάντως οι περισσότεροι- ότι το συζητούμενο σήμερα σχέδιο νόμου παρεμβαίνει σε ένα πολύ κρίσιμο πεδίο της κοινωνικοοικονομικής ζωής, στην επαγγελματική εκπαίδευση και κατάρτιση, συμπληρώνοντας με τον τρόπο αυτόν το εθνικό σύστημα με την ίδρυση Ακαδημιών Επαγγελματικής Κατάρτισης. Το κάνει αυτό εύλογα, μέσα από συμπράξεις με οικονομικούς φορείς, με επιμελητήρια, με συνδικαλιστικές οργανώσεις και φυσικά, με επιχειρήσεις που αποτελούν και τους δυνητικούς εργοδότες των ανθρώπων που θα φοιτήσουν σε αυτές τις ακαδημίες.

Είναι τελικά, όμως, εύλογη αυτή η σύμπραξη, όπως ισχυρίζεται η Πλειοψηφία και η πολιτική ηγεσία, και αυτού του είδους οι συνεργασίες; Το αντικείμενο αυτό αποτέλεσε πράγματι σημείο τριβής με την Αντιπολίτευση. Ο καθένας, νομίζω, μπορεί να αντιληφθεί ότι η μεταλυκειακή, η μεταδευτεροβάθμια εκπαίδευση για όσους συμπολίτες μας την επιλέγουν, αποτελεί εξ ορισμού τον προθάλαμο της επαγγελματικής προοπτικής και αποκατάστασής τους κατά μείζονα λόγο, ακόμα και σε σχέση με τη φοίτηση σε κάποιο πανεπιστήμιο, αφού η τελευταία μπορεί να στοχεύει και στην ακαδημαϊκή καλλιέργεια και ολοκλήρωση ενός ατόμου. Ενώ, όταν ένα νέο παιδί επιλέγει να εκπαιδευτεί σε κάποιο αντικείμενο της επαγγελματικής κατάρτισης, κατά τεκμήριο θέλει να εργαστεί σε αυτόν τον τομέα.

Ειπώθηκε από κάποιους συναδέλφους ότι οι ακαδημίες αντιστρατεύονται ή υπονομεύουν την ύπαρξη των Σχολών Ανώτερης Επαγγελματικής Κατάρτισης, ενώ το αληθές και σαφές από τον νόμο είναι ότι εντάσσονται και θα λειτουργήσουν στο πλαίσιο των ΣΑΕΚ και ειδικότερα, σε συγκεκριμένες περιφέρειες και με συγκεκριμένο θεματικό αντικείμενο. Κατά συνέπεια, εμπλουτίζουν το έργο και τη δραστηριότητα των ΣΑΕΚ.

Επίσης, ξεκάθαρο, παρά τα όσα ειπώθηκαν περί ιδιωτικοποίησης, είναι ότι η φοίτηση στις ακαδημίες γίνεται υπό την εποπτεία του Υπουργείου και είναι φυσικά δωρεάν. Ενώ, με την ολοκλήρωση του κύκλου σπουδών χορηγείται βεβαίωση επαγγελματικής κατάρτισης, η οποία οδηγεί μέσω εξετάσεων πιστοποίησης του ΕΟΠΠΕΠ στην απόκτηση τίτλου επιπέδου πέντε του εθνικού πλαισίου προσόντων.

Περαιτέρω, παρέχεται η δυνατότητα στους καταρτιζόμενους να πραγματοποιούν πρακτική άσκηση, μαθητεία σε εγκαταστάσεις οικονομικών φορέων ή τρίτων φυσικών προσώπων, δημοσίων υπηρεσιών, οργανισμών τοπικής αυτοδιοίκησης, νομικών προσώπων δημοσίου και ιδιωτικού δικαίου, με ευθύνη της ακαδημίας στην οποία φοιτούν μέσω συμβάσεων που συνάπτονται για τον σκοπό αυτόν.

Ορίζεται δε ότι οι καταρτιζόμενοι για το διάστημα της πρακτικής μαθητείας υπάγονται ασφαλιστικά στον ηλεκτρονικό εθνικό φορέα κοινωνικής ασφάλισης, με συντάξιμο τον χρόνο της ασφάλισής τους, καθώς και ότι η πρακτική αυτή μπορεί να χρηματοδοτείται από εθνικούς ή ενωσιακούς πόρους.

Πώς ιδρύονται οι Ακαδημίες Επαγγελματικής Κατάρτισης; Ιδρύονται με τη σύναψη σχετικής συμφωνίας με το Υπουργείο Παιδείας, Θρησκευμάτων και Αθλητισμού, από επιχειρήσεις, συνεταιρισμούς, συνδέσμους και συνδικαλιστικές οργανώσεις, επιμελητήρια -και αυτό είναι πάρα πολύ σημαντικό- και άλλους οικονομικούς φορείς. Ο νόμος, βεβαίως, περιγράφει τα αναγκαία στοιχεία, όπως τις κτιριακές υποδομές, την παραχώρηση υλικοτεχνικού εξοπλισμού και τα εκατέρωθεν δικαιώματα των αντισυμβαλλομένων μερών.

Εάν λυθεί η συμφωνία, οι φοιτητές δεν μένουν ξεκούραστοι, αφού το κράτος και το Υπουργείο μεριμνούν για τη συνέχιση της ακαδημίας και για την ολοκλήρωση των παρεχόμενων προγραμμάτων.

Ρυθμίζονται και διάφορα άλλα λειτουργικά ζητήματα για τις ΣΑΕΚ και για τα άλλα επίπεδα, αρμοδιότητας του Υπουργείου Παιδείας, στα ειδικότερα άρθρα του νομοσχεδίου και αντιμετωπίζουν σημειακά ζητήματα που απασχολούν τη λειτουργία αυτών των φορέων.

Τα πιο βασικά και που πρέπει να μείνουν από αυτήν τη συζήτηση είναι δύο. Ενισχύεται ο προεπαγγελματικός χαρακτήρας αυτού του επιπέδου της εκπαίδευσης με τρόπο ουσιαστικό και αποτελεσματικό, με τρόπο που θα οδηγεί τα νέα παιδιά στην αγορά εργασίας εξοπλισμένα με τα απαραίτητα εφόδια, γεφυρώνοντας την απόσταση ανάμεσα στη θεωρητική γνώση και στην πράξη, στην παραγωγική δηλαδή διαδικασία, δημιουργώντας πιο έτοιμους επαγγελματίες. Αυτό δεν έχει μόνο θεωρητική διάσταση, αλλά κυρίως πρακτική αξία για τον εργαζόμενο. Διότι ο καλύτερα εκπαιδευμένος εργαζόμενος, θα είναι κατά τεκμήριο και καλύτερα αμειβόμενος. Έχει ασφαλώς αξία και για την επιχείρηση, η οποία θα κερδίζει χρόνο από το να εκπαιδεύει ανειδίκευτους ή μη καλά καταρτισμένους εργαζόμενους και θα της δίνει αυτό ένα παραγωγικό πλεονέκτημα σε ένα -είτε το θέλουμε είτε όχι- εξόχως ανταγωνιστικό περιβάλλον.

Το δεύτερο, ίσως και το πιο σημαντικό, που αποτελεί πλέον και εθνικό στόχο είναι να μη φεύγουν οι νέοι από την ελληνική περιφέρεια προς τα μεγάλα αστικά κέντρα ή σε τουριστικούς προορισμούς για αναζήτηση εργασίας, κάποιες φορές όχι γιατί δεν υπάρχει ζήτηση εργατικού δυναμικού στον τόπο τους, αλλά επειδή δεν διαθέτουν τα αναγκαία εφόδια, προκειμένου να βρουν μια δουλειά σε τεχνικά ή άλλα επαγγέλματα που υπάρχει αυξημένη ζήτηση για απασχόληση.

Κυρίες και κύριοι συνάδελφοι, μιλούσα με τον ιδρυτή μιας από τις μεγαλύτερες τεχνικές εταιρείες της χώρας, με έδρα στην Πτολεμαΐδα, στην πόλη του Νομού Κοζάνης με την έντονη δραστηριότητα στα λιγνιτικά πεδία το προηγούμενο διάστημα και μια περιοχή που σήμερα αντιμετωπίζει αυξημένη ανεργία, παρά το γεγονός ότι σημειώνεται σε εθνικό επίπεδο μεγάλη μείωση. Μου έλεγε αυτός ο άνθρωπος ότι στην περιοχή δεν υπάρχουν σήμερα τεχνίτες. «Φέρε μου», μου έλεγε, «όσους θέλεις και με πολύ καλές απολαβές».

Ξέρετε κάτι; Επειδή ακριβώς υπάρχει έλλειψη, αυτό που εμείς σήμερα πάμε να θεσμοθετήσουμε, η αγορά το έχει ήδη υλοποιήσει. Η συγκεκριμένη εταιρεία, παραδείγματος χάριν, εκπαίδευε από καιρό ηλεκτροσυγκολλητές. Σήμερα στην αγορά δεν υπάρχουν, παρότι οι προσφερόμενες αμοιβές είναι αρκετά υψηλές.

Θέλετε και ένα άλλο παράδειγμα που απασχόλησε πρόσφατα το Κοινοβούλιο; Είχαμε εκπροσώπους των ελληνικών ναυπηγείων σε μια άλλη κοινοβουλευτική συνεδρίαση και μιλούσαν για τη δυνατότητα συμμετοχής των ελληνικών ναυπηγείων στις παραγγελίες που έχουμε κάνει για τις φρεγάτες από τη Γαλλία, αλλά και στη διαδικασία που βρίσκεται αυτή τη στιγμή η Ευρώπη στο πλαίσιο του ReArm Europe για τις εξοπλιστικές επενδύσεις.

Τους ρώτησα εάν υπάρχει αναπλήρωση σε εξειδικευμένο προσωπικό. Μου απάντησαν το ίδιο: «Εφαρμόζουμε εμείς δικά μας προγράμματα κατάρτισης». Δεν είναι καθόλου κακό αυτό, το αντίθετο θα έλεγα. Είναι επαινετικό. Γιατί, όμως, να γίνεται μεμονωμένα, χωρίς πλαίσιο, ερήμην της πολιτείας και όχι συντονισμένα με τους όρους και τις εγγυήσεις που εξασφαλίζει το κράτος, σε συνδυασμό ασφαλώς με τη γνώση και τα εφόδια που χρειάζεται ο εκάστοτε εργοδότης.

Νομίζω, κυρίες και κύριοι συνάδελφοι της Αντιπολίτευσης, ότι δεν υπάρχει πειστικός αντίλογος και η κριτική που ακούστηκε υπήρξε από ιδεοληπτική ως υπερβολική τραβηγμένη από τα μαλλιά. Όπως εξελίσσονται τα πράγματα, ο πιο πολύτιμος πόρος την επόμενη μέρα θα είναι ο ανθρώπινος, η γνώση και η κατάρτιση, που θα αποτελέσουν το συγκριτικό πλεονέκτημα για κάθε χώρα, για κάθε τόπο στις ραγδαία μεταβαλλόμενες συνθήκες.

Επειδή, ακριβώς, προέρχομαι από έναν νομό που βρίσκεται στην καρδιά αυτών των εξελίξεων και της μετάβασης, η οποία συνδυάζεται και με την εργασιακή μετάβαση σε νέα αντικείμενα, υπερψηφίζω, ασφαλώς, το σχέδιο νόμου και γνωρίζοντας ότι απευθύνομαι στην πολιτική ηγεσία που διαθέτει ευήκοα ώτα, ζητώ από την κυρία Υπουργό και φυσικά, τον συνάδελφο τον κύριο Υφυπουργό, προερχόμενο από μία λιγνιτική περιοχή με τις ίδιες αγωνίες και τις ίδιες ευαισθησίες, να έχουν σε απόλυτη προτεραιότητα αυτές τις περιοχές και κατά την εφαρμογή του συγκεκριμένου σχεδίου, αλλά και σε κάθε άλλη δράση που εμπίπτει στην αρμοδιότητά τους, προκειμένου ακριβώς να στηριχθούν αυτές οι περιφέρειες της ελληνικής επικράτειας.

Για τους παραπάνω λόγους, σας παρακαλώ, σας καλώ, να υπερψηφίσετε το σχέδιο νόμου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Καραγεωργοπούλου από την Πλεύση Ελευθερίας και θα κλείσουμε με τον κ. Καιρίδη, από τους Κοινοβουλευτικούς Εκπροσώπους εννοώ.

Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεν θα μπορούσα παρά να ξεκινήσω την ομιλία μου με την εμβληματική ύπαρξη του πατέρα, του πατέρα Πάνου Ρούτσι, που επί είκοσι τρεις ολόκληρες ημέρες, ακονίζοντας τη σιωπή του, σας έκανε να χάσετε όλες τις λέξεις, όλες τις λέξεις που είχατε διαθέσιμες, για να μπορέσετε να συγκαλύψετε ακόμα περισσότερο το έγκλημα, όπως το είχατε σχεδιάσει από την αρχή του και επί δυόμισι χρόνια, για τριάντα έναν μήνες.

Τώρα, λοιπόν, που θα γίνουν και οι τοξικολογικές εξετάσεις με την παρουσία τεχνικών συμβούλων των οικογενειών, πόσο περισσότερο έκθετη, γυμνή μέσα στις αδυναμίες της φαίνεται η δικαιοσύνη; Γιατί η δικαιοσύνη δεν απαίτησε να γίνουν τοξικολογικές, όπως προβλέπει το πρωτόκολλο και ο νόμος; Γιατί, παρ’ ότι υπήρχαν δημοσιεύματα αλλά και μηνύσεις γονέων για την παρανομία των ιατροδικαστών, δεν έκανε τα νόμιμα στο πρώτο στάδιο της έρευνας; Γιατί ο Άρειος Πάγος με τον πιο προκλητικό τρόπο, με δηλώσεις του εισαγγελέα και της Προέδρου του στήριξαν την παρανομία, εμφανίζοντάς την ως νόμιμο δρόμο και τώρα που πιέστηκε η Κυβέρνηση, ξαφνικά, άλλες δηλώσεις στελεχών σας αλλά και λειτουργών της κατ’ επίφαση δικαιοσύνης μπαίνουν ξανά στην υπηρεσία της Κυβέρνησης.

Ξαφνικά, λοιπόν, στις 6 Οκτωβρίου, μία ημέρα πριν συμβεί να γίνει νόμιμα η γνωστοποίηση της αποδοχής όλων των αιτημάτων του πατέρα Πάνου Ρούτσι, ο κ. Καρακούκης Νίκος, Γενικός Διευθυντής της Ιατροδικαστικής Υπηρεσίας, μίλησε με έμφαση για τις ευθύνες της ιατροδικαστή Ρουμπίνης Λεονταρή.

Ποια είναι η συγκεκριμένη ιατροδικαστής; Εκλεκτή φίλη του κ. Άδωνι Γεωργιάδη, υποψήφια με ΛΑΟΣ, αλλά και υποψήφια ως εκλεκτή φίλη επίσης της κ. Ντόρας Μπακογιάννη με τη Δημοκρατική Συμμαχία, το κόμμα της κ. Μπακογιάννη στο οποίο ηγήθηκε ως πρόεδρος το 2010.

Τι συνέβη, λοιπόν, με την κ. Λεονταρή; Αναβαθμίστηκε λίγες μέρες πριν την προκήρυξη των εθνικών εκλογών του 2023 με απόφαση του Υπουργείου Δικαιοσύνης, εκδοθείσα κατά παράβαση των διατάξεων του άρθρου 9 του ν.3772/2009, που προβλέπει πως στο υπηρεσιακό συμβούλιο επιλέγονται ιατροδικαστές α΄ τάξης και εάν δεν υπάρχουν ιατροδικαστές α΄ τάξης, τότε ορίζονται ιατροδικαστές β΄ τάξης. Δηλαδή, διορίστηκε με τον παραγκωνισμό ιατροδικαστών α΄ τάξης. Επίσης, είχε διοριστεί και στην υπόθεση Καλογήρου, γιου της εισαγγελέα Αποστολάκη, που για κάποιον λόγο το Μαξίμου αποφάσισε ότι δεν πρέπει να επιμεληθεί πλέον, από κάποιο σημείο και μετά, της υπόθεσης των Τεμπών.

Δεν ξεχνάμε, ωστόσο, ότι η Ρουμπίνη Λεονταρή μετά τα Τέμπη τοποθετήθηκε παράνομα ως μέλος του Υπηρεσιακού Συμβουλίου Ιατροδικαστών από την κ. Γιαβή, την Υπηρεσιακή Γραμματέα του Υπουργείου Δικαιοσύνης. Κύριε Φλωρίδη;

Μετά από καταγγελίες, βεβαίως ανακλήθηκε ο διορισμός της και για να κοπάσει ο θόρυβος, γιατί για την κ. Λεονταρή αρκούσαν, είπατε, τρεις ιατροδικαστές της Υπηρεσίας των Ιατροδικαστών σε ένα ασύλληπτο δυστύχημα -το λέτε ατύχημα-, έγκλημα, με πενήντα επτά νεκρούς, με πολλούς διαμελισμένους και καμένους, αρκούσαν ωστόσο για την κ. Λεονταρή τρεις ιατροδικαστές.

Μόνη της έλαβε αυτή την απόφαση η κ. Λεονταρή να μην γίνουν τοξικολογικές εξετάσεις ή της δόθηκε εντολή από το Μαξίμου; Θα το μας απαντήσετε τώρα πια αυτό; Τώρα, πλέον, που η υπόθεση έχει πάρει μια άλλη τροπή και που έστω ότι έχουν μπει στο αρχείο κάποιες μηνύσεις κατά ιατροδικαστών, ανασύρονται και ακούγεται ότι κάποιοι βάλλουν κατά άλλων ιατροδικαστών για κάποιους λόγους;

Το έγκλημα στα Τέμπη δεν σταμάτησε την ημέρα εκείνη, την ημέρα της σύγκρουσης, την ημέρα της πυρόσφαιρας. Εγκληματούν σε βάρος της αλήθειας μέχρι και σήμερα όλοι όσοι εμπλέκονται σε αυτό, σε αυτό το έγκλημα.

Η αλήθεια είναι ότι αμφιβάλλουμε πάρα πολύ για το πώς θα εξελιχθεί η διαδικασία των τοξικολογικών εξετάσεων, γιατί έχουμε γνώση και εμπειρία από το παρελθόν με πορίσματα Ελλήνων ιατροδικαστών: υποθέσεις Τσαλικίδη, Λαγούδη, Γιακουμάκη, Γκολφίνου, ακόμα και Βαλυράκη.

Βεβαίως, δεν ξεχνάμε ότι αρχές του 2025 με το άρθρο 41 του ν.5172/2025, σε ένα νομοσχέδιο που είχε ως κύριο αντικείμενο την ενδοοικογενειακή βία, με φωτογραφική διάταξη και πάλι αποσπασματικά αντιμετωπίζοντας όλα τα θέματα της ιατροδικαστικής υπηρεσίας, ο κ. Φλωρίδης στην πραγματικότητα ρύθμισε ένα θέμα έκθεσης επαναξιολόγησης της συνταχθείσας ιατροδικαστικής έκθεσης, ύστερα από μελέτη της υπόθεσης από τριμελή επιτροπή, η οποία συστήνεται εντός του Ιανουαρίου εκάστου έτους με απόφαση του Υπουργού Δικαιοσύνης -δική του απόφαση- με θητεία ενός έτους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Πραγματικά, αγωνιάμε για τη στιγμή που θα την επικαλεστείτε αυτή τη διάταξη που φέρατε εν ευθέτω χρόνω, αναγνωρίζοντας την πιθανότητα, την πολύ βάσιμη πιθανότητα να εξελιχθεί όχι όπως σας είναι αρεστή η όλη υπόθεση.

Επειδή μιλάμε για ένα νομοσχέδιο που αφορά και τις συνθήκες εργασίας των εκπαιδευτικών και είδα ότι φέρατε μία πολύ φωτογραφική διάταξη επίσης, με την οποία δημιουργείτε όλους τους λόγους απορρόφησης κονδυλίων του Ταμείου Ανάκαμψης με έναν πάρα πολύ πρόχειρο τρόπο, με την τροπολογία το κάνατε αυτό ωστόσο, που είναι σχεδόν ολόκληρο νομοσχέδιο αυτή η τροπολογία, δεν μας εκπλήσσει. Ακολουθείτε και εδώ το modus operandi για το Ελληνικό Κτηματολόγιο. Τι κάνουμεq Δημιουργούμε πλατφόρμες, εξοικονομούμε χρήματα, ευρωπαϊκά κονδύλια, αυτά που η κ. Λάουρα Κοβέσι έχει αποκαλύψει ότι πλέον συνδέονται με πρακτικές διαφθοράς και διαπλοκής και αντιμετωπίζετε τους ευάλωτους αναπληρωτές εκπαιδευτικούς εξευτελιστικά, αποδεικνύοντας πόσο σημαντικό είναι για εσάς να ασκείτε την απόλυτη εξουσία μέσω υπουργικών αποφάσεων, εξουσιοδοτικών διατάξεων για να ρυθμίζετε θέματα που κρατάτε σε κλειστά συρτάρια, αλλά που η ρύθμισή τους εξασφαλίζουν τη συνέχιση αυτής της δράσης και τη λήψη αποφάσεων χωρίς διαβούλευση, με τεχνικές αυθαιρεσίας και κερδοσκοπίας.

Έλεγε ο Μπρεχτ ότι υπάρχουν πολλοί τρόποι για να σκοτώσεις έναν άνθρωπο. Μπορείς να τον μαχαιρώσεις στην κοιλιά, να του αρπάξεις το ψωμί από το στόμα, να μην τον γιατρέψεις από την ασθένεια που πάσχει, να τον βάλεις σε μια άθλια κατοικία, να τον εξοντώσεις βάζοντάς τον να δουλεύει μέχρι θανάτου, να τον οδηγήσεις στην αυτοκτονία, να το στείλεις στον πόλεμο.

Τότε δεν υπήρχαν τα drones για να μπορεί να σκεφτεί και αυτά ο Μπρεχτ, με αυτούς που σκοτώνονται καθημερινά, τους Παλαιστίνιους, τη γενοκτονία που συντελείται επί δύο χρόνια και μία μέρα, χθες ήταν μαύρη επέτειος.

Λίγοι μόνο από αυτούς τους τρόπους είναι απαγορευμένοι, δυστυχώς, και στο δικό μας κράτος. Θα μπορούσαμε να συμπληρώσουμε και άλλες μεθόδους εξόντωσης των πολιτών, με αυτές που αξιωθήκαμε να ζήσουμε στους καιρούς μας.

Θα μπορούσαμε να φανταστούμε ότι άλλος ένας τρόπος είναι να τον βάζεις σε ένα τρένο. Ναι κινείται κατευθείαν πάνω σε μια εμπορική αμαξοστοιχία. Να βάλεις μαύρα καύσιμα και διαλύτες. Να τον κάψεις ζωντανό. Πιθανόν να δολοφονήσεις μάρτυρες που τυχόν υπάρχουν. Να περιπαίζεις έναν πατέρα που έχει ιερό δικαίωμα να μάθει με ποιον τρόπο στέρησαν τη ζωή του παιδιού του, προσφέροντας τη δική του ζωή ως σφάγιο στον βωμό της θεάς Θέμιδας. Κανένας από αυτούς τους τρόπους δεν φαίνεται να είναι απαγορευμένος ούτε τιμωρητέος στο δικό μας κράτος.

Μπορεί ακόμα και με μια στρατηγική μελέτη περιβαλλοντικών επιπτώσεων, που το περιφερειακό συμβούλιο σήμερα στην περιφέρεια αποφάσισε ότι θα αποσυρθεί. Για την καύση σκουπιδιών μιλάμε σε όλη την Ελλάδα, που αφορούσε σε κίνδυνο υγείας όλων των πολιτών. Μπορεί και εκεί, ο δικός σας σύμμαχος κ. Χαρδαλιάς να κατάλαβε ότι αυτό το καράβι αρχίζει και γέρνει και μάλλον κάποια άλλη απόφαση πρέπει να ληφθεί.

Τι λέτε και εσείς, κύριε Φλωρίδη, για όλους αυτούς τους τρόπους με τους οποίους μαζικά μπορείτε να εξοντώνετε πολίτες; Οι δικηγόροι, πάντως, δηλώνουν δημόσια σε πρόταση ψηφίσματος: «Θεωρούμε ότι είναι λυτρωτικό για το δικηγορικό σώμα να πάψει να ανέχεται τη λαίλαπα της διάλυσης κάθε έννοιας δικαιοσύνης από τον νυν Υπουργό Δικαιοσύνης και διότι είναι αδιανόητο για εμάς να ανεχθούμε τις μεθοδεύσεις εις βάρος του λειτουργήματός μας και κυρίως εις βάρος της κοινωνίας».

Ντρεπόμαστε πραγματικά για τη χώρα στην οποία ζούμε και την κυβερνά αυτή η Κυβέρνηση. Ντρεπόμαστε πραγματικά που χθες ασκήθηκε απρόκλητα βία με μεθόδους καταστολής κατά ειρηνικών διαδηλωτών, που βρέθηκαν να διαδηλώνουν ακόμη και με συμμετέχοντες από όσους επέστρεψαν από τους απαχθέντες, από το γενοκτόνο κράτος του Ισραήλ, στο πλαίσιο του στόλου αλληλεγγύης προς τη Γάζα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ανάμεσα σε αυτούς τους διαδηλωτές ήταν και 27 Έλληνες, μέλη του στολίσκου αυτού και η βία που ασκήθηκε ακολουθήθηκε από προσαγωγές και σήμερα ήταν και στην αυτόφωρη διαδικασία πολλοί από τους προσαχθέντες αναίτια.

Πραγματικά είναι παροιμιώδεις οι τρόποι με τους οποίους ασκείτε αυτού του είδους την πολιτική της καταστολής και της βίας σε όλα τα επίπεδα. Η Ευρωπαία Εισαγγελέας έδειξε τον δρόμο για το τι μπορεί να είναι ουσιώδες. Δεν γνωρίζω αν πραγματικά σας έχει ανησυχήσει η παρουσία της στην Ελλάδα. Λέγοντας ότι όταν μιλάμε για τη διαφθορά δεν είναι μόνο καθήκον των εισαγγελέων να το επιλύσουν αυτό. Ακόμη και αν συλλάβουμε όλους τους διεφθαρμένους η διαφθορά δεν θα εξαφανιστεί χωρίς παιδεία, πρόληψη και την εμπλοκή όλης της κοινωνίας.

Θα ήταν σκόπιμο να παραιτηθείτε εδώ και τώρα και να μη συνεχιστεί άλλο αυτή η εγκληματική πολιτική σας.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Καιρίδης. Μετά θα ξεκινήσουμε τις δευτερολογίες και θα κλείσει η κυρία Υπουργός.

**ΔΗΜΗΤΡΙΟΣ ΚΑΙΡΙΔΗΣ:** Κυρίες και κύριοι συνάδελφοι, κύριε Πρόεδρε. Μέχρι τώρα νόμιζα ότι η κ. Κωνσταντοπούλου είναι one of a kind, που λένε και στο χωριό μου. Εν τέλει και συγχαρητήρια καταφέρατε και την κλωνοποιήσατε, γιατί και η κ. Καραγεωργοπούλου σας ακολουθεί, ακόμα και στην εκφορά του λόγου, δεν μιλάω για την παραληρηματικότητά που είναι στα χνάρια σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι ωραία.

**ΔΗΜΗΤΡΙΟΣ ΚΑΙΡΙΔΗΣ:** Έχουμε δύο Ζωές. Να τις χαιρόμαστε.

Το έχουμε δει και με την Ελληνική Λύση αυτό, με τον κ. Χήτα, να κοπιάρει τον κ. Βελόπουλο. Βλέπω και σε εσάς υπάρχει αυτή η φόρμα.

Λοιπόν, τι να πρωτοπεί κανείς, πραγματικά, για όλα αυτά; Δυσκολεύομαι να παρακολουθήσω τη σκέψη της κ. Καραγεωργοπούλου. Θα πω μόνο ότι αυτό που έχει συμβεί με τα Τέμπη δεν έχει προηγούμενο, ούτε στην Ελλάδα ούτε στο εξωτερικό. Τραγωδίες είχαμε και στο παρελθόν, ουδείς διανοήθηκε να κάνει αυτά τα καραγκιοζιλίκια κυρία Κωνσταντοπούλου στην υπόθεση του Σάμινα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποια είναι καραγκιοζιλίκια, κύριε;

**ΔΗΜΗΤΡΙΟΣ ΚΑΙΡΙΔΗΣ:** ‘Η από τι πέθαναν οι ογδόντα στο Σάμινα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΔΗΜΗΤΡΙΟΣ ΚΑΙΡΙΔΗΣ:** Πέθαναν από τη σύγκρουση του πλοίου; Πέθαναν από εξωγήινους που παρενέβησαν; Πέθαναν από τον Κώστα Σημίτη τότε που ήταν Πρωθυπουργός; Ουδείς το διανοήθηκε.

**ΣΠΥΡΙΔΩΝ ΤΣΙΡΩΝΗΣ:** Ή στο Ήλιος;

**ΔΗΜΗΤΡΙΟΣ ΚΑΙΡΙΔΗΣ:** Ή στο Ήλιος, λίγα χρόνια αργότερα. Ή ακόμα και στο Μάτι, που ακόμα και σήμερα -και εάν δεν το ξέρετε, να σας το πω- υπάρχουν αταυτοποίητα ανθρώπινα μέλη, ογδόντα τον αριθμό.

Ουδείς διανοήθηκε στο παρελθόν να κάνει πολιτικό πλιάτσικο με τον ανθρώπινο πόνο, όπως αυτό που κάνατε εσείς. Και αν υπάρχει κάτι αντιθεσμικό, το οποίο θα πρέπει η συνταγματική αναθεώρηση να ρυθμίσει, είναι η σύγκρουση μεταξύ της ιδιότητας αρχηγού πολιτικού κόμματος και συνηγόρου. Αυτό το απαράδεκτο που ζήσαμε αυτά τα δυόμισι χρόνια, να είσαστε και συνήγορος με πρόσβαση στη μυστική δικογραφία και πολιτικός αρχηγός. Αυτό πρέπει το Σύνταγμά μας να προβλέψει ότι δεν μπορεί να υπάρχει.

Από κει και πέρα, όλοι είμαστε με τον πατέρα και τον κάθε πατέρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το είδαμε.

**ΔΗΜΗΤΡΙΟΣ ΚΑΙΡΙΔΗΣ:** Απολύτως και χαιρόμαστε που στην υγεία του είναι καλά, όπως μας διαβεβαίωσε και το Κρατικό Νίκαιας. Και που η δικαιοσύνη, την οποία εσείς δεν σταματάτε να βάλλετε εναντίον, διότι είναι συνολικά η δικαιοσύνη εδώ, από την Πρόεδρο του Αρείου Πάγου μέχρι τους Εφέτες, τον Ανακριτή τον Εισαγγελέα και τον τελευταίο Πρωτοδίκη στη Λάρισα, οι οποίοι έχουν χειριστεί αυτήν την υπόθεση και οι οποίοι παρά τη λυσσαλέα δικιά σας προσπάθεια κατάφεραν να ολοκληρώσουν την ανάκριση και να την παραπέμψουν στο ακροατήριο.

Και να σας διαβεβαιώσω όπως το έχει κάνει ο Υπουργός Δικαιοσύνης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τέλεια, όλοι οι αξιόπιστοι.

**ΔΗΜΗΤΡΙΟΣ ΚΑΙΡΙΔΗΣ:** Ό,τι και να κάνετε, η δίκη θα γίνει. Μετά τα Χριστούγεννα θα ξεκινήσει. Όχι στα έξι χρόνια όπως το Μάτι, αλλά στα 2,5 με 3 χρόνια το πολύ. Για να καθίσουν οι ένοχοι στο σκαμνί, να μην παραγραφούν τα βαριά πλημμελήματα και βεβαίως τα κακουργήματα εάν καθυστερήσουμε κι άλλο.

**ΧΡΗΣΤΟΣ ΓΙΑΝΝΟΥΛΗΣ:** Είστε αδιόρθωτος.

**ΔΗΜΗΤΡΙΟΣ ΚΑΙΡΙΔΗΣ:** Κι εσείς ουρά της Ζωής Κωνσταντοπούλου.

**ΧΡΗΣΤΟΣ ΓΙΑΝΝΟΥΛΗΣ:** Μην συγχίζεστε. Μην τσιρίζεις. Δεν ανατριχιάζω. Είστε διεφθαρμένοι.

**ΔΗΜΗΤΡΙΟΣ ΚΑΙΡΙΔΗΣ:** Ουρά. Να σας χαίρονται στον ΣΥΡΙΖΑ.

Όσο και να προσπαθείτε να πάρετε μερτικό από το πλιάτσικο, η Ζωή θα είναι ένα βήμα πιο μπροστά από εσάς. Και επειδή δεν θα είστε στην επόμενη Βουλή, τουλάχιστον ως ΣΥΡΙΖΑ…

**ΧΡΗΣΤΟΣ ΓΙΑΝΝΟΥΛΗΣ:** Φροντίστε να βγείτε εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΔΗΜΗΤΡΙΟΣ ΚΑΙΡΙΔΗΣ:** …τολμήσατε να μιλήσετε για διάλυση της Κυβέρνησης. Ποιοι; Ο ΣΥΡΙΖΑ του 3% στις δημοσκοπήσεις. Τόλμησε το μικρομέγαλο να μιλήσει για διάλυση. Κοιταχτείτε στον καθρέφτη και κοιτάξτε για τα σφάλματά σας.

**ΧΡΗΣΤΟΣ ΓΙΑΝΝΟΥΛΗΣ:** Αγωνίσου με τον Λοβέρδο να βγεις Βουλευτής και άσε μας εμάς.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, σας παρακαλώ.

Μας τα είπε πολύ ωραία το πρωί η κ. Τζάκρη.

**ΧΡΗΣΤΟΣ ΓΙΑΝΝΟΥΛΗΣ:** Είσαι ο ορισμός της παράνοιας. Μίσος, μίσος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, θα τα πείτε όλα μετά.

**ΔΗΜΗΤΡΙΟΣ ΚΑΙΡΙΔΗΣ:** Ευτυχώς η δικαιοσύνη βρήκε τη λύση. Τη δικαιοσύνη την οποία πρέπει όλοι να σεβόμαστε και να εκτιμούμε, διότι χωρίς δικαιοσύνη δεν υπάρχει κοινωνία, δεν υπάρχει τίποτε, δεν θα μείνει όρθιο τίποτε. Έχουμε καθήκον να κάνουμε την πολιτική μας κριτική.

**ΧΡΗΣΤΟΣ ΓΙΑΝΝΟΥΛΗΣ:** Είστε διεφθαρμένοι, δεν το καταλαβαίνετε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, σας παρακαλώ. Αφήστε τον να ολοκληρώσει την ομιλία του και μετά θα πείτε αυτό που θέλετε.

**ΧΡΗΣΤΟΣ ΓΙΑΝΝΟΥΛΗΣ:** Με συγχωρείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα λέει τόσο ωραία, εξάλλου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, συμφωνεί και η κυρία Πρόεδρος.

**ΔΗΜΗΤΡΙΟΣ ΚΑΙΡΙΔΗΣ:** Έρχομαι στο νομοσχέδιο και λέω τούτο. Κυρία Υπουργέ, η επαγγελματική κατάρτιση είναι ο μεγάλος ασθενής του ελληνικού εκπαιδευτικού συστήματος.

Και είναι και μια ντροπή που δεν καταφέραμε όλες τις προηγούμενες δεκαετίες -ήμουν νιος και γέρασα- με πάρα πολλές διαφορετικές προσεγγίσεις εν τέλει να τη λύσουμε.

Είναι κεντρικό ζήτημα η μεταρρύθμιση της επαγγελματικής κατάρτισης. Το κύριο πράγμα που μας έλεγαν τότε στην κρίση, θυμάμαι, οι Γερμανοί είναι τι κάνετε με την επαγγελματική κατάρτιση, πέρα από τα δημοσιονομικά, πέρα από τα ελλείμματα, τι κάνετε με την επαγγελματική κατάρτιση που δεν έχετε. Και είμαστε πάρα πολύ πίσω.

Η οικονομία στερείται τεχνιτών σε όλα τα επίπεδα που θα μπορούσαν να βγάλουν χρήματα προσοδοφόρα επαγγέλματα, τα οποία σήμερα φθίνουν και σε συγκεκριμένες περιπτώσεις έχουμε εβδομηντάχρονους και ογδοντάχρονους συνταξιούχους να τα κάνουν. Στα δημόσια έργα, στην οδοποιία, έχουμε ακόμα τους τεχνίτες από τη ΜΟΜΑ να καλύπτουν τα κενά, γιατί τα νέα παιδιά δεν πηγαίνουν σε αυτά τα επαγγέλματα. Ελπίζουμε ότι με αυτή την παρέμβαση θα έχουμε καλύτερα αποτελέσματα.

Είχε, ωστόσο, ενδιαφέρον η συζήτηση σήμερα, διότι με εξαίρεση το ΠΑΣΟΚ, με το οποίο είχαμε έναν διάλογο και μπορούσαμε κάπως να συνεννοηθούμε -και με τον Αρχηγό σας, κύριε Μάντζο, κύριε Παραστατίδη- η αλήθεια είναι ότι, πέραν του ΠΑΣΟΚ αριστερά ήταν -και μπορώ να πω και η ακροδεξιά- αλλού ντ’ αλλού. Διότι αυτό που έκανε ήταν να καταγγείλει την αγορά. Ακούστε τώρα: Εδώ μιλούσαμε για την επαγγελματική κατάρτιση και το πώς η επαγγελματική κατάρτιση θα συνδεθεί με την αγορά εργασίας για να μπορούν να βρίσκουν δουλειά, γιατί αυτό κάνει η επαγγελματική κατάρτιση. Η επαγγελματική κατάρτιση δεν διαμορφώνει δημοκρατικούς πολίτες. Αυτό το έχουμε κάνει στη γενική παιδεία.

Η επαγγελματική κατάρτιση έρχεται τώρα να δώσει συγκεκριμένες τεχνικές δεξιότητες, για να μπορεί ο άνθρωπος να βιοποριστεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί κάνετε έτσι;

**ΔΗΜΗΤΡΙΟΣ ΚΑΙΡΙΔΗΣ:** Και όλοι οι ομιλητές της Αντιπολίτευσης, του ΚΚΕ, της Νέας Αριστεράς, του ΣΥΡΙΖΑ και προφανώς, της Πλεύσης Ελευθερίας, αλλά και της Ελληνικής Λύσης το μόνο που έκαναν ήταν να καταγγέλλουν την αγορά, ενώ το κύριο πρόβλημα είναι ότι δεν έχουμε τη διασύνδεση με την αγορά που χρειαζόμαστε.

**ΧΡΗΣΤΟΣ ΓΙΑΝΝΟΥΛΗΣ:** Τις εισηγητικές ποιος τις υπέγραψε; Ο Θεός;

**ΔΗΜΗΤΡΙΟΣ ΚΑΙΡΙΔΗΣ:** Ας ελπίσουμε ότι τουλάχιστον από τη συζήτηση κάτι θα διδαχθείτε, αλλά εξηγεί πολλά για την παθογένεια της επαγγελματικής κατάρτισης η προσέγγιση την οποία είχατε εσείς, της Αντιπολίτευσης.

Είχα και εγώ την ευκαιρία αμέσως μετά τον Νίκο Ανδρουλάκη να πω μερικά πράγματα για την παιδεία -μπορούμε να πούμε πάρα πολλά- για το 1 δισεκατομμύριο που επενδύουμε από το Ταμείο Ανάκαμψης σε έργα ψηφιοποίησης της εκπαίδευσης. Τώρα ξεκινάει και το Ψηφιακό Φροντιστήριο.

Ως προς το πρόγραμμα «Γιαννάκου» και τις ανακαινίσεις των σχολείων που τρέχει πάρα πολύ γρήγορα, ρωτήστε τους δημάρχους των περιφερειών σας για να σας πουν πόσο ευχαριστημένοι είναι από το πρόγραμμα αυτό. Εγώ ήμουν χθες στην Αγία Παρασκευή και είχα τη σχετική συζήτηση στη Βόρεια Αθήνα.

Όμως, σας έδωσα συγκεκριμένα παραδείγματα για το άνοιγμα της ανώτατης τριτοβάθμιας παιδείας, κατ’ αρχάς, του δημοσίου πανεπιστημίου, το οποίο και για μας -και είναι φυσικό και επόμενο- είναι η ναυαρχίδα, αυτός είναι ο μεγάλος παίκτης -και πολύ καλά- που ανοίγει στην παγκόσμια αγορά και έρχονται σε προπτυχιακά, όχι μόνο μεταπτυχιακά, φοιτητές από όλη την Ευρώπη σήμερα στην Ελλάδα. Και αυτό το κάναμε εμείς, δεν υπήρχε πριν.

Και βέβαια, σιγά-σιγά και με τα μη κρατικά, μη κερδοσκοπικά πανεπιστήμια, τώρα που ο Νίκος Ανδρουλάκης επιτέλους δεσμεύτηκε για την αναθεώρηση του άρθρου 16. Και νομίζω ότι αν κάτι μπορούμε…

**ΧΡΗΣΤΟΣ ΓΙΑΝΝΟΥΛΗΣ:** Μη χτυπάτε… Μας τρομάζετε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι ενθουσιώδης!

**ΧΡΗΣΤΟΣ ΓΙΑΝΝΟΥΛΗΣ:** Είναι καλό το entertainment…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό.

Μετά, θα σας διακόπτει ο κ. Καιρίδης και θα λέμε γιατί σας διακόπτει. Κάντε λίγο υπομονή! Αφήστε να ολοκληρώσει.

**ΔΗΜΗΤΡΙΟΣ ΚΑΙΡΙΔΗΣ:** Νομίζω αν κάτι θετικό μπορούμε να κρατήσουμε από τη σημερινή συζήτηση ήταν ακριβώς αυτή η δέσμευση, καθ’ οδόν προς τη συνταγματική Αναθεώρηση να μπορέσουμε να έχουμε τις εκατόν ογδόντα ψήφους, ώστε στην επόμενη Βουλή να μπορούμε με απόλυτη πλειοψηφία και όχι την ειδική πλειοψηφία των τριών πέμπτων, να προχωρήσουμε στη σχετική Αναθεώρηση. Ήμουν νιος και γέρασα. Θα το δω, εν πάση περιπτώσει, πριν κλείσω τα μάτια μου, αυτό το περίφημο άρθρο…

**ΔΗΜΗΤΡΙΟΣ ΜΑΝΤΖΟΣ:** Είπα ότι θα δώσουμε ψήφους στις εκατόν ογδόντα;

**ΔΗΜΗΤΡΙΟΣ ΚΑΙΡΙΔΗΣ:** Είπε ότι είναι υπέρ των μη κρατικών, μη ιδιωτικών. Εγώ αυτό κατάλαβα.

**ΔΗΜΗΤΡΙΟΣ ΜΑΝΤΖΟΣ:** Εσείς το καταλάβατε έτσι.

**ΔΗΜΗΤΡΙΟΣ ΚΑΙΡΙΔΗΣ:** Και το ερμηνεύω ότι στη συνέχεια…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καιρίδης λέει αυτό που θέλει αυτός. Εσείς είστε Κοινοβουλευτικός Εκπρόσωπος και θα απαντήσετε εσείς.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έτσι δεν είναι το σωστό; Θα πείτε στον κ. Καιρίδη πώς κατάλαβε αυτό που κατάλαβε; Εσείς θα πείτε αυτό που είναι η άποψη του ΠΑΣΟΚ.

**ΔΗΜΗΤΡΙΟΣ ΚΑΙΡΙΔΗΣ:** Κλείνω, κύριε Πρόεδρε.

Για τον ΟΠΕΚΕΠΕ τα είπαμε και πριν. Καλό είναι να περιμένουμε. Εμείς είδατε ότι ξεκινήσαμε από τη δική μας περίοδο. Ήρθαν οι Πρόεδροι του ΟΠΕΚΕΠΕ. Θα έρθουν οι Υπουργοί, θα έρθουν οι ειδικοί. Το τελευταίο που χρειαζόμαστε είναι το κλοτσοσκούφι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα γίνει και κατ’ αντιπαράσταση;

**ΔΗΜΗΤΡΙΟΣ ΚΑΙΡΙΔΗΣ:** Όλα θα γίνουν όπως πρέπει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και κατ’ αντιπαράσταση.

**ΔΗΜΗΤΡΙΟΣ ΚΑΙΡΙΔΗΣ:** Και σας διαβεβαιώ ότι ουδείς από εμάς και εγώ προσωπικά δεσμεύομαι ότι δεν πρόκειται να κρύψουμε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είχατε πει και κατ’ αντιπαράσταση.

**ΔΗΜΗΤΡΙΟΣ ΚΑΙΡΙΔΗΣ:** …και να κρυφτεί το οτιδήποτε ούτε από την εξαετία ούτε από τα προηγούμενα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πείτε το, όμως. Και κατ’ αντιπαράσταση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, για να ελαφρύνουμε την ατμόσφαιρα λίγο…

**ΧΡΗΣΤΟΣ ΓΙΑΝΝΟΥΛΗΣ:** Είναι ήδη ελαφριά!

**ΔΗΜΗΤΡΙΟΣ ΚΑΙΡΙΔΗΣ:** Καθώς παρακολουθώ ότι ο δολοφόνος επιστρέφει στον τόπο του εγκλήματος, τώρα που και ο Αλέξης Τσίπρας θα κάνει κόμμα…

**ΧΡΗΣΤΟΣ ΓΙΑΝΝΟΥΛΗΣ:** Ο Σαμαράς δεν πήγε στο βιβλίο.

**ΔΗΜΗΤΡΙΟΣ ΚΑΙΡΙΔΗΣ:** Έχουμε την κ. Κωνσταντοπούλου, έχουμε τον κ. Βαρουφάκη που διεκδικεί να μπει στη Βουλή. Νομίζω ότι όλοι μας δικαιούμαστε να πούμε: Πού είσαι, Πάνο Καμμένε;

**ΧΡΗΣΤΟΣ ΓΙΑΝΝΟΥΛΗΣ:** Ο Λοβέρδος στην Α΄ Αθήνας.

**ΔΗΜΗΤΡΙΟΣ ΚΑΙΡΙΔΗΣ:** Νομίζω ότι ο Πάνος Καμμένος δεν μπορεί πια να μένει στην εφεδρεία και να στερεί την πατρίδα από τις υπηρεσίες του. Αφού όλο το τσίρκο έχει ανέβει στη σκηνή, πρέπει και ο Πάνος Καμμένος, Κωνσταντοπούλου, Βαρουφάκης, Τσίπρας να κάνει και αυτός το χρέος του. Λείπει και νομίζω ότι ενδεχομένως, σύντομα θα καλύψει και αυτός αυτό το κενό, για να ολοκληρώσουμε την τραγωδία του 2015 με τη φαρσοκωμωδία του 2025.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα μιλήσει ο κ. Μάντζος για να κάνει μια αποσαφήνιση σχετικά με αυτό που είπε ο κ. Καιρίδης και αμέσως μετά, εσείς, κύριε Γιαννούλη.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κατ’ αρχάς, για το ύφος και το περιεχόμενο έχω πει ξανά και έχουμε ξαναπεί ότι ο κοινοβουλευτικός λόγος δεν είναι τηλεοπτικός λόγος. Και το λέω με σεβασμό στην τηλεόραση αυτό. Μη νομίζουμε ότι μπορούμε να μεταφέρουμε τις τηλεοπτικές συζητήσεις στο Κοινοβούλιο με το ίδιο ακριβώς ύφος, την ίδια εκφορά του λόγου. Δεν μπαίνω στο περιεχόμενο των ισχυρισμών.

Μένω, όμως, κύριε Πρόεδρε, σε αυτά που αφορούν στον Πρόεδρο του ΠΑΣΟΚ, στον Αρχηγό της Αξιωματικής Αντιπολίτευσης και σε αυτά τα οποία είπε νωρίτερα. Ο Αρχηγός του ΠΑΣΟΚ, ήδη είχε μιλήσει από τότε που συζητούσαμε τον νόμο Πιερρακάκη για την ανωτατοποίηση κολεγίων. Περί αυτού πρόκειται και ό,τι είπατε νωρίτερα δεν απαντήθηκε σε τέτοια ερωτήματα. Δεν απαντήσατε ούτε ένα από τα τέσσερα για την ανώτατη εκπαίδευση.

Ήδη από εκείνη τη συζήτηση είχε προαναγγείλει ότι το ΠΑΣΟΚ-Κίνημα Αλλαγής, αν ανοίξει και όταν ανοίξει η συνταγματική Αναθεώρηση, θα τοποθετηθεί για το άρθρο 16. Εδώ και δέκα χρόνια, παραπάνω από δέκα χρόνια μιλάμε με τον ίδιο λόγο, με ταυτότητα λόγου, με σταθερότητα για τα μη κρατικά, μη κερδοσκοπικά πανεπιστήμια. Και σας είχαμε καλέσει και ο Στέφανος Παραστατίδης και εγώ τον κ. Πιερρακάκη, τον κ. Βορίδη, όλους τότε εκείνο το βράδυ να δεσμευθείτε και εσείς στα μη κερδοσκοπικά πανεπιστήμια. Και δεν το έπραξε κανείς.

**ΔΗΜΗΤΡΙΟΣ ΚΑΙΡΙΔΗΣ:** Ωραία, να το κάνουμε.

**ΔΗΜΗΤΡΙΟΣ ΜΑΝΤΖΟΣ:** Επειδή, λοιπόν, η Νέα Δημοκρατία είναι αυτή που είναι και δεν υπάρχει η ελάχιστη εμπιστοσύνη αποδεδειγμένα, διότι εδώ εργαλειοποιήσατε ακόμα και τη διάταξη για την εκλογή του Προέδρου της Δημοκρατίας, του ανώτατου πολιτειακού άρχοντα, επειδή λοιπόν δεν υπάρχει οποιαδήποτε εμπιστοσύνη σε αυτή την Κυβέρνηση, ο Νίκος Ανδρουλάκης σε όλους τους τόνους και σε όλους τους χώρους έχει πει και έχει αποσαφηνίσει ότι λευκή επιταγή η παρούσα προτείνουσα Βουλή δεν θα δώσει σε κανέναν. Το ΠΑΣΟΚ λευκή επιταγή δεν θα δώσει σε κανέναν, γιατί πολύ απλά γνωρίζετε πολύ καλά, ως έγκριτος νομικός, ότι είναι η Αναθεωρητική Βουλή αυτή η οποία αποφασίζει το περιεχόμενο της διατάξεως και όχι η προτείνουσα. Η προτείνουσα λέει ότι θα αναθεωρηθεί η άλφα διάταξη και η Αναθεωρητική θα την αναθεωρήσει και θα της δώσει το αληθές περιεχόμενο.

Είναι, λοιπόν, η αναθεωρητική αυτή η οποία θα πρέπει να επιτύχει τις μέγιστες δυνατές συναινέσεις, όπως είναι το πνεύμα και το γράμμα του Συντάγματος, και όχι η προτείνουσα, για να δώσει λευκή επιταγή, στην οποιαδήποτε πλειοψηφία της επόμενης Βουλής, να κάνει ό,τι κάνατε εσείς με την εκλογή του Προέδρου της Δημοκρατίας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Γιαννούλης έχει τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, με δυσκολία θα συγκρατηθώ να ακολουθήσω τον κ. Καιρίδη στους χαρακτηρισμούς, γιατί, ούτως ή άλλως, διεκδίκησε σήμερα, και κατάφερε επάξια, τον ρόλο του πολιτικού-ζογκλέρ για να παρομοιάσει την αντιπολίτευση με τσίρκο, ενώ ο ίδιος συμπεριφέρεται με τρόπο: «τα δικά μου, δικά μου και τα δικά σου δικά μου».

Κύριε Καιρίδη, είναι ωραίο το entertainment, είναι ωραίο το «θεατράλε». Έτσι είναι, αν έτσι νομίζετε, σε όλα αυτά που περιγράφετε. Απαντήσεις δεν δίνετε. Δεν βρήκατε ούτε μία λέξη για τον συνάδελφό σας τον κ. Κυριαζίδη, ο οποίος ενσωματώθηκε στη μεγάλη δεξαμενή της Νέας Δημοκρατίας, προκαλώντας την οργή.

Η κ. Ζαχαράκη ήταν μία από τις έντιμες εκτιμήσεις και δράσης προς τον κ. Κυριαζίδη, λέγοντάς του: «Ζήτα συγγνώμη». Κοιτάξτε την στα μάτια και απολογηθείτε στην ίδια. Και μην παίρνετε το ύφος του εθνικού δικαστή. Ναι, γιατί στο πρόσωπο της κ. Κωνσταντοπούλου προσεβλήθησαν όλες οι γυναίκες συναδέλφισσες, από αυτόν τον αχρείο τύπο, τον οποίο ενσωματώσατε σήμερα, μετά από έξι μήνες, στη Νέα Δημοκρατία. Να τον χαίρεστε! Δεν είπατε ούτε μία κουβέντα.

Κυρία Ζαχαράκη, είστε ευτυχής που απουσιάζατε όλες αυτές τις ώρες γιατί η κοινοβουλευτική εκπροσώπηση της Νέας Δημοκρατίας ήταν στο επίπεδο: «Κοιτάξτε να δείτε! Εγώ έχω την απόλυτη γνώση και την απόλυτη αλήθεια. Διαστρέφω την πραγματικότητα. Σας κοιτώ όλους με την αλαζονεία της αφ’ υψηλού εκτίμησης ότι η Νέα Δημοκρατία μέχρι να δύσει ο ήλιος σε αυτόν τον πλανήτη θα είναι Κυβέρνηση, και όλα αυτά που συμβαίνουν, είναι αποτέλεσμα τοξικής αντιπολίτευσης».

Τι ακριβώς είναι τοξική αντιπολίτευση; Το ότι ο Βάρρας σάς λέει ότι κάποιοι τα παίρνανε με την ανοχή Υπουργού και ο ίδιος δεν ενημέρωσε τον Πρωθυπουργό για το ότι κάποιοι τα παίρνανε; Μιλάμε για χρήματα, κύριε Καιρίδη, όχι για πούλια από το τάβλι, ούτε για σιτηρά. Χρήματα! Κοινοτικοί πόροι χάθηκαν σε αυτόν τον τόπο, γιατί αυτοί με τους οποίους συγχρωτίζεστε, μιλούσαν με Υπουργούς, μιλούσαν με στελέχη Υπουργείων, κάνανε τη μοιρασιά, όχι με αξιοκρατικό τρόπο, όπως οφείλει ένα ευρωπαϊκό κράτος δικαίου να ακολουθεί, αλλά με όρους «Καμόρας». Και έρχεστε να μας κουνήσετε το δάχτυλο;

Θέλετε να μου πείτε, κύριε Καιρίδη…

**ΔΗΜΗΤΡΙΟΣ ΚΑΙΡΙΔΗΣ:** Καλά που συγκρατηθήκατε!

**ΧΡΗΣΤΟΣ ΓΙΑΝΝΟΥΛΗΣ:** Ναι, σε σχέση με τη συμπεριφορά σας, είμαι και εγκρατής.

Θέλετε να μου πείτε, κύριε Καιρίδη, ένα ζήτημα διαφθοράς με χρήματα στην τετραετία 2015-2019; Πείτε μου ένα. Πείτε μου για 1 ευρώ που να πήγε παρατύπως στην τσέπη κάποιου. Θέλετε να αρχίσω; Δεν έχουμε τον χρόνο για να απαριθμήσω το «ρόστερ» των σκανδάλων με το οποίο ζημιώθηκε η ελληνική οικονομία και η ελληνική κοινωνία. Τι δεν καταλαβαίνετε; Θέλετε να σας εξασφαλίσουμε μία επίσκεψη στη Σορβόννη, στο Γέιλ, στο Χάρβαρντ -που θα μας φέρνατε- για να σας τα εξηγήσουνε; Πολύ ευχαρίστως!

Όμως, δεν μπορούμε πλέον σε αυτήν την Αίθουσα να ζούμε το αδιανόητο, να στρέφεται και να πλάθεται μια εικόνα μόνο με τη δική σας συμπλεγματική ματιά. Με συγχωρείτε πάρα πολύ που θα μπω σε αυτή τη συζήτηση. Εγώ δεν άκουσα τον κ. Ανδρουλάκη να λέει αυτό που λέτε εσείς. Είμαι μειωμένης αντίληψης; Μπορεί! Αλλά αυτήν την τέχνη της διαστροφής της πραγματικότητας, πραγματικά σας την πιστώνω ως καριερίστα. Εγώ δεν το άκουσα. Αν το άκουσαν κάποιοι από τους υπόλοιπους, ας το καταθέσουν. Από αμηχανία και αδιέξοδο εφευρίσκετε επιχειρήματα, τα οποία όχι δεν έχουν σχέση με την πραγματικότητα, αλλά είναι ο ορισμός της πολιτικής εξαπάτησης.

Και για να τελειώνουμε, κοντός ψαλμός αλληλούια! Οι εκλογές, όποτε και αν γίνουν, θα αναδείξουν ένα στοιχείο: «Δεν δικαιούστε να μιλάτε σε αυτή τη χώρα -και δημοσκοπικά πλέον επιβεβαιωμένο- για το ότι δεν εξυπηρετείτε τη διαφθορά τη συγκάλυψη και την ανικανότητα». Σας το λέει ο κόσμος. Πάρτε το χαμπάρι, σας καταλάβανε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

**ΔΗΜΗΤΡΙΟΣ ΚΑΙΡΙΔΗΣ:** Ένα λεπτό μόνο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Φοβάμαι το μετά το λεπτό, από το δικό σας.

**ΧΡΗΣΤΟΣ ΓΙΑΝΝΟΥΛΗΣ:** Το ένα λεπτό θα φέρει το άλλο λεπτό.

**ΔΗΜΗΤΡΙΟΣ ΚΑΙΡΙΔΗΣ:** Για να μη δημιουργείται καμία παρεξήγηση, να πω το εξής. Ο κ. Ανδρουλάκης -ήμασταν όλοι στην Αίθουσα- μίλησε ότι το ΠΑΣΟΚ στηρίζει τα μη κρατικά, μη κερδοσκοπικά πανεπιστήμια. Αυτό είπε κ. Ανδρουλάκης. Θα συμφωνήσουμε σε αυτό;

**ΔΗΜΗΤΡΙΟΣ ΜΑΝΤΖΟΣ:** Εδώ και…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σε τι να συμφωνήσουμε; Αυτό που ήθελε να πει το ΠΑΣΟΚ, το είπε.

**ΔΗΜΗΤΡΙΟΣ ΚΑΙΡΙΔΗΣ:** Να συμφωνήσουμε στο ότι το είπε.

Στη συνέχεια, πήρα εγώ τον λόγο, παρουσία του κ. Ανδρουλάκη, και είπα ότι αυτό εγώ το ερμηνεύω ως αποδοχή αλλαγής του άρθρου 16, που απαγορεύει τα μη κρατικά, μη κερδοσκοπικά πανεπιστήμια. Ο κ. Ανδρουλάκης δεν εξανέστη, ούτε ο κ. Μάντζος τότε, το μεσημέρι, όταν κάναμε αυτή την κουβέντα.

(Θόρυβος στην Αίθουσα)

**ΔΗΜΗΤΡΙΟΣ ΜΑΝΤΖΟΣ:**…(Δεν ακούστηκε)

**ΔΗΜΗΤΡΙΟΣ ΚΑΙΡΙΔΗΣ:** Το ξαναείπα.

Με καθυστέρηση έξι ωρών, ήρθαν τώρα να μας μπουρδουκλώσουν, γιατί εγώ δεν κατάλαβα αν είναι υπέρ ή κατά της αναθεώρησης του άρθρου 16, είναι και αυτό μέρος μιας διαρκούς παλινδρόμησης. Εγώ το θεώρησα σωστό. Όπως θεώρησα σωστό το γεγονός ότι σύσσωμη η Αντιπολίτευση, με εξαίρεση το ΚΚΕ -να μην το αδικώ- χειροκρότησε την επιτυχία της ΑΣΟΕΕ, την επιτυχία του ΕΚΠΑ, την επιτυχία του ΑΠΘ σε αγγλόφωνα προπτυχιακά προγράμματα σπουδών που προσελκύουν ευρωπαίους φοιτητές, που έκανε αυτή εδώ η Κυβέρνηση και επέτρεψε.

**ΧΡΗΣΤΟΣ ΓΙΑΝΝΟΥΛΗΣ:** Έχετε πρόβλημα ερμηνείας.

**ΔΗΜΗΤΡΙΟΣ ΚΑΙΡΙΔΗΣ:** Και επειδή η δικιά σας είναι η καούρα -πώς να το πω;- η μανία είναι να είναι δημόσιο -μην τυχόν δεν είναι δημόσιο- θέλω να σας πω ότι…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η καούρα είναι άλλο πράγμα.

**ΔΗΜΗΤΡΙΟΣ ΚΑΙΡΙΔΗΣ:**…από ένα σημείο και μετά δεν υπάρχουν δημόσια, υπάρχουν άνθρωποι στα δημόσια που παίρνουν τις πρωτοβουλίες, που κάνουν πράγματα, που δουλεύουν, που έχουν το μυαλό, που έχουν τη δυνατότητα και προσελκύουν αυτούς τους φοιτητές. Εμείς τους απελευθερώσαμε, τους δώσαμε τα εργαλεία να μπορούν να τα κάνουν. Και πραγματικά χαίρομαι. Έπρεπε να φτάσουμε στο 2025 για να έχουμε την αντιπολίτευση να χειροκροτεί. Μέχρι χθες, ούτε αυτό δεν θέλανε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Καιρίδη.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς τώρα σε αυτό τι θέλετε να πείτε; Μιλούσε για το ΠΑΣΟΚ.

**ΧΡΗΣΤΟΣ ΓΙΑΝΝΟΥΛΗΣ:** Για ένα βαθύ ψέμα για τα μεταπτυχιακά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πείτε το και εσείς αυτό για να τελειώσουμε. Πείτε το σε ένα λεπτό να τελειώνουμε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Καιρίδη, ειλικρινά δεν το περίμενα να χρειαστεί να σας απευθύνω την πολιτική κατηγορία ότι εκτός από υπερβολικός, είστε και αδιάβαστος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και μετά εγώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εσείς, θα πάρετε τον λόγο. Πώς να σταματήσουμε τώρα;

Κύριε Γιαννούλη, συνεχίστε.

**ΧΡΗΣΤΟΣ ΓΙΑΝΝΟΥΛΗΣ:** Τα πρώτα μεταπτυχιακά ξενόγλωσσα ξεκίνησαν σε αυτή τη χώρα στο Διεθνές Πανεπιστήμιο της Θεσσαλονίκης, το οποίο μετά την πρόταση του ΣΥΡΙΖΑ, που προχώρησε στην ανωτατοποίηση αυτών των δομών, διαπρέπουν σε ευρωπαϊκό επίπεδο. Θα έπρεπε να το γνωρίζετε. Το Διεθνές Πανεπιστήμιο Θεσσαλονίκης είναι το πρώτο που με την κυβέρνηση ΣΥΡΙΖΑ ξεκίνησε πολύ σημαντικά μεταπτυχιακά προγράμματα, ξενόγλωσσα. Και ήταν η πρώτη φορά που είδαμε να περνάνε τα σύνορα της χώρας Ευρωπαίοι και Βαλκάνιοι φοιτητές στη Θεσσαλονίκη. Συνεχίστηκε και συνεχίζεται η καλή του πορεία. Και όντως είναι μια δημόσια πανεπιστημιακή δομή που αξίζει. Δεν αξίζει το ενδιαφέρον σας. Διότι η μεγαλύτερη λαθροχειρία που ακούσαμε, είναι ότι τα μεταπτυχιακά της ΑΣΟΕΕ και των υπολοίπων ΑΕΙ της χώρας είναι σε κάποια μη κερδοσκοπικά πανεπιστημιακά ιδρύματα! Είναι σε ιδιωτικά; Είναι δημόσια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΧΡΗΣΤΟΣ ΓΙΑΝΝΟΥΛΗΣ:** Ένα δευτερόλεπτο δώστε μου ακόμη.

Τόσο πολύ σας ενοχλεί και σας προκαλεί αναφυλαξία η δημόσια λειτουργία, η δημόσια προσφορά και η παρουσία των δημόσιων δομών και στην εκπαίδευση; Ωραία! Θέλετε να γίνουμε η Αμερική του Τραμπ; Πείτε το. Καμιά αντίρρηση! Αλλά μην μας κοροϊδεύετε μπροστά στα μούτρα μας, ότι σας χειροκροτήσαμε, επαινώντας σας. Σας χειροκροτήσαμε σαρκαστικά. Αν το εκλαμβάνετε ως επιβράβευση των επιχειρημάτων σας, υπάρχει κάποιο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μπορώ να έχω και εγώ τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, έχετε…

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, για το «αδιάβαστος» που είπε, ζητώ τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό! Να προηγηθεί η κυρία Πρόεδρος, γιατί κάτι θα πει και για εσάς, και να τοποθετηθείτε για όλα μαζί.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αν θέλει να προηγηθεί, χαρά μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, κοιτάξτε! Το καταλαβαίνω. Απλώς μιλήστε τώρα εσείς για να κλείσουμε αυτή τη διαδικασία και να πάμε στους ομιλητές. Ελάτε, έχετε τον λόγο. Και ο κ. Καιρίδης, θα μιλήσει μετά.

Κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πήρα τον λόγο τουλάχιστον να απαντιούνται κάποια πράγματα.

Χαίρομαι κυρία Υπουργέ που ήρθατε στην Αίθουσα και χαίρομαι κύριε Πρόεδρε που προεδρεύετε. Γιατί εσείς προεδρεύατε όταν συνέβη το γεγονός με τον Βουλευτή κ. Κυριαζίδη, εσείς τον καλέσατε να ζητήσει συγγνώμη και να ανακαλέσει. Η κυρία Υπουργός είχε τα αντανακλαστικά προς τιμήν της να αντιδράσει και να διαχωρίσει τη θέση της από τέτοιες συμπεριφορές. Και να ’μαστε πάλι εδώ. Όλες οι Κοινοβουλευτικές Ομάδες είχαν αντιδράσει. Ο κ. Μητσοτάκης είχε ζητήσει τότε συγγνώμη, αλλά όπως λέει ο σοφός λαός: «Από τότε που βγήκε η συγγνώμη, χάθηκε το φιλότιμο» και ήταν απολύτως προβλέψιμο ότι ο Βουλευτής Κυριαζίδης τώρα που υπάρχει χρεία της ψήφου του -διότι προφανώς υπάρχει ανησυχία για την διαρροή ψήφων- επανεντάχθηκε στην Κοινοβουλευτική Ομάδα της Νέας Δημοκρατίας.

Ξέρω, καλά, βεβαίως, ότι δεν είναι όλοι πολύ χαρούμενοι γι’ αυτό και, κυρίως, δεν είναι όλες πολύ χαρούμενες, γι’ αυτό και εγώ, τουλάχιστον, θέλω να εκφράσω την αλληλεγγύη μου προς τις γυναίκες της Κοινοβουλευτικής Ομάδας της Νέας Δημοκρατίας, γιατί είναι μία πράξη βίας και προς αυτές αυτό που γίνεται. Ότι, δηλαδή, ένας κακοποιητικός, ακραία σεξιστικός και μισογυνικός λόγος επιβραβεύεται και η διαγραφή αποδεικνύεται πρόσκαιρη και προσχηματική.

Αυτό να ξέρετε προσβάλλει όλες μας και προσβάλλει και πάρα πολλούς άντρες.

**ΧΡΗΣΤΟΣ ΓΙΑΝΝΟΥΛΗΣ:** Όλους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τους περισσότερους. Διότι δεν είναι μισογύνηδες οι άντρες κατά πλειοψηφία, για να χρησιμοποιήσω μία έκφραση που τόσο σας αρέσει. Είναι, λοιπόν, δυστύχημα το γεγονός ότι μέσα σε όλη αυτή την κακοπαιγμένη παράσταση που παρακολουθήσαμε από τον Κοινοβουλευτικό Εκπρόσωπο της Νέας Δημοκρατίας δεν ειπώθηκε μία λέξη, η παραμικρή, γι’ αυτό το γεγονός. Είναι εξίσου σημαντικό ότι βρήκαμε πολλοί και πολλές, πολλές λέξεις να πούμε για την επιβράβευση αυτής της συμπεριφοράς.

Θα μου επιτρέψετε να έρθω τώρα σε ένα άλλο θέμα που βλέπω ότι σας δημιουργεί προβλήματα και μάλλον δεν με ακούσατε το πρωί, κύριε Καιρίδη -που εκπροσωπείτε εδώ τον κ. Μητσοτάκη, αυτός σας έχει τοποθετήσει εκεί- που ζήτησα συγγνώμη από την Κυβέρνηση. Συγγνώμη που υπερασπίζομαι σε όλη μου τη ζωή αφιλοκερδώς πολίτες, ανθρώπους, κινήματα, σωματεία, αδικημένα πρόσωπα απέναντι σε δρεπανηφόρα άρματα της εξουσίας. Συγγνώμη που τιμώ τον όρκο μου ως δικηγόρος και ως Βουλευτής.

Αυτό φαίνεται ότι σας είναι πολύ μεγάλο πρόβλημα και γι’ αυτό προσπαθείτε να το λοιδορήσετε, γιατί νομίζετε ότι όποιος υπερασπίζεται άλλους ανθρώπους το κάνει για τα λεφτά και για την εξουσία, γιατί έτσι έχετε μάθει εσείς να κάνετε τις δουλειές σας.

Εγώ, λοιπόν, σας δηλώνω ότι θα συνεχίσω αυτό να κάνω, να υπερασπίζομαι τους ανθρώπους απέναντι στο άδικο, να είμαι τείχος προστασίας τους και με τη δικηγορική μου ιδιότητα και με την κοινοβουλευτική μου ιδιότητα και με κάθε ρανίδα της ύπαρξής μου και όσο και αν αυτό σας ενοχλεί δεν υπάρχει περίπτωση να με σταματήσετε.

Όλα αυτά που κατεργάζεστε τώρα να θεσπίσετε ασυμβίβαστα και άλλα, θεσπίστε πρώτα το ασυμβίβαστο υπουργικής και βουλευτικής ιδιότητας, θεσπίστε πρώτα την άμεση αναστολή υπηρεσίας και καθηκόντων για Υπουργούς και Πρωθυπουργούς που βρίσκονται μπλεγμένοι στα σκάνδαλα και στη διαφθορά, ζητήστε πρώτα να παραιτηθούν τα στελέχη σας που εμπλέκονται σε κακουργήματα -με πρώτον τον κ. Μητσοτάκη- και μετά μιλήστε για τους ανθρώπους που με έντιμο τρόπο, με διαφανή και δημόσια δράση πάντα στο φως υπερασπίζονται το δίκιο.

Κλείνοντας να πω πως εγώ θα ζητήσω, κύριε Πρόεδρε, τα Πρακτικά της σημερινής τοποθέτησης του κ. Καιρίδη, Κοινοβουλευτικού Εκπροσώπου της Νέας Δημοκρατίας, διότι τον άκουσα –και τα σημείωσα- να λέει: «Ό,τι και να κάνετε η δίκη θα γίνει και μάλιστα θα γίνει τους πρώτους μήνες του 2026».

Η Κυβέρνηση φαίνεται πως έχει απευθείας σύνδεση με το Συμβούλιο Εφετών της Λάρισας που δεν έχει συνεδριάσει ακόμη. Σήμερα του διαβιβάστηκε η αίτηση της οικογένειας Ρούτσι για τις ακυρότητες της προδικασίας και δεν έχει αποφασίσει. Εσείς ξέρετε για την απόφαση; Ξέρετε για την απόρριψη; Και πώς πιστεύετε ότι θα αξιολογηθεί η σημερινή σας τοποθέτηση από τους δικαστές που υποτίθεται ότι ανεξάρτητα και αμερόληπτα θα κρίνουν;

Γιατί αυτό που εσείς εμφανίζετε ως τετελεσμένο, στη δικαιοσύνη, στη δικαστική εξουσία που εσείς τη λέτε ανεξάρτητη, εκκρεμεί. Και σε όλο αυτό το διάστημα αυτό που καταφέρατε με τον πιο κραυγαλέο τρόπο ήταν να δείξετε στον κόσμο πόσο ελεγχόμενοι είναι οι εντολοδόχοι σας, δικαστικοί και εισαγγελικοί λειτουργοί, πόσο παρεμβαίνετε στην άσκηση των καθηκόντων τους, πόσο δεν αφήνετε κανένα περιθώριο ανεξαρτησίας, αλλά και πόσο κόπτεστε, κύριοι. Πόσο κόπτεστε για τη δίκη που θέλετε να γίνει με συγκεκριμένους όρους, με κραυγαλέες ελλείψεις και, βεβαίως, με πλημμεληματικές κατηγορίες για τους θανάτους, ενώ πρόκειται για κακουργήματα.

Και επειδή αναφερθήκατε στο Μάτι και συμβαίνει να έχω δώσει αγώνα δίπλα στα θύματα και δίπλα στις οικογένειες, δεν σας είδα για το Μάτι να κόπτεστε, πότε θα γίνει η δίκη. Και γενικά ξέρετε ανταπευθύνω και σε εσάς και σε αυτή τη θρασύτατη Πρόεδρο του Αρείου Πάγου, την κ. Παπαδοπούλου, που σαν κυβερνητικό εξαπτέρυγο έδινε διαπιστευτήρια στον Αντιπρόεδρο της Κυβέρνησης. Τι εικόνα δικαστή! Να κάθεται παραδίπλα από τον κ. Χατζηδάκη -τον παρακολουθούμενο- και να δίνει διαπιστευτήρια και να ξεσπαθώνει για το πώς δεν μπορούν να γίνουν ποια; Αυτά που χτες διατάχθηκε να γίνουν, γιατί ήταν δίκαιο να γίνουν, γιατί έπρεπε να έχουν γίνει εδώ και δύο χρόνια και επτά μήνες και γιατί ένας πατέρας έβαλε το κορμί του και τη ζωή του μπροστά για να γίνουν τα αυτονόητα.

Είπατε, λοιπόν, και εσείς και η κ. Παπαδοπούλου, διότι, δυστυχώς, τα ίδια λέτε επίορκοι λειτουργοί και κυβερνώντες που ελέγχετε τη δικαστική λειτουργία. Ο κ. Φλωρίδης, λέει τα ίδια με τους δικαστές και εισαγγελείς που διορίζει. Νομίζεις ότι ακούς τα ίδια πρόσωπα. Είπατε είχαμε και άλλες καταστροφές. Είχαμε το Μάτι, είχαμε τη Μάντρα και δεν είδαμε τέτοια. Είπατε μία λέξη, δεν τη σημείωσα.

**ΔΗΜΗΤΡΙΟΣ ΜΑΝΤΖΟΣ:** «Καραγκιοζιλίκια» μήπως;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καραγκιοζιλίκια; Είπε αυτή τη λέξη. Τολμάτε πραγματικά να χαρακτηρίζετε «καραγκιοζιλίκια»; Αυτή τη λέξη είπατε κύριε Καιρίδη; Να μη σας αδικήσω. Αυτή τη λέξη είπατε;

Αυτή τη λέξη είπατε; Κοιτάει μπροστά, δεν μου απαντάει.

Είναι καραγκιοζιλίκια ο αγώνας των οικογενειών; Αυτή είναι η θέση του κ. Μητσοτάκη, που τον εκπροσωπείτε; Γιατί Κοινοβουλευτικός Εκπρόσωπος θα πει ο εκπρόσωπος αντί του Προέδρου της Κοινοβουλευτικής Ομάδας, που είναι ο κ. Μητσοτάκης. Ο κ. Μητσοτάκης, λοιπόν, θεωρεί ότι είναι καραγκιοζιλίκια ο αγώνας των οικογενειών για δικαιοσύνη; Θεωρεί ότι είναι καραγκιοζιλίκια η αγωνία των οικογενειών για αλήθεια; Θεωρεί και πιστεύει και ισχυρίζεται, μέσα εδώ στη Βουλή των Ελλήνων και των Ελληνίδων, ότι είναι καραγκιοζιλίκι ένας πατέρας να προσπαθεί, βάζοντας τη ζωή του και την υγεία του μπροστά, να δικαιώσει το παιδί του;

Εμείς είμαστε βέβαιοι ότι θα έρθει πολύ σύντομα η ώρα που πραγματική δικαστική διαδικασία σε μεικτό ορκωτό δικαστήριο, όπως αρμόζει, και σε ειδική σύνθεση, όπως επιβάλλεται για κυβερνητικά πρόσωπα, θα κριθούν τα εγκλήματα αυτά και θα κριθούν και οι υπαίτιοι και εκείνοι που υπέθαλψαν και εκείνοι που συγκάλυψαν και εκείνοι οι οποίοι θωράκισαν με ασυλία και ατιμωρησία. Δεν είναι μακριά ο χρόνος αυτός και πρέπει να σας πω ότι το ξέρει, το βλέπει, το νιώθει και το περιμένει όλη η κοινωνία και πρώτα από όλα η νέα γενιά.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Πρόεδρε.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ δεν θα ξαναδώσω τον λόγο μετά τον κ. Καιρίδη σε κανέναν άλλον Κοινοβουλευτικό Εκπρόσωπο, το λέω από τώρα.

Παρακαλώ όμως εσάς, κύριε Καιρίδη, να είστε λίγο προσεκτικός.

**ΔΗΜΗΤΡΙΟΣ ΚΑΙΡΙΔΗΣ:** Στεκόμαστε όλοι με όλο τον σεβασμό απέναντι στους γονείς, ό,τι και αν προσπαθεί να πει η κυρία Κωνσταντοπούλου. Όμως επειδή με ρώτησε, θέλω να της πω ότι ναι, είναι καραγκιοζιλίκι να κάνετε τη μυστική δικογραφία φέιγ βολάν, και παράνομο. Και ναι, είναι καραγκιοζιλίκι να σας ψάχνει επί μέρες η Αστυνομία για να σας επιδώσει την απόφαση του εισαγγελέα για την εκταφή και εν τέλει να αναγκάζεται να το θυροκολλήσει και να κρύβεστε. Αυτό είναι καραγκιοζιλίκι.

Και επειδή εμφανιστήκατε εδώ ως η υπέρμαχη του δικαίου, των φτωχών και των κατατρεγμένων, ο Υπουργός Δικαιοσύνης κ. Φλωρίδης -εγώ δεν ξέρω λεπτομέρειες- σας απηύθυνε μια βαρύτατη κατηγορία για την υπεράσπιση βιαστών και για την ταλαιπωρία των θυμάτων. Δεν την απαντήσατε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σοβαρά μιλάτε;

**ΔΗΜΗΤΡΙΟΣ ΚΑΙΡΙΔΗΣ:**…και στον βαθμό που δεν την απαντάτε, αφήστε αυτά τα περί δικαίου για τους αφελείς.

Ήθελα να ξεκινήσω λέγοντας ότι η συγκεκριμένη…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχει μηνυθεί ο κ. Φλωρίδης.

**ΔΗΜΗΤΡΙΟΣ ΚΑΙΡΙΔΗΣ:** Θα το δούμε. Ε καλά, έχετε μηνύσει όλη τη δικαιοσύνη!

Είπατε σήμερα επίορκη την Πρόεδρο του Αρείου Πάγου. Το πρόβλημα δεν είστε εσείς, το πρόβλημα είναι οι υπόλοιποι που γίνονται «ουρά» σας και θα πρέπει να ξέρουν και στο ΠΑΣΟΚ και στον ΣΥΡΙΖΑ και στην Ελληνική Αριστερά και οπουδήποτε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Νέα Αριστερά είναι, κύριε Καιρίδη.

**ΔΗΜΗΤΡΙΟΣ ΚΑΙΡΙΔΗΣ:** Νέα Αριστερά κι Ελληνική Λύση και δεν ξέρω πού αλλού. Θα πρέπει να ξέρουν ποιανού «ουρά» γίνονται. Διότι εδώ έχετε κατεδαφίσει σύσσωμη την ελληνική δικαιοσύνη.

Και για να το κλείσω, ήμουνα αρχικά αποφασισμένος -θα το κάνω, έστω και τώρα- να σας πω ότι η ύβρις του κ. Κυριαζίδη μάς σόκαρε όλους τότε και το ξέρετε πάρα πολύ καλά και πώς αντέδρασε η Κοινοβουλευτική Ομάδα της Νέας Δημοκρατίας προεξάρχουσας της Υπουργού και βεβαίως το Προεδρείο, ο κ. Κωνσταντινόπουλος.

**ΧΡΗΣΤΟΣ ΓΙΑΝΝΟΥΛΗΣ:** Μετά από τόσες ώρες το θυμηθήκατε; Νωρίς το θυμηθήκατε!

**ΔΗΜΗΤΡΙΟΣ ΚΑΙΡΙΔΗΣ:** Αυτό είναι τότε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**Τώρα δεν σας σοκάρει;

**ΔΗΜΗΤΡΙΟΣ ΚΑΙΡΙΔΗΣ:** Και το καταδικάσαμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έκανε έφεση;

**ΔΗΜΗΤΡΙΟΣ ΚΑΙΡΙΔΗΣ:** Και κλείνω με την προσωπική προσβολή περί αδιάβαστου. Έχει πει πολλά ο κ. Γιαννούλης. Θέλω, λοιπόν, να τον πληροφορήσω ότι εγώ, κύριε Γιαννούλη, συμμετείχα στη σύσταση του Διεθνούς Πανεπιστημίου στο οργανόγραμμα και σε όλο το master plan, μαζί με τον αείμνηστο τότε καθηγητή Ψωϊνό…

**ΧΡΗΣΤΟΣ ΓΙΑΝΝΟΥΛΗΣ:** Τον κ. Γραμμένο τον ξέρετε;

**ΔΗΜΗΤΡΙΟΣ ΚΑΙΡΙΔΗΣ:** Πριν έρθει ο Γραμμένος, το 2004. Δεν τα ξέρετε καλά.

**ΧΡΗΣΤΟΣ ΓΙΑΝΝΟΥΛΗΣ:** Μάλλον εσείς δεν τα ξέρετε.

**ΔΗΜΗΤΡΙΟΣ ΚΑΙΡΙΔΗΣ:** Με τον αείμνηστο κ. Ψωϊνό, καθηγητή του Πολυτεχνείου Θεσσαλονίκης και καταθέσαμε τη σχετική πρόταση, την οποία υιοθέτησε η Κυβέρνηση Καραμανλή και καταψηφίσατε τότε στην ελληνική Βουλή και έρχεστε τώρα να μας πείτε ότι το Διεθνές Πανεπιστήμιο είναι δικό σας. Ντροπή και ψέμα!

**ΧΡΗΣΤΟΣ ΓΙΑΝΝΟΥΛΗΣ:** Οι γυμναστικές επιδείξεις καταργήθηκαν! Το χεράκι σας κατεβάστε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΔΗΜΗΤΡΙΟΣ ΚΑΙΡΙΔΗΣ:** Και λέω τούτο. Αναφερόμουν στα προπτυχιακά, γιατί για πρώτη φορά -και κλείνω- ξενόγλωσσα προπτυχιακά προγράμματα σπουδών, με τη συμμετοχή ξένων σε ελληνικά δημόσια πανεπιστήμια, με δίδακτρα, από άξιους Έλληνες καθηγητές -και μπράβο τους, θέλω να το σημειώσω- στην ΑΣΟΕΕ -και το λέω και με μια ζήλια, μακάρι και στο Πάντειο-, στο ΕΚΠΑ, στο ΑΠΘ, έγιναν μετά το 2019 και είναι έργο αυτής της Κυβέρνησης, αλλά κυρίως του άξιου διδακτικού μας προσωπικού. Αυτά για την ιστορία.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν σας δώσω τον λόγο, κοιτάξτε οι συνάδελφοι πίσω…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχει μιλήσει έξι φορές ο κ. Καιρίδης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, μισό λεπτό.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, είναι προσωπικό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όλοι μπορούν να ζητήσουν επί προσωπικού και να δικαιούνται. Αν θέλετε να συνεχίσει έτσι η διαδικασία, θα τη συνεχίσουμε, αλλά…

**ΧΡΗΣΤΟΣ ΓΙΑΝΝΟΥΛΗΣ:**  Δεν θα μπω στον κατήφορο αυτό, αλλά για ένα δευτερόλεπτο θέλω τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Καιρίδη, ειλικρινά δεν θα ξαναπάρω τον λόγο, ειλικρινά σας το λέω, αλλά δεν είστε μόνο -και επιμένω- αδιάβαστος, που λέτε, είστε και εμπαθής. Διότι αυτό που περιέγραψα δεν είναι κάτι που εφηύρα, δεν υπηρετώ το αξίωμα, όπως εσείς, «όλες μου οι γνώσεις φήμες και διαδόσεις». Σε αυτόν τον τόπο μόνο η Κυβέρνηση Καραμανλή, Σαμαρά, Βενιζέλου και όσοι χρεοκόπησαν τον τόπο κάνανε έργο! Έτσι είναι αν έτσι νομίζετε! Και δεν σας απευθύνω ξανά τον λόγο γιατί είστε εμπρηστικά εριστικός, με βάση ψέματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Κωνσταντοπούλου, ζητάτε τον λόγο για τον κ. Καιρίδη. Θέλω να σας πω ότι ο κ. Καιρίδης έχει πάρει τον λόγο για 9,46 λεπτά την πρώτη φορά, όπως μου γράφουν εδώ, για 1,32 μετά και τώρα που πήρε πάλι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, έχει πάρει τον λόγο έξι φορές.

**ΧΡΗΣΤΟΣ ΓΙΑΝΝΟΥΛΗΣ:** Και έχει προσβάλει όλο τον κόσμο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν το ξέρω αν τον έχει πάρει έξι φορές.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Εδώ ήμασταν, στην Αίθουσα, και το είδαμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Καραγεωργοπούλου, εδώ είμαστε όλοι. Εγώ να σας πω κάτι, θέλω να με ακούσετε.

**ΔΗΜΗΤΡΙΟΣ ΚΑΙΡΙΔΗΣ:** Έχει μιλήσει 45 λεπτά η Αρχηγός της Πλεύσης Ελευθερίας και έχει πρόβλημα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με βάση, δυστυχώς, τον ισχύοντα κανονισμό καθένας μπορεί να μιλάει χωρίς να υπάρχει σταμάτημα.

Κύριε Καιρίδη, θα έπρεπε να παρθεί μια πρωτοβουλία, αλλά πριν παρθεί η πρωτοβουλία αυτή δυστυχώς θα πρέπει να αποφασίζουμε με βάση αυτά που υπάρχουν.

**ΔΗΜΗΤΡΙΟΣ ΚΑΙΡΙΔΗΣ:** Σωστά, αλλά να μη διαμαρτύρεται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν ξέρω ποιος διαμαρτύρεται.

Κυρία Πρόεδρε, θα σας δώσω τον λόγο.

Κύριε Καιρίδη, κύριε Γιαννούλη, σας παρακαλώ. Να κάνει την τρίλεπτη παρέμβαση η κυρία Πρόεδρος και να κλείσουμε τη διαδικασία, για να προχωρήσουμε στους εισηγητές.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Παίρνω για ελάχιστο τον λόγο, μόνο για να καταχωριστούν στα Πρακτικά αυτά τα οποία πρέπει να καταχωριστούν στα Πρακτικά.

Κύριε Καιρίδη, τον κ. Φλωρίδη όχι απλώς τον έχω διαψεύσει, αλλά και τον έχω μηνύσει για τις συκοφαντίες του και σαφώς με έχετε ακούσει μέσα στην Αίθουσα να το αναφέρω και πιο σοφοί από εσάς, ακριβώς στο άκουσμα και της διάψευσης και της μήνυσης απέφυγαν να επαναλάβουν τη συκοφαντία. Εσείς είστε του ζην επικινδύνως, οπότε επιλέξατε να επαναλάβετε τη συκοφαντία και με άλλα χαρακτηριστικά. Οπότε δεν πειράζει, γι’ αυτό είναι ίσως ενοχλητικό για σας ότι έχω την ιδιότητα της δικηγόρου και γι’ αυτό ίσως θα πρέπει να προσέχετε όταν απευθύνεστε με συκοφαντικές τοποθετήσεις σε πολιτική αρχηγό που είναι και δικηγόρος. (ΧΑ)

Με πολλή αγάπη σάς το λέω. Αν θέλετε να ανακαλέσετε τις συκοφαντίες σας, μπορείτε να το κάνετε τώρα. Διαφορετικά, θα έχετε και εσείς την ευκαιρία μαζί με τον κ. Φλωρίδη να έχετε την εμπειρία των ελληνικών δικαστηρίων και να σας καμαρώσουμε εκεί.

Τώρα, για τον Κυριαζίδη δεν μπορώ να αποφύγω να σχολιάσω και να τοποθετηθώ. Εσείς λέτε «τότε το καταδικάσαμε». Και μετά τι έγινε; Έκανε έφεση και αθωώθηκε; Τι καταδίκη ήταν αυτή που οδήγησε σε μετ’ αποδοχών κοινοβουλευτική θητεία απλώς με μία προσχηματική διαγραφή και στέφθηκε στη συνέχεια με πλήρη αποκατάσταση χωρίς ούτε καν συγγνώμη;

Εγώ ξαναλέω και το εννοώ: Προσβάλλετε πρώτα απ’ όλα τις γυναίκες της Κοινοβουλευτικής σας Ομάδας και του κόμματός σας εγκολπώνοντας και δεχόμενοι ξανά να αποτελεί τμήμα της Κοινοβουλευτικής Ομάδας ένα τέτοιο πρόσωπο και δείχνετε ότι δεν έχετε κανένα πρόβλημα, εκεί όπου το συμφέρον το υπαγορεύει, να παραγνωρίζετε και να παραβλέπετε και να κάνετε τα στραβά μάτια για συμπεριφορές οι οποίες είναι όχι απλώς ανάρμοστες, αλλά είναι ακραία αντικοινωνικές, τρομακτικά προβληματικές και βεβαίως είναι στον πυρήνα της ενθάρρυνσης της έμφυλης βίας, της λεκτικής και ψυχολογικής κακοποίησης, του μισογυνισμού, στον πυρήνα ενός μηνύματος το οποίο δεν θα έπρεπε κανένα κοινοβουλευτικό κόμμα να εκπέμπει προς την κοινωνία.

Η παραδειγματική στάση είναι εκείνη η οποία εκτιμάται, αλλά βεβαίως, κύριε Πρόεδρε, όπως ξέρετε και όπως ξέρουμε όλοι, για την παραδειγματική στάση πρέπει να υπάρχει ηγέτης ο οποίος ακολουθεί υποδειγματική στάση ζωής. Λείπει τέτοιος ηγέτης αυτήν τη στιγμή. Ηγείται της Κοινοβουλευτικής σας Ομάδας ο κ. Μητσοτάκης και δυστυχώς αυτά είναι τα επίχειρα.

Εις άλλα με υγεία και θα περιμένουμε, κύριε Πρόεδρε, μάλλον στην επόμενη κοινοβουλευτική θητεία να επιδιώξει η Νέα Δημοκρατία να φέρει μέσα στη Βουλή τον «Φραπέ» και τον «Χασάπη».

Σας ευχαριστώ.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Έλεος! Δεν μιλάμε, αλλά…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα θα συνεχίσουμε με τους εισηγητές…

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν μου ζητήσετε τον λόγο, οι υπόλοιποι συνάδελφοι από πίσω θα νιώσουν πάρα πολύ άσχημα. Νομίζω ότι…

**ΔΗΜΗΤΡΙΟΣ ΚΑΙΡΙΔΗΣ:** Δώστε μου μισό λεπτό, κύριε Πρόεδρε. Μου ζήτησε να ανακαλέσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι να πείτε; Θα ξαναπεί μετά η κυρία Πρόεδρος.

**ΔΗΜΗΤΡΙΟΣ ΚΑΙΡΙΔΗΣ:** Μου ζήτησε να ανακαλέσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Νομίζω ότι θα είναι μια…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλει να ανακαλέσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλετε να ανακαλέσετε ή θέλετε να πάρετε τον λόγο, για να μην ανακαλέσετε; Γιατί αν πάρετε τον λόγο, για να μην ανακαλέσετε και να ξανασυνεχίσουμε τη συζήτηση, αφήστε το…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα είναι ειδική περίσταση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, εγώ δεν είμαι δικαστήριο.

Θέλετε, κύριε συνάδελφε, να πείτε κάτι τέτοιο, να ανακαλέσετε; Γιατί, αν θέλετε να πάρετε τον λόγο, για να ξανασυνεχίσουμε, θα μπούμε σε άλλη διαδικασία.

**ΧΡΗΣΤΟΣ ΓΙΑΝΝΟΥΛΗΣ:** Είναι βέβαιο, κύριε Πρόεδρε, ότι μέχρι τα ξημερώματα εδώ θα είμαστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Καιρίδη.

**ΔΗΜΗΤΡΙΟΣ ΚΑΙΡΙΔΗΣ:** Δεν έχω ποτέ μηνυθεί και δεν έχω πάει ποτέ κατηγορούμενος σε δικαστήριο, όπως εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για όλα υπάρχει πρώτη φορά.

**ΔΗΜΗΤΡΙΟΣ ΚΑΙΡΙΔΗΣ:** Και δεν έχω καμία διάθεση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ωραία.

**ΔΗΜΗΤΡΙΟΣ ΚΑΙΡΙΔΗΣ:** Να ξέρετε ότι σ’ αυτόν τον δρόμο δεν πρωτοτυπείτε. Τον ξεκίνησε ο Πάνος Καμμένος, ο οποίος έκανε μηνύσεις αναφανδόν…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στο κόμμα σας ήταν…

**ΔΗΜΗΤΡΙΟΣ ΚΑΙΡΙΔΗΣ:**…και με τον οποίο συνεργαστήκατε εσείς το 2015. Το θυμάστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ ήμουν Πρόεδρος Βουλής.

**ΔΗΜΗΤΡΙΟΣ ΚΑΙΡΙΔΗΣ:** Μαζί δώσατε ψήφο εμπιστοσύνης. Γι’ αυτό σας είπα ότι χρειάζεται και ο Πάνος Καμμένος στον θίασο. Λείπει. Αν θέλετε να συνεχίσετε αυτό, που θα κάνετε μηνύσεις εναντίον των πολιτικών σας αντιπάλων, δικός σας ο φασισμός, δική σας και η χάρη.

Από εκεί και πέρα, εγώ ήμουνα στην Αίθουσα της Βουλής, άκουσα τον κ. Φλωρίδη. Ήσασταν κι εσείς στην Αίθουσα της Βουλής. Δεν ανταπαντήσατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και αντιδρούσα και ζήτησα τον λόγο.

**ΔΗΜΗΤΡΙΟΣ ΚΑΙΡΙΔΗΣ:** Αλλά δεν ανταπαντήσατε. Τον λόγο τον παίρνετε. Μπορείτε να τον ζητήσετε και δεν τον πήρατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Τον λόγο έχει τώρα ο κ. Μπιμπίλας από την Πλεύση Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επτά λεπτά είναι οι δευτερολογίες, κύριε Πρόεδρε.

**ΣΠΥΡΙΔΩΝ ΜΠΙΜΠΙΛΑΣ:** Το ξέρω. Εγώ θα είμαι σύντομος.

Αυτό που θέλω να πω πρώτα από όλα είναι ότι είναι βαθιά η απογοήτευσή μου γι’ αυτά που συμβαίνουν εδώ μέσα.

Κύριε Καιρίδη, θέλω να τα ακούσετε αυτά, γιατί αφορούν κι εσάς. Αποκαλείτε τσίρκο κάποιους. Εγώ είμαι ηθοποιός. Δεν μπορείτε να προσβάλλετε ούτε το τσίρκο ούτε εμάς. Διότι τσίρκο είναι αυτό που γίνεται εδώ μέσα. Ξέρετε ότι εσείς αντιπροσωπεύετε μια Κυβέρνηση που λέει ότι είναι το 41% με έναν εκλογικό νόμο ληστρικό –που αυτός είναι ο νόμος βέβαια- αλλά σήμερα βάσει των δημοσκοπήσεων όλη η Αντιπολίτευση μαζί είναι 80% του ελληνικού λαού και κάθεστε με έναν εγωιστικό τρόπο...

**ΔΗΜΗΤΡΙΟΣ ΚΑΙΡΙΔΗΣ:** Κύριε Μπιμπίλα…

**ΣΠΥΡΙΔΩΝ ΜΠΙΜΠΙΛΑΣ:** Δεν σας αρέσει αυτό που λέω; Εγώ θα το πω και ας μην σας αρέσει. Το 80%, λοιπόν, του ελληνικού λαού είναι αντίθετο μ’ εσάς, αντίθετο με την Κυβέρνηση και αντίθετο με αυτά τα νομοσχέδια που φέρνετε.

**ΔΗΜΗΤΡΙΟΣ ΚΑΙΡΙΔΗΣ:** Είναι με εσάς το 80%;

**ΣΠΥΡΙΔΩΝ ΜΠΙΜΠΙΛΑΣ:** Ακούσατε τι είπα; Το 80% του ελληνικού λαού, που είναι κατακερματισμένο, είναι αντίθετο με εσάς. Επομένως, αυτές οι ειρωνείες, αυτό το επιθετικό ύφος, αυτό το αλαζονικό ύφος καλύτερα να το μετριάσετε όχι μόνο εσείς -που εσείς το έχετε στο έπακρο- και οι άλλοι.

**ΔΗΜΗΤΡΙΟΣ ΚΑΙΡΙΔΗΣ:** Εδώ μας είπε δολοφόνους η δικιά σας.

**ΣΠΥΡΙΔΩΝ ΜΠΙΜΠΙΛΑΣ:** Κι εσείς έχετε πει τα άντερά σας.

**ΔΗΜΗΤΡΙΟΣ ΚΑΙΡΙΔΗΣ:** Εγώ σας έχω πει δολοφόνο;

**ΣΠΥΡΙΔΩΝ ΜΠΙΜΠΙΛΑΣ:** Ξέρετε τι έχει πει ο κ. Γεωργιάδης για την κ. Κωνσταντοπούλου, που καθόμαστε και τα ακούμε; Ξέρετε τι ύβρεις έχετε πει για τους γονείς έξω, τι έχετε πει για τους διαδηλωτές που φωνάζουν ειρηνικά το δίκαιο; Πώς εμείς, λοιπόν, που ήρθαμε για πρώτη φορά στη Βουλή να θέλουμε να συνεχίσουμε; Μας έχετε βγάλει από τα ρούχα μας! Επιτέλους, οι ειρωνείες ας σταματήσουν κάποια στιγμή.

Μπορεί να είμαι ηθοποιός σάς λέω, αλλά δεν μπορείτε να προσβάλλετε ούτε το τσίρκο ούτε κάποιον που είναι ηθοποιός και του λέτε «είσαι στο τσίρκο». Δεν είμαστε σε κανένα τσίρκο. Ήρθαμε εδώ με τις αγαθότερες των προθέσεων και θα μας κάνετε να φύγουμε τρέχοντας. Αλήθεια, σας το λέω.

Θα πω λίγα λόγια. Είχα πει πολλά το πρωί. Συγγνώμη για την ένταση, αλλά αυτό προκαλείτε με αυτά που λέτε.

Για τους οδηγούς κατάρτισης του άρθρου 19 είπα πολλά το πρωί. Απλώς, μερικά συμπληρώματα. Λέει ότι οι οδηγοί κατάρτισης πραγματοποιούνται από τον ΕΟΠΠΕΠ με την ολοκλήρωση δύο κύκλων σπουδών. Οι δύο κύκλοι σπουδών είναι μεγάλο διάστημα. Θα πρέπει να αλλαχθεί και να γίνει ένας κύκλος σπουδών, ώστε, αν αξιολογηθούν ως ελλιπείς ή λανθασμένοι σε σημεία οι οδηγοί κατάρτισης, να βελτιωθούν για τον επόμενο κύκλο σπουδών. Χρειάζεται συνολική επανεξέταση των οδηγών σπουδών και για τις ΣΑΕΚ και για τις ακαδημίες. Γενικά, χρειάζεται να γίνει επανέλεγχος σε διάφορα βιβλία, σε σχολικά εγχειρίδια, γιατί πράγματι, όπως ακούστηκε και από άλλη συνάδελφο της Αντιπολίτευσης, δεν μπορεί να συγκρίνουμε τον εκατομμυριούχο ποδοσφαιριστή και τις δυσκολίες που αντιμετωπίζει με έναν συμβασιούχο εκπαιδευτικό που κοιμάται στο αμάξι του, γιατί δεν μπορεί να νοικιάσει σπίτι με τον μισθό πείνας που λαμβάνει ως αναπληρωτής. Γιατί, τι διδάσκουμε στα παιδιά μας; Πώς να αλλοιώνουν την αντίληψή τους και την κριτική τους σκέψη;

Άμεση σύνδεση με την αγορά εργασίας. Αναφέρεται πως θα υπάρχει άμεση σύνδεση των ακαδημιών με την αγορά εργασίας, πως η πρακτική των σπουδαστών θα γίνεται στους ιδιώτες. Άρα, λοιπόν, οι σπουδαστές θα εκπαιδευτούν κατάλληλα, για να εργαστούν σε συγκεκριμένη ιδιωτική επιχείρηση. Τι θα γίνει, όμως, αν κάποια στιγμή η επιχείρηση δεν χρειάζεται τον εργαζόμενο και τον διώξει; Δεν θα είναι εκτεθειμένος ο απόφοιτος της ακαδημίας;

Λέτε ότι οι εκπαιδευτές των ακαδημιών θα προέρχονται από το Μητρώο Εκπαιδευτών. Σωστό αυτό. Εδώ θα πρέπει να εισακούσετε το αίτημα του συλλόγου των εκπαιδευτών για την αύξηση του ωρομισθίου. Όπως σωστά ειπώθηκε, θα πρέπει να ληφθούν υπ’ όψιν και η ακρίβεια και οι αναπροσαρμογές που έχουν γίνει σε όλα τα είδη, σε όλες τις παροχές, σε όλα τα παρεχόμενα είδη και δεν μπορεί από το 2013 το ωρομίσθιο ενός εκπαιδευτικού δημοσίου σχολείου να είναι ακριβώς το ίδιο, όπως ακόμα και να υπάρχει ωρομίσθιο των 5 ευρώ για τους εκπαιδευτικούς των ιδιωτικών ΙΕΚ. Δηλαδή, ο ιδιώτης δίνει ψίχουλα στους ωρομίσθιους εκπαιδευτικούς, αλλά οι σπουδαστές του δίνουν 300-350 ευρώ μηνιαίως ή και περισσότερα. Τα στατιστικά από το 2020 μέχρι το 2024 δείχνουν ότι μειώθηκαν οι εκπαιδευόμενοι των δημοσίων ΣΑΕΚ κατά 4.100 σπουδαστές, ενώ αντίστοιχα αυξήθηκαν κατά 10.000 σπουδαστές στα ιδιωτικά ΙΕΚ. Μεγάλη διαφορά δεν νομίζετε;

Πού μπορεί όμως να οφείλεται αυτό; Θα σας πω την πιο πιθανή αιτία, που είναι ο εξοπλισμός της ΣΑΕΚ. Οι δημόσιες ΣΑΕΚ αντιμετωπίζουν τεράστια προβλήματα εξοπλισμού. Έχετε σκεφτεί τι γίνεται με τον εξοπλισμό για τους εκπαιδευόμενους της μαγειρικής;

Γνωρίζετε πως η αγορά του εξοπλισμού επιβαρύνει τους ίδιους; Μιλάμε για ένα κόστος που πρέπει να κάνουν με το «καλημέρα σας», πάνω από 300 ευρώ. Αυτό δεν αποτρέπει κάποιους από το να καταρτιστούν;

Γνωρίζετε αν όλες οι ΣΑΕΚ υποκριτικής διαθέτουν θεατρική σκηνή, εξοπλισμό με φώτα, με κονσόλα, με μικρόφωνα; Γνωρίζετε αν τα ΙΕΚ Σκηνοθεσίας έχουν κάμερες, μονταζιέρες και όλον τον απαραίτητο εξοπλισμό; Γιατί λοιπόν να μην επιλέξει να καταρτιστεί κάποιος σε ένα ιδιωτικό ΑΕΚ με τον απαραίτητο εξοπλισμό;

Αυτή η απώλεια σπουδαστών δεν αφορά τους καθηγητές στο μητρώο εκπαιδευτικών. Το μητρώο διαθέτει εκπαιδευτικούς με υψηλά μόρια, με πολλά προσόντα και με εμπειρία. Μας το είπε και ο κ. Αναστάσιος Κακούρος, Πρόεδρος της Πανελλήνιας Ένωσης Διευθυντών Σχολών Ανώτερης Επαγγελματικής Εκπαίδευσης.

Άμεσα λοιπόν πρέπει να τακτοποιήσετε τις σοβαρότατες ελλείψεις των δημοσίων Σχολών Επαγγελματικής Κατάρτισης.

Σας ευχαριστώ πολύ και συγγνώμη για την ένταση, αλλά σε αυτήν την ένταση μάς οδηγούν αυτές οι δηλώσεις.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, και για τον χρόνο.

Ο κ. Τσιρώνης από τη Νίκη έχει τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι, δεν είχα σκοπό να μιλήσω, γιατί πραγματικά σε μια κουραστική μέρα τα είπαμε όλα και σχεδόν σύσσωμη η αντιπολίτευση είπε το ίδιο πράγμα.

Για δύο λόγους όμως ανέβηκα να πω κάτι, γιατί όντως ακούστηκαν πολλά, τα οποία κάποια δεν έχουν επαφή με την πραγματικότητα και κάποια είναι κοινές ομολογίες. Και ο δεύτερος λόγος είναι για να απαντηθεί ένα ερώτημα που έθεσα εξαρχής στην τέταρτη Επιτροπή, στη δεύτερη ανάγνωση, και δεν απαντήθηκε. Επ’ ευκαιρία τώρα που ήρθε η κυρία Υπουργός μπορεί να απαντήσει η ίδια.

Και ξεκινάω από αυτά που είπε ο κ. Καιρίδης, ο οποίος πέρα από την πρόγνωση ή ασφαλή πληροφόρηση για το πότε θα ξεκινήσει η δίκη των Τεμπών -και εδώ έρχεται να επιβεβαιωθεί αυτό που είπα κλείνοντας την πρωτολογία μου, ότι είναι επικίνδυνα κοντά, μακριά από τη δικαιοσύνη, από τις δικαστικές αρχές όσον αφορά τις ευθύνες -και να τραβηχτείτε όσο πιο μακριά από αυτό- αλλά είναι επικίνδυνα κοντά, και επικίνδυνα και για το πολίτευμα κοντά, στις δικαστικές αρχές σε ό,τι αφορά οτιδήποτε σας εξυπηρετεί.

Πέρα από αυτό, το οποίο τόνισε και η κυρία Πρόεδρος, υπήρχε και κάτι ακόμα εν τη ρύμη του λόγου. Είπε ότι το άρθρο 16 απαγορεύει την ίδρυση μη κρατικών, μη κερδοσκοπικών πανεπιστημίων. Ψάξτε τα πρακτικά, το είπε πεντακάθαρα.

Και έρχομαι να ρωτήσω, κυρία Υπουργέ, αφού το απαγορεύει, πώς το καταφέρατε αυτό; Αυτό που σας λέγαμε τότε όλοι, σχεδόν όλοι, ότι ένα άρθρο που είναι από τα πιο απαγορευτικά του Συντάγματος -έρχεται ο Κοινοβουλευτικός σας Εκπρόσωπος σήμερα και το ομολογεί, ότι απαγορεύεται η ίδρυση βάσει του άρθρου 16- πώς ακριβώς το αιτιολογείτε; Πώς το καταφέρατε;

Και αφού το καταφέρετε και είστε ικανοί, έχετε δεξιότητες τέτοιες, γιατί με τον ίδιο τρόπο δεν καταργείτε και το 86; Με τον ίδιο τρόπο. Έχετε δεξιότητες. Βούληση δεν έχετε, γιατί απλά δεν σας συμφέρει. Αυτό είναι.

Και άκουσα, κυρία Υφυπουργέ, ότι είπατε για αναβάθμιση της επαγγελματικής εκπαίδευσης, για τις τεχνολογικές εξελίξεις, στρατηγική επιλογή της Κυβέρνησης και του Πρωθυπουργού, του ίδιου του Πρωθυπουργού. Πριν δύο χρόνια δεν ήταν; Επί εξίμισι χρόνια δεν ήταν; Τι άλλαξε και ήρθε τώρα; Πώς είναι στρατηγική; Πώς υπήρχε το όραμα όταν τελικά αποδεικνύεται απλά η συνάντηση που υπήρξε και η ανάγκη από τους φορείς; Πώς ήταν στρατηγική της Κυβέρνησης και είχε όραμα; Πώς δημιουργεί τα ΣΑΕΚ; Πώς έφτιαξε τα campuses; Και ξαφνικά, τώρα προέκυψε ακριβώς αυτό.

Είπατε «όχι πλέον στην πεπατημένη». Αυτό λέτε στους 20 κάτι χιλιάδες που είπατε ετούτη τη στιγμή σπουδαστές στα ΣΑΕΚ; Αυτό λέτε; Ότι είναι η «πεπατημένη» και πρέπει να κάνουν κάτι άλλο και να πάνε στα ΑΕΚ, αυτό λέτε;

Και ερχόμαστε -γιατί ειπώθηκαν κι άλλα- στην κ. Αραμπατζή, που είπε ότι δεν θέλουμε τα παιδιά μας να φύγουν από την Ημαθία. Προφανώς, και το αντιλαμβάνομαι. Αλλά να πω ότι και εμείς δεν θέλουμε τα παιδιά μας να οδηγηθούν από την ημιμάθεια και την περιορισμένη μάθηση στην εκμετάλλευση. Και εμείς δεν το θέλουμε αυτό.

Έρχομαι στην ερώτηση -και κλείνω, κύριε Πρόεδρε, και ευχαριστώ- που έκανα στην Επιτροπή, γιατί πραγματικά θεωρώ ότι είναι η επιτομή σε ό,τι συζητάμε ετούτη τη στιγμή. Πείτε μου -αφού είπατε και εσείς σήμερα ότι έχετε έτοιμες χιλιάδες σελίδες οδηγούς σπουδών, οι οποίοι έχουν ανανεωθεί, είναι έτοιμοι, τα πάντα- τι σας εμπόδισε και δεν διαγνώσατε αυτές τις ανάγκες; Τι σας εμπόδισε σε αυτές τις δομές που ήδη υπάρχουν, στις υπάρχουσες δομές, να βάλετε τις κατάλληλες δεξιότητες που έχει ανάγκη η αγορά;

Προφανώς και είμαστε υπέρ της σύνδεσης των πτυχίων με την αγορά εργασίας. Τι σας εμπόδισε να είναι στη δημόσια δομή, στις ήδη υπάρχουσες δομές, ώστε να φέρετε κάτι καινούργιο, παράλληλο, να δημιουργήσετε τον κατακερματισμό; Δεν χωρούσαν στα αναλυτικά προγράμματα αυτά, στους οδηγούς σπουδών; Δεν αρκούσαν, δεν χωρούσαν νέες ειδικότητες; Τι ήταν αυτό το νέο;

Αυτό το νέο είναι ακριβώς…κάποιος, νομίζω ο κ. Κωνσταντινίδης μίλησε για ιδεοληψία. Όχι, είναι ο ιδεολογικός προσανατολισμός, είναι ο χαρακτήρας της Κυβέρνησης αυτός. Είναι η σφραγίδα. Μισείτε κάθε τι δημόσιο και το δίνετε βορρά στον ιδιωτικό τομέα. Μίλησε για ασθενή, μίλησε ο ίδιος. Είναι ομολογία αποτυχίας της μέχρι τώρα Κυβέρνησης. Μίλησε ο κ. Καιρίδης και είπε ότι νοσεί η επαγγελματική εκπαίδευση, λες και τώρα ξεκινάτε να κυβερνάτε, λες και δεν κυβερνάτε ήδη εξίμισι χρόνια! Και είπε ότι νοσεί.

Και τι κάνατε σε αυτούς που νοσούν, στους πραγματικούς που νοσούν; Γιατί είναι ιδεολογική αγκύλωση δική σας και μισείτε το δημόσιο. Ό,τι κάνετε στους ασθενείς και τους αναγκάζετε από το δημόσιο σύστημα υγείας να πάνε στο ιδιωτικό, ακριβώς αυτό κάνετε και τώρα. Δεν αλλάζει κάτι. Αυτό κάνετε. Θα δικαιωθώ αργότερα σε αυτό, όπως δικαιωθήκαμε σε πολλά άλλα από αυτά που λέγαμε παλαιότερα. Και ξαναλέω ότι όταν θα έρθει η ώρα, εκείνη η ώρα, που θα ξεκινήσουν αυτές οι ακαδημίες, θα δούμε ακριβώς ποια συμφέροντα εξυπηρετήσατε.

Και για να μην φτάσουμε στο ακόμα μακρύτερο μέλλον του τι θα γίνουν αυτά τα παιδιά που θα βγαίνουν από εκεί τελικά και πόσο καλά πληρωμένοι θα είναι και για πόσα χρόνια θα δουλεύουν εκεί και δεν θα είναι απλά μια γραμμή παραγωγής φτηνού εργατικού δυναμικού για να μειώσετε το κόστος λειτουργίας των επιχειρήσεων, τότε πρώτα ο θεός θα τα ξαναπούμε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Τζούφη από τη Νέα Αριστερά.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κυρία και κύριοι Υπουργοί, θα ξεκινήσω δηλώνοντας βαρύτατα προσβεβλημένη από τη συμπεριφορά του Κοινοβουλευτικού Εκπροσώπου της Νέας Δημοκρατίας, ο οποίος πραγματικά δύο φορές σήμερα δυναμίτισε με τον τρόπο της τοποθέτησής του τη διαδικασία προσβάλλοντάς μας όλους, με έναν αλαζονικό, τοξικό τρόπο, χαρακτηρίζοντάς μας «αλλού ‘ντ’ αλλού», «τσίρκο», «θίασο» και «να διδαχτούμε».

Θεωρώ λοιπόν ότι αυτό είναι εξαιρετικά προσβλητικό προς όλους μας που βρεθήκαμε σε αυτή την Αίθουσα και που σε όλη αυτή τη διαδικασία προσπαθήσαμε να καταθέσουμε τις απόψεις μας και τις ιδεολογικές διαφορές μας. Ναι, αλλά με ευπρέπεια, όχι με αυτόν τον τρόπο.

Όπως, επίσης, θεωρώ ότι είμαι προσβεβλημένη από την επιλογή της Νέας Δημοκρατίας να επαναφέρει τον κ. Κυριαζίδη, χωρίς καμία σαφή εξήγηση και που στο πρόσωπο της κ. Κωνσταντοπούλου προσέβαλε όλες τις γυναίκες -όχι μόνο του Ελληνικού Κοινοβουλίου- και τότε ήταν πάνδημη η απόφαση για την αποβολή του από αυτήν την Αίθουσα.

Επίσης, θεωρώ τον εαυτό μου πολύ προσβεβλημένο, διότι ο κ. Καιρίδης αγνοεί την παρουσία και την διαδρομή μας εδώ μέσα. Αυτό φάνηκε από τη διαδικασία λέγοντας ότι είναι ο μοναδικός άνθρωπος που έχει υπηρετήσει το δημόσιο πανεπιστήμιο και χρειάστηκε να κάνω παρέμβαση για να του πω ότι είμαστε και άλλοι που υπηρετήσαμε το δημόσιο πανεπιστήμιο, με άλλου τύπου όμως αντιλήψεις ως δημόσιοι λειτουργοί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και κυρίως κυρίες.

**ΜΕΡΟΠΗ ΤΖΟΥΦΗ:** Και κυρίως κυρίες!

Πράγματι, το άρθρο 16 είναι το ιερό δισκοπότηρο. Η Νέα Δημοκρατία αυτά που έκανε, ξέρει πολύ καλά ότι είναι αντισυνταγματικά. Ξέρει πολύ καλά ότι υπάρχει σοβαρότατο πρόβλημα με τον τρόπο που έστησε τα κολεγιοποιημένα, υποβαθμισμένα πανεπιστήμια και γι’ αυτό δίνει τη μάχη να εξασφαλίσει συναινέσεις για το μέλλον, για να μπορέσει να ολοκληρώσει το καταστροφικό της έργο στα πανεπιστήμια.

Επίσης, να θέσω ένα σοβαρό ερώτημα και στον κ. Καιρίδη. Τα αγγλόφωνα τμήματα που υπάρχουν στο Αριστοτέλειο Πανεπιστήμιο τι έχουν προσφέρει στο δημόσιο πανεπιστήμιο; Διότι μίλησε για δίδακτρα και άλλα. Έχει γίνει αξιολόγηση;

Επίσης, να του πω ότι ο Πρύτανης πιέζει τα τμήματα να βάλουν αγγλόφωνα και υπάρχει απόφαση των μελών του διδακτικού προσωπικού των θεωρητικών σπουδών του Αριστοτελείου Πανεπιστημίου ότι δεν επιθυμούν να συμμετάσχουν σε αυτήν τη διαδικασία, διότι θέλουν να έχουν όλο τον χρόνο για τους φοιτητές του δημόσιου πανεπιστημίου. Επομένως, αυτό που ήρθε εδώ να μας παρουσιάσει ως «την επόμενη μέρα», έχει πολλές άλλες παραμέτρους και είμαστε στη διάθεσή του να το συζητήσουμε, αλλά με ευπρεπείς όρους.

Τέλος, επειδή αγνοεί προφανώς ότι αυτό το κράτος δεν στήθηκε σήμερα, να πω ότι από την προηγούμενη διακυβέρνηση ήμουν η τελευταία Υφυπουργός που είχε την ευθύνη της επαγγελματικής εκπαίδευσης και μάλιστα, παρέδωσε στην παρούσα Υπουργό, στην κ. Ζαχαράκη. Είχε γίνει μία πολύ σοβαρή προσπάθεια από κάτω να χρησιμοποιηθούν ευρωπαϊκοί πόροι και να υπάρξουν καινούργιες παρεμβάσεις, όπως ήταν η «Μια Νέα Αρχή στα ΕΠΑΛ», στοχεύοντας στη μόρφωση των παιδιών ειδικά στην πρώτη Λυκείου με τον επιπρόσθετο καθηγητή, στη γλώσσα και στα μαθηματικά με τον μέντορα καθηγητή, αλλά επίσης και με τη μαθητεία στα ΕΠΑΛ που μάθαμε από τους ανθρώπους που την υπηρετούν ότι πράγματι μετά από πολλές δυσκολίες προχωράει και είναι ένας σημαντικός θεσμός.

Επίσης, να ρωτήσω την κυρία Υπουργό, τι έγινε με εκείνο το πρόγραμμα ΕΣΠΑ των 10.000.000 ευρώ για τα ΕΠΑΛ που είναι η ραχοκοκαλιά της επαγγελματικής εκπαίδευσης, επτά χρόνια μετά και που θα έπρεπε να υπάρχουν νέα βιβλία, νέοι εργαστηριακοί οδηγοί; Τι έχει γίνει; Γιατί αυτή η αδικαιολόγητη καθυστέρηση τόσα χρόνια μετά, αφού τα βιβλία των ΕΠΑΛ είναι από το 2000 και αφού το Υπουργείο κατά τα λοιπά μιλάει για τον εκσυγχρονισμό της επαγγελματικής εκπαίδευσης;

Τέλος, δύο χιλιάδες εκπαιδευτικοί της επαγγελματικής και τεχνικής εκπαίδευσης από τον κ. Μητσοτάκη ως Υπουργό Διοικητικής Ανασυγκρότησης είχαν τεθεί σε διαθεσιμότητα, δηλαδή σε απόλυση και δόθηκε μάχη μέσα σε μνημονιακές συνθήκες για να επανέλθουν και να είναι στα σχολεία που έτσι κι αλλιώς, ακόμη και σήμερα είναι υποστελεχωμένα. Αυτές είναι οι δικές μας παρακαταθήκες.

Εδώ βρίσκεται και η διαφωνία μας. Βρίσκεται η διαφωνία μας, γιατί εδώ μιλάμε για προσαρμογή στις ανάγκες της οικονομίας. Διότι κρύβεται μια πολιτική που αποδυναμώνει το δημόσιο, ενισχύει τους ιδιώτες και βαθαίνει τα κοινωνικά χάσματα. Οι συνέπειες θα είναι άμεσες και πολλαπλές, πρώτα για τους ίδιους τους σπουδαστές που αντί να αποκτούν επαγγελματικά δικαιώματα, θα κατευθύνονται σε προγράμματα σύντομης διάρκειας, με αβέβαιο αντίκρισμα και χωρίς συνέχεια. Θα τους υπόσχονται εργασιακή εμπειρία, αλλά στην πράξη θα βιώνουν εργασιακή εκμετάλλευση και θα εργάζονται σε συνθήκες ημιμαθητείας, χωρίς εξασφαλισμένη ασφάλεια, με αποζημιώσεις που συχνά δεν θα φτάνουν ούτε το 50% του κατώτατου μισθού. Η Κυβέρνηση μιλάει για γέφυρα προς την αγορά εργασίας, αλλά στην πραγματικότητα οικοδομεί μια γέφυρα προς την επισφάλεια.

Δεύτερον, για τους εκπαιδευτικούς. Το νομοσχέδιο δεν προβλέπει καμία ουσιαστική αναβάθμιση του ρόλου τους, καμία μόνιμη θέση, κανένα σταθερό πλαίσιο εργασίας. Διαιωνίζει το καθεστώς των ωρομίσθιων, των συνταξιούχων, των επισφαλών σχέσεων. Οι εκπαιδευτές της ΕΣΕΕΚ μετατρέπονται σε εκπαιδευτικούς μιας χρήσης που κάθε χρόνο περιμένουν αν θα προσληφθούν και πού.

Αυτή η απαξίωση του ανθρώπινου δυναμικού δεν είναι μόνο άδικη. Είναι καταστροφική για την ποιότητα της εκπαίδευσης.

Τρίτον, για τις τοπικές κοινωνίες. Οι προβλέψεις περί συγχώνευσης ή αναστολής της λειτουργίας των δημοσίων ΣΑΕΚ με λιγότερους από εκατό σπουδαστές, θα οδηγήσουν με μαθηματική ακρίβεια στο κλείσιμο δεκάδων δημόσιων σχολών στην περιφέρεια. Αυτό σημαίνει απώλεια ευκαιριών για τους νέους, εγκατάλειψη ολόκληρων περιοχών, εκπαιδευτική ερήμωση. Οι κοινωνικές συνέπειες δεν θα περιοριστούν στην εκπαίδευση. Θα επεκταθούν στην αγορά εργασίας, όπου οι νέοι θα εκπαιδεύονται για να παραμείνουν φτηνοί. Θα αναπαραχθεί ένα πρότυπο προσωρινής εργασιακής ωρίμανσης, χωρίς κατοχύρωση, χωρίς συλλογικές συμβάσεις, χωρίς μισθολογική εξέλιξη.

Επομένως, βρισκόμαστε απέναντι σε αυτό το σχέδιο και προτείνουμε μια άλλη πολιτική. Υπάρχουν θέσεις -θα τις καταθέσω για να υπάρχουν στα Πρακτικά- όπου η δημόσια εκπαίδευση θα είναι ο κεντρικός πυρήνας, θα είναι δημοκρατική, συμπεριληπτική, καθολική, μια εκπαίδευση που θα μορφώνει και δεν θα ταξινομεί, θα ενώνει και δεν θα διαχωρίζει, θα χειραφετεί και δεν θα υποτάσσει.

Σας ευχαριστώ πολύ.

(Στο σημείο αυτό η Βουλευτής κ. Μερόπη Τζούφη καταθέτει για τα Πρακτικά τις προαναφερθείσες προτάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η κ. Ασημακοπούλου από την Ελληνική Λύση.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι, για μία ακόμη φορά φέρνετε μια τροπολογία λίγες ώρες πριν τη συζήτηση και την ψήφιση του σχεδίου νόμου, όπως κάνετε εδώ και έξι και πλέον χρόνια εκτός των πλαισίων της καλής -εντός εισαγωγικών- νομοθέτησης που εσείς νομοθετήσατε.

Όχι μόνο αυτό. Είναι δυνατόν ένα τόσο σοβαρό θέμα να μη γίνει αντικείμενο διαβούλευσης; Να πάρετε την τροπολογία πίσω όχι μόνο για τις νομοθετικές ακροβασίες, αλλά και για θέματα ουσίας. Έχετε μελέτες που να δικαιολογούν ότι η τεχνητή νοημοσύνη εξυπηρετεί τη μάθηση, χωρίς να επηρεάζει την δημιουργικότητα και την ικανότητα για ουσιαστική μάθηση των παιδιών;

Σύμφωνα με ειδικούς επιστήμονες επί του θέματος πρόκειται για ένα αδοκίμαστο σε εργαστηριακές συνθήκες εργαλείο. Δεν έχουν διερευνηθεί οι επιπτώσεις αν χρησιμοποιηθεί από ευάλωτα άτομα. Η επίδραση της παραγωγικής τεχνητής νοημοσύνης δεν έχει αποσαφηνιστεί ακόμα ούτε για ενήλικες στην τριτοβάθμια εκπαίδευση.

Σχετικό πείραμα έδειξε ότι όσοι χρησιμοποιούσαν την τεχνητή νοημοσύνη μπορούσαν να πατούν και να γράψουν πιο γρήγορα. Ωστόσο, παρατηρήθηκε ότι αργότερα δυσκολεύονταν να θυμηθούν τι είχαν γράψει. Το συμπέρασμα του πειράματος, σύμφωνα με όσα η ΑΔΙΠΠΔΕ σας έχει επισημάνει πολλές φορές. Το ζητούμενο είναι η εξάσκηση του ίδιου του μαθητή. Το αντικείμενο της εκπαίδευσης δεν είναι να γράψει γρήγορα αλλά να μάθει να γράφει.

Τι να πούμε και για τα έκτακτα μέτρα, για την αδιάλειπτη παροχή υπηρεσιών σε ασυνόδευτους ανηλίκους και λοιπά, όπου με πρόσχημα την έκτακτη ανάγκη προχωράτε σε γενική και αόριστη νομιμοποίηση δαπανών, παρακάμπτοντας το σύνολο της κείμενης νομοθεσίας.

Τέλος, για τις ρυθμίσεις για την προαγωγή και απόλυση μαθητών στο Γενικό Λύκειο, όταν διαβάσαμε τον τίτλο του άρθρου νομίζαμε ότι θα βάλετε μία τάξη στον τρόπο προαγωγής και απόλυσης των μαθητριών και των μαθητών του Λυκείου. Όμως, πέσαμε έξω. Οι μαθητές λυκείου για μία ακόμη χρονιά θα προαχθούν στην επόμενη τάξη με βαθμούς κάτω από τη βάση σχεδόν σε όλα τα βασικά μαθήματα.

Πίσω από τα ωραία λόγια και τις τεχνικές διατάξεις κρύβεται η ίδια νοοτροπία: προχειρότητα, αποσπασματικότητα και παντελής έλλειψη στρατηγικής. Όπου κι αν σταθεί κανείς μέσα στο νομοσχέδιο διαπιστώνει κενά, ασάφειες και αδιαφάνεια.

Η Ελληνική Λύση θα συνεχίζει να υπερασπίζεται το αυτονόητο, μια παιδεία που υπηρετεί το έθνος που στηρίζει τον Έλληνα εκπαιδευτικό και τον Έλληνα καταρτισμένο που θα μοιράζει ευκαιρίες στα τυφλά αλλά χτίζει χαρακτήρες, δεξιότητες και εθνική αυτοπεποίθηση.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κ. Κτενά από το Κομμουνιστικό Κόμμα Ελλάδος και αμέσως μετά η κ. Τσαπανίδου.

**ΑΦΡΟΔΙΤΗ ΚΤΕΝΑ:** Και εγώ δεν είχα σκοπό να μιλήσω για δεύτερη φορά, αλλά πράγματι ακούστηκαν πολλά τις τελευταίες δύο ώρες εδώ μέσα. Δεν θα απαντήσω σε όλα. Ένα σχόλιο.

Μια μέρα που ξεκίνησε με την επανένταξη του κ. Κυριαζίδη στην Κοινοβουλευτική Ομάδα της Νέας Δημοκρατίας και έκλεισε με τα επικοινωνιακά σόου του Κοινοβουλευτικού Εκπροσώπου της Νέας Δημοκρατίας, με απόσταση έντεκα, δώδεκα ωρών, δείχνει, αντανακλά τις αρχές και το ήθος της μεγάλης ιδιωτικής παράταξης.

Ακούστηκαν και κάποια πράγματα για τη διεθνοποίηση και τα ξενόγλωσσα προγράμματα σπουδών. Είναι μεγάλη κουβέντα για να το απαντήσουμε σε μια δευτερολογία. Aλλά για να αποκαταστήσουμε κάποια πράγματα, να πούμε ότι τα ελληνικά πανεπιστήμια ήταν ανέκαθεν -και αναφέρομαι στα δημόσια, δεν υπάρχουν άλλα- εξωστρεφή και ανέκαθεν διεθνοποιημένα. Αυτό το δείχνουν οι λαμπρές συνεργασίες που έχουν όλα αυτά τα χρόνια σε όλα τα επίπεδα και εκπαιδευτικά και ερευνητικά. Είναι ακριβώς πάνω σε αυτήν την παρακαταθήκη που πάτησε η νέα διεθνοποίηση, που αποτελεί όχι κάποια πρωτοτυπία, κάποια καινοτόμα ιδέα της Νέας Δημοκρατίας, αλλά αποτελεί ευρωπαϊκή κεντρική στρατηγική. Είναι ο έκτος πυλώνας του ευρωπαϊκού χώρου εκπαίδευσης και έχει πολλές πλευρές. Χρησιμοποιεί την εκπαίδευση και σαν εργαλείο ήπιας διπλωματίας, έχει γεωπολιτική δηλαδή διάσταση, τη χρησιμοποιεί και εμπορικά για προσέλκυση πελατών και τζίρους για τα πανεπιστήμια και τις χώρες υποδοχής και βέβαια και για την προσέλκυση εγκεφάλων στον ανταγωνισμό της Ευρωπαϊκής Ένωσης με ιμπεριαλιστικά κέντρα. Και το πρώτο ξενόγλωσσο με δίδακτρα στην Ελλάδα ιδρύθηκε από την Κυβέρνηση ΣΥΡΙΖΑ, επί Υπουργίας κ. Γαβρόγλου. Αυτά για να βάλουμε τα πράγματα στη θέση τους.

Άρα, δεν απελευθέρωσε τίποτα η Κυβέρνηση της Νέας Δημοκρατίας. Αυτό που έκανε, είναι ότι διεύρυνε, παρέδωσε τελείως στην αγορά το δημόσιο πανεπιστήμιο καταρχάς, γενικεύοντας τη χρήση των διδάκτρων, ανοίγοντας την πόρτα διάπλατα για εισαγωγή διδάκτρων. Το πρόβλημα με αυτό είναι ότι όπου έχουν μπει δίδακτρα, εντείνεται η κατηγοριοποίηση, υψώνονται οι ταξικοί φραγμοί και πολλά άλλα που πραγματικά δεν είναι της ώρας. Γιατί, πράγματι, το παράδειγμα του ξενόγλωσσου προγράμματος στο ΑΠΘ είναι ένα καλό παράδειγμα για το τι δεν προσφέρει ένα τέτοιο πρόγραμμα στο πανεπιστήμιο και στα δωρεάν προγράμματα σπουδών.

Σε σχέση με το νομοσχέδιο που συζητάμε σήμερα -γιατί θα το ξεχάσουμε στο τέλος- στη συζήτηση ενός νομοσχεδίου για την επαγγελματική εκπαίδευση και κατάρτιση πέρυσι, είχα θυμάμαι ξεκινήσει την τοποθέτησή μου με το παράδειγμα πριν από έναν αιώνα και βάλε στη Β΄ Βιομηχανική Επανάσταση του Άντριου Κάρνεγκι, ενός μεγαλοβιομήχανου στις ΗΠΑ, που μην μπορώντας να βρει εργατικό δυναμικό ειδικευμένο για τα εργοστάσιά του, έβαλε από την τσέπη του, πλήρωσε 1 εκατομμύριο δολάρια τότε, για να φτιάξει σχολεία -αυτό που μετά έγινε Carnegie Mellon University-, προσέλαβε και δασκάλους και τους ζήτησε αυτό που ήθελε, να του βγάλουν ειδικευμένους εργάτες. Δεν του έβγαλαν ποτέ αυτό που ήθελε και βέβαια τα έβαλε με τους δασκάλους, με τους εκπαιδευτικούς που είχε προσλάβει.

Αποτελεί θέση μας ότι αυτό το χάσμα ανάμεσα στο τι θέλουν οι επιχειρήσεις και στο τι μπορεί να παραγάγει ένα σύστημα εκπαίδευσης, αποτελεί εγγενή αδυναμία του τρόπου που λειτουργεί η καπιταλιστική οικονομία. Είναι άναρχη. Δεν μπορεί να το πετύχει αυτό το πράγμα.

Ερχόμαστε στο σήμερα, τώρα στο 2025. Και ποια είναι η καινούργια λύση που προτείνετε; Να φτιάξουμε δεξαμενές, μεγάλες δεξαμενές με πολλούς ειδικευμένους εργαζόμενους. Ε, κάποιος από αυτούς «φύγε εσύ, έλα εσύ, άλλαζε συνέχεια, ανακύκλωσε» μπορεί να πετύχει.

Εδώ να πω, γιατί ακούσαμε και διάφορα για δεξιότητες που χάθηκαν, για συγκολλητές πράγματι και πολλές άλλες ειδικότητες που χάθηκαν μέσα στα χρόνια και δεν εννοώ αυτούς που χάθηκαν ούτως ή άλλως, γιατί έχει παρέλθει ο καιρός τους, μιλάμε και για ειδικότητες που πράγματι λείπουν.

Γιατί τόσα χρόνια, όμως, όλοι όσοι κυβερνήσατε, αντιμετωπίζατε την επαγγελματική εκπαίδευση σαν το αποπαίδι και δεν σκύψατε ποτέ πάνω από τα προβλήματα της επαγγελματικής εκπαίδευσης είτε μιλάμε για τη μεταγυμνασιακή είτε για την μεταλυκιακή; Τι άλλαξε, λοιπόν, τώρα και ξαφνικά υπάρχει τέτοια μεγάλη ανάγκη να γίνουν αυτές οι νέες ακαδημίες, όπως τις λέτε, που θα τις πάρουν οι εργοδότες που ξέρουν τι θέλουν και θα τρέχουν τα προγράμματα σπουδών και θα τους δώσετε ό,τι μπορείτε και εσείς για τις υποδομές και τα πάντα, ώστε να εκπαιδεύσουν το νέο ειδικευμένο εργατικό δυναμικό; Είναι γιατί το θέλετε σε μεγάλες ποσότητες. Δεν μιλάμε για τον ηλεκτροσυγκολλητή της γειτονιάς ή τον ηλεκτρολόγο της γειτονιάς. Εδώ θέλετε να βγάλετε σε μεγάλες ποσότητες ειδικευμένο προσωπικό, για να υποστηρίξετε τη στροφή στο λεγόμενο νέο παραγωγικό μοντέλο, που οδηγείται από την πολεμική βιομηχανία σε αυτήν τη φάση και την πράσινη μετάβαση πιο νωρίς.

Δεν θα ασχοληθώ παραπάνω με αυτό, γιατί περνάει και ο χρόνος. Απλά να πω, κύριε Υπουργέ, ότι οι νομοτεχνικές που φέρατε είναι στάχτη στα μάτια. Το καταλαβαίνετε. Δεν έχετε εξασφαλίσει τίποτα. Παραμένει χωρίς πλαίσιο η πρακτική άσκηση, δεν υπάρχει καν η δυνατότητα για κίνητρα πρόληψης και δεν εξασφαλίζετε τίποτα για πρόσληψη των εκπαιδευμένων, των καταρτισμένων και δεν υπάρχει πλαίσιο για την εποπτεία, για το πώς θα εξασφαλίζονται τα δικαιώματα των σπουδαστών-εργαζομένων. Επιπλέον, γράφετε κιόλας, ότι ο φορέας θα πληρώνει -το αλλάξατε- αν δεν υπάρχει δημόσιο χρήμα. Αν δεν υπάρχει κάλυψη από ΕΣΠΑ ή από άλλη πηγή του δημοσίου, τότε θα πληρώνει ο φορέας. Τι άλλο θα τους δώσετε.

Εδώ είμαστε και θα τα ξαναπούμε επ’ αυτού. Απλώς -και κλείνω με αυτό και ευχαριστώ, κύριε Πρόεδρε για την ανοχή- λέτε ότι νομοθετείτε με όλα αυτά που κάνετε ενάντια στον κοινωνικό αποκλεισμό και θέλετε να ξεχάσουμε ότι ο μεγαλύτερος αποκλεισμός είναι η φτώχεια η ίδια, ότι ακριβώς η κατηγοριοποίηση της εκπαίδευσης είναι που γεννά και οδηγεί στον κοινωνικό αποκλεισμό.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)

Το νομοσχέδιο που φέρνετε δεν αντιμετωπίζει κανένα από τα πραγματικά προβλήματα της επαγγελματικής εκπαίδευσης, ούτε τη διοικητική στελέχωση -σας τα είπαν και άλλοι- ούτε τους εκπαιδευτές, ούτε κτιριακά, ούτε την πρακτική άσκηση, τίποτα δεν αντιμετωπίζει. Αλλά ξέρετε ακόμα και αν το αντιμετώπιζε, έστω ότι είχατε τη θέληση και είχατε σκοπό να χρηματοδοτήσετε γενναία την επαγγελματική εκπαίδευση, πάλι αυτό που θέλετε να πετύχετε, δεν θα το πετυχαίνατε ακριβώς για τους λόγους που είπα πριν. Το χάσμα θα συνέχιζε να μεγαλώνει, γιατί τελικά το χάσμα δεξιοτήτων συγγενεύει, βλέπετε, με το χάσμα ανάμεσα στην ανάγκη για μεγαλύτερη εκμετάλλευση του εργαζόμενου και την ανάγκη του εργαζόμενου να ζήσει και να ζήσει τον αιώνα του, για να γευτεί τα επιτεύγματα της ανθρώπινης εργασίας.

Οι φοιτητές και οι εργαζόμενοι θα διεκδικήσουν τη ζωή που τους αξίζει. Εμείς θα είμαστε δίπλα τους. Το ΚΚΕ θα φωτίζει τη μόνη ρεαλιστική διέξοδο από αυτόν τον βούρκο σε σύγκρουση με το σύστημα της εκμετάλλευσης που γεννά μόνο φτώχεια και πολέμους.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κυρία συνάδελφε.

Τον λόγο τώρα έχει η κ. Τσαπανίδου από τον ΣΥΡΙΖΑ.

Παρακαλώ, κυρία συνάδελφε.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Ευχαριστώ πολύ, κύριε Πρόεδρε.

Και εγώ δεν είχα σκοπό να μιλήσω, αλλά ακούστηκαν πολλά πράγματα πάνω στα οποία θέλω να πω δυο κουβέντες. Πρώτον επειδή ο κ. Καιρίδης -ο οποίος βιάστηκε να φύγει, οι τηλεοπτικές υποχρεώσεις κάποιες φορές είναι πιο σημαντικές από τη δουλειά που γίνεται εδώ μέσα μέχρι αργά το βράδυ και τα ξημερώματα, τι να κάνουμε τώρα, έχω υπάρξει στην τηλεόραση, κατανοώ- νομίζει ότι έχει κόψει η Κυβέρνηση του Κυριάκου Μητσοτάκη ό,τι κορδέλα υπάρχει σε αυτόν τον τόπο και ότι πριν από αυτόν δεν υπήρχε τίποτα και επειδή πήρε με μεγάλη χαρά πάνω του τα μεταπτυχιακά ξενόγλωσσα προγράμματα και τα ανέμισε «εμείς τα κάναμε».

Στη συνέχεια τα έκανε προπτυχιακά, σας είδα που το επισημάνατε, στην αρχή μιλούσε και για τα μεταπτυχιακά. Είναι ο ν. 4485/2017, Υπουργός ήταν ο κ. Γαβρόγλου. Το οποίο τι έκανε στην πραγματικότητα; Αναδιαμόρφωσε το πλαίσιο, απλοποίησε τις διαδικασίες και άνοιξε τον δρόμο έτσι ώστε να μπορέσουν να έρθουν τα κοινά ξενόγλωσσα μεταπτυχιακά μεταξύ ελληνικών πανεπιστημίων και ξένων έγκριτων πανεπιστημίων, έτσι ώστε από το 2019 και μετά όταν ανέλαβε τη διακυβέρνηση η Νέα Δημοκρατία να μη χρειαζόταν να αλλάξουν οι νόμοι για να υπάρχουν τα μεταπτυχιακά αυτά. Το λέω για να γραφτεί στα Πρακτικά και να πάμε παρακάτω.

Ο κ. Καιρίδης φώναξε και αισθάνθηκα και εγώ πραγματικά προσβεβλημένη, όπως φαντάζομαι αισθάνθηκε το σύνολο της Αντιπολίτευσης αλλά και το σύνολο των ψηφοφόρων της Αντιπολίτευσης. Φώναξε αλλά μετά κατάλαβα γιατί φώναζε. Φώναζε γιατί έπρεπε κάποιος να κάνει θόρυβο, να καλύψει τον θόρυβο από τις βόμβες που έριχνε ο κ. Βάρρας δύο ορόφους πιο πάνω και οι κρατήρες έχουν πέσει μέχρι το υπόγειο της Βουλής και εσείς κάνετε σαν να μην τρέχει τίποτα στο σκάνδαλο ΟΠΕΚΕΠΕ στην Εξεταστική.

Για να το πω πολύ απλά ώστε τα καταλάβει κάποιος που μας παρακολουθεί. Ο κ. Βάρρας υπήρξε επικεφαλής του ΟΠΕΚΕΠΕ και έπαψε να είναι όταν τον απομάκρυνε από τη θέση του ο κ. Βορίδης, ένα από τα δύο ονόματα που η Ευρωπαία Εισαγγελέας έστειλε τη δικογραφία στη Βουλή για το θέμα του ΟΠΕΚΕΠΕ. Διότι ο κ. Βάρρας, όπως είπε, ανακάλυψε ατασθαλίες, ανομίες, παρατυπίες, παρανομίες, κάποιος έτρωγε χρήμα δηλαδή, και προσπάθησε να το σταματήσει. Απομακρύνθηκε από τη θέση του; Πήγε σπίτι του; Θα αναρωτηθεί ο κόσμος, ο οποίος στην προσπάθεια να κερδίσει τα προς το ζην ίσως δεν παρακολουθεί τα sites, ίσως δεν ενημερώνεται με τον σωστό ρυθμό που νομίζουμε ότι ενημερώνεται. Πήγε σπίτι του ο κ. Βάρρας μετά από την απομάκρυνσή του από τον ΟΠΕΚΕΠΕ; Όχι, δεν πήγε σπίτι του. Τον πήρανε στο Μέγαρο Μαξίμου, στο time line της ζωής του των τελευταίων ετών. Τον πήραν στο Μέγαρο Μαξίμου, τον τοποθέτησαν δίπλα στον Πρωθυπουργό και του είπανε θα συμβουλεύεις τον Πρωθυπουργό σε θέματα ΟΠΕΚΕΠΕ.

Και μετά αρχίζει η κατάθεση του κ. Βάρρα στην εισαγγελία την ευρωπαϊκή για το θέμα του ΟΠΕΚΕΠΕ, στην οποία μιλάει και τα λέει όλα. Λέει, ο κ. Βορίδης μου έκανε αυτό, μου έκανε εκείνο, είχαν δει αυτό, εκείνο, το ’να τ’ άλλο. Έρχεται ο κ. Μυλωνάκης, άλλος σύμβουλος του Πρωθυπουργού παρά τω Πρωθυπουργώ, στενός συνεργάτης του Πρωθυπουργού και του λέει, δεν μας κάνεις και ένα σημείωμα για τον ΟΠΕΚΕΠΕ, ένα υπόμνημα να ξέρουμε τι γίνεται; Το ετοιμάζει, πάλι με ονόματα και διευθύνσεις, μπούρου μπούρου ο κ. Βορίδης, μπούρου μπούρου. Το παίρνει ο κ. Μυλωνάκης, το ‘χει στα χέρια του.

Έρχεται μετά εδώ στη Βουλή η δικογραφία από την Ευρωπαϊκή Εισαγγελία, γιατί υπάρχουν τα δύο ονόματα μέσα, στήνεται εάν θυμάστε εκείνη η παρωδία της ψηφοφορίας για προανακριτική, αλλά ενώ υπήρχαν τα ονόματα, υπήρχαν οι καταθέσεις Βάρρα, κανείς στη Νέα Δημοκρατία δεν βρήκε κάτι το μεμπτό. Ζήσαμε την παρωδία και φτάσαμε στον δεύτερο όροφο, στην εξεταστική. Και έπρεπε τώρα ο κ. Καιρίδης να αρχίσει να τσιρίζει για να μην ακούγονται οι βόμβες αυτές. Να μην ακούγονται!

Γιατί θέλετε να μας πείσετε ότι, εκεί που μας βγάλανε στα μανταλάκια, ότι η Ελλάδα καταχράται χρήματα της Ευρωπαϊκής Ένωσης αντί να τα δίνει στους δικαιούχους και να αναπτύξει τη γεωργία της, τα έτρωγαν κάποιοι και δεν ξέρουμε για ποιους άλλους λόγους, υποπτευόμαστε, μας κρέμασαν στα μανταλάκια. Ενώ ξέρανε και οι νεραντζιές στην Ηρώδου του Αττικού, έξω από το Μέγαρο Μαξίμου, τι συνέβαινε στο θέμα του ΟΠΕΚΕΠΕ, θέλετε να μας πείτε ότι ο Πρωθυπουργός δεν ήξερε; Ο σύμβουλός του για τον ΟΠΕΚΕΠΕ δεν πήγε να τον συμβουλέψει; Ο Πρωθυπουργός όταν τ’ άκουσε δεν ρώτησε τι γίνεται στην ιστορία αυτή; Αυτό θέλετε να μας πείτε;

Έχετε μάλιστα και την απαίτηση να μη λέμε και τίποτα, να μη σας κάνουμε ερωτήσεις για το θέμα αυτό, γιατί όταν σας κάνουμε ερωτήσεις μας επιτίθεστε. Βγαίνετε και μας τη λέτε κι από πάνω. Είδατε το ύφος του κ. Καιρίδη εδώ, και όχι μόνο, πολλών ακόμα. Μας λέτε ότι θέλετε να λάμψει η αλήθεια, γιατί την αλήθεια δεν τη φοβάστε. Σε αυτό σας πιστεύω. Βάζω το χέρι στην καρδιά και λέω ότι σας πιστεύω. Δεν φοβάστε την αλήθεια. Μόνο που ανοίγετε μια τρύπα στη γη και τη θάβετε την αλήθεια αυτήν, πριν αρχίσει να ακούγεται η κακομοίρα. Γι’ αυτό δεν την φοβάστε την αλήθεια, κύριοι της Κυβέρνησης και κύριοι της Νέας Δημοκρατίας, της Πλειοψηφίας. Και σας βλέπω τώρα, το κεφάλι κάτω. Διότι εδώ, όλο αυτό που ζούμε στον δεύτερο όροφο, σήμερα εδώ από το πρωί, είναι ένα καταπληκτικό φόντο σε αυτό που συζητάμε σε αυτήν την Αίθουσα και τις προηγούμενες μέρες στις επιτροπές, για την επαγγελματική εκπαίδευση. Καταπληκτικό φόντο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μας λέτε εδώ από το πρωί για ποιότητες, διαφάνειες, αναβαθμίσεις. Μας μιλάτε με τις καλύτερες ποιότητες που μπορούν να έχουν οι άνθρωποι, τις οποίες έχετε ρίξει στην επαγγελματική εκπαίδευση για να προστατεύσετε και να κρατήσετε τους νέους στη χώρα. Να τους εκπαιδεύσετε, να τους βρείτε δουλειές αύριο μεθαύριο.

Την ώρα που ανοίγει η πόρτα και ακούμε ότι ο κύριος, ο οποίος είπε σε Αρχηγό κόμματος, στην κ. Κωνσταντοπούλου, «κάνε κανένα παιδί» και διαγράφηκε. Και μετά βγήκε ο Πρωθυπουργός και είπε «απρεπέστατη αυτή η συμπεριφορά, πρέπει επιτέλους να σπάσουμε τα κατεστημένα που έρχονται από το παρελθόν» και τον διέγραψε κατευθείαν, ανοίγει την πόρτα και τον ξαναβάζει πίσω. Αυτή η πόρτα, μας συγχωρείτε, νομίζετε ότι δεν καταλαβαίνουμε τι συμβαίνει, ότι είμαστε από κάπου αλλού, ότι τρώμε κάτι και είμαστε λίγο ζαλισμένοι και δεν αντιλαμβανόμαστε τι συμβαίνει; Δεν έχουμε καταλάβει -έχετε την αίσθηση- ότι αυτή η πόρτα της Νέας Δημοκρατίας ανοίγει με το φωτοκύτταρο της πολιτικής ανάγκης; Κάθε φορά που στριμώχνεστε, κάθε φορά που υπάρχει μία πολιτική ανάγκη -βγάζει ο Σαμαράς καινούργιο κόμμα, μιας που μας τη λέτε και εσείς- τι θα γίνει; Ας τους μαζέψουμε πίσω. Παλιά δεξιά συνταγή αυτή. Πίσω στο μαντρί όλοι. Ποιος θα βγει απ’ το μαντρί;

Ανοίγετε την πόρτα, λοιπόν, και ξαναβάζετε μέσα τον κ. Κυριαζίδη, ο οποίος μίλησε με αυτόν τον τρόπο στις γυναίκες που κατοικούν σε αυτήν τη χώρα και σε αυτόν τον πλανήτη γενικότερα και είπε «κάνε κανένα παιδί». Αυτόν πήρατε πίσω! Μάλιστα, όταν ανακοινώθηκε η επανένταξή του στην Κοινοβουλευτική σας Ομάδα σοκαρίστηκα, ξέρετε πόσο; Όχι γιατί ξαναγύρισε πίσω, αλλά γιατί σηκωθήκατε και τον χειροκροτήσατε. Χάσατε μεγάλες στιγμές, κ. Ζαχαράκη, γιατί θυμάμαι πόσο είχατε θιχθεί κι εσείς, πόσο σας ενόχλησε και πόσο προσπαθήσατε να μεσολαβήσετε, ήταν μαζεμένος κόσμος εδώ, δεν ήταν τρεις και κούκος όπως είναι τώρα. Χειροκροτούσανε, τον αγκαλιάζανε, τον φιλούσανε, τον υποδέχτηκαν με ανοιχτές αγκάλες, κόκκινα χαλιά του στρώσανε του κ. Κυριαζίδη. Το λέω και ντρέπομαι, ειλικρινά.

Και μετά προσπαθείτε να μας πείσετε ότι είσαστε οι άριστοι; Αυτό είναι μια καθαρά υποκριτική στάση κύριοι και αυτό το φωτοκύτταρο της πολιτικής ανάγκης λειτούργησε πρόσφατα, πάλι στο εξάμηνο – τα είπε και η κ. Κωνσταντοπούλου, να μην επαναλαμβάνομαι- για τον άλλο κύριο, τον κ. Αυγενάκη που το όνομά του είναι μέσα στον ΟΠΕΚΕΠΕ. Πάλι άνοιξε σε ανάγκη η πόρτα, ξαναγύρισε μέσα ο Αυγενάκης.

Αυτός ήταν άλλος, o «ξέρεις ποιος είμαι εγώ;». Παλιά ελληνική ατάκα αυτή, ε; Ξέρεις ποιος είμαι εγώ; Βουλευτής Μαντάς -έχουμε και Βουλευτή Μαντά- Εμ, ξέρουμε ποιος είσαι. Εκπροσωπείτε τους αρίστους, τους αρίστους της υποκριτικής. Και όχι της υποκριτικής που υπηρετείτε, κ. Μπιμπίλα, της υποκρισίας υποκριτικής. Και μας λέτε μετά -να σας πιστέψουμε κιόλας- ότι θέλετε το καλό των εργαζομένων, των νέων που θα πάνε να σπουδάσουν στις επαγγελματικές σχολές. Δεν θα σας πιστέψουμε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Κλείνω, κύριε Πρόεδρε, και ευχαριστώ για την υπομονή.

Δεν θα σας πιστέψουμε γιατί μας είπατε ότι θα αλλάξετε εκεί που λέει το «υποχρεωτικής μαθητείας» και το αλλάξετε και φέρατε το «υποχρεώνεται σε μαθητεία». Κάτι βάλατε, μια λέξη, δεν τη συγκράτησα γιατί δεν έχει σημασία. Γιατί; Γιατί αλλάξατε μια λεξούλα και το αφήσατε. Για πόσο καιρό θα πρέπει να πάρει τον μαθητευόμενο στην επιχείρηση, ο οικονομικός φορέας; Πόσα χρήματα θα του δίνει; Τι θα του διασφαλίζει; Ποιος θα ελέγχει την εταιρεία αυτή; Τι κυρώσεις θα έχει η εταιρεία αυτή;

Δεκατέσσερα σημεία σας διάβασα ότι ορίζει η Ευρωπαϊκή Ένωση για να γίνεται σωστά η μαθητεία σε ευρωπαϊκές χώρες. Υπάρχουν 14 σημεία που δεν τα βρίσκουμε εμείς, τα έχει βάλει η Ευρώπη. Ποια από αυτά έχετε εντάξει στο νομοσχέδιο; Κανένα.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα ο κ. Παραστατίδης από το ΠΑΣΟΚ - Κίνημα Αλλαγής.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο Πρόεδρος του ΠΑΣΟΚ, ο κ. Ανδρουλάκης, έθεσε τέσσερα ερωτήματα στο θέμα των ιδιωτικών παραρτημάτων ξένων πανεπιστημίων, τον περίφημο νόμο Πιερρακάκη. Το πρώτο, αν ήρθαν ξένα πανεπιστήμια, όπως τουλάχιστον διακήρυσσαν. Δεύτερον, αν είναι κερδοσκοπικά ή μη κερδοσκοπικά. Τρίτον, αν έγιναν ή όχι τα κολέγια πανεπιστήμια και τέταρτον, ποιος πλήρωσε στο θέμα της αδειοδότησης τις εγγυητικές και τα παράβολα. Διότι οφείλει να τις πληρώσει το μητρικό, δηλαδή το πανεπιστήμιο του εξωτερικού.

Στα ερωτήματα που έθεσε ο κ. Ανδρουλάκης αποφάσισε να απαντήσει με γενναιότητα ο Κοινοβουλευτικός Εκπρόσωπος της Νέας Δημοκρατίας και με στεντόρεια φωνή, ο κ. Καιρίδης. Στο ερώτημα, λοιπόν, στο ποιος πλήρωσε τα παράβολα και τις εγγυητικές επιστολές, ο κ. Καιρίδης δεν είπε τίποτε. Περιμένουμε από την Υπουργό, βέβαια, να πει, γιατί περιμένουμε εδώ και 70 ημέρες. Έχουμε καταθέσει ερώτηση, δεν έχει απαντηθεί. Μας ειπώθηκε από τον Υφυπουργό Παιδείας τον κ. Παπαϊωάννου, ότι χάθηκε στη Βουλή ένα μήνα πριν και ακόμη περιμένουμε.

Δεύτερον, ήρθαν ή όχι πανεπιστήμια από το εξωτερικό; Ήρθαν ή όχι πανεπιστήμια από το εξωτερικό; Ρωτήσαμε. Ο κ. Καιρίδης φώναζε εδώ, πήρε τον λόγο, αλλά δεν απάντησε.

Λοιπόν, κατατέθηκαν δεκατρείς αιτήσεις. Η μία ήταν της Λευκωσίας και δώδεκα αιτήσεις. Οι αιτήσεις που κατατέθηκαν από το εξωτερικό ήταν από πανεπιστήμια τα οποία ήταν ήδη συνεργαζόμενα με τα κολέγια εδώ. Δεν ήρθε κανένα πανεπιστήμιο μικρό ή μεγάλο από το εξωτερικό. Κανένα. Να του απαντήσω εγώ.

Τρίτον, ρωτήσαμε αν είναι κερδοσκοπικά ή μη κερδοσκοπικά. Ακούσαμε τον κ. Καιρίδη πάλι με γενναιότητα και με στεντόρεια φωνή να μας λέει ότι είναι μη κερδοσκοπικά. Ποια ακριβώς είναι μη κερδοσκοπικά; Τα κολέγια τα οποία αναβαθμίστηκαν; Τα funds τα οποία έχουν αναλάβει; Υπάρχει fund το οποίο είναι ιδιοκτήτης τέτοιου παραρτήματος και ο ιδιοκτήτης του fund έχει πει ότι αυτή είναι η σημαντικότερη επενδυτική απόφαση της ζωής του. Και εμείς λέμε ότι είναι μη κερδοσκοπικά;

Τι ακριβώς είναι τα funds; Φιλανθρωπικά ιδρύματα, ιεραπόστολοι; Ποιον κοροϊδεύουμε;

**ΧΡΗΣΤΟΣ ΓΙΑΝΝΟΥΛΗΣ:** Μοναστήρια!

**ΣΤΕΦΑΝΟΣ ΠΑΡΑΣΤΑΤΙΔΗΣ:** Και το εκπληκτικό, τέλος, είναι ότι στην απάντησή του αν έγιναν τελικά τα κολέγια πανεπιστήμια, μας είπε ότι, ναι, έγιναν τα κολέγια πανεπιστήμια, αλλά είναι πολύ εξαιρετικά και μας έφερε ως παράδειγμα το Deree και είπε ότι το Deree είναι ένα εξαιρετικό παράδειγμα σε αυτή την περίπτωση.

Ας ενημερώσει το Υπουργείο Παιδείας τον κ. Καιρίδη, που είναι και Κοινοβουλευτικός Εκπρόσωπος, ότι το Deree δεν είναι στα τέσσερα παραρτήματα που έχουν πάρει άδεια και μάλιστα, δεν έχει καν αιτηθεί άδεια. Ούτε αυτό δεν γνώριζε! Μπορεί να εννοούσε το τυρί, δεν ξέρω, αλλά, όταν φέρνεις ως παράδειγμα το Deree και το Deree δεν έχει καν αιτηθεί άδεια, τι συζητάμε εδώ και ερχόμαστε και φωνασκούμε χωρίς να γνωρίζουμε ούτε τα βασικά;

Το Deree, λοιπόν!

Πάμε λίγο στο νομοσχέδιο. Ανέφερα στην πρωτολογία μου ότι αποτελεί θέση αρχής για το ΠΑΣΟΚ ότι ο ιδιωτικός τομέας, η αγορά, ο κόσμος των επιχειρήσεων και της παραγωγής θα πρέπει να έχει ενεργό ρόλο στη χάραξη της στρατηγικής για την επαγγελματική εκπαίδευση. Θα πρέπει, επίσης, να έχει τον πρωταγωνιστικό ρόλο στην παροχή του πρακτικού μέρους της κατάρτισης, διότι αυτό είναι άλλωστε το νόημα και η φιλοσοφία του συστήματος επαγγελματικής κατάρτισης, η παροχή δεξιοτήτων και σχετικής πιστοποίησης, ώστε να βρουν δουλειά οι καταρτιζόμενοι στην τοπική αγορά εργασίας.

Αν σε ένα πράγμα πρέπει να υπάρχει συνέργεια δημοσίου-ιδιωτικού τομέα, είναι αυτό, είναι η επαγγελματική κατάρτιση. Ωστόσο, η χώρα μας έχει δύο σημαντικές ιδιαιτερότητες: Αφενός, μεν σοβαρά προβλήματα υποχρηματοδότησης και έλλειψης προσωπικού, προβλήματα που δεν αφορούν μόνο στη χώρα μας, ειδικά σε ό,τι αφορά την υποστελέχωση, αλλά παρατηρούνται σε αυτή με πολύ μεγάλη ένταση και εξηγούν τις χρόνιες παθογένειες του συστήματος μαζί με την πολυνομία και την πολιτεία, αφετέρου, μια ρηχή αγορά εργασίας, χαμηλής παραγωγικότητας και πολυπλοκότητας, που συνεπάγεται περιορισμένο αριθμό προσφερόμενων θέσεων υψηλής ειδίκευσης.

Επίσης, δυστυχώς, η χώρα μας δεν διαθέτει τομείς πρωταθλητές που θα απορροφήσουν κρίσιμη μάζα ειδικευμένων εργαζομένων. Άρα, η όποια λύση εν τέλει επιλεγεί θα πρέπει να αποτελεί επιλογή καλά μελετημένη, μετά από ενδελεχή διαβούλευση με τους εμπλεκόμενους φορείς. Θα πρέπει, λοιπόν, να είναι μια έξυπνη λύση. Και τι σημαίνει «έξυπνη λύση»; Είναι αυτή που θα αξιοποιεί όσο το δυνατόν πιο έξυπνα και παραγωγικά τους περιορισμένους πόρους, διότι είναι ειλημμένη απόφαση για την Κυβέρνηση αυτή ότι οι πόροι που κατευθύνονται στην εκπαίδευση, γενική και επαγγελματική, να παραμείνουν καθηλωμένοι.

Δεν είναι προτεραιότητα η παιδεία για την Κυβέρνηση της Νέας Δημοκρατίας, με μία εξαίρεση, εκεί που μπορούν να την προσφέρουν στον ιδιώτη, ικανοποιώντας συγκεκριμένα συμφέροντα.

Η λύση, λοιπόν, των ακαδημιών δεν έχει αυτά τα χαρακτηριστικά. Πρώτον, δεν προηγήθηκε διαβούλευση με αυτούς που αφορά το νομοσχέδιο, όπως μας δήλωσαν οι ίδιοι στις Επιτροπές. Είναι κακοφτιαγμένη και προβληματική στα θεμέλιά της. Σπαταλά πόρους και κυρίως, πολιτικό, ανθρώπινο δυναμικό, επιτείνει την πολυνομία και την πολυτυπία, δημιουργώντας το έδαφος για ένα πεδίο ασάφειας, ανασφάλειας και προβλημάτων και δημιουργεί κινδύνους υποβάθμισης για τα δημόσια ΣΑΕΚ, όπως τα είπαμε και πριν.

Επισήμανα, επίσης, τις επιδόσεις της χώρας μας -και τις λέω συνοπτικά, γιατί ο χρόνος έχει περάσει- με σοβαρότατες ευθύνες αυτής της Κυβέρνησης σε σύγκριση με τους Ευρωπαίους εταίρους μας. Είναι απογοητευτικές. Στο σύνολο των στατιστικών δεδομένων που αφορούν στην επαγγελματική κατάρτιση και εκπαίδευση, βρισκόμαστε σταθερά στις τελευταίες πέντε θέσεις, σύμφωνα με τα δεδομένα που τηρούνται από το CEDEFOP. Όμως, εκεί που πραγματικά είμαστε ουραγοί, ανταγωνιζόμενοι μόνο τη Βουλγαρία, είναι στις μετρήσεις που αφορούν στην παρεχόμενη κατάρτιση από τις επιχειρήσεις.

Είναι πρόδηλο ότι χρειάζεται στον χώρο ένα ισχυρό σοκ, ένα big bang, που θα θέσει σε κίνηση την επαγγελματική εκπαίδευση σε μια τελείως διαφορετική τροχιά, στη βάση ενός νέου σχεδιασμού, με ισχυρό και διακριτό τον ρόλο του δημοσίου τομέα με τον ιδιωτικό. Και εμένα στην περιοχή μου υπάρχει βιομηχανική ζώνη και μάλιστα, μου επισήμαναν πριν από λίγο ότι είναι έντονα προβληματισμένοι και αυτοί για το γεγονός ότι οι ρόλοι δεν είναι διακριτοί. Και αυτό, προφανώς, το επισημάναμε από την πρώτη Επιτροπή.

Οι ακαδημίες -και κλείνω- που εισάγει το παρόν νομοσχέδιο φαίνεται πως είναι ένας θεσμός που κινείται σε αυτή την κατεύθυνση, σε μια κατεύθυνση δηλαδή λειτουργίας του δημοσίου με τον ιδιωτικό, αλλά με σοβαρές ατέλειες. Το είπαμε, το αναδείξαμε. Οι επιφυλάξεις, οι ασάφειες και τα πρόδηλα προβλήματα θα αποτελέσουν τροχοπέδη στην υλοποίηση και εφαρμογή των επαγγελματικών ακαδημιών, ώστε ο κόσμος των επιχειρήσεων και της δημόσιας επαγγελματικής εκπαίδευσης και κατάρτισης να συνεργαστούν, να σχεδιάσουν, να δράσουν.

Η τελική αποτίμησή μας είναι ότι η θετική στόχευση να καλυφθεί ένα κενό που το έχει ανάγκη η επαγγελματική εκπαίδευση μετατρέπεται από τη μνημειώδη πια κυβερνητική προχειρότητα σε αμφίβολης έκβασης πείραμα. Έχουμε δε κυβερνητική προϊστορία με τα ΙΕΚ που τα βαφτίσαμε ΣΑΕΚ, ΚΕΕΚ. Έχουμε μπερδέψει και τον κόσμο με τις μετονομασίες και τις υποτιθέμενες μεταρρυθμίσεις, οι οποίες επί της ουσίας είτε δεν έχουν καν εφαρμοστεί είτε υποβαθμίζονται συνεχώς. Καταλαβαίνετε ότι αυτά θέτουν σε αμφισβήτηση συνολικά την εμπιστοσύνη μας προς αυτή την Κυβέρνηση.

Για αυτόν τον λόγο, δεν μπορούμε να ψηφίσουμε το παρόν νομοσχέδιο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τη Νέα Δημοκρατία η κ. Λυτρίβη.

**ΙΩΑΝΝΑ ΛΥΤΡΙΒΗ:** Ευχαριστώ, κύριε Πρόεδρε.

Κυρία Υπουργέ, κύριε Υπουργέ, κυρίες και κύριοι συνάδελφοι, θα ξεκινήσω, απευθυνόμενη προς τον κ. Μπιμπίλα και θα πω ότι, ναι, είναι πάρα πολύ εύκολο εδώ μέσα να βγούμε πολλές φορές από τα ρούχα μας και αυτό δεν πρέπει να το κάνουμε, γιατί εμείς εδώ μέσα οφείλουμε να προστατεύουμε τον δημόσιο λόγο, να προάγουμε τον δημόσιο διάλογο και να δείχνουμε προς τα έξω, στους ανθρώπους εκεί έξω που τους διώχνουμε από την πολιτική, ότι μπορούμε να συμφωνήσουμε, να διαφωνήσουμε, να μιλήσουμε, να συνομιλήσουμε, αλλά ευπρεπώς.

Θα συμφωνήσω, λοιπόν, απολύτως…

**ΣΠΥΡΙΔΩΝ ΜΠΙΜΠΙΛΑΣ:** Σε εμένα το λέτε;

**ΙΩΑΝΝΑ ΛΥΤΡΙΒΗ:** Όχι, όχι.

**ΣΠΥΡΙΔΩΝ ΜΠΙΜΠΙΛΑΣ:** Α!

**ΙΩΑΝΝΑ ΛΥΤΡΙΒΗ:** Συμφωνώ και σας λέω ότι εγώ προσπαθώ πολύ να μη βγω πολλές φορές από τα ρούχα μου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ισχύει ότι το καταφέρνετε.

**ΙΩΑΝΝΑ ΛΥΤΡΙΒΗ:** Το καταφέρνω, η αλήθεια είναι, με κόστος.

Στο ίδιο πλαίσιο, λοιπόν, είναι κοινή μας ευθύνη να υπερασπιζόμαστε την αξιοπρέπεια και τον ισότιμο ρόλο της γυναίκας στην πολιτική. Στην πολιτική και στη ζωή! Και είναι σταθερή η στήριξή μας σε κάθε γυναίκα -σε κάθε άνθρωπο, θα έλεγα- που γίνεται αποδέκτης απαξιωτικών σχολίων και συμπεριφορών λόγω φύλου. Αυτό χωρίς αλλά. Τελεία, παύλα, παράγραφος.

Αλλάζω θέμα και πάω στα του νομοσχεδίου, γιατί εγώ παραμένω λίγο και ρομαντική και πιστή σε αυτό εδώ το όραμα…

**ΧΡΗΣΤΟΣ ΓΙΑΝΝΟΥΛΗΣ:** Σας τιμά αυτό που λέτε, αλλά πρέπει να αλλάξετε κόμμα!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΙΩΑΝΝΑ ΛΥΤΡΙΒΗ:** Πιστή, λοιπόν, σε αυτό το όραμα, σε αυτή την αρχή που προσωπικά πιστεύω πάρα πολύ, στη δύναμη που μπορεί να έχει η επαγγελματική εκπαίδευση και κατάρτιση και μπορεί να δώσει στα παιδιά μας, στους νέους μας και όχι σε τόσο νέους, γιατί η επαγγελματική εκπαίδευση και κατάρτιση απευθύνεται στους αποφοίτους λυκείου, απευθύνεται σε εργαζόμενους που μπορεί να θέλουν να αναβαθμίσουν τα προσόντα τους, σε ανέργους οι οποίοι θέλουν να μπουν στην αγορά εργασίας με αξιοπρεπείς όρους και σε αυτούς τους ανθρώπους οι οποίοι ολοκλήρωσαν το λύκειο ή δεν ολοκλήρωσαν, δεν πήραν απολυτήριο γυμνασίου και τους δίνουμε την ευκαιρία μέσω των Σχολείων Δεύτερης Ευκαιρίας να πάρουν το απολυτήριο γυμνασίου και να προχωρήσουν στη διαδρομή του λυκείου και να δουν τους εαυτούς τους να προχωρούν. Και εμείς εκεί πρέπει να είμαστε για να τους στηρίζουμε.

Και ξέρετε κάτι, κύριε Τσιρώνη; Είπατε: «Μα, πού είναι το όραμα; Τώρα το βρήκατε το όραμα;». Δεν το βρήκαμε τώρα το όραμα. Από το 2019 και μετά το προσπαθούμε πάρα πολύ, νομοθετικά, επιχειρησιακά, με δράσεις. Ξέρετε και κάτι ακόμη; Είναι απαξιωτικό να λέτε ότι δεν είχαμε όραμα.

Εμείς δεν είπαμε ποτέ ότι ήρθαμε σήμερα εδώ να φέρουμε το απόλυτο novum και ότι, εξ αυτού του λόγου, ξαφνικά θα δούμε το φως το αληθινό και ότι θα αλλάξει η εικόνα της επαγγελματικής εκπαίδευσης και κατάρτισης της χώρας. Ξέρουμε πάρα πολύ καλά όλοι μας, και καλό είναι να μην κρινόμαστε σε αυτό, ότι η χώρα αυτή, την επαγγελματική εκπαίδευση και κατάρτιση πάντα την είχε ως αποπαίδι, ως δεύτερη επιλογή, ως «βήτα» διαλογή, ως μια επιλογή για αυτούς οι οποίοι δεν επιτύγχαναν στον μεγάλο δρόμο της ακαδημαϊκής πορείας και έπρεπε να πάμε στον άλλο δρόμο.

Εμείς λέμε, λοιπόν, από το 2019 και μετά, ότι αυτός ο δρόμος, που ήταν αφρόντιστος -εγώ η ίδια το λέω διαρκώς ότι ήταν αφρόντιστος- με εξαίρεση κάποιες πρωτοβουλίες -αναφερθήκατε, κυρία Τζούφη, και στις πρωτοβουλίες που είχατε εσείς ως Υφυπουργός, κατέχουσα την αρμοδιότητα- που υπάρχουν…

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, παρακαλώ λίγο για την ανοχή σας.

Πάνω σε αυτές τις ενέργειες, εμείς χτίσαμε. Και το πρωί μίλησα για δεκατέσσερις χιλιάδες και πλέον θέσεις μαθητείας. Και αυτό είναι μεγάλο. Και πρέπει να λέμε από πού ξεκίνησε και πού είμαστε εδώ.

Όμως, επειδή άκουσα και ένα όνομα κάποια στιγμή, με όλο το σεβασμό πραγματικά, θέλω να πω το εξής. Το γεγονός ότι σε ένα βράδυ τα ΤΕΙ, τα ανώτατα τεχνολογικά ιδρύματα έγιναν πανεπιστήμια χωρίς όρους και προϋποθέσεις, αυτό δεν το συζητάει κανείς. Λες και δεν άλλαξε τίποτα στο τοπίο της επαγγελματικής εκπαίδευσης και κατάρτισης. Και μιλώ για αυτό το κομμάτι, που ξέρουμε όλοι πάρα πολύ καλά πόσο λείπει ανθρώπινο δυναμικό, εκπαιδευμένο, από μία τέτοια δομή. Το αφήνουμε και αυτό στην άκρη, και προχωράμε.

Είναι, λοιπόν, στρατηγική επιλογή με νομοθετήματα, με συγκεκριμένες δράσεις, με επιχειρησιακά σχέδια, με επικαιροποίηση εκατόν τριάντα νέων οδηγών κατάρτισης. Και επιμένω σε αυτό.

Κύριε Μπιμπίλα, να σας πω ότι η πρόβλεψη αυτή για το «κάθε δύο χρόνια επικαιροποίηση», αφορά μόνο στις πειραματικές ειδικότητες και ισχύει από τον ν. 4763/2020. Εμείς αυτή τη στιγμή με την αναμόρφωση των εκατόν τριάντα οδηγών κατάρτισης, οι οποίοι διατίθενται στις δημόσιες και στις ιδιωτικές ΣΑΕΚ της χώρας, από πέρσι, αυτές έχουμε πει ότι θα επικαιροποιηθούν μετά την πρώτη εφαρμογή, δηλαδή το 2027. Ειρήσθω εν παρόδω, το είπα και το πρωί, να πω και τώρα ότι για τις εκατοντάδες χιλιάδες σελίδες αυτών των οδηγών κατάρτισης στη δημόσια διαβούλευση δεν υπήρχε ούτε ένα σχόλιο.

Ως προς τα εργαστήρια, θέλω να πω μόνο μισή κουβέντα σε σχέση με αυτό. Τα εργαστήρια προφανώς είναι η δύναμη της επαγγελματικής εκπαίδευσης και κατάρτισης, και ο εργαστηριακός εξοπλισμός. Να πούμε ότι με χρηματοδότηση από το Ταμείο Ανάκαμψης και Ανθεκτικότητας υπάρχει προμήθεια και εγκατάσταση εργαστηριακού εξοπλισμού για τριακόσια εβδομήντα έξι εργαστήρια της επαγγελματικής εκπαίδευσης και κατάρτισης, και τμήματα μεταδευτεροβάθμιας μαθητείας, ύψους 110 εκατομμυρίων ευρώ. Να πούμε ότι αυτά τα εργαστήρια δεν χρησιμοποιούνται μόνο από τους σπουδαστές των ΣΑΕΚ, αλλά και από τους σπουδαστές της μαθητείας των ΕΣΚ, των Επαγγελματικών Σχολών Κατάρτισης δηλαδή, και των ΕΠΑΛ.

Επίσης, θα ήθελα να πω το εξής, σε σχέση με την -και, κύριε Παραστατίδη ευχαριστώ πάρα πολύ για την αναφορά σας στο πρόσωπό μου το πρωί γιατί, στο πλαίσιο αυτό, είναι καλό ο πολιτικός πολιτισμός να προάγεται- ενδοεπιχειρησιακή κατάρτιση, που όντως καταγράφουμε πάρα πολύ χαμηλά ποσοστά στους δείκτες. Εκεί είναι που πραγματικά οι δείκτες είναι αμείλικτοι και είναι πολύ χαμηλοί. Εμείς με αυτήν την πρωτοβουλία, παρά το γεγονός ότι δεν είναι αρμοδιότητα του Υπουργείου Παιδείας -του οποίου νομοσχέδιο συζητούμε σήμερα- η ενδοεπιχειρησιακή κατάρτιση, με αυτό το νομοσχέδιο θα ενισχύσουμε και αυτό το κομμάτι.

Ως προς το πόσους σπουδαστές έχουν οι δημόσιες ΣΑΕΚ έναντι των ιδιωτικών, να πω το εξής. Τον Σεπτέμβρη του 2024 οι δημόσιες δομές του ΥΠΑΙΘΑ, για το επίπεδο πέντε του Εθνικού Πλαισίου Προσόντων τάξης μαθητείας και δημόσιας ΣΑΕΕ, ήταν 27.037 σπουδαστές. Οι ιδιωτικές ΣΑΣΕΚ είχαν 22.888 σπουδαστές. Ποιος είναι ο λόγος που από τις δημόσιες αρχές διαρρέουν σπουδαστές; Προφανώς είναι και ζήτημα εξοπλισμού, για το οποίο, όμως, είπαμε ότι κάνουμε σοβαρές προσπάθειες να το αναβαθμίσουμε με ποσοτικά στοιχεία. Όμως, σίγουρα ένα πολύ μεγάλο πρόβλημα για αυτή τη διαρροή είναι το γεγονός ότι δεν εξασφαλίζεται η πρακτική άσκηση. Με αυτό το σχέδιο νόμου, με αυτήν την πρωτοβουλία, με αυτή τη μεταρρυθμιστική προσπάθεια, αυτή η πρακτική άσκηση είναι εξασφαλισμένη. Και αυτό είναι πραγματικά πολύ σημαντικό.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ, ολοκληρώστε.

**ΙΩΑΝΝΑ ΛΥΤΡΙΒΗ:** Έχω πει πάρα πολλά, ναι. Δεν θέλω να πάρω άλλο χρόνο. Θα πω μόνο ότι εμείς -και το αποδεικνύουμε- ούτε τα κλειδιά παραδίδουμε στους ιδιώτες, ούτε τίποτα.

Μίλησα για ένα πολύ συγκεκριμένο σχέδιο. Η πρόταση του οικονομικού φορέα υποβάλλεται στο Υπουργείο Παιδείας. Αυτή αξιολογείται από το ΚΣΕΕΚ, το Κεντρικό Συμβούλιο Επαγγελματικής Εκπαίδευσης και Κατάρτισης, που συμμετέχουν όλοι. Κατόπιν αυτού, μετά τη γνωμοδότηση, προχωράμε στην ίδρυση, τη σύσταση της ακαδημίας. Τη διοικεί η διοικούσα επιτροπή, που την πλειοψηφία αυτονοήτως την έχει το Δημόσιο. Όμως, δεν παραγνωρίζουμε και τη συνεισφορά του ιδιώτη.

Είπατε: «Μα, σας πείραζε να βάλετε και άλλες ειδικότητες στις ήδη υπάρχουσες δομές;». Όχι, δεν μας πείραζε. Εσάς σας πειράζει να δώσουν οι άνθρωποι οι οποίοι έχουν τον εξοπλισμό και έχουν τα χρήματα και να συμπράξουμε στον τομέα της εκπαίδευσης, που είναι σύμφυτη η συνέργεια και η σύμπραξη μεταξύ δημοσίου και ιδιωτικού.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε.

**ΙΩΑΝΝΑ ΛΥΤΡΙΒΗ:** Κλείνω, και με συγχωρείτε για την κατάχρηση του χρόνου.

Εμείς, λοιπόν, θέλουμε να συμφιλιώσουμε την εκπαίδευση με την εργασία, με όρους διαφάνειας, με όρους αξιοπρέπειας, και αυτό παλεύουμε από το 2020 και μετά.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Θα δοθεί ο λόγος στην Πρόεδρο της Πλεύσης Ελευθερίας, την κυρία Κωνσταντοπούλου, για μία παρέμβαση. Και μετά θα ολοκληρωθεί η συνεδρίαση με την ομιλία της Υπουργού.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε. Σύντομη θα είμαι.

Πιστεύω ότι καταγράφηκε με τον πιο ευκρινή τρόπο τι σηματοδοτεί η επανεισδοχή Κυριαζίδη στην Κοινοβουλευτική Ομάδα της Νέας Δημοκρατίας. Επίσης καταγράφηκε με τον πιο ευκρινή τρόπο, και ήταν ομόθυμη η τοποθέτηση όλων των εισηγητών και εισηγητριών της αντιπολίτευσης, για το πώς δεν είναι ανεκτά συγκεκριμένα φαινόμενα και συγκεκριμένα παραδείγματα.

Και πραγματικά εγώ θέλω να εξάρω την τοποθέτηση της εισηγήτρια της Νέας Δημοκρατίας, της κυρίας Λυτρίβη, που σε μια συνθήκη πολύ μεγάλης κομματικής αγωνίας και κομματικής πειθαρχίας και κομματικής κανονάρχησης δεν έκαμψε κάποιες αρχές και είπε: «Αυτά δεν είναι ανεκτά, τελεία, παύλα, παράγραφος». Και μπράβο σας. Γιατί το υπόδειγμα που συγκροτούμε, ακόμη και όταν αυτό μπορεί να μας θέτει σε μια θέση δύσκολη, είναι όμως αυτό που μας χαρακτηρίζει. Και αυτό είναι, επειδή προέρχεται από γυναίκα Βουλευτή και νέα Βουλευτή, ίσως και ένα μάθημα και ένα παράδειγμα που έχει μια σημασία, γιατί κάποιοι με δεκαετίες κοινοβουλευτικής πορείας εμφανίζονται να μην μπορούν να αντιλέξουν και να διαχωρίσουν τη θέση τους από τόσο αποκρουστικά και βδελυρά φαινόμενα.

Εγώ, λοιπόν, αισθάνομαι την ανάγκη αυτό και να το υπογραμμίσω και να το εξάρω και να πω, επίσης, ότι ήταν πολύ σημαντικό ότι επανελήφθη εδώ μέσα μια ομόθυμη καταδίκη αυτού που μόλις πριν από λίγες ώρες ο Πρωθυπουργός αποφάσισε να αθωώσει. Γιατί μάλλον κάποια δικαστική διαδικασία έγινε και αυτό που καταδικάστηκε στις 7 Μαρτίου του 2025 αθωώθηκε στις 8 Οκτωβρίου 2025, αλλά φαίνεται ότι οι ένορκοι έχουν άλλη άποψη και αυτό έχει μία σημασία.

Θέλω να κάνω και μία παρατήρηση για το πνεύμα του νομοσχεδίου. Τα είπαμε στις επιτροπές, ο εισηγητής μας ο Σπύρος Μπιμπίλας, ο Διαμαντής Καραναστάσης, τα είπε η Κοινοβουλευτική μας Εκπρόσωπος, η Έλενα Καραγεωργοπούλου. Με μεγάλη αγωνία η Πλεύση Ελευθερίας τοποθετείται πάντοτε στα ζητήματα της παιδείας και σίγουρα συμμεριζόμαστε την άποψη εκείνων που μιλούν για την παιδεία σε ένα επίπεδο βαθιά κοινωνικό και εθνικό. Τα ζητήματα της παιδείας δεν μπορεί να επανακαθορίζονται ούτε από το κάθε κόμμα ούτε κάθε φορά που αλλάζει Υπουργός και σίγουρα δεν μπορεί να γίνονται στο πεδίο της παιδείας ασκήσεις επί χάρτου τόσο συχνά.

Εμείς έχουμε κατά καιρούς υποστηρίξει εκείνα που μπορεί να θεωρήσαμε θετικά, έχουμε αντιπαλέψει εκείνα που θεωρούμε αρνητικά και είναι γνωστό ότι είμαστε ανυποχώρητοι και ανυποχώρητες στη διαφύλαξη του δημόσιου και δωρεάν χαρακτήρα της παιδείας και στην θωράκιση, προάσπιση και εφαρμογή του άρθρου 16 του Συντάγματος, που, άλλωστε, διαπνέει τους αγώνες του φοιτητικού κινήματος του οποίου έχουμε υπάρξει κομμάτι και κάποιοι και κάποιες διατηρούμε μία πολύ ζωντανή σχέση με τον φοιτητή και φοιτήτρια εαυτό μας.

Θέλω, λοιπόν, να παρατηρήσω και να το θέσω προς την κυρία Υπουργό και συνολικότερα προς σκέψη και προβληματισμό, καθώς θα ήταν πολύ πιο χρήσιμο να συνεχιστούν συζητήσεις στο επίπεδο της παιδείας και όχι νομοθέτηση μονομερής. Υπάρχουν κάποιες βασικές αρχές που αφορούν τον τομέα της παιδείας, που έχουν θεσμοθετηθεί στη Μεταπολίτευση, έχουν ευθεία αναφορά στους δημοκρατικούς αγώνες των φοιτητών, γιατί οι φοιτητές ήταν εκείνοι που πήραν στις πλάτες τους τον αγώνα για τη δημοκρατία επί χούντας. Οι φοιτητές και οι νεολαίοι ήταν στην πρώτη γραμμή και στην πρώτη γραμμή της μάχης.

Υπάρχουν, λοιπόν, δύο αρχές που αξίζει και να τις συζητήσουμε και να τοποθετηθούν όλοι και όλες. Εμείς έχουμε αποκρυσταλλωμένη θέση. Η μία αρχή έχει να κάνει με τη συνδιοίκηση των εκπαιδευτικών ιδρυμάτων. Εμείς πιστεύουμε βαθιά ότι τα εκπαιδευτικά ιδρύματα δεν μπορεί να διοικούνται από τα Υπουργεία. Πιστεύουμε στην αυτοτέλειά τους και στην αυτοδιοίκηση και τη συνδιοίκησή τους. Τη συμμετοχή στην διοίκησή τους των εργαζομένων, των διδασκόντων και βεβαίως των φοιτητών.

Και το δεύτερο έχει ακριβώς να κάνει με τους φοιτητές, με τη νέα γενιά. Οργανώνοντας και σχεδιάζοντας την παιδεία, μία βασική αξία που έχει σημασία να επαναφέρουμε είναι η αξία της συμμετοχής. Αντί, λοιπόν, για εκπαιδευτικά ιδρύματα που τα διοικούν διοικητικά συμβούλια, συντονιστές, επιτελικές επιτροπές και άλλου είδους γραφειοκρατικά μορφώματα είναι σημαντικό να σκεφτούμε και να συζητήσουμε. Εμείς και σε αυτό έχουμε ξεκάθαρη θέση. Τη συμμετοχή. Τη συμμετοχή των φοιτητών, των σπουδαστών με ενεργό ρόλο, με δικαίωμα ψήφου, με δικαίωμα συνδιαμόρφωσης, γιατί όταν διαβάζω ότι το πρόγραμμα των σπουδών ή των σπουδαστών ή των σπουδαστικών διαδικασιών θα το φτιάχνουν κάποιοι διοικούντες σκέφτομαι ότι πραγματικά οπισθοδρομούμε και σίγουρα από τη συμμετοχή έχουμε μόνο να κερδίσουμε.

Είμαστε με λίγα λόγια στον αντίποδα εκείνων που λοιδορούν πολιτικούς αντιπάλους -αναφέρομαι σε κάποιους, αποχώρησε ευτυχώς ο διδάξας στο πεδίο αυτό- λέγοντάς τους: «Δεν είστε πρόεδρος 15μελούς ή δεν είστε 15μελές» ή λοιδορούν και πάλι πολιτικούς αντιπάλους λέγοντάς τους: «Είστε μικρομέγαλοι». Γενικά ας μην είμαστε επιτιμητικοί προς τη νέα γενιά. Μάλλον έχουμε και έχει το πολιτικό σύστημα και έχει και το Κοινοβούλιο περισσότερα να μάθει από τη νέα γενιά και σίγουρα θα είναι πολύ πιο θετική η εξέλιξη στο πεδίο της παιδείας με τη συμμετοχή των νέων.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Πρόεδρε.

Η συνεδρίαση ολοκληρώνεται με την τοποθέτηση της Υπουργού Παιδείας, Θρησκευμάτων και Αθλητισμού της κ. Ζαχαράκη.

Ορίστε, κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Ευχαριστώ και για την υπομονή σας για την απουσία μου, καθώς ήταν ο Κώστας Βλάσης ο αρμόδιος Υπουργός, καθώς πολλά πράγματα συμβαίνουν συγχρόνως σε αυτό το Υπουργείο και η αλήθεια είναι ότι είναι πάρα πολύ πυκνή η πραγματικότητα. Όμως, δόθηκε η ευκαιρία και μέσα από την παρουσίας σας και μέσα από τις εγγυήσεις σας και τη συνεχή παρουσία των συνεργατών που θέλω να ευχαριστήσω πάρα πολύ. Να ευχαριστήσω επίσης και τον Υφυπουργό και τη Γενική Γραμματέα και όλους τους συνεργάτες, οι οποίοι όλες αυτές τις ημέρες παρακολούθησαν με πολύ προσοχή κατέγραψαν και μετέφεραν όλα τα σχόλια τα οποία έχουν γίνει.

Να ξεκινήσω με δύο σημαντικά σχόλια με τα οποία οφείλω να εκκινήσω. Να πούμε ότι σε αυτό το επίπεδο, κύριε Μπιμπίλα, προβληματίζομαι πολλές φορές, αλλά θετικά στη λογική της επίδρασης και της επιρροής ενός ρόλου που μπορεί να είναι εκπαιδευτικός, την ίδια στιγμή, όμως, που μπορεί να είναι εκπαιδευτικός μπορεί να είναι και βαθιά αποτρεπτικός.

Πολύ συχνά και όσοι ασχολούμαστε χρόνια με τη Βουλή των Εφήβων βλέπουμε εδώ τα παιδιά, τα χαιρόμαστε, κάνουμε ολόκληρους διαλόγους πολύωρους και σκεφτόμαστε άραγε αν περνά ένα λεπτό που ίσως τα παιδιά αφιερώσουν να μας πουν τι θα πουν;

Αντίστοιχα όταν θα πούμε κάτι το οποίο μπορεί να προσβάλει ή να φέρει σε δύσκολη θέση ή όταν ακούς αντίστοιχα ότι μπορεί κάποιος να σε λέει δολοφόνο, είσαι στη δύσκολη θέση να πεις: «Μα, όχι! Δεν μπορώ να το δεχτώ!». Εσύ που ακούς στην τηλεόραση αυτή τη στιγμή θέλω να σηκωθώ και να σου πω και εγώ τη δική μου αλήθεια. Αντίστοιχα με κάτι το οποίο μπορεί να μας προσβάλει.

Και επειδή συζητήσαμε για την περίπτωση του συναδέλφου κ. Κυριαζίδη, θυμάστε, κυρία Κωνσταντοπούλου ότι πράγματι και σε αυτή την περίσταση, αλλά και σε προηγούμενη ο καθένας και τις αρχές και τις αξίες του, αλλά και τη σταθερότητά του και τη συνέπειά του την αποδεικνύει και με τα λόγια, αλλά κυρίως με τις πράξεις. Οφείλω, όμως, να πω -και θέλω να το προσθέσω γιατί το πιστεύω- ότι υπάρχει στη δημοκρατία χώρος και για χρόνο και για αποκατάσταση και όλοι θα αξιολογηθούμε μέσα από αυτή την ανάγνωση.

Το λέω γιατί πολύ σταθερά και αυστηρά νομίζω όλοι -επαναλαμβάνω γιατί είχατε το χαρτοφυλάκιο προηγουμένως που τώρα έχει η Δόμνα Μηχαηλίδου- και νομοθετήσαμε και μιλήσαμε και αποκρούσαμε και το κάναμε και μαζί σε κάποιες επιθέσεις τις οποίες είχαμε δεχτεί και μάλιστα είχαν και το ίδιο περιεχόμενο. Συνεχίζουμε, όμως, με τις πράξεις μας και την επιμονή μας στην αξιοσύνη, όπως επίσης και στο θέμα των δικαιωμάτων τα οποία τα βλέπουμε ισότιμα, χωρίς αποχρώσεις, με τη στάση, με τις αξίες και όλη τη δράση να είμαστε σταθερές.

Επαναλαμβάνω αυτό, γιατί νομίζω ότι πρέπει κάποια πράγματα όχι απλά να τα βοηθούμε για αποκατάσταση, αλλά να διευκολύνουμε και εμείς μέσα από τον λόγο μας μια συζήτηση η οποία δυστυχώς μέσα σε ένα πολιτικό συγκείμενο που είναι δύσκολο δεν μπορεί να έχει άλλα κεφάλαια.

Και γιατί το λέω αυτό; Έρχομαι στην ουσία. Όταν φέραμε το πρώτο νομοσχέδιο είχαμε δεσμευτεί -και το έκανα ενώπιόν σας, διότι έπρεπε να το κάνω- ότι το επόμενο θα ήταν ένα πολύ πιο μονοθεματικό και πολύ πιο, όχι εύκολο στο περιεχόμενο, αλλά θα ήταν πιο προσιτό στο να καταλάβουμε όλοι και τη σημασία των κεφαλαίων, των διατάξεων, λίγο νομοτεχνικών. Νομίζω ότι σε αυτό ήμασταν συνεπείς και θα είμαστε και στο επόμενο. Θα έχει να κάνει με τις παραστατικές τέχνες, θα έχει να κάνει με όλο αυτό, το οποίο το ξέρω ότι αναμένει πάρα πολύς κόσμος και δικαίως το κάνει.

Έβλεπα όμως και παρατηρώ ότι εσείς που το ζητούσατε αυτό διακαώς, τελικά πάρα πολλοί ομιλητές -και όχι εισηγητές, ούτως ή άλλως στην Επιτροπή επικεντρωθήκατε πάρα πολύ στην ουσία και σε πάρα πολλές σημαντικές παρατηρήσεις, που κάποιες ελήφθησαν υπόψη- δεν ασχολήθηκαν καθόλου με αυτό.

Άρα στον διαρκή μας αγώνα και προβληματισμό πώς μπορούμε αυτή την πράγματι, πολλές φορές παρατεταμένη μέχρι τώρα, για πολλά χρόνια -τότε ήταν έτσι η επαγγελματική εκπαίδευση, ήταν τα παλιά ΤΕΛ, ήταν μετά τα επαγγελματικά λύκεια, ήταν τα ΙΕΚ, λέγονται τώρα ΣΑΕΚ- πώς μπορούμε να την ξαναφέρουμε στο επίκεντρο;

Και αυτό δεν έχει να κάνει με κόμματα, αυτό δεν έχει να κάνει με μια κυβέρνηση ή όχι. Οι ίδιοι θα δείτε ότι παραδεχόμαστε -και το έχουμε πει και στη Βουλή και το κάνω συνέχεια- ότι μια νέα αρχή στα ΕΠΑΛ δεν την ξεκίνησα εγώ, η κ. Τζούφη την ξεκίνησε. Τη συνέχισα όμως. Και θυμάστε ότι δεν το ήθελαν και όλοι αυτόν τον δεύτερο φιλόλογο και τον δεύτερο μαθηματικό και όλα τα εξτρά τα οποία είχαν γίνει. Και πάει και καλά.

Ή και το κομμάτι της μαθητείας αυτήν τη στιγμή, για την οποία είμαστε τόσο περήφανες και περήφανοι. Γι’ αυτό αυξήθηκε ο προϋπολογισμός κατά 57 εκατομμύρια και φτάσαμε τώρα εδώ. Πού είμαστε περίπου; Στα 150;

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Στα 182.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Ορίστε, στα 182, με ρεκόρ αύξησης και από τις εταιρείες, με ρεκόρ αύξησης και από τον δημόσιο τομέα, με ρεκόρ συμμετοχών και στα παιδιά. Και σε αυτό πρέπει να επικεντρωνόμαστε, να βλέπουμε ό,τι μπορεί να λειτουργήσει μέσα στα χρόνια και ό,τι δυστυχώς μπορεί να μην λειτούργησε.

Και εδώ πρέπει να πούμε ότι έχει καταγραφεί -κι αυτό είναι θετικό- μια σημαντική αύξηση στα παιδιά που πηγαίνουν στα ΕΠΑΛ κατά 25% με κοινές δράσεις, με κοινές πρωτοβουλίες, που απέδωσαν, και αυτό πρέπει να το παρατηρούμε να το αξιολογούμε και να κάνουμε μια αποτίμηση, όπως και μια αύξηση, στο σύνολο όμως, και καλά νομίζω το έχετε αναδείξει. Βλέπουμε τα ΣΑΕΚ ότι δημογραφικά μπορεί κάποια στιγμή να ταλαιπωρούνται. Μετά αυξάνει πιο πολύ η συμμετοχή στη μαθητεία.

Στόχος λοιπόν είναι όσο γίνεται πιο στοχευμένα τα παιδιά να πηγαίνουν στα ΣΑΕΚ και να παραμένουν -και προσοχή να γίνει κουβέντα- κατά τη διάρκεια των σπουδών τους. Αυτό είναι ένα μεγάλο στοίχημα.

Αλλά και το καινούργιο εγχείρημα, το οποίο πραγματικά σας συγχαίρω, και εσένα, Ιωάννα Λυτρίβη, αλλά και τον Κυριάκο Πιερρακάκη που το ξεκινήσατε, κι εσένα, Κώστα Βλάση και Όλγα, και την πολιτική ηγεσία όλη μαζί, που θα βάλουν όλες τις δυνάμεις για να δούμε να πετύχει. Γιατί νομίζω ότι συνδέεται με όλα τα άλλα που έχουν γίνει τα προηγούμενα χρόνια.

Και θα ήθελα να σας τα θυμίσω χωρίς να θέλω να κουράσω, γιατί ξέρω ότι η ώρα ούτως ή άλλως είναι περασμένη. Από το 2019 υπάρχει και σχέδιο, υπάρχει και στρατηγική, και μάλιστα η στρατηγική και η πρόσφατη είχε αναρτηθεί και για διαβούλευση πριν από λίγο καιρό. Ξέρετε τι πρέπει να μας προβληματίσει; Ότι πήραμε ελάχιστα σχόλια, ότι σε αυτή τη διαβούλευση για την ανάδειξη και την αναβάθμιση της επαγγελματικής εκπαίδευσης και κατάρτισης ήταν λιγότερο από δέκα τα σχόλια που λάβαμε.

Άρα μήπως όλοι μαζί -και δική μας ευθύνη είναι- πρέπει να αναδείξουμε ακόμη πιο πολύ την ανάγκη της συμμετοχής, ακριβώς όπως είπε και η Πρόεδρος αλλά και των νέων ανθρώπων σε κάτι που τους αφορά απόλυτα;

Την ίδια στιγμή -ειπώθηκε πριν αλλά νομίζω ότι οφείλω να το πω- έγινε, νομίζω, μια πολύ σημαντική στοχοθέτηση και οι βάσεις για έναν ευέλικτο, αποτελεσματικό μηχανισμό για το πώς λειτουργεί, Υφυπουργέ, η επαγγελματική εκπαίδευση και κατάρτιση. Διευρύνθηκε η πρόσβαση, δόθηκε και με πολύ αυστηρούς όρους η δυνατότητα για εξ αποστάσεως κατάρτιση, έγιναν νέοι οδηγοί κατάρτισης, εκπαιδευτικό υλικό για εκατόν τριάντα ειδικότητες.

Μιλήσαμε για χρηματοδότηση και προϋπολογισμό. Να θυμίσω ότι μέσα στο Ταμείο Ανάκαμψης υπάρχουν 155 εκατομμύρια, τα οποία είναι για την επαγγελματική εκπαίδευση και κατάρτιση, για αναβάθμιση εξοπλισμού, για το κομμάτι το υπόλοιπο των οδηγών, για μια πλειάδα και θα έλεγα ένα πολύ στοχευμένο σχέδιο για την ανάπτυξή της, και 600 εκατομμύρια από το ΕΣΠΑ στην προγραμματική περίοδο στην οποία βρισκόμαστε και θα φτάσει μέχρι το 2027. Δεν νομίζω ότι είναι ποσά τα οποία μπορούμε να θεωρούμε δεδομένα ούτε ευκαταφρόνητα, γιατί σίγουρα μπορούν να κάνουν την ειδοποιό διαφορά.

Εφαρμόστηκε η αξιολόγηση διευθυντών αλλά και εκπαιδευτών, στελεχώνοντας συγχρόνως τις δομές με προσωπικό και δημιουργώντας και νέο μητρώο εκπαιδευτών, το οποίο αυτή τη στιγμή υπάρχει στο ΙΝΕΔΙΒΙΜ.

Εδώ θέλω να ξαναπώ ότι ήταν σημαντικό ότι θεσμοθετήθηκαν και μονοπάτια τα οποία βοήθησαν πάρα πολύ τη διαπερατότητα, να πας από το ένα επίπεδο στο άλλο. Γιατί πολλές φορές συζητάμε για τον τεχνίτη, πρέπει όμως να δούμε τη διακριτή διαφορά μεταξύ του 3, του 4 και του 5 επιπέδου και τελικά η πρόσβαση στο 6.

Πώς με όλα αυτά θα μπορέσουμε να βοηθήσουμε ένα παιδί να αναβαθμίσει τις γνώσεις και τις δεξιότητες, να ανέβει αν θέλει και μπορεί από το 4 στο 5, και να μην συγκρίνουμε τις ειδικότητες που μπορεί ανάμεσα στο 1 και στο άλλο επίπεδο να μάθεις, αλλά να προσπαθούμε συνεχώς να τις φέρνουμε σε απόλυτη επαφή με αυτό το οποίο επιβάλλει ούτως ή άλλως και η σχέση με την αγορά;

Γιατί εκεί τα παιδιά θα πρέπει να καταλήξουν. Θα καταλήξουν, αν επιθυμούν, σε μια δουλειά που θα είναι καλύτερα αμειβόμενη, πιο εξειδικευμένη ειδικότητα και ελπίζουμε πραγματικά και να έχει και αυτό το κομμάτι της βιωσιμότητας ως προς την παραμονή τους.

Ως προς το νομοσχέδιο να πω ότι όλες οι παρατηρήσεις ελήφθησαν υπόψη και μάλιστα έγιναν και νομοτεχνικές βελτιώσεις, αυτές που υπήρχαν περιθώρια αυτή τη στιγμή να γίνουν αποδεκτές, χωρίς προφανώς να αλλάξει o προσανατολισμός του νομοσχεδίου, ενσωματώθηκαν πράγματα που είναι σημαντικά και βέβαια δεν πήγαμε πίσω από έναν πολύ βασικό στόχο, να υπηρετήσουμε αυτόν τον κοινό στόχο που μας ενώνει, την αναβάθμιση της εκπαίδευσης και κατάρτισης με λέξεις οι οποίες είναι σημαντικές, με ποιότητα, με διαφάνεια και προοπτική για τους νέους.

Είναι δύσκολη εξίσωση να επιλυθεί. Το είπατε όλοι, είναι μια κοινή παραδοχή, αυτή η προώθηση της εκπαίδευσης και της αγοράς εργασίας. Και βέβαια είναι εξίσωση απαιτητική, χωρίς να πούμε ότι πρόχειρες και εύκολες λύσεις μπορούν να λειτουργήσουν. Και γι’ αυτό ελέγχονται, αξιολογούνται όλα τα νομοθετήματα, τα βλέπουμε μέσα στο πέρασμα του χρόνου. Θα έρθουμε απέναντί σας, μετά από τρία, τέσσερα χρόνια ή όποιος θα είναι μετά, και θα αξιολογηθεί ακριβώς γι’ αυτά τα οποία λέμε.

Αλλά υπάρχει μια προοπτική, υπάρχει μια προοπτική η οποία απαντά αυτήν τη στιγμή και σε κάποια πράγματα τα οποία πρέπει να αποκατασταθούν. Δεν είναι ιδιωτικές σχολές. Είναι καθαρά δημόσιες. Δεν πληρώνει τίποτα το παιδί το οποίο θα συμμετέχει. Έχει απαντηθεί με απόλυτη ευκρίνεια από τον Υφυπουργό, από την Εισηγήτριά μας, από όλους τους Βουλευτές.

Δεν δημιουργούμε, δεν στήνουμε ένα παράλληλο σύμπαν. Ενισχύουμε θεσμικά το εθνικό σύστημα με τις θεματικές, όπως είπαμε, στο επίπεδο 5, προσαρμοσμένες στις ανάγκες της κάθε περιφέρειας. Πολύ σημαντικό, η περιφερειακή και τοπική ανάπτυξη όσο γίνεται να ενισχυθεί με αυτές τις καινοτόμες ειδικότητες.

Μάθατε πολλά και ξέρετε ήδη για το πώς θα είναι η διακυβέρνηση της συγκεκριμένης δομής από την πενταμελή διοικούσα επιτροπή, η στρατηγική, η διαφάνεια αλλά και οι αποφάσεις να παραμένουν στην ευθύνη της πολιτείας.

Επαναλαμβάνω, γιατί ειπώθηκε -νομίζω το είπατε κι εσείς, κυρία Τσαπανίδου, στην Επιτροπή- ότι ιδιωτικοποιούμε. Είναι μια δημόσια και δωρεάν δομή, η οποία έρχεται να ενισχυθεί και να δώσει ένα ορατό αποτέλεσμα και ένα μονοπάτι με ένα ασφαλές επαγγελματικό μέλλον, σε παιδιά που έρχεται η ίδια επιχείρηση και λέει «χρειάζομαι αυτή την ειδικότητα». Άρα είναι πολύ πιο άμεση η σύνδεση με αυτό που είναι το επαγγελματικό μέλλον αυτού του παιδιού.

Και βέβαια και η πρακτική. Και εδώ δόθηκαν πάρα πολύ συγκεκριμένες απαντήσεις και νομίζω ότι και μέσα από τις νομοτεχνικές μπορούμε να προχωρήσουμε πιο πολύ σε μια διαφάνεια και επεξήγηση του συγκεκριμένου.

Η ευθύνη λειτουργίας και εποπτείας ανήκει στο Υπουργείο. Να το ξαναπούμε ακριβώς για μια ακόμη φορά. Και βέβαια για να είμαστε ακόμα πιο συγκεκριμένοι έχουμε πει ήδη -νομίζω το έθεσε και ο κ. Παραστατίδης- για το ζήτημα της αποτελεσματικότητας. Θα επαναφέρω, το είπα και πριν, θα ελεγχθεί, θα αξιολογηθεί.

Όμως ήδη υπάρχει ένα πολύ συγκεκριμένο ορόσημο, ο Φεβρουάριος, που πραγματικά βλέπουμε με αισιοδοξία τη λειτουργία της πρώτης επαγγελματικής ακαδημίας. Έχουν γίνει πρόδρομες ενέργειες, έχει γίνει ο οδηγός, και νομίζω ότι μπορούμε, Υφυπουργέ, να δούμε έτσι αισιόδοξα το κομμάτι αυτό για τον Φεβρουάριο και βέβαια με τη δέσμευση για την εξασφάλιση της απορρόφησης τουλάχιστον του 40% των αποφοίτων από τους οικονομικούς φορείς.

Εδώ η απάντηση -ειπώθηκε πριν και από έναν από τους αγορητές της Νέας Δημοκρατίας- για την πρακτική άσκηση και μαθητεία. Είναι υποχρεωτική, αμειβόμενο στάδιο, με πλήρη κάλυψη από τον e-ΕΦΚΑ. Όλα αυτά λοιπόν έχουν απαντηθεί. Και βέβαια επαναλαμβάνω σε συνδυασμό με τη ρήτρα πρόσληψης των αποφοίτων, που εντάσσεται στη συμφωνία, και συνδέει τη σπουδή με την απασχόληση.

Το εξειδικευμένο προσωπικό -και επειδή ακούστηκε και νομίζω ακούστηκε και από το Κομμουνιστικό Κόμμα το γεγονός ότι μπορεί να παράγεται μια νέα γενιά ανθρώπων οι οποίοι θα υποαμείβονται- βλέπουμε από την πρακτική, θα έλεγα, ανάγνωση και του συστήματος «ΕΡΓΑΝΗ» αλλά και το μονοπάτι των αποφοίτων μας ότι εξειδικευμένος εργαζόμενος μπορεί και διεκδικεί αυτή τη στιγμή έναν πολύ καλύτερο μισθό.

Αυτό το οποίο θα δούμε -και πραγματικά λέω ότι θα έρθουμε και θα λογοδοτήσουμε σε εσάς κάποιους μήνες, ένα, δυο χρόνια μετά τη λειτουργία- είναι ότι τα παιδιά αυτά που θα μπορέσουν να αποφοιτήσουν θα έχουν ένα μέλλον το οποίο είναι πιο φωτεινό και σίγουρα θα έλεγα ευανάγνωστο ως προς τη δυνατότητα της εύρεσης εργασίας. Αυτό ελπίζουμε και στο κομμάτι των ΣΑΕΚ.

Διάφορα ερωτήματα τα οποία ετέθησαν για τον οικονομικό φορέα νομίζω ότι έχουν απαντηθεί. Βέβαια και το περιεχόμενο σπουδών είναι πολύ σημαντικό, η τυπική αρχική επαγγελματική κατάρτιση, διάρκειας έως έξι εξάμηνα συνολικά με την περίοδο της μαθητείας, με τις ερωτήσεις οι οποίες δόθηκαν και, βέβαια, το δίπλωμα επιπέδου πέντε, με εθνική και ευρωπαϊκή αναγνώριση.

Περιφερειακή διάσταση. Αρκετές και αρκετοί Βουλευτές είπαν, ήδη, ότι μπορεί ένας νέος άνθρωπος, οπουδήποτε και αν έχει γεννηθεί, να έχει ίσες ευκαιρίες -οι οποίες δεν πρέπει να ξεκινούν προφανώς στην μεταδευτεροβάθμια, αλλά να ξεκινούν από την πρωτοβάθμια- να έχει μία ευκαιρία να παραμένει στον τόπο του ή να προσελκύσει αυτή η ειδικότητα έναν νέο άνθρωπο στον τόπο, που θα συνεχίσει να παίρνει το επίδομα ΣΑΕΚ για να μπορεί να είναι και το επίδομα στέγασης, οι λοιπές μέριμνες και θετικές μνείες που έχουν γίνει και στα προηγούμενα νομοσχέδια.

Για να μη σας κουράζω, οι ακαδημίες πιάνουν ρίζες. Αυτό είναι το σημαντικό, να μπορέσουν να πιάσουν ρίζα σε μια περιοχή, να μπορέσουν να δώσουν πολύ απτές και συγκεκριμένες επαγγελματικές προοπτικές από καινοτόμες ειδικότητες και να μπορούν να δώσουν και πολύ συγκεκριμένα επαγγελματικά δικαιώματα, πλήρως προστατευμένα και με καλές -αυτό ελπίζουμε- απολαβές, για να είναι ένας θεματικός κόμβος γνώσης σε τοπικές αλυσίδες αξίας. Αυτό θα θέλαμε κάποια στιγμή, να φέρει αυτή τη συμμετρική ανάπτυξη που όλες οι περιοχές της Ελλάδας αξίζουν.

Νομίζουμε ότι είναι ένα βηματάκι, ένα λιθαράκι. Προφανώς, δεν πιστεύουμε ότι θα λύσει όλα τα ζητήματα και δεν θα μπορούσαμε να πιάσουμε το νήμα μόνο από το τέλος αν δεν το είχαμε πιάσει από την αρχή. Την αλλαγή, δηλαδή, που έχει γίνει και στα ΕΠΑΛ και στα πρότυπα ΕΠΑΛ, την αναβάθμιση στο θέμα του εξοπλισμού, την επιμόρφωση των εκπαιδευτικών, την ενίσχυση των καινοτόμων προγραμμάτων που κάποια βρήκαμε και κάποια ούτως ή άλλως θεσμοθετήσαμε, για να φτάσουμε μέσα στα ΣΑΕΚ, στη μεταδευτεροβάθμια την οποία με τόση μέριμνα και ζέση επισπεύδει και επιβλέπει και ο Υφυπουργός μαζί με τη Γενική Γραμματέα.

Νομίζω ότι θα μπορούσαμε σε αυτό το νομοσχέδιο να βρούμε περισσότερες συμπράξεις, περισσότερες συνέργειες και ίσως στο επόμενο να μπορέσουμε να καταφέρουμε να ξεπεράσουμε ίσως ένα αρνητικό, όπως είπαν, πολιτικό συγκείμενο στο οποίο βρισκόμαστε, να βρούμε τη σύγκλιση ως πιθανότητα και να δώσουμε και το μήνυμα στους νέους ανθρώπους ότι μπορούμε να συμφωνήσουμε σε πολύ περισσότερα πράγματα.

Εγώ, ως κόρη εκπαιδευτικού θεολόγου που ήταν Διευθυντής Τεχνικού Λυκείου μια ζωή -αυτό θυμάμαι, το 4ο και το 6ο Τεχνικό Λύκειο Αμπελοκήπων- σε πολύ κακές συνθήκες και υποδομές, με άξια παιδιά, τα οποία μάλιστα είχαν έρθει τότε οικονομικοί και οικονομικές μετανάστριες και βρήκαν πολύ καλές δουλειές, μέσα από εξαιρετικές ειδικότητες, αλλά και καλοί και καλές φοιτήτριες μετά και σπουδάστριες και σπουδαστές, βλέπω πάντα με συγκίνηση όλη αυτή την περιπέτεια της επαγγελματικής εκπαίδευσης στην Ελλάδα.

Νομίζω ότι μπορούμε να δώσουμε ένα ακόμα εργαλείο, απτό, συγκεκριμένο και ελπίζουμε πολύ ελπιδοφόρο στα παιδιά, κυρίως και στην ελληνική περιφέρεια να μπορέσουν να έχουν ίσες ευκαιρίες που ίσως να μην έχει ένα παιδί το οποίο να έχει περισσότερες ειδικότητες στην περιοχή του.

Αυτά για το νομοσχέδιο.

Οφείλω μία απάντηση και για το κομμάτι των παραβόλων και των εγγυητικών. Ήρθε ο Υφυπουργός και απάντησε στη Βουλή. Έχετε δίκιο ότι η απάντηση δεν ήρθε εγκαίρως, γιατί ήταν γραπτή στην αρχή και γύρισε σε επίκαιρη. Όμως, αυτό ήταν ένα ζήτημα το οποίο εντοπίσαμε και ήταν μέσω του πρωτοκόλλου του Υπουργείου. Ο Υφυπουργός, όμως, ήρθε στη Βουλή και ξέρω ότι έγινε και ένας διάλογος και μετά μία ανταλλαγή ανακοινώσεων.

Όλα αυτά τα οποία προβλέπονται μέσα στον νόμο για τα ΝΠΠΕ έχουν καλυφθεί και στο κομμάτι των παραβόλων και των εγγυητικών.

Εδώ υπάρχει και κάτι άλλο, το οποίο νομίζω ότι κανείς δεν θέλει να το θέσει, αλλά πρέπει να το θυμίσουμε. Ο νόμος αυτός ελέγχθηκε και βέβαια πήραμε όλοι την απάντηση από το Συμβούλιο της Επικρατείας. Νομίζω ότι κανείς δεν το αμφισβητεί αυτό. Το καλοκαίρι πήραμε την απάντηση για το πώς πορευόμαστε για το κομμάτι των ΝΠΠΕ. Αυτό, θα έλεγα, είναι κάτι πολύ ηχηρό και πάρα πολύ διαυγές. Άρα, ας αφήσουμε αυτόν τον τρόπο, που έχει πάρει ούτως ή άλλως, με απόλυτη διασφάλιση, με την αυστηρότητα της ΕΘΑΑΕ τον δρόμο του.

Από την άλλη, ευθύνη μας είναι -και θα συνεχίσουμε να υπηρετούμε αυτόν τον σκοπό- να ενισχύσουμε τα ελληνικά δημόσια πανεπιστήμια με την αύξηση της χρηματοδότησης, με την ενίσχυση της διεθνοποίησης, με τον διορισμό νέων μελών ΔΕΠ, όλα αυτά τα οποία οφείλουμε να κάνουμε στα παιδιά -όπως είδατε, το κάναμε φέτος και με τις μετεγγραφές που έγιναν νωρίτερα από ποτέ- και βέβαια, μια συνεχή ενίσχυση στο κομμάτι των υποδομών.

Για τη ΔΥΠΑΕ να σας πω λίγο. Επειδή πήγα προχθές, να θυμίσω…

**ΧΡΗΣΤΟΣ ΓΙΑΝΝΟΥΛΗΣ:** Ο κ. Καιρίδης είπε ότι έχει πάρει άδεια το Deree.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Όχι, όχι. Να το διευκρινίσουμε μισό λεπτό.

Να σας πω πρώτα αυτό, γιατί πήγα στο ΔΥΠΑΕ πριν από δύο εβδομάδες. Νομίζω ότι το ξέρετε. Χαίρομαι πάρα πολύ και που δεν το κάναμε εμείς. Ήταν ο ίδιος ο Πρύτανης μαζί με την Δήμαρχο και έλυσαν ένα ζήτημα αδειοδότησης ετών. Μετά από είκοσι πέντε χρόνια απέκτησαν τα παιδιά το γυμναστήριό τους σε ολόκληρη κοινωνία.

Αυτό, όμως, που κάνουμε και θέλω να πω είναι ότι δώσαμε ένα ποσό, 3.000.000 ευρώ, για να μπορέσουν τα παιδιά να έχουν μια επιλογή εστίας, σε ένα ξενοδοχείο το οποίο πλέον ανήκει στο πανεπιστήμιο, ανακαινίζεται και είναι πολύ ποιοτικός χώρος, που θα δώσει εκατόν ογδόντα κλίνες στα παιδιά.

Μιλήσατε για το Deree. Δεν ήταν από τις αιτήσεις που έγιναν. Όμως, υπάρχει ζωηρό ενδιαφέρον - μπορώ να το πιστοποιήσω- για την επόμενη φάση. Αυτό ούτως ή άλλως μένει να αποδειχθεί και στο επόμενο χρονικό διάστημα.

Εγώ σας καλώ να υποστηρίξετε το νομοσχέδιο. Νομίζω ότι έχει μέσα στοιχεία τα οποία θα βοηθήσουν παιδιά σε όλη την Ελλάδα, όπως επίσης και την επικαιροποίηση ειδικοτήτων και επαγγελματικών διαδρομών.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε την κυρία Υπουργό.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Σύσταση Ακαδημιών Επαγγελματικής Κατάρτισης - Ένταξη των Ακαδημιών στο Εθνικό Σύστημα Επαγγελματικής Εκπαίδευσης και Κατάρτισης και άλλα θέματα επαγγελματικής κατάρτισης».

Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, τριάντα εννέα άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |
| --- |
| Σύσταση Ακαδημιών Επαγγελματικής Κατάρτισης - Ένταξη των Ακαδημιών στο Εθνικό Σύστημα Επαγγελματικής Εκπαίδευσης και Κατάρτισης και άλλα θέματα επαγγελματικής κατάρτισης |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: OXI |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Υπ. Τροπ. 401/35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, το σχέδιο νόμου του Υπουργείου Παιδείας, Θρησκευμάτων και Αθλητισμού «Σύσταση Ακαδημιών Επαγγελματικής Κατάρτισης - Ένταξη των Ακαδημιών στο Εθνικό Σύστημα Επαγγελματικής Εκπαίδευσης και Κατάρτισης, άλλα θέματα επαγγελματικής κατάρτισης και λοιπές διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η εξουσιοδότηση παρεσχέθη κατά πλειοψηφία.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 23.40΄ λύεται η συνεδρίαση ομοφώνως για αύριο, ημέρα Πέμπτη 8 Οκτωβρίου 2025 και ώρα 10.00΄, με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας «Κύρωση της από 29-9-2025 Σύμβασης Τροποποίησης της από 26-7-2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ΑLEXANDER S. ONASSIS PUBLIC BENEFIT FOUNDATION)», του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΝΟΣΟΚΟΜΕΙΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ»», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**